
KŪNAS 

Sunkiausia pasakyti svarbiausius dalykus. Tai verčia jaus- 
tis nepatogiai, nes žodžiai juos menkina - prasižiojus galvoje 
slypinti begalybė susitraukia iki realių apimčių. Bet juk ne tai 
esmė, tiesa? Svarbiausi dalykai glūdi per arti slaptų širdies ker- 
telių tarytum orientyrai, vedantys link lobio, kurį priešams ma- 
gėtų nugvelbti. Kai atsiveri, apima įsitikinimas, jog privalai su- 
mokėti pernelyg aukštą kainą, net jei žmonės tiesiog keistai į 
tave žvelgia nesuvokdami, kodėl taip kalbi, kodėl, tavo nuomo- 
ne, tie dalykai tokie svarbūs, kad apie juos byloji kone pro 
ašaras. Bjauriausia, kai paslapties nepavyksta atskleisti ne dėl 
pasakotojo kaltės, o dėl supratimo stokos. 

Man ėjo trylikti, kai pirmą sykį pamačiau negyvą žmogų. Tai 
įvyko 1960-aisiais, labai labai seniai... nors kartais aš taip ne- 
manau. Ypač naktimis, prižadintas sapnų, kuriuose regiu krušą, 
čaižančią pramerktas jo akis. 

Išlakioje, tuščiame sklype stūksančioje guoboje buvome įsirengę 
namelį. Nūnai šiame žemės plote dunkso pastatas, priklausantis baldų 
perkraustymo kompanijai, o medžio nebėra. Progreso nesustabdysi. 
Mes priklausėme savotiškam klubui, beje, neturėjusiam jokio pavadi- 
nimo. Be penkių šešių nuolatinių narių, aplinkui protarpiais sukinėda- 
vosi vienas kitas pažįstamas vaikėzas. Priimdavome juos į savo 
draugiją, jei sėsdavome kortuoti ir mums reikėdavo šviežio kraujo. 
Dažniausiai lošdavome “akį", statydavome smulkmę - geriausiu atve- 
ju per vieną ratą sumesdavome į banką po penkis centus. Jei įsi- 
karščiuodavome žaisdami “penkias apatines kortas“, statymai išaug- 
davo dvigubai... per “šešių apatinių kortų" partiją netgi trigubai, 
nors iš mūsų vienintelis Tedas buvo pakankamai pakvaišęs, kad taip 
rizikuotų. 

Namuko sienas sukalėme iš lentų, nukniauktų iš šiukšlių krūvos, 
kuri riogsojo netoli Karabino kelio, už “Mekio statybinių medžiagų 
parduotuvės“ - jose nestigo rakščių bei skylučių (pastarąsias užtaisė- 
me tualetinio popieriaus gniužulais). Stogą apklojome gofruotos skar- 
dos plokšte, kurią nušvilpėme iš sąvartyno dairydamiesi per petį, ka- 


dangi sargo šuo garsėjo kaip tikras vaikus ryjantis monstras. Ten pat 
radome ir tinklines duris. Jos, žinoma, apsaugodavo nuo musių, ta- 
čiau buvo velniškai išėstos rūdžių. Kad ir kokiu paros metu žvelgtum 
pro tinklelį, kiekvieną kartą susidarydavo įspūdis, jog matai vakaro 
žarą. 

Savo klube ne tik galėdavome lošti kortomis, bet ir parūkyti arba 
pavartyti žurnalus su merginų nuotraukomis. Ant grindų kėpsojo pus- 
tuzinis skardinių peleninių su užrašu CAMEL, užtepliotu ant dugno. 
Rakščiuotas sienas pridengėme gausybe nuotraukų iš laikraščių, di- 
delių, per du puslapius. Namelyje laikėme dvidešimt trisdešimt “Bi- 
kė“ kortų apšiurusiais kampeliais (Tedis gavo jas iš dėdės, valdančio 
Kas! Roko raštinės reikmenų krautuvėlę - paklaustas, kokius kortų 
žaidimus lošiame, Tedis pareiškė, esą mes organizuojame kribidžo 
turnyrus, ir jo dėdė tam neprieštaravo), rinkinį plastikinių pokerio že- 
tonų, šūsnį senų “Detektyvo" žurnalų, kuriuos vartydavome, jei atsi- 
bosdavo visa kita veikla. Po grindimis įrengėme dvylikos colių ilgio ir 
dešimties colių pločio slėptuvę - tais retais momentais, kai kokio nors 
vaikio tėvas nutardavo, jog atėjo metas eilinei akcijai “Kokie mes 
geri bičiuliai", į slaptavietę paskubomis sugrūsdavome savo turtą. Jei, 
mums sėdint klube, pratrūkdavo lyti, apimdavo jausmas, kad atsidū- 
rėme jamaikietiško būgnelio viduje... tiesa, tą vasarą neiškrito nė 
vienas lietaus lašas. 

Tokių sausų ir karštų mėnesių niekas nematė nuo 1907-ųjų - bent 
taip rašė laikraščiuose; tą penktadienį, prieš pat Darbo dienos savait- 
galį bei naujų mokslo metų pradžią, netgi rykštenės, kuriomis apžėlė 
laukai ir grioviai, atrodė sudžiūvusios. 60-aisiais vaisių nesubrandino 
jokie sodai, o milžiniški Kasl Roko “Raudona ir balta" kompanijos 
skelbimai, siūlantys konservavimo paslaugas, terinko dulkes. Tais 
metais gamtos gėrybių atsargų sukaupti nepavyko... geriausiu atveju 
galėjai išsispausti vyno iš kiaulpienių. 

Penktadienio rytą aš, Tedis ir Krisas tūnojome klube, rūškanais 
veidais kalbėjomės apie artėjančius mokslo metus, mainėmės senais, 
nuvalkiotais juokeliais apie komivojažierius ir prancūzus. Kaip galima 
suprasti, kad tavo kieme lankėsi prancūzas? Jei pamatai, jog ištuštėjo 
šiukšlių dėžės, o šuo pastojo. Tedis kaip visada įsižeidė, nors būtent 
jis pirmasis papasakojo mums šitą anekdotą, prancūzą pakeitęs į Ien- 
ką. 

Guobos lapija nepraleisdavo tiesioginių saulės spindulių, tačiau 
mes buvome išsirengę iki pusės, kad nuo prakaito kiaurai neperšlaptų 
marškinėliai. Lošėme trijų centų skatą, patį kvailiausią pasaulyje kor- 
tų žaidimą. Kaitra ištirpdė bet kokį norą sutelkti dėmesį į sudėtinges- 
nius užsiėmimus. Nuo rugpjūčio vidurio išsisklaidė netgi mūsų subur- 
ta nebloga beisbolo komanda. Viskuo kaltas karštis. 

Aš rinkau vynus. Pradėjau nuo trylikos taškų, gavęs aštuoniukę 
pasiekiau dvidešimt vieną, bet daugiau nieko nepešiau. Krisas pokš- 
telėjo delnu per stalą. Ištraukiau paskutinę kortą, tačiau ne tą, kurios 
man reikėjo. 

- Dvidešimt devyni, - tarė Krisas parodydamas būgnus. 

- Dvidešimt du, - nepatenkintas suniurzgė Tedis. 

- Apsitrieskit. - Numečiau užverstas kortas ant stalo. 

- Gordis pralaimėjo, Gordis susimovė, mes išspyrėme jį pro duris, 
- užtraukė keturakis ir nutvilkė mūsų ausis savo originaliuoju Tedžio 
Diušampo juoku - yhy-Ahy-hy. Tokį garsą galima išgauti traukiant su- 
rūdijusią vinį iš supuvusios lentos. Na, vyrukas išties buvo keistas, 
mes visi tai žinojome. Beveik trylikos, kaip ir dauguma iš mūsų, jis 
nešiojo akinius su storais stiklais bei klausos aparatą, todėl kartais at- 
rodė panašus į senį. Gatvėje vaikai neretai kaulydavo iš Tedžio rūka- 
lų, tačiau marškinių kišenėje jis nešiodavo ne cigarečių pakelį, o klau- 
sos aparato elementą. 

Akiniai ir odos spalvos kamštelis, visuomet įgrūstas į ausį, nepa- 
dėjo mūsų bičiuliui labai gerai matyti arba suprasti, ką sako kiti žmo- 
nės. Žaisdami beisbolą liepdavome atsistoti jam prie galinės linijos, už 
Kriso, stovinčio kairiajame lauko krašte, ir Bilio Griero dešiniojoje 
aikštės pusėje. Vildavomės, jog niekas neįstengs taip toli atmušti ka- 
muoliuko, nes Tedis energingai puldavo jo dairytis. Dėl prasto regė- 
jimo kartkartėmis atsitrenkdavo į kokią nors kliūtį, o vieną sykį net 
prarado sąmonę tiesiu taikymu įsirėžęs į tvorą netoli namelio medyje. 
Penkias minutes tysojo ant nugaros; vietoj vyzdžių jo akyse įžiūrėjo- 
me tiktai baltymus. Mane nupurtė šiurpas. Laimei, netrukus Tedis 
atsigaivelėjo, nusišluostė sukruvintą nosį, pasičiupinėjo didžiulį purpu- 
rinį ant kaktos kylantį gumbą ir įniko visiems tvirtinti, esą kamuoliu- 
kas išskriejo už zonos ribų. 

Vyrukas blogai matė nuo gimimo, tačiau jo klausa sutriko ne dėl 
natūralių priežasčių. Tais laikais, kai buvo madinga kirptis plaukus 


trumpai, idant ausys styrotų nelyginant ąsočio rankenėlės, Tedis pir- 
masis Kas! Roke ėmė puikuotis bitliška šukuosena - ketveriais metais 
anksčiau, nei Amerika išgirdo apie bitlus. Jis dengė plaukų sruogo- 
mis ausis, nes šios priminė porą ištirpusio vaško gniužulų. 

Viena dieną, būdamas aštuonerių, Tedis sudaužė lėkštę ir įsiutino 
tėvą. Tuo metu motina dirbo batų fabrike, Pietų Paryžiuje. Apie ne- 
laimę ji sužinojo tik tada, kai viskas baigėsi. 

Tėvas nutempė Tedį į virtuvės galą, link didžiulės viryklės, pri- 
spaudė šonu jo galvą prie ketaus degiklio plokštės. Po dešimties mi- 
nučių trūktelėjo sūnų už plaukų ir lygiai taip pat apdorojo kitą galvos 
pusę. Tada paskambino į Centrinę Meino ligoninę, iškvietė greitąją 
pagalbą. Paskui numetė ragelį, iš spintos išsitraukė aštuonių milimet- 
rų nupjautavamzdį, sėdo priešais televizorių žiūrėti dienos serialų pa- 
sidėjęs šautuvą ant kelių. Kai ponia Barous, kaimynė, užsuko pasitei- 
rauti, ar vaikiui nieko nenutiko - ji išgirdo klyksmą, - Tedžio tėvas 
nukreipė į ją vamzdį. Moterėlė išskuodė pro duris šviesos greičiu, už- 
sirakino namuose ir iškvietė policiją. Ponas Diušampas įsileido medi- 
kus, o pats atsistojęs prieangyje stebėjo, kaip sanitarai gabeno Tedį 
ant neštuvų į seną greitosios pagalbos “Biuiką". 

Kad ir ką tvirtintų sumauti štabo karininkai, aiškino Tedžio tėvas, 
aplinkui tebesislapstė hansų snaiperiai. Vienas iš sanitarų paklausė, 
ar jam pavyks atlaikyti priešų antpuolį, ir ponas Diušampas, kreivai 
vyptelėjęs, atrėžė, kad, esant reikalui, jis saugotų savo pozicijas, kol 
užšaltų pragaras. Sanitaras atidavė pagarbą, ir Tedžio tėvas atsakė 
tuo pačiu. Po poros minučių išvykusią greitąją pagalbą pakeitė vals- 
tijos policininkai, kurie atleido Normaną Diušampą iš pareigų. 

Jis krėtė keistus pokštus, pavyzdžiui, šaudydavo kates arba pa- 
degdavo pašto dėžutes, ilgiau nei metus. Dėl žiauraus elgesio su sū- 
numi teismas išsiuntė poną Diušampą Toguso veteranų ligoninėn - į 
šią gydomąją įstaigą pakliūdavo tie, kuriems armijoje pakrikdavo psi- 
chika. Tedis nuolat pasakodavo, kaip per Antrąjį Pasaulinį karą tėvas 
kartu su kitais amerikiečiais šturmavo Normandijos pakrantę. Jis di- 
džiavosi savo seniu užmiršęs visus kankinimus ir drauge su motina 
kas savaitę lankydavosi Toguse. 

Tedis buvo pats kvailiausias tipas, su kuriuo aš šlaistydavausi. Tik- 
ras pakvaišėlis. Jis beprotiškai rizikuodavo, bet keisčiausia, kad nie- 
kada nenukentėdavo. Labiausiai didžiuodavosi gebėjimu, anot jo, 

“sprukti nuo sunkvežimių". Kartais, išbėgdamas į 196-ąjį kelią, nepa- 
puldavo po ratais tik per plauką. Velniai žino, keliems vairuotojams 
tokios išdaigos sukėlė širdies priepuolį. O Tedis paprasčiausiai kva- 
todavo, kol jo drabužius plaikstydavo vėjo šuorai, plūstantys nuo pra- 
lekiančių mašinų. Iš baimės dėdavome į kelnes, kadangi jis velniškai 
prastai matydavo netgi pro storus akinių stiklus. Mes neabejojome, 
jog kada nors vienas iš sunkvežimių jį sutraiškys. Be to, įsitraukus į 
žaidimą “Ar išdrįsi?", reikėdavo galvoti, ką sakai, nes Tedis visada 
priimdavo iššūkį. 

- Gordis pralaimėjo, yhy-hy-hy! 

- Eikit jūs velniop, - numojau ranka. Laukdamas, kol jie baigs loš- 
ti, paėmiau “Detektyvą" ir atsiverčiau apsakymą, pavadintą “Lifte jis 
mirtinai sutrypė žavingąją studentę“. 

Tedis dirstelėjo į savo kortas ir pareiškė: 

- Verčiame. 

- Ach, tu, keturake mėšlo krūva! - suriko Krisas. 

- Mėšlo krūva turi tūkstantį akių, - oriai atšovė prietranka bičiulis, 
ir mes su Krisu prapliupome gagenti. Tedis šiek tiek susiraukė tary- 
tum spėliodamas, kodėl mudu rodome dantis. Štai kuo dar garsėjo 
mūsų bičiulis - jam nuolat išsprūsdavo tokios kvailystės, kaip “Mėšlo 
krūva turi tūkstantį akių", o mes niekuomet nesuprasdavome, juo- 
kauja Tedis ar bando kalbėti rimtai. Jis pažvelgdavo į kvatojančius 
žmones, suraukdavo antakius lyg klausdamas: O Dieve, ką šį kartą 
pasakiau? 

Tedis surinko trisdešimt taškų - rankoje laikė širdžių valetą, kara- 
lienę ir karalių. Krisas jam pralošė, nes teturėjo šešioliką akių. 

Keturakis ėmė maišyti kortas, nerangiai kaip visada, tuo tarpu aš, 
skaitydamas apsakymą, nusigavau iki kraupiausios vietos, kurioje 
kuoktelėjęs jūreivis iš Naujojo Orleano spardė studentę iš Brin Moro 
koledžo, nes ji negalėjo pakęsti uždarų erdvių, kai išgirdome, jog kaž- 
kas rabždinasi kopėčiomis, prikaltomis prie guobos kamieno. Į nulei- 
džiamąsias duris sudunksėjo kumštis. 

- Kas ten? - šūktelėjo Krisas. 

- Vernas! - sprendžiant iš balso, jis vos atgavo kvapą. 

Stumtelėjau sklendę, ir durys su trenksmu atsilapojo. Pro grindis 
vidun įsiropštė Vernas Tesijus, vienas iš nuolatinių klubo narių. Nuo 
vyruko srūte sruvo prakaitas. Prie kulkos formos galvos prilipo išsi- 

darkę šlapi plaukai, kuriuos Vernas paprastai šukuodavo lygiai taip 
pat kaip jo rokenrolo stabas Bobis Raidelas. 

- Ei, bičai, - sušvokštė jis. - Ką jums papasakosiu! 

- Ką? - paklausiau. 

- Palauk, leisk man atsikvėpti. Bėgau visą kelią nuo namų. 

- Bėgau visą kelią nuo namų, - suspigo Tedis klaikiu Entonio 
Mažylio falcetu, - nes turėjau tau pasakyti, jog gailiuo-o-o-si-i- 
1-1-I-l... 

- Lisk į kampą ir pasismaukyk, - drėbė Vernas. 

- Užrauk subinę ir nebezdėk, - neieškojo žodžio kišenėje Tedis. 

- Tu bėgai visą kelią? - netikėdamas savo ausimis pasitikslino 
Krisas. - Seni, gal tau protas pasimaišė? - Verno namas stovėjo už 
dviejų mylių, Didžiojoje gatvėje. - Lauke nemažiau kaip devyniasde- 
šimt laipsnių*. | 

- Mano naujienos to vertos, - atsakė Vernas. - Jėzau Kristau, jūs 
nepatikėsite. Garbės žodis. - Jis pliaukštelėjo delnu per prakaitu pa- 
žliugusią kaktą, kad parodytų sakąs tiesą. 

- Klok, ko lauki, - pareikalavo Krisas. 

- Ar jūs, vyručiai, galėsite šiandieną nakvoti palapinėje? - Vernas 
spoksojo į mus iš susijaudinimo kibirkščiuojančiomis akimis, kurios 
priminė razinas, įspraustas į tamsius prakaito ratilus. - Tai yra ar tė- 
vai leis jums pernakvoti mano kieme? 

- Hmm, galbūt... - nutęsė Krisas pažvelgdamas į jam padalintas 
kortas. - Bet mano tėvukas vėl šėlioja. Na, žinai, geria. 

- Tu privalai, žmogau. Tikrai, tikrai. Nepatikėsi tuo, ką papasako- 
siu. O kaip tu, Gordi? 

- Greičiausiai. 

Manęs beveik niekas nekontroliuodavo - tiesą sakant, visą vasarą 
jaučiausi, lyg būčiau nematomas. Balandį, vairuodamas džipą, užsi- 
mušė vyresnysis mano brolis Denis. Avarija įvyko Beningo forte, 
Džordžijos valstijoje, kur jis dalyvavo pradiniuose apmokymuose. 
Kartu su kitu eiliniu Denis traukė į parduotuvę, kai juos šonu užkliu- 
dė armijos sunkvežimis. Brolis žuvo akimirksniu, jo keleivis iki šiol 
guli komos būsenos. Vėliau, tą pačią savaitę, Deniui būtų suėję dvi- 
dešimt dveji. Aš jau turėjau gimtadienio atviruką, kurį įsigijau Kasl 
Grine, “Dalio" krautuvėlėje. 


*32 laipsniai pagal Celsijų. 

Išgirdęs žinią apsiverkiau, raudojau ir per laidotuves nenorėdamas 
patikėti, jog Denis atsisveikino su gyvenimu - kad brolio, kuris krum- 
pliais braukydavo man per galvą, gąsdindavo mane guminiu voru, kol 
paplūsdavau ašaromis, arba pabučiuodavo, kai iki kraujo nusibrozdin- 
davau kelius, ir sušnibždėdavo: “Liaukis žliumbęs, mažyli", - arba 
mane liesdavo, nebėra tarp gyvųjų. Jaučiau baimę ir skausmą vien 
nuo minties, kad jis galėjo mirti... tėvai visiškai palūžo. Man Denis 
tebuvo artimas pažįstamas, dešimčia metų vyresnis, turintis savo bi- 
čiulius ir klasiokus. Mes valgydavome prie to paties stalo, kartais jis 
elgdavosi su manimi draugiškai, retsykiais pakankindavo, bet šiaip 
jau mūsų nesiedavo jokie bendri reikalai, jei suprantate, ką noriu pa- 
sakyti. Prieš avariją nemačiau brolio beveik metus, išskyrus porą sy- 
kių, kai jis per atostogas viešėjo namuose. Mes netgi išoriškai nebu- 
vome panašūs. Po tos vasaros man prisireikė nemažai laiko, kol su- 
pratau, jog daugiausia ašarų išliejau dėl mamos ir tėčio. Deja, jos 
nepaguodė nei jų, nei manęs. 

- Na, tai dėl ko inkšti, Vernuk? - paklausė Tedis. 

- Verčiu, - tarė Krisas. 

- Ką? - sustūgo Tedis akimoju užmiršęs Verną. - Sumautas me- 
lagi! Dabar ne tavo eilė trenkti per stalą! 

Krisas prunkštelėjo. 

- Trauk kortą, šūdgalvi. 

Tedis ištiesė ranką link kaladės, Krisas apsisuko siekdamas 
“Winston" cigarečių, padėtų ant lentynėlės, aš pasilenkiau virš žurna- 
lo. 

Veras Tesijus pasiteiravo: - 

- Vyručiai, ar jūs norite pamatyti lavoną? 

Visi sustingome. 

Aišku, naujienas mums teko girdėti per radiją. Suskilusio, iš sąvar- 
tyno nudžiauto imtuvo niekada neišjungdavome. Paprastai klausyda- 
vomės Liuistono WALM stoties, kuri transliuodavo populiariausias 
naujas dainas arba šaunius senus “gabalus": Džeko Skoto “Kas, po 
galais, tave apsėdo?", Trojaus Šondelio “Šį kartą", Elvio Preslio 
“Karalių kreolą"', Rojaus Orbisono “Vien tik vienišių". Kai ateidavo 
laikas žinioms, mintyse išjungdavome garsą. Mums nerūpėjo mėšli- 

nos ataskaitos apie Kenedį, Niksoną, Kemojaus bei Matsu salas ir 
raketų trūkumus arba dejonės apie tai, kokią kiaulystę vis dėlto iškrė- 
tė Fidelis Kastras. Tačiau mes įtempėme ausis išgirdę istoriją apie 
Rėjų Brauerį, kadangi jis buvo mūsų metų vaikas. 

Berniukas gyveno Čemberleno miestelyje, maždaug už keturias- 
dešimties mylių į rytus nuo Kas! Roko. Prieš tris dienas nuo to mo- 
mento, kai Vernas įsiveržė į namelį medyje, dvi mylias skuodęs Di- 
džiąja gatve, Rėjus Braueris pasiėmė motinos puodynę ir iškeliavo 
rinkti šilauogių. Atslinko sutemos, tačiau namuose jis nepasirodė. 
Tėvai paskambino apygardos šerifui, ir netrukus prasidėjo paieška, į 
jai, savanoriai. Išžvalgę apylinkes jie ėmė naršyti kaimyninius Moto- 
no, Daremo ir Paunalo miestelius. Praėjo trys dienos, bet vaikio pėd- 
sakų niekas neaptiko. Per radiją klausantis žinių mums dingojosi, jog 
to vargšelio tikrai nepavyks rasti gyvo ir paieškos neduos jokių rezul- 
tatų. Rėjus Braueris galėjo nuslysti į žvyrduobę ir uždusti po purvo 
nuošliaužomis arba paskęsti upelyje. Po dešimties metų boluojančius 
jo kaulus veikiausiai pastebėtų koks nors medžiotojas. Jau dabar po- 
licija bandė šukuoti Čemberleno tvenkinių bei Motono telkinio dug- 
nus. 

Šiais laikais Meino pietvakariuose nieko panašaus negalėtų įvykti; 
didžiuma tuščių regionų pavirto priemiesčiais, gyvenamieji kvartalai 
išdriko aplink Portlendą bei Liuistoną tarsi gigantiško kalmaro čiup- 
tuvai. Girios tebeveši ir jos tankėja traukiant į vakarus, Baltųjų kalnų 
pusėn, bet mūsų dienomis, jei nesupanikuosi ir droši pasirinkta linkme 
kokias penkias mylias, neabejotinai kirsi dviejų juostų asfaltuotą plen- 
tą. 1960-aisiais Kas! Roką nuo Čemberleno skyrė tyrai. Pasitaikyda- 
vo vietų, kurios paskutinį kartą buvo įtrauktos į žemėlapius prieš 
Antrąjį Pasaulinį karą. Anuomet žmogus galėjo išeiti į mišką, pasi- 
klysti ir numirti. 


4. 

Tą rytą Vernas Tesijus po veranda kapštinėjo žemes. 

Mes bematant supratome, ką jis veikė, be galbūt.man derėtų nu- 
krypti nuo temos.ir kai ką jums paaiškinti. Tedis Diušampas protiniais 
gabumais nepasižymėjo, tačiau Vernas Tesijus irgi nepriklausė tiems, 
kurie ateityje išgarsėtų akademiniais.pasiekimais. Tiesa, jo brolis Bi- 

lis turėjo dar mažiau smegenų vingių, kaip patys vėliau įsitikinsite. 
Visgi iš pradžių privalau pasakyti, kodėl mano bičiulis rausėsi po prie- 
angių. 

Prieš ketverius metus po ilgąja Tesijų šeimos veranda Vernas už- 
kasė centų prikimštą kvortos talpos stiklainį. Tamsią erdvę, tvyrančią 
po lauko durimis, jis praminė “ola". Vernas įsivaizdavo esąs piratas, 
o stiklinis indas atstojo lobių skrynią - jei sutikdavai žaisti su juo pira- 
tus, lobį turėjai vadinti “grobiu"'. Jis paslėpė centus gilioje duobėje, 
užpylė šią žemėmis ir senais vėjo supūstais lapais. Nusibraižė žemė- 
lapį, kurį padėjo savo kambaryje šalia kito šlamšto, ir išmetė iš gal- 
vos visas mintis apie stiklainį. Po mėnesio, kai neužteko grynųjų, kad 
nueitų į kiną ar įsigytų kokį niekniekį, prisiminė centus ir ėmė ieškoti 
žemėlapio. Bet per tą laiką jo mama valė kambarį mažiausiai du ar 
tris kartus. Senus namų darbus, saldainių popierėlius, komiksus bei 
anekdotų knygeles ji panaudojo prakuroms. Tad žemėlapis išlėkė pro 
virtuvės kaminą dūmų pavidalų. 

Bent jis taip galvojo. 

Vernas bandė prisiminti, kur jis įrengė slėptuvę. Mėgino kasti 
vienoje vietoje, vėliau puolė prie kitos, bet visos pastangos nuėjo per- 
niek. Galų gale spjovęs į paieškas užsiėmė kita veikla, tačiau nuo to 
laiko vis pasikapstydavo po veranda. Ir tai tęsėsi jau ketverius me- 
tus. Ketverius metus. Na, ir idiotizmas! Nežinia, juoktis čia ar verkti. 

Jį tiesiog apsėdo manija. Tesijų verandos ilgis siekė keturiasde- 
šimt pėdų, o plotis - kokias septynias. Kiekvieną žemės lopinėlį Ver- 
nas perrausė tris sykius, tačiau jokio stiklainio nerado. Vyruko sme- 
geninėje centų skaičius nuolat augo. Pirmą kartą, kai nepasisekė ap- 
tikti pinigų, jis pareiškė man ir Krisui, jog buvo sukaupęs tris dolerius. 
Po metų suma šoktelėjo iki penkių “žalių". O pastaruoju metu ji svy- 
ruodavo dešimties dolerių ribose, daugiau ar mažiau, priklausomai 
nuo to, ar Verno kišenėse švilpaudavo stiprūs vėjai. 

Protarpiais pabandydavome atskleisti jam akivaizdžią tiesą - įkalti 
į galvą, jog pinigus pasisavino Bilis, žinojęs, kur jaunėlis užkasė stik- 
linį indą. Vernas atsisakė patikėti, nors vyresniojo brolio nekentė taip 
pat karštai, kaip žydai - arabų, ir, jei tik turėtų tokią galimybę, viso- 
mis keturiomis balsuotų, kad dėl vagysčių iš parduotuvių Bilį nuteistų 
mirties bausme. Be to, jis nesiruošė tiesiai šviesiai paklausti pakvai- 
šėlio broliuko, kur dingo pinigai. Matyt, baiminosi, jog Bilis nusijuoks 

ir atšaus: Aš juos paėmiau, mulki. Iš stiklainio iškračiau dvide- 
šimt “žaliukų" ir išleidau kiekvieną centą. Taigi Vernas kapsty- 
davo žemes ieškodamas savo turto, jei tiktai pajusdavo nenugalimą 
norą (ir, žinoma, jei akiratyje nesišlaistydavo Bilis). Jis išropodavo iš 
po prieangio purvinais džinsais, pasišiaušusiais plaukais, kuriuose 
įstrigdavo lapai, ir tuščiomis rankomis. Mes negailėjome bičiuliui pa- 
šaipų, pravardžiavome Centu Tesijumi. Manau, jis atlėkė į klubą su 
naujienomis, vos tik išsirabždino iš po verandos, norėdamas pranešti, 
jog stiklainio paieškos galų gale davė šiokios tokios naudos. 

Tą rytą Vernas atsikėlė anksčiau už kitus, sukramsnojo porciją 
kukurūzų dribsnių, išėjęs į kiemą pamėtė kamuolį į seną prie garažo 
prikaltą krepšį. Nesugalvojo, kuo dar užsiimti, aplinkui nematė nieko, 
kas sutiktų pažaisti vaiduoklius, todėl eilinį kartą nusprendė parausti 
žemes. Jis kiūtojo po veranda, kai griausmingai atsivėrė tinklinės du- 
rys. Vernas sulaikė kvėpavimą, pasistengė neišgauti nė menkiausio 
garselio. Mintijo, kas gi pasirodė prieangyje, tėvas ar vyresnysis bro- 
lis. Pirmuoju atveju jis be baimės būtų išlindęs laukan, užtat antruoju 
- ketino tupėti pasislėpęs, kol Bilis su savo bendru, nepilnamečiu nu- 
sikaltėliu Čarliu Hoganu, dings iš akių. 

Verandoje sutrinksėjo dviejų žmonių žingsniai ir staiga nuskambė- 
jo drebantis, verksmingas Čarlio balsas: 

- Jėzau Kristau, Bili, ką mums daryti? 

Vernas pasakė, jog išgirdęs taip kalbantį Čarlį Hoganą - vieną iš 
kiečiausių bičų mieste - bematant įtempė ausis. Tas tipas buvo susi- 
dėjęs su Tūzu Merilu ir Išverstakiu Čembersu. Jeigu tokie vyrukai 
pakęsdavo tavo draugiją, vadinasi, tavo kiaušai išties geležiniai. 

- Nieko, - atkirto Bilis. - Štai ką darysime. Nieko. 

- Bet mes privalome kažko imtis, - paprieštaravo Čarlis, ir juodu 
atsisėdo prieangyje, netoli tos vietos, kur tūnojo Bilio brolis. - Negi tu 
jo nematei? 

Iš smalsumo nenustygdamas vietoje Vernas prišliaužė arčiau laip- 
telių. Tuo metu jis neabejojo, jog Bilis su Čarliu pasigėrę suvažinėjo 
žmogų. Mūsų bičiulis slinko atsargiai, kad nesušiugždėtų lapai. Jei 
tuodu būtų aptikę Verną po veranda, iš jo būtų belikusi košė, kuri tilp- 
tų į šunų maisto skardinę. 

- Kuo mes čia dėti? - atšovė Bilis Tesijus. - Vaikis negyvas, tad 

jam irgi į viską nusispjauti. Kam, po velnių, rūpi, ras jo lavoną ar ne? 
Tik ne man. 

- Apie tą vaikigalį kalbėjo per radiją, - tarė Čarlis. - Duodu galvą 
nukirsti. Jo pavardė Brokeris, Braueris, Flaueris ar panašiai. Turbūt 
jį nutrenkė sumautas traukinys. 

- Aha, - atsiliepė Bilis. Pasigirdo degtuko brūkštelėjimas, apanglė- 
jęs jo galas nuskriejo ant žvyro, ir po prieangiu nuvinguriavo cigare- 
čių dūmelis. - Greičiausiai. O tu apsivėmei. 

Kurį laiką tvyrojo tyla, tačiau Vernas pajuto gėdos bangas, kurias 
emociniame lygmenyje išspinduliavo Čarlis Hoganas. 

- Laimei, to nematė panelės, - pagaliau prabilo Bilis. - Tau pasi- 
sekė. - Sprendžiant iš garso, jis patapšnojo bendrui per nugarą. - Jos 
išpliurptų naujienas visiems nuo čia iki Portlendo. Mes nešdinomės iš 
ten kaip įkirpti. Manai, jos įtarė ką nors negera? 

- Ne, - atsakė Čarlis. - Merei vis vien nepatiko važiuoti Harlou 
keliu, pro kapines. Ji bijo vaiduoklių. - Vėl nuskambėjo tas išgąstin- 
gas balsas. - Jėzau, ir kokio velnio vakar džiovėme tą mašiną? Jau 
verčiau būtume patraukę į kino teatrą, kaip iš pradžių planavome. 

Čarlis ir Bilis susitikinėjo su porele mergiočių, Mere Dogerti ir 
Beverle Tomas, klaikiomis bobomis, nusėtomis spuogais, apžėlusio- 
mis ūsiukais, kitokiomis bjaurastimis deformuotais veidais - kažką 
panašaus įmanoma išvysti per karnavalus/ Kartais jų ketveriukė (ar- 
ba šešiese, netgi aštuoniese, jei prisidėdavo Pūkis Brakovicas bei 
Tūzas Merilas kartu su savo merginomis) nušvilpdavo mašiną iš Liu- 
istono stovėjimo aikštelės, pasileisdavo plentais prieš tai prigriebę du 
tris butelius “Laukinės airiškos rožės" vyno ir šešias skardines imbie- 
rinio limonado. Jie nudardėdavo Harlou ar Šailo keliu, sustodavo ten, 
iš kur atsiverdavo vaizdas į miestą, išmaukdavo raudono vynelio, pa- 
siniurkydavo, tuomet grįždavo atgal ir palikdavo mašiną kur nors ne- 
toli namų. Chebra mėgaujasi šiurpuliais beždžionių narve, kartais sa- 
kydavo Krisas. Policija niekada nebuvo nutvėrusi jų už rankos, bet 
Vernas neprarado vilties. Ji masino mintis sekmadieniais lankyti Bilį 
pataisos namuose. 

- Jei viską išklosime farams, jie panorės sužinoti, kaip sugebėjome 
nusigauti į Harlou, - pareiškė Bilis. - Niekas iš mūsų neturi mašinos. 
Todėl laikykime liežuvį už dantų, ir mūsų niekas nejudins. 

- Galėtume aniony-ymiškai paskambinti į policiją, - pasiūlė Čarlis. 

- Jie be vargo atseks sumautą skambutį, - grėsmingu balsu atrėžė 
Bilis. - Mačiau, kaip tai daro “Greitkelių patrulyje"' ir “Nusikaltėlių 
paieškose“. 

- Aha, teisingai, - išlemeno Čarlis. - Jėzau, gaila, kad su mumis 
nebuvo Tūzo. Pasakytume, jog važiavome jo mašina. 

- Dabar nieko nepakeisi. 

- Aha. - Čarlis atsiduso. - Tu teisus. - Jis nuspriegė cigaretės 
nuorūką ant takelio. - Mums būtinai reikėjo eiti nusičiurkšti prie bė- 
gių, ar ne? Negalėjome pasukti į kitą pusę? Ir dar apvėmiau savo 
naujus sportbačius. - Vyrukas prašneko tylesniu balsu: - Prakeiktą 
snarglių garantuotai partrenkė traukinys. Juk matei tą kekšės vaiką? 

- Taip, mačiau, - patvirtino Bilis, ir pavymui pirmąją nuorūką nu- 
skriejo antroji. - Eime pažiūrėti, ar Tūzas jau atsikėlė. Noriu praska- 
lauti gerklę. 

- Mes jam papasakosime? 

- Čarli, mes niekam nepasakosime. Niekam ir niekada. Rauki, 
ką sakau? 

- Raukiu, - išspaudė Čarlis. - Jėzau Kristau, kokio velnio mes vo- 
gėme tą suknistą “Dodžą"'? 

- Prikąsk savo šūdiną liežuvį ir judinkis. 

Laipteliais nusileido dvi poros kojų aptemptais išblukusiais, knie- 
dėmis išmargintais džinsais, subildėjo dvi poros sunkių juodų sagtimis 
papuoštų aulinių. Vernas sustingo keturpėsčias (“Mano pautai susi- 
traukė į mažus grūdelius“, - tvirtino mums) įsitikinęs, kad broliukas 
pastebės jį tūnantį po prieangiu, ištrauks laukan ir nudės. Drauge su 
Čarliu Hoganu išspirs tuos smegenų likučius, kuriuos gerasis Vieš- 
pats šliūkštelėjo jam į makaulę, tarp atsikišusių ausų, ir negyvai už- 
tryps auliniais batais. Tačiau tuodu nudrožė neatsigręždami. Vernas 
luktelėjo, ko! jie prapuolė iš akių, tada iššliaužė į dienos šviesą ir ati- 
dūmė pas mus. 


5 

- Tu - laimės kūdikis, - tariau. - Jie tikrai būtų tave pribaigę. 

- Aš žinau, kur yra Harlou kelias, - prašneko Tedis. - Jis įsirėžia 
į upę. Mes ten žvejodavome. 

Krisas linktelėjo. 

- Kažkada toje vietoje buvo tiltas, bet jį nugriovė potvynis. Labai 
seniai. Dabar beliko geležinkelis. 

- Nejau tas vaikis išties sugebėjo sukarti tokį kelią nuo Čember- 
leno iki Harlou? - paklausiau. - Dvidešimt ar net trisdešimt mylių? 

- Kodėl gi ne? - atsakė Krisas patraukęs pečiais. - Matyt, jis 
žingsniavo bėgiais. Galbūt manė, kad jie nuves iki kokio nors mieste- 
lio, arba tikėjosi susistabdyti traukinį. Bet dabar tuo geležinkeliu lekia 
tik krovininiai sąstatai, į Derį ir Braunsvilį, ir tie - nedažnai. Jam būtų 
tekę kulniuoti iki pat Kas! Roko. Sutemus traukinys vis dėlto pasiro- 
dė ir... pliaukšt! 

Krisas tvojo dešiniuoju kumščiu į kairės rankos delną. Tedžio, 
196-ajame kelyje daugybę kartų per plauką išvengusio sunkvežimio 
ratų, fizionomijoje atsispindėjo svajinga išraiška. Man sutraukė 
skrandį, kai mintyse pamačiau nuo namų nutolusį, mirtinai išsigandusį 
berniūkštį, kuris ryžtingai pėdino palei bėgius, veikiausiai kulniavo 
žuoliais, nes iš medžių ir krūmų tankmės... ar net nuo pylimo papėdės 
sklido bauginantys naktiniai garsai. Ir štai atidunda traukinys - gigan- 
tiško prožektoriaus užhipnotizuotas Rėjus Braueris turbūt pavėlavo 
nusiridenti nuo šlaito. O gal paprasčiausiai tysojo ant bėgių apalpęs iš 
bado, kai atūžė krovininis sąstatas. Šiaip ar taip, Kriso tiesa: pliaukšt, 
ir vaikis negyvas. 

- Na, ar norite jį pamatyti? - susijaudinęs Vernas mindžikavo nuo 
vienos kojos ant kitos, tarytum jį būtų prispyręs reikalas užsukti į tu- 
aletą. 

Vieną ilgą akimirką mes spoksojome į jį nepratardami nė žodžio. 
Galop Krisas šveitė šalin kortas ir suriko: 

- Žinoma! Kertu lažybų, kad mūsų nuotraukas atspausdins laik- 
raštyje! 

- Ką? - sutriko Vernas. 

- Tikrai? - Tedžio veidą perkreipė beprotiškas vypsnis, kokį mes 
regėdavome, kai jis ruošdavosi šokti priešais sunkvežimį. 

- Klausykite. - Krisas pasviro virš suklypusio kortų stalelio. - Jei 
rasime kūną ir pranešime apie jį policijai, apie mus rašys laikraščiuo- 
se! 

- Hmm, nežinau... - nutęsė aiškiai priblokštas Vernas. - Bilis su- 
pras, jog nugirdau, kaip jis kalbėjosi su Čarliu, ir negyvai mane užtal- 
žys. 

- Jis tavęs nelies, - užtikrinau. - Juk vaikį aptiksime mes, vyručiai, 
o ne Bilis ir Čarlis Hoganas, važinėję nušvilpta mašina. Jiems nerei- 
kės dėl to nerimauti. Galbūt brolis net prisegs tau medalį, Centuk. 

- Tikrai? - Vernas išsišiepė parodydamas supuvusį dantį. Šypso- 
josi mažumėlę suglumęs, tarsi mintis, jog Bilį pradžiugins jo pasieki- 
mai, prilygtų galingam smūgiui į pasmakrę. - Tu tikrai taip manai? 

Tedis irgi plačiai viepėsi. Staiga jis susiraukė ir suniurnėjo: 

- Ojojoj... 

- Kas yra? - paklausė Vernas sunerimęs, jog Tedžio galvoje - ar- 
ba ten, kas vadinosi jo smegenine - sukirbėjo kažkoks elementarus 
argumentas, kuris sutrukdys mums leistis į žygį. 

- Mūsų tėvai, - atsiliepė keturakis. - Jei rytoj Harlou kelyje rasime 
lavoną, tėvams paaiškės, jog mes nenakvojome Verno kieme. 

- Tiksliai, - linktelėjo Krisas. - Jie susigaudys, jog mes ieškojome 
to vaikio. 

- Nieko panašaus, - paprieštaravau. Tuo momentu jaučiausi 
keistai - susijaudinau ir išsigandau, nes žinojau, jog mums gali pavyk- 
ti išvengti bausmės. Nuo sumišusių emocijų mane išmušė karštis, 
ėmė mausti galvą. Pakėliau kortas, kad turėčiau kuo užimti rankas, 
pradėjau vikriai maišyti. Išmokau to iš vyresniojo brolio, kaip ir lošti 
kribidžą. Kiti vaikai pavydėjo man gebėjimo meniškai maišyti kortas, 
visi pažįstami nuolat prašydavo pademonstruoti, kaip tai darau... visi, 
išskyrus Krisą. Jis, ko gero, vienintelis suvokė, jog be paliovos rody- 
damas savo įgūdžius aš tarsi atiduočiau vieną iš Denio dalelių, kurių 
ir taip nedaug turėjau. - Pasakysime jiems, jog mums atsibodo sėdėti 
Verno kieme, nes jau šimtą kartų ten nakvojome. Todėl nusprendė- 
me prasivaikščioti bėgiais, pastovyklauti miške. Greičiausiai net ne- 
gausime lupti, kadangi visus apstulbins mūsų radinys. 

- Tėvukas vis tiek nudirs man kailį, - burbtelėjo Krisas. - Šįsyk 
rimtai įsišėlo - plempia nesustodamas. - Jis niūriai palingavo galva. - 
Ai, velniop, verta pabandyti. 

- Gerai. - Tedis vis dar šiepėsi kaip beprotis, bet kurią sekundę 
pasirengęs nutvilkyti mūsų ausis spigiu krizenimu. - Po pietų susi- 
rinksime Verno namuose. Kaip išsisuksim nuo vakarienės? 

- Tu, aš ir Gordis priskiesime, jog mus pamaitins pas Verną, - pa- 
siūlė Krisas. 

- O aš pasakysiu mamai, kad valgysiu pas Krisą, - tarė Centas. 

Planas neabejotinai išdegs, nebent įvyktų kažkas nenumatyta arba 
atsitiktinai susitiktų mūsų tėvai. Nei Verno, nei Kriso gimdytojai ne- 
turėjo telefono. 60-aisiais nemažai šeimų, ypač tokios, kurios sunkiai 
sudurdavo galą su galu, tebelaikė telefoną prabanga. Tuo tarpu iš 
mūsų ketveriukės niekas nepriklausė aukštuomenės grietinėlei. 

Mano tėvas buvo pensininkas. Verno senis dirbo fabrike ir iki šiol 
vairavo 1952-ųjų “Desotą". Tedžio motina turėjo namą Denberio 
gatvėje - kai tik galėdavo, ji išnuomodavo kambarį. Šią vasarą nie- 
kam nereikėjo laisvo gyvenamojo ploto; užrašas KAMBARIO SU 
BALDAIS NUOMA puikavosi priklijuotas prie svetainės lango nuo 
birželio. O Kriso tėvukas, iš valstybės pašalpos gyvenantis alkoholi- 
kas, kuris retai kada susirasdavo darbą, amžinai “šėliodavo" ir dau- 
giausia laiko pralindėdavo “Sukio" tavernoje kartu su Jaunėliu Meri- 
lu, Tūzo tėvu, bei keliais kitais vietiniais mėlynanosiais. 

Krisas nemėgo kalbėti apie savo senį, bet mes žinojome, jog bi- 
čiulis nekenčia jo iš visos širdies. Maždaug kas dvi savaites Kriso 
skruostai bei kaklas nusidažydavo mėlynėmis arba sutindavo viena 
akis, kuri įgaudavo saulėlydžio atspalvį. Kartą jis pasirodė mokykloje 
kreivai šleivai apsitvarstęs pakaušį. Kitais atvejais išvis praleisdavo 
pamokas. Paskambinusi direktoriui motina pranešdavo, kad sūnus 
serga - tiksliau, girtas tėvukas taip suluošindavo sūnų, jog tas ne- 
įstengdavo paeiti. Mano draugužiui netrūko smegenų vingių, tačiau jis 
dažnai simuliuodavo. Ponas Holibertonas, mūsų mokyklos inspekto- 
rius, vairuojantis seną juodą “Ševroletą" su lipduku - KELEIVIŲ 
NEPRIIMU, - užklijuotu priekinio stiklo kampe, nuolat užsukdavo į 
Čembersų namus. Jei Krisas dykinėdavo, Bertis (taip mes vadinda- 
vome inspektorių, suprantama, už akių) čiupdavo jį už pakarpos, nu- 
tempdavo į mokyklą ir pasirūpindavo, jog simuliantas būtų savaitei 
paliktas po pamokų. Kita vertus, jei Krisas tysodavo lovoje leisgyvis, 
gavęs pylos nuo tėvo, Bertis išsinešdindavo laukan it bailus, uodegą 
pabrukęs šunytis. Praėjo pora dešimtmečių, kol pradėjau spėlioti, ar 
tokia prioritetų sistema teisinga. 

Maždaug prieš metus Krisą trims dienoms nušalino nuo pamokų. 
Kai jis budėjo klasėje, pradingo pienui surinkti pinigai. Bičiulis prisie- 
kinėjo visais šventaisiais, jog nieko nevogė, tačiau jį vis tiek nubaudė, 
nes, aplinkinių nuomone, šią kiaulystę galėjo iškrėsti tiktai nelemtos 
Čembersų giminės atžala. Tą kartą, pono Čemberso pastangomis, 

Krisui teko nakvoti ligoninėje. Išgirdęs, kad sūnų kelioms dienoms iš- 
vijo iš mokyklos, tėvas sulaužė jam nosį ir kairįjį riešą. Mano draugas 
buvo kilęs iš blogos šeimos, tai tiesa, ir visi tikėjo, kad jis nueis šun- 
keliais... įskaitant ir patį Krisą. Jo broliai su kaupu pateisino miesto 
gyventojų lūkesčius. Vyriausiasis, vardu Frenkas, pabėgo iš namų 
septyniolikos, įstojo į karinį jūrų laivyną, bet veikiai ilgam sėdo į Port- 
smuto kalėjimą, nuteistas už išprievartavimą ir ginkluotą apiplėšimą. 
Kitas vyresnis brolis, Ričardas (dėl keistai virpančios dešiniosios 
akies jį praminė Išverstakiu) metė mokslus dešimtoje klasėje, be to, 
visur šlaistydavosi su Čarliu, Biliu Tesijumi bei kitais bendrais iš ne- 
pilnamečių nusikaltėlių klano. 

- Man rodos, sumanymas išdegs, - tariau Krisui. - O kaipgi Džo- 
nas su Marčiu? - Broliukai Despeinai irgi buvo nuolatiniai mūsų gau- 
jos nariai. 

- Jie išvažiavę. Grįš tiktai pirmadienį. 

- O, gaila. 

- Na, ar mes apsisprendėme? - paklausė tebespirgantis Vernas, 
kuris nė kiek netroško, kad pokalbis nukryptų nuo pagrindinės temos. 

- Turbūt, - atsakė Krisas. - Gal dar kas nors pageidautų sulošti 
skatą? 

Norinčiųjų neatsirado. Nūnai jautėmės pernelyg įsiaudrinę, kad 
sėstume prie kortų stalo. Mes išlindome laukan pro grindų duris, ko- 
pėčiomis nusileidome žemyn, pažaidėme beisbolą senu, ižoliacinės 
juostos skiautelėmis apklijuotu Verno kamuoliuku, tačiau rungtynės 
nesuteikė jokio malonumo. Tegalėjome galvoti apie Rėjų Brauerį, ku- 
rį parbloškė traukinys, įsivaizduoti, kaip pamatysime jo kūną. Dešim- 
tą ryto išsiskirstėme ir patraukėme į namus susitarti su tėvais dėl 
nakvynės Verno kieme. 


6 

Namo grįžau be penkiolikos vienuolika, nes pakeliui užėjau į krau- 
tuvėlę, idant pasižvalgyčiau į pigius romanus. Užsukdavau čia kas 
porą dienų su viltimi, jog rasiu naujų Džono D. Makdonaldo kūrinių. 
Kišenėje turėjau ketvertuką, tad nusprendžiau pinigus išleisti, jei ap- 
tiksiu ką nors įdomaus. Deja, radau tiktai senas knygas, daugumą iš 
kurių buvau skaitęs pustuzinį kartų. 

Prie garažo neišvydęs mašinos prisiminiau, jog mama su keliomis 

savo draugėmis išvažiavo į Bartoną, kur ketino nueiti į koncertą. Ma- 
no motina pamišusi dėl koncertų. Nieko nuostabaus. Vienintelis vai- 
kas žuvo, todėl jai reikėjo kažkuo paguosti sielą. Sutinku, šie žodžiai 
atmiežti kartėliu, tačiau manimi dėti jūs suprastumėte, kodėl taip jau- 
čiausi. 

Tėvas gniaužė rankoje žarnos antgalį ir plona čiurkšle laistė iš- 
džiūvusį sodelį. Tiek paniuręs jo veidas, tiek paties sodo vaizdas liu- 
dijo, kad jokios naudos iš to nebus. Birioje, papilkėjusioje dirvoje ne- 
augo jokie augalai, išskyrus kukurūzus, bet ir tie nesubrandindavo 
burbuolių. Pasak tėvo, jis nežinojo, kaip drėkinti žemę - tuo privalėjo 
pasirūpinti motina gamta. Vieną vietą laistydavo pernelyg ilgai, kol 
paskęsdavo visi daigai, tuo tarpu kitoje lysvėje augalai nugeibdavo 
nuo troškulio. Jam niekaip nepavykdavo rasti aukso vidurio. Tačiau 
tėvas retai kada apie tai kalbėdavo. Balandį jis prarado sūnų, rugpjūtį 
neteko sodo. Mano gimdytojas nenorėjo gilintis nė į vieną iš abiejų 
temų. Tebūnie, tai jo privilegija. Mane tiesiog nervino, kad jam nie- 
kas neberūpėjo. Galų gale viskam yra savos sumautos ribos. 

- Sveikas, tėti, - pasisveikinau priėjęs. Pasiūliau pyragėlį, kurį nu- 
sipirkau parduotuvėje. - Nori? 

- Labas, Gordonai. Ne, ačiū. - Jis tebepurškė vandenį ant išdegu- 
sios pilkšvos žėmės. 

- Ar neprieštarausi, jei šį vakarą su vyrukais nakvosiu Verno Te- 
sijaus kieme? 

- Kokiais vyrukais? 

- Vernu. Tedžiu Diušampu. Galbūt Krisu. 

Tikėjausi, jog tėvas pradės aiškinti, esą Kriso draugija man netin- 
kama, nes tas vaikis - supuvęs obuolys iš statinės dugno, vagis, ma- 
žametis nusikaltėlis. 

Bet jis paprasčiausiai atsiduso ir tarė: 

- Gerai. 

- Puiku! Dėkui! 

Apsisukau ant kulno pasirengęs traukti namo ir pažiūrėti, ką rodo 
per televizorių, kai tėvas manęs paklausė: 

- Tai vieninteliai žmonės, su kuriais tau maga praleisti laisvą laiką, 
ar ne, Gordonai? 

Mintyse pasiruošiau ginčui, bet šį rytą kivirčai jo nedomino. Man 
netgi knietėjo apsimainyti keliais stipresniais žodeliais. Deja, tėtušis 

stovėjo nukoręs pečius, niaurų veidą nukreipęs į negyvą sodą. Akys 
nenatūraliai tviskėjo, tarytum jas būtų suvilgiusios ašaros. 

- Hmm, tėti, jie šaunūs... 

- Be abejo. Vagis ir porelė nevispročių. 

- Vernas Tesijus - ne kvailys, - paprieštaravau. Tedžio nepuoliau 
ginti, nes neturėjau gerų argumentų. 

- Dvylikos metų, bet iki šiol mokosi penktoje klasėje. Pamenu, kai 
jis pas mus nakvojo. Kitą rytą paėmęs sekmadienio laikraštį sugaišo 
pusantros valandos, kol perskaitė humoro skyrelį. 

Aš įsiutau, nes galvojau, jog taip šnekėti nedora. Jis susidarė nuo- 
monę apie Verną lygiai taip pat, kaip ir apie kitus mano bičiulius, 
matydamas šiuos tik probėgšmais, niekuomet nesiteikdamas su jais 
pabendrauti. Buvau tikras, jog tėvas neteisus. Kai pavadindavo Kri- 
są vagišiumi, man akis užliedavo raudona pykčio migla. Jis nieko 
nežino apie mano draugą. Taip ir norėjau atkirsti, bet išsigandau, jog 
įniršęs tėvas lieps sėdėti namuose. Tiesa, dabar jis nesirengė svaidy- 
tis žaibais, nors, pavyzdžiui, prie vakarienės stalo retsykiais neveng- 
davo rėžti tūžmingų tiradų, nuo kurių mums apkarsdavo maistas. 
Šiuo momentu jis atrodė nuliūdęs, išvargęs ir bejėgis. Šešiasdešimt 
trejų metų pavargęs vyriškis - kiti vaikai turėjo tokio amžiaus sene- 
lius. 

Mano mama buvo penkiasdešimt penkerių - irgi ne jauniklė. Kai 
juodu susituokė, motina gana greitai pastojo, bet patyrė persileidimą. 
Įvykus dar dviem savaiminiams abortams, gydytojas paskelbė, kad 
jai nelemta išnešioti kūdikio. Šitą istoriją galėčiau atkartoti žodis žodin, 
nes ją girdėdavau kiekvieną sykį, kai vienas iš tėvų rėždavo man pa- 
mokslus. Vis bandydavo įteigti, neva jiems mane padovanojo pats 
Dievas, tad man derėtų dėkoti apvaizdai, jog motina įstengė pastoti 
jau pražilusi, būdama keturiasdešimt dvejų. Aš nevertinau nei savo 
sėkmės, nei siaubingų kančių ir aukų. 

Praėjus penkeriems metams nuo to momento, kai gydytojas pra- 
nešė, jog mama niekada neturės kūdikio, ji sėkmingai pastojo ir išne- 
šiojo Denį aštuonis mėnesius, o paskui jis paprasčiausiai iškrito, visi 
aštuoni svarai - anot tėvo, pratūnojęs motinos pilve devynis mėne- 
sius, mano brolis būtų svėręs net penkiolika svarų. Daktaras tarė: na, 
kartais gamta mus apkvailina, tačiau vaikeliui lemta tenkintis vien- 
turčio dalia. Džiaukitės ir dėkokite Dievui už šią dovaną. Po dešim- 
ties metų ji dar kartelį sėkmingai pastojo. Išnešiojo mane iki nustaty- 

tos datos, negana to, akušeriai turėjo pasinaudoti chirurginėmis žnyp- 
lėmis, kad iškrapštytų mane laukan. Ar esate girdėję apie kitą tokią 
suknistą šeimą? Išvydęs pasaulį radau porelę tėvų, pretenduojančių 
į nukaršėlių gretas, o vienintelis mano brolis pradėjo žaisti beisbolą 
dičkių vaikų parke anksčiau, nei išaugau iš sauskelnių. 

Tėvukams su kaupu pakako vienos Dievo dovanėlės. Nesakau, 
kad jie blogai su manimi elgėsi. Nė sykio nebuvau gavęs į kailį. Ta- 
čiau aš tapau velnišku netikėtumu, o keturiasdešimtmečiai ne taip 
mėgsta staigmenas kaip dvidešimtmečiai. Kai gimiau, motina pasiry- 
žo operacijai, kurią jos draugės vadino “Pleistru"'. Matyt, ji norėjo 
šimtaprocentinės garantijos, jog iš Viešpaties daugiau nesulauks jokių 
dovanų. Koledže sužinojau esąs laimės kūdikiu, nes egzistavo didelė 
tikimybė, kad gimsiu protiškai atsilikęs... nors tėtį veikiausiai buvo ap- 
nikusios tam tikros abejonės pamačius, kaip mano bičiulis Vernas de- 
šimt minučių skaitė trumpą dialogą iš “Vabaliuko Beilio" komiksų. 

Kalbant apie ignoravimą... rasti tinkamus žodžius, kurie nusaky- 
tų, kaip jaučiausi, pajėgiau tik tuomet, kai vidurinėje mokykloje išana- 
lizavau romaną, pavadintą “Nematomas žmogus“. Panelei Hardi lie- 
pus man pateikti ataskaitą apie šitą knygą, maniau, jog skaitysiu 
mokslinės fantastikos kūrinį apie vyruką, apsibintavusį tvarsčiais, su 
tamsiais “Foster Grants“ akiniais - filme jį vaidino Klodas Reinsas. 
Supratęs, kad gavau visai kitokią istoriją, pabandžiau išsisukti nuo už- 
duoties, tačiau panelė Hardi nepaleido manęs nuo kabliuko. Vėliau la- 
bai tuo džiaugiausi. “Nematomo žmogaus“ autorius pasakoja apie 
vieną negrą. Niekas nepastebi to žmogaus, nebent jis iškrečia ką 
nors bjauraus. Žmonės žiūri kiaurai jį. Kai negras kalba, niekas neat- 
siliepia. Lyg jis būtų juodas vaiduoklis. Įsitraukęs į knygą, prarijau ją 
tarytum Džono D. Makdonaldo detektyvą, nes tas vyrukas Ralfas 
Elisonas rašė apie mane. Per vakarienę tik ir girdėdavau: Deni, kiek 
šiandieną išmušei žaidėjų? Deni, kas pakvietė tave į šokius? Deni, 
mes turime pasišnekėti kaip vyras su vyru apie mašiną, kurią nusižiū- 
rėjome. Aš paprašydavau: “Paduokite man sviesto". Tėtis paklaus- 
davo: Deni, ar tu tikrai nori stoti į armiją? Aš pakartodavau: “Ei, kas 
nors, duokite man sviesto“. Mama pasiteiraudavo mano brolio, ar 
jam nereikėtų nupirkti “Pendeltono" marškinių. Galų gale sviesto tek- 
davo pasiimti pačiam. Vieną vakarą nusprendžiau pažiūrėti, kaip tė- 
vai sureaguos, jei pasakysiu: “Prašau paduoti tas suknistas bulves". 

Motina tarė: Deni, skambino teta Greisė, ji domėjosi, kaip tau ir Gor- 
donui sekasi. 

Tą dieną, kai Denis, baigęs Kasl Roko vidurinę mokyklą, gavo di- 
plomą su pagyrimu, apsimečiau, jog susirgau ir likau namuose. Roiso, 
vyriausiojo Styvio Darabonto brolio, paprašiau nupirkti man “Lauki- 
nės airiškos rožės" vyno. Išgėriau pusę butelio ir vidury nakties pri- 
vėmiau į lovą. 

Tokia šeimyninė padėtis kursto jus nekęsti vyresniojo brolio arba 
beviltiškai jį idealizuoti - bent taip teigiama koledže, per psichologijos 
kursą. Skiedalai, ar ne? Aš asmeniškai neteikiau pirmenybės nė vie- 
nam iš kraštutinumų. Mudu su Deniu retai kivirčydavomės ir niekuo- 
met nesipešdavome. Kur jūs matėte keturiolikmetį, lupantį keturmetį 
brolį? Absurdas. Mūsų gimdytojai pernelyg žavėjosi vyriausiuoju sū- 
numi, kad lieptų jam prižiūrėti mažėlį, todėl jis nejautė man priešišku- 
mo kaip kiti vaikai, kurie per prievartą rūpindavosi jaunesniais bro- 
liais ar seserimis. Jei Denis kur nors mane vesdavosi, jis tai darydavo 
savo noru, ir tuomet aš jausdavausi lyg devintame danguje. 

- Ei, Lačansai, kas čia per šmikis? 

- Mano broliukas. Tu, Deivisai, verčiau prikąsk liežuvį, nes 
Jis atspardys tau pasturgalį. Gordis - kietas bičas. 

Aplink mane susiburia nepaprastai aukšti milžinai; akimir- 
kai, prilygstančiai tam laiko tarpeliui, kuriam saulės spinduliai 
blyksteli debesų properšoje, atsiduriu dėmesio centre. Jie tokie 
dideli ir tokie suaugę. 

- Ei, vaiki. Šitas mulkis iš tiesų tavo vyresnis brolis? 

Aš droviai linkteliu. 

- Jis tikras subingalvis, ar ne? 

Vėl pakinkuoju galva, ir visi, įskaitant Denį, prapliumpa 
kvatoti. Paskui brolis energingai suploja rankomis. 

- Nagi, vyručiai, - sako jis, - mes treniruosimės ar plepėsime 
kaip mergiotės? 

Vaikinai sustoja į savo vietas, kai kurie mankština rankas 
svaidydami vieni kitiems kamuoliuką. 

- Pritūpk ant suoliuko, Gordi. Sėdėk tyliai. Niekam netruk- 
dyk. 

Įsitaisau ant suolelio. Pareigingai klausau Denio nurodymų. 
Žvelgdamas į debesų sruogas, vingiuojančias vasaros danguje, 


26 


jaučiuosi neįtikėtinai mažas. Žiūriu, kaip brolis paduoda ka- 
muoliuką. Niekam netrukdau. 

Panašių momentų pasitaikydavo nedažnai. 

Kartais prieš miegą jis man skaitydavo. Mamos pasakos apie me- 
duolinį žmogelį bei tris paršiukus buvo gana smagios, tačiau iš Denio 
išgirdau gerokai įdomesnių dalykėlių - apie Mėlynbarzdį, Džeką Sker- 
diką. Jis išklojo savąją “Trijų ožių meknių" versiją, kurioje pergalę 
šventė po tiltu pasislėpęs trolis. Ir, kaip jau sakiau, išmokė mane lošti 
kribidžą bei maišyti kortas. Gal ne itin daug, bet... ei! Reikia džiaugtis 
tuo, ką turi, tiesa? 

Bėgant metams, mano meilę Deniui pakeitė savotiška baiminga 
pagarba, kokią nepraktikuojantys katalikai puoselėja Dievui. Per jo 
laidotuves jaučiausi šiek tiek priblokštas ir truputį nusiminęs. Spėju, 
kad tapatūs pojūčiais galėjo apimti mano minėtus katalikus, kai jie 
perskaitė “Time" žurnale, esą Viešpats negyvas. Kitaip tariant, liū- 
dėjau dėl brolio nedaugiau nei per radiją išgirdęs žinią apie Deno 
Blokerio mirtį. Ir vieną, ir kitą matydavau retokai, be to, serialų apie 
Denį nekartodavo per televizorių. 

Jį palaidojo uždarame, Amerikos vėliava apklotame karste (prieš 
nuleidžiant dėžę į duobę, vėliavą nuėmė, sulankstė, įkišo į trikampę 
skrybėlę, o šią atidavė mano mamai). Tėvams iš sielvarto plyšo šir- 
dis. Keturių mėnesių lyg ir pakako, kad gimdytojai susitaikytų su sū- 
naus mirtimi. Bet aš nežinojau, ar jie išvis kada nors atsigaus. Ponas 
ir ponia Sugniužėliai. Denio kambarys, įrengtas prie pat manojo, išli- 
ko komos būsenos, tiksliau sakant, jis įstrigo praeityje ir nė trupučio 
nesikeitė. Ant sienų tebekybojo gairelės, priklausančios JAV šiaur- 
rytinės dalies universitetams. Veidrodis, prieš kurį Denis stypsodavo 
ištisas valandas šukuodamas atgal plaukus kaip Elvis, tebebuvo ap- 
klijuotas jo merginų nuotraukomis. Ant rašomojo stalo teberiogsojo 
šūsnys “True" bei “Sports Illustrated" žurnalų, metams slenkant ne- 
numaldomai virstančių senienomis. Tokį vaizdelį galima išvysti verks- 
mingame filme. Bet mano širdyje išsikerojo ne sentimentalūs jaus- 
mai, o siaubas. Į brolio kambarį užeidavau tiktai prispirtas būtinybės, 
nes man vaidenosi, kad pamatysiu jį už durų, po lova arba spintoje. 
Pastaroji kėlė didžiausią baimę. Jei motina nusiųsdavo mane paimti 
Denio atvirukų albumą ar batų dėžę su nuotraukomis, kurias ji pa- 
nūsdavo peržiūrėti, aš įsivaizduodavau lėtai atsiveriančias duris. Min- 


27 


tyse regėdavau, kaip suakmenėju ir spoksau į išblyškusį, kruviną 
tamsoje tūnantį brolį - viena galvos pusė sutrėkšta, ant marškinių 
džiūsta krešantis kraujas bei ištiškusios smegenys. Matydavau, kaip, 
sulenkęs pirštus, jis tiesia kruvinas rankas, išgirsdavau gergždžiantį 
krankimą: Mano vietoje turėjai būti tu, Gordi. Mirti turėjai tu. 


7 
Gordonas Lačansas, “Eržilų miestas". Pirmą kartą spausdinta “Gre- 
enspun Guarterly", Nr. 45, 1970-ųjų rudenį. Teisė naudotis suteikta. 


Kovas. 

Čikas stovi nuogas, sukryžiavęs rankas, alkūnes įrėmęs į atbrailą, kuri 
perpus skiria langą, akis įsmeigęs laukan. Nuo jo kvapo padūmavo stik- 
las. Pilvą žnaibo skersvėjo gūsiai. Apatinė lango dalis išdaužta. Tuščią ert- 
mę dengia kartono lakštas. 

- Čikai. 

Jis neatsisuka. Ji daugiau neprasižioja. Nuo stiklo atsispindi vaiduok- 
liškas merginos atvaizdas. Čikas mato ją lovoje, įsisupusią į antklodę, aki- 
vaizdžiai ignoruojančią momento rimtumą. Gilūs paakiai išteplioti makia- 
žu. 

Nukreipęs žvilgsnį nuo pamėklės Čikas įsistebeilija į apylinkes. Lyja. 
Kai kur nutirpus sniego sluoksniui atsiveria plikos žemės lopiniai. Matyti 
pernykštė žolė, plastikinis Bilio žaislas - surūdijęs grėbliukas. Džonio “Do- 
džas" rymo ant kaladžių. Ašys, nuo kurių nuimti ratai, kyšo iš po dugno lyg 
strampgaliai. Jis prisimena tuos laikus, kai juodu su Džoniu plušėjo prie 
mašinos, per seną radijo imtuvą klausydamiesi Liuistono WLAM stoties, 
kuri transliavo naujas populiarias dainas ir senus gerus "gabalus" - porą 
sykių Džonis pavaišino alumi. Šioji meilutė lėks kaip patrakusi, Čikai, sa- 
kydavo jis. Kelyje nuo Geitsfolo iki Kasl Roko aplenks viską, kas sugeba 
judėti. Palauk, kol įstatysime “"Hersto" pavarų dėžę! 

Tačiau tai jau praeityje. 

Už Džonio "Dodžo" driekiasi 14-tas kelias, kuriuo iš Portlendo, Niu 
Hempširo pietų, galima nusigauti iki pat Kanados, jei Tomastone pasuk- 
site į J.V. 1-ąjį plentą. 

- Eržilų miestas, - sako Čikas stiklui. Jis rūko cigaretę. 

- Ką? 

- Nieko, mažule. 

- Čikai? - prabyla mergina sutrikusiu balsu. Prieš sugrįžtant tėvui, jam 
teks pakeisti sukruvintas paklodes. 

- Ką? 

- Aš tave myliu. 

- Gerai. 

Purvinas kovas. Sena kovo išpera, mąsto Čikas. Purvina kekšė su nu- 
tisusiais papais ir lietaus lašais nuplauta fizionomija. 

- Šitas kambarys priklausė Džoniui, - nelauktai prataria jis. 

- Kam tokiam? 

- Mano broliui. 

- O... kur jis dabar? 

- Armijoje, - atsako Čikas, bet tai netiesa. Aną vasarą Džonis triūsė 
Oksfordo Lygumų treke, kai vienas nevaldomas automobilis nučiuožė link 
remonto dirbtuvės, kur jis keitė galines standartinio “Ševio" padangas. Ke- 
li vyrukai suriko: "Atsargiai!" - bet Džonis neišgirdo perspėjimų. Vienas iš 
šaukusiųjų buvo jo brolis Čikas. 

- Tau nešalta? 

- Ne. Gal truputį kojoms. 

Staiga jam į galvą dingteli mintis: Dieve, tai, kas įvyko Džoniui, anks- 
čiau ar vėliau gali nutikti ir man. Tačiau sąmonėje nesiliauja šmėžavęs 
vaizdas - slystantis "Fordas Mustangas", brolio stuburo kalvelės, kurių pa- 
pėdėse juoduoja šešėliai, aiškiai matomi baltame berankovių "Heins" 
marškinėlių fone; pritūpęs jis traukia vieną galinį "Ševio" ratą. Čikui užten- 
ka laiko, kad pastebėtų gumos juostas, drykstančias nuo "Mustango" pa- 
dangų, išklibusį, asfaltą braižantį ir žiežirbomis besispjaudantį duslintuvą. 
Automobilis įsirėžia į Džonį, tam nespėjus atsistoti. | dangų šauna geltoni 
liepsnos liežuviai. 

Ką gi, jis bent jau nemerdėjo, pagalvoja Čikas prisimindamas senelį. 
Ligoninės kvapai. Jaunos seselės, nešiojančios basonus ligoniams. Pas- 
kutinis priešmirtinis atsidūsėjimas. Kad ir kaip atsisveikintum su gyveni- 
mu, tai nesuteikia jokio malonumo. 

Jis virpteli ir susimąsto apie Dievą. Paliečia švento Kristupo medalio- 
ną, kabantį po kaklu ant grandinėlės. Čikas ne katalikas ir juolab ne mek- 
sikietis: tikrasis jo vardas yra Edvardas Mėjus. Iš draugų gavo Čiko pravar- 
dę dėl savo juodų plaukų, kuriuos šukuodavo atgal sutepdamas juos “Bril- 
krimo" putų sluoksniu, bei aulinių batų smailiais galais ir gana aukštais 
kvadratiniais kulnais. Ne katalikas, bet su medalionu niekada nesiskiria. 

Jei Džonis būtų tokį turėjęs, gal "Mustangas" nebūtų jo pritrėškęs. Kas Ži- 
no. 

Jis rūko, dėbso į lauką, tuo tarpu mergina nuleidžia kojas nuo lovos, 
paskubomis nutipena prie lango tarsi bijodama, kad Čikas atsigręš ir į ją 
pažiūrės. Šiltu delnu paglosto vaikino nugarą. Krūtimis įsiremia į šoną. Pil- 
vas liečia jo sėdimąją. 

- Brrr, čia šalta. 

- Dėl skersvėjo. 

- Tu mane myli, Čikai? 

- Žinoma, - atsainiai burbteli jis ir rimčiau priduria: - Tu buvai nepalies- 


- Ką tai turėtų reikš... 

- Tai reiškia, kad buvai skaisti. 

Jos delnas pakyla aukštyn. Vienas pirštas slysčioja jo sprandu. 

- O kąaš sakiau? 

- Tau skaudėjo? 

Mergina nusijuokia. 

- Ne. Tik mažumėlę išsigandau. 

Abu žvelgia į lietų. 14-uoju keliu pravažiuoja naujas “Oldsmobilis", iš 
po ratų purškia vandens fontanai. 

- Eržilų miestas, - sumurma Čikas. 

- Kas? 

- Tas tipas keliauja į Eržilų miestą savo nauju eržilo automobiliu. 

Ji švelniai pabučiuoja tą vietą, kurią glostė pirštu. Čikas pasimuisto ta- 
rytum vydamas šalin ant sprando nutūpusią musę. 

-Kasyra? | 

Jis atsisuka. Mergina akimirkai dirsteli į penį ir skubiai pakelia akis į 
viršų. Viduje sukirbėjusį norą pridengti nuogą kūną nuslopina mintis, kad 
filmuose meilužiai taip nesielgia, todėl rankos savaime nusvyra žemyn. 
Jos plaukai juodi kaip derva, oda - žiemos baltumo, grietinėlės spalvos. 
Krūtys pakankamai stangrios, bet pilvas šiek tiek per minkštas. Vienas trū- 
kumas, galvoja Čikas, vis dėlto primena, jog tai ne filmas. 

- Džeine? 

- Ką? 

Jis vėl pajunta užplūstantį geismą. 

- Viskas gerai, - sako. - Mes draugai, ar ne? - tyčia įdėmiu žvilgsniu nu- 

delbia ją nuo galvos iki kojų. Kai vėl įsmeigia akis į veidą, pamato išraudu- 
sius skruostus - Tu neprieštarauji, kad į tave taip Žiūriu? 

- Aš... ne. Ne, Čikai. 

Ji žengia atatupsta, užsimerkia, prisėda ir atsilošusi praskečia kojas. 
Čikas regi kiekvieną Džeinės kūno lopinėlį. Vidinėse šlaunų pusėse neval- 
domai virpčiojantys raumenėliai sujaudina jį labiau negu smailios, kūgio 
formos krūtys arba rožinis makšties pumpuras. Geidulys spurda viduje it 
pavasariu besimėgaujantis klounas Paikšius. Galbūt meilė išties suteikia 
dievišką palaimą, kaip tvirtina poetai, mąsto jis, tačiau seksas primena 
kvailelį juokdarį, kuris pavasarį strykčioja per balas. Kaip moteris gali vėp- 
soti į sukietėjusį penį ir nepratrūkti beprotiškai kvatoti? 

Į stogą, stiklą, permirkusį apatinę lango dalį dengiantį kartoną barbe- 
na lietaus lašai. Jis prispaudžia delną prie krūtinės ir sekundei tampa pa- 
našus į romėnų oratorių. Ranka šalta, todėl Čikas ją nuleidžia. 

- Atsimerk. Juk mes draugai. 

Mergina paklūsta, įsispigina į jį violetinį atspalvį įgavusiomis akimis. 
Jos veidas, kaklas, krūtys raibuliuoja nuo raštų, kuriais lietaus srovelės iš- 
raizgė langą. Džeinė išsitiesia ant lovos, įtempia pilvo raumenis... tikra to- 
bulybė, bent jau šiuo momentu. 

- Ach, - išsprūsta jai. - Ach, Čikai, aš jaučiuosi taip keistai. - Kojų pirštai 
nevalingai susiriečia. Jis pastebi Džeinės pėdų keltis. Rožines keltis. - Či- 
kai, Čikai. 

Krečiamas drebulio vaikinas prieina prie lovos. Ji išplečia akis, kažką 
pasako, vieną žodį, bet Čikas nesupranta šio reikšmės. Dabar ne laikas 
klausinėti. Vienai sekundei jis sustingsta pusiau klūpomis, susiraukia ir 
žvilgteli į grindis, paliečia jos kojas virš kelių, mintyse įvertina fantastišką, 
beatodairišką kūną užliejusios geismo bangos jėgą, dar truputį padelsia. 

Kambaryje pakibusią tylą teišsklaido tiksintis žadintuvas, kuris praskė- 
tęs žalvarinės kojeles stovi ant naktinio staliuko, virš šūsnies komiksų kny- 
gelių apie “Voražmogį". Džeinės alsavimas tankėja, kai Čikas į ją įsiskver- 
bia. Veiksmas prasideda. Šį kartą viskas daug geriau. Už lango sniegą ne- 
paliaujamai tirpdo lietus. 

Po pusvalandžio jis papurto snūduriuojančią merginą. 

- Reikia judėti, - pareiškia. - Netrukus namo grįš tėvas su Virdžinija. 

Ji pažvelgia į savo rankinį laikrodį ir atsisėda. Nė nebando prisidengti. 
Džeinės kūno kalba akivaizdžiai pasikeitė. Mergina nesubrendo (nors pati, 
be abejo, mano kitaip) ir neišmoko nieko tokio, kas būtų sudėtingiau nei 

užsirišti batų raištelius, tačiau jos manieros vis vien pakito. Čikas pakin- 
kuoja galva, ir ji nedrąsiai vypteli. Vyrukas siekia cigarečių, padėtų ant 
naktinio stalelio. Kol Džeinė traukiasi aukštyn kelnaites, jis prisimena eilu- 
tę iš jau pasenusios dainos: Nesiliauk grojęs, kol nepakratysiu kojų... 
grok, grok ir nesustok. Rolfo Hariso “Sugauk kengūrą". Jis išsišiepia. Šią 
dainą mėgdavo traukti Džonis. Paskutinio stulpelio eilutės skambėjo taip: 
Kai jis mirė, Klaidai, išraugėme jo kailį, kuris dabar kabo pašiūrėj. 

Ji užsisegė liemenėlę, čiuptelėjo už palaidinukės sagų. 

- Kas tave pralinksmino, Čikai? 

- Niekas. 

- Užsegsi užtrauktuką? 

Čikas žengia prie Džeinės, vis dar nuogas, trūkteli į viršų užtrauktuką, 
pabučiuoja jai į skruostą. 

- Jei nori, eik į vonios kambarį ir pasidažyk, - siūlo. - Tik ilgai neužtruk. 

Mergina grakščiai nuskrieja koridoriumi, o Čikas, traukdamas dūmą, 
palydi ją žvilgsniu. Būdama aukšta - savo ūgiu lenkė netgi jį - Džeinė turi 
palenkti galvą, kad nesusimuštų kaktos į vonios durų staktą. Po lova Čikas 
sugraibo savo apatinius. Nusviedžia juos į krepšį, kabantį iš vidinės spin- 
tos durų pusės. Komodoje sužvejoja naujas trumpikes. Šias užsimauna ir 
grįždamas į lovą paslysta ant drėgno grindų lopinėlio - kartono lakštas 
neatstoja tobulos apsaugos nuo lietaus. 

- Velniai rautų, - pykteli. 

Čikas apsidairo po kambarį, kuris priklausė Džoniui... tuomet, kai jis 
dar buvo gyvas (Dėl Dievo meilės, kodėl jai pasakiau, jog mano brolis ar- 
mijoje, šmėkšteli smegeninėje mintis, privertusi jį sudirgti). Beveik iki lubų 
medienos plokštėmis apkaltos sienos tokios plonos, kad naktimis puikiai 
girdėti, kaip kitame miegamajame barškinasi tėvas su Virdžinija. Grindys 
truputį pakrypusios, todėl pravertas duris reikia kuo nors paremti, antraip, 
jei nusisuksi, jos užsitrenks. Ant galinės sienos kabo plakatas iš filmo 
"Nerūpestingas keliautojas" (Du vyrai patraukė ieškoti Amerikos, bet niekur 
jos nerado). Kambarys atrodė gyvybingesnis, kai čia miegodavo Džonis. 
Čikas negali paaiškinti kodėl, tačiau tai gryna tiesa. Jis žino dar šį tą. Kar- 
tais naktimis jam vaidenasi, jog spintos durys atsilapos ir prieš akis pasi- 
rodys Džonis pajuodusiu, apanglėjusiu kūnu, geltonais dantų protezais, 
kurie kyšo iš aptirpusio, bet vėl sustingusio vaško. Mintyse girdi šnabždesį: 
Nešdinkis iš mano kambario, Čikai. Jei kiši nagus prie "Dodžo", aš tave, 
šunsnuki, nudėsiu. Aišku? 

Aišku, broliuk, mąsto Čikas. 

Akimirką jis stovi nejudėdamas, žvelgia į suglamžytą, merginos krauju 
išteptą paklodę, paskui staigiu judesiu ją išskleidžia. Štai, žiūrėk, Virdžini- 
ja. Ar patinka, ką matai? Ar tau panižo tarpukojis? Čikas užsitempia kel- 
nes, apsiauna aulinius batus, susiranda megztinį. 

Jis šukuojasi plaukus priešais veidrodį, kai iš tualeto išnyra Džeinė. At- 
rodo klasiškai - pernelyg minkštas pilvas paslėptas po džemperiu. Mergi- 
na dirsteli į lovą, pataiso vieną kitą smulkmeną, ir dabar meilės guolis kur 
kas tvarkingesnis nei prieš kelias minutes. 

- Gerai, - prataria Čikas. 

Ji droviai suprunkščia, energingu, malonius prisiminimus žadinančiu 
gestu nusibraukia plaukų sruogą už ausies. 

- Eime, - paragina jis. 

Porelė nudrožia koridoriumi, patenka į svetainę. Džeinė sustoja prie 
televizoriaus, ant kurio pastebi spalvotą fotoateljė darytą nuotrauką. Šioje 
matyti tėvas su Virdžinija, paaugliško amžiaus Džonis, pradinėje mokykloje 
besimokęs Čikas ir Bilis, dar neišaugęs iš vystyklų. Kūdikį laiko vyriausia- 
sis brolis. Visi nutaisę dirbtines šypsena... visi, išskyrus Virdžiniją, kurios 
veide kaip visada atsispindi mieguista, neįskaitoma išraiška. Čikas prisi- 
mena, jog šeima fotografavosi praėjus nedaugiau kaip mėnesiui nuo tėvo 
ir tos kalės vestuvių. 

- Čia tavo tėvai? 

- Tėvas ir pamotė Virdžinija, - pataiso jis. - Eikš. 

- Ji ir dabar tokia graži? - klausia Džeinė paimdama savo paltą ir įteik- 
dama Čikui jo striukę. 

- Bent taip galvoja mano senis. 

Juodu žengia į drėgną, skersvėjų varstomą garažą - pro sienų plyšius 
veržiasi švilpaujantys gūsiai. Pašiūrėje riogso nudilusių padangų krūva, 
senas Džonio dviratis, kurį Čikas paveldėjo sulaukęs dešimties ir kurį jis 
veikiai sulaužė, šūsnis detektyvų žurnalų, priduodami pepsikolos buteliu- 
kai, tepaluotas variklio monolitas, oranžinė dėžė, pilna romanų minkštais 
viršeliais, ant knygų guli spalvinimui skirtas paveikslėlis su arkliu, besiga- 
nančiu žalsvoje vejoje. 

Čikas išsiveda merginą laukan, kur pila neviltį keliantis lietus. Senasis 
vaikino sedanas stovi baloje. Regis, drėgmė slegia ir mašiną. Nors Džo- 
nio “"Dodžas" kėpso ant kaladžių, o išdaužtą priekinį stiklą pakeitė plastiko 
gabalas, jis atrodo šauniau nei Čiko "Biuikas", pilkšvas, rūdžių išėstas kle- 
daras. Priekinė sėdynė uždengta ruda kariška antklode. Keleivio pusėje, 

prie saulės skydelio, prisegtas ženkliukas skelbia: NORIU TO KIEKVIENĄ 
DIENĄ. Ant galinės sėdynės numestas surūdijęs starterio mechanizmas. 
Jei kada nors nustos pliaupti, galvoja Čikas, galbūt jį išvalysiu ir įmontuo- 
siu į "Dodžą". O gal ir ne. 

Sedano salonas atsiduoda pelėsiais. Starteris ilgą laiką gergždžia, bet 
galų gale “Biuiką" pavyksta užvesti. 

- Nusėdo akumuliatorius? - teiraujasi Džeinė. 

- Spėju, jog viskuo kaltas prakeiktas lietus. - Čikas įjungia valytuvus, iš- 
vairuoja atbulą mašiną į kelią, trumpam stabtelėjęs pažvelgia į atstumian- 
čios, žalsvai melsvos spalvos namą. Iš pastato kyšo suklypęs garažas. Jo 
stogas užklotas toliu bei atsilaupiusiomis malksnomis. 

Sužvinga atgijęs radijo imtuvas, ir Čikas skubiai jį užčiaupia. Kaip ir 
kiekvieną sekmadienio popietę, į galvą pamažu smelkiasi maudulys. Juo- 
du važiuoja pro fermerių asociacijos būstinę, savanorių ugniagesių tarny- 
bą ir Braunio degalinę. Prie kolonėlės stovi Salės Morison “Tiberdas". 
Sukdamas į senąjį Liuistono kelią, Čikas pamoja jai ranka. 

- Kas ten? 

- Salė Morison. 

- Žavi ponia, - abejingai pastebi Džeinė. 

Jis apgraibomis ieško cigarečių. 

- Salė du kartus išsiskyrusi. Dabar dulkinasi su kuo papuola, jei tikėtu- 
me šito sumauto miesteliūkščio gandais. 

- Ji atrodo gana jauna. 

- Taip ir yra. 

- Ar tu kada nors... 

Čikas paglosto jos koją ir nusišypso. 

- Ne. Gal mano brolis, bet ne aš. Man tiesiog patinka Salė. Ji gauna 
alimentus, turi didelį baltą “Tiberdą" ir nekreipia dėmesio, ką šneka aplin- 
kiniai. 

Atrodo, riedėti teks ilgai. Iš dešinės pusės srūva tamsiai pilka, niūri An- 
droskogino upė. Ją užklojęs ledas galutinai nutirpo. Džeinė sėdi tyli, susi- 
mąsčiusi. Vienintelį garsą skleidžia šiugždantys stiklo valytuvai. Įdubose, 
palei žemę, plaukia rūkas, laukiantis vakaro, kuomet jis išslinks iš slėnių ir 
užvaldys visą Upės kelią. 

Kai jie nusigauna į Oburną, Čikas pasirenka naująją, tiesesnę, gatvę ir 
netrukus įsuka į Mino aveniu. Visos keturios juostos beveik tuščios, žmo- 
nės aiškiai kiurkso savo priemiesčių nameliuose. Juodu temato mažą, į 

geltoną lietpaltį įsisiautusį berniuką, kuris pėdina šaligatviu ir brenda per 
kiekvieną balutę. 

- Pirmyn, seni, - švelniai sumurma Čikas. 

- Ką? - klausia Džeinė. 

- Nieko, mažule. Miegok toliau. 

Ji neryžtingai nusijuokia. 

Čikas suka į Kestono gatvę, nuvairuoja “Biuiką" takeliu, vedančiu link 
vieno namo. Sustabdo mašiną, bet variklio neišjungia. 

- Jei užeitum, pavaišinčiau tave sausainiais, - sako Džeinė. 

Jis purto galvą. 

- Aš privalau grįžti. 

- Žinau. - Mergina apsiveja rankomis Čiko kaklą ir jį pabučiuoja. - Dė- 
kui už pačias nuostabiausias akimirkas mano gyvenime. 

Jis netikėtai nusišypso. Veidas nušvinta, lyg mostelėjus burtų lazdele. 

- Susitiksime pirmadienį, Dženi-Džeine. Juk mes draugai, tiesa? 

- Pats žinai, kad taip, - atsako mergina ir vėl apdovanoja jį bučiniu, bet 
kai Čikas paliečia džemperį, mėgindamas užčiuopti krūtis, ji atšlyja. - Ne- 
reikia. Dar pamatys tėvas. 

Čikas atitraukia rankas, šypsena pamažėle blėsta. Džeinė šoka iš ma- 
šinos ir nuskuodžia per lietų link galinių namo durų. Po sekundės pra- 
nyksta iš akiračio. Prisidegęs cigaretę jis išvažiuoja į gatvę. Variklis užges- 
ta, ir starteris, rodos, džerška visą amžinybę, kol “Biuikas" pagaliau užsive- 
da. Kelionė atgal tęsiasi labai ilgai. 

Prie garažo stovi tėvo universalas. Šalia jo sustabdęs mašiną Čikas iš- 
jungia variklį. Kurį laiką sėdi salone. ir klausosi, kaip į stogą barbena lie- 
taus lašai. Jaučiasi taip, tarytum tūnotų plieninėje statinėje. 

Namuose priešais televizorių tupintis Bilis žiūri, kaip šėlsta Karlas Stor- 
meris su savo bičiuliais kaubojais. Kai Čikas įžengia pro duris, jaunėlis 
brolis pašoka spirgėdamas iš susijaudinimo. 

- Edi, ei Edi, ar žinai, ką pasakojo dėdė Pitas? Sakė, kad per karą kartu 
su gauja kitų vyrukų jis paskandino hansų povandeninį laivą! Kitą šešta- 
dienį nusivesi mane į spektaklį? 

- Na... - nutęsia išsišiepęs Čikas, - gal ir nusivesiu, jei visą savaitę kas 
vakarą bučiuosi mano batus. - Jis timpteli Bilį už plaukų. Brolis žviegia ir 
kvatoja, galop atsilygina spyriu į blauzdą. 

- Netriukšmaukite, - liepia kambaryje pasirodęs Semas Mėjus. - Ap- 
rimkite abudu. Juk žinote, jog motinai nepatinka, kai namuose keliate 

šurmulį. - Jis atsilaisvinęs kaklaraiščio mazgą, atsisegęs viršutinę marški- 
nių sagą. Rankoje laiko lėkštę su trimis dešrainiais. Virtuvėje dešreles, 
įspraustas į baltą duoną, sutepė garstyčiomis. - Kur tu buvai, Edi? 

- Pas Džeinę. 

Iš tualeto atsklinda nuleidžiamo vandens garsas. Įdomu, dingteli Čikui, 
ar Džeinė kartais nepaliko ant kriauklės plaukelių, lūpų dažų, segtuko? 

- Tau derėjo važiuoti su mumis pas dėdę Pitą ir tetą Aną, - priekaištin- 
gai ištaria tėvas ir trimis kąsniais sudoroja dešrainį. - Pastaruoju metu vi- 
sai atitrūkai nuo šeimos, Edi. Man tai nepatinka. Kol aprūpiname tave sto- 
gu virš galvos, turėtum elgtis gražiau. 

- Nieko sau stogas, - atšauna Čikas. 

Įsižeidęs Semas dėbteli į sūnų. Po akimirkos jo akyse atsispindėjusi 
nuoskauda užleidžia vietą pykčiui. Kai tėvas prabyla, Čikas pamato, kad jo 
dantys pageltonavę nuo prancūziškų garstyčių, ir vaikiną persmelkia mig- 
lotas pasibjaurėjimas. 

- Prikąsk savo prakeiktą liežuvį. Tau dar pienas nuo lūpų nenudžiūvo, 
snargliau. 

Čikas patraukia pečiais, atsipjauna duonos riekę nuo kepalo, pūpsan- 
čio ant padėklo, šalia tėvo krėslo, užsitepa ją pomidorų padažu. 

- Po trijų mėnesių vis vien iš čia išsinešdinsiu. 

- Ką, velniai rautų, tu pliauški? 

- Aš pataisysiu Džonio mašiną ir išvažiuosiu į Kaliforniją. Ten susirasiu 
darbą. 

- O taip, kurgi ne! - Semas Mėjus - kerėpliškai stambus vyras, bet Či- 
kui dingojasi, kad vedęs Virdžiniją jis susitraukė. Po Džonio mirties dar Ia- 
biau sumažėjo. Mintyse vaikinas girdi save, sakantį Džeinei: Gal mano 
brolis, bet ne aš. Pavymui seka dainos eilutė: grok, grok ir nesustok. - Tuo 
kledaru nenusigausi toliau kaip iki Kasl Roko, jau nekalbant apie Kalifor- 
niją. 

- Taip manai? Galėsi uostyti sušiktas dulkes. 

Sekundę kitą tėvas tiesiog spokso į sūnų, paskui meta į jį dešrainį. Šis 
pataiko Čikui į krūtinę ir aptaško garstyčiomis jo megztinį bei kėdę. 

- Jei pakartosi tą žodį, sulaužysiu tavo nosį, akiplėša. 

Čikas nužvelgia pigią dešrelę, ištepliotą pracūziškomis garstyčiomis... 
apibarstytą saulės spindulėliais. Sviedžia dešrainį į tėvą. Semas atsistoja, 
jo veidas nusidažo senų rusvų plytų spalva, viduryje kaktos pulsuoja krau- 
jagyslė. Šlaunimi užkliudo padėklą ant ratų, ir tas apsiverčia. Bilis stebi 
juodu nuo virtuvės durų. Jis buvo atsinešęs parūkytų dešrelių su pupelė- 

mis, bet nūnai lėkštė pasvyra, ant grindų išsilieja padažas. Bilio akys iš- 
sprogdintos, jo lūpos dreba. Per televizorių Karlas Stormeris su bičiuliais 
kaubojais nutrūktgalviškai dainuoja “Ilgąjį juodąjį šydą". 

- Stengies juos užauginti, duodi, ką gali, o jie spjauna tau į veidą, - iš- 
košia tėvas. - Aha, štai kaip būna. - Ant krėslo sėdynės apgraibomis radęs 
perpus suvalgytą dešrainį, Semas suspaudžia bandelę kumštyje it nu- 
pjautą falą. Neįtikėtina, bet vėl susikiša ją į burną. Čikas pastebi, jog tėvo 
akis sudrėkino ašaros. - Aha, jie spjauna į tave, štai kaip būna. 

- Kokio velnio ją vedei? - surinka vaikinas ir ūmai prikanda lūpą neuž- 
baigdamas to, ką norėjo išrėžti: jeigu judu nebūtumėte susituokę, gal 
Džonis dabar būtų gyvas. 

- Tai ne tavo prakeiktas reikalas! - pro ašaras užriaumoja Semas Mė- 
jus. - Tai mano reikalas! 

- Nejaugi? - atkerta Čikas. - Tikrai? Bet man reikia su ja gyventi! Man 
ir Biliui... mums reikia su ja gyventi! Žiūrėti, kaip ji tave kankina. O tu nė ne- 
žinai... 

- Ko? - įsiterpia tėvas tyliu, grėsmingu balsu. Dešrainio gabalas kyšo iš 
sugniaužto kumščio nelyginant kruvinas kaulo strampas. - Ko aš nežinau? 

- Nė velnio tu nežinai, - burbteli jis pasibaisėjęs tuo, kad vos nulaiko 
liežuvį už dantų. 

- Jei neužsičiaupsi, aš tau nudirsiu kailį, Čikai. - Tėvas jį taip vadina tik 
tuomet, kai rimtai įsiunta. 

Vaikinas atsisuka ir pastebi Virdžiniją, kuri stovi kitoje kambario pusėje, 
uoliai taisosi sijoną, žvelgia į posūnį didžiulėmis, ramiomis rudomis aki- 
mis. Jos nuostabios. Visi kiti bruožai ne tokie žavingi (gausėjančias raukš- 
leles slepia makiažo sluoksnis), tačiau tos akys trauks vyrų dėmesį dar ne 
vienerius metus, mąsto Čikas ir vėl pajunta akinančią neapykantą - kai jis 
mirė, Klaidai, išraugėme jo kailį, kuris dabar kabo pašiūrėj. 

- Ji laiko tave po padu, o tu nė nedrįsti jai pasipriešinti! 

Išgąsdintas riksmų Bilis nebeištveria ir pratrūksta klykti. Paleidžia iš 
rankų lėkštę, delnais užsidengia veidą. Išeiginius jo batelius bei kilimą ap- 
taško padažas. 

Semas žengia į priekį, bet sustingsta, kai Čikas mosteli ranka tarsi 
kviesdamas: nagi, pirmyn, išsiaiškinkime santykius, ko taip ilgai delsei, se- 
nas kriene? Jie stypso it suakmenėjusios statulos, kol prasižioja Virdžinija, 
kurios balsas tylus ir ramus kaip rudos akys. 

- Ar tavo kambaryje buvo mergina, Edai? Pats žinai, ką mudu su tavo 
tėvu apie tai galvojame. - Po pauzės priduria: - Ji paliko nosinę. 

Čikas nudelbia Virdžiniją nuožmiu žvilgsniu nepajėgdamas išreikšti 
savo emocijų... neįstengdamas žodžiais nusakyti, ką jaučia šiai purvinai 
kalei, kuri sugeba taikliai užvožti tau į nugarą, smogti į pakinklius ir išmuš- 
ti iš po kojų tvirtą pagrindą. 

Jei labai norėtum, galėtum mane įskaudinti, byloja tos rudos, giedros 
akys. Aš numanau, jog tu žinai, kas vyko prieš jo mirtį. Tačiau mane pa- 
laužti įmanoma tiktai šiuo vieninteliu būdu, ar ne, Čikai? Ir su sąlyga, kad 
Semas tavimi patikės. Tačiau tiesa jį pražudytų. 

Tėvas pasirenka naują puolimo kryptį, nerangiai it lokys. 

- Tu dulkinaisi mano namuose, išpera? 

- Semai, prašyčiau nesikeikti, - šaltai pareikalauja Virdžinija. 

- Todėl ir nenorėjai važiuoti su mumis? Tau mieliau dulk... mieliau... 

- Pasakyk! - spiegia Čikas. - Nesileisk engiamas! Ištark tą žodį! Tiesiai 
šviesiai! 

- Nešdinkis iš namų, - išspaudžia tėvas. - Galėsi sugrįžti tik tada, kai 
atsiprašysi manęs ir savo motinos. 

- Nedrįsk! - užstaugia jis. - Nedrįsk tos kalės vadinti mano motina! Aš 
tave nudėsiu! 

- Liaukis, Edi! - sucypia Bilis. Jaunesniojo brolio balsą prislopina del- 
nai, kurie tebedengia veidą. - Nustok šaukti ant tėčio! Liaukis, prašau tavęs! 

Virdžinija nepajuda nuo durų. Abejingai žvelgia į Čiką. 

Semas žengteli atatupstas, ir jo pakinkliai įsirėžia į krėslo pakraštį. 
Vangiai atsisėdęs įsispigina į savo plaukuotą dilbį. 

- Kai tu sakai tokius žodžius, negaliu į tave žiūrėti. Man bloga nuo tavęs. 

- Tau bloga nuo jos! Kodėl to nepripažįsti? 

Užuot atsiliepęs, jis nuduria akis į padėklą, nuo lėkštės pagriebia kitą 
dešrainį, drebančiais pirštais užsitepa garstyčių. Bilis plūsta ašaromis. 
Karlas Stormeris su bičiuliais kaubojais traukia dainą apie sunkvežimio 
vairuotojus. “Mano vilkikas senas, bet vis dar eiklus", - tvirtina Karlas žiūro- 
vams iš vakarų Meino. 

- Berniukas nesuvokia, ką sako, Semai, - švelniai prataria Virdžinija. - 
Tokio amžiaus vaikinai sunkiai bręsta. 

Jos žodžiai nutvilko Čiką it kirtis botagu. Viskas, užteks. Jis su kaupu 
prisiklausė. 

Vyrukas apsisuka ir žengia link durų, kurios veda į garažą, o paskui 

laukan. Prieš atidarydamas jas atsigręžia į Virdžiniją. Šioji atsako romiu 
žvilgsniu, kai išgirsta savo vardą. 

- Kas yra, Edai? 

- Paklodės sukruvintos. - Jis patyli. - Aš atėmiau jos nekaltybę. 

Ko gero, Semo žmonos akyse kažkas sušmėžuoja, nors visai įmano- 
ma, kad jam tiktai pasivaideno. 

- Prašau išeiti, Edai. Tu gąsdini Bilį. 

Jis neria pro tarpdurį. “Biuikas" nenori užsivesti, ir Čikas jau spėja su- 
sitaikyti su mintimi, jog reikės pėdinti per lietų, kai variklis pagaliau užkrio- 
kia. Jis prisidega cigaretę, atbulas važiuoja į 14-ąjį plentą iki dugno įspau- 
dęs sankabą, mechaniškai atlikdamas į kraują įsigėrusius veiksmus. Ma- 
šina nelauktai sudreba ir ima springti. Generatoriaus lemputė du sykius 
grėsmingai sublyksi, tačiau netrukus “Biuikas" ima burgzti tyliau bei toly- 
giau. Jis nurieda keliu, kuris driekiasi link Geitsfolso. 

Paskutinį sykį nužvelgia Džonio "Dodžą". 

Džonis galėjo gauti darbą Geitso audimo fabrike, bet tik naktimis. Vė- 
lyvas metas jam nė motais, aiškino brolis Čikui, be to, gamykloje mokėjo 
geriau negu Lygumų treke. Bėda ta, kad tėvas plušėjo dienomis. Jei Džo- 
nis priimtų pasiūlymą dėl naktinės pamainos, tai reikštų, jog reikėtų likti 
namuose kartu su ja - ir su Čiku, tūnančiu kitame kambaryje. Juk sienos 
tokios plonos... Aš negaliu sustoti, o ji man neleidžia, - kalbėjo Džonis. 
Taip, aš žinau, jog išgirdęs tiesą jis palūžtų. Bet ji... ji neketina liautis. Man 
nepakanka jėgų pasipriešinti. Ji visur mane persekioja, manau, tau aišku, 
ką turiu galvoje. Tu ją matei. Bilis per mažas, kad suprastų, tačiau tu ją 
matei... 

Taip. Čikas ją matė. Kaip ir anksčiau, Džonis dirbo Lygumų treke. Tė- 
vui paaiškino, esą autoremonto dirbtuvėse jis gali gauti pigių detalių savo 
“Dodžui". Taigi vieną dieną, jam keičiant padangą, link “Ševio" nučiuožė 
nevaldomas “Mustangas", kurio duslintuvas vilkosi žeme purkšdamas ki- 
birkščių lietų; štai kaip pamotė nužudė jo brolį... grok, grok ir nesustok, juk 
mes keliaujame į Eržilų miestą šiuo išklerusiu “Biuiku"... Čikas prisimena, 
kaip kvepėjo guma, kaip Džonio stuburo iškilumai metė šešėlius ant aki- 
nančiai baltų jo marškinėlių, prisimena, jog Džonis pamažu stojosi, kai 
“Mustangas" jį įtrėškė į "Ševį". Pastarajam nuslydus nuo domkrato, ausis 
pasiekė duslus pokštelėjimas. Abi mašinos paskendo ryškiai geltonų 
liepsnų kamuolyje. Šnerves persmelkė aitrus benzino kvapas... 

Čikas įsispiria abiejomis kojomis į stabdį, ir sedanas sustoja čiūžtelė- 

jęs permirkusiu kelkraščiu. Vaikinas sudrimba ant priekinės keleivio sė- 
dynės, atšauna dureles, išsivemia į sniego bei purvo pliurzę. Nuo geltonos 
garuojančios košės vaizdo antrą kartą atsikrato skandžio turiniu. Nuo min- 
ties apie pykinimą dar sykį sužiaukčioja. Variklis baudžiasi užgesti, bet Či- 
kas spėja spūstelėti akseleratorių. Kai “Biuikas" užriaumoja, generato- 
riaus lemputė nenoriai sumirksi ir aptemsta. Jis atsilošia sėdynėje laukda- 
mas, kol kūną nustos krėsti drebulys. Pro šalį prašvilpia naujas baltas “For- 
das", kuris ištaško milžiniškus, purvinus vandens ir patižusio sniego fonta- 
nus. 

- Lekia į Eržilų miestą, - sumurma Čikas. - Savo nauja eržilo mašina. 
Jėga. 

Vėmalų lašeliai graužia lūpas, gerklę bei nosį. Cigaretės nesinori. De- 
nis Karteris leis jam pernakvoti savo namuose. Apie ateities planus bus 
galima pamąstyti rytoj. Čikas pasuka vairą kairėn, ir sedanas nudarda 14- 
-uoju keliu. 

Kokia suknista melodrama, ar ne? 

Esu tikras, jog pasauliui teko regėti vieną kitą geresnį apsakymą 
- veikiau vieną kitą šimtą tūkstančių geresnių apsakymų. Ant kiek- 
vieno puslapio turėtų būti atspausdinta PASKUTINIOJO KURSO 
STUDENTO, LANKANČIO KŪRYBINIO RAŠYMO PASKAI- 
TAS, PRODUKTAS... tam tikra prasme tai gryniausia tiesa. Istori- 
ja velniškai neoriginali ir netgi vaikiška. Pasirinktas lakoniškas He- 
mingvėjaus stiliaus (neaišku kodėl, bet įvykiai atpasakoti sumautai 
madingu esamuoju laiku) ir folkneriška tema. Argi tai ne rimtumo įsi- 
kūnijimas? Argi ne grožinės literatūros tobulybė? 

Jokios pretenzijos negalėtų nuslėpti to fakto, jog šią nepaprastai 
seksualią istoriją sukūrė itin nepatyręs jaunuolis (tuo metu, kai rašiau 
“Eržilų miestą", tebuvau permiegojęs su dviem merginomis, vieną iš 
jų apliejau pirmalaike ejakuliacija ir šiuo atžvilgiu nė iš tolo neprimi- 
niau Čiko iš aukščiau paminėto apsakymo). Požiūris į moteris svy- 
ruoja nuo priešiškumo iki atviro pasišlykštėjimo - dvi moteriškosios 
giminės atstovės iš “Eržilų miesto" pavaizduotos kaip tikros kekšės, 
o trečioji tėra nuolanki meilutė, sakanti kažką panašaus į “aš tave 
myliu, Čikai“ arba “jei užeisi, pavaišinsių tave sausainiais". Antra 
vertus, pats Čikas - patinas iki kaulų smegerų,.cigaretes dūmijantis 

veikėjas iš darbininkų klasės, tarsi ką tik nužengęs iš Briuso Springs- 
tyno plokštelės, nors tada, kai savo istoriją spausdinau koledžo litera- 
tūros žurnale (tarp eilėraščio, pavadinto “Mano atvaizdai", ir esė, 
besigilinančios į studentų momenėlių temą, parašytos vien tik mažo- 
siomis raidėmis), apie Springstyną dar niekas nebuvo girdėjęs. Ši 
darbą sukūrė jaunas žmogus, stokojantis tiek patirties, tiek pasitikė- 
jimo savimi. 

Vis dėlto tai buvo pirmasis man priklausantis apsakymas - pirma- 
sis tikras apsakymas po penkerių metų, kupinų nesėkmingų mėgini- 
mų. Pirmasis, galintis atlaikyti kritikos krušą, net jei pašalinčiau buta- 
forines smulkmenas. Bjaurokas, tačiau gyvybingas. Netgi dabar, kai 
jį skaitau, besistengdamas užgniaužti šypseną, kurią sukelia jo pseu- 
do-kietumas ir pretenzingas stilius, aš regiu Gordoną Lačansą, sly- 
pintį už spausdintų eilučių, jaunesnį už dabar gyvenantį bei kuriantį, 
neabejotinai spinduliuojantį daugiau idealizmo nei bestselerių rašyto- 
jas - pastarasis labiau linkęs įdėmiai peržiūrėti su leidyklomis sudaro- 
mas sutartis negu skaityti savo knygų recenzijas, - tačiau ne tokį jau- 
ną kaip tas vaikis, vieną dieną su draugais iškeliavęs ieškoti negyvo 
berniuko, vardu Rėjus Braueris, kūno. Gordoną Lačansą, kuris nusi- 
gavo iki vidurio kelio, vedančio į pilką kasdienybę. 

Na, taip, apsakymas iš tikrųjų nekoks - autorius pernelyg uoliai 
klausėsi aplinkinių, užuot sutelkęs dėmesį į vidinį balsą. Tačiau aš pir- 
mą kartą rašiau apie tas vietas ir tuos dalykus, kuriuos gerai pažino- 
jau. Mane apėmė kraupoka, pakili nuotaika matant, kaip praeities 
įvykiai, daugelį metų nedavę ramybės, įgavo naują formą, kurią aš 
pajėgiau suvaldyti. Seniai buvau atsikratęs vaikiškų nuogąstavimų, 
jog šiurpiai užkonservuotame Denio kambaryje galėčiau pamatyti 
spintoje tūnantį brolį. Nuoširdžiai tikėjau, kad užmiršau savo baimes. 
Visgi jos atsispindėjo “Eržilų mieste", gal šiek tiek perdirbtos... bet 
kontroliuojamos. 

Aš atsispyriau norui pakoreguoti istoriją, perrašyti ją, kažkaip pa- 
gyvinti - tiesą sakant, vos susiturėjau, nes dabar, vartydamas pusla- 
pius, jaučiuosi nesmagiai. Kad ir kaip ten būtų, apsakyme nestinga 
smulkmenų, kurios man patinka... kurias nupigintų vyresnio, jau žils- 
tančio, Lačanso padaryti pokyčiai. Tokios šaunios, galbūt ne visai 
derančios prie bendro fono smulkmenos, kaip šešėliai ant baltų Džo- 

nio marškinėlių arba lietaus raštai, raibuliuojantys ant nuogo Džeinės 
kūno. 

“Eržilų miesto", vėlgi pirmojo iš mano sukurtų istorijų, nerodžiau 
nei motinai, nei tėvui, kadangi apsakymas persunktas užuominomis 
apie Denį, Kasl Roką ir, kas svarbiausia, aliuzijomis į 1960-uosius 
metus. Kiekvienas iš mūsų žino, kada jo ar jos lūpomis kalba tiesa, 
nes jeigu šios žodžiais sužeisi save arba kitus, paplūs kraujo srautas. 

Mano miegamasis antrajame namo aukšte įkaito mažiausiai iki 
devyniasdešimties laipsnių. Dar prieš popietę temperatūra turėjo pa- 
kilti iki šimto dešimties laipsnių*, net jei visi langai būtų atlapoti. Nuo- 
širdžiai džiaugiausi, jog nakvosiu lauke. Nuo minčių apie žygį vėl įsi- 
audrinau. Į ritinį susukau dvi antklodes, surišau jas senu diržu. Iš- 
krapščiau iš pakampių visus savo pinigus - šešiasdešimt aštuonis 
centus. Tuo ir baigiau pasiruošimą kelionei. 

Į pirmą aukštą nusileidau galiniais laiptais būgštaudamas, kad 
svetainėje galiu susidurti su tėvu. Be reikalo jaudinausi. Jis tebelaistė 
sodą - ore piešė beprasmiškas vaivorykštes ir abejingu žvilgsniu 
kiaurai jas spoksojo. 

Nudrožiau Vasaros gatve, neilgai trukus kirtau tuščią sklypą kul- 
niuodamas link Karabino kelio, kur dabar įrengtos ryšių kompanijos 
“Skambutis" kontoros. Traukiau mūsų namelio medyje pusėn, kai 
prie šaligatvio sustojo automobilis ir iš jo iššoko Krisas, vienoje ran- 
koje laikantis senąją skauto kuprinę, kitoje gniaužiantis virve surištą 
antklodžių ryšulėlį. 

- Ačiū, sere. - Mašina nuriedėjo tolyn, o Krisas atlėkė prie ma- 
nęs. Į bičiulio šoną bumbsėjo skautiška gertuvė, kurios dirželį jis už- 
simetė ant vieno peties ir pasikišo po kita pažastimi. Kriso akys žai- 
žaravo. 

- Gordi! Nori kai ką pamatyti? 

- Žinoma. Ką? 

- Eime ten. - Jis parodė siaurą tarpuvartę, skiriančią “Žydrojo ra- 
go“ užkandinę bei Kasl Roko vaistinę. 

- Kurių velnių? 

- Eikš, kam sakau! 

*43 laipsniai pagal Celsijų. 

Jis nuskuodė į skersgatvį, ir po akimirkos (tiek laiko sugaišau, kol 
nutildžiau sveiko proto balsą) aš leidausi pavymui. Abu pastatai stūk- 
sojo pakrypę vienas į kitą, todėl gatvelė pastebimai siaurėjo. Mud- 
viem teko bristi per senų laikraščių šūsnis, atsargiai kilnoti kojas, kai 
žengėme per blyksinčias sudužusių alaus bei limonado butelių šukes. 
Krisas užsuko už “Žydrojo rago" kampo ir nuleido ant žemės savo 
nešulį. Užkandinės kiemelyje stovėjo aštuonios ar devynios šiukšlių 
dėžės, nuo kurių trenkė klaiki smarvė. 

- Fui! Krisai! Gal pagaliau paaiškinsi, ką sumąstei? 

- Ištiesk ranką, - mechaniškai ištarė jis. 

- Garbės žodis, tuojau tave apvem... 

Žodžiai įstrigo gerklėje, o smirdantys šiukšlių konteineriai visiškai 
iškrito iš galvos. Nusimetęs nuo peties kuprinę Krisas panaršė jos 
turinį. Kai ištraukė ranką, jo pirštai spaudė didžiulį pistoletą ruda me- 
dine rankena. 

- Kuo nori būti - Vienišu Reindžeriu ar Vaikiu Sisku? - išsišiepęs 
paklausė. 

- Jėzutėliau! Iš kur jį gavai? 

- Nudžioviau iš tėvo komodos. Devynių milimetrų kalibras. 

- Aha, pats matau, - atsakiau, nors ginklas galėjo būti ir aštuonių 
arba septynių milimetrų kalibro - buvau skaitęs galybę Džono D. 
Makdonaldo ir Edo Makbeino detektyvų, bet iš arti regėjau tik vieną 
pliauškynę, tą, kurią nešiojosi konsteblis Banermanas... vaikai nuolat 
maldaudavo ištraukti pistoletą iš dėklo, bet jis visuomet nuleisdavo 
prašymus negirdomis. - Klausyk, tėvas nudirs tau kailį sužinojęs, ką 
iškrėtei. Pats minėjai, kad jis šėlioja. 

Mano draugo akyse tebetvyksčiojo ugnelės. 

- Būtent, seni. Jis nieko nesužinos. Kartu su savo sugėrovais 
kiurkso Harisone. Jie pasiėmę šešis ar aštuonis butelius vyno, tad 
namo negrįš kokią savaitę. Sumauti chroniai. - Krisas perkreipė lū- 
pas. Jis vienintelis iš mūsų šutvės negerdavo, netgi tam, kad parody- 
tų, jog turi kietus kiaušus. Aiškino, neva nenori užaugęs tapti pra- 
keiktu girtuokliu kaip jo senis. Man paslapčia prisipažino - po to, kai 
dvynukai Despeinai nušvilpė iš savo gimdytojo šešias alaus skardines 
ir visi įniko erzinti Krisą, kuris neparagavo nė lašelio, - kad jis bijo 
gerti. Pasak Kriso, tėvas neištraukė nosies iš kakliuko, vyriausiasis 
brolis buvo prisiliuobęs iki ausų, kai išprievartavo merginą, o Išvers- 

takis be paliovos pliaupė “rašalą" drauge su Tūzu Merilu, Čarliu Ho- 
ganu ir Biliu Tesijumi. Kokia tikimybė, paklausė manęs, kad pradėjęs 
gurkšnoti svaigalus jis sugebėtų paleisti iš rankų butelį? Gal jūs nusi- 
šypsosite išgirdę, jog dvylikametis baiminasi tapti pradedančiuoju al- 
koholiku, bet ši mintis nejuokino Kriso. Nė trupučio. Jis daug mąstė 
apie tokią galimybę. Prieš save matė puikius pavyzdžius. 

- Turi šovinių? 

- Devynis - tiek radau dėžutėje. Tėvukas pamanys, kad visus iš- 
šaudė, kai girtas pleškino į skardines. Iš 

- Jis užtaisytas? 

- Ne! Viešpatie, kuo tu mane laikai? 

Galų gale išdrįsau paimti ginklą. Man patiko jausti jo svorį. Įsi- 
vaizdavau esąs Styvas Karela iš 87-ojo operatyvinio būrio, kuris per- 
sekioja tipą, pravarde Triukšmadarys, o gal pridengia Mejerį Mejerį 
arba Klingą, kartu su partneriais verždamasis į apšnerkštą pakvaišu- 
sio narkašo būstą. Nusitaikiau į vieną dvokiančią šiukšliadėžę ir pa- 
spaudžiau gaiduką. 


BA-BACH! 


Pistoletas sudrebino mano ranką. Vamzdžio galą lyžtelėjo ugnis. 
Atrodė, tarsi būtų lūžęs riešas. Širdis nukrito į padus ir ten susigūžė 
virpėdama. Metalinį šiukšlių konteinerio paviršių subjaurojo didžiulė 
skylė - lyg panorėjus piktajam burtininkui. 

- Jėzau! - suspigau. 

Krisas gageno kaip išprotėjęs, tik neaišku, linksminosi jis ar kva- 
tojo apimtas isterijos. 

- Šaunuolis! Šaunuolis! Gordis - šaunuolis! - užtrimitavo bičiulis. 
- Ei, Gordonas Lačansas bando iššaudyti Kas! Roką! 

- Užsičiaupk! Nešdinamės! - sustūgau griebdamas jį už marški- 
nių. 

Kai mes leidomės į kojas, pro atsivėrusias galines “Žydrojo rago" 
duris išniro Frensina Taper, kaip paprastai vilkinti baltą iš dirbtinio šil- 
ko pasiūtą padavėjos uniformą. 

- Kas čia kelia triukšmą? Kas sprogdina petardas? 

Mudu nuskuodėme per vaistinės, ūkinių prekių krautuvėlės, “Em- 
porium Galorium", parduotuvės, prekiaujančios antikvariatu, įvairiau- 

siu šlamštu, pigiomis knygelėmis, kiemus. Perlipome tvorą, tuo pačiu 
susibadėme delnus rakštimis ir išnirome į Karano gatvę. Pakeliui 
sviedžiau pistoletą Krisui. Šis springo juokais, bet kažkaip įstengė su- 
gauti ginklą ir įgrūsti jį į kuprinę. Pasukę už kampo vėl patekome į 
Karabino gatvę. Pristabdėme žingsnį, nes bėgdami tokiame karštyje 
atrodytume įtartinai. Krisas tebekrizeno. 

- O žmogau, kad būtum matęs savo veidą! Neįkainojamas vaiz- 
delis. Nepakartojama. Nors apsitriesk vietoje. - Prunkšdamas jis pa- 
lingavo galvą ir pliaukštelėjo sau per koją. 

- Tu žinojai, kad ginklas užtaisytas, ar ne? Ot mulkis! Dabar man 
kaip reikiant klius. Toji Taper mane pastebėjo. 

- Nesijaudink, ji galvoja, jog kažkas susprogdino petardą. Be to, 
sena pelėda Taper nemato toliau savo nosies, pats gerai žinai. Mano, 
jog akiniai paslėps žavy-y-yngą jos veidelį. 

- Koks skirtumas? Tai buvo šlykštus pokštas, Krisai, garbės žo- 
dis. 

- Nagi, Gordi... - jis uždėjo ranką man ant peties, - kaip Dievą 
myliu, aš nenutuokiau, jog pistoletas užtaisytas. Prisiekiu motinos 
vardu, paėmiau jį iš tėvo komodos. Paprastai mano senis išima iš dė- 
tuvės visus šovinius. Matyt, kai paskutinį kartą šaudė, buvo taip pri- 
silakęs, kad nebežinojo, ką daro. 

- Tu tikrai jo neužtaisei? 

- Ne, ponuli. 

- Prisieki savo motinos vardu, net jei dėl tavo melo ji papultų į 
pragarą? 

- Prisiekiu. - Jis persižegnojo ir nusispjovė demonstruodamas 
nuoširdumo bei atgailos sklidiną choro berniuko fizionomiją. Tačiau 
kai mudu numygome per tuščią sklypą, kur dunksojo guoba su mūsų 
nameliu, ir pamatėme Verną bei Tedį, tupinčius ant savo mantos, jis 
vėl prajuko. Kaipmat išklojo visą istoriją, kuri kaip reikiant pritrenkė 
porelę. Galų gale Tedis pasiteiravo, kokio velnio Krisas atsitermpė 
pistoletą. 

- Šiaip sau, - atsakė tas. - Galbūt netyčia susidursime su meška. 
Arba pamatysime kažką panašaus. Beje, nakvoti miške baugoka. 

Visi pritariamai sulinksėjo. Krisas, vyriausias ir šauniausias vyru- 
kas iš mūsų gaujos, galėjo sakyti tokius dalykus nesibaimindamas pa- 

tyčių. Kita vertus, jei Tedis prisipažintų bijąs tamsos, mes užbadytu- 
me jį pirštais. 

- Ar tu pastatei kieme palapinę? - paklausė keturakis Verno. 

- Aha. Į vidų įkišau du įjungtus žibintuvėlius. Kai sutems, atrodys, 
jog mes ten sėdime. 

- Galinga mintis. - Patapšnojau Vernui per nugarą. Vyrukas pa- 
siekė savo sumanumo viršūnę. Jis nusišypsojo ir išraudo. 

- Judame, - paragino Tedis. - Jau beveik dvylika. 

Mes susibūrėme aplink Krisą. 

- Eisime per Bymano lauką, palei baldų parduotuvę, tą, kuri stovi 
šalia Sonio “Teksako" degalinės, - pasiūlė jis. - Paskui trauksime 
geležinkelio bėgiais, pro sąvartyną, ir pastolių tiltu nusigausime iki 
Harlou. 

- Ar toli teks keliauti? - paklausė Tedis. 

Krisas gūžtelėjo. 

- Na, Harlou pakankamai didelis. Žygiuosime mažiausiai dvide- 
šimt mylių. Kaip manai, Gordi? 

- O taip. Gal net trisdešimt. 

- Kad ir trisdešimt. Iki rytojaus popietės turėtume būti vietoje, jei 
tiktai niekas nepridės į kelnes. 

- Tarp mūsų nėra mižnių, - įsiterpė Tedis. 

Mes susižvalgėme. 

- Sisi-i-i, - išspaudė Vernas, ir visi prajuko. 

- Na, vyručiai, į kelią, - tarė Krisas užsimesdamas ant peties kup- 
rinę. 

Mes nužingsniavome per tuščią sklypą, Krisas pėdino šiek tiek iš- 
siveržęs į priekį. 


10 

Tuo metu, kai įveikėme Bymano lauką ir pradėjome ropštis į šla- 
kais nusėtą Didžiojo pietų ir vakarų Meino geležinkelio pylimą, mes 
jau buvome nusivilkę marškinėlius ir juos susirišę aplink juosmenis. 
Prakaitavome it kiaulės. Šlaito viršūnėje nužvelgėme bėgius, kuriais 
ketinome keliauti. 

Niekada neužmiršiu tos akimirkos, kad ir kiek metų prabėgtų. Iš 
mūsų ketveriukės vienintelis turėjau laikrodį, pigų “Taimeksą" - ga- 
vau jį prieš metus kaip premiją už parduotus “Kloverino" balzamo 

buteliukus. Rodyklės rodė lygiai dvylika. Priešais plytinčias sausas 
apylinkes, kur nebuvo matyti jokios paunksmės, užliejo deginantys 
saulės spinduliai. Karštis baudėsi įsismelkti į kaukolę ir pačirškinti 
smegenis. 

Už nugaros liko Kasl Rokas, išsidėstęs ant ilgos Kas! Vju vardu 
žinomos kalvos, kurią supo žalios, ūksmingos vejos. Tolėliau, palei 
Kaslo upę, dunksojo siuvimo fabrikas, į dangų išmetantis pilkšvos 
spalvos dūmus, į vandenį išliejantis atliekas. “Linksmasis baldų tvar- 
tas" stovėjo iš kairės. Priešais mus, lygiagrečiai upei, kuri sruvo kai- 
rėje pusėje, driekėsi saulės nutvieksti geležinkelio bėgiai. Mums iš 
dešinės plytėjo krūmynais apžėlęs laukas (nūnai čia įrengtas moto- 
ciklų trekas - krosai vyksta kas sekmadienį, nuo antros valandos). 
Ties horizontu stūksojo senas, nenaudojamas, rūdžių išgraužtas ir tru- 
putį gąsdinantis vandens bokštas. 

Mes pastovėjome kelias sekundes, kol Krisas nekantriai paragino: 

- Nagi, žygiuojame. 

Visi keturi nukulniavome palei bėgius, trypdami šlakus, sulig kiek- 
vienu žingsniu sukeldami juodų dulkių debesėlius. Sportbačiai ir koji- 
nės veikiai papilkėjo. Vernas ėmė dainuoti “Apversk mane dobiluo- 
se“, bet gana greitai užsičiaupė suteikdamas palaimą mūsų ausims. 
Vienintelių Kriso ir Tedžio gertuvių praktiškai nepaleidome iš rankų. 

- Galėtume papildyti vandens atsargas iš sąvartyno čiaupo, - pa- 
siūliau. - Mano tėvas sako, jog tenykštis šaltinis geras, kadangi van- 
duo teka iš poros šimtų pėdų gelmės. 

- Tvarkelė, - sutiko Krisas, įsijautęs į ryžtingo būrio vado vaidme- 
nį. - Mums vis vien reikės kažkur atsipūsti. 

- O kaipgi maistas? - staiga paklausė Tedis. - Kertu lažybų, kad 
niekas jo nepasiėmė. Aš, pavyzdžiui, apie tai nepagalvojau. 

Krisas sustojo kaip įkaltas. 

- Ot šūdas! Aš irgi nepagalvojau. Gordi? 

Papurčiau savo makaulę mintyse spėliodamas, kaip galėjau būti 
toks kvailas. 

- Vernai? 

- Neturiu nė trupinėlio, - atsakė tas. - Atleiskite. 

- Suskaičiuokime pinigus, - tariau. Tarp išdagų išskleidžiau nuo 
juosmens nurištus marškinėlius, ant jų švystelėjau šešiasdešimt aštuo- 
nis centus. Monetos skaisčiai sužibo saulės šviesoje. Krisas ištraukė 

iš kišenės suglamžytą dolerį ir du centus. Tedis iškrapštė iš savosios 
du ketvertukus ir porą monetų po penkis centus. Vernas teturėjo 
septynis centus. - Du doleriai trisdešimt septyni, - pasakiau. - Neblo- 
gai. Prie keliuko, kuris veda į sąvartyną, stovi krautuvėlė. Kažkam 
teks nupirkti kelis mėsainius ir limonado, kol kiti ilsėsis. 

- Kam? - paklausė Vernas. 

- Nutarsime pasiekę sąvartyną. Eime. 

Susikišau pinigus į kelnių kišenę ir jau ketinau apsirišti juosmenį 
marškiniais, kai Krisas sustūgo: 

- Traukinys! 

Priglaudžiau ranką prie bėgių ir supratau, kad jis neklysta. Ausis 
pasiekė garsėjantis dundėjimas. Bėgis taip įnirtingai vibravo, jog aki- 
mirkai man pasidingojo, tarsi liečiu patį traukinį. 

- Desantininkai - į griovį! - užkriokė Vernas ir komiškai stryk- 
telėjęs nėrė nuo pylimo. Vyrukas žaisdavo desantininkus visur, kur 
išvysdavo pakankamai minkštą pagrindą, tarkim, žvyrduobę, šieno 
kupetą arba štai tokį šlaitą. Krisas nusekė iš paskos. Griausmingai 
bildantis traukinys, matyt, riedėjo dešiniuoju upės krantu, Liuistono 
kryptimi. Užuot šokęs į papėdę, Tedis atsigręžė į tą pusę, iš kur at- 
sklido garsas. Saulės spinduliuose blizgėjo stori jo akinių stiklai. Prie 
kaktos prilipo prakaitu permirkusios plaukų sruogos. 

- Ko tu lauki, Tedi? - paklausiau. 

- Ne-e, aš niekur nesitrauksiu. - Dioptrinių stiklų padidintos jo 
akys žybčiojo iš susijaudinimo. - Pabandysiu šokti iš po garvežio ratų, 
supranti? Ką reiškia sunkvežimiai, palyginti su prakeiktu traukiniu? 

- Tu kuoktelėjai, seni. Nori pakratyti kojas? 

- Visai kaip Normandijos pakrantėje! - suriko Tedis ir nudrožė 
tiesiai ant žuolių. Po akimirkos jau stovėjo ant pabėgio truputį svy- 
ruodamas. | 

Vieną kitą sekundę stypsojau suakmenėjęs. Tiesiog negalėjau pa- 
tikėti, kad jis iš tikrųjų ruošiasi įgyvendinti tokį pamišėlišką sumany- 
mą. Pagaliau atsikračiau sąstingio, nusitempiau protestuojantį Tedį, 
pastūmiau jį nuo pylimo, pats stryktelėjau pavymui. Kol buvau ore, 
keturakis įspyrė man į papilvę. Vos atgavau kvapą, tačiau sugebėjau 
keliu smogti jam į krūtinę ir partrenkti nelemtą idiotą ant nugaros. Kai 
švokšdamas į jį įsirėžiau, Tedis griebė mane už sprando. Mudu nusi- 

ridenome į papėdę, pakeliui gerokai vienas kitą aptalžėme. Tuo tarpu 
Vernas su Krisu spoksojo į mus išvertę veizolus kaip bepročiai. 

- Ach tu, kalės vaike! - suspiegė Tedis. - Nuokruša! Kokio velnio 
ant manęs užvirtai? Aš tave pribaigsiu, šūdžiau! 

Kai galų gale pavyko įtraukti į plaučius oro, pabandžiau atsistoti. 
Tedis mane puolė, o aš žengiau atgal, delnais atmušdamas jo smū- 
gius. Krizenau, bet niekaip negalėjau atsikratyti baimės. Keturakio 
nevertėjo erzinti, jeigu jį apimdavo isterijos priepuolis. Tokios būsenos 
vyrukas mestų iššūkį netgi vyresniam vaikiui, ir jei šis sulaužytų ran- 
kas akiplėšai, pastarasis imtų kandžiotis. 

- Tedi, galėsi šokinėti iš po ratų po to, kai mes pasieksime savo 
tikslą, bet... 

pokšt - vienas iš mataruojančių kumščių pataikė man į petį 

„iki tol niekas neturėtų mūsų pamatyti, tu... 

pokšt - šįsyk smūgis nudegino mano skruostą, ir mudu būtume 
rimtai susipešę, jei Krisas su Vernu 

..„suknistas mulki! 

nebūtų mūsų išskyrę. Virš galvos pradundėjo krovininis sąstatas, 
plūstantis išmetamosiomis dujomis. Bėgiais nubildėjo prekinių vagonų 
ratai. Pylimu nusirideno keli šlakų gurgulai, ir kivirčas trumpam užsi- 
baigė... vis vien nepajėgėme girdėti nieko, išskyrus griausmingą riau- 
mojimą. a 

Kai traukinys, kurį sudarė ne tiek jau daug vagonų, nutolo, Tedis 
paskelbė: 

- Aš jį nudėsiu. Bent jau praskelsiu lūpą. - Vyrukas pasimuistė, 
bet Krisas nepaleido jo iš savo gniaužtų. 

- Aprimk, Tedi. - Krisas tyliai kartojo šiuos žodžius, kol keturakis 
nustojo krutėti ir sustingo. Jo akiniai kybojo pakrypę ant nosies galo, 
suglebęs laidas driekėsi nuo klausos aparato iki elemento, kurį jis įsi- 
kišo į džinsų kišenę. 

Išvydęs, jog Tedžio pyktis galutinai išgaravo, Krisas atsisuko į 
mane ir paklausė: 

- Velniai rautų, Gordi, kam tau reikėjo su juo susiremti? 

- Jis norėjo šokti iš po garvežio ratų. Pamaniau, jog mašinistas pa- 
stebės Tedį, stovintį ant bėgių, ir praneš policijai. To betrūko, kad fa- 
rai pradėtų sekti mūsų pėdsakus. 

- Mašinistas niekur neskambintų, nes triestų į savo moteriškus 

apatinius, - suurzgė Tedis, bet nepiktai. Mano pasiteisinimas jį tenki- 
no. 

- Gordis elgėsi teisingai, - įsiterpė Vernas. - Atvėskite, vyručiai. 

- Teisingai, atvėskite, - pridūrė Krisas. 

- Tiek to, - atsakiau ir ištiesiau ranką delnu į viršų. - Taika, Tedi? 

- Aš galėjau šokti iš po ratų, - suniurnėjo jis. - Tiki manimi, Gordi? 

- Aha, - patvirtinau, nors vien nuo tokios minties mane nukratė 
šaltukas. - Tikiu. 

- Gerai, taika. 

- Susitaikykit, - liepė Krisas paleisdamas Tedį. 

Keturakis ganėtinai skaudžiai vožė man per delną. Aš atsakiau 
tuo pačiu. | 

- Suknistas mižnius Lačansas, - burbtelėjo Tedis. 

- Si-si-i-i, - atšoviau. 

- Užteks šiepti dantis, vyručiai, - pasakė Vernas. - Keliaujame. 

- Keliauk, kur nori, tik nelįsk po žeme, - oriai pratarė Krisas, ir 
Vernas įsitempė tarsi ketindamas jam smogti. 


11 

Sąvartyną pasiekėme pusę dviejų. Vernas pirmasis nusirideno 
nuo pylimo šaukdamas savo įprastą: “Desantininkai - į griovį!"? Nu- 
sileidome nuo šlaito dideliais šuoliais, įveikėme vandens srovelę, van- 
giai besisunkiančią iš vamzdžio, kuris kyšojo iš šlakų sluoksnio. 
Klampus, balomis nusėtas žemės plotelis ribojosi su smėlėtu, šiukšlė- 
mis užverstu sąšlavyno pakraščiu. 

Nemaloniu kvapu atsiduodančią teritoriją supo šešių pėdų aukščio 
tvora. Kas dvidešimt pėdų ant jos užkabinti išblukę ženklai skelbė: 


KASL ROKO SĄVARTYNAS 
DARBO VALANDOS: NUO 4 IKI 8 VAKARO 
PIRMADIENIAIS UŽDARYTA 
PAŠALINIAMS VAIKŠČIOTI GRIEŽTAI DRAUDŽIAMA 


Mes užsirabždinome ant tvoros, persisvėrėme į kitą pusę ir nušo- 
kome žemyn. Tedis su Vernu pirmi patraukė link šulinio, prie kurio 
riogsojo senamadiškas siurblys - norint paleisti iš čiaupo vandenį, tek- 
davo kaip reikiant paminkyti rankeną. Šalia kolonėlės stovėjo van- 

dens pilna “Krisko" taukų skardinė. Iki soties atsigėręs privalėjai vėl 
ją pripildyti, idant troškulį galėtų numalšinti kiti žmonės. Iš siurblio 
kreivai styranti rankena priminė viensparnį paukštį, kuriam magėjo 
atsiplėšti nuo žemės. Kadaise ji buvo žalia, tačiau dažus nutrynė 
tūkstančiai rankų, pumpavusių vandenį nuo 1940-ųjų. 

Sąvartynas kartu su keliais kitais dalykais Kas! Roke - štai kas la- 
biausiai įsirėžė man į atmintį. Dabar, kai pagalvoju apie praeitį, jis vi- 
suomet primena man dailininkus siurrealistus, kurie tapė laikrodžių 
ciferblatus, ištižusius ant medžių šakų, Viktorijos epochos svetaines, 
įrengtas viduryje Sacharos dykumos, arba garvežius, pūškuojančius 
iš židinių. Žvelgiant mano vaikiškomis akimis, atrodė, lyg niekam iš 
daiktų, suverstų Kas! Roko sąšlavyne, čia ne vieta. 

Į draudžiamą teritoriją patekome iš užnugario. Priešakyje link 
vartų vedė purvinas kelias, kuris sąvartyno zonoje praplatėdavo iki 
pusapvalio buldozeriais išlyginto (panašaus į lėktuvų pakilimo taką) 
žemės ploto. Šis savo ruožtu netikėtai užsibaigdavo prie šiukšlių dau- 
bos krašto. Kitoje milžiniško karjero pusėje stūksojo siurblys (nūnai 
Tedis su Vernu riejosi aiškindamiesi, katras iš jųdviejų turėtų pripilti 
vandens į skardinę). Duobė buvo maždaug aštuohiasdešimties pėdų 
gylio, užpildyta amerikietiškais daiktais, kurie ištuštėdavo, nusidėvė- 
davo arba paprasčiausiai nebeveikdavo... tokia daugybe atliekų, kad 
į jas spoksant įskausdavo akys - o gal pradėdavo mausti smegenis, 
nes niekaip nesisekdavo apsispręsti, į ką žiūrėti. Galų gale žvilgsnis 
užkliūdavo ties kokiu nors menkniekiu, kuris nederėjo prie aplinkos, 
kaip jau mano minėti sutižęs laikrodžio ciferblatas arba dykumoje iš- 
dygusi svetainė. Užkliūdavo ties žalvariniais lovos rėmais, kreivu 
kampu įsmigusiais į kitas šiukšles, blizgančiais saulės šviesoje. Ma- 
žos mergytės lėle, kuri nustebusi dėbsodavo į savo praskėstas šlaunis 
ir gimdydavo kamšalą. Apverstu “Studebeikeriu" - chrominis kulkos 
pavidalo -mašinos snukis žaižaruodavo saulės spinduliuose it Bako 
Rodžerso raketa. Vienu iš gigantiškų vandens butelių, kurių apstu 
kontorose, atokaitoje virtusiu karštu kaip ugnis, akinančiai žvilgančių 
safyru. 

Vietinėse apylinkėse netrūko ir laukinių gyvių, tik gal ne tokių, ko- 
kius įmanoma išvysti Volto Disnėjaus filmuose apie gamtą arba z0- 
ologijos soduose. Tarp šiukšlių šmaižė nusipenėjusios žiurkės, švilpi- 
kai, kurių kailiai blizgėjo nuo sočios pūvančių mėsainių bei lervomis 

nusėtų daržovių dietos, tūkstančiai žuvėdrų ir jų gretose stypinančios 
į mąslius pastorius panašios varnos. Neradę maisto šiukšliadėžėse ar 
tarpuvartėse, čia užklysdavo benamiai šunys - apgailėtinos išvaizdos, 
bjauraus būdo, apipešioti mišrūnai, kurie nuožmiai šiepdavo dantis ir 
puldavo vienas kitą dėl musių apdergtos dešros gabalėlio arba saulė- 
je garuojančių vištos žarnokų. 

Tačiau tie mišrūnai niekuomet nepuldavo Mailo Presmano, sąvar- 
tyno sargo, nes šis niekur nevaikščiodavo be Kapoklio, didžiausią 
baimę keliančio - iki tų laikų, kai po dvidešimties metų pasiuto Džo 
Kenberio senbernaras Kudžas, - bet rečiausiai matomo šuns Kasl 
Roke. Tokio pikto padaro nebūtų įmanoma aptikti keturiasdešimties 
mylių spinduliu (bent taip girdėjome), šlykšti jo fizionomija priversda- 
vo sustoti laikrodžius. Apie Kapoklio žiaurumą tarp vaikų sklandė le- 
gendos. Pasak vienų, jis buvo pusiau vokiečių aviganis, anot kitų - 
beveik grynakraujis bokseris; berniokas iš Kasl Vju, juokingu Hario 
Horo vardu, teigė, esą Kapoklis yra dobermanas pinčeris, kurio balso 
stygos išoperuotos, kad galėtų be menkiausio garselio užgriūti auką. 
Atsirasdavo ir vaikų, tvirtinusių, neva sargui draugiją palaikė išprotė- 
jęs airių vilkšunis, o Mailas Presmanas šėrė jį “Geinso" ėdalo bei 
vištų kraujo mišiniu. Tie patys vaikiščiai pridurdavo, jog Mailas iš- 
vesdavo Kapoklį laukan tik tuomet, kai užmaukšlindavo jam ant gal- 
vos gobtuvą tarsi medžiokliniam sakalui. 

Labiausiai paplitusi istorija bylojo, kad Presmanas apmokė šunį 
pulti tam tikras žmogaus kūno dalis. Tad bėdžius, neteisėtai persiritęs 
per sąšlavyno tvorą, idant šiukšlėse paieškotų lobių, bet kuriuo mo- 
mentu galėjo išgirsti sargo riksmą: “Paimk, Kapokli! Ranką!" Įsiki- 
bęs į vargšelio dilbį šuo draskydavo odą ir sausgysles, galingais žan- 
dikauliais traiškydavo kaulus, kol Mailas liepdavo jam atsitraukti. Jei 
tikėtume gandais, paklusdamas reikalavimui Kapoklis suleisdavo 
dantis į ausį, akį, pėdą, koją... kartais Mailo ir jo ištikimojo bendražy- 
gio apstulbintas pažeidėjas sustabarėdavo iš siaubo, kai nuskambė- 
davo raginimas: “Paimk, Kapokli! Kiaušus!“ Toks vaikas šnekėdavo 
sopranu iki gyvenimo pabaigos. Miestelio gyventojai pakankamai 
dažnai matydavo Mailą, todėl jo negaubė paslapties skraistė. Sargas 
tebuvo eilinis proto gausa nepasižymintis juodadarbis, kuris, taisyda- 
mas ir pardavinėdamas žmonių išmestus daiktus, prisidurdavo kelias 
papildomas monetas prie atlyginimo, gaunamo iš miesto valdžios. 

Tą dieną nepastebėjome jokių Mailo arba Kapoklio pėdsakų. 

Mudu su Krisu žvelgėme į Verną, mindžikuojantį prie siurblio, ir 
Tedį, įnirtingai minkantį rankeną. Vyruko pastangos nenuėjo perniek, 
nes gana greitai iš čiaupo plūstelėjo skaidraus vandens srautas. Jie 
abu pakišo galvas po lataku. Keturakis bičiulis nesiliovė iš visų jėgų 
pumpavęs. 

- Tedis pamišęs, - tyliai pratariau. 

- O taip, - dalykiškai patvirtino Krisas. - Vargu ar jis išgyvens tiek 
pat metų, kiek turi dabar. Kertu lažybų, kad jam pasimaišė protas, kai 
tėvukas nudegino ausis. Tik psichas šokinėtų priešais sunkvežimius. 
Juk Tedis nė velnio nemato - nei su akiniais, nei be jų. 

- Pameni, kas nutiko medyje? 

- Aha. 

Prieš metus Tedis su Krisu lipo į pušį, augančią už mano namo. 
Juodu beveik pasiekė viršų, kai Krisas pasakė, jog aukščiau ropštis 
pavojinga, nes jų svorio neatlaikys supuvusios šakos. Nutaisęs sau 
būdingą pakvaišusio užsispyrėlio išraišką Tedis atšovė - velniop, jis 
išsitepliojo sakais delnus, todėl žemyn nesileis, kol nepasieks pačios 
viršūnės. Krisas niekaip neįstengė jo atkalbėti. Taigi nelemtas ketu- 
rakis pratęsė žygį ir, tiesą sakant, sugebėjo pasiekti savo tikslą - ne- 
pamirškite, jis tesvėrė septyniasdešimt penkis svarus. Sekundę kitą 
stovėjo aukštybėse, lipniu sakuotu delnu gniaužė pušies viršugalį, 
staugė, esą jis - pasaulio valdovas, ir panašias kvailystes. Staiga ša- 
ka, ant kurios Tedis lingavo, triokštelėjo, ir vyrukas nėrė žemyn. Tai, 
kas nutiko vėliau, yra iš tų keistų įvykių, kurie įrodo Dievo egzistavi- 
mą. Krisas instinktyviai ištiesė ranką ir spėjo sugriebti už Tedžio 
Diušampo plaukų kuokšto. Nors patemptas riešas ištino taip, kad jis 
nepajėgė valdyti dešiniosios rankos bemaž dvi savaites, Krisas laikė 
besimuistantį, keiksmus riaumojantį patrakėlį, kol šio kojos nusileido 
ant ganėtinai storos bei tvirtos šakos. Jeigu ne akla sėkmė, jis būtų 
skriejęs apačion visas šimtą dvidešimt pėdų ir išsikėtojęs ant kietos 
žemės. Kai porelė nusliuogė nuo medžio, Krisas kurį laiką svirdulia- 
vo papilkėjusiu veidu, iš baimės net pradėjo žiaukčioti. O Tedis įniko 
mojuoti kumščiais už tai, kad jam nutampė plaukus. Juodu garantuo- 
tai būtų susipliekę, jei tiktai aš nebūčiau abiejų nuraminęs. 

- Kartais sapnuoju, - prabilo Krisas dirstelėjęs į mane keistomis, 


53 


kaltomis akimis, - jog nesugebu jo pagauti. Man tik pavyksta nupešti 
kelis plaukelius, o Tedis klykdamas lekia žemyn. Kraupu, ar ne? 

- Kraupu, - sutikau. Akimirką žvelgėme vienam kitam į akis ir jo- 
se išvydome tai, dėl ko mes tapome draugais. Paskui vėl nukreipėme 
žvilgsnius į Tedį su Vernu, kurie laistėsi vandeniu, žviegė, juokėsi ir 
mainėsi patyčiomis. - Bet tu jį sugavai, - pratęsiau. - Krisas Čem- 
bersas visuomet pataiko į dešimtuką, tiesa? 

- Netgi tada, kai mergiotės palieka nuleistą tualeto dangtį. - Jis 
pamerkė akį, nykščiu ir smiliumi parodė raidę “O", pro skylutę čirkš- 
telėjo baltą spjūvį. 

- Pakasyk mano pasturgalį, Čembersai, - pareiškiau. 

- Tuojau, tik paieškosiu savo grėblio, - atkirto jis, ir mudu išsišie- 
pėme. 

Vernas suriko: 

- Ateikite čia, kol vamzdyje dar liko vandens! 

- Eime lenkčių, - pasiūlė Krisas. 

- Tokiame karštyje? Tau varžtelis galvoje atsisuko. 

- Nebūk stabdis, - paragino jis tebevypsodamas. - Pradėsime 
bėgti, kai suskaičiuosiu iki trijų. 

- Gerai. 

- Vienas, du, trys! 

Nukūrėme link siurblio sportbačiais rausdami kietą, saulės išde- 
gintą žemę, visu kūnu pasvirę į priekį, energingai kilnodami mėlynais 
džinsais aptemptas kojas ir maskatuodami kumščiais. Nuo karščio 
svaigo galva. Vernas ir Tedis tarsi susitarę parodė mums viduriniuo- 
sius pirštus. Kvatodami sudribome į dulkes, ir Krisas metė Vernui 
gertuvę. Kai šis ją pripildė, Krisas ėmė spūsčioti siurblio rankeną, vė- 
liau mudu apsikeitėme vietomis. Nuo šalto kaip ledas vandens, kuris 
akimoju ištirpdė karštį bei nuplovė suodžius, skalpas pradėjo dilgčioti 
lyg sausio mėnesį. Galop pripyliau vandens į taukų skardinę, ir mūsų 
ketveriukė, atsitraukusi nuo kolonėlės, įsitaisė po vieninteliu sąvartyno 
medžiu, žemaūgiu uosiu, kuris augo už keturiasdešimties pėdų nuo 
Mailo Presmano pašiūrės. Į vakarus pakrypęs medis, regis, norėjo 
išsirauti šaknis nelyginant sena poniutė, ketinanti pasikaišyti sijoną, ir 
nešdintis velniop iš atliekų karalystės. 

- Aš kiečiausias! - Krisas prajuko ir nusibraukė nuo kaktos susi- 
taršiusius plaukus. 

- Pasvajok. - Aš taip pat suprunkščiau. 

- Mes puikiai leidžiame laiką, - paprastai ištarė Vernas. Kalbėjo 
ne tik apie tai, jog mūsų ketvertukas įsibrovė į draudžiamą sąvartyno 
teritoriją, kad apmovėme tėvus ir leidomės bėgiais į Harlou. Jis turė- 
jo omenyje dar kai ką - visi kiti labai gerai suprato, ką bičiulis norėjo 
pasakyti. Bent dabar man taip atrodo. Mes tiksliai žinojome, kas to- 
kie esame, kur atsidūrėme ir kur link keliaujame. Nuostabus jaus- 
mas. 

Sutūpę medžio paunksmėje ilgą laiką plepėjome. Kaip įprastai tie- 
siog malėme liežuviais - kuri beisbolo komanda laimės čempionatą 
(žinoma, “Jankiai", kur žaidžia Mentlas su Marisu), kokia mašina ge- 
riausia (55-ųjų “Tanderberdas", nors Tedis atkakliai prieštaravo 
teikdamas pirmenybę 58-ųjų “Korvetei"'), kas iš vaikinų, nepriklau- 
sančių mūsų gaujai, šauniausias visame Kasl Roke (vieningai nutarė- 
me apdovanoti šiuo titulu Džeimį Galantą, kuris atkišo poniai Juving 
vidurinį pirštą ir išdrožė iš klasės susigrūdęs rankas į kišenes, ne- 
kreipdamas jokio dėmesio į jos riksmus), koks serialas įdomiausias 
(“Neliečiamieji"" arba “Piteris Ganas" - mums patiko tiek Robertas 
Stekas, atliekantis Elijoto Neso vaidmenį, tiek Kreigas Styvensas, 
vaidinantis Ganą). 

Tedis pirmasis pastebėjo, jog uosio šešėlis gerokai nutįso. Paklau- 
sė manęs, kiek valandų. Dirstelėjau į laikrodį ir nustebau pamatęs, 
kad jau penkiolika minučių po dviejų. 

- Ei, bičai, kažkam reikėtų nupirkti maisto, - paskelbė Vernas. - 
Sąvartynas atsidaro ketvirtą. Aš nenoriu čia lindėti, kai pasirodys 
Mailas su Kapokliu. 

Tam pritarė netgi Tedis. Jis nebijojo Mailo, keturiasdešimtmečio 
pilvūzo, tačiau, kaip ir kiekvienas vaikis iš Kasl Roko, susiimdavo už 
pautų, kam nors paminėjus Kapoklio vardą. 

- Tvarka, - linktelėjau. - Metam monetas? 

- Vis vien eiti teks tau, Gordi, - nusišypsojo Krisas. - Juk tu be 
vieno šulo. 

- Kaip ir tavo motina, - atrėžiau ir įteikiau kiekvienam po penkis 
centus. - Metam. 

Saulėje sužibo keturios monetos. Ore jas pagavo keturios rankos. 
Keturi delnai pliaukštelėjo į keturis murzinus riešus. Vieni kitiems pa- 

rodėme, ką turime. Du skaičiai ir du herbai. Dar sykį sviedėme aukš- 
tyn monetas. Šį kartą visiems iškrito herbai. 

- O Jėzau... šikynė, - sustenėjo Vernas. Nieko nauja mums ne- 
pasakė. Keturi skaičiai, kitaip tariant, mėnulis, reiškė sėkmę. Keturi 
herbai - arba šikynė - žadėjo rimtą nelaimę. 

- Užsikrušk, - nusispjovė Krisas. - Aš netikiu tomis nesąmonė- 
mis. Pakartokime. 

- Ne, seni, - užprotestavo Vernas. - Dėl šikynės tikrai galime pa- 
kliūti į bėdą. Pameni, kaip Dareme, ant Sairoso kalvos, Klintas Bre- 
kenas su kitais vyrukais pateko į avariją? Bilis pasakojo, jog tie tipai 
svaidė alaus skardines, ir jiems iškrito šikynė. Paskui visi sėdo į ma- 
šiną... ir bumpt! Sutraiškė savo geldą į košę. Man tai nepatinka. 
Garbės žodis. 

- Šikynėmis ir mėnuliais tiki nebent mažvaikiai, - nekantriai atsilie- 
pė Tedis. - Mesk prakeiktą monetą. 

Vernas pakluso, nors entuziazmu netryško. Šįsyk, kai jis, Krisas 
bei Tedis atidengė delnus, pamačiau tris herbus. Ant savojo riešo iš- 
vydau Tomo Džefersono galvą, ir mane ūmai apėmė baimė. Atrodė, 
tarytum kažkokią vidinę šviesą būtų aptemdęs šešėlis. Likimas antrą 
kartą pamėtėjo jiems į glėbį šikynę. Netikėtai prisiminiau Kriso žo- 
džius: Man tik pavyksta nupešti kelis plaukelius, o Tedis klyk- 
damas lekia žemyn. Kraupu, ar ne? 

Trys herbai, vienas skaičius. 

Tedis dūrė į mane pirštu, pratrūko gagenti savo beprotišku juoku, 
ir negera nuojauta išgaravo. 

- Taip spygauti moka tiktai žydri. - Jo panosėn kyštelėjau vidurinį 
pirštą. 

- Yhy-hy-hy, - žvengė Tedis. - Kulniuok į parduotuvę, snargliuo- 
tas trizniau. 

Pasivaikščiojimas manęs nebaugino. Jaučiausi pailsėjęs, todėl 
mintis apie žygį į “Floridos" krautuvėlę netgi pradžiugino. 

- Liaukis vadinęs mane savo motinos vardu, - atkirtau Tedžiui. 

- Yhy-hy-hy, Lačansai, tu esi sumautas mulkis. 

- Eik, Gordi, - prašneko Krisas. - Mes palauksime tavęs prie bė- 
gių. 

- Be manęs nedrįskite judėti iš vietos, - prigrasinau. 

Vernas nusijuokė. 

- Gordi, mes tavęs į nieką neiškeistume, kaip ir “Budvaizerio" - į 
tą šlamštą “Slicą"". 

- Ai, užsičiaupk. 

Jie sutartinai ėmė skanduoti: 

- Aš neužsičiaupsiu, alų, vyną mauksiu ir tave apvemsiu! 

- Tuomet tavo motinai teks išlaižyti viską iki paskutinio lašelio, - 
atšoviau ir nudrožiau šalin, per petį parodęs jiems pirštą. Viešpatie, 
niekada vėliau neturėjau tokių draugų, su kuriais, būdamas dvylika- 
metis, praleisdavau tiek laiko. O jūs? 


12 

Kiekvienam savo, taip kalba žmonės. Gryna teisybė. Jei parašy- 
čiau “vasara", jūsų sąmonėje atgiję vaizdai visiškai skirtųsi nuo tų, 
kuriuos aš regėčiau. Nieko baisaus. Kai pagalvoju apie savąją “va- 
sarą", visada prisimenu, kaip keliavau į “Floridos" parduotuvę minda- 
mas taką “Keds" sportbačiais, kaip kišenėje barškėjo smulkmė, kaip 
nuo kaktos varvėjo prakaito lašai, nes temperatūra siekė devyniasde- 
šimt laipsnių. Mintyse matau Didįjį pietų ir vakarų Meino geležinkelį, 
į tolybes nusidriekusius bėgius, kurie taip akinančiai blizga saulės 
spinduliuose, kad juos gali įžiūrėti netgi užsimerkęs, bet tuomet baltos 
linijos įgauna mėlyną atspalvį. 

Tą vasarą ne tik kirtome upę, kad pamatytume Rėjų Brauerį, nors 
iškyla mums padarė didžiausią įspūdį. Galvoje šmėžuoja ir garsai: 
grupė “The Fleetwoods“, dainuojanti “Tyliai ateik pas mane", Robino 
Luko “Brangioji Siuze", Entonis Mažylis, spygaujantis “Bėgau visą 
kelią nuo namų". Ar būtent šios melodijos buvo populiariausios 1960- 
-ųjų vasarą? Ir taip, ir ne. Greičiausiai taip. Ilgais purpurinio atspal- 
vio vakarais, kai per WLAM stotį griaudėdavo rokenrolas, o per 
WCOU transliuodavo beisbolo rungtynes, laikas tarytum pasislinkda- 
vo. Man rodos, taip jaučiausi per visus 60-uosius, kurių vasara tęsėsi 
aibę metų, stebuklingu būdu įkalinta garsų voratinklyje, o šį sudarė 
ausiai mielas svirplių čirškesys, kortų, pritvirtintų prie dviračio stipinų 
tratėjimas, kurį išgaudavo koks nors vaikis, visu greičiu riedantis na- 
mo, idant vėlyvai vakarienei užkrimstų šaltos mėsos ir atsigertų atvė- 
susios arbatos, nosinis, teksasietiškas Badžio Nokso tenoras - “Eikš 
pas mane, lėlyte, ir aš tave pamylėsiu karštai", - beisbolo komenta- 
toriaus balsas, sumišęs su ką tik nupjautos žolės kvapu: “Žaidėjai ruo- 

šiasi antrajam ir trečiajam smūgiams. Vaitis Fordas pasilenkia... pa- 
rodo slaptą ženklą....komandos narys suprato gėstą... Fordas su- 
stingsta... sviedžia kamuoliuką... ir sudie, sudie! Viljamsas jį atmu- 
šė! Nuskraidino į tolybes! “RED SOKS" PIRMAUJA, TRYS-VIE- 
NAS! Ar 1960-aisiais Tedas Viljamsas tebežaidė “Red soks“ ko- 
mandoje? Žinoma. Šaunuolio Tedo vidurkis siekė 0.316 išmuštų ka- 
muoliukų. Puikiai tai prisimenu. Pastaruosius porą metų buvau vel- 
niškai susidomėjęs beisbolu, ir nuo tų laikų nuolat pasitaikydavo atve- 
jų, kai sužinodavau, jog beisbolininkai yra tokie patys žmonės kaip vi- 
si kiti, iš kūno ir kraujo. Pavyzdžiui, apsivertus Rėjaus Kampanelos 
mašinai ir pirmuose laikraščių puslapiuose sumirgėjus tragiškoms 
naujienoms: karjera nutrūko, maža to, likusią gyvenimo dalį jam teks 
kiūtoti invalido vežimėlyje. Vieną rytą, prieš dvejus metus, man sė- 
dint prie rašomosios mašinėlės, vėl atsklido žinia, kuri trenkė kaip 
perkūnas iš giedro dangaus - įjungęs radijo imtuvą išgirdau, jog mė- 
gindamas nutupdyti savo lėktuvą žuvo Tarmanas Mansonas. 
“Perlo" kino teatre (jau seniai nugriautame) žiūrėdavome fantas- 
tinius filmus, tokius kaip “Gogas" su Ričardu Iganu, vesternus su 
Odžiu Merfiu (Tedis matė kiekvieną jo dievinamo Merfio filmą ma- 
žiausiai po tris Kartus), karinius trilerius su Džonu Veinu. Daugiausia 
laiko praleisdavau žaisdamas su draugais, namuose paskubomis su- 
rydavau maistą ir vėl lėkdavau laukan, pjaudavau žolę, svaidydavau 
į sieną centus, o kažkam vis knietėdavo patapšnoti man per petį. Nū- 
nai, žvelgdamas į IBM kompiuterio klaviatūrą, bandau įžiūrėti tuos 
laikus, mintyse atgaivinti geriausius ir blogiausius žalsvai rusvos va- 
saros momentus, įsivaizduoju sugrįžęs į augantį lieso, šašuoto berniu- 
ko kūną, mano ausyse skamba praeities garsai. Vis dėlto aiškiausiai 
prisimenu Gordoną Lačansą, bėgantį keliu į “Floridos" parduotuvę. 
Jo kišenėje barška smulkios monetos, nugara teka prakaito srovelės. 
Paprašiau trijų svarų mėsos, paėmiau keletą bandelių, keturis ko- 
kakolos buteliukus bei du centus kainuojantį atidarytuvą. Krautuvė- 
lės savininkas, vardų Džordžas Dasetas, atnešė mėsą, įsirėmė į ka- 
sos aparatą, vieną apkūnią ranką nuleido ant prekystalio, šalia didžiu- 
lio stiklainio, pilno kietai virtų kiaušinių. Iš jo burnos styrojo dantų 
krapštukas, apvalaus pilvo įtempti balti marškinėliai priminė vėjo iš- 
pūstą burę. Vyriškis stebėjo, kaip apsiperku, matyt, būgštaudamas, 
kad galiu ką nors nugvelbti. Prabilo tik tuomet, kai ėmė sverti mėsą. 

- Aš tave pažįstu. Tu esi Denio Lačanso brolis, tiesa? - dantų 
krapštukas nukeliavo iš vieno burnos krašto į kitą tarsi riedėdamas 
rutuliniais guoliais. Dasetas ištiesė ranką už kasos aparato, čiupo bu- 
telį “S*OK" limonado ir išgėrė jį vienu mauku. 

- Taip, sere. Bet Denis... 

- Aha, žinau. Liūdna, vaikeli. Kaip rašoma Biblijoje: “Gyvename 
tam, kad mirtume“. Esi tai girdėjęs? Oje. Mano brolis žuvo Korėjoje. 
Ar tau žmonės sakė, kad judu su Deniu labai panašūs? Oje. Kaip du 
vandens lašai. 

- Taip, sere, kartais, - niūriai atsakiau. 

- Pamenu tuos metus, kai jis pateko į geriausių konferencijos žai- 
dėjų rinktinę. Tavo broliukas buvo saugas. Oje. Kaip eikliai jis laks- 
tydavo! Dieve Tėve ir Sūnau Jėzau! Tu tikriausiai per jaunas, kad 
prisimintum. - Pardavėjas nukreipė žvilgsnį virš mano galvos, įsmeigė 
akis pro tinklines duris, tarsi deginančiame lauko karštyje regėtų nuo- 
stabią mano brolio viziją. 

- Aš prisimenu. Hmm, pone Dasetai? 

- Ką, vaike? - jo akis vis dar buvo aptraukusi atsiminimų migla, 
dantų krapštukas šiek tiek virpėjo tarp lūpų. 

- Jūsų pirštas ant svarstyklių. 

- Ką? - priblokštas Dasetas pažvelgė žemyn į savo nykštį, kurį 
laikė prispaudęs prie baltos emalės. Jei nebūčiau atšlijęs, kai jis pra- 
dėjo kalbėti apie Denį, pirštą būtų užstojusi mėsa. - Išties. Oje. Tur- 
būt užsigalvojau apie tavo brolį, palaimink jį, Viešpatie. - Džordžas 
Dasetas persižegnojo. Jam pakėlus nykštį nuo svarstyklių, strėlytė 
šoktelėjo atgal per šešias uncijas. Ant mėsos kupstelio pardavėjas 
prilipdė dar kelis gniužulus ir viską suvyniojo į popierių. 

- Na, gerai, paskaičiuokime, - sumurmėjo tebečiaumodamas 
krapštuką. - Trys svarai mėsos už dolerį keturiasdešimt keturis cen- 
tus. Mėsainių bandelės kainuoja dvidešimt septynis centus. Keturi 
kolos buteliukai už keturiasdešimt centų. Vienas atidarytuvas už du 
centus. Iš viso... - jis sudėjo skaičius ant popierinio maišelio, į kurį 
ruošėsi sukišti prekes, - ...du doleriai dvidešimt devyni centai. 

- Trylika, - pataisiau. 

Dasetas lėtai pakėlė į mane akis ir susiraukė. 

- Ką? 

- Du doleriai trylika centų. Jūs neteisingai sudėjote. 

- Vaike, ką tu.. 

- Jūs neteisingai sudėjote, - pakartojau. - Iš pradžių spaudėte 
nykštį prie svarstyklių, paskui mėginote mane apskaičiuoti, pone Da- 
setai. Ketinau dar paimti “Tvinkių" pyragėlių, bet dabar jų nepirksiu. 
- Sviedžiau du dolerius su centais ant “Šlico" alaus padėkliuko. 

Jis pažiūrėjo į pinigus, dėbtelėjo į mane. Veide įsirėžusios raukš- 
lelės virto giliomis properšomis. 

- Kuo tu įsivaizduoji esąs, vaikėze? - paklausė tyliu, grėsmingu 
balsu. - Ko draskai akis? 

- Nieko aš nedraskau, - atšoviau. - Bet jūs manęs neapmausite. 
Ką pasakytų jūsų motina, jei sužinotų, kad bandote mulkinti mažus 
vaikus? 

Staigiais judesiais, nuo kurių vienas į kitą sudzingsėjo buteliukai, 
jis sukišo prekes į popierinį maišelį. Šį įgrūdo man į glėbį visiškai ne- 
paisydamas, kad galiu išmesti pirkinius ant žemės ir sudaužyti kolos 
butelius. Tamsaus gymio išraudusią fizionomiją tebevagojo raukšlės. 

- Keliauk, vaikėze. Nešdinkis po velnių. Jei dar sykį atslinksi į ma- 
no parduotuvę, kaipmat tave išspirsiu. Oje. Tu, pasipūtęs kekšės iš- 
pera. 

- Daugiau aš čia neateisiu, - pareiškiau stumtelėdamas tinklinės 
duris. Lauke tvyrojo migdantis popietės karštis, kurį papildė žali, rudi 
atspalviai bei nebylus saulės švytėjimas. - Mano draugai irgi pas jus 
nesilankys. Aš jų turiu mažiausiai penkiasdešimt. 

- Tavo brolis nebuvo toks akiplėša! - riktelėjo Džordžas Dasetas. 

- Užsikrušk! - sustūgau papustydamas padus. 

Išgirdau, kaip su griausmu atsilapojo durys ir man įkandin atsklido 
jo riaumojimas: 

- Jei dar kada nors tave pamatysiu, praskelsiu tau lūpą, pra- 
keiktas sutrauka! 

Skuodžiau, kol įveikiau pirmąjį kalvagūbrį. Iš baimės pašiurpau, 
bet niekaip nesilioviau kvatojęs, krūtinėje trigubai sparčiau nei įprastai 
daužėsi širdis. Galiausiai sulėtinau žingsnį, tačiau protarpiais pa- 
žvelgdavau per petį, idant įsitikinčiau, kad pardavėjas nesėdo į maši- 
ną ir nepuolė manęs persekioti. 

Jokio automobilio akiratyje nepastebėjau. Veikiai nusigavau iki 
šiukšlyno teritorijos, įsikišau maišelį į užantį, persiropščiau per vartus 

ir numaknojau į kitą sąvartyno pusę. Pusiaukelėje išvydau tai, kas 
manęs nė trupučio nesužavėjo - prie toliu uždengtos pažiūrės stovėjo 
Mailui Presmanui priklausantis 56-ųjų “Biuikas". Jei papulsiu Mailui 
į akis, garantuotai atsidursiu Skausmo pasaulyje. Kol kas nemačiau 
nei sargo, nei liūdnai pagarsėjusio Kapoklio, bet vielų tinklas, iškilęs 
sąvartyno gale, ūmai pasirodė taip toli... Vienu momentu pagalvojau, 
jog man derėjo apeiti draudžiamą zoną lanku, bet dabar, sukoręs pu- 
sę kelio, aš negalėjau apsisukti ir sugrįžti. Jei Mailas sugaus mane, 
lipantį per tvorą, namuose pakliūsiu į tėvų nemalonę. Vis dėlto mane 
labiau gąsdino mintis, kad galiu išgirsti sargą, rėkiantį Kapokliui: 
“Paimk". 

Galvą persmelkė nelaimę pranašaujantis smuikų čirenimas. Lėtai 
žengiau į priekį, visa savo išore mėginau spinduliuoti ramybę, tarsi 
kas dieną slankiočiau tarp šiukšlių su pirkinių maišu, kyšančiu iš po 
marškinėlių, traukiau link tvoros, skiriančios sąvartyną nuo geležin- 
kelio bėgių. 

Iki išganingo vielų tinklo liko vos penkiasdešimt pėdų, ir aš jau 
pradėjau tikėti, jog viskas baigsis gerai, kai už nugaros nuaidėjo Mai- 
lo šūksnis: 

- Ei! Ei tu! Vaiki! Pasitrauk nuo tvoros! Ateik čia! 

Man vertėjo paklusti sveiko proto balsui ir apsisukti, tačiau aš bu- 
vau pernelyg įsiaudrinęs, kad elgčiaus protingai. Siaubo pliūpsnis pri- 
vertė mane paraityti kulnus - nudriuokiau tvoros pusėn staugdamas 
visa gerkle, sportbačiais išspirdamas dulkių debesis. Iš krūmokšnių, 
styrančių už sąvartyno ribos, išniro Vernas, Tedis ir Krisas, kurie 
neramiais žvilgsniais varstė tinklo akutes. 

- Ateik čia! - užstaugė Mailas. - Kam sakau? Ateik čia, antraip 
užsiundysiu tave šunimi, velniai rautų! 

Sargo raginimai neatrodė viliojantys - paprasčiau kalbant, jie ne- 
žadėjo nieko gera, - štai kodėl paspartinau žingsnį. Rudas pirkinių 
maišelis trynėsi į mano odą ir šiugždėjo. Tedis suvirpino orą savo 
idiotišku krizenimu, yhy-Ay-hy, tokiu garsu, kokį išgautų bet kuris 
birbynę pučiantis avigalvis. 

- Bėk, Gordi, bėk! - šūktelėjo Vernas. 

Iš Mailo pusės atsklido: 

- Paimk jį, Kapokli! Paimk! 

Permečiau per tvorą maišelį, kurį sugavo Vernas, alkūne nustū- 

męs į šoną Tedį. Girdėjau, kaip už nugaros žemę drebina Kapoklis, iš 
vienos praplėstos pabaisos šnervės tvoskė ugnies liežuviai, kita 
švirkštė ledo gabalėlius, pro kaukšinčius žandikaulius varvėjo siera. 
Spiegdamas vienu šuoliu užsikabarojau iki pusės tvoros. Per dvi tris 
sekundes pasiekiau viršūnę ir tiesiog persiritau į kitą pusę. Nė nesu- 
simąsčiau pažiūrėti, ant ko nusileisiu. Vos nepritrėškiau Tedžio, kuris 
kvatojo kaip pamišėlis susirietęs dvilinkas. Vyruko akiniai nuslydo 
nuo nosies, iš akių pasruvo ašaros. Įsirėžiau į molžemį tik per plauką 
jo nekliudęs. Tą pačią akimirką Kapoklis tėškėsi į tinklą, ir iš šuns 
gerklės išsiveržė kauksmas, kupinas nusivylimo bei skausmo. Delną 
prispaudęs prie nubrozdinto kelio pakreipiau atgal galvą - būtent tada 
pirmą sykį išvydau žymųjį Kapoklį ir pirmą kartą supratau, jog mitus 
nuo tikrovės skiria praraja. 

Vietoj gigantiško cerberio krauju pasruvusiais veizolais bei iltimis, 
styrančiomis iš nasrų nelyginant vamzdeliai forsuotame variklyje, 
teišvydau vidutinio dydžio įprastais juodais ir baltais lopiniais išmar- 
gintą mišrūną. Jis kiauksėjo, strykčiojo ant galinių kojų, nesėkmingai 
stengėsi peršokti vielų tinklą. 

Tedis žirgliojo palei tvorą, vartė rankoje savo akinius ir dar labiau 
kurstė Kapoklio įniršį. 

- Pabučiuok man į subinę, Kapokliuk! - pasiūlė nusispjaudamas. - 
Pabučiuok man į subinę! Ėsk mano šūdus! 

Jis trinktelėjo pasturgaliu į vielas, ir Kapoklis nutarė pasinaudoti 
kvietimu. Nieko dora nepešė, tiesiog susitrenkė snukį. Mišrūnas pra- 
dėjo loti it pakvaišęs, iš nasrų ėmė dribti putos. Tedis nesiliovė brau- 
kęs sėdimąja per tvorą, o šuo vis bandė sugriebti jį už minkštos vie- 
tos, bet, užuot pasiekęs tikslą, išsikruvino šnerves. Patrakęs ketura- 
kis erzino skalijantį padarą, vadindamas jį mažumėlę šiurpinančiu ma- 
žybiniu “Kapokliuko" vardu, tuo tarpu Krisas su Vernu raitėsi ant 
pylimo leipdami juokais. Juodu taip energingai žvingavo, jog praradę 
jėgas tepajėgė stenėti ir cypti. 

Pagaliau prie tvoros atbildėjo Mailas Presmanas, apsirengęs pra- 
kaituotais darbiniais drabužiais, užsimaukšlinęs beisbolo kepuraitę su 
Niujorko “Milžinų" emblema, iš pykčio perkreipęs lūpas. 

- Ei, jūs! - užriaumojo jis. - Ei, vaikigaliai, nustokite erzinti šunį! 
Ar girdite mane! Tučtuojau liaukitės! 

- Įkąsk man, Kapokliuk! - Tedis išdidžiai pėdino palei tvorą tary- 
tum kuoktelėjęs paradą priimantis prūsų karininkas. 

Kapoklis išprotėjo. Garbės žodis, nemeluoju. Jis lakstė dideliais ra- 
tais, amsėjo, kriokė, putojosi, užpakalinėmis kojomis išspardė kietus 
žemės grumstelius. Galų gale sutelkęs drąsą (bent man taip pasirodė) 
vėl puolė tvorą. Ko gero, skuodė trisdešimties mylių per valandą 
greičiu, kai į ją tvojosi, aš nejuokauju. Šunėkas prašiepė lūpas taip, 
kad buvo matyti visi dantys, nuo vėjo srauto jo ausys ėmė įnirtingai 
plevėsuoti. Vielų tinklas, kuris įdubo, tačiau akimoju atgavo pradinę 
formą (veikiau įsitempė), išspaudė tylų melodingą garsą, tarsi kažkas 
būtų brūkštelėjęs per citros stygą - zimmmmmmmm. Kapoklis su- 
švokštė lyg dusdamas, užvertė aukštyn akis, atliko ore kūliavirstį ir 
dribtelėjo ant nugaros į dulkes. Kurį laiką nekrutėjo, bet pagaliau nu- 
šliaužė šalin mataruodamas iš nasrų išvirtusiu liežuviu. 

Mailas mažne sužvėrėjo iš įtūžio. Sargo oda nusidažė gąsdinančiu 
slyvų atspalviu, paraudo netgi skalpas po trumpais, ežiuku kirptais 
plaukais. Tuo momentu, kai kiurksojau ant žemės - mano džinsai su- 
plyšo ties keliais, širdis tebespurdėjo krūtinėje, - pagalvojau, jog Mai- 
las primena žmogiškąją Kapoklio versiją. 

- Aš tave pažįstu! - sužvigo sargas. - Tu esi Tedis Diušampas! 
Aš jus visus pažįstu! Vaikėze, nudirsiu tau kailį už tai, kad erzini ma- 
no šunį! 

- Pabandyk, - atrėžė Tedis. - Pažiūrėsime, ar sugebėsi perlipti per 
tvorą, storašikni! 

- KĄ? KAIP TU MANE PAVADINAI? 

- STORAŠIKNIS! - džiaugsmingai užtraukė Tedis. - RIEBALŲ 
MAIŠAS! IŠVERSTAPILVIS! ATEIK, KO LAUKI? - vyrukas šok- 
čiojo aukštyn sugniaužęs kumščius, nuo jo plaukų sruogų tiško prakai- 
to lašai. - PAMOKYSIU TAVE, KAIP PJUDYTI ŽMONES SAVO 
SILPNAPROČIU CIUCKIU! PIRMYN! KO STOVI? 

- Ach tu, apsimyžęs snargliau, psicho sūnėke! Pasirūpinsiu, kad 
tavo motina gautų kvietimą į teismą už tai, ką padarei mano šuniui! 

- Kaip tu mane pavadinai? - iškošė Tedis nustojęs šokinėti, jo 
akys išsprogo ir sustiklėjo, oda tapo pilka it švinas. 

Mailas apdovanojo mūsų bičiulį įvairiais epitetais, tačiau jis ne- 
sunkiai įstengė prisiminti, kuris žodis smogė skaudžiausiai - ir vėliau 
neretai pastebėdavau, jog įžeidimų srityje žmonės sugeba demonst- 

ruoti genialų įžvalgumą... giliai viduje slypinčio mygtuko su užrašų 
“PSICHAS" Mailas nepaspaudė, o vožė per jį kumščiu. 

- Tavo tėvas - psichas. - Sargas išsišiepė. - Beprotis, kuris užra- 
kintas Toguse. Labiau trenktas nei šikinyko žiurkė. Labiau pakvaišęs 
negu elnias, kuris serga erkine karštlige. Kvailesnis už rujojantį kati- 
ną. Psichas. Nenuostabu, kad taip elgiesi. Juk tavo tėvukui atsisukę 
visi sumauti varžt... 

- TAVO MOTINA KRUŠASI SU NEGYVOMIS ŽIURKĖMIS! - 
suspiegė Tedis. - JEI DAR KARTĄ APŠAUKSI MANO TĖVĄ PSI- 
CHU, AŠ TAVE UŽMUŠIU, MOČCKRUŠY! 

- Psichas, - nusivaipė Mailas. Jis neketino patraukti piršto nuo 
mygtuko. - Psicho vaikis, psicho vaikis, tavo tėvas maišu trenktas, 
ach, kaip nepasisekė. 

Vernas su Krisu, rodės, pamažėle atsigavo po juoko priepuolio, 
gal net pradėjo įsisąmoninti padėties rimtumą. Greičiausiai būtų at- 
plėšę Tedį nuo tvoros, bet kai šis paskelbė, neva Mailo motina dulki- 
nasi su negyvoms žiukėmis, juos vėl apėmė isterija. Abu ritinėjosi ant 
šlaito kratydami kojas, susiėmę už pilvų. 

- Užteks, - išlemeno Krisas. - Maldauju, užteks. Prisiekiu Dievu, 
aš tuojau sprogsiu! 

Už sargo nugaros aštuoniukėmis šlitinėjantis Kapoklis atrodė kaip 
nevykėlis boksininkas, kuriam tenka stebėti, kaip teisėjas skelbia, esą 
jo varžovas laimėjo dvikovą techniniu nokautu. Tuo metu Mailas su 
Tedžiu tęsė diskusiją apie pastarojo tėvuką kone prilipę vienas prie ki- 
to, atskirti tiktai tvora, kurios pagyvenęs ir nutukęs sargas neįstengė 
perkopti. 

- Nedrįsk taip šnekėti apie mano tėvą! Jis šturmavo Normandijos 
pakrantę, tu, suknistas mulki! 

- Aha, kur jis dabar, mėšlinas žlibiau? Toguse, ar ne? Tavo tėtu- 
šis patupdytas į Togusą, nes ARMIJOJE JIS IŠSIKRAUSTĖ IŠ SA- 
VO SUMAUTO PROTO! 

- Viskas, pakaks kalbų, - ryžtingai tarė Tedis. - Aš tave pribaig- 
siu. - Jis šoko ant vielų tinklo ir ėmė ropštis aukštyn. 

- Pabandyk, apsitriedęs šmiki. - Mailas atšlijo nuo tvoros ir išsi- 
viepė. 

- Ne! - surikau. Pripuolęs prie tinklo stvėriau už Tedžio džinsų, 
trūktelėjau jį žemyn. Mudu susverdėjome ir abu išsitiesėme ant že- 

mės. Vyrukas užvirto ant manęs, koja pataikydamas į kiaušus. Iš 
mano gerklės išsiveržė dejonė. Patys žinote, koks skausmas nutvilko, 
jei kažkas įspiria į jūsų riešutėlius. Kad ir kaip būtų, iš visų jėgų spau- 
džiau Tedį savo glėbyje. 

- Paleisk mane! - pro ašaras sušnypštė jis ir kaip paklaikęs įniko 
muistytis. - Paleisk mane, Gordi! Niekas nesityčios iš mano senio! 
PALEISK MANE, VELNIAI RAUTŲ, PALEISK! 

- Būtent to jis ir nori!-- sužviegiau jam į ausį. - Jei peršoksi tvorą, 
jis tave prilups ir nutemps pas farus! 

- Ką? - Tedis atsuko į mane savo veidą, kuriame atsispindėjo su- 
glumusi išraiška. 

- Nekreipk dėmesio, ką pliurpia tas niektauza. - Mailas žengė link 
tvoros, pakėlė aukštyn savo didžiulius kumščius. - Tegul jis grumiasi 
su savo priešininkais. 

- Pasvajok, - burbtelėjau. - Seni, juk tu sveri pusantro šimto svarų 
daugiau negu jis. 

- Aš ir tave pažįstu, - grėsmingai suurzgė sargas. - Tu esi La- 
čansas. - Mailas dūrė pirštu į Verną bei Krisą, kurie pagaliau atsikė- 
lė, bet vis dar sunkiai šnopavo, po juoko traukulių vos atgaudami 
kvapą. - Ten stovi Krisas Čembersas ir vienas iš idiotų Tesijaus sū- 
nelių. Šį vakarą paskambinsiu jūsų tėvams, išskyrus tą psichą, patup- 
dytą Toguse. Visi iki vieno keliausite į pataisos namus, jūs, mažame- 
čiai nusikaltėliai! 

Jis stūksojo prasižergęs, ištiesęs stambias, strazdanotas rankas, 
lyg ruoštųsi išrėžti skanduotę apie bulves, pūkšdamas pro nosį, pri- 
merkęs akis taip, kad šios virto siaurais plyšeliais. Storapilvis aiškiai 
lūkuriavo, kol mes apsižliumbsime, atsiprašysime, gal net priversime 
Tedį persiristi per tvorą, kad mūsų draugą jis galėtų sušerti Kapok- 
liui. 

Smiliumi ir nykščiu Krisas parodė “O" raidę ir paleido pro skylutę 
taiklų spjūvį. 

Vernas niūniavo nukreipęs akis į dangų. 

Tedis suburbėjo: 

- Eime, Gordi. Nešdinamės iš čia, nes, kai matau tą šūdgalvį, man 
norisi vemti. 

- Tu dar atsiimsi, nepraustaburni kalės vaike. Pranešiu apie tave 
konstebliui. 

- Mes girdėjome, ką sakei apie jo tėvą, - atsiliepiau. - Jei reikės, 
visi galėsime paliudyti. Be to, mane siundei šunimi.. Tai neteisėta. 

Mailas šiek tiek sunerimo. 

- O tu įsibrovei į uždraustą teritoriją. 

- Neskiesk. Sąvartynas - valstybinė nuosavybė. 

- Tuomet kodėl lipai per tvorą? 

- Todėl, kad užpjudei savo šunpalaikiu, - atkirtau su viltimi, jog 
Mailas neprisimins vienos nereikšmingos smulkmenos - norint patekti 
į sąvartyną, man visų pirma teko persiropšti per vartus. - Ką, tavo 
manymu, turėjau daryti? Stovėti ir laukti, kol jis mane sudraskys į 
gabalus? Keliaujame, vyručiai. Čia smirda. 

- Visi atsidursite pataisos namuose, - kimiu, virpančiu balsu priža- 
dėjo Mailas. - Visi iki vieno, gudročiai. 

- Nekantrauju pranešti farams, kaip tu apšaukei karo veteraną 
psichu, - riktelėjo per petį Krisas, mūsų ketveriukei tolstant nuo tvo- 
ros. - Įdomu, ką tu, ponuli, veikei per karą? 

- NE TAVO SUŠIKTAS REIKALAS! - užstaugė sargas. - JŪS 
SUŽEIDĖTE MANO ŠUNĮ! 

- Eik ir pasiskųsk kapelionui, - urgztelėjo Vernas. Po šių žodžių vi- 
si keturi nuropojome aukštyn geležinkelio pylimu. 

- Grįžkite, - sušuko Mailas. Aiškiai atvėsęs jis rėkė nebe taip ryž- 
tingai kaip anksčiau. 

Tedis pamosikavo jam viduriniuoju pirštu, ir mes pasišalinome. 
Užkopęs ant pylimo viršaus pažvelgiau per petį. Mailas tebestovėjo 
kitoje tvoros pusėje prakišęs pirštus pro tinklo akutes, storulis su beis- 
bolo kepuraite ir šalia tupinčiu šunimi. Staiga man jo pagailo - tipelis 
atrodė kaip stambiausias pasaulyje trečiaklasis, per klaidą įkalintas 
žaidimų aikštelėje, kažkam bliaunantis, kad jį išleistų. Sargas dar kurį 
laiką paklykavo ir pagaliau nutilo... arba šūksniai tiesiog nebepasiekė 
mūsų ausų. Tą dieną daugiau nematėme nei Mailo Presmano, nei 
Kapoklio ir nesulaukėme iš jų jokių žinių. 

Priverstinai didžiuodamiesi savimi aptarėme, kaip parodėme tam 
šmikiui Mailui Presmanui, jog mūsų ketveriukė - ne mulkių gauja. 
Papasakojau jiems, jog “Floridos" parduotuvės savininkas bandė ma- 
ne apmauti, ir netrukus mes visi panirome į savas mintis. 

Aš, pavyzdžiui, mąsčiau, jog šnekos apie idiotišką “šikynę" vis 
dėlto ne iš piršto laužtos. Pastarieji įvykiai galėjo užsibaigti gerokai 
liūdniau - tiesą sakant, galvojau, jog dabar būtina pratęsti žygį, idant 
tėvams nereikėtų rautis plaukų, aimanuojant, esą vienas jų sūnus ilsisi 
Kasl Vju kapinėse, o kitas pateko į Pietų Vindhemo berniukų pataisos 
namus. Mailas garantuotai nušleivos į policiją, vos tik į jo buką sme- 
geninę įsiskverbs mintis, kad per incidentą sąvartynas buvo oficialiais 
uždarytas. Sargas susigaudys, jog aš įsibroviau į uždraustą teritoriją, 
nors šioji ir priklausė valstybei. Kas žino, galbūt tai suteikė teisę už- 
pjudyti mane šunimi. Kapoklis nė iš tolo nepriminė paskalų sukurto 
cerberio, tačiau mišrūnas būtų man nuplėšęs džinsus nuo užpakalio, 
jei nebūčiau laiku užšokęs ant tvoros. Nemalonus įvykis truputį ap- 
temdė skaisčią dienos šviesą. Maža to, mano galvoje kirbėjo mintis, 
jog mūsų ketvertukas greičiausiai nusipelnė karčios dalios. Gal grįžti 
namo reikalavo pats Dievas? Beje, ko gi mes siekėme? Keliavome 
pažiūrėti į krovininio traukinio sutraiškytą vaikį? 

Šiaip ar taip, savo sumanymą ketinome įgyvendinti. 

Beveik pasiekėme pastolius, kuriais bėgiai driekėsi per upę, kai 
Tedis prapliupo žliumbti. Tarsi sąmonėje uoliai ręstą dambą būtų iš- 
griovusi vidinė milžiniška banga. Aš nejuokauju - savo jėga bei ver- 
žlumu emocijų protrūkis prilygo potvyniui. Rauda it smūgiai į pilvą 
privertė jį susiriesti dvilinką. Tedis susmuko, pakėlė rankas iki ausis 
atstojančių mėsos gniužulų, nesiliovė gokčiojęs bei plūdęs ašaromis. 

Nė vienas iš mūsų nenutuokėme, ką, velniai griebtų, turėtume da- 
ryti. Jei į tave pataiko beisbolo kamuoliukas, jei per futbolo treniruo- 
tes tave nokautuoja varžovas arba jei nukrenti nuo dviračio, verki vi- 
siškai kitaip. Paprasčiau kalbant, vyruko nekankino fiziniai skausmai. 
Mes stebėjome Tedį šiek tiek nuo jo atsitraukę, susikišę rankas į ki- 
šenes. 

- Ei, seni... - tylutėliai ištarė Vernas. Mudu su Krisu viltingai į jį 
pažvelgėme. “Ei, seni" - gera pradžia. Tik gaila, kad Vernas nesu- 
mąstė pratęsimo. 

Tedis užvirto ant pabėgio ir delnais prisidengė akis lyg ketinda- 
mas melstis Alachui. “Saliamis, saliamis, kvailenis", kaip sakydavo 
jūreivis Išverstakis. Bet dabar tai neatrodė juokinga. 

Galų gale, kai raudojimas prislopo iki kūkčiojimo, prie Tedžio pri- 
ėjo Krisas, kiečiausias vyrukas iš mūsų chebros (šiuo atžvilgiu gal net 

pranokstantis Džeimį Galantą, bent aš taip galvojau) ir tuo pačiu tu- 
rintis guodėjo talentą. Kartą mačiau, kaip mano bičiulis prisėdo ant 
šaligatvio prie kelią nusibrozdinusio berniuko, kurio jis nė nepažino- 
jo, pradėjo su vaikiu apie kažką šnekėti - apie Šventyklos cirką, at- 
vykstantį į miestą, o gal apie “Šuns Hakleberio" animacinius filmu- 
kus, - kol nelaimėlis užmiršo skaudančią koją. Krisas puikiai išmanė, 
kaip apraminti kitus. Jis buvo pakankamai kietas, kad sugebėtų tai 
daryti. 

- Klausyk, Tedi, koks tau skirtumas, ką toji mėšlo krūva vapaliojo 
apie tavo tėvą? Aš rimtai kalbu. Argi to seno pirdžiaus žodžiai ką 
nors keičia? Ką? Ar keičia? 

Tedis įnirtingai papurtė galvą. Be abejo, kam rūpi prakeikto rieba- 
lų maišo pliurpalai? Tačiau giedrą dieną išgirsti tai, apie ką jis mintijo 
naktimis gulėdamas lovoje, spoksodamas į mėnulį, kuris pamažu kry- 
po nuo vidurio lango - tai, ką vyrukas lėtai virškino savo smegeninė- 
je, kol tėvas pagaliau virto šventumo įsikūnijimu, ir staiga sužinoti, jog 
visi kiti manė jo gimdytoją esant psichu... tie žodžiai sukrėtė Tedį. 
Tačiau jie iš tikrųjų nieko nekeitė. Visiškai nieko. 

- Juk jis šturmavo Normandijos pakrantę, ar ne? - Krisas pa- 
plekšnojo per vieną prakaituotą, purviną bičiulio ranką. 

Tebeverkdamas Tedis uoliai sulinksėjo. Jo panosėje pakibo liūlys. 

- Manai, jog tas išpleręs bezdalius buvo Normandijoje? 

Tedis papurtė galvą. 

- Ne-e! Ne! 

- Sąvartyno sargas tave pažįsta? 

- Ne-e! Ne, b-b-bet... 

- O tavo tėvą? Gal jis bičiuliavosi su tavo tėvuku? 

- NE! - tokia mintis mūsų keturakį draugužį pašiurpino. Iš energin- 
gai besikilnojančios krūtinės vėl išsiveržė verksminga aimana. Tedis 
atmetė atgal plaukus, ir aš pastebėjau rudą plastikinę sagutę, įbestą 
į dešiniąją ausį. Savo forma klausos aparatas atrodė natūralesnis už 
mėsgalį, priklijuotą prie galvos šono, jei suvokiate, ką turiu omenyje. 

Krisas ramiai tarė: 

- Kalbos nieko nereiškia. 

Tedis linktelėjo, bet akių nepakėlė. 

- Ir jos nepakeis tavo santykių su tėvu. 

Vyrukas neryžtingai pakinkavo galva, matyt, nepajėgdamas su- 

prasti, ar tai tiesa. Jo skausmą kažkas sugebėjo apibrėžti kitais, pa- 
prastais, žodžiais, kuriuos 

(psichas) 

reikės apmąstyti 

(išsikraustė iš proto armijoje) 

vėliau. Nuodugniai. Per ilgas bemieges naktis. 

Krisas jį supurtė. 

- Mailas tave erzino, - ištarė švelniu, raminančiu balsu. - Bandė 
tave įsiutinti, kad perliptum prakeiktą tvorą, aišku? Neverta putotis, 
biče. Jis nieko nežino apie tavo tėvuką, išskyrus blevyzgas, kurias 
girdėjo iš girtuoklių, tūnančių “Švelniajame tigre". Kam rūpi, ką gal- 
voja mėšlo krūva, tiesa, seni? Tiesa? 

Tedis nustojo lieti ašaras ir dabar tik šniurkščiojo. Delnu nusi- 
šluostė akis ištepliodamas jas purvinais dryžiais, prisėdo ant žemės. 

- Viskas gerai, - sumurmėjo. Išgirdęs savo balsą turbūt pats tuo 
patikėjo. - Garbės žodis, viskas gerai, - pakartojo. Atsistojęs užsidėjo 
akinius - tarytum aprengė jais apnuogintą veidą. Laibu balsu sukrize- 
no ir atžagaria ranka nusivalė snarglį, prilipusį prie viršutinės lūpos. - 
Sumautas verksnys, ar ne? 

- Ne, seni, - nejaukiai pratarė Vernas. - Jei kas nors tyčiotųsi iš 
mano tėvo... 

- Tuomet tu turėtum juos nudėti, - mažne arogantiškai pareiškė 
Tedis. - Užmušti niekšus. - Teisingai, Krisai? 

- Taip, - draugiškai atsakė tas ir patapšnojo Tedžiui per nugarą. 

- Teisingai, Gordi? 

- Žinoma, - patvirtinau mintyse spėliodamas, kaip Tedis galėjo 
mylėti savo tėvą, kuris vos jo nenudaigojo, ir kodėl aš spjoviau ant 
savojo tėtušio, nors šis nė pirštu manęs nepaliesdavo. Paskutinį kartą 
gavau į kailį, kai būdamas trejų metų pradėjau valgyti po kriaukle 
rastą baliklį. | 

Nužygiavus bėgiais porą šimtų jardų, Tedis pratarė tylesniu balsu: 

- Atleiskite, vyručiai, jei sugadinau jums nuotaiką. Prie tos tvoros 
elgiausi kaip paskutinis kvailys. 

- Vargu ar mes smagiai leisime laiką, - staiga pareiškė Vernas. 

Krisas nudelbė jį įdėmiu žvilgsniu. 

- Nori grįžti namo? 

- Ne-e! - Verno veidas įsitempė, jam bandant surišti minčių gi- 

jas. - Juk mes keliaujame pamatyti negyvą vaiką. Tai neturėtų būti 
linksma iškyla. Na, jūs suprantate... - jo akyse sušmėžavo baimė. - 
Noriu pasakyti, jog aš galiu truputį išsigąsti... 

Mes tylėjome, tad Vernas pratęsė: 

- Kartais aš sapnuoju košmarus. Žinote... hmm, jūs, vyručiai, pri- 
simenate, kaip Denis Notonas paliko mums krūvą senų komiksų apie 
vampyrus, skerdžiamus žmones ir panašų mėšlą? O Jėzutėliau, ret- 
sykiais pabundu viduryje nakties susapnavęs pakaruoklį žaliu veidu, 
ir man rodos, jog po lova kažkas slepiasi. Jei ištiesiu ranką, tas pa- 
daras.. na, žinote... ją sučiups... 

Pritardami sukinkavome galvomis. Mums irgi teko regėti baisius 
sapnus. Tuo metu būčiau nusikvatojęs, jei kas nors būtų mane pati- 
kinęs, jog netolimoje ateityje iš vaikiškų baimių ir naktinio šalto pra- 
kaito užsidirbsiu milijoną dolerių. 

- Aš nedrįstu apie tai kalbėti, nes mano suknistas brolis... jūs pa- 
žįstate Bilį... jis visiems išpliurptų. - Sumišęs Vernas patraukė pe- 
čiais. - Mane apima baimė, kai pagalvoju, kad pamatysiu to vaikio la- 
voną. Jeigu jis išties klaikiai atrodo... 

Nurijau seiles ir pažvelgiau į Krisą, kuris galvos linktelėjimu para- 
gino Verną tęsti. 

- Jeigu negyvėlis iš tikrųjų pasirodys baisus, košmaruose maty- 
siu jį. Pabudęs galvosiu, kad jis lindi po lova. Tyso kraujo baloje su- 
kapotas į gabalus, tarsi būtų išniręs iš salotų pjaustyklės, kurią rekla- 
muoja per televiziją. Aiškiai matysiu tiktai plaukus ir akis. Tačiau ta 
košė kažkaip judės, suprantate? Judės ir mėgins mane sugriebti... 

- Jėzau Kristau, - iškošė Tedis. - Kokia sumauta siaubo pasaka. 

- Nieko negaliu padaryti, - teisindamasis atsakė Vernas. - Bet 
jaučiu, kad privalome jį pamatyti, net jei vėliau mus kankins košma- 
rai. Suprantate? Privalome. Tik... greičiausiai tai mūsų nepradžiu- 
gins. 

- Aha, - švelniai atsiliepė Krisas. - Greičiausiai. 

Verno balse nuskambėjo maldaujančios gaidelės. 

- Vyručiai, jūs niekam apie tai nepasakosite? Ne apie košmarus - 
juos sapnuoja visi. Kalbu apie nelemtus po lova tupinčius padarus, 
kuriuos įsivaizduoju, kai naktį pramerkiu akis. Aš per didelis, kad ti- 
kėčiau baubais. 

Prisiekėme laikyti liežuvį už dantų ir vėl nugrimzdome į niaurią ty- 

14. Laikrodis rodė be penkiolikos minučių tris valandas, bet mums din- 
gojosi, kad jau artėja vakaras. Tokius pojūčius pakurstė svilinantis 
karštis bei įvykių gausa. Tuo tarpu mes netgi nebuvome nusigavę į 
Harlou. Norėdami iki tamsos sukarti padorų atstumą, turėjome kaip 
reikiant paspartinti žingsnį. 

Prie geležinkelių sandūros taško ir signalo, pakabinto ant ilgo su- 
rūdijusio stulpo, visi sustojome. Kiekvienas iš mūsų sviedė po kelis 
angliukus į plieninę vėliavėlę, tačiau nė vienas nepataikė. Pusę ketu- 
rių išvydome Kaslo upę ir ją kertantį pastolių tiltą. 

1960-aisiais toje vietoje upės plotis siekė daugiau nei šimtą jardų. 
Po daugelio metų čia sugrįžęs pamačiau, jog vandens srautas gero- 
kai susiaurėjęs. Aplinkiniai nuolat kišo nagus prie upės, bandė išgauti 
energiją, reikalingą fabrikams, pristatė tiek užtvankų, kad galutinai 
prijaukino veržlią srovę. Tačiau anuomet per visą jos ilgį, nuo Niu 
Hempšyro iki pusės Meino, stovėjo vos trys dambos. Pavasariais, 
kas trejus metus, pylimais beveik nesupančiotas Kaslas išsiliedavo iš 
krantų ir paskandindavo 136-ąjį kelią prie Harlou arba Danverso 
sankryžų... arba ties jomis abiejomis. 

Nūnai, vakarų Meine baigiantis karščiausiai ir sausiausiai vasarai, 
kokią tik vietiniai regėjo nuo didžiosios depresijos laikų, upė vis dar 
buvo plati. Iš Kasl Roko pusės, kur mes stovėjome, žvelgiant į veš- 
lius Harlou miškus susidarė įspūdis, lyg prieš akis atsivėrė visiškai ki- 
ta šalis. Kaitros migla nudažė tenykštes pušis bei egles melsvu at- 
spalviu. Bėgiai kirto vandens srautą penkiasdešimties pėdų aukštyje, 
paremti dervuotais pastoliais, kuriuos savo ruožtu jungė kryžmai su- 
kalti rąstai. Seklumose galėjai įžiūrėti betono luitus, įkastus upės dug- 
ne, dešimties pėdų gylyje, idant jie išlaikytų medinės struktūros svorį. 

Pats tiltas atrodė varganai. Geležinkelis driekėsi ilgu, siauru pa- 
grindu, suręstu iš sijų. Tarp kiekvienos jų poros žiojėjo keturių colių 
tarpeliai, pro kuriuos aiškiai buvo matyti vanduo. Bėgius nuo tilto pa- 
kraščių iš abiejų pusių skyrė nedaugiau kaip aštuoniolika colių. Vie- 
tos lyg ir užtektų, norint išvengti susidūrimo su traukiniu... antra ver- 
tus, vėjo srautas, sukeltas riaumojančio krovininio sąstato, lengvai nu- 
sviestų žmogų į seklią upę, kurioje kėpsantys akmenys žadėjo garan- 
tuotą mirtį. 

Žvelgiant į pastolius, mūsų paširdžius nudiegė baimė, sumišusi su 
nenumaldomu troškimu išbandyti drąsą - priimti rimčiausią gyvenime 
iššūkį, atlikti žygdarbį, kuriuo ilgai galėsi girtis, kai grįši namo... jei 
grįši namo. Tedžio akys keistai sužvilgo, ir aš pamaniau, kad, užuot 
prieš save regėjęs Didžiojo pietų ir vakarų Meino geležinkelio tiltą, jis 
matė smėlėtą paplūdimį, tūkstantį amfibijų, skrodžiančių putotas ban- 
gas, dešimt tūkstančių eilinių, kurie virto iš laivų, sunkiais kareiviškais 
auliniais trypdami pakrantę. Jie šokinėjo per spygliuotos vielos riti- 
nius! Svaidė granatas į ugniavietes! Stengėsi sunaikinti priešų kulkos- 
vaidžius! 

Mes stabtelėjome šalia bėgių, prie pirmojo į pylimą įkalto atrami- 
nio stulpo. Nukreipęs akis žemyn pastebėjau, jog šlaitas ganėtinai 
status. Apačioje šlako sluoksnį pakeitė reti, tačiau gyvybingos išvaiz- 
dos krūmokšniai bei pilki uolienos luitai. Tolėliau styrojo kelios žema- 
ūgės eglės, kurių šaknys, išnirusios iš po žemės, rangėsi akmens 
plokščių plyšeliuose. Pasvirę virš srovės medžiai, regis, spoksojo į 
apgailėtinus savo atspindžius. 

Šioje vietoje sruvo pakankamai švarus vanduo. Prie Kas! Roko 
upė įtekėjo į Meino tekstilės fabrikų ruožą. Nors skaidriame sraute 
įžvelgėme dugną, žuvys čia neplaukiojo. Užsimanius pažvejoti, tektų 
keliauti dešimt mylių aukštupio link, Niu Hempšyro pusėn. Prie tilto 
pakrančių akmenis skalavo pageltusio dramblio kaulo spalvos putos. 
Nemalonus nuo Kaslo trenkiantis kvapas priminė skalbinių pintinę, 
pilną apipelijusių rankšluosčių. Virš vandens šmaižė laumžirgiai, kur 
papuola dedantys kiaušinėlius. Šių vis vien nesurydavo jokie upėta- 
kiai. Po velnių, čia nesiveisė netgi aukšlės bei kitokia smulkmė. 

- Vaje... - nutęsė Krisas. 

- Eime, - paragino Tedis vėl nutaisęs arogantišką intonaciją. Už- 
sikorė ant sijų ir jau ruošėsi drožti pirmyn tarp blizgančių bėgių. 

- Klausykit, vyručiai, - neramiai ištarė Vernas, - ar jūs žinote, ka- 
da turėtų pasirodyti kitas traukinys? 

Visi kaip vienas sutartinai gūžtelėjome. 

- Galėtume eiti link 136-ojo kelio tilto... - prasižiojau. 

- Nenusišnekėk! - suriko Tedis. - Mums reikėtų keliauti penkias 
mylias, kol jį pasiektume, ir dar penkias, kol sugrįžtume atgal kita 
upės puse. Užtruktume iki tamsos! Bėgiais nusigautume į tą pačią 
vietą per dešimt minučių! 

- Ką darysime, jei viduryje upės mus pasivys traukinys? - Vernas 
nukreipė akis į sraunią upę. 

- Štai ką! - atšovė mūsų keturakis bičiulis ir persisvėręs per tilto 
kraštą įsikibo į medines įstrižai bėgių sukaltas sijas. Jis netoli tebuvo 
nuėjęs - sportbačiais beveik siekė žemę, - tačiau mane nukratė šiur- 
pas vien nuo minties, jog tokį patį triuką reikėtų pademonstruoti vidu- 
ryje upės, kai po kojomis atsivers penkiasdešimties pėdų gylio prara- 
ja, o virš galvos staugs traukinys, besispjaudantis žavingomis svili- 
nančiomis žiežirbomis, kurių liūtis užlies mano plaukus ir sprandą. - 
Matote, kaip lengva? - Tedis nušoko ant šlaito, nusivalė į kelnes ran- 
kas ir grįžo pas mus. 

- Ir tu pasiryžęs taip kabėti, jei atlėks krovininis dviejų šimtų va- 
gonų sąstatas? - paklausė Krisas. - Ketini kadaroti kokias penkias 
dešimt minučių? 

- Gal pridėjai į kelnes iš baimės? - atrėžė Tedis. 

- Ne, tiesiog klausiu, ką tu darytum. - Krisas šyptelėjo. - Atvėsk, 
žmogaus. 

- Čiuožkite aplinkkeliu, jei norite, - užbliovė Tedis. - Koks man 
skirtumas, velniai rautų? Aš jūsų palauksiu. Turėsiu užtektinai laiko, 
kad nusnausčiau! 

- Vienas traukinys jau pravažiavo, - nenoriai pripažinau. - Per 
dieną pro Harlou traukia nedaugiau kaip pora traukinių. Pažiūrėkite. 
- Sportbačiu užkliudžiau tarp žuolių styrančias piktžoles. Ant bėgių, 
kurie jungė Kasl Roką ir Liuistoną, jos nevešėjo. 

- Štai, matote? - triumfuodamas pridūrė Tedis. 

- Bet mes vis vien rizikuojame, - paprieštaravau. 

- Aišku, - tarė Krisas. Dabar jis spiginosi į mane kibirkščiuojančio- 
mis akimis. - Na, Lačansai, pabandysi pereiti tiltą? 

- Kas siūlo, drožia pirmas. 

- Gerai, - atsakė Krisas ir pažvelgė į Tedį su Vernu. - Tarp jūsų 
bus skystakiaušių? 

- NE! - sustūgo Tedis. 

Vernas porą sykių atsikrenkštė. 

- Ne, - pagaliau išspaudė laibu balseliu ir vos pastebimai šyptelė- 
jo. 

- Tvarka, - pareiškė Krisas... tačiau mes akimirką dvejojome. Iš 
vietos nepajudėjo netgi Tedis, kuris įtariai dėbčiojo į geležinkelį. Aš 


73 


priklupau ir viena ranka tvirtai suspaudžiau bėgį, nors šis buvo toks 
įkaitęs, kad degino odą. Plieninė sija tysojo bežadė.: 

- Keliaujame, - pratariau. Tuo pat metu pasijutau, lyg būčiau pra- 
rijęs strypą, kurio vienas galas įsirėžė į kiaušus, o kitas pervėrė širdį. 

Mes nužygiavome vorele: Krisas pėdino tiltu pirmas, įkandin sekė 
Tedis, šiam iš paskos slinko Vernas, man teko garbė kulniuoti pasku- 
tiniam, nes būtent aš paskelbiau, jog tie, kurie siūlo išbandyti drąsą, 
turi rodyti pavyzdį. Traukdami pabėgiais privalėjome žiūrėti, kur sta- 
tome kojas, net jeigu mus ir kankino aukščio baimė. Vienas klaidin- 
gas žingsnis, ir būtume smukę žemyn iki slėpsnų, gal net susilaužę 
kulkšnį. 

Pylimas stačiu kampu nėrė žemyn; kiekviena įveikta pėda tary- 
tum užtvirtindavo priimtą sprendimą... ir kurstydavo pojūtį, kad mūsų 
sumanymas - savižudiškai kvailas. Išvydęs, jog toli apačioje uolienos 
užleido vietą vandens srovei, sustojau ir pakėliau akis. Krisas su Te- 
džiu jau beveik pasiekė tilto vidurį, lėtai tipenantis, sau po kojomis 
spoksantis Vernas gerokai nuo jų atsiliko. Nuleidęs galvą, susikūpri- 
nęs, ištiesęs į šonus rankas, kad išlaikytų pusiausvyrą, jis panėšėjo į 
seną ponią, kuri panūdo išbandyti kojokus. Dirstelėjau per petį. Vaje, 
kokį kelią sukorėme. Privalėjau mygti pirmyn. Ir ne vien todėl, kad 
galėjo pasirodyti traukinys. Jei pasukčiau atgal, prie manęs visam 
gyvenimui priliptų mižniaus etiketė. 

Taigi vėl pajudėjau iš vietos. Kurį laiką vėpsojęs į begalybę pabė- 
gių ir tarp jų porų atsiveriantį vandens vaizdą, praradau orientaciją, 
man apsvaigo galva. Kiekvieną sykį, kai nuleisdavau pakeltą koją, 
dalis sąmonės tvirtindavo, esą ji neabejotinai smuks į ertmę, nors 
akys bylojo visai ką kita. 

Mano pojūčiai taip paaštrėjo, jog ėmiau aiškiai girdėti triukšmą, 
šėlstantį manyje bei išorėje, primenantį beprotišką koncertą. Nuola- 
tinis širdies dunksėjimas, pulsavimas ausyse, panašus į čežėjimą, kurį 
sukelia būgnininko šepetėliai, sausgyslių girgždėjimas, kokį galbūt iš- 
gautų per aukšta tonacija sustyguotas smuikas, niekad nenutylantis 
upės ūžesys, žievę graužiančių skėrių čirškėjimas, monotoniški zylių 
cypčiojimai, kažkur iš tolumos atsklindantis šuns lojimas. Galbūt Ka- 
poklio. Mano šnerves tvilkė stiprus nuo upės atsiduodantis pelėsių 
tvaikas. Ilgieji šlaunų raumenys virpėjo. Galvoje vis sukosi mintis, jog 
ropoti keturiomis būtų saugiau (ir, ko gero, sparčiau). Tačiau aš ne- 

galėjau - kaip ir kiti - veržtis į priekį keturpėsčias. Šeštadieniniai ry- 
tiniai seansai “Perlo" kino teatre mus išmokė mažų mažiausiai vieno 
dalyko: šliaužia tiktai nevykėliai. Tai pagrindinė Evangelijos pagal 
Holivudą dogma. Geri vyrukai visuomet žengia išsitiesę. Na, ir kas, 
jog dėl adrenalino srauto tavo sausgyslės džeržgia nelyginant per- 
temptos smuiko stygos, o šlaunų raumenys nesuvaldomai dreba! 

Privalėjau sustoti viduryje tilto ir nukreipti žvilgsnį į dangų. Galvos 
svaigulys sustiprėjo. Akyse sušmėžavo vaiduokliški pabėgiai, regis, 
plaukiantys prieš pat mano nosį. Jie veikiai išblėso, ir man pagerėjo. 
Įsistebeilijęs į priekį supratau, jog beveik pasivijau Verną, kuris vos 
pavilko kojas. Krisui su Tedžiu nedaug trūko, kad abu atsidurtų kitoje 
upės pusėje. 

Nors nuo tų laikų esu parašęs septynias knygas apie žmones, pa- 
sižyminčius tokiais nepaprastais talentais, kaip gebėjimas skaityti 
svetimas mintis arba nuspėti ateitį, būtent tada mane patį persmelkė 
aiškiariagystės blyksnis. Dėl to nekilo nė menkiausių abejonių; kaip 
kitaip viską būtų galima paaiškinti? Aš pritūpiau ir delnu apglėbiau 
kairįjį bėgį. Tas įnirtingai vibravo tarsi maišas, pilnas mirtinai nuodin- 
gų metalinių gyvačių. 

Ar esate kada girdėję posakį “iš baimės apsivertė viduriai"? Aš 
tiksliai žinau, ką reiškia ši frazė. Vargu ar įmanoma sugalvoti taik- 
lesnę klišę. Man ir vėliau teko šiurpti iš siaubo, tačiau gyvenime la- 
biausiai išsigandęs buvau tuo momentų, kai paliečiau karštą kaip ug- 
nis atgijusį bėgį. Akimirką dingojosi, jog visi mano organai, tūnantys 
žemiau skrandžio, suglebo ir apalpo. Viena šlaunimi vangiai nutekėjo 
šlapimo srovelė. Savaime prasižiojo burna, žandikauliai nukaro lyg 
mūsų klubo grindyse įmontuotos durelės, iš kurių netikėtai iškrito vy- 
riai. Liežuvis prilipo prie gomurio užspausdamas gerklės ertmę. Rau- 
menis sušaldė paralyžius. Štai kas buvo blogiausia. Viduriai suglebo, 
užtat raumenis tarytum kažkas surakino. Visiškai negalėjau pajudėti. 
Sąstingis tetruko sekundės dalį, tačiau subjektyviu laiko požiūriu jis 
tęsėsi amžinybę. 

Sensoriniai impulsai keleriopai sustiprėjo, lyg į mano smegenis bū- 
tų plūstelėjusi dviejų šimtų dvidešimties voltų elektros srovė. Išgir- 
dau, kaip danguje, rodos, visai arti, praskriejo lėktuvas, ir netgi spėjau 
pasigailėti, kad nesėdžiu jo salone su kokakolos skardine rankoje, pro 
langą abejingai žiopsantis į žvilgančią man nepažįstamos upės liniją. 


75 


Dervuotame pabėgyje, ant kurio tupėjau, įstengiau įžiūrėti menkiau- 
sias atplaišas bei rėžius. Akies krašteliu mačiau beprotiškai blizgantį 
bėgi ir jį gniaužiančią savo ranką. Vibracija taip įsismelkė į pirštus, 
kad šie drebėjo netgi tuomet, kai atplėšiau delną nuo metalo. Nervų 
galiukai tvinkčiojo panašiai, kaip dilgsi nutirpusi, tačiau atsigauti pra- 
dedanti ranka arba koja. Pajutau gaižų, elektrinį seilių, gumulais ap- 
traukusių dantenas, skonį. Bjauriausia ir, žinoma, baisiausia, jog kol 
kas negirdėjau traukinio, neturėjau jokio supratimo, iš kurios pusės 
jis atrūksta, iš priekio ar iš užnugario, neįsivaizdavau, koks atstumas 
mus skiria. Apie nematomą, bet neišvengiamą grėsmę bylojo tiktai 
virpantys bėgiai. Man prieš akis šmėkštelėjo Rėjaus Brauerio, kurį 
krovininis sąstatas nutrenkė į griovį it sudraskytą skalbinių krepšį, 
vaizdas. Mums teks prie jo prisijungti... bent jau man su Vernu... ar- 
ba tik man vienam. Mes patys užsimanėme sudalyvauti nuosavose 
laidotuvėse. 

Paskutinė mintis ištirpdė paralyžių, ir aš pašokau. Pašaliniam žiū- 
rovui veikiausiai būčiau priminęs juokdario galvą, žaibiškai išnyrančią 
iš dėžutės, bet aš asmeniškai jaučiausi kaip berniukas, kuris po van- 
deniu, penkių šimtų pėdų gelmėje, lėtai, siaubingai apatiškai iriasi 
aukštyn, idant įtrauktų į plaučius gaivaus oro. 

Vis dėlto man pasisekė išnirti į paviršių. 

Surikau, kiek leido jėgos: 

- TRAUKINYS! 

Sąstingis galutinai išgaravo, ir aš leidausi tekinas. 

Vernas kryptelėjo atgal galvą. Jo fizionomijoje atsispindėjusi nuo- 
staba atrodė komiškai perdėta lyg didžiosios raidės iš pradinės mo- 
kyklos elementoriaus. Pamatęs, kaip klupčioju, nevikriai straksiu nuo 
vieno pabėgio ant kito, jis suprato, kad nejuokauju, ir pats paraitė kul- 
nus. 

Tolumoje išvydau Krisą, nulipantį nuo bėgių ant saugaus pylimo. 
Visiškai netikėtai užsiplieskiau savo bičiuliui neapykanta, sultinga bei 
karčia kaip balandį žaliuojančio lapo syvai. Jam nebegrėsė jokie pa- 
vojai. Tam šunsnukiui negrėsė jokie pavojai. Pastebėjau, kaip Kri- 
sas priklupo ir griebė už bėgio. 

Kairioji mano pėda vos nenuslydo į plyšį. Sumostagavau rankomis 
jausdamas, kaip mano akių obuoliai įkaista nelyginant rutuliniai guo- 

liai iš kokios nors pagedusios mechanizmo detalės, atgavau pusiau- 
svyrą ir vėl nukūriau pirmyn. Neilgai trukus prisivijau Verną. Mudu 
įveikėme pusiaukelę, kai pirmą kartą išgirdau traukinį. Jis dundėjo iš 
užnugario, nuo Kasl Roko pusės. Tylus gausmas pamažu garsėjo, 
kol išsiskaidė į dyzelinio variklio riaumojimą ir milžiniškų rievėtų ratų 
bildesį. 

- Aaaaaaaaa, šūdas! - suspigo Vernas. 

- Bėk, mižniau! - užstaugiau. Tuo pačiu vožtelėjau kumščiu jam į 
nugarą. 

- Negaliu! Aš nukrisiu! 

- Bėk greičiau! 

- AAAAAAAAA, ŠŪDAS! 

Tačiau jis paspartino žingsnį - kaliausė apnuoginta, saulės nude- 
ginta nugara, juosmenį apsirišusi marškinėliais, kurių apykaklė plevė- 
savo žemiau pasturgalio. Įžiūrėjau prakaito lašus, suvilgiusius besilu- 
pančią jo tarpumentę. Aiškiai mačiau, kaip sprando raumenys įsi- 
tempia ir atsipalaiduoja, vėl įsitempia ir vėl atsipalaiduoja. Stuburą 
sudarė virtinė kalvelių, kiekviena iš jų metė ant nugaros pusračio 
formos šešėlį - pastebėjau, kad gumbų gretos sutankėjo arčiau kaklo. 
Vernas tebegniaužė savo antklodžių ritinį, aš nepaleidau iš rankų sa- 
vojo. Vyrukas griausmingai dunksėjo per pabėgius. Vienu momentu 
vos neįkišo pėdos į tarpelį. Pasviro į priekį ir ištiesė rankas, o aš vėl 
tvojau bičiuliui per nugarą, smūgiu paragindamas jį nesustoti. 

- BĖK GREIČIAU, TRIZNIAU! - užblioviau... nejaugi man tai tei- 
kė džiaugsmą? 

Taip, aš jaučiau tam tikrą keistą, pragaištingą pasitenkinimą, kurį 
vėliau tekdavo patirti nebent tuomet, kai prisilakdavau iki sąmonės 
netekimo. Stūmiau Verną Tesijų į priekį nelyginant gyvulių varovas, 
į turgų genantis vieną iš dailiausių savo karvių. Galbūt ir jis mėgavosi 
baime maurodamas kaip tas pats galvijas. Vyrukas žviegė ir prakai- 
tavo, jo krūtinė kilnojosi tarsi kalvės dumplės, kojos kerėpliškai šok- 
čiojo per pabėgius nešdamos savo šeimininką pirmyn. 

Mes daugiau nieko negirdėjome, išskyrus traukinio griausmą, rit- 
miškai kriokiantį variklį. Čaižus švilpesys liudijo, jog sąstatas pasiekė 
bėgių sandūrą, ties kuria į skardinę vėliavėlę svaidėme angliukus. 


77 


Nuo likimo nepabėgsi - mane vis dėlto ėmė persekioti pats tikriau- 
sias cerberis. Su siaubu laukiau, kol po kojomis sudrebės pastoliai. 
Tai reikš, kad garvežys alsuos mums į nugaras. 

- GREIČIAU, VERNAI! GREIČIAAAAU! 

- O Dieve Gordi o Dieve Gordi o Dieve Gordi AAAAAAAA ŠŪU- 
ŪŪUDAS! 

Orą nelauktai sudraskė elektrinio signalo staugimas, akimoju pri- 
vertęs užmiršti viską, ką regėjau filmuose, komiksų knygelėse arba 
savo svajose, leidęs sužinoti, ką didvyriai ir bailiai išgirsta prieš pat 
mirtį: 

UU0U000000NK! UŪUUO00000ONNNNK! 

Staiga ant šlaito, į dešinę nuo bėgių, pamačiau Krisą ir Tedį, kurio 
akinių stikluose tvyksčiojo saulės spinduliai. Abu prasižioję rėkė: 
“Šokite!"' Traukinio riaumojimas ištirpdė visus kitus garsus, tad žo- 
džio reikšmę tepavyko suvokti iš nebylaus jų žiopčiojimo. Krovini- 
niam sąstatui kertant upę, tiltas grėsmingai suvirpėjo. Nieko nelauk- 
dami mes paklusome draugų raginimui. 

Vernas visu ūgiu šleptelėjo į dulkes bei šlaką, aš nusileidau prie 
pat bičiulio. Vos ant jo neužgriuvau. Traukinio taip ir neišvydau, be 
to, nenutuokiau, ar mašinistas mus pastebėjo. (Po kelerių metų, kai 
užsiminiau Krisui, kad jis galėjo mūsų nepamatyti, mano draugas at- 
šovė: “Gordi, gal tau atrodo, jog sirena turėjo nubaidyti švilpikus?" 
Aš vis vien maniau, kad tokia tikimybė įmanoma. Kas žino, galbūt 
mašinistas įjungė signalą dėl smagumo. Tiek to, šios smulkmenos 
niekam nebesvarbios.) Užsispaudžiau delnais ausis, veidu įsirausiau 
į karštą žemę, sustingau laukdamas, kol pradundės vagonai... kol nu- 
slops metalo žvangesys ir atslūgs vėjo šuorai. Nė kiek netroškau žiū- 
rėti į traukinį. Krovininis sąstatas buvo ilgas, bet aš nė sykio nepakė- 
liau akių. Paskutiniams vagonams tebebildant ant tilto, pajutau, kaip 
mano kaklą palietė šiltas delnas, ir supratau, kad jis priklauso Krisui. 

Kai traukinys nutolo - kai įsitikinau, jog nebegirdžiu jo keliamo 
triukšmo, kilstelėjau galvą tarytum kareivis, išnyrantis iš apkasų po 
visą dieną užsitęsusio artilerijos antpuolio. Vernas drebėjo vis dar 
prisiplojęs prie šlaito. Krisas sėdėjo tarp mudviejų sukryžiavęs kojas, 
abi rankas glaudė prie prakaituotų mūsų kaklų. 

Galų gale, kai tebevirpantis Vernas atsisėdo ir nevalingai apsilaižė 
lūpas, Krisas pasiūlė: 

- Ką jūs, vyručiai, pasakytumėte, jei atsidarytume kolos butelius? 
Ar, be manęs, ką nors kankina troškulys? 
Gėrimo neatsisakė nė vienas iš mūsų. 


15 

Už ketvirčio mylios nuo tilto, Harlou pusėje, Didysis pietų ir va- 
karų Meino geležinkelis prasmego girioje. Miškingame krašte žemė 
nuožulniai leidosi iki pelkėtos teritorijos. Čia nestigo uodų, dydžio su- 
lig naikintuvais, tačiau tarp medžių viešpatavo vėsa... palaiminga vė- 
sa. 

Mes sėdėjome šešėlyje ir gurkšnojome kolą. Mudu su Vernu už- 
simetėme marškinėlius ant pečių, kad nugara neropinėtų vabzdžiai, 
Krisas ir Tedis liko pusnuogiai, abu atrodė ramūs ir šalti nelyginant 
eskimai, kiurksantys savo ledinėje trobelėje. Nepraėjo nė penkios mi- 
nutės, kai Vernas atsistojo ir nudrožė į krūmus. Grįžusį bičiulį pasiti- 
kome pašaipomis bei kandžiomis replikomis. 

- Taip išsigandai traukinio, Vernai? 

- Ne. Vis vien ruošiausi pritūpti perėjęs tiltą. Man reikėjo išitries- 
t. 

- Verrrrrnai? - choru užtraukė Krisas ir Tedis. 

- Baikit, vyručiai, mane rimtai buvo prispyrę. Garbės žodis. 

- Vadinasi, tu neprieštarausi, jei mes patikrinsime, ar tu nepridėjai 
į kelnes? - pasiteiravo Tedis, ir Vernas pagaliau suprato, kad jis pa- 
prasčiausiai vaiposi. 

- Atsiknisk. 

Krisas atsigręžė į mane. 

- O tu neišsigandai, Gordi? 

- Ne-e, - atsiliepiau ir siurbtelėjau kolos. 

- Gali mūsų nemaustyti. - Jis pakumščiavo man į ranką. 

- Prisiekiu, aš visai neišsigandau. 

- Nejaugi? Nė trupučio? - Tedis įsmeigė į mane įdėmų žvilgsnį. 

- Ne. Aš sustabarėjau iš siaubo. 

Atsakymas išvertė visus iš koto, netgi Verną. Kurį laiką leipome 
juokais. Paskui atsigulėme ir tylėdami gėrėme kolą. Mano kūnas bu- 
vo įkaitęs, pailsęs ir atsipalaidavęs. Visi organai funkcionavo be prie- 
kaištų. Aš išsaugojau gyvybę ir labai tuo džiaugiausi. Nūnai mane 
žavėjo kiekviena smulkmena, kurią mačiau arba jaučiau, nors balsu 

niekuomet nebūčiau to pripažinęs - negalvojau, jog tai svarbu, o gal 
paprasčiausiai nenorėjau savo pojūčiais dalintis su kitais. 

Manau, tą dieną pradėjau suprasti, kodėl žmones vilioja nutrūkt- 
galviški poelgiai. Prieš porą metų sumokėjau dvidešimt dolerių už ga- 
limybę pamatyti, kaip Ivelas Naivelas šoks per Gyvatės upės tarpek- 
lį, ir žmona manimi pasibaisėjo. Anot jos, gimęs romėnu, ko gera 
maksočiau Koliziejuje, gromuliuočiau vynuoges ir stebėčiau, kaip liū- 
tai į skutelius drasko krikščionis. Ji klydo, nors man sunku paaiškinti 
kodėl (matyt, žmona galvojo, jos aš pliurpiu niekus). Su dvidešimtine 
atsisveikinau ne tam, kad per didžiulį ekraną išvysčiau į prarają skrie- 
jantį žmogų - aišku, tada tiksliai nežinojau, kuo viskas baigsis. Įsiliejau 
į žiūrovų tarpą dėl šešėlių, juoduojančių mūsų akių gelmėse, dėl to, ką 
vienoje dainoje Briusas Springstynas vadino tamsa, tvyrančia miesto 
pakraštyje. Protarpiais man dingojasi, jog mums visiems knietėtų įsi- 
veržti į tas sutemas, kad ir kokius trapius kūnus žmogiškoms būty- 
bėms suteikė papokštauti užsimanęs Dievas. Ne, veikiau fodė/, kad 
jis apdovanojo mus nepatvariais fiziniais pavidalais. 

- Ei, papasakok istoriją, - atsisėdęs prabilo Krisas. 

- Kokią? - paklausiau numanydamas, apie ką jis šneka. 

Dažniausiai pasijusdavau nesmagiai, jei kalbos pakrypdavo apie 
mano apsakymus, nors šie visiems patikdavo - pomėgis pasakoti is- 
torijas ar net jas užrašyti atrodė pakankamai keistai, kad aplinkiniai jį 
įvertintų teigiamai, kaip norą užaugus tapti kanalizacijos sistemų ins- 
pektoriumi arba mechaniku vienoje iš komandų, dalyvaujančių Di- 
džiojo prizo lenktynėse. Ričis Dženeris, vaikis, kuris trynėsi su mu- 
mis, kol 1959-aisiais jo šeima persikraustė į Nebraską, pirmasis išsi- 
aiškino, jos suaugęs pageidaučiau rašymu užsidirbti duonai. Mudu sė- 
dėjome mano kambaryje, paprasčiausiai kvailiojome neturėdami ką 
veikti; spintoje, komiksų dėžėje, ant paties dugno, jis aptiko šūsnį 
ranka prikeverzotų puslapių. Kas čia, klausia Ričis. Nieko, atsakau 
ir bandau juos išplėšti iš aukštai pakeltų bičiulio rankų, bet, atvirai 
kalbant, nepersistengiu tai darydamas. Norėjau, kad jis paskaitytų, 
ką sukūriau, ir tuo pačiu būgštavau, jog Ričis pradės šaipytis. Mane 
užvaldė pasididžiavimas, sumišęs su drovumu - tie pojūčiai apninka 
visada, kai kas nors prašo leisti pažiūrėti į mano darbus. Pats rašymo 
procesas vyksta paslapčia, kaip ir masturbacija. Turėjau vieną drau- 
gą, kuris galėdavo rašyti apsakymus prekybos centrų arba knygų 

parduotuvių vitrinose, tačiau toks žmogus veikiausiai neįsivaizduoja, 
ką reiškia baimė - tokio žmogaus draugija jums būtų priimtina, jei ne- 
pažįstamame mieste patirtumėte širdies smūgį. Man asmeniškai ra- 
šymas asocijuojasi su sekso troškimu, kuris niekaip neišsipildo, su 
paauglišku rankų darbu, užsirakinus vonios kambaryje. 

Ričis prasėdėjo ant mano lovos galo didžiąją popietės dalį neat- 
plėšdamas akių nuo kūrinėlių, daugumą iš kurių įtakojo Verno koš- 
marus pakurstę komiksai. Kai Ričis pagaliau baigė skaityti ir pakėlė 
galvą, jo akyse išvydau keistą, intriguojantį žvilgsnį, tarytum bičiulis 
būtų mėginęs iš naujo įvertinti mano asmenybę. Jis tarė: tau neblogai 
sekasi rašyti. Kodėl neparodai to Krisui? Aš atsakiau: ne, tegul tai 
lieka paslaptimi. O Ričis atšovė: kodėl? Juk čia ne verksmingi pais- 
talai. Tu nesi pedikas. Tai yra nerašai poezijos. 

Visgi prisaikdinau jį niekam nepasakoti apie skaitytus apsakymus, 
bet draugas, žinoma, nenulaikė liežuvio už dantų. Mano istorijos su- 
domino beveik visus. Beje, paprastai rašiau apie liepsnose klykiančius 
žmones ar kokį išsigimėlį, prisikėlusį iš numirusių ir papjovusį prisie- 
kusiųjų tarybos narius, kurie nuteisė jį myriop parinkdami dvylika įdo- 
mių būdų, kaip nusikaltėliui derėtų atsisveikinti su gyvybe, arba išpro- 
tėjusį maniaką, kuris sukapojo į veršienos kotletus gausybę žmonių, 
kol pagrindinis apsakymo veikėjas Kertas Kenonas “suvarpė žvie- 
milimetrų kalibro ginklo“. 7 

Savo kūriniuose niekada nevartodavau žodžio “kulkos". Visuomet 
rašydavau “šūviai". 

Dėl įvairumo kurpdavau istorijas apie Le Dio, Prancūzijos gyven- 
vietę, iš kurios 1942-aisiais pailsusių amerikiečių pėstininkų būrys 
siekė išvaryti nacius (tik po dvejų metų sužinojau, jog sąjungininkų 
pajėgos išsilaipino Prancūzijos pakrantėje 1944-aisiais). Jie stengėsi 
perimti miestelį, grūmėsi dėl kiekvienos gatvės visuose keturiasde- 
šimtyje apsakymų, kuriuos rašiau nuo devynerių iki keturiolikos me- 
tų. Tedis kraustėsi iš proto dėl Le Dio, ir paskutinį tuziną istorijų, ko 
gero, sukūriau specialiai jam - tuo metu man jau buvo iki gyvo kaulo 
įgrisęs nelemtas miesteliūkštis, tokios frazės, kaip Mon Dieu, Cher- 
chez Ie Boche arba Feremes le porte!* Valstiečiai iš Le Dio nuolat 
šnypšdavo amerikiečių eiliniams: Feremez Ie porte! Tačiau Tedis 


*Dieve mano, ieškokite vokiečio, uždarykite vartus (pranc.). 

kūprindavosi virš puslapių išsprogdinęs akis, ant jo kaktos ištrykšda- 
vo prakaito lašai, nuo įtampos pastebimai virpėdavo veido raumenys. 
Kai kada tarsi girdėdavau, kaip vyruko makaulėje pokšėdavo “Brau- 
ningai"“ arba švilpaudavo kulkos, išspjautos iš stambaus kalibro 
pliauškynių. Jo susižavėjimas apsakymais apie Le Dio teikė pasiten- 
kinimą... ir gąsdino. 

Dabar rašymas tėra darbas, tad malonumas truputį priblėso. Po- 
jūčiai, panašūs į tuos, kurie užlieja slapta besimasturbuojantį jaunuolį, 
vis dažniau užleidžia vietą šaltiems, steriliems dirbtinio apvaisinimo 
vaizdams: aš paklūstu taisyklėms bei nuostatoms, išdėstytoms kontr- 
akte, kurį sudarau su leidykla. Aišku, niekas manęs nepavadins nū- 
dienos Tomu Vulfu, vis dėlto retai kada jaučiuosi taip, lyg gadinčiau 
popierių. Kiekvienam kūriniui, velniai rautų, paaukoju visas savo jė- 
gas. Jei nesistengčiau, tam tikra prasme virsčiau pediku - bent jau 
tuo, ką toks terminas reiškė vaikystėje. Šiais laikais man kelia baimę 
širdį persmelkiantis maudulys. Anuomet retsykiais baisėdavausi pa- 
laima, kurią suteikdavo kūryba. Dabar kartais žiūriu į rašomąją ma- 
šinėlę ir spėlioju, kada gi pagaliau išseks gerų žodžių atsargos. Nė 
kiek to netrokštu. Man rodos, savo lygį išlaikysiu, kol atslūgs gerų žo- 
džių šaltinis, jei suprantate, ką bandau pasakyti. 

- Kokią istoriją? - neramiai pasitikslino Vernas. - Ne siaubo, Gor- 
di? Aš dabar nenusiteikęs klausytis siaubo pasakojimų, seni. 

- Ne, ne siaubo, - už mane atsiliepė Krisas. - Labai juokinga. 
Šlykšti, bet juokinga. Nagi, Gordi, rėžk sumautą savo pasakėlę. 

- Apie Le Dio? - pasiteiravo Tedis. 

- Ji neturi nieko bendra su Le Dio, prakeiktas psichopate, - atšo- 
vė Krisas ir niuktelėjo keturakiui. - Tai istorija apie pyragų valgymo 
konkursą. 

- Ei, aš jos dar neužrašiau, - pratariau. 

- Vis vien pasakok. 

- Jūs, vyručiai, norite ją išgirsti? 

- Žinoma. - Tedis pakinkavo galva. - Jėga. 

- Na, gerai. Viename išgalvotame mieste, Gretnoje, Meino vals- 
tijoje... 

- Gretnoje? - išsišiepė Vernas. - Koks čia pavadinimas? Meine 
nėra jokios Gretnos. 

- Užsičiaupk, kvaily, - suurzgė Krisas. - Jis ką tik pasakė, kad 
miestas išgalvotas. Gal tu kurčias? 

- Ne, bet Gretna skamba kvailai. 

- Daugybės tikrų miestų pavadinimai skamba idiotiškai, - paprieš- 
taravo Krisas. - Pavyzdžiui, A/fredas, Meino valstija, Sakas pietva- 
karių Meine, Jeruzalės Valda. Arba suknistas Kas! Rokas. Juk čia 
nėra jokių pilių*. Mes tiesiog įpratę prie šių vardų, ar ne, Gordi? 

- Na, taip, - sutikau, nors širdyje pritariau Vernui - vargu ar atsi- 
rastų žmonių, kurie nuspręstų suteikti savo miestui tokį kvailą “Gret- 
nos" vardą. Deja, nieko geresnio nepajėgiau sumąstyti. - Taigi kas- 
met jie švenčia Pirmųjų koloništų dienas, kaip ir Kas! Roke... 

 - Per Pirmųjų kolonistų dienas velniškai linksma, - vėl įsiterpė 
Vernas. - Pamenu, sukišau visą šeimynėlę, netgi nuokrušą Bilį, į cy- 
pe ant ratų. Jie ten išbuvo neilgiau kaip pusvalandį, o man teko iš- 
leisti visus kišenpinigius, tačiau nė kiek dėl to nesigailėjau. Bent jau 
žinojau, kur tūno tas kalės vaikas... 

- Ar tu pagaliau užsikimši ir leisi jam šnekėti? - krioktelėjo Tedis. 

Vernas sumirksėjo. 

- Taip, aišku. Gerai. 

- Tęsk, Gordi, - paragino Krisas. 

- Na, toji istorija niekuo neypatinga... 

- Mes ir nesitikime išgirsti nieko ypatinga iš tokio mulkio, kaip tu, 
- pareiškė Tedis. - Bet vis tiek pasakok. 

Atsikrenkščiau. 

- Paskutinį šventės vakarą vyksta trys svarbūs renginiai. Maži 
vaikai ridena kiaušinius, aštuonmečiai ar devynmečiai lenktyniauja įsi- 
spyrę į maišus, o vyresni ir suaugę dalyvauja pyrago valgymo kon- 
kurse. Pagrindinis veikėjas yra Deivis Hoganas, storas vaikis, kurio 
niekas nemėgsta. 

- Kaip Čarlio Hogano brolis, jei tik jis nebūtų vienturtis, - tarė 
Vernas ir susigūžė, nes Krisas vožė jam per petį. 

- Tas berniokas mūsų amžiaus, bet siaubingai drūtas. Sveria gal 
šimtą aštuoniasdešimt svarų. Jam nuolat kliūna nuo kitų. Vaikai Dei- 
vį pravardžiuoja Riebiašikniu Hoganu ir tyčiojasi iš jo, kai tik pasitai- 
ko proga. 

Mano klausytojai supratingai pakinkavo galvomis demonstruoda- 
*Kasl (Castle) - pilis (angl). 

mi užuojautą Riebiašikniui, nors jei toks vyrukas pasirodytų Kasl Ro- 
ke, mes negyvai jį užerzintume. 

- Deivis sugalvoja keršto planą, nes jam įsiėdė pašaipos. Tas vai- 
kinas nutaria save išbandyti tiktai pyragų valgymo konkurse, tačiau 
šis - pagrindinis šventės renginys, todėl visi nekantraudami jo laukia. 
Laimėtojas gauna penkis dolerius... 

- Jis išlošia konkursą ir visiems atkiša vidurinį pirštą! - džiaugs- 
mingai užbliovė Tedis. - Jėga! 

- Ne, keršto planas kur kas geresnis, - atsiliepė Krisas. - Tylėk ir 
klausykis. 

- Riebiašiknis galvoja - kokia nauda iš penkių “žalių""? Po dviejų 
savaičių aplinkiniai prisimins nebent tai, jog sumautas paršas Hoga- 
nas visus apvalgė. Vaikai sakys, eime prie to šūdžiaus namų ir pa- 
tampykime jo nervus. Tik dabar Riebiašiknio pravardę pakeisime į 
Apsirijėlio. 

Krisas, Vernas ir Tedis vėl palinksėjo sutikdami, jog Deivis Ho- 
ganas ne iš kelmo spirtas. Aš pamažu įsijaučiau į pasakoriaus vaid- 
menį. 

- Visi tikisi, kad jis dalyvaus konkurse. Net ir motina su tėvu. Tie- 
są sakant, gimdytojai jau spėjo už jį išleisti tuos penkis dolerius. 

- O taip, - burbtelėjo Krisas. 

- Pačiam vyrukui konkursas kelia pasibjaurėjimą. Jis aptekęs rie- 
balais ne todėl, kad daug valgo. Dėl viršsvorio kaltos suknistos kaklo 
liaukos ar kažkas panašaus... 

- Aha, kaip ir mano pusseserė! - sušuko Vernas. - Ji sveria be- 
veik tris šimtus svarų. Tunka dėl kažkokių sumautų skydliaukių. Ne- 
žinau, ką tai, po velnių, reiškia, bet ji išplerusi lyg Padėkos dienos ka- 
lakutas. O vieną kartą... 

- Ar tu užčiaupsi savo srėbtuvę? - paleido gerklę Krisas. - Pas- 
kutinį kartą perspėju! Garbės žodis! - jis baigė gerti kolą ir apvertė 
žalią smėlio laikrodžio formos buteliuką, kuriuo pamosikavo virš Ver- 
no galvos. 

- Gerai, atleisk. Tęsk, Gordi. Tavo istorija - aukščiausios klasės. 

Aš nusišypsojau. Verno pastabos man netrukdė, tačiau to nega- 
lėjau sakyti Krisui, panūdusiam atlikti Meno Globėjo vaidmenį. 

- Visą savaitę iki konkurso jis svarsto, ką daryti. Mokykloje vaikai 
prieina prie Deivio ir klausia: “Ei, Riebiašikni, kiek porcijų suėsi? 

Dešimt? Dvidešimt? Gal net aštuoniasdešimt?" O Deivis atsako: 
“Iš kur man žinoti? Aš nė neįsivaizduoju, kokio dydžio bus pyragai". 
Suprantat, tuo konkursų daug kas domisi, nes jo čempionas yra su- 
augęs, vardu, hmm, atrodo, Bilas Treinoras. Šis vyrukas netgi neap- 
kūnus. Tiksliau, plonas kaip šakalys. Bet jis ryja pyragus tarsi foku- 
sininkas. Prieš metus įstengė sudoroti šešias porcijas per penkias mi- 
nutes. 

- Šešias? - nustėro Tedis. 

- Būtent. Iš dalyvaujančių konkurse Riebiašiknis bus jauniausias. 

- Įkrėsk jiems, Riebiašikni, - riktelėjo Tedis. - Čiaumok sukruštus 
pyragus! 

- Pristatyk kitus dalyvius, - paprašė Krisas. 

- Gerai. Be Riebiašiknio Hogano ir Bilo Treinoro, savo jėgas iš- 
mėgins Kalvinas Spajeris, storiausias vyrukas mieste - jis valdo juve- 
lyrinių dirbinių parduotuvę... 

- “Gretnos juvelyriniai dirbiniai", - prunkštelėjo Vernas. Krisas 
pervėrė jį nuožmiu žvilgsniu. 

- Prie šios trijulės prisijungs didžėjus iš Liuistono radijo stoties, ne 
pilvūzas, tik putlokas. Ir galų gale Hubertas Gretna trečiasis, Hogano 
mokyklos direktorius. 

- Jis varžysis su savo dyriku? - išsižiojo Tedis. 

Krisas rankomis apsivijo kelius ir ėmė linksmai sūpuotis. 

- Argi ne puiku? Tęsk, Gordi. 

Aš prikausčiau jų dėmesį. Visi sutartinai pasviro į priekį. Mane 
apėmė svaiginantis galios pojūtis. Nusviedžiau tuščią kolos buteliuką 
į miško tankmę, šiek tiek pasimuisčiau, kad patogiau įsitaisyčiau. Vėl 
išgirdau zylę, toli girioje traukiančią monotonišką, begalinę giesmelę: 
CYD-CYP-CyP-Cyp... 

- Jam dingteli mintis, - tariau. - Pati šauniausia keršto idėja, kokia 
tiktai buvo užklydusi į vaiko galvą. Artėja didysis vakaras, kuriuo už- 
sibaigs Pirmųjų kolonistų dienos. Pyragų valgymo konkursas įvyks 
prieš saliutus. Pagrindinėje Gretnos gatvėje uždraustas mašinų eis- 
mas, kad žmonės galėtų nevaržomai ja vaikščioti. Viduryje gatvės 
stūkso masyvi platforma. Virš jos kadaruoja vėliavos, priešais sceną 
susiburia gausi minia. Tarp žmonių blaškosi fotografas iš vietinio 
laikraščio, nes kitą dieną pirmajame puslapyje turėtų būti atspausdin- 
ta šilauogėmis išsiterliojusio nugalėtojo nuotrauka - tais metais orga- 

nizatoriai iškepė pyragus su šilauogių įdaru. Beje, pamiršau pridurti, 
kad, prieš konkurso pradžią, kiekvienam dalyviui už nugaros suriš 
rankas. Įsivaizduokite, jie užlipa ant platformos... 


16 

Ištrauka iš Gordono Lačanso "Riebiašiknio Hogano kerštas". Pirmą 
kartą spausdinta "Cavalier" žurnale, 1975-ųjų kovą. Teisė naudotis suteik- 
ta. 


Jie užlipo ant platformos vienas po kito ir sustojo už ilgo lininiu audiniu 
užkloto, pyragais apkrauto stalo, kuris dunksojo prie pat scenos pakraščio. 
Virš jo driekėsi vėrinys šimto vatų lempučių, savo švytėjimu lyg magnetu vi- 
liojančių mašalus bei naktinius vabzdžius, ir puikavosi prožektorių nu- 
tviekstas pailgas ženklas su užrašu: DIDYSIS PYRAGŲ VALGYMO KO- 
NURSAS, 1960-IEJI, GRETNAI! Iš abiejų skelbimo pusių kabojo apšiurę 
garsiakalbiai, dovanoti Čako Dėjaus iš "Garsiosios Dėjaus ūkinių prekių 
parduotuvės". Bilas Treivisas, dabartinis čempionas, buvo Čako pusbrolis. 

Kai kiekvienas dalyvis pasirodydavo ant scenos už nugaros surištomis 
rankomis, atsisagstęs viršutines marškinių sagas tarytus Sidnis Karto- 
nas* pakeliui į giljotinos glėbį, meras Šarbonis pranešdavo atėjūno vardą 
per Čako garsiakalbių sistemą ir po kaklu parišdavo didžiulį baltą seilinu- 
ką. Kalvinas Spajeris tesulaukė simboliškų aplodismentų; nepaisant pil- 
vo, dydžio sulig dvidešimties galonų talpos statine, jam pranašavo antrą 
vietą nuo galo. Paskutinė, ko gero, atiteks Hoganų vaikiui (daugumos 
nuomone, Riebiašikniu pravardžiuojamas vaikinukas buvo perspektyvus, 
tačiau pernelyg jaunas ir nepatyręs, kad šiais metais sugebėtų pakovoti 
dėl nugalėtojo titulo). 

Po Spajerio meras pristatė Bobą Kormajerį, didžėjų, Liuistono WLAM 
radijo stotyje vedantį populiarią dienos laidą. Kur kas skambesnius jam 
skirtus plojimus palydėjo kelių paauglių riksmai. Mergaitės manė, kad 
Bobas - tikra "lėlytė". Po Kormajerio atėjo eilė Džonui Viginsui, Gretnos 
pradinės mokyklos direktoriui, kuriam nuoširdžiai paplojo vyresnioji žiūrovų 
dalis - tuo tarpu keli neklaužados iš mokinių gretų paprasčiausiai jį nušvi- 
pė. Žvelgdamas į auditoriją Viginsas sugebėjo vienu metu tėviškai šypso- 
tis ir rūsčiai raukytis. 

Paskui meras Šarbonis pristatė Riebiašiknį. 


* Čarlzo Dikenso romano „Pasakojimas apie du miestus“ veikėjas. 

- Prašome gerbti ir mylėti naują kasmetinio Didžiojo pyragų valgymo 
konkurso dalyvį, iš kurio ateityje tikimės įspūdingų rezultatų... jaunasis po- 
naitis Deividas Hoganas! - paskutinius žodžius lydėjo triukšmingi aplodis- 
mentai. Šiems pamažu nutykstant - kol meras Šarbonis rišo vaikinui seili- 
nuką, - iš atokaus kampo, kurio nepasiekė šimtavačių lempučių šviesa, 
atsklido surepetuota, vieningais piktdžiugiškais balsais išrėkta skanduotė: 
“Su-do-rok-juos-Rie-bia-Šik-ni!" 

Pasigirdo prislopintas spigus krizenimas, bėgančių kojų trepsėjimas, 
sušmėžavo šešėliai, kurių šeimininkų niekas negalėjo (o gal nenorėjo) 
įžiūrėti, vieni nervingai prunkštelėjo, kitų fizionomijas išvagojo kvailą pokš- 
tą smerkiančios raukšlės (giliausia įsirėžė Hizonerio Šarbonio, aiškiai 
matomo valdžios atstovo, kaktoje). Riebiašiknis neatkreipė į pašaipas jo- 
kio dėmesio. Putlias lūpas perkreipusi šykšti šypsenėlė, nuo kurios įdubo 
apdribę žandai, nė nevirptelėjo, kol meras, vis dar nuožmiai raukydama- 
sis, užbaigė seilinuko rišimo ceremoniją ir pareiškė, esą jam nereikėtų 
paisyti tarp žiūrovų pasitaikančių kvailių (tarytum Šarbonis galėjo įsivaiz- 
duoti, su kokiais pusgalviais Riebiašiknis Hoganas susidurdavo nuo mažų 
dienų ir kiek dar jų pamatys verždamasis per gyvenimą nelyginant nacių 
tankas “Tigras"). Iš mero burnos dvelkė šiltas, alumi atsiduodantis kvapas. 

Paskutinis dalyvis, kuris užkopė ant išpuoštos scenos, sukėlė ovacijų 
audrą. Tai buvo Bilas Treivisas, iki šešių pėdų penkių colių ištįsęs nepa- 
sotinamas ėdrūnas. Jis darbavosi mechaniku vietinėje "Amoko" degalinė- 
je, netoli geležinkelio depo. Vienas iš nedaugelio simpatiškų vyrukų, jei 
tokie išvis egzistavo. 

Gretnos gyventojai puikiai žinojo, jog Didžiajame pyrago valgymo kon- 
kurse sukasi stambesnės pinigų sumos nei menka penkinė dolerių. Bent 
jau Bilo Treiviso atveju. Tokią padėtį nulėmė dvi priežastys. Visų pirma: 
Žmonės specialiai atvažiuodavo į degalinę, kad paspaustų nugalėtojui 
ranką. Negana to, didžiuma sveikintojų prisipildavo pilną baką benzino. Po 
varžybų ištisą mėnesį abiejuose autoremonto garažuose nestigdavo ma- 
šinų. Vietiniai atvykdavo pasikeisti duslintuvą arba sutepti ratų guolius. Jie 
įsitaisydavo krėsluose, surikiuotuose prie vienos sienos (Džeris Meilingas, 
"Amoko" savininkas, nugvelbė juos iš senojo "Perlo" kino teatro, kai 1957- 
-aisiais šį sulygino su žemėmis), gurkšnodavo kolą ir limonadą iš gėrimų 
automato, plepėdavo su Bilu, kol tas keisdavo žvakes arba tysodavo po 
kliento universalu ieškodamas skylučių dujų išmetimo sistemoje. Mecha- 
nikas mielai leisdavosi į kalbas, štai kodėl Gretnoje jį taip mėgo. 

Miestelio žmonės dažnai spėliodavo, kaip Džeris Meilingas atsidėkoja 
Biliui už tai, kad po kasmetinės pergalės apsirijėlių konkurse degalinėje 
suklestėdavo verslas - mokėdavo premiją ar tiesiog pakeldavo atlyginimą? 
Šiaip ar taip, niekam nekilo abejonių, jog Treivisas uždirba kur kas geriau 
nei dauguma meistrų, knebinėjančių mašinas mažose gyvenvietėse. Sa- 
bato kelyje jis susirentė žavingą dviaukštę rančą, kurią smailialiežuviai 
praminė “iš pyragų pastatytu namu". Žinoma, jie perdėdavo, antra vertus, 
Bilas turėjo dar vieną pajamų šaltinį - tai savo ruožtu tiesiogiai siejosi su 
antrąja priežastimi, kodėl pergalė Treivisui reikšdavo šį tą daugiau nei 
penkis dolerius. 

Gretnoje pyragų valgymo konkursas sukeldavo tikrą lažybų karštligę. 
Aišku, didžiuma žmonių ateidavo į šventę pasijuokti, tačiau nemaža dalis 
žiūrovų plačiau atverdavo pinigines. Jie stebėdavo ir vertindavo dalyvius ly- 
giai taip pat entuziastingai, kaip ir tipai, prieš Žirgų lenktynes renkantys ir 
parduodantys žinias apie grynakraujus ristūnus. Lažybų fanatikai kalbinda- 
vo dalyvių draugus, gimines, netgi pažįstamus. Stengdavosi išgauti men- 
kiausias smulkmenas, susijusias su jų valgymo įpročiais. Karštai aptarinė- 
davo oficialų šventės pyragą. Obuolių įdaras, visų įsitikinimų, buvo “sun- 
kus", o abrikosų - "lengvas" (nors narsuolis, sudorojęs tris ar keturias por- 
cijas su abrikosais, viduriuodavo mažiausiai porą dienų). Tų metų oficia- 
lus šilauogių pyragas atstojo aukso vidurį. Lošėjus, žinoma, ypač domino, 
kaip vieno ar kito vyruko skrandis reaguoja į tokį maistą. Ar jis dievina šias 
uogas? Gal labiau mėgsta žemuogių uogienę? Pasibarsto šilauogių ant 
dribsnių, kuriuos valgo pusryčiams, ar teikia pirmenybę bananams bei 
grietinėlei? 

Netrūko ir kitokių, nemažiau svarbių klausimų. Jis sparčiai pradeda ry- 
ti, bet vėliau sulėtina tempą, ar atvirkščiai - kramsnoja neskubėdamas ir, 
esant reikalui, griebia jautį už ragų? Galbūt čiaumoja pyragus vienodu 
greičiu? Kiek dešrainių pajėgia sudoroti, Sent Domo beisbolo aikštėje 
stebėdamas Beibo Ruto lygos rungtynes? Ar daug geria alaus? Jei taip, 
kiek butelių ištuština per vieną vakarą? Jis riaugėja? Visų nuomone, tie, 
kurie dažnai atsirūgdavo, galėdavo pranokti varžovus ilgoje kovoje. 

Lošėjai persijojo šią informaciją ir galų gale pastatė tam tikrą kiekį pi- 
nigų už pasirinktus favoritus. Neturiu jokio supratimo, kiek "žalių" pakeitė 
šeimininkus per savaitę, lydėjusią šventinį vakarą, bet jei prispaustumėte 
pistoleto vamzdį prie mano galvos ir pareikalautumėte spėti, aš atsaky- 
čiau - maždaug tūkstantis dolerių. Skaičius, be abejo, apgailėtinas, tačiau 

mažame miestelyje prieš penkiolika metų tokia suma buvo pakankamai 
įspūdinga. 

Konkursas vykdavo sąžiningai, dešimt minučių ir nė sekundės ilgiau, 
todėl niekas neprieštaraudavo, kad dalyvis irgi lažintųsi. Bilas Treivisas, 
suprantama, naudodavosi šia galimybe kiekvieneriais metais. Tą 1960- 
ųjų vasaros vakarą, kai jis linkčiojo ir šypsojosi auditorijai, tarp žiūrovų 
sklandė gandai, neva vyrukas pastatė už save padorią sumelę, tačiau šį- 
met jo pergalė geriausiu atveju buvo vertinama "penkių prie vieno" koefi- 
cientu. Jeigu jūs nesate lažybų aistruolis, paaiškinsiu paprasčiau: jam te- 
ko rizikuoti dviem šimtais penkiasdešimčia dolerių, kad laimėtų penkias 
dešimtines. Ne kažin kas, bet nieko nepadarysi - tokia pergalės kaina. 
Stovėdamas ant scenos Bilas, regis, nė kiek dėl to nesijaudino. Tiesiog 
mėgavosi plojimais ir nerūpestingai šiepėsi. 

- Čempiono titulą ginantis Gretnos įžymybė Bilas Treivisas! - griaus- 
mingai paskelbė meras Šarbonis. 

- Ei, ei, Bili! 

- Kiek šį vakarą suvalgysi, Bili? 

- Mėginsi sudoroti dešimtį, Bili? 

- Aš pastačiau už tave! Nenuvilk manęs, berneli! 

- Palik ir man bent vieną pyragą, Treivisai! 

Bilas Treivisas kinkavo galvą ir kukliai vypsojo, kol meras rišo seilinu- 
ką jam po kaklu. Paskui prisėdo dešiniajame stalo gale, šalia tos vietos, 
kur per varžybas ketino stovėti Šarbonis. Į kairę nuo jo įsitaisė Deividas 
“Riebiašiknis" Hoganas, Bobas Kormajeris, direktorius Džonas Viginsas ir 
Kalvinas Spajeris, šleptelėjęs ant kraštinės kėdutės. 

Meras Šarbonis pristatė Silviją Dodž, kurią konkursas išgarsino labiau 
nei Bilą Treivisą. Daugybę metų (nuo Pilietinio karo laikų, pasak mieste- 
lio aštriadančių) šioji garbingoji moterėlė vadovavo Gretnos ponių klubui, 
ir būtent ji kasmet pasirūpindavo šventiniais pyragais, kiekvieną iš jų ver- 
tindama pagal savo griežtą kokybės kontrolės sistemą, į šią, beje, įtrauk- 
davo ir svėrimo ceremoniją. Pyragų svoriai, kuriuos padėdavo nustatyti 
"Laisvės" parduotuvėje plušančio mėsininko Bensičeko svarstyklės, nega- 
lėjo tarpusavyje skirtis daugiau nei viena uncija. 

+ Melsvi Silvijos plaukai žaižaravo nuo įkaitusių lempučių švytėjimo. Ji 
apdovanojo minią maloninga šypsena ir pasakė trumpą kalbą: kaip džiu- 
gu, jog tiek daug miesto gyventojų susibūrė pagerbti protėvius, drąsius 
pirmuosius valstybę išgarsinusius kolonistus. Šis kraštas didis ne tik savi- 

valdos lygmenyje - per lapkritį vyksiančius municipalinius rinkimus meras 
Šarbonis vėl sieks įtvirtinti teisingąją respublikonų valdžią, - bet ir naciona- 
liniu lygiu, kuriame “Niksono ir jo ložės" komanda aukštai iškels nepri- 
klausomybės fakelą, gautą iš Mūsų Mylimojo Generolo... 

Kalvino Spajerio pilvas garsiai suurzgė: Arrrrr! Žiūrovų minioje netgi 
nuvilnijo padriki plojimai. Silvija Dodž, labai gerai žinanti, jog Kalvinas pri- 
klausė demokratų bei katalikų padermei (vieną ar kitą iš šiųdviejų nuodė- 
mių dar galima atleisti, bet tiktai ne abiejų kombinaciją), sugebėjo nu- 
rausti, šyptelėti ir tuo pačiu sužaibuoti akimis. Atsikrenkštusi ji skambiu bal- 
su paragino berniukus bei mergaites visa širdimi atsiduoti raudonai, baltai 
ir mėlynai spalvoms, pabaigai priminė, jog rūkymas - ypač bjaurus, žalin- 
gas įprotis. Nuo cigarečių plaučius ima draskyti kosulys. Berniukai ir mer- 
gaitės, didžiuma kurių po aštuonerių metų puošis taikos simboliais ir dū- 
mys ne “Camel", o marihuanos suktines, nenustygo vietoje lūkuriuodami, 
kol prasidės konkursas. 

- Mažiau šnekų, daugiau darbų! - kažkas riktelėjo iš galinių eilių, ir 
šiems žodžiams pritarė aplodismentai. 

Meras įteikė Silvijai chronometrą bei sidabrinį policininko švilpuką, ku- 
ri ji papūs lygiai po dešimties minučių. Tuomet Šarbonis žengs į priekį ir 
iškels nugalėtojo ranką. 

- Ar jūs pasiryžę pradėti? - Pagrindinėje gatvėje per garsiakalbius nu- 
aidėjo triumfuojantis Hizonerio balsas. 

Penkiukė dalyvių sulinksėjo. 

- Ar jūs PASIRENGĘ? - dar sykį pasitikslino Hizoneris. 

Pyragų valgytojai suniurnėjo, esą jie visiškai pasirengę. Gatvėje, ato- 
kiau nuo žiūrovų, sutratėjo kažkokio vaikiščio padegtos petardos. 

Meras Šarbonis pamojo ranka. 

- PIRMYN! 
gautų penkios kojos, įdramblojusios į purvo klampynę. Šiltą vakaro orą 
persmelkė šliurpsėjimas, kurį veikiai užgožė lažybų fanatikų bei savo nu- 
pyragas, aplinkiniai ėmė susigaudyti, jog įvykiai krypsta netikėta linkme. 

Riebiašiknis Hoganas, dėl amžiaus ir patirties stygiaus laikomas aut- 
saideriu - pastatę Už jį vieną dolerį besilažinantys galėjo laimėti septynis, 
- fijo tarsi apsėstas. Kai viršutinė galingų žandikaulių sučiaumota pyrago 
pluta pranyko skrandyje (pagal taisykles apatinės valgyti nereikėjo), pro 

vyruko lūpas išsiveržė veriantis čiulpimo garsas, tarytum kažkas būtų įjun- 
gęs pramoninį siurblį. Paskui jo galva prasmego lėkštėje. Po penkiolikos 
sekundžių Hoganas atsilošė ir ženklu pranešė, jog įveikė porciją. Skruos- 
tus bei veidą išsiterliojo šilauogių sultimis, todėl dabar atrodė, lyg būtų nu- 
sigrimavęs negru. Jis baigė valgyti anksčiau nei legendinis Bilas Treivisas 
sudorojo pusę pirmojo pyrago! 

Kai meras apžiūrėjo Riebiašiknio lėkštę ir pranešė, kad ši pakanka- 
mai švari, tarp žiūrovų pasigirdo nedrąsūs plojimai. Priešais lyderį teko 
pastatyti kitą lėkštę. Sutaršius pyragą per keturiasdešimt dvi sekundes, 
Hoganų vaikiui pavyko pasiekti naują varžybų rekordą. 

Jis dar energingiau įniko žiaumoti antrąją porciją, kinkuodamas galva 
su pasimėgavimu gurkė šilauogių įdarą. Bilas Treivisas užsisakė kitą py- 
ragą ir nudelbė konkurentą sunerimusiu žvilgsniu. Vėliau jis pasakojo 
draugams, jog pirmą sykį nuo 1957-ųjų, kai Džordžas Gamašas susprogo 
tris porcijas per keturias minutes ir apalpo, pajuto dalyvaująs tikrose var- 
žybose. Net prisipažino, kad nejučia įniko spėlioti, prieš ką rungtyniauja - 
berniuką ar demoną. Treiviso galvoje sušmėžavo mintis apie lažyboms 
sukištus pinigus, ir jis padvigubino pastangas. 

Bet čempionas neprilygo Riebiašikniui, kuris trigubai sparčiau puolė 
doroti pyragą. Uogų sultys aptaškė staltiesę dėmėmis, primenančiomis 
Džeksono Poloko paveikslus. Vaikis išsiterliojo šilauogėmis seilinuką, 
plaukus, kaktą. Žiūrint į pamėlynavusią storulio fizionomiją, susidarydavo 
įspūdis, tarsi nuo agoniškos įtampos jį išmušė šilauogių prakaitas. 

- Baigta! - suriko Riebiašiknis ir pakėlė galvą nuo antrosios lėkštės, Bi- 
lui Treivisui netgi nespėjus sukramtyti naujo pyrago plutos. 

- Verčiau taip neskubėk, berneli, - sumurmėjo Hizoneris, pats pastatęs 
už Treivisą dešimtinę dolerių, - jei nori išsilaikyti visas dešimt minučių. 

Deivis Hoganas, rodės, neišgirdo mero. Jis žaibiškai suleido dantis į 
trečiąjį pyragą beprotišku greičiu kalendamas žandikauliais. Ir tuomet... 

Štai čia privalau trumpam nukrypti nuo pagrindinės temos ir pasakyti, 
jog Hoganų šeimos namuose, vaistų spintelėje, stovėjo tuščias butelis. 
Šiek tiek anksčiau jis buvo trimis ketvirčiais užpildytas skaisčiai geltona ri- 
cina, ko gero, pačiu šlykščiausiu skysčiu, kokiam tiktai beribė Viešpats iš- 
mintis leido egzistuoti šiame pasaulyje. Riebiašiknis susivertė butelio turi- 
nį į gerklę, išmaukė viską iki paskutinio lašo, net aplaižė kakliuko krašte- 
lius - jo lūpas perkreipė pasibjaurėjimas, mėšlungių traukomas skrandis 
grasino atpilti gėralą, užtat smegeninėje šėlo mintys apie saldų kerštą. 

Riebiašiknis, gromuliuodamas trečiosios porcijos įdarą (beje, Kalvi- 
nas Spajeris pateisino autsaiderio vardą, nes kol kas nebuvo ištuštinęs 
net pirmosios lėkštės), tyčia ėmė save kankinti šiurpiomis, pykinimą kurs- 
tančiomis fantazijomis. Įsivaizdavo valgąs ne pyragą, o karvės mėšlą. Jis 
šlamštė gličius, purvinus staro žarnokus. Šutino kvadratėliais supjaustytus 
švilpiko vidurius šilauogių padaže. Apipelijusiame padaže. 

Hoganų vaikis užbaigė trečiąją porciją ir pareikalavo ketvirtosios, nū- 
nai visu pyragu lenkdamas legendinį Bilą Treivisą. Permaininga minia, 
nujausdama, jog netrukus gims naujas čempionas, pratrūko jį raginti 
džiugiais šūksniais. 

Tačiau Riebiašikinis nė nesitikėjo laimėti. Jis žinojo, jog neįstengtų 
palaikyti tokio tempo, net jei ant kortos būtų pastatyta motinos gyvybė. Juo- 
lab kad pergalė reikštų pralaimėjimą. Vaikinukas tetroško įgyvendinti 
keršto planą. Grėsmingai urgztelėjo ricina užtvindytas jo pilvas, susitraukė 
gerklė. Prarijęs ketvirtąjį pyragą Deivis Hoganas pareikalavo penktojo - 
Paskutiniojo, kitaip tariant, Dieviškojo Akordo. Jis nuleido galvą į lėkštę, 
pralaužė plutą, panardino nosį į sultis, uogomis išsitepliojo marškinius. 
Pilvas netikėtai apsunko. Riebiašiknis sukramtė tąsios tešlos gumulus ir 
nurijo kąsnius. Įtraukė į šnerves šilauoges. 

Pagaliau priartėjo išganingoji keršto akimirka. Perpildytas skrandis nu- 
tarė maištauti. Jį tarsi suspaudė stipri ranka, apmauta slidžia gumine pirš- 
tine. Gerklė atsivėrė. 

Riebiašiknis pakėlė galvą. 

Išsišiepė Bilui Treivisui parodydamas mėlynus dantis. 

Pro jo lūpas plūstelėjo vėmalai nelyginant šešiatonis tuneliu šaunantis 
“Peterbilto" sunkvežimis. 

Iš burnos išsiveržė meslvai gelsvas, šiltas ir linksmai garuojantis glei- 
vių srautas. Jis užliejo Bilą Treivisą, o legendinis čempionas teišspaudė 
vieną beprasmišką skiemenį: “Gok" Moterys iš auditorijos suspigo. Kalvi- 
nas Spajeris, kuris stebėjo netikėtą įvykį nustėrusia veido išraiška, pasviro 
virš stalo lyg užsimanęs paaiškinti aikčiojantiems žiūrovams, kas nutiko, ir 
išsivėmė ant Margaritos Šarbon, mero žmonos, galvos. Šioji ėmė klykti, 
atšlijo nuo scenos, bergždžiai mėgindama išpurtyti iš plaukų sutežusias 
uogas, keptų pupelių drebučius ir pusiau suvirškintas rūkytas dešreles 
(pastarieji du komponentai užsiliko nuo pietų). Moteris atsisuko į savo ge- 
rą draugę Mariją Lavin ir ant jos odinio švarkelio išpylė visą skrandžio tu- 
rinį. 

Vaizdai sparčiai keitė vienas kitą lyg paeiliui sproginėjančios saliutų 
salvės. 

Bilas Treivisas išpurškė galingą - visu pajėgumu stumiamą iš vidaus - 
vėmalų srovę ant pirmųjų žiūrovų eilių; priblokšta jo fizionomija bylojo: 
žmonės, negaliu patikėti savo akimis. 

Čakas Dėjus, kuriam kliuvo didžioji dalis Bilo Treiviso staigmenėlės, 
įniko lupti ožius tiesiai ant savo pusbačių. Per trumpą pertraukėlę sumirk- 
sėjo ir įsispigino į batus puikiai žinodamas, kad maisto atliekos nė už ką 
nenusivalys nuo zomšos. 

Džonas Viginsas, Gretnos pradinės mokyklos direktorius, pražiojo pa- 
mėlynavusią burną ir priekaištingai tarė: 

- Na, žinote, juk tai ... BHAK! - kaip ir pridera kultūringam, aukštas pa- 
reigas užimančiam žmogui, jis pridirbo į lėkštę. 

Hizoneris Šarbonis, ūmai išvydęs save nelyginant ligoninės gydytoją, 
kuris prižiūri pilvo skausmais besiskundžiančius pacientus, jau ketino at- 
šaukti konkursą, tačiau šliaukštelėjo ant mikrofono. 

- Jėzau, gelbėk mus! - sudejavo Silvija Dodž, bet daugiau nieko ne- 
spėjo ištarti, nes pro atsarginį išėjimą paplūdo vakarienė - kepinti molius- 
kai, daržovių salotos su majonezu, sviestu sutepti saldūs kukurūzai, gaba- 
las Miurielės Harington iškepto šokoladinio Bosko pyragėlio, - kuri aptaš- 
kė mero nugarą, palikdama drėgną dėmę ant jo apsiausto. 

Riebiašiknis Hoganas, pasiekęs savo jauno gyvenimo apogėjų, spin- 
duliavo auditorijai džiaugsmo sklidiną šypseną. Kur tik akys užmatė, telk- 
šojo vėmalų balos. Žmonės svirduliavo nelyginant girtuokliai, visi laikėsi už 
gerklių ir tyliai žiaukčiojo. Nežinia kam priklausantis pekinų veislės šunytis 
nuožmiai amsėdamas pralėkė palei sceną, ir žmogus, dėvintis džinsus 
bei šilkinius kaubojiško stiliaus marškinius, vos nepaskandino jo savo iš- 
vamose. Ponia Broksvei, metodistų pastoriaus žmona, atsirūgo bosiniu 
balsu ir pašalino iš skrandžio rostbifą, bulvių košę kartu su tešloje keptais 
obuoliais, kitados turėjusiais neblogą prekinę išvaizdą. Džeris Meilingas, 
kuris atėjo pažiūrėti, kaip jo mechanikas vėl nuskins laurus, nutarė neš- 
dintis po velnių iš šito beprotnamio. Įveikus penkiolika jardų, po kojomis 
pasipainiojo raudona vaikiška mašinytė. Džeris suklupo ir išsikėtojo šiltų 
glitėsių klane. Jis išriaugėjo į delnus sausainius, o vėliau pasakojo bičiu- 
liams dėkojęs apvaizdai, jog "šventėje" sumąstė pasirodyti darbiniu kom- 
binezonu. Panelė Norman, lotynų bei anglų kalbos mokytoja iš Gretnos 

sustiprintos vidurinės mokyklos, netgi pajutusi pykinimą nusprendė laikytis 
padorumo taisyklių ir išsivemti į rankinę. 

Riebiašiknis Hoganas stebėjo aplinkinius ramiu, giedru veidu. Dabar 
atrodė, jog aprimusį pilvą kažkas sutepė pašildytu balzamu, galbūt pirmą 
ir paskutinį kartą, kitaip tariant, vaikiną užvaldė akinančio pasitenkinimo 
pojūtis. Jis atsistojo, paėmė lipnų mikrofoną iš drebančios mero Šarbonio 
rankos ir pareiškė... 


17 

- Skelbiu lygiąsias. - Tada jis padeda mikrofoną, nusileidžia nuo 
scenos ir traukia namo. Motina negalėjo dalyvauti šventėje, nes turė- 
jo prižiūrėti dvimetę Riebiašiknio sesutę. Kai tik sūnus įžengia pro 
tarpdurį išsitepliojęs vėmalais ir pyrago įdaru, vis dar su seilinuku, ji 
klausia: “Deivi, ar tu laimėjai??? Bet sūnus neištaria nė vieno sumauto 
žodžio. Tiesiog užlipa laiptais į antrą aukštą, nudrožia į savo kambarį, 
užrakina duris ir griūna ant lovos. 

Išmaukęs Kriso pasiūlytus kolos likučius nutrenkiau buteliuką į 
mišką. 

- Liuks, o kas įvyko vėliau? - nenustygdamas vietoje paklausė 
Tedis. 

- Nežinau. 

- Kaip nežinai? Ką tai reiškia? 

- Tai reiškia pabaigą. Jei nežinai, kas nutinka paskui, vadinasi, is- 
torija baigėsi. 

- Kąggą? - suriko Vernas ir pervėrė mane pasipiktinusiu, įtariu 
žvilgsniu, tarsi Topšemo mugėje jį būtų apmovę žaidžiantį “Bingo". - 
Kokie čia skiedalai? Kaip jis išsrėbė košę? 

- Pasitelk vaizduotę, - kantriai paaiškino Krisas. 

- Ne! - įniršęs atšovė Vernas. - Tegul tuo užsiima Gordis! Juk jis 
išgalvojo prakeiktą istoriją. 

- Aha, kas gi nutiko tam bičui? - neatlyžo Tedis. - Papasakok, 
Gordi. 

- Manau, jo tėvukas savo akimis matė, kas įvyko per konkursą, ir 
grįžęs namo nudyrė Riebiašikniui kailį. 

- O taip, - pritarė Krisas. - Guldau galvą, jog kaip reikiant pave- 
lėjo jam šonus. 

- Vaikai nesiliovė pravardžiavę jo Riebiašikniu, - pratęsiau. - Gal- 
būt kai kurie pradėjo Deivį vadinti Vėmalų Koše. 

- Kvaila pabaiga, - nusiminė Tedis. 

- Štai kodėl nenorėjau jos pasakoti. 

- Būtų geriau, jeigu jis nušautų tėvą, pabėgtų iš namų ir prisijung- 
tų prie Teksaso reindžerių, - pasiūlė Tedis. 

Mudu su Krisu susižvalgėme. Bičiulis beveik nepastebimai pa- 
traukė vieną petį. 

- Turbūt, - sutikau. 

- Ei, Gordi, gal esi sugalvojęs naują istoriją apie Le Dio? 

- Ne dabar. Sumąstysiu vėliau. - Nenorėjau liūdinti Tedžio aiškin- 
damas, jog manęs visai nedomina, kas vyksta Le Dio miestelyje. - 
Gaila, kad šitas pasakojimas jums nepatiko. 

- Ne-e, jis geras, - paprieštaravo Tedis. - Iki pačios pabaigos. Tas 
tipas šauniai visus apvėmė. 

- Aha, tikra šlykštynė, - pritardamas sulinksėjo Vernas. - Bet Te- 
dis teisus dėl pabaigos. Ji netikroviška. 

- Gal ir taip, - atsidusau. 

Krisas pašoko. 

- Metas į kelią, - paragino mus. Giedrame melsvo plieno atspalvio 
danguje tebespindėjo karšta saulė, tačiau mūsų šešėliai pamažu pra- 
dėjo ilgėti. Pamenu, vaikystėje visada stebėdavausi, kodėl rugsėjo 
dienomis taip greitai sutemdavo - tarytum širdyje būčiau vylęsis, jog 
birželis, kuomet padanges aptraukdavo prieblanda tiktai pusę dešim- 
tos, viešpataus amžinai. - Kiek dabar valandų, Gordi? 

Dirstelėjau į laikrodį ir apstulbau išvydęs, kad jau po penkių. 

- Aha, eime, - atsiliepė Tedis. - Bet prieš tamsą įsirenkime sto- 
vyklą, kad nereikėtų aklomis ieškoti prakurų. Be to, jau norėtųsi už- 
kąsti. 

- Sustosime pusę septynių, - prižadėjo Krisas. - Gerai? 

Niekas neprieštaravo. Mes vėl pajudėjome iš vietos, kulniavome 
palei bėgius trypdami šlako sluoksnį. Netrukus taip nutolome nuo 
upės, kad nebegirdėjome vandens šniokštimo. Aplinkui zirzė uodai, 
vieną jų priplojau ant savo sprando. Vernas su Tedžiu pėdino prieša- 
kyje ir įnirtingai derėjosi dėl komiksų, kuriais ketino apsimainyti. Kri- 
sas žengė šalia manęs susigrūdęs rankas į kišenes, jo marškiniai 
pliaukšėjo į kelius bei šlaunis it prijuostė. 

- Turiu kelis “vinstonus", - tarė Krisas. - Nušvilpiau cigaretes iš 
tėvuko spintelės. Kiekvienam po vieną. 

- Tikrai? Jėga. 

- Parūkysime po vakarienės. Tuomet dūmas būna gardžiausias. 

- Teisingai. 

Kurį laiką tylėjome. 

- Tavo istorija išties puiki, - staiga tarė Krisas. - Tuodu turi per 
mažai smegenų, kad ją suprastų. 

- Nieko ypatinga. Paprastos vapalionės. 

- Tu visada taip sakai. Neskiesk man nesąmonių, kuriomis pats 
netiki. Ar tu ją parašysi? 

- Greičiausiai. Bet vėliau. Aš negaliu parašyti ką tik pasakotų is- 
torijų. Reikia šiek tiek palaukti. 

- Kaip ten sakė Vernas apie netikrovišką pabaigą? 

- Na? 

Krisas nusijuokė. 

- Ar tu žinojai, kad gyvenimas kartais atrodo netikroviškas. Tik 
pažiūrėk į mus. 

- Į ką žiūrėti? Mes šauniai leidžiame laiką. 

- Žinoma. Kad tu apsitriestum iš laimės, mulki. 

Aš prunkštelėjau. Krisas irgi prajuko. 

- Jos išnyra iš tavęs kaip limonado burbulai, - po pauzės pratarė 
bičiulis. 

- Kas? - paklausiau, nors numaniau, ką jis turėjo omenyje. 

- Istorijos. Tu mane gąsdini, seni. Rodos, galėtum iškloti milijoną 
pasakojimų, ir tai būtų tiktai ledkalnio viršūnė. Kada nors tapsi puikiu 
rašytoju, Gordi. 

- Vargu. 

- Aišku, tapsi. Gal net parašysi apie mus, jei tik užsimanysi. 

- Turėčiau būti visai pakvaišęs. - Tvojau alkūne jam į šoną. 

Vėl trumpam įsitvyrojo tyla. Staiga Krisas pasiteiravo: 

- Pasiruošęs mokyklai? 

Užuot atsakęs gūžtelėjau. Argi įmanoma tam pasiruošti? Žinoma, 
mintys apie draugus, kuriuos pamatysi mokslo metais, suteikdavo 
šiokio tokio džiaugsmo; apimdavo noras išvysti naujus mokytojus ir 
sužinoti, kokie jie bus - ką tik baigę koledžą, mokinių patyčių nesuge- 
bantys atlaikyti jaunikliai ar kokie nuožmūs, Teksaso nepriklausomy- 

bės karo laikus menantys sukriošėliai. Tam tikra prasme netgi pasi- 
ilgdavai ilgų, erzinančių pamokų, nes, baigiantis vasaros atostogoms, 
užvaldydavo tokia nykuma, jog įtikėdavai galįs kažko išmokti. Tačiau 
vasaros monotonijos neįmanoma sulyginti su mokslo metų nuobodu- 
liu, kuris atsėlindavo antrosios savaitės pabaigoje. Jau prieš trečio- 
sios pradžią užsiimdavai rimtais reikalais: ar įstengsi trintuku patai- 
kyti į Smirdaliaus Fisko pakaušį, kol mokytojas ant lentos rašo pagrin- 
dines Pietų Amerikoje vyraujančias eksporto sritis? Kiek cyptelėjimų 
pajėgsi išgauti, prakaituotais delnais braukdamas per lakuotą stalo 
paviršių? Kas garsiausiai pabezdės persirengimo kambaryje prieš fi- 
zinės kultūros pamoką? Kiek mergiočių sugebėsi pakirkinti per 
priešpiečius? Štai vidurinis išsilavinimas, mažule. 

- Vidurinė mokykla... - nutęsė Krisas. - Žinai, Gordi, iki kito bir- 
želio mes išsiskirsime. 

- Ką tu šneki? Kodėl tai turėtų įvykti? 

- Todėl, kad vidurinė skiriasi nuo pradinės. Tave perkels į klasę, 
kurioje mokiniai rengiami koledžui. Man, Tedžiui bei Vernui teks mo- 
kytis medžio ir metalo darbų. Kartu su kitais pusgalviais žaisime bi- 
liardą, konstruosime pelenines arba inkilėlius. Vernas gal net pateks 
į atsilikėlių klasę. Tu susirasi naujų, protingų bičiulių. Taip sutvarkytas 
pasaulis, Gordi. 

- Tiksliau, susipažinsiu su šutve mižnių, - atkirtau. 

Jis suspaudė mano ranką. 

- Ne, seni. Nedrįsk taip kalbėti. Nė nemąstyk apie tai. Jie supras 
tavo istorijas. Skirtingai nuo Verno ir Tedžio. 

- Dėjau skersą ant tų istorijų. Aš nesusidėsiu su skystaklyniais. 
Ne, sere. 

- Tuomet būsi tikras avigalvis. 

- Argi kvaila norėti likti su draugais? 

Krisas nudelbė mane mąsliu žvilgsniu lyg svarstydamas, ar verta 
pasakyti, ką jis galvoja. Mes pristabdėme žingsnį: Vernas su Tedžiu 
nutolo į priekį per pusę mylios. Po truputį besileidžianti saulė, kurios 
padūmavę spinduliai skverbėsi pro medžių šakas, viską nudažė auksu 
- ne, veikiau neskoningu, pigiu, paauksuotu žvilgesiu, jei suprantate, 
ką turiu galvoje. Bėgiai driekėsi į priekį, regis, nugrimzdami į pamažu 
atsėlinančią prieblandą. Šen bei ten plienas blizgėjo akį rėžiančiomis 
šviesos dėmelėmis, tarytum kažkoks beprotiškai turtingas tipas, kuris 

apsimetė juodadarbiu, kas šešiasdešimt jardų būtų pabarstęs deiman- 
tų. Nuo karščio, kaip ir anksčiau, oda tekėjo lipnaus prakaito lašai. 

- Tiktai idiotas pasiduotų blogai draugų įtakai, - galų gale atsiliepė 
Krisas. - Aš žinau, jog tėvams į tave nusispjaut. Jiems terūpėjo vy- 
resnysis tavo brolis. Kaip ir mano seniui, kai Portsmute Frenkas pa- 
kliuvo į kareivių kalėjimą. Būtent tada jis pradėjo stūgauti ant kitų 
vaikų ir nuolat mus lupti. Tu negauni nuo saviškio į kailį. Galbūt tai 
dar blogiau. Jis tave užmigdė. Jei paskelbtum, jog mokysies darbų 
klasėje, žinai, kaip jis sureaguotų? Atverstų laikraštį ir suburbėtų: 
“Labai gerai, Gordi, o dabar paklausk mamos, ką ji ruošia pietums“. 
Tik neaiškink man, kad klystu. Aš jį mačiau. 

Nė nesiruošiau ginčytis. Išsigandau supratęs, jog kažkas kitas, 
nors ir draugas, tiek daug apie mane žino. 

- Tu dar vaikas, Gordi... 

- Vaje, ačiū, tėti. 

- Velniai rautų, kaip gaila, kad nesu tavo tėvas! - piktai riktelėjo 
jis. - Nes aš įkalčiau į buką tavo galvą, jog darbų klasėje tau ne vie- 
ta! Įsivaizduok, kad Dievas suteikė tau gebėjimą kurti istorijas ir pa- 
sakė: “Štai mano dovana, berneli. Tik pasistenk jos neprarasti". Bet 
vaikai viską praranda, nebent kažkas budriai juos stebi. Gal man de- 
rėtų tuo užsiimti, jeigu jau tavo gimdytojai susimovė. 

Sprendžiant iš Kriso fizionomijos, jis tikėjosi, jog paleisiu į darbą 
kumščius. Žalsvai gelsvos, vėlyvos popietės šviesos nutviekstas bi- 
čiulio veidas spinduliavo liūdesį. Jis sulaužė pagrindinį draudimą, ku- 
rio anuomet šventai laikėsi visi mūsų bendraamžiai. Iš kito vaiko ty- 
čiokis, kiek širdis geidžia, bet nieku gyvu neištark blogo žodžio apie 
jo motiną arba tėvą. Kiekvienas žinojo šią į kaulų smegenis įaugusią 
taisyklę, kaip, pavyzdžiui, ir tai, jog penktadieniais nevalia kviesti į 
svečius katalikų draugų, jei pietums paruoštas mėsos patiekalas. 
Akiplėšai, išdrįsusiam kibti prie tavo tėvų, privalėdavai praskelti lūpą. 

- Tavo istorijos, Gordi, nieko nevertos kitiems. Tik tau pačiam. 
Jei slankiosi su mumis, nes bijosi, kad iširs chebra, tapsi šmikiu, kuris, 
nenorėdamas išsiskirti iš klasiokų, geriausiu atveju mokysis patenki- 
namais pažymiais. Vidurinėje vėl pasirinksi suknistas darbų pamokas, 
svaidysi trintukus ir dykinėsi su likusiais liurbiais. Tave paliks po pa- 
mokų. Kartais, po velnių, kelioms dienoms išvys iš mokyklos. Po ku- 
rio laiko tau terūpės, iš kur iškasti mašiną, kad pasidulkintum su kokia 


98 


šliundra ar nusivežtum ją į “Dviejų bokštų“ taverną. Vėliau apsigy- 
vensi kartu su ta mergše ir visą gyvenimą turėsi prakaituoti fabrike, 
darbuotis Oburno batų parduotuvėje arba Hilkreste pešioti viščiukus. 
Ir apsakymo apie pyragus neparašysi. Nieko neparašysi, nes būsi 
eilinis mulkis suskystėjusiomis smegenėlėmis. 

Krisui Čembersui tebuvo dvylika, kai jis visa tai išklojo. Tačiau, 
draugui bekalbant, atrodė, kad jo veidas sensta, vysta, įgauna nenu- 
sakomo amžiaus senolio bruožų. Nors žodžiai skambėjo abejingai, 
netgi apatiškai, mano paširdžius nudiegė siaubas. Susidarė įspūdis, 
tarsi priešais stovėjo vyrukas, jau įveikęs gyvenimo kelią - to gyve- 
nimo, kurį jums leidžia rinktis prie Laimės rato. Šis žavingai sukasi, 
kol kas nors nuspaudžia pedalą, ir rodyklė sustingsta ties dviem nu- 
liais, atimančiais visus laimėjimus. Jums liepia praleisti ėjimą, o vėliau 
išspiria į gatvę tuščiomis kišenėmis. Cha, cha, juokinga, ar ne? Tokį 
pokštą suprastų net ir Vernas Tesijus. 

Bičiulio pirštai tvirtai sugniaužė mano ranką. Nagai įsirėžė į odą, 
giliai, iki pat kaulų. Jis įsmeigė į mane akis, šaltas ir negyvas kaip iš 
karsto išvirtusio lavono. 

- Aš žinau, ką miestelio žmonės galvoja apie mano šeimą. Puikiai 
numanau, ko jie tikisi iš manęs. Niekas neklausė, ar aš paėmiau 
pienui skirtus pinigus. Tiesiog išsiuntė paatostogauti tris dienas. 

- Ar /u juos paėmei? - anksčiau niekada nešnekėjome apie va- 
gystę. Jei kas būtų tvirtinęs, jog pateiksiu Krisui šį klausimą, tokį 
žmogų būčiau apšaukęs pamišėliu. Bet žodžiai iššovė pro lūpas nely- 
ginant kulka. 

- Taip, aš, - atsakė jis. Tylėdamas pažvelgė į Tedo ir Verno nu- 
garas. - Tu žinojai, jog tai mano darbas. Tedis žinojo. Visi žinojo. 
Manau, netgi Vernas. 

Prasižiojau ketindamas paneigti kaltinimus ir vėl užsčiaupiau. Jis 
neklydo. Kad ir kaip įnirtingai aiškinau tėvams, esą žmogaus kaltę vi- 
sų pirma reikia įrodyti, aš žinojau tiesą. 

- Galbūt vėliau pasigailėjau, jog nušvilpiau pinigus, ir bandžiau juos 
sugrąžinti, - pratęsė Krisas. 

Mano akys suapvalėjo. 

- Tu norėjai sugrąžinti pinigus? 

- Aš pasakiau ga/būt. Nejau negirdėjai? Galbūt nunešiau juos se- 
nei Simons ir prisipažinau kaltę, bet mane vis tiek trims dienoms iš- 

varė iš mokyklos, nes tų dolerių niekas nebematė. Galbūt kitą savai- 
tę sena varna Simons atėjo į mokyklą pasipuošusi nauju sijonu. 

Spoksojau į Krisą iš siaubo praradęs žadą. Draugo lūpas perkrei- 
pė šiurpą keliantis vypsnys, kuris nė trupučio nesušildė jo akių. 

- Galbūt, - pakartojo bičiulis, bet aš prisiminiau naująjį sijoną - 
šviesiai rudą, dukslų, margintą turkišku raštu. Jį išvydęs pagalvojau, 
jog senoji Simons atrodo jaunesnė, bemaž simpatiška. 

- Krisai, apie kokią sumą mes kalbame? 

- Beveik apie septynis dolerius. 

- Jėzau Kristau, - sušnibždėjau. 

- Tarkim, kad aš nudžioviau pinigus, o sena varna Simons pavogė 
juos iš manęs. Įsivaizduok, jog visiems papasakočiau šią istoriją. Aš, 
Krisas Čembersas. Jaunesnysis Frenko ir Išverstakio Čembersų 
brolis. Kas manimi patikėtų? 

- Niekas, - pakuždomis išspaudžiau. - Jėzau Kristau. 

Jis vėl šaltai nusišypsojo. 

- Kaip manai, ar toji kalė būtų drįsusi iškrėsti ką nors panašaus, jei 
“žalius" būtų nugvelbęs vienas iš turtingų pašlemėkų, gyvenančių 
Kasl Vju? 

- Ne, - papurčiau galvą. 

- Taigi, jeigu pinigus pasisavintų vienas iš jų, Simons pasakytų: 
“Vai, vai, kaip negražu. Gerai, šįsyk tau atleisime, tik pliaukštelėsime 
per riešą. Jei dar kartą prisidirbsi, nukentės abu tavo riešai". Bet 
aš... spėju, kad ji seniai buvo nusižiūrėjusi tą sijoną. Šiaip ar taip, nu- 
tarė pasinaudoti proga. Elgiausi kaip tikras kvaiša mėgindamas ati- 
duoti pinigus. Niekada negalvojau... nė negalėjau pagalvoti, jog mo- 
kytoja... Ai, velniop, ką dabar domina šios nesąmonės? Kurių galų 
apie tai prabilau? 

Bičiulis kilstelėjo ranką, piktai pasitrynė akis, ir aš susiprotėjau, 
kad jis vos sulaiko ašaras. 

- Krisai, tu irgi galėtum mokytis klasėje, kuri ruošiama koledžui. 
Juk esi pakankamai protingas. 

- Mokytojai patys nuspręs, į kokią klasę mane paskirti. Savo ka- 
binete susės į didžiulį sumautą ratą, kinkuos galvomis ir murmės: 
“Taip, taip, teisingai, teisingai". Tiems smirdžiams terūpi, kaip elgeisi 
pradinėje mokykloje ir kokia aplinkinių nuomonė apie tavo šeimą. 
Vienintelis klausimas, kuris juos kamuoja - ar tu nesudrumsi ramybės 

mylimiems turčių išperoms, pasiruošusiems stoti į universitetus. Gal- 
būt man pačiam derėtų pasitempti. Nežinau, ar sugebėsiu, bet pamė- 
ginti verta. Nes aš noriu ištrūkti iš Kasl Roko, mokytis koledže, dau- 
giau niekuomet nematyti savo senio ir brolių. Trokštu nukeliauti ten, 
kur niekas manęs nepažįsta... kur nebūčiau iš karto įtrauktas į juodąjį 
sąrašą. Tik neaišku, ar pavyks tai įgyvendinti. 

- Kodėl? 

- Todėl, kad žmonės tempia tave žemyn. 

- Kas tokie? - paklausiau spėliodamas, apie ką jis kalba - moky- 
tojus, suaugusius monstrus, tokius, kaip panelė Simons, kuri svetima 
sąskaita panūdo įsigyti naują sijoną, savo brolį Išverstakį, besitrainio- 
jantį Tūzo, Bilio, Čarlio ir panašių tipų draugijoje, o gal motiną su tė- 
vu? 

Tačiau Krisas atsakė: 

- Žemyn tave tempia draugai, Gordi. Nejau to nežinojai? - jis dū- 
rė pirštu į Tedį su Vernu, kurie sustoję laukė mūsų. Abu iš kažko 
juokėsi; tiesą sakant, Vernas žvengė kaip pamišėlis. - Draugai, - pa- 
kartojo Krisas. - Patys skęsta ir tave velka už kojų. Ne tavo jėgoms 
juos išgelbėti. Gali nebent nugrimzti į dugną kartu su jais. 

- Ei jūs, supersti lėtapėdžiai, paskubėkite! - tebekvatodamas suri- 
ko Vernas. 

- Jau ateiname, - atsiliepė Krisas ir, man nespėjus ištarti nė žo- 
džio, leidosi tekinas. Nubėgau iš paskos, bet jis pasivijo porelę anks- 
čiau už mane. 

Sukorę dar vieną mylią nusprendėme apsistoti nakčiai. Padangėje 
vis dar tviskėjo saulė, tačiau nė vienas iš mūsų nedegė noru išnaudoti 
likusią dienos šviesą kelionei. Kivirčas su sąvartyno sargu ir siaubas, 
kurį patyrėme ant tilto, kaip reikiant visus išsekino. Juolab kad dabar 
kiurksojome Harlou miškuose. Kažkur priešakyje gulėjo negyvas vai- 
kas, aplipęs musėmis ir, ko gero, jau nusėtas lervomis. Atslenkant 
nakčiai, niekam nesinorėjo prie jo artintis. Kažkur skaičiau - tikriau- 
siai, Aldžernono Blekvudo apsakyme, - jog virš negyvėlio plevena jo 
vaiduoklis, kol lavoną palaidoja pagal visas krikščioniškas apeigas. 
Man nė kiek neknietėjo atsibusti vidurnaktį ir susidurti su žvilgančia, 
bekūne Rėjaus Brauerio šmėkla, kuri dejuotų, neaiškiai veblentų, 

sklęstų tamsoje, tarp šiugždančių pušų. Dabar nuo vaikio mus skyrė 
maždaug dešimt mylių, ir nors visi žinojome, jog vaiduokliai neegzis- 
tuoja, toks atstumas atrodė ganėtinai padorus, jei visuotinai priimtos 
tiesos paaiškėtų besančios klaidingos. 

Vernas, Krisas bei Tedis pririnko malkų ir ant šlako sluoksnio už- 
kūrė laužą. Aplink ugniakurą Krisas švariai nugremžė žemių plotelį - 
mediena buvo sausa kaip parakas, todėl jis neketino rizikuoti. Kol bi- 
čiuliai plušėjo, nusmailinau kelis žabus, pagaminau tai, ką mano brolis 
Denis vadindavo “pionierių lazdelėmis" - mėsos luistus pamoviau ant 
žalių šakelių galiukų. Trijulė prajuko, pasišaipė iš mano gebėjimo ap- 
dirbti medieną (tiesą sakant, darbavausi atbulais nagais; Kas! Roke 
gyvavo skautų būrys, tačiau vaikai, susidėję su mūsų šutve, manė, 
jog tai organizacijai priklauso vieni skystakiaušiai), susiginčijo, kas 
geriau - kepti virš liepsnų ar anglių (nevertėjo gaišti laiko kivirčams; 
mes buvome pernelyg išalkę, kad lauktume angliukų), aiškinosi, ar 
sausos samanos tiks prakuroms ir ką reikės daryti, jeigu jie išnaudos 
visus degtukus, bet nepajėgs uždegti laužo. Tedis tvirtino galįs išgauti 
kibirkštis, trindamas du pagaliukus vieną į kitą. Krisas atšovė, esą ke- 
turakio makaulėje pilna mėšlo. Laimei, Vernui pasisekė užžiebti ša- 
kalių ir samanų krūvelę iš antro karto. Diena buvo tyki, ir jam netruk- 
dė nė menkiausias vėjelio dvelksmas. Mes paeiliui pūtėme liepsnas, 
kol jos išaugo laižydamos riešo storumo pliauskas, kurias draugai ra- 
do miško sąvartoje, už trisdešimties jardų nuo stovyklavietės. 

Kai ugnis šiek tiek priblėso, įbedžiau į žemę “pionierių lazdeles“, 
smaigalius pakreipiau virš laužo. Susėdę ratu stebėjome, kaip liepsnų 
šviesoje raibuliuojantys mėsos gabalėliai, nuo kurių varvėjo taukai, 
pamažu pradėjo ruduoti. Mūsų pilvai užgrojo maršą. 

Nepajėgdami sulaukti, kol maistas iškeps, nuplėšėme nuo pagaliu- 
kų garuojančius luistus, įkišome juos į bandeles. Iš išorės mėsa 
apanglėjo, viduje išliko pusžalė, tačiau mus pakerėjo jos skonis. Visi 
keturi čiaumojome gardėsius, nuo lūpų plikomis rankomis valėmės 
taukus. Paskui Krisas savo kuprinėje sužvejojo pleistrų skardinę 
(pistoletas gulėjo nugrūstas į krepšio gilumą; jis nepasakojo Vernui ir 
Tedžiui apie ginklą, todėl pamaniau, jog turėčiau tai išsaugoti paslap- 
tyje). Atidaręs dėžutę iškrapštė iš jos keturis sulamdytus “vinsto- 
nus“. Prisidegėme cigaretes liepsnojančiais šakaliais, visiškai paten- 
kinti gyvenimu atsilošėme, akimis palydėjome dūmelius, kurie vingu- 

riavo aukštyn į prieblandą. Nė vienas netraukėme jų į plaučius, nes 
užsikosėjęs porai dienų galėjai tapti patyčių objektu. Burnoje susi- 
kaupusius dūmus tučtuojau išpūsdavome - užteko ir tokio malonumo, 
- klausėmės, kaip ugnyje čirška mūsų spjūviai (tą vasarą sužinojau, 
kuo skirsiasi užkietėjęs rūkorius nuo naujoko: neseniai įjunkęs į ciga- 
retes dažnai spjaudosi). Jautėmės nuostabiai. Surūkėme “vinstonus" 
iki filtrų ir šiuos nuspriegėme į laužą. 

- Po vakarienės visada gera padūmyti, - tarstelėjo Tedis. 

- Velniškai šaunu, - sutiko Vernas. 

Žalsvas sutemas suvirpino svirplių čirškėjimas. Pažvelgiau į pa- 
dangių ruožą, matomą virš geležinkelio, ir pastebėjau, jog dausų žyd- 
rynė po truputi nusidažo raudoniu. Regint sutemų pranašą, mane už- 
valdė ramybė ir liūdesys. Širdį persmelkė savotiškas narsos bei pa- 
guodą teikiančios vienatvės pojūtis. 

Sankasos papėdėje, kojomis išlygintame žemės plote, patiesėme 
išvyniotas antklodes. Maždaug valandą kurstėme laužą ir plepėjome 
(tokios kalbos neberūpi, kai, sulaukus penkiolikos, galvoje vis dažniau 
ima suktis mintys apie merginas). Svarstėme, kuris vyrukas iš Kasl 
Roko galėtų teisėtai vadintis dragų lenktynių čempionu, ar šįmet Bos- 
tono beisbolo komanda sugebės pakilti iš autsaiderių pozicijų. Šnekė- 
jomės apie praėjusius vasaros mėnesius. Tedis papasakojo apie atos- 
togas Brunsvike. Sakė Baltajame paplūdimyje matęs, kaip vienas 
vaikis nėrė nuo plūduro, stuktelėjo galva į dugną ir vos nepaskendo. 
Aptarėme sąlyginius savo mokytojų privalumus. Vieningai sutikome, 
jog ponas Bruksas - didžiausias mižnius visoje Kasl Roko pradinėje 
mokykloje, nes išgirdęs bent kiek įžūlesnį mokinio atsakymą vyrukas 
kone puldavo į ašaras. Tuo tarpu ponia Koudi užsitarnavo nuožmiau- 
sios kalės, kokią Dievas sukūrė šiame pasaulyje, reputaciją. Anot 
Verno, prieš dvejus metus ji taip stipriai užvožė vienam vaikui, jog tas 
beveik apako. Dirstelėjau į Krisą mintyse spėliodamas, ar bičiulis pa- 
reikš savo nuomonę apie panelę Simons, tačiau jis nieko nesakė. Nė 
nepastebėjo mano akių, kadangi žvelgė į Verną ir pritardamas kinka- 
vo galva. 

Tirštėjant sutemoms, Rėjaus Brauerio vardo neminėjome, bet aš 
apie jį mąsčiau. Girioje užplūstanti tamsa šiurpina ir keri, nes jos ne- 
prasklaido mašinų šviesos, gatvių žibintai, tviskantys namų langai ar 
neoninės iškabos. Blankstant saulės spinduliams, negirdėti motinų 

balsų, liepiančių vaikams nedelsiant grįžti namo. Jeigu jūs įpratęs prie 
miesto, miškus apgaubianti tamsa labiau primena stichinę nelaimę 
negu įprastą gamtos reiškinį. Ji patvinsta it Kaslo upė, pavasarį išsi- 
liejanti iš krantų. 

Kai patamsiais mintyse išvydau Rėjaus Brauerio kūną, pajutau ne 
šleikštulį ar baimę, jog priešais nelauktai išdygs žalia, aimanuojanti jo 
pamėklė, kuri sieks išguiti mus iš girios, idant nedrumstume velioniui 
ramybės. Ne, nieko panašaus. Mane apėmė gailestis pagalvojus, kad 
tamsoje, atsėlinančioje į šią Žemės pusę, jis guli vienišas ir beginklis. 
Niekas nesutrukdytų žvėrims graužti jo lavono. Nei motina su tėvu, 
nei Jėzus Kristus su visais šventaisiais. Rėjus Braueris tysojo negy- 
vas, visiškai vienas, nuo bėgių nutrenktas į griovį. Staiga suvokiau, 
kad pratrūksiu ašaroti, jei nesiliausiu savęs graužęs tokiais vaizdiniais. 

Norėdamas nuvyti į šalį nemalonias mintis, papasakojau čia pat 
išgalvotą ir, atvirai kalbant, ne itin vykusią istoriją apie Le Dio mies- 
telį. Kaip ir dauguma karinių apsakymų, šis baigėsi tuo, kad krauju 
plūstantis amerikiečių eilinis, vėpsodamas į išmintingą būrio seržanto 
veidą, iškriokė priešmirtinius žodžius, kupinus meilės tėvynei bei na- 
muose likusiais merginai. Tačiau sąmonės akimi regėjau ne baltą, 
randuotą veidą, priklausantį kareiviui iš Kasl Roko arba Baltosios 
Upės Santakos, o kur kas jaunesnį berniuką, jau išleidusį paskutinį 
kvapą, užsimerkusį - mačiau jo veide atsispindintį siaubą bei kraujo 
srovelę, nuo kairiojo lūpų kampučio nutekėjusią iki smakro. Vietoj 
griuvėsiais virtusių Le Dio parduotuvių ir bažnyčių įžvelgiau tamsų 
mišką bei šlako sluoksniu užklotą geležinkelio sampilą, kuris dunksojo 
žvaigždėto dangaus fone nelyginant priešistorinis milžinkapis. 

Atsibudau vidurnaktį visiškai praradęs orientaciją, nesuprasda- 
mas, kodėl kambaryje taip šalta ir kas paliko atvirą langą. Turbūt 
Denis. Sapnavau, kaip Harisono parke su broliu plaukiojau ant ban- 
gų. Tiesa, paskutinį kartą mudu kartu iškylavome prieš ketverius me- 
tus. 

Tai ne mano miegamasis. Aš drybsojau lauke, nepažįstamoje vie- 
toje. Kažkas mane dusino savo glėbyje. Dar kažkas spaudėsi prie 
nugaros. Trečiasis šešėlis tupėjo už poros pėdų ir pakreipęs galvą 
įdėmiai klausėsi. 


104 


- Kokio velnio?.. - sušvokščiau nuoširdžiai nustebęs. 

Man atsakė ištęsta dejonė. Lyg ir Verno balsas. 

Aimana išblaškė snaudulį, ir aš prisiminiau, kur esu. Bet kodėl visi 
pakirdę viduryje nakties? Galbūt kirmijau tiktai kelias sekundes? Plo- 
nas mėnulio lankelis, spindintis virš galvos, juodoje it rašalas dausų 
bedugnėje, bylojo ką kita. 

- Neleiskite jam mane sučiupti! - vebleno Vernas. - Prisiekiu, bū- 
siu geras berniukas, nedarysiu nieko bloga, visada pakelsiu klozeto 
dangtį, kai užsimanysiu nusičiurkšti. Aš... aš... - išverčiau akis susi- 
gaudęs, kad girdžiu maldą - bent jau tai, ką Vernas Tesijus įsivaizda- 
vo esant malda. 

Atsisėdau nutvilkytas išgąsčio. 

- Krisai? 

- Patylėk, Vernai, - paliepė Krisas, kuris gūžėsi įtempęs ausis. - 
Čia nieko nėra. 

- Dar ir kaip yra, - grėsmingai suniurnėjo Tedis. 

- Apie ką jūs šnekate? - riktelėjau. Vis dar jaučiausi mieguistas, 
pasiklydęs erdvėje ir laike. Mane prikėlė, kai netikėti įvykiai jau buvo 
įsibėgėję, ir šis faktas kurstė baimę - galbūt pabudau per vėlai, kad 
sugebėčiau apsiginti nuo pavojų. 

Į mano klausimą atsakė pratisas, duslus iš miško tankmės atskli- 
dęs staugimas - taip klykti galėtų nuo paniško siaubo mirštanti mote- 
ris. 

- O Jėzau, - verksmingu balsu suspigo Vernas ir dar stipriau ma- 
ne apglėbė (būtent nuo tokio meškiško apkabinimo ir pakirdau). Taip 
suspaudė krūtinę, kad vos įstengiau alsuoti. Pašiurpęs iš baimės var- 
gais negalais nusikračiau jo rankų, bet bičiulis prilipo prie manęs lyg 
šunytis, nenutuokiantis, kur kitur būtų įmanoma pasislėpti. 

- Tai Brauerių vaikis, - kimiai suurzgė Tedis. - Girioje šlaistosi jo 
vaiduoklis. 

- O Dieve! - paleido gerklę Vernas, aiškiai nesužavėtas šio spė- 
jimo. - Pažadu, jog iš “Dalio" parduotuvės daugiau nevogsiu nešvan- 
kių žurnalų! Pažadu, kad per pietus suvalgysiu visas morkas ir nemė- 
tysiu jų šuniui! Aš... aš... aš... - jis užsikirto, nes pagautas klaiko ne- 
sumąstė, kuo dar galėtų papirkti Aukščiausiąjį. - Aš daugiau nerū- 
kysiu befiltrių cigarečių! Nesikeiksiu! Nekišiu savo pimpalo į 
aukų dėžutę! Aš ne... 

- Užsičiaupk, Vernai, - įsakė Krisas įprastu valdingu balsu, kurį 
vis dėlto sudrebino išgąsčio gaidelės. Nejučia paspėliojau, ar jo oda, 
kaip ir manoji, nuėjusi pagaugais, ar gyvaplaukiai ant kaklo taip pat 
stojasi piestu. 

Vernas pašnibždomis įniko dėstyti, kokioms reformoms jis pasiry- 
žęs, jei tiktai Dievas leis išgyventi naktį. 

- Ten paukštis? - paklausiau Kriso. 

- Abejoju. Greičiausiai laukinė katė. Pasak mano tėvuko, pasiren- 
gusios rujoti jos žviegia kaip skerdžiamos. Panašu į moters riksmą, 
ar ne? 

- Aha, - patvirtinau. Viduryje trumpučio žodžio vos neužspringau, 
tarsi būčiau prarijęs porą ledo kubelių. 

- Bet taip garsiai spiegti nesugebėtų jokia moteris, - atsiliepė Kri- 
sas... ir nevilties sklidinu balsu pridūrė: - Tiesa, Gordi? 

- Ten šmėkla, - vėl šnipštelėjo Tedis. Nuo mėnulio žvilgesio jo 
akinių stikluose atsispindėjo blausios, savotiškai svajingos šviesos 
dryželiai. - Eisiu pažiūrėti į ją iš arčiau. 

Vargu ar keturakis kalbėjo rimtai, tačiau mes nesiruošėme rizi- 
kuoti. Kai vyrukas pabandė atsistoti, mudu su Krisu pargriovėme jį 
ant žemės. Sakyčiau, gana šiurkštokai. Tokį elgesį galėjome pateisinti 
tuo, jog sunkiai valdėme iš baimės įsitempusius ir sustabarėjusius 
raumenis. 

- Paleiskite mane, šūdžiai! - muistydamasis iškošė Tedis. - Jeigu 
sakau, kad eisiu pažiūrėti į vaiduoklį, vadinasi, taip ir bus! Aš noriu jį 
pamatyti! Noriu... 

Laukinis, ilgesingas riksmas perskrodė tamsą nelyginant perma- 
tomi peilio ašmenys, ir į Tedį įsikibusias mūsų rankas suparalyžiavo 
- jeigu jis būtų vėliava, mudu su Krisu atrodytume lyg nužengę iš pa- 
veikslo, kuriame pavaizduoti Ivo Džimos* saloje įsitvirtinę jūrų pės- 
tininkai. Klyksmas beprotiškai lengvai kilo į viršų per oktavas, kol nu- 
sigavo iki kraują stingdančių aukštybių. Po akimirkos nučiuožė že- 
myn į vos girdimą bosinį registrą ir kurį laiką dūzgė it milžiniška ka- 
manė. Galop mūsų ausis pasiekė garsai, panašūs į pamišėlio juoką... 
ir vėl įsiviešpatavo tyla. 

- Jėzau Plikagalvi Kristau, - aiktelėjo Tedis ir prikando liežuvį už- 
*Viena iš dviejų vulkaninių salų, esančių Ramiajame vandenyne, į pietus nuo Japo- 
nijos: nuo 1945-ųjų ją valdė JAV; 1968-aisiais ji buvo grąžinta Japonijai. 

miršęs ketinimus išsiaiškinti, kas miške kelia triukšmą. Visi keturi su- 
sigrūdome į krūvą. Pamąsčiau, ar mums nederėtų paraityti kulnų. 
Panašios mintys, ko gero, dingtelėjo ne man vienam. Jei tūnotume 
palapinėje, Verno kieme, - kur, mūsų tėvų nuomone, turėjome nak- 
voti, - skuostume namo kaip akis išdegę. Tačiau Kas! Rokas buvo 
per toli. Vien pagalvojus, jog reikėtų įveikti tiltą aklinoje tamsoje, ma- 
no gyslose suledėjo kraujas. Bėgti gilyn į Harlou girią, link Rėjaus 
Brauerio lavono, taip pat niekas netroško. Mes įstrigome tarsi akli- 
gatvyje. Jei miško tankmėje iš tikrųjų klaidžiojo pamėklė - arba vai- 
dulas, kaip pasakytų mano tėvas, - kuriai magėjo atsikratyti nekvies- 
tais svečiais, ji nesunkiai būtų mus prigriebusi. 

Krisas pasiūlė eiti sargybą, ir visi tam pritarė. Kai išmetėme mo- 
netas, paaiškėjo, jog pirmajam teks budėti Vernui, o man - paskuti- 
niam. Ramybės sergėtojas įsitaisė prie žėruojančio laužo, sukryžiavo 
kojas. Mes trise vėl padėjome galvas ant žemės, prisispaudę vieni 
prie kitų lyg išgąsdintos avys. 

Buvau tikras, jog nepavyks netgi nusnausti, vis dėto akis sumer- 
kiau pakankamai greitai. Tiesa, užuot. panirusi į miego gelmes, mano 
sąmonė pusiau būdravo tarytum povandeninis laivas, kuris tyrinėja 
aplinką iškėlęs į paviršių periskopą. Retsykiais sušmėžuojančiuose 
sapnuose netrūko kraupių šūkavimų, galbūt realių, o gal tiesiog sukur- 
tų vaizduotės. Aš regėjau - bent man taip pasirodė - beformę baltą 
dėmę, plevenančią tarp medžių it groteskiška ligoninės paklodė. 

Galų gale išvydau tikrą sapną. Mudu su Krisu plaukiojome prie 
Baltojo paplūdimio, Brunsviko karjere, kuris virto miniatiūriniu ežeru, 
kai žemes rausiantys darbininkai atkasė vandens šaltinį. Būtent toje 
vietoje Tedis matė, kaip vienas berniūkštis vos nepaskendo. 

Sapnavau, jog mes tingiais grybšniais yrėmės ten, kur kojos ne- 
siekė dugno. Danguje ritinėjosi svilinanti liepos saulė. Iš užnugario, 
nuo plūduro, atsklido nardančių vaikų juokas, klegėjimas, šurmulys. 
Girdėjau, kaip žvanga tuščios žibalo statinės, ant kurių lingavo plat- 
forma - garsai nė iš tolo nepriminė iškilmingai aidinčių bažnyčios 
varpų. Smėliu ir žvyru nuklotoje pakrantėje deginosi ant pilvų išsitie- 
sę, kremu odą išsitepę žmonės. Maži vaikučiai žaidė prie pat vandens 
su savo kibiriukais arba tiesiog sėdėjo ir plastikiniais kastuvėliais 
krykštaudami žarstė sau į plaukus šlapio smėlio gniužulus. Išsišiepu- 
sių paauglių grupelės stebėjo jaunas merginas, poromis, trijulėmis, 

bet niekada po vieną, kursuojančias į priekį ir atgal, slaptas kūno vie- 
teles prisidengusias “Jantzen" maudymosi kostiumėliais. Poilsiautojai 
basomis ėjo per įkaitusį sutryptą smėlį, nusidegindami padus kulniavo 
į užkandinę, kur pirko bulvių traškučius, šaldytus “Devil Dogs" pyra- 
gaičius bei ledinukus. 

Pro šalį praplaukė pripučiamas guminis plaustas. Ant jo gulėjo po- 
nia Koudi, dėvinti įprastą mokyklinę uniformą, kuria puošdavosi nuo 
rugsėjo iki birželio: pilką dviejų dalių kostiumėlį, storą megztinį (šį vil- 
kėdavo po švarku vietoj palaidinukės), ant vienos, bemaž neegzistuo- 
jančios, krūties prisisegusi gėlę, kojas apsitempusi elastinėmis kana- 
dietiškų mėtinukų spalvos kojinėmis. Juodi aukštakulniai senmergės 
batai skrodė vandenį, vilnyse palikdami “V" raideles. Melsvai pada- 
žytus, kaip ir mano motinos, plaukus ponia Koudi buvo susiraičiusi į 
standžias, vaistais atsiduodančias spiralės pavidalo garbanas. Saulės 
šviesoje akinančiai ryškiai blizgėjo jos akinių stiklai. 

- Atsargiau, berniukai, - perspėjo mokytoja. - Nepraraskite bud- 
rumo, nes taip jums smogsiu, kad apaksite. Man galima. Tokią teisę 
suteikė mokyklos taryba. Na, ponaiti Čembersai, prašyčiau padekla- 
muoti “Užtaisyti sieną''*. Mintinai. 

- Aš bandžiau atiduoti pinigus, - pareiškė Krisas. - Bet juos pasi- 
savino senoji Simons! Ar girdite? Ne mane reikėtų apkaltinti vagys- 
te! Ir ką dabar darysite? Gal ją apakinsite? 

- “Užtaisyti sieną“, ponaiti Čembersai. Malonėkite. Mintinai. 

Krisas dėbtelėjo į mane sielvartingu žvilgsniu, kuris tarytum bylo- 
jo: ką aš tau sakiau? Plūduriuodamas vandenyje stačiomis jis pra- 
dėjo deklamuoti: 

- “Kai kas nemyli sienos, sustingdo žemę po jos mūrais..." - stai- 
ga Kriso galva murktelėjo į ežerą, ir jo burna prisipildė vandens. 

Po sekundės išniręs bičiulis sustūgo: 

- Padėk, Gordi! Padėk! 

Jis antrą kartą nugrimzdo į gelmę. Skaidriame vandenyje pama- 
čiau du išpurtusius, nuogus lavonus, kurie gniaužė Kriso kulkšnis. 
Vernas ir Tedis, išplėtę negyvas, bevyzdes it graikų statulų akis. 
Trumpučiai, suglebę lytiškai nesubrendusių vaikų peniai kyšojo po iš- 
sipūtusiais pilvais nelyginant bespalvės laminarijos. Kriso galva vėl 
pasirodė paviršiuje. Jo ranka vangiai pasviro mano pusėn, iš gerklės 
*Roberto Frosto (1874-1963) eilėraštis. 

išsiveržė moteriškas klyksmas, kuris pakilo aukštyn ir suplonėjo iki 
veriančio, karštą vasaros orą persmelkusio staugimo. Žaibiškai at- 
sigręžiau į krantą, bet jo niekas neišgirdo. Ant balto medinio kryžiaus 
formos bokštelio įsitaisęs gelbėtojas lingavo bronzinio atspalvio atle- 
tišku kūnu ir šypsojosi merginai raudonu maudymosi kostiumėliu. La- 
vonams dar sykį trūktelėjus Krisą, šis užspringo vandeniu, ir spigus 
riksmas virto gargaliavimu. Porelei negyvėlių tempiant bičiulį į juo- 
das gelmes, mačiau raibuliuojančias, kančios kupinas jo akis, kurios 
meldė padėti, regėjau baltas rankas, bejėgiškai tiesiamas link saulės 
nublizginto vandens paviršiaus. Užuot nėręs į gilumą ir bandęs pagel- 
bėti Krisui, kaip beprotis nusiyriau link kranto, bent jau iki tos vietos, 
kur kojos siektų dugną. Tačiau po kelių grybšnių pajutau, kaip minkš- 
ta, apipuvusi ranka prilimpa prie mano blauzdos ir ryžtingai traukia ją 
žemyn. Jau ruošiausi užriaumoti visa gerkle, bet tuo momentu sapnas 
išsisklaidė užleisdamas vietą grūdėtai tikrovės faksimilei. Koją purtė 
Tedis. Jis žadino mane, kad perimčiau budėjimą. 

Vis dar mieguistas, šnekėdamas kaip per sapną, sukrenkščiau: 

- Tu gyvas, Tedi? 

- Ne. Aš negyvas, o tu esi juodas nigeris, - piktai atšovė jis. Tai 
galutinai ištirpdė sapną. Įsitaisiau prie laužavietės, Tedis išsitiesė ant 
žemės. 

Draugai kietai miegojo iki pat ryto. Aš knapsojau prie ugnies, 
retsykiais atsijungdavau, bet greitai pabusdavau. Naktis anaiptol ne- 
ūkavimą, tylų mažo žvėrelio, kuriam likimas tikriausiai nulėmė aukos 
vaidmenį, cypčiojimą. Atžalyne nuplumpsėjo kažkoks stambesnis gy- 
vis. O kur dar nuolatinis svirplių čirpimas. Laimei, daugiau niekas 
nežviegė. Nusnūdau, pakirdau, bet netrukus vėl sumerkiau akis. Jei 
stovėčiau sargyboje Le Dio miestelyje ir taip aplaidžiai vykdyčiau 
savo pareigas, patekčiau į karo tesimą, kur mane įsakytų sušaudyti. 

Po paskutinio zuikmiegio sugrįžęs į realybę pajutau, jog kažkas 
pasikeitė. Prireikė kelių sekundžių, kol supratau matąs prie džinsų 
prigludusias rankas, nors mėnulis jau buvo nusileidęs. Laikrodis rodė 
be penkiolikos minučių penkias. Brėško. 

Atsistojau, išgirdau, kaip sutraška stuburas, paėjau porą tuzinų 

pėdų nuo suglebusių bičiulių kūnų ir nusišlapinau žagrenių guote. 
Naktiniai šiurpuliai pamažu atlėgo. Nuostabus jausmas. 

Šlakuotu pylimu užsiropščiau iki geležinkelio, prisėdęs ant bėgių 
tingiai spardžiau angliukus, bet draugų žadinti neskubėjau. Man knie- 
tėjo vienam pasimėgauti žavinga dienos pradžia. 

Rytas išaušo ganėtinai sparčiai. Svirpliai po truputį nutyko, o me- 
džių ir krūmų šešėliai išgaravo kaip balutės po lietaus. Kvapų stoko- 
jantis oras liudijo, jog mūsų laukė karšta diena, viena iš gausybės. 
Paukščiai, kurie kiaurą naktį gūžėsi iš baimės, kaip ir mes, dabar 
narsiai pasipūtė ir įniko čiulbėti. Sąvartoje, iš kur atsinešėme prakurų, 
ant nuvirtusio medžio atsitūpė vieversys, bet po akimirkos purptelėjo 
aukštyn. 

Nežinau, kiek laiko kiurksojau ant bėgio stebėdamas raudonį, ku- 
ris išblėso iš padangių lygiai taip pat tyliai, kaip vakar atsėlino. Pa- 
kankamai ilgai, kad nutirptų pasturgalis. Jau norėjau pakilti, kai atsi- 
sukęs į dešinę išvydau elnę, stovinčią ant sankasos, beveik už dešim- 
ties jardų. 

Širdis taip aukštai pašoko krūtinėje, jog, manau, būčiau galėjęs 
įsikišti pirštus į gerklę ir ją paliesti. Skrandį ir genitalijas įkaitino jau- 
dulys. Suakmenėjęs nepajėgiau nė krustelėti. Tamsiai pilkos gyvulio 
akys savo atspalviu priminė velveto atraižas, kurias galima išvysti ju- 
velyriniais dirbiniais prekiaujančių parduotuvių vitrinose. Mažutės au- 
sys panėšėjo į nutrintos zomšos lopinėlius. Elnė romiai žvelgė į mane, 
lyg smalsaudama šiek tiek palenkė galvą - prieš save regėjo užsimie- 
gojusį vaikį, kurio sutaršytus plaukus tarytum kažkas perbraukė akė- 
čiomis, bernioką, dėvintį atraitotus džinsus ir chaki spalvos marški- 
nius užlopytomis alkūnėmis bei pakelta (pagal paskutinį mados šūks- 
nį) apykakle. Tuo tarpu aš mačiau savotišką, dievišką dovaną, įteiktą 
man su gąsdinančiu atsainumu. 

Mes spoksojome vienas į kitą labai ilgai... bent man taip pasirodė. 
Galų gale elnė apsisuko ir peršoko per bėgius nerūpestingai virpčio- 
dama balta striuka uodegėle. Pastebėjo žolę ir ėmė ją skabyti. Nega- 
lėjau tuo patikėti. Ji ganėsi. Į manę nė nepasižiūrėjo, tačiau jai nerei- 
kėjo nieko bijoti. Vis vien neįstengiau pajudėti. 

Po mano sėdmenimis netikėtai suvibravo bėgis. Elnė pakreipė gal- 
vą ir įsispigino Kasl Roko pusėn. Pastovėjo sustingusi, traukdama 
orą į juodas šnerves. Paskui trimis nerangiais šuoliais nėrė į mišką, 

pranyko tankmėje be jokio garso, jei neskaitytume vienos supuvusios 
šakelės trakštelėjimo, kuris nuskambėjo kaip šūvis, paleistas stadione 
iš startą skelbiančio teisėjo pistoleto. 

Pakerėtas vėpsojau į tą vietą, kur ji rupšnojo žolę, tačiau, kai ryto 
ramybę išblaškė krovininio sąstato bildesys, nučiuožiau nuo pylimo 
link miegančių draugų. 

Lėtai dundantis traukinys prižadino trijulę. Jie žiovavo, kasėsi, 
nervingai krizeno plepėdami apie “žviegiantį vaiduoklį", anot Kriso. 
Vis dėlto pokalbiai gana greitai pakrypo kitomis temomis. Prašvitus 
naktinis įvykis atrodė veikiau kvailas negu įdomus. Prisiminimai trik- 
dė, todėl nieko keista, kad juos norėjosi išmesti iš galvos. 

Jau ketinau pasigirti bičiuliams, jog mačiau elnę, bet paskutinę aki- 
mirką nutariau palaikyti liežuvį už dantų. Iki šiol niekam to nepasako- 
jau. Ir dabar, kai aprašiau susitikimą su rusvakailiu gyvūnu, jis neat- 
rodo kažkuo ypatingas. Tačiau man asmeniškai tai buvo geriausia, 
tyriausia kelionės dalis. Atgaivindavau ją mintyse sunkiais gyvenimo 
momentais tarsi skęstantis, šiaudo besigriebiantis žmogus - pirmąją 
dieną Vietnamo brūzgynuose (mano kolega išniro į proskyną, delnu 
prisidengė šnerves ir kai atitraukė ranką nuo veido, pamačiau, jog 
nosies nebėra, nes ją nupylė kulka); tuo metu, kai gydytojas pranešė, 
esą jauniausias mūsų sūnus galbūt serga smegenų vandene (ačiū 
Dievui, paaiškėjo, kad jog galva tiesiog didesnė nei kitų vaikų); ilgo- 
mis, iš proto varančiomis savaitėmis prieš mano motinos mirtį. Min- 
timis sugrįždavau į tą rytą, sąmonės akimi pamatydavau elnę, kar- 
pančią ausimis, glotniomis kaip nutrinta zomša, baltos uodegėlės 
švystelėjimą. Tačiau tokios smulkmenos nė motais aštuoniems šim- 
tams milijonų raudonųjų kinų, ar ne? Sunkiausia pasakyti svarbiau- 
sius dalykus, nes žodžiai juos menkina. Kodėl nepažįstamiems žmo- 
nėms turėtų rūpėti džiaugsmingos tavo gyvenimo akimirkos? 

Pakrypę į pietvakarių pusę bėgiai driekėsi pro eglių ir krūmynų 
tankmę. Pusryčiams užkandome pernokusių gervuogių, tačiau nuo jų, 
be abejo, nepasisotinome - uogos apramina skrandį, bet po trisde- 
šimties minučių šis vėl pradeda urgzti. Užkopėme ant sankasos ir va- 
landėlei atsikvėpėme. Žvilgtelėjęs į laikrodį pamačiau, kad jau aštuo- 
nios. Mūsų burnos nusidažė purpuriniais syvais, nuogus juosmenis 

apdraskė gervuogių spygliai. Vernas niūriai sumurmėjo, jog dabar jam 
labiausiai magėtų sukirsti porą keptų kiaušinių su kumpiu. 

Šią vasarą mūsų dar nebuvo svilinusi tokia kaitra, kuri, beje, kitą 
dieną turėjo atlėgti. Debesų draiskanos išgaravo, ir iki devynių pa- 
dangės įgavo blyškų plieno atspalvį. Regis, karštis sustiprėdavo vien 
pažvelgus į dausas. Krūtine ir nugara žliaugė prakaitas, purvo bei 
suodžių sluoksnyje paliekantis švarius takelius. Virš galvos dūzgė įky- 
rių uodų ir muselių spiečiai. Supratimas, jog teks kulniuoti ne vieną 
mylią, taip pat nepakėlė nuotaikos. Tačiau noras pasiekti tikslą vertė 
žingsniuoti sparčiau, nei derėtų žadą atimančiame karštyje. Nuošir- 
džiai prisipažįstu, mes beprotiškai geidėme rasti to vaiko kūną. Troš- 
kome išvysti lavoną, net jei vėliau naktimis miegą trikdytų šimtai 
kraupių košmarų. Manau, pradėjome tikėti, kad nusipelnėme jį pa- 
matyti. 

Maždaug pusę dešimtos Tedis su Krisu šūksniais pranešė, jog 
priešakyje pastebėjo vandenį. Mudu su Vernu pribėgome prie jų. 
Krisas linksmai juokėsi ištiesęs ranką. 

- Pažiūrėkite! Tai bebrų darbas! 

Jis neapsiriko. Priekyje pylimo papėdę perskrodė didžiulis vamz- 
dis. Bebrai stropiai užtaisė dešinįjį pralaidos galą pagaliukais ir šake- 
lėmis, kurias sutvirtino lapais, žagarais, sauso purvo gniužulais. Tie 
gyviai - tikri juodadarbiai šmikiai. Šalia jų dambos saulėje blizgėjo 
skaidrus tvenkinys. Šen bei ten tarsi mediniai iglu iš vandens kyšojo 
kupstai, bylojantys, jog tose vietose bebrai susisuko gūžtas. Tolima- 
jame ežerėlio gale čiurleno upokšnis, o kai kurie prie sraunios tėkmės 
augantys medžiai buvo apgraužti kone iki trijų pėdų aukščio. 

- Žmonės iš geležinkelio kompanijos greitai išvalys šitą mėšlą, - ta- 
rė Krisas. 

- Kodėl? 

- Todėl, kad tvenkinys gali paplauti vertinguosius bėgius. Tam ir 
reikalingas vamzdis po geležinkeliu. Jie nušaus kelis bebrus, pabai- 
dys likusius ir išgriaus užtvanką. Tuomet šitas ežeras taps pelkynu, 
kokiu buvo anksčiau. 

- Tai neteisinga, - pastebėjo Tedis. 

Krisas gūžtelėjo. 

- Kam rūpi tie bebrai? Tik jau ne Didžiojo pietų ir vakarų Meino 
kompanijai. 

- Kaip manote, ar čia pakankamai gilu, kad galėtume išsimaudy- 
ti? - pasiteiravo Vernas, įbedęs godų žvilgsnį į vandenį. 

- Galime išsiaiškinti vieninteliu būdu, - atsiliepė Tedis. 

- Kuris pirmas šoks? - paklausiau. 

- Aš! - suriko Krisas ir leidosi tekinas į papėdę pakeliui nusispir- 
damas sportbačius, nuo juosmens atsirišdamas marškinėlius. Nykš- 
čiais žaibiškai nusismaukė kelnes bei trumpikes. Pastrykčiojo ant vie- 
nos kojos, paskui ant kitos, kol nusitraukė kojines. Tuomet plojosi pil- 
vu į vandenį. Po sekundės išniro ir papurtė galvą, nuo akių atmesda- 
mas šlapius plaukus. - Velniškai gera! - paskelbė. 

- Ar gilu? - šūktelėjo Tedis, kuris nemokėjo plaukti. 

Kai Krisas atsistojo, virš vandens pasirodė jo pečiai. Ant vieno iš 
jų kažkas juodavo. Nusprendžiau, jog tai dumblas. Tereikėjo atidžiau 
įsižiūrėti, ir būčiau apsisaugojęs nuo galybės košmarų, kurie vėliau 
mane kankino. Deja, to nepadariau. 

- Ko jūs laukiate, bailiai? 

Jis apsisuko, sumataravo rankomis ir nerangiai nusiyrė į kitą kran- 
tą, kurį pasiekęs grįžo atgal. Mes jau buvome nusimetę rūbus. Antras 
į tvenkinį puolė Vernas. Aš sekiau iš paskos. 

Skaidrus, vėsus ežeras fantastiškai atgaivino. Priplaukiau prie 
Kriso mėgaudamasis šilkinėmis vandens glamonėmis. Atsistojau, ir 
mes išsišiepėme vienas kitam. 

- Jėga! - to pačiu metu ištarėme. 

- Suknistas smaukalius, - prajuko jis, tėkštelėjo purslus man į veidą 
ir nuplaukė šalin. 

Mes kvailiojome vandenyje beveik pusvalandį, kol suvokėme, jog 
tvenkinys pilnas siurbėlių. Nardėme, dūkome ir į nieką nekreipėme 
dėmesio. Bet kai seklumoje Vernas įsirėmė delnais į dugną ir trium- 
fuodamas iškėlė aukštyn kojas, kurias praskėtė į virpančią “V" raidę, 
pastebėjau, kad jos aplipusios juodais gniutulais, kokius mačiau ir ant 
Kriso pečių - išsipūtusiais šliužais. 

Krisas nukorė žandikaulius, mano kraujas suledėjo. Tedis užstau- 
gė, jo fizionomija išblyško. Pašėlusiai taškydamasi mūsų trijulė visu 
greičiu nusiyrė į krantą. Dabar daugiau žinau apie gėlavandenius 
šliužus nei anuomet, tačiau tas faktas, jog dauguma jų nekenksmingi, 
nė per nago juodymą nenumalšina begalinio pasibaisėjimo, kurį jiems 
jaučiu nuo maudynių bebrų tvenkinyje. Dėlių seilėse netrūksta anes- 

tetinių ir krešėjimą stabdančių medžiagų, kitaip tariant, auka, prie ku- 
rios jos prisiklijuoja, nieko nepajunta. Jeigu nepastebėsite siurbėlių, jos 
čiulps kraują, kol prikimš savo bjaurius kūnelius ir nukris arba pa- 
prasčiausiai sprogs. 

Mes sudribome pakrantėje. Kai Tedis save nužvelgė, jį apėmė is- 
terijos priepuolis. Žviegdamas vyrukas įniko plėšti dėles nuo odos. 

Vernas išniro iš vandens, dėbtelėjo į mus suglumusiu žvilgsniu. 

- Po velnių, kas jam atsiti... 

- Dėlės! - sustūgo Tedis. Jis nutraukė porelę nuo drebančių šlau- 
nų ir sviedė šliužus kiek įmanydamas toliau. - Sušiktos siurbėlės! - 
išrėkiant paskutinį žodį, spigus jo balsas užlūžo. 

- ODieveoDieveoDieve! - ėmė klykti Vernas ir kaip įkirptas mo- 
vė į krantą. 

Mane tebekrėtė šaltis; dienos kaitra laikinai atslūgo. Vis kartojau 
sau nepasiduoti panikai. Nepradėti rėkti. Nebūti skystaklyniu. Pustu- 
zinį dėlių atplėšiau nuo rankų, dar keletą nusibraukiau nuo krūtinės. 

Krisas atsuko nugarą. 

- Gordi? Ar ten jų yra? Maldauju, Gordi, nuimk jas! - ant jo odos 
išties pūpsojo penkios ar šešios siurbėlės it kokie groteskiški juodi 
mygtukai. Rankos mostu nuspriegiau į šalį jų minkštus bekaulius kū- 
nus. 

Dar daugiau parazitų nusipurčiau nuo kojų. Atsikratęs jais papra- 
šiau Kriso, kad apvalytų mano nugarą. 

Šiek tiek atsipalaidavau... būtent tada nukreipiau žemyn akis ir 
pamačiau siurbėlių tėtuką, įsikibusį į mano sėklides. Šliužas prisipliau- 
pė tiek kraujo, kad tapo keturgubai stambesnis už natūralaus dydžio 
dėles. Pilkšva jo oda nusidažė melsvai raudona spalva. Neabejojau, 
jog tuojau prarasiu savitvardą. Nenumanau, ar kiti matė mano siau- 
bą, bet svarbiausia, jog pats žinojau, ką jaučiu. 

Viršutine plaštakos puse brūkštelėjau per glotnų, lipnų kūną. Siur- 
bėlė nenukrito. Antrą sykį neprisiverčiau jos paliesti. Įsmeigiau akis 
į Krisą, prasižiojau, tačiau nepajėgiau išspausti nė garso. Tiesiog pa- 
rodžiau ranka. Papilkėję bičiulio skruostai dar labiau išbalo. 

- Man nepavyks jos nuimti, - išlemenau pro aptirpusias lūpas. - 
Tu... gal tu... 

Krisas atšlijo kratydamas galvą, perkreipęs burną. 

- Aš negaliu, Gordi. - Bičiulis neįstengė atplėšti nuo manęs akių. 

- Atleisk, bet negaliu. Ne. O ne. - Jis nusigręžė, pasilenkė vieną ran- 
ką prisispaudęs prie nugaros tarytum liokajus iš muzikinės komedijos 
ir išsivėmė į kadagius. 

Privalai susivaldyti, pagalvojau įsistebeilijęs į dėlę, kuri kybojo 
paslėpsniuose lyg idiotiška barzdelė. Jos kūnas pastebimai pūtėsi. 
Privalai susivaldyti ir ją nulupti. Būk tvirtas. Tai paskutinė siur- 
bėlė. Pas-ku-ti-nė. 

Vėl nuleidau ranką, įsistvėriau į šliužą ir dviem pirštais jį sutraiš- 
kiau. Delnu bei vidine riešo puse nutekėjo šiltas mano paties kraujas. 
Aš pravirkau. 

Tebežliumbdamas žengiau prie drabužių krūvelės ir apsirengiau. 
Norėjau liautis bliovęs, bet niekaip nepajėgiau užsukti kranelių. Lyg 
to būtų maža, mane ėmė krėsti drebulys. 

Pro ašaras pamačiau atbėgantį nuogą Verną. 

- Jų nebėra, Gordi? Nebėra? 

Vyrukas strypčiojo priešais it pakvaišęs šokėjas karnavalo sceno- 
je. 

- Jų nebėra? Ką? Nebėra, Gordi? 

Į šalis šaudančios Verno akys buvo išsprogdintos ir baltos tarytum 
plastikinio karuselės arkliuko. 

Galvos linktelėjimu patvirtinau, kad jis atsikratė visomis dėlėmis, 
bet verkti nenustojau, tarsi būčiau nusprendęs siekti raudotojo karje- 
ros. Į kelnes susikišau marškinius, užsisegiau juos iki pat kaklo. Už- 
sitraukiau kojines ir apsiaviau sportbačius. Ašaros pamažėle išseko. 
Dar truputį pagokčiojau, sušniurkščiau ir pagaliau nurimau. 

Krisas žengė prie manęs guobų lapais šluostydamasis burną. Iš- 
plėstos jo akys meldė atleisti. 

Kai visi apsirengėme, kurį laiką stypsojome ir dairėmės vieni į ki- 
tus. Galiausiai nuropojome aukštyn pylimo šlaitu. Vienu metu atsig- 
ręžęs pažvelgiau į negyvą dėlę, kėpsančią ištryptuose krūmynuose, 
tarp kurių mes strakaliojome, spiegėme ir gremžėme siurbėles nuo 
odos. Ji atrodė subliūškusi... bet vis vien grėsminga. 

Po keturiolikos metų išleidau pirmąjį romaną ir pirmą kartą nuke- 
liavau į Niujorką. “Švęsime tris dienas, - telefonu pažadėjo redakto- 
rius. - Žmonės, kurie mauks, kas papuola po ranka, bus nušauti“. 
Kad ir ką jis sakė, tas tris dienas gurkšnojome viską iš eilės. 

Niujorke domėjausi tais dalykais, kurie viliojo kiekvieną eilinį at- 

vykėlį - norėjau pamatyti spektaklį muzikiniame “Radio City“ teatre, 
pasižvalgyti į apylinkes nuo “Empire State Building“ stogo (dėjau 
skersą ant Pasaulinio prekybos centro; pastatas, į kurį 1933-iaisiais 
ropštėsi King Kongas, man visada išliks aukščiausias pasaulyje), 
naktį pasivaikščioti Taimskvere. Kytas, mano redaktorius, entuzias- 
tingai sutiko aprodyti miestą. Paskutinę turistinę iškylą atstojo kelio- 
nė Steiteno salos keltu. Pasviręs virš turėklų dirstelėjau žemyn ir iš- 
vydau dvi dešimtis vilnyse plūduriuojančių panaudotų prezervatyvų. 
Vieną akies mirksnį pasijutau žmogumi, turinčiu fenomenalią atmintį 
- man dingojosi, lyg būčiau pakeliavęs laiku, nes sekundei kitai atsi- 
dūriau praeityje. Stovėjau šlaito viduryje ir atsisukęs žvelgiau į ne- 
gyvą siurbėlę: subliūškusią... tačiau vis tiek grėsmingą. 

Matyt, kažką pastebėjęs mano veido išraiškoje, Kytas tarė: 

- Nekoks vaizdas, tiesa? 

Krestelėjau galvą norėdamas jam pasakyti, jog neverta atsipraši- 
nėti. Kad išvystum panaudotas gumytes, nebūtina važiuoti į Didįjį 
Obuolį ir plaukti keltu. Man magėjo pareikšti: Žmonės miklina 
plunksną tik todėl, kad geidžia suvokti praeitį ir pasiruošti mirtį 
žadančiai ateičiai. Kytai, gerasis bičiuli, būtent dėl šios priežas- 
ties visi veiksmažodžiai rašomi būtuoju laiku netgi tuose roma- 
nuose, kurie parduodami milijoniniu tiražu. Vienintelės dvi ver- 
tingos meno formos yra religija bei istorijų kūryba. 

Kaip patys suprantate, tą vakarą buvau gerokai įkaušęs. 

Tepajėgiau sumurmėti: 

- Aš mąsčiau apie ką kita. 

Sunkiausia pasakyti svarbiausius dalykus. 


22 

Mes sukorėme nemenką kelio atkarpą - nė nežinau, kiek laiko ėjo- 
me, - kai pradėjau galvoti: Na, gerai, man pavyko susivaldyti, vis- 
kas baigėsi, kelios sumautos dėlės, būta čia ko; tokioms mintims 
tebešmėžuojant smegeninėje, mano akiratį užliejo baltos šviesos ban- 
gos ir aš sudribau. 

Turbūt taip tvojausi į pabėgius, jog net kaulai subarškėjo, tačiau 
man rodės, kad grimztu į šiltą, pūkiniais patalais apklotą lovą. Kažkas 
mane apvertė. Beveik nejutau rankų prisilietimų. Veidai priminė be- 

kūnius balionus, žvelgiančius iš padangių aukštybių. Ne, veikiau pa- 
nėšėjo į teisėjo fizionomiją, kurią mato boksininkas, “surijęs" triuški- 
nantį smūgį ir dešimčiai sekundžių nusprendęs priglausti galvą prie 
ringo pagrindo. Jų balsai švelniai virpėjo, tai pagarsėdavo, tai nuslop- 
davo iki šnabždesio. 

- ..jam nutiko? 

- „atsigaus? 

- „kalta saulė... 

- Gordi, ar tu... 

Greičiausiai atsakiau kažką labai nerišliai, nes veiduose nušvito 
baimingo nerimo išraiškos. 

- Gal reikėtų vesti jį namo, - pasiūlė Tedis, ir jo fizionomija pasi- 
slėpė baltoje migloje. Kai ši išsisklaidė, vėl jaučiausi normaliai. Šalia 
pritūpęs Krisas paklausė: 

- Ar tu mane girdi, Gordi? Atsigavai, seni? 

- Taip. - Pakėliau galvą, ir man prieš akis išsprogo tūkstančiai juo- 
dų taškelių, kurie bematant pranyko. Nesulaukęs antrosios jų salvės 
atsistojau. 

- Tu mirtinai mane išgąsdinai, Gordi, - tarė jis. - Nori praskalauti 
gerklę? 

- Aha. - Bičiulis padavė puspilnę gertuvę, ir aš nurijau tris šilto 
vandens gurkšnius. 

- Gordi, kodėl tu apalpai? - nerimastingai pasiteiravo Vernas. 

- Nes pažvelgiau į tavo marmūzę, - atšoviau. 

- Yhy-hy-hy! - sužvigo Tedis. - Kad tu apsitriestum, Gordi! Su- 
mautas šmikis! 

- Ar tikrai gerai jautiesi? - neatlyžo Vernas. 

- Taip, taip. Tiesiog... kai prisiminiau siurbėles, man trumpam ap- 
svaigo galva. 

Jis rimtai sulinksėjo. Valandėlę atsikvėpėme šešėlyje ir vėl leido- 
mės į žygį. Mudu su Vernu pėdinome iš vienos bėgių pusės, Krisas 
ir Tedis - iš kitos. Neabejojome, jog kelionės tikslą greitai pasieksime. 

Vis dėlto žingsniuoti reikėjo ilgiau, nei tikėjomės. Jei būtume su- 
mintiję kelias minutes patyrinėti žemėlapį, kaipmat būtume susigaudę, 

kas ir kaip. Žinojome, jog Rėjaus Brauerio lavonas tyso Harlou kely- 
je, kuris įsirėžia į Karališkąją upę. Šią kirto dar vienas pastolių tiltas. 
Todėl mes pamanėme: priartėję prie Karališkosios upės, atsidursime 
netoli Harlou kelio, kur stovėjo Bilio ir Čarlio mašina, kai jie pamatė 
berniuką. Mūsų manymu, nukulniuoti dešimt mylių, skiriančių tą upę 
nuo Kaslo - niekų darbas. 

Deja, tokį atstumą būtume sukorę, jei būtume traukę nosies tiesu- 
mu, o geležinkelio bėgiai, nutiesti tarp Karališkosios upės ir Kaslo, 
driekėsi anaiptol ne tiesia linija. Tiksliau sakant, jų atšaka vedė ap- 
link kalvotą birios žemės regioną, vadinamą Skardžiais. Pažiūrėję į 
žemėlapį iš karto būtume pastebėję apylanką ir supratę, jog vietoj de- 
šimties mylių teks kėblinti šešiolika. 

Vidurdienį, Karališkajai upei vis dar nepasirodžius akiratyje, pir- 
masis tiesą pradėjo įtarti Krisas. Mes stabtelėjome, o jis užsiropštė į 
aukštą pušį, idant pasidairytų po apylinkes. Nusileidęs žemyn prane- 
šė: upę pasieksime neanksčiau kaip ketvirtą, ir tik tuo atveju, jei pas- 
kubėsime. 

- Ot šūdas! - suriko Tedis. - Ką gi mes darysime? 

Susižvalgėme spoksodami į išvargusius, prakaituotus vienas kito 
veidus. Jautėmės išbadėję ir prislėgti. Didysis nuotykis virto ilga, 
sunkia, kartais gąsdinančia kelione. Visai įmanoma, jog namuose 
mūsų jau pasigedo. Jei su policija dar nesusisiekė Mailas Presmanas, 
gali būti, jog farams paskambino tiltą kirtusio traukinio mašinistas. 
Grįžti į Kasl Roką planavome autostopu, tačiau ketvirtą dienos iki 
prieblandos tebus likusios trys valandos, o sutemus atokiame plente 
niekas nestabdys mašinos prie keturių tranzuojančių vaikų. 

Bandžiau mintyse atgaivinti nuostabų elnės, skabančios rasotą Žo- 
lę, vaizdą, tačiau netgi jis atrodė papilkėjęs ir apmusijęs tarsi medžio- 
tojo trobelėje, virš židinio, kabanti žvėries galva, kurios akims žvil- 
gantis lakas neva turėtų suteikti gyvybingumo. 

Galop Krisas paskelbė: 

- Nuo Harlou kelio mus skiria mažesnis atstumas negu nuo na- 
mų. Eime. 

Jis apsisuko ir nudrožė į priekį mindamas pabėgius dulkėtais 
sportbačiais, nukoręs žemyn galvą. Vietoj pailgo šešėlio po Kriso ko- 
jomis juodavo vos pastebima dėmė. Po minutės dvejonių vorele nu- 
sekėme įkandin. 

Tarp šių įvykių ir nūdienių laikų, kai sėdau juos užrašyti, praėjo 
gana daug metų, per kuriuos dažnai galvodavau apie tas dvi rugsėjo 
dienas. Prisiminimai pakurstydavo nemalonias emocijas, kokias ga- 
lėtų sukelti savaitę upėje plūduriavę, po patrankų salvių į vandens 
paviršių išnirę lavonai. Todėl niekada nesvarsčiau, ar teisingai elgė- 
mės, nutarę pasivaikščioti bėgiais. Kitaip sakant, aš mąstydavau apie 
mūsų sprendimą, bet nekvaršindavau galvos dėl jo įgyvendinimo bū- 
do. 

Dabar mano smegeninėje apibrėžtus kontūrus įgavo kur kas pa- 
prastesnis scenarijus. Esu tikras, jog, apsvarsčius visas galimybes, 
kaip nusigauti į Harlou, mintis keliauti bėgiais būtų pasirodžiusi šau- 
niausia - tikra jėga, kaip sakydavome anuomet. Antra vertus, jei to- 
kia idėja niekam nebūtų toptelėjusi, visa tai, kas įvyko vėliau, galėjo 
ir nenutikti. Nenustebčiau, jei Krisas, Tedis bei Vernas ir dabar bū- 
tų gyvi. Ne, jie nežuvo nei girioje, nei ant geležinkelio bėgių; šioje is- 
torijoje nemiršta niekas, išskyrus keletą dėlių ir Rėjų Brauerį. Atvirai 
kalbant, jis buvo miręs anksčiau, nei prasidėjo pasakojimas. Tačiau 
fakto nepaneigsi: iš ketveriukės berniokų, traukusių burtus, kuriam 
teks keliauti į “Floridos" parduotuvę, šiandieną tiktai vienas tebėra 
tarp gyvųjų. Trisdešimt ketverių metų senasis jūreivis, kuris kreipiasi 
į jus, malonus skaitytojau, atliekantis vestuvių svečio* vaidmenį (nū- 
nai tikriausiai reikėtų dirstelėti į nuotrauką ant knygos viršelio ir įsi- 
tikinti, ar mano žvilgsnis jūsų neužbūrė). Jūs neklystate, jei galvojate 
pajutęs pykčio bangas, kurios sklinda iš manęs... bet šią pagiežą įta- 
koja svari priežastis. Sulaukus tokio amžiaus, kai niekas iš ketveriu- 
kės dar neturėtų teisės tapti valstybės prezidentu, trys iš mūsų jau 
palaidoti. Pasak protingų žmonių, laiko tėkmėje smulkūs atsitikimai 
aidu pasikartoja vis reikšmingesniuose įvykiuose, tad jei būtume pa- 
prasčiausiai nutranzavę į Harlou, gal jie iki šiol būtų išsaugoję gyvy- 
bes? 

Mes galėjome važiuoti pakeleivingais automobiliais iki Šailo baž- 
nyčios, kuri stovėjo 7-ojo plento ir Harlou kelio sankryžoje (bent jau 
iki 1967-ųjų, kai dėl neužgesintos valkatos nuorūkos ji supleškėjo iki 
*Senasis jūreivis, vestuvių svečias - Semiuelio Koulridžo (1772-1834) baladės 
“Senojo jūreivio istorija" veikėjai. 

pamatų). Nusišypsojus sėkmei, būtume aptikę kūną tą pačią dieną, 
dar prieš saulėlydį. 

Vargu ar kuris nors iš mūsų būtų pritaręs šiai idėjai. Ją atmestų 
ne aiškiai suformuluoti argumentai ir prieštaravimai, kuriuos išsaky- 
tume pagal visas mandagios diskusijos taisykles, o niurnėjimai, paty- 
čios, pirsčiojimai arba pakelti viduriniai pirštai. Verbalinę ginčų dalį 
atstotų tokios kandžios bei sąmoju trykštančios pastabos, kaip: “Nors 
apsitrėsk, kokia nesąmonė!", “Nemalkit šūdo!", - ir, žinoma, laiko pa- 
tikrinta frazė: “Ar tavo motina pagimdė nors vieną vaiką, kuriam pa- 
sisekė išgyventi?" 

Kiekvieno iš mūsų galvoje sukosi žodžiais neištarta mintis - ma- 
tyt, nepaprastai reikšminga, todėl ir neįgarsinta, - jog patirsime kažką 
velniškai svarbaus. Tai neturėjo nieko bendra su petardų sprogdini- 
mu arba mėginimais pažvelgti pro sienos skylutę į merginų tualetą, 
esantį valstybiniame Harisono parke. Šitas įvykis prilygo nekaltybės 
praradimui, ketinimui įstoti į armiją arba pirmą kartą teisėtai nusipirkti 
svaigalų - tiesiog užsukti į krautuvėlę, čiupti butelį gero škotiško vis- 
kio, atkišti pardavėjui šaukimo kortelę ar vairuotojo pažymėjimą ir 
traukti laukan su šypsena veide bei rudu maišeliu rankoje - pagaliau 
prisijungęs prie klubo, kurio nariai turėjo vos šiek tiek daugiau teisių 
ir privilegijų nei tie, kurie užsukdavo į mūsų namelį medyje. 

Prieš ypatingos svarbos įvykius reikia atlikti tam tikrus ritualus, 
sudalyvauti iniciacijos apeigose, nužingsniuoti stebuklingu, pokyčius 
žadančiu koridoriumi. Nusipirkti prezervatyvų. Stoti priešais dvasi- 
ninką. Pakelti ranką ir ištarti priesaiką. Arba, pavyzdžiui, kulniuoti ge- 
ležinkelio bėgiais, idant išvystum negyvą bendraamžį (lygiai taip pat 
bėgdavau iki pusės Pušies gatvės, kad pasitikčiau Krisą, jeigu jį pa- 
kviesdavau į svečius, o Tedis įveikdavo pusę Vartų gatvės ir rankos 
mostu pasisveikindavo su manimi, jei aš ketindavau apsilankyti jo na- 
muose). Taip elgtis atrodė teisinga, nes iniciacijos apeigos išties yra 
stebuklingas koridorius; juk mes visada žengiame vienu ar kitu taku 
- per vestuves juo artėjame link altoriaus; kai amžiams užmerkiame 
akis, kažkas tuo keliu neša mūsų karstą. Man ir trims bičiuliams ko- 
ridorių atstojo bėgiai, ir mes pėdinome tarp jų link savo tikslo, kad ir 
ką jis turėjo reikšti. Dėl vieno buvome tikri: važiuoti autostopu nede- 
rėtų. Manau, pernelyg nenustebome, jog iškyla pasirodė sunkesnė, 

nei tikėjomės. Ją lydintys įvykiai tik patvirtino širdyje kirbėjusius įta- 
rimus: tai rimtas reikalas. 

Deja, aplenkdami Skardžius, mes nežinojome, jog Bilis Tesijus, 
Čarlis Hoganas, Džekas Madžetas, Normanas “Pūkis" Brakovicas, 
Vinsas Dežardenas, vyresnysis Kriso brolis Išverstakis bei Tūzas 
Merilas irgi panūdo savo akimis išvysti kūną - Rėjus Braueris tapo 
savotiška įžymybe, o mūsų paslaptis išgaravo virtusi eiliniu spektak- 
liu, kokį parodytų gastroliuojanti trupė. Jie susigrūdo apdaužytame 
52-ųjų laidos Tūzo “Forde"' ir Vinsui priklausančiame rožiniame 54- 
-ųjų “Studebekeryje"', kai prasidėjo paskutinė mūsų kelionės dalis. 

Bilis su Čarliu įstengė nulaikyti liežuvius už dantų vos trisdešimt 
šešias valandas. Galų gale Čarlis išpylė naujienas Tūzui, jiems be- 
stumdant rutulius biliardinėje, tuo tarpu Verno brolis atvėrė širdį 
Džekui, su kuriuo ant Bumo tilto žvejojo upėtakius. Merilas ir Ma- 
džetas motinos vardais prisiekė išsaugoti paslaptį, tačiau iki vidurdie- 
nio apie negyvą vaikį jau žinojo visa jų gauja. Patys matote, ką tie 
mulkiai galvojo apie savo gimdytojas. 

Vyrukai susibūrė biliardo salėje, ir Pūkis Brakovicas paskelbė te- 
oriją (kurią jūs, malonus skaitytojau, girdėjote anksčiau), esą “atradę" 
lavoną jie taptų didvyriais - jau neminint to, kad jų vardai nuskambėtų 
per radiją bei televiziją. Tereikia, tvirtino Pūkis, į dviejų mašinų baga- 
žines sukrauti žūklės įrangą. Policija, kuriai jie praneš apie rastą kū- 
ną, garantuotai patikės išgalvota istorija. Mes tik ketinome sumerkti 
meškeres į Karališkąją upę, pareigūne, galbūt sugauti vieną kitą lyde- 
kaitę. Che-che. Pažiūrėkite, ką aptikome. 

Jų automobiliai pajudėjo iš Kas! Roko ir nurūko Harlou pusėn, 
kai iki tikslo mūsų ketveriukei beliko paduoti ranka. 


25 

Maždaug antrą valandą dangų aptraukė debesys, bet iš pradžių 
neatkreipėme į juos dėmesio. Nuo pirmųjų liepos dienų nebuvo iškri- 
tęs nė vienas lašelis, kodėl gi dabar turėtų lyti? Visgi debesys, užtem- 
dę pietines padanges, juodi lyg mėlynė paakyje, lėtai nuslinko mūsų 
kryptimi. Įdėmiai juos nužvelgiau, pabandžiau po tamsiais sluoksniais 
įžiūrėti miglelę, bylojančią, jog už dvidešimties ar penkiasdešimties 
mylių jau pliaupia visu pajėgumu. Nieko nepastebėjau. Tačiau debesų 
po truputį daugėjo. 

Vernas prisitrynė ant kulno pūslę, tad mes sustojome ir pailsėjo- 
me, kol į kairįjį sportbatį jis kišo samanas, nuplėštas nuo seno ąžuolo 
žievės. 

- Gordi, manai, lis? - paklausė Tedis. 

- Greičiausiai. 

- Velniava, - atsiduso jis. - Kokia sumauta diena, tokia sumauta ir 
jos pabaiga. 

Aš nusijuokiau, Tedis man mirktelėjo. 

Vėl nudrožėme pirmyn, bet dabar dėl skaudančios Verno kojos 
ėjome lėčiau. Tarp antros ir trečios valandos dienos šviesa išblėso. 
Nors karštis neatlėgo, be to, oro drėgnumas vis labiau slėgė pečius, 
mes supratome, jog neilgai trukus pratrūks liūtis. Paukščiai akivaiz- 
džiai tam pritarė. Tarsi iš niekur išnirdami jie šmaižė padangėse, čiul- 
bėjo ir spigiai klykavo. Akinantis švytėjimas, rodės, pakito į filtruotą, 
kone perlamutrinį žvilgesį. Išskydo pradėję ilgėti mūsų šešėliai. Saulė 
sublizgėdavo debesų properšose ir vėl pasislėpdavo storame jų 
sluoksnyje. Pietinis dangus įgavo vario atspalvį. Mes žvelgėme į at- 
slenkančius juodus perkūndebesius, pakerėti jų apimties bei grėsmin- 
gos išvaizdos. Retsykiais vieno ar kito gelmėje tarytum užsižiebdavo 
lemputė, ir tamsi mėlynė trumpam papilkėdavo. Arčiausiojo šone 
blykstelėjo šakotas žaibas, pakankamai ryškus, kad mano akyse su- 
tavaruotų melsvi ratilai. Jį palydėjo užsitęsęs, žemę sudrebinęs 
griaustinio trenksmas. 

Truputį paaimanavome, jog kiaurai peršlapsime, bet keiksnojome 
orą tiktai dėl vaizdo - iš tiesų nekantraudami laukėme lietaus, šalto, 
gaivinančio... be jokių dėlių. 

Po pusės keturių tarp medžių pastebėjome tekantį vandenį. 

- Pagaliau! - džiaugsmingai sušuko Krisas. - Ten Karališkoji upė! 

Įgavę antrąjį kvėpavimą paspartinome žingsnį. Audra baudėsi 
mus užgriūti bet kurią akimirką. Padvelkė vėsa, ir per kelias sekun- 
des temperatūra, regis, nukrito dešimčia laipsnių*. Nukreipęs akis že- 
myn pamačiau, jog mano šešėlis visiškai pranyko. 

Išsiskirstėme po du ir numygome į priekį, kiekviena porelė ati- 
džiais žvilgsniais tyrinėjo savąją pylimo pusę. Nuo šleikštulį kelian- 
čios įtampos mano burna perdžiūvo, įniko keistai pulsuoti. Saulė pra- 
dingo už debesų klodo ir daugiau nebeišniro. Danguje tamsaus tumu- 


*Penkiais šešiais laipsniais pagal Celsijų. 

lo kraštelius nutvieskė aukso dryžiai tarytum debesėlį iš Senojo Tes- 
tamento iliustracijos, tačiau neilgai trukus pajuodavusiose, audrą pra- 
našaujančiose padangėse išgaravo bet kokie saulės pėdsakai. Diena 
apniuko - debesys sparčiai dorojo žydrynės likučius. Upę užuodėme 
lengvai it kokie arkliai. Aišku, mūsų šnerves galėjo pakutenti ir artė- 
jančio lietaus kvapas. Virš galvų pakibo vandenynas, prilaikomas 
plonos plėvelės, kuriai praplyšus, bet kurią sekundę mus užlies potvy- 
nis 

Mėginau dairytis į pomiškį, tačiau mano žvilgsnis nenumaldomai 
krypo į audringas dausas. Tirštėjančiose jos spalvose buvo galima 
įskaityti kokią nori pražūtingą lemtį: vandenį, ugnį, vėją, krušą. Sustip- 
rėjo vėsus, tarp eglių švilpaujantis vėjelis. Staiga tiesiai virš mūsų 
tvykstelėjo toks akinantis žaibas, kad surikau ir delnais užsidengiau 
akis. Dievas mane nufotografavo pasinaudojęs blykste - nediduką 
vaikį, aprišusį juosmenį marškinėliais, pagaugais nuėjusia oda, anglimi 
ištepliotais skruostais. Išgirdau, kaip už šešiasdešimties jardų nuvirto 
didžiulis medis. Perkūno griausmas privertė mane susigūžti. Tuo mo- 
mentu iš visos širdies geidžiau sėdėti namuose, skaityti įdomią knygą 
saugioje vietoje... pavyzdžiui, bulvių rūsyje. 

- Jėčėzau! - sustūgo Vernas veriančiu, silpnu balsu. - Jėčėzau 
Kristau, tik pažiūrėkite! 

Nukreipiau akis jo parodyta linkme ir išvydau melsvai baltą ug- 
nies kamuolį, čiuožiantį kairiuoju geležinkelio bėgiu, šnypščiantį lyg 
verdančiu vandeniu nušutinta katė. Jis pralėkė pro šalį, o mes paly- 
dėjome kamuolinį žaibą priblokštais žvilgsniais, pirmą kartą gyvenime 
sužinoję, kad gali egzistuoti kažkas panašaus. Už dvidešimties pėdų 
jis netikėtai pokštelėjo ir išgaravo palikdamas ozono prisodrintą kva- 
pą. 

- Ką aš čia veikiu? - sumurmėjo Tedis. 

- Tai bent velniava! - linksmai sušuko Krisas pakėlęs aukštyn vei- 
dą. - Tuojau mus užklups tokia audra, kokios jūs dar nesate regėję! 
- visgi aš entuziazmu netryškau. Veikiau pritariau Tedžiui. Pažiūrė- 
jus į dangų, man apsvaigdavo galva. Atrodė, tarsi dėbsočiau į paslap- 
tingą, marmuru nuklotą tarpeklį. Trečias iš eilės žaibo trenksmas vėl 
privertė mane krūptelėti. Šįsyk pasklido karštesnis, sodresnis ozono 
tvaikas. Po akis nusvilinusio žybsnio akimoju driokstelėjo griaustinis. 

Man tebezvimbė ausyse, kai nuaidėjo triumfuojantis Verno klyks- 
mas: 

- ČIA! JIS ČIA! ŠTAI ČIA! AŠ JĮ MATAU! 

Panorėjęs netgi dabar galiu mintyse išvysti Verną - man tereikia 
trumpam atsilošti ir užsimerkti. Jis stovi ant kairiojo bėgio kaip tyri- 
nėtojas, stypsantis savo laivo pirmgalyje, viena ranka prisidengęs 
akis, kurias apakino sidabrinis žaibas, kitą ištiesęs miško pusėn. 

Pribėgome prie jo ir įsispiginome ten, kur bičiulis rodė. Pamenu, 
tuo metu galvojau: Viskuo kalta įsišėlusi Verno vaizduotė. Dėlės, 
karštis, audra... jam tiesiog vaidenasi. Bet aš klydau, nors vieną 
sekundės dalį neabejojau esąs teisus. Kitaip tariant, tą akimirką ne- 
norėjau pamatyti jokio lavono, netgi mašinos suvažinėto švilpiko. 

Toje vietoje, kur mes stovėjome, ankstyvo pavasario liūtys nuplo- 
vė nemenką šlaito sluoksnį, tad po mūsų kojomis atsivėrė žvyruotas 
keturių pėdų aukščio skardis. Geltonas dyzelinis garvežys, priklau- 
santis geležinkelio priežiūros komandai, dar nebuvo pravažiavęs pro 
šias apylinkes arba remonto brigadai iki šiol niekas nepranešė apie 
išgraužą, kuri, matyt, susiformavo visiškai neseniai. Klampioje, pel- 
kėtoje papėdėje vešėjo tankūs, nemaloniai dvokiantys brūzgynai. Iš 
gervuogių krūmo kyšojo balta ranka. 

Ar kuris nors iš mūsų alsavo? Aš asmeniškai sulaikiau kvapą. 

Švelnus oro dvelksmas sustiprėjo iki žvarbaus, gūsingo vėjo, kuris 
tvoskė iš visų pusių, čaižė prakaituotą mūsų odą bei atviras poras. 
Nepaisiau šalčio. Giliai širdyje bemaž tikėjausi, jog tuojau nuskambės 
Tedžio šūksnis: “Desantininkai - į griovį!" Jeigu jis iš tikrųjų pratrūks 
kaukti, pamaniau, garantuotai išprotėsiu. Jau verčiau mes būtume 
pamatę iš karto visą kūną. Tačiau tarp krūmokšnių tysojo tiktai balta 
tarytum skenduolio ranka ir praskėsti suglebę pirštai. Dabar mums 
paaiškėjo, kam reikalingos kapinės. Kiekvieną kartą, kai išgirstu apie 
siaubingas nelaimes, mano sąmonėje atgyja tos rankos vaizdas. Kaž- 
kur krūmynų tankmėje gulėjo ir jos savininkas Rėjus Braueris. 

Danguje švystelėjo žaibai, kuriuos palydėjo kurtinantis griaustinis. 
Rodės, jog virš mūsų galvų prasidėjo dragų lenktynės. 

- Sūūūū... - nutęsė Krisas, bet vietoj keiksmažodžio, kaimietiško 
“šūdo" varianto, užstaugiamo tarp pašarinių motiejukų ražienų, kai 
sugenda pakavimo įranga, jis teišspaudė bereikšmį skiemenį, atodūsį, 
prašvilpusį pro balso stygas. 

Vernas nevalingai apsilaižė lūpas, lyg būtų paragavęs anksčiau 
neregėto delikateso - “Hovardo Džonsono“ pikantiško gardėsio Nr. 
29, Tibeto dešrelių suktinukų, “tarpžvaigždinių" sraigių, - tokį keistą 
patiekalą, kad jis tuo pačiu žavėjo ir kėlė pasibjaurėjimą. 

Sustingęs Tedis vėpsojo žemyn. Vėjas taršė riebaluotus, susivė- 
lusius bičiulio plaukus, atmesdamas juos nuo ausų ir vėl šias paslėp- 
damas po gaurais. Jo akyse tvyrojo tuštuma. Dabar, prisimindamas 
pracitį, galėčiau pasakyti, kad jose kažkas sušmėžavo... bet anuomet 
nieko neįžiūrėjau. 

Ranka ropinėjo juodos skruzdėlės. 

Nuo medžių, iš abiejų pylimo pusių, atsklido šlamesys, tarytum 
miškas ką tik būtų mus pastebėjęs ir nusprendęs išreikšti savo nuo- 
monę. Prapliupo lietus. 

Ant mano galvos ir rankų užtiško lašai, dydžio sulig dešimties 
sugėrus drėgmę, pakeitė spalvą. 

Po penkių sekundžių stambūs lašai nustojo kristi. Atsigręžiau į 
Krisą, kuris pažiūrėjo į mane sumirksėdamas. 

Audra mus užgriuvo visiškai netikėtai, lyg danguje vienu metu bū- 
tų atsukti visi kranai. Švilpesys sustiprėjo iki nuožmaus šniokštimo. 
Rodės, kažkas prikaišiojo mums dėl atradimo, ir tai gąsdino. Ką reiš- 
kia antropomorfizmas, sužinojau tik koledžo laikais... ir netgi tuomet, 
kiek pastebėjau, gamtos įasmeninimu tikėdavo nebent mulkiai. 

Krisas nušoko nuo išplovos pakraščio, lietaus permerkti jo plaukai 
prilipo prie galvos. Aš nusekiau įkandin. Vernas ir Tedis neatsiliko, 
bet mudu su Krisu pirmieji nusigavome iki Rėjaus Brauerio kūno. 
Negyvas berniokas gulėjo veidu į žemę. Bičiulis pažvelgė į mano 
akis, nutaisęs šaltą, rūsčią veido išraišką - suaugusio žmogaus išraiš- 
ką. Linktelėjau, tarsi jis būtų ištaręs savo mintis balsu. 

Manau, Braueris tysojo papėdėje sąlygiškai nesubjaurotas, užuot 
kėpsojęs tarp bėgių kruvinos košės pavidalu, nes traukinys nutėškė jį 
nuo geležinkelio. Vaikinukas atliko ore kūliavirstį ir sudribo krūmuose 
galvą nukreipęs į pylimą, rankas atmetęs už galvos kaip plaukikas, 
neriantis į vandenį. Jis nusileido balotoje daubelėje, kuri pamažu virto 
pelkynu. Nuo drėgmės susiraitė tamsokų rausvų jo plaukų galiukai. 
Sruogas ištepliojo kraujo dėmės, bet ne tiek daug, kad mus supykin- 
tų. Didesnį pasibjaurėjimą kėlė skruzdėlės. Vaikis vilkėjo sodrios ža- 


125 


lios spalvos berankovius marškinėlius ir mėlynus džinsus. Kojos buvo 
basos. Už kelių pėdų nuo lavono, gervuogių brūzgyne, pastebėjau 
porą purvinų “Keds" sportbačių. Akimirkai suglumau - kodėl jis guli 
vienoje vietoje, o bateliai nutrenkti į kitą? Mano galvą ūmai pervėrė 
atsakymas, ir aš pasijutau taip, tarytum kažkas būtų įspyręs man į 
paslėpsnius. Žmona, vaikai, draugai... visi įsitikinę, jog turėti tokią la- 
kią vaizduotę kaip manoji tiesiog nuostabu, jau nekalbant apie tai, kad 
ji padeda uždirbti neblogus pinigus. Jei pradedu nuobodžiauti, savo 
sąmonėje galiu pažiūrėti trumpą filmuką. Meluočiau tvirtindamas, esą 
jie neteisūs. Tačiau retsykiais vaizduotė atsigręžia prieš tave patį ir 
savo iltimis, nusmailintomis it kanibalo dantys, baudžiasi tau įkąsti. 
Regiu tokius dalykus, kokių nė trupučio netrokštu pamatyti... tokius 
dalykus, kurie neleidžia užmigti iki aušros. Vieną jų visiškai aiškiai iš- 
vydau stovėdamas prie negyvo Rėjaus Brauerio. Jį išspyrė iš batų. 
Traukinys ištrenkė berniuką iš sportbačių lygiai taip pat lengvai, kaip 
ir atėmė gyvybę. 

Būtent šios mintys privertė mane suvokti tikrovę. Priešais dryb- 
sojo lavonas. Vaikis nesirgo ir nemiegojo. Jam daugiau nelemta atsi- 
kelti rytais, viduriuoti, persivalgius obuolių, per sunkų matematikos 
testą nuzulinti trintuką ant antro numerio “Tikonderogos" pieštuko 
galo. Vaikis, išleidęs paskutinį kvapą. Pavasariais, tirpstant sniegui, 
jis neieškos su draugais butelių, kuriuos priduotų į supirkimo punktą. 
Lapkričio pirmąją, antrą nakties, nepabus ir neskuos į tualetą išvemti 
pigių per Visų Šventųjų vakarą sučiaumotų saldainių. Klasėje vaikis 
netimpčios mergaitės už kasos. Vaikis neįsivels į peštynes, neiškru- 
vins priešininko nosies ir jam pačiam niekas nepraskels lūpos. Vaikis 
negalės, nedarys, nebus, niekada, nė už ką, niekaip... Jis tarsi 
neigiamas akumuliatoriaus gnybtas. Perdegęs saugiklis. Šiukšliadėžė 
prie mokytojos stalo, kvepianti iš drožtuko iškratytomis skiedromis 
bei apdžiūvusiomis apelsino žievelėmis. Apleistas užmiesčio namas 
išdaužytais stiklais - ženklas su užrašu ĮŽENGTI DRAUDŽIAMA 
nusviestas į laukus, palėpėje knibždėte knibžda šikšnosparnių, rūsyje 
cypauja aibė žiurkių. Pone, ponia, ponaiti, panele, vaikis padėjęs gal- 
vą. Galėčiau kiaurą dieną aiškinti, bet vis vien nenupasakočiau, koks 
atstumas skyrė basas pėdas bei murzinus ant krūmo šakų kadaruo- 
jančius sportinius “Keds" batelius. Trisdešimt su viršum colių. Švies- 

mečiai, pakelti tūkstantuoju laipsniu. Vaikis amžiams atplėštas nuo 
sportbačių. Jis negyvas. 

Pilant lietui, blykčiojant žaibams ir griaudint perkūnijai atvertėme 
Rėjų Brauerį ant nugaros. Jo veidu ir kaklu krutėjo skruzdėlės bei 
vabzdžiai, šmirinėjantys iš po marškinėlių apykaklės ir atgal. Akys 
spoksojo į skirtingas puses - viena buvo taip užversta aukštyn, jog 
matėme tiktai siaurą rainelės dryžį, kita žvelgė tiesiai į audros debe- 
sis. Virš burnos ir ant smakro rudavo sudžiūvusio, matyt, iš nosies 
nutekėjusio kraujo puta. Dešiniojoje veido pusėje nestigo nubrozdini- 
mų. Mano nuomone, jis neatrodė perdėm kraupiai. Kartą įsimūrijau 
į duris, kurias iš kitos pusės nelauktai pravėrė Denis, ir mano fiziono- 
miją išmargino kur kas daugiau mėlynių, be to, iš šnervių plūstelėjo 
kraujas. Nors kaip reikiant susižalojau, per vakarienę vis vien su- 
šlamščiau porą papildomų porcijų. 

Tedis su Vernu stūksojo už mūsų nugarų, ir jei toji aukštyn įbesta 
Rėjaus Brauerio akis būtų galėjusi ką nors įžiūrėti, mes jam veikiau- 
siai būtume priminę karsto nešikus iš siaubo filmo. 

Iš burnos išlindo vabalas, kuris nuturseno per glotnų skruostą, 
žengė į dilgeles ir tarp jų prapuolė. 

- Jūs matėt? - paklausė Tedis keistu, spigiu balsu. - Kertu lažybų, 
kad jis pilnas vabzdžių! Jo smegenys turbūt... 

- Užsičiaupk, - įsakė Krisas, ir Tedis prikando liežuvį spinduliuo- 
damas palengvėjimą. 

Berniuko akį nušvietė dangų perskrodęs mėlynas žaibas. Atrodė, 
kad jis džiaugėsi susitikęs su savo bendraamžiais. Nuo išsipūtusio 
liemens sklido silpnas dujų kvapas, panašus į bezdalų smarvę. 

Nusisukau įsitikinęs, jog tuojau pradėsiu lupti ožius, tačiau mano 
skrandis išliko visiškai ramus. Susikišau į gerklę du pirštus jausdamas, 
kad privalau sukelti sau pykinimo priepuolį, tarytum vėmulys padėtų 
užmiršti tai, ką regėjau. Porą sykių sužiaukčiojau, bet nieko nepešiau. 

Kliokianti liūtis ir ją lydinti perkūnija užgožė gausmą, keliamą ma- 
šinų, kurios riedėjo Harlou keliu, besidriekiančiu šalia pelkėto žemės 
ploto. Neišgirdome, ir kaip triokštelėjo krūmokšnių šakos, atvykė- 
liams pėdinant nuo akligatvio, kur jie pastatė mašinas. 

Nespėjome atpažinti tų vyrukų, kai audros šėlsmą nustelbė Tūzo 
Merilo šūksnis: 

- Ei, kokie šmikiai čia susirinko? 


127 


26 

Pašokome lyg nukratyti elektra, o Vernas net kvyktelėjo - vėliau 
jis prisipažino sekundei pamanęs, jog prabilo negyvėlis. 

Kitoje raisto pusėje, kur vešėjo medžiai, uždengiantys kelio galą, 
pilkšvoje liūties migloje stypsojo Tūzas Merilas ir Išverstakis Čem- 
bersas. Abu vilkėjo raudonas nailonines striukes su pakeltomis apy- 
kaklėmis - savo antruosiuose namuose visi moksleiviai gali jas nusi- 
pirkti, o tiems, kurie sportuoja ir priklauso vienai iš mokyklos koman- 
dų, tokia apranga atitenka dykai. Atgal sušukuoti vyrukų gaurai pri- 
siklijavo prie pakaušių, veidais lyg netikros ašaros tekėjo lietaus la- 
šai, sumišę su “Vitalio" plaukų putomis. 

- Kalės vaikas! - suriko Išverstakis. - Čia mano jaunesnysis bro- 
lis! 

Krisas į jį spiginosi išsižiojęs. Tamsūs šlapi bičiulio marškinėliai vis 
dar kadarojo ant liemens. Kuprinė, nuo lietaus tapusi sodriai žalia, ka- 
bėjo ant plikų pečių. 

- Nešdinkis, Ričai, - ištarė Krisas drebančiu balsu. - Jį radome 
mes. 

- Dėjau ant jūsų. Mes apie jį pranešime policijai. 

- Ir nesvajok, - tūžmingai įsiterpiau. Kaip jie drįso čia pasirodyti 
paskutinę minutę? Tereikėjo truputį pasukti galvas, ir būtume susi- 
protėję, jog panašios įvykių eigos turėjome tikėtis... bet dabar vyresni, 
stambesni vyrukai mūsų neapiplėš - neatims to, kas, šių tipų many- 
mu, teisėtai jiems priklausė, tarytum lengviausias būdas, kuriuo viską 
įmanoma gauti, būtų vienintelis ir pats teisingiausias. Jie atkeliavo 
mašinomis - štai kas labiausiai mane supykdė. Jie atkeliavo maši- 
nomis. - Mes keturiese, Išverstaki. Nemėginkite mūsų pulti. 

- Dar ir kaip pabandysime, nesijaudink, - pareiškė Čembersas. 
Sušlamėjo medžiai, ir iš jų tankmės išniro besikeikiantys, lietaus lašus 
iš akių braukantys Čarlis Hoganas bei vyresnysis Verno brolis Bilis. 
Pajutau, kaip mano pilve nusėdo švininis rutulys. Gauja pagausėjo, kai 
prie ketveriukės prisijungė Džekas Madžetas, Pūkis Brakovicas ir 
Vinsas Dežardenas. 

- Pagaliau visi susibūrėme, - išsišiepė Tūzas. - Jums teks... 

- VERNAI! - užriaumojo Bilis Tesijus kaltinančiu, nuolankaus pa- 
klusnumo reikalaujančiu balsu ir pagrūmojo kumščiais, nuo kurių nu- 

tiško lietaus lašai. - Kalės vaike! Tu lindėjai po prieangiu! Sumautas 
šūdžiau! 

Vernas krūptelėjo. 

Čarlis Hoganas pratęsė ta pačia lyrine gaida: 

- Apsitriedęs pūtlaižy, patinka klausytis svetimų pokalbių? Turė- 
čiau tau atspardyti subinę! 

- Tikrai? Ateik ir pabandyk! - ūmai pasišiaušė Tedis. Beprotiškai 
nušvito jo akys, pasislėpusios po aplytais akinių stiklais. - Na, ko lau- 
kiate? Susigrumkime, dičkiai! Pirmyn. 

Bilio ir Čarlio nereikėjo kviesti antrą kartą. Jie grėsmingai žengė 
į priekį. Vernas susigūžė - turbūt prisiminė visus gautus smūgius ir 
įsivaizdavo, kaip kentės jo kailis ateityje, - tačiau nepajudėjo iš vie- 
tos. Jis buvo kartu su draugais, mes daug ką patyrėme, maža to, at- 
vykome į Harlou ne automobiliais. 

Tūzas sustabdė porelę palietęs kiekvieno iš jų petį. 

- Paklausykite, vaikinai, - pratarė Merilas. Šnekėjo lėtai ir kan- 
triai, lyg nebūtume stovėję miške, merkiami lietaus. - Mūsų daugiau 
negu jūsų. Mes didesni ir stipresni. Suteiksime jums vieną progą iš- 
garuoti. Man nusispjaut, kur trauksite. Tik pranykite iš akių kaip dū- 
mai. 

Kriso brolis sukrizeno, o Pūkis pliaukštelėjo Tūzui per nugarą, taip 
išreikšdamas susižavėjimą jo parodyta didžia išmintimi. 

- Mes paimsime kūną. - Tūzas švelniai nusišypsojo, ir aš pama- 
niau, jog toks pat malonus vypsnys nutvieksdavo vyruko fizionomija, 
kai jis pasiruošdavo atvelėti lazda kokį nors nekultūringą pūzrą, kuris 
priekabiaudamas trukdydavo stumdyti biliardo rutulius. - Jeigu ding- 
site, mes jį paimsime. Jei liksite, sumalsime jus į miltus ir vis vien jį 
paimsime. Be to, - pridūrė mėgindamas sušvelninti grasinimus neva 
teisėtu reikalavimu, - lavoną aptiko Čarlis su Biliu. Tai jų nuopelnas. 

- Jie pabūgo! - atrėžė Tedis. - Vernas viską mums išklojo! Iš bai- 
mės tie suskiai apsimyžo! - jis perkreipė veidą parodijuodamas per- 
sigandusį Čarlį Hoganą. - “Ir kodėl mes nudžiovėme tą mašiną? Ku- 
rių galų keliavome į Harlou? Galėjome kitur pasidulkinti su mergom! 
Ach, Bili, ką darysime? Ach, Bili, man rodos, aš pridirbau į kelnes! 
Ach, Bili..." 

- Užteks. - Čarlis vėl žengtelėjo pirmyn. Jo veide atsispindėjo įnir- 
šis, sumišęs su gėda. - Nežinau, koks tavo vardas, vaiki, bet kai kitą 

sykį norėsi pasikrapštyti nosį, turėsi grūsti pirštus į sumautą gerklę. 

- Ką pasakysi, Gordi? - pasiteiravo Tūzas prilaikydamas Čarlį už 
rankos nelyginant dresuotojas, mėginantis suturėti nuožmų šunį. - Ti- 
kiuosi, turi bent lašą sveiko proto, kuriuo garsėjo tavo brolis. Liepk 
savo bičams atšokti. Antraip leisiu Čarliui prilupti keturakį šmikį, o ta- 
da mes užsiimsime savais reikalais. Ką pasakysi? 

Jis suklydo paminėjęs Denį. Man knietėjo paaiškinti Tūzui tai, ką 
jis pats žinojo: Bilio ir Čarlio atradimas priklausė mums, nes toji po- 
relė savanoriškai atsisakė teisės į negyvėlį. Galbūt papasakoti apie 
pastolių tiltą, per kurį bėgdami mudu su Vernu vos nepakliuvome po 
krovininio traukinio ratais? Apie Mailą Presmaną ir legendinį bebaimį 
- veikiau maišu trenktą - jo šunėką Kapoklį? Apie kraujasiurbes dė- 
les? Manau, labiausiai norėjau išrėžti: nagi, Tūze, būkime sąžiningi. 
Bet jam būtinai reikėjo priminti Denį. Štai kodėl iš mano burnos iš- 
sprūdo ne prašymas, o žodžiai, kuriais pasirašiau mirties nuosprendį: 

" - Čiulpk mano storą pimpį, sukruštas pedike! 

Iš nuostabos Tūzo lūpos įgavo tobulo apskritimo pavidalą. Veide 
nušvito tokia pamaiviška išraiška, jog kitaip susiklosčius aplinkybėms 
būčiau sprogęs iš juoko. Iš abiejų pelkyno pusių visi nustėrę įsistebei- 
lijo į mane. 

Tylą nutraukė džiaugsmingas Tedžio šūksnis: 

- Tai bent pasakei, Gordi! Ojojoj! Čia tai jėga! 

Stovėjau suakmenėjęs, negalėdamas patikėti tuo, kas ištrūko iš 
mano gerklės. Jaučiausi kaip nevykėlis aktoriaus dubleris, kuris, kri- 
tiniu momentu nutrenktas ant scenos, ištarė eilutes, nė nepriklausan- 
čias vaidinamai pjesei. Siūlydamas kitam vyrukui čiulpti savo pimpį, 
kaip ir koneveikdamas jo motiną, pats prašeisi sumušamas. Akies 
krašteliu pastebėjau, jog Krisas nusimetė nuo pečių kuprinę ir lyg 
paklaikęs įniko naršyti jos turinį. Tuo momentu nesupratau, ko jis 
ieškojo. 

- Na, gerai, - švelniai atsiliepė Tūzas. - Pamokykime juos. Nieko 
nesužeiskite, išskyrus mažvaikį Lačansą. Aš sulaužysiu abi jo rankas. 

Mane nutvilkė ledinis siaubas. Neapsišlapinau kaip ant tilto, bet 
tik todėl, kad pūslėje nebuvo likę nė lašelio. Jis kalbėjo rimtai. Bėgant 
metams, daug kas iš praeities nušvito kitomis spalvomis, tačiau aš 

niekada neabejojau, jog Tūzas iš tikrųjų ketino sulaužyti abi mano 
rankas. 

Jie pajudėjo link mūsų skrosdami pamažu tirpstančią lietaus 
maršką. Džekis Madžetas išsitraukė iš kišenės sulenkiamą peilį ir 
spūstelėjo chromo rankeną, iš kurios akimoju išniro geležtė - šešių 
colių ilgio, pilkšva kaip popietės prieblanda. Vernas su Tedžiu atstatė 
kumščius ir sustingo iš abiejų mano pusių. Tedis spirgėjo nekantrau- 
damas su jais susiremti, Verno fizionomijoje atsispindėjo viltį prara- 
dusio, į kampą įsprausto žmogaus grimasa. 

Vyrukai artėjo išsirikiavę į liniją, plumpsėjo per kemsyną, po liū- 
ties virtusį pažliugusia, dumblina pelke. Rėjaus Brauerio kūnas gulėjo 
prie mūsų kojų lyg vandens persunkta statinė. Įsitempiau pasiruošęs 
muštynėms... Ir būtent tada Krisas paleido šūvį iš pistoleto, kurį nu- 
gvelbė iš tėvo komodos. 


BA-BACH! 


Dieve, koks nuostabus garsas! Čarlis Hoganas pašoko į orą. Į 
mane spoksojęs Tūzas Merilas krūptelėjo, nukreipė akis į Krisą ir vėl 
išsižiojo taip, kad vos neišsinarino žandikaulių. Išverstakis tiesiog ap- 
stulbo. 

- Ei, Krisai, čia tėvuko ginklas, - tarė jis. - Tau atvanos kailį... 

- Vieni niekai palyginti su tuo, kas fau gresia, - atšovė Krisas. Jo 
veidas mirtinai išblyško. Visą gyvybę, regis, susiurbė žaižaruojančios 
akys. - Gordis teisus, jūs tesate gauja pedikų. Čarlis su Biliu bijojo 
pranešti policijai apie atradimą, ir jūs visi tai žinote. Tuodu papras- 
čiausiai išvėmė istoriją Tūzui Merilui, kad šis už juos pasuktų galvą. 
- Bičiulis kone klykė. - Jūs nė pirštu jo nepaliesite, ar girdite ma- 
ne? 

- Klausyk, - prabilo Tūzas. - Verčiau nuleisk tą daikčiuką, kol ne- 
prakiurdei savo kojos. Tavo kiaušai per skysti, kad nušautum švilpi- 
ką. - Jis vėl žengė pirmyn apdovanodamas Krisą meiliąja šypsena. - 
Prieš save matau tik apsitriedusį neūžaugą nuodvasą, kurį priversiu 
praryti sušiktą ginklą. 

- Tūze, stovėk vietoje, antraip šausiu, prisiekiu Dievu. 

- Ir keliausi į kaliū-ū-ūzę, - užtraukė Merilas nė nestabtelėda- 
mas, vis dar išsišiepęs. Kiti stebėjo jį su siaubu akyse, tačiau pakerė- 

ti... lygiai taip pat kaip aš, Tedis ir Vernas žiūrėjome į Krisą. Tūzas 
Merilas buvo kiečiausias tipas daugeliu mylių spinduliu, tad vargu ar 
Krisas įstengtų jį pergudrauti. Ką tai reiškė? Tūzas nemanė, jog dvy- 
likametis pienburnis galėtų paleisti į jį kulką. Mano nuomone, vyrukas 
klydo. Krisas nuspaustų gaiduką anksčiau, nei Tūzas spėtų atimti iš 
jo pistoletą. Porą sekundžių mano galvoje sukosi vienintelė mintis: 
mes prisivirsime tiek košės, kad jos nepajėgsime išsrėbti. Bijojau, jog 
netrukus įvyks žmogžudystė. Ir visa tai dėl kvailo ginčo, kam priklau- 
sė lavonas. 

Didžiai apgailestaudamas Krisas pasiteiravo: 

- Kur taikytis, Tūze? Į ranką ar koją? Niekaip negaliu pasirinkti. 
Nuspręsk už mane. 

Tūzas sustojo. 


27 

Ištįsusiame jo veide nušvito siaubo išraiška. Baimę pakurstė ne 
tiek Kriso ištarti žodžiai, kiek intonacija. Nuoširdus apgailestavimas 
dėl neišvengiamos katastrofos. Jei mano bičiulis blefavo, tuomet jis 
buvo pats šauniausias melagis, kokį man teko regėti. Merilo sėbrai 
kaipmat patikėjo Kriso ketinimais. Jų fizionomijos persikreipė, tary- 
tum kažkas būtų prikišęs užžiebtą degtuką prie sutrumpintos padega- 
mosios petardos virvelės. 

Tūzas lėtai susitvardė. Įtempė veido raumenis, kietai sučiaupė 1ū- 
pas žvelgdamas į Krisą taip, lyg tas būtų pateikęs komercinį pasiūly- 
mą - sujungti kompanijas, pasirūpinti kreditu arba peršauti pautųs. Jis 
nutaisė lūkuriuojančio, kone smalsaujančio žmogaus išraišką, kurią 
išvydus tapo akivaizdu, jog siaubas išgaravo ar bent gerokai priblė- 
so. Tūzas iš naujo apsvarstė galimybes išsaugoti sveiką kailį ir nutarė, 
kad jos gerokai menkesnės, nei atrodė iš pradžių. Tačiau jis tebekėlė 
pavojų - gal net didesnį negu anksčiau. Nuo tų laikų man niekada ne- 
teko matyti, jog kas nors balansuotų ties tokia pavojinga riba. Nė 
vienas iš jųdviejų neblefavo. Abu kalbėjo visiškai rimtai. 

- Na, gerai, - tyliai ištarė Tūzas nenuleisdamas akių nuo Kriso. - 
Tačiau tau dar atsirūgs, močkrušy! 

- Nieko panašaus, - atkirto Krisas. 

- Ach tu, sutrauka, - užstaugė Išverstakis. - Aš tave sumalsiu į 
miltus! 

- Išgraužk, - pareiškė Krisas. 

Tūžmingai sukriokęs vyresnysis Čembersas žengtelėjo į priekį, 
bet mano draugas paleido šūvį, ir kulka ištaškė dumblą už dešimties 
pėdų nuo jo brolio kojų. Išverstakis atšoko nusikeikęs. 

- Kas bus toliau? - pasidomėjo Tūzas. 

- Dabar jūs, vyručiai, sėsite į mašinas ir rausite atgal į Kasl Ro- 
ką. O ten galėsite veikti, ką užsimanysite. Bet jo negausite. - Permir- 
kusio sportbačio galu jis švelniai, mažne pagarbiai palietė Rėjų Brau- 
erį. - Aišku? 

- Užtat vėliau pričiupsime tave. - Tūzas vėl išsišiepė. - Nejaugi to 
nežinojai? 

- Gal taip. Gal ir ne. 

- Mes tave atitalžysime, - prižadėjo Tūzas. - Nepaliksime sveikos 
vietos ant tavo kūno. Netikiu, kad galėtum to nežinoti. Visiems su- 
laužysime kaulus, ir jūs tiesiu taikymu keliausite į sumautą ligoninę. 

- Važiuok namo ir pasikrušk su savo močia. Girdėjau, jai patinka 
su tavimi dulkintis. 

Tūzo vypsnys sustingo. 

- Už tokius žodžius aš tave nudėsiu. Niekas nesityčioja iš mano 
motinos. 

- Girdėjau, tavo močia leidžiasi barškinama už kelis “žalius", - 
painformavo mano draugas ir pridūrė, kai Tūzas išblyško, savo veido 
spalva niekuo nesiskirdamas nuo vaiduokliškai balto Kriso: - Tiesą 
sakant, girdėjau, kad ji nučiulpia už penkis centus. Girdėjau... 

Staiga mus vėl užgriuvo nuožmi audra. Šįsyk lietų pakeitė kruša. 
Vietoj šnarėjimo iš girios atsklido dundesys, kuris priminė džiunglėse 
aidinčius būgnus iš kvailo “B" klasės siaubo filmo - miške į medžių 
kamienus trinksėjo didžiuliai ledokšniai. Mano pečius nudiegė gelian- 
tys akmenėliai - atrodė, tarytum juos būtų pažėrusi kažkokia piktava- 
liška antgamtinė jėga. Blogiausia, jog ledukai įniko vainoti Rėjaus 
Brauerio veidą, ir tie klaikūs tykšniai eilinį kartą priminė mums apie 
siaubingą, beribę jo kantrybę. 

Pirmasis gamtos šėlsmo neatlaikė Vernas, kuris ėmė spiegti ir di- 
deliais, nevikriais šuoliais nudriuokė ant pylimo. Po minutės prie jo 
prisijungė Tedis, rankomis užsidengęs galvą. Kitoje balos pusėje po 
artimiausių medžių lapija nėrė Vinsas Dežardenas ir Pūkis Brakovi- 
cas. Tačiau kiti nejudėjo iš vietos. Tūzo lūpų kampučiai vėl pakilo 
aukštyn. 

- Nesitrauk nuo manęs, Gordi, - sušvokštė Krisas tyliu, drebančiu 
balsu. - Nesitrauk, seni. 

- Aš niekur neinu. 

- Drožkite šalin, - įsakė Krisas Tūzui, negana to, sugebėjo ištarti 
žodžius griežta, nė kiek nevirpančia intonacija lyg šnekėdamas su 
paikšais vaikigaliais. 

- Tu dar pakliūsi į mūsų rankas, - atsiliepė Merilas. - Jei manai, 
kad viską užmiršime, tai labai apsirinki. Pakliuvai į rimtą bėdą, mažu- 
li. 

- Nieko tokio. Pranykite. Mane vaikytis galėsite kitą dieną. 

- Čembersai, mes tavęs patykosime ir... 

- Nešdinkitės! - sustūgo Krisas pakeldamas pistoleto vamzdį. 
Tūzas žengė atatupstas. 

Akimirką pavėpsojęs į mano draugą jis linktelėjo ir apsisuko. 

- Keliaujame, - paliepė saviškiams. Per petį dar kartelį pažvelgė 
į Krisą. - Iki pasimatymo. 

Jie pradingo tarp medžių, skiriančių pelkyną nuo kelio. Mudu su 
bičiuliu stovėjome suakmenėję, nepaisydami mus pliekiančios krušos, 
nuo kurios paraudo oda ir išbalo žemė. Stypsojome ir klausėmės. 
Neilgai trukus beprotišką ledokšnių kalenimą prislopino riaumojantys 
dviejų automobilių varikliai. 

- Nejudėk, - tarė Krisas ir numaknojo per pelkyną. 

- Krisai! - persigandęs surikau. 

- Privalau pasidairyti. Niekur neik. 

Laikas slinko beprotiškai lėtai. Pamažu įtikėjau, kad jį sugavo Tū- 
zas arba Išverstakis, pasislėpęs už medžio. Rėjaus Brauerio draugi- 
joje laukiau, kol kas nors pasirodys - bent kokia gyva dvasia. Galų 
gale Krisas sugrįžo. 

- Viskas baigta, - pasakė. - Jie išvažiavo. 

- Tu tikras? 

- Taip. Išgaravo abi mašinos. - Krisas pakėlė į viršų rankas nepa- 
leisdamas pistoleto, suspaudė delnus, pergalingai juos papurtė. Tuo- 
met nukorė pečius ir šyptelėjo. Tokio liūdno ir šiurpą keliančio vyps- 
nio dar nebuvau regėjęs. - “Čiulpk mano storą pimpį". Iš kur ištrau- 
kei, kad tavo kotas storas, Lačansai? 

- Didžiausias keturiose apygardose, - atkirtau. Mano kūną nesu- 
valdomai krėtė drebulys. 

Mes apsimainėme šiltais žvilgsniais ir, ko gero, sutrikdyti to, ką 
pamatėme vienas kito akyse, nudūrėme jas žemyn. Pajutau, kaip širdį 
pervėrė baimės dūris. Krisas sumindžikavo baloje tuo parodydamas, 
jog irgi išvydo nemalonų vaizdą. Rėjaus Brauerio veizolai išsprogo ir 
tapo balti kaip graikų statulos akys. Mums teprireikė sekundės, kad 
paaiškėtų, kas nutiko, tačiau supratimas neišsklaidė siaubo. Lavono 
vyzdžiai aplipo ledukais. Nūnai šie tirpo, ir vanduo tekėjo skruostais, 
tarytum dėl groteskiškos padėties - nelemto prizo, dėl kurio grūmėsi 
dvi kvėšų gaujos - jam būtų ištryškusios ašaros. Kruša nubalino ir ne- 
gyvėlio drabužius. Dabar rodės, kad jis guli savo įkapėse. 

- Vaje, Gordi, - suniurnėjo Krisas, - vaje, seni, kokiame baidyklių 
spektaklyje jam teko sudalyvauti. 

- Vargu ar jis žino... 

- Gal vis dėlto girdėjome jo vaiduoklį. Galbūt Rėjus Braueris ži- 
nojo, kas įvyks. Nujautė, jog dėl jo pešis kelios šutvės prietrankų. 

Už nugaros sutraškėjo šakos. Žaibiškai apsisukau įsitikinęs, jog 
mus apsupo Tūzo Merilo gauja, tačiau Krisas, abejingai dirstelėjęs 
atgal, vėl pažvelgė į negyvo vaikio kūną ir nugrimzdo į savo mintis. 
Link mūsų artėjo Tedis su Vernu pajuodusiais, permirkusiais, prie 
kojų prisiklijavusiais džinsais. Abu šiepėsi kaip kiaušinius čiulpiantys 
šunys. 

- Ką darysime, žmogau? - tarstelėjo Krisas, ir mane nukratė šal- 
tukas. Galbūt bičiulis kreipėsi į mane, o gal... šiaip ar taip, jis tebe- 
varstė žvilgsniu lavoną. 

- Mes jį pasiimsime, ar ne? - suglumęs išspaudė Tedis. - Tapsime 
didvyriais, tiesa? - paklausė šaudydamas į mus akimis. 

Krisas pakėlė galvą, lyg būtų prižadintas iš miego. Perkreipė lū- 
pas. Dideliais žingsniais numygo link Tedžio, įrėmė abu delnus į jo 
krūtinę ir šiurkščiai pastūmė. Keturakis susverdėjo, ėmė mataruoti 
rankomis, idant išlaikytų pusiausvyrą, ir galiausiai pliūkštelėjo į pelky- 
ną. Jis sumirksėjo kaip nustebusi ondatra. Vernas atsargiai nužvelgė 
Krisą tarsi pabūgęs, jog tam pasimaišė protas. Visai įmanoma, kad 
bičiulis iš tikrųjų svyravo ties pamišimo riba. 

- Užsikimšk srėbalynę, - įsakė Krisas Tedžiui. - “Desantininkai - 
į mėšliną griovį"'. Ech jūs, bailūs suskiai. 

- Viskas dėl krušos! - įniršęs ir susigėdęs užstaugė Tedis. - Tie 
tipai manęs neišgąsdino! Aš bijau audrų! Nieko negaliu padaryti. 

Būčiau susirėmęs su jais visais, prisiekiu motinos vardu. Bet audros 
kelia man siaubą! Šūdas! Tai ne mano kaltė! - jis pravirko sėdėda- 
mas baloje. 

- O kaipgi tu? - mano bičiulis atsisuko į Verną. - Irgi bijai audrų? 

Vis dar priblokštas Kriso įniršio, Vernas neryžtingai pakratė gal- 
vą. 

- Ei, seni, aš maniau, kad mes visi bėgsime. 

- Matyt, sugebi skaityti mintis, nes pirmas leidaisi į kojas. 

Vernas du sykius nugurgė seiles ir nieko neatsakė. 

Padėbsojęs į jį nuožmiu žvilgsniu Krisas atsigręžė į mane. 

- Reikėtų suręsti neštuvus, Gordi. 

- Kaip pasakysi. 

- O taip! Padirbėsime kaip skautai. - Jis bemaž spiegė. - Kaip 
sušikti skautai. Iš karčių ir marškinių pagaminsime neštuvus. Vado- 
vėlinį pavyzdį. Ar ne, Gordi? 

- Aha. Jei tik nori. Bet kas bus, jei tie vyrukai... 

- Dėjau ant jų skersą! - sustūgo Krisas. - Jūs visi - mižniai. 
Atsikniskit, nuokrušos! 

- Tūzas su savo bendrais gali įduoti mus konstebliui. 

- Jis priklauso mums! Niekas iš mūsų jo NEATIMS! 

- Tie tipeliai pasakys bet ką, kad tik mums pakenktų, - neatlyžau, 
nors jaučiau, jog mano žodžiai skamba kvailai ir neįtikinamai. - Kiek- 
vienas meluos išsijuosdamas. Pats žinai, kad gali pakliūti į bėdą, jei ki- 
ti žmonės priskiedžia apie tave nebūtų dalykų. Pameni, kaip buvo su 
pienui skirtais pini... 

- MAN NUSISPJAUT! - jis puolė mane gniauždamas kumščius, 
tačiau viena koja užsikabino už Rėjaus Brauerio liemens, ir nuo spy- 
rio kūnas susiūbavo. Kluptelėjęs Krisas išsitiesė visu ūgiu. Laukiau, 
kol draugas atsistos ir galbūt mane nokautuos, bet jis drybsojo nesi- 
keldamas, nukreipęs galvą pylimo pusėn, atmetęs į priekį rankas ta- 
rytum plaukikas, besiruošiantis nerti į vandenį, lygiai tokia pačia po- 
za, kokia radome Rėjų Brauerį. Paklaikusiomis akimis įsistebeilijau į 
Kriso kojas - tiesiog norėjau įsitikinti, kad sportbačiai savo vietoje. 
Staiga jis pratrūko raudoti, spardytis purviname vandenyje, kumščiais 
talžyti dumblą, purtyti galvą kaip pamišėlis. Tedis ir Vernas žiopsojo 
į jį nustėrę, nes iki šiol niekas nebuvo matęs verkiančio Kriso Čem- 

berso. Po sekundės kitos patraukiau link pylimo, užkopiau šlaitu 
aukštyn ir pritūpiau ant pabėgio. Tedis su Vernu nusekė iš paskos. 
Mes mirkome lietaus šuoruose, sėdėjome tylėdami, atrodėme pana- 
šūs į beždžionių skulptūrėles, pardavinėjamas apšnerkštuose suveny- 
rų kioskuose, kuriems, sprendžiant iš išvaizdos, grėsė bankrotas. 


28 

Krisas pasirodė ant sankasos ir įsitaisė šalia mūsų tiktai po dvide- 
šimties minučių. Debesys pradėjo sklaidytis. Properšose nušvitusi 
saulė varstė žemę spindulių ietimis. Per pastarąsias keturiasdešimt 
penkias minutes krūmokšnių žaluma įgavo trigubai sodresnį atspalvį. 
Krisas išsiterliojo purvu visą kūną. Ant galvos stirksojo dumblini 
plaukų kuokštai. Nepastebėjau nė menkiausio švarios odos lopinėlio, 
išskyrus pabalusius akis įrėminusius ratilus. 

- Tu teisus, Gordi, - pratarė jis. - Niekam neteks pasidžiaugti at- 
radimu. Prasmegome tikroje šikynėje, tiesa? 

Pritardamas sulinksėjau. Praėjo penkios minutės. Niekas iš mūsų 
nepratarė nė žodžio. Man nelauktai toptelėjo mintis, jog reikėtų kai 
kuo pasirūpinti tam atvejui, jei Tūzo Merilo gauja vis dėlto paskam- 
bins Banermanui. Nusileidau nuo šlaito, žengiau link tos vietos, kur 
anksčiau stovėjo Krisas. Atsiklaupiau, panardinau pirštus į vandenį ir 
ėmiau uoliai šukuoti pelkynų žoles. 

- Ką tu darai? - pasiteiravo prie manęs prisijungęs Tedis. 

- Labiau į kairę. - Krisas mostelėjo ranka. 

Paklausiau jo patarimo ir po kelių minučių aptikau abi tūteles, ku- 
rios, ištrauktos iš vandens, sublizgo saulės spinduliuose. Įteikiau jas 
Krisui. Šis linktelėjo ir susikišo mano radinius į kišenę. 

- Eime, - paragino Krisas. 

- Ei, ei, palaukite! - agoniškai suspiegė Tedis. - Aš noriu jį paim- 
ti! 

- Klausyk, kvaišeli, jei nugabensime lavoną į miestą, galime atsi- 
durti pataisos namuose. Negirdėjai, ką kalbėjo Gordis? Tie vyrukai iš- 
galvotų kokią nori istoriją. Kas bus, jeigu jie paskelbs, kad mes jį nu- 
dėjome? Ką dabar pasakysi? 

- Man tai nerūpi, - paniuręs atšovė Tedis ir įbedė į mus akis, ku- 
riose nušvito absurdiška viltis. - Be to, už grotų sėdėtume daugiausiai 

porą mėnesių. Po velnių, juk mums viso labo po dvylika metų. Nepil- 
namečių nekiša į Šošenką. 
Krisas švelniai tarė: 

- Tu negalėsi stoti armijon, jei būsi įrašytas į policijos įskaitą. 

Neabejojau, jog tai išlaužta iš piršto, bet kažkodėl maniau, jog da- 
bar ne pats tinkamiausias metas apkaltinti jį melu. Tedis ilgą laiką 
dėbsojo į Krisą virpindamas apatinę lūpą. Pagaliau įstengė sucypti: 

- Nekabini makaronų? 

- Paklausk Gordžio. 

Jis viltingai pažvelgė į mane. 

- Gryna tiesa, Tedi, - patvirtinau. Tuo pačiu jaučiausi kaip su- 
mautas mėšlo gabalas. - Šaukimo komisija tikrina, ar savanoriai ne- 
buvo teisti. 

- Viešpatie švenčiausias! 

- Kai nurėpliosime per tiltą, - tarė Krisas, - pasitrauksime atokiau 
nuo geležinkelio ir grįšime į Kasl Roką iš kitos pusės. Jei žmonės 
klaus, kur šlaistėmės, paaiškinsime, jog iškylavome ant Brikjardo kal- 
vos ir pasiklydome. : 

- Mailas Presmanas žinos, kad meluojame, - priminiau. - Ir tas 
suskis iš “Floridos" parduotuvės. 

- Pareikšime, jog Mailas mus išgąsdino. Todėl ir nutarėme užkopti 
ant Brikjardo. 

Pritardamas pakinkavau galva. Planas galėjo išdegti. Jei tiktai 
Vernas ir Tedis pajėgs jį prisiminti. 

- Ojei netyčia susitiks mūsų tėvai? - paklausė Vernas. 

- Čia tavo rūpestis, - atšovė Krisas. - Mano senis vis tiek nebus 
išsipagiriojęs. 

- Ką gi, žygiuojame, - paragino Vernas ir įbedė žvilgsnį į medžių 
širmą, iškilusią tarp mūsų bei Harlou kelio. Galbūt tikėjosi, jog bet 
kurią akimirką iš tankmės išnirs Banermanas su porele pėdsekių 
skalikų? - Eime, nes tuoj sutems. 

Mes atsistojome, susiruošėme į kelionę. Paukščiai čiulbėjo kaip 
pakvaišę, jie džiaugėsi lietumi, saulės spinduliais, kirminais... viskuo 
pasaulyje. Pakreipėme atgal galvas tarsi timptelėti už virvelių ir nu- 
žvelgėme Rėjų Brauerį. 

Jis gulėjo baloje, vėl likęs vienas. Kai apvertėme negyvėlį, rankos 
nusviro į šonus, ir dabar Rėjus Braueris drybsojo išsikėtojęs, tarytum 

mėgaudamasis saulės šviesa. Akimirkai mirties scena pasirodė vi- 
siškai natūrali, sekundei kitai jis panėšėjo į eilinį lavoną, kurio išvaizda 
pasirūpina laidojimo namų savininkas. Bet paskui žvilgsnis užkliuvo 
ties veido nubrozdinimais, kraujo pluta, sukrešėjusia ant smakro ir po 
nosimi, papurtusiais numirėlio bruožais. Nušvitus saulei, virš kūno 
ratus ėmė sukti vangiai zyziančios mėsinės musės. Prisiminiau dujų 
kvapą, šleikštų ir troškų nelyginant bezdalai, prasmardinę uždarą 
kambarį. Prieš save mačiau mūsų metų berniuką... negyvą berniuką, 
ir tai anaiptol nebuvo natūralu. Su siaubu išvijau šią mintį iš galvos. 

- Judinkimės, - paskelbė Krisas. Matyt, norėjo, kad jo balsas nu- 
skambėtų gyvai, tačiau iš gerklės teištrūko šnabždesys tarsi šerių 
kuokštas, išplėštas iš šluotelės. - Verčiau paskubėkime. 

Kone ristele nutursenome tuo keliu, kuriuo atėjome. Visi kaip su- 
sitarę nugrimzdome į tylą. Nežinau, kokios mintys sūkuriavo kitų 
smegeninėse, bet maniškės atšaldė bet kokį norą kalbėti. Ramybės 
nedavė kai kurie dalykai, susiję su Rėjaus Brauerio kūnu - kvaršinau 
dėl jų galvą anuomet ir dažnai susimąstau dabar. 

Pamėlynavęs skruostas, plėštinė žaizda pakaušyje, sukruvinta no- 
sis. Daugiau nieko nepastebėjome. Žmonės labiau nukenčia bare įsi- 
vėlę į peštynes, bet tai nesutrukdo jiems toliau gerti. Visgi traukinys 
turėjo jį partrenkti - kaip kitaip paaiškinti, kodėl sportbačiai nuskriejo 
nuo kojų? Dar vienas įdomus klausimas: kodėl Rėjaus Brauerio ne- 
matė mašinistas? Galbūt garvežys nušveitė jį nuo pylimo, bet neuž- 
mušė? Tokia tikimybė įmanoma, susiklosčius tam tikromis aplinkybė- 
mis. O jei, berniukui bandant pasitraukti nuo pylimo, traukinio pirm- 
galis vožtelėjo jam per šoną, ir vargšas nuskriejo kūliais į papėdę? 
Gal jis būdravo ir drebėjo tamsoje ištisas valandas, ne šiaip pasikly- 
dęs, bet praradęs orientaciją, atskirtas nuo pasaulio? Gal išleisti pas- 
kutinį kvapą privertė baimė? Kartą mano rankose taip nusibaigė 
paukštelis, kuriam kažkas išdraskė uodegos plunksnas. Jis virpėjo vi- 
su kūnu, pražiodavo ir vėl užčiaupdavo snapą, tamsiomis, blizgančio- 
mis akutėmis spoksojo į mane. Gana greitai virpulys atlėgo, snapas 
sustingo pusiau pravertas, juodos akys apniuko ir sustiklėjo. Galbūt 
Rėjus Braueris mirė, nes buvo pernelyg išsigandęs, kad sugebėtų ka- 
bintis į gyvybę? 

Mane labiausiai trikdė kas kita. Vaikinukas patraukė į mišką uo- 
gauti. Rodos, per žinias buvau girdėjęs, kad jis nešėsi puodynę. Kai 

parsigavome namo, nubėgau į biblioteką ir pervertęs laikraščius įsi- 
tikinau, jog neklydau. Rėjus Braueris rinko uogas į kibirėlį, puodynę 
ar kitokį indą. Tačiau mes nieko panašaus neaptikome. Radome tik- 
tai lavoną ir sportbačius. Berniukas tikriausiai numetė jį kažkur tarp 
Čemberleno ir pelkėto Harlou sklypelio, kur gavo galą. Iš pradžių, ko 
gero, nepaleido puodo iš rankų, tarsi šis būtų atstojęs grandį, jungian- 
čią su saugiais namais. Bet stiprėjant baimei ir vienatvės pojūčiui, ne- 
turėdamas jokios galimybės išsigelbėti savo jėgomis, užplūdus akinan- 
čiam siaubui turbūt nusviedė puodą į mišką, į vieną arba kitą bėgių 
pusę, ir nė nepastebėjo, kad šis pradingo. 

Svarsčiau, ar nevertėtų sugrįžti ir paieškoti indo - liguista idėja, 
tiesa? Norėjau sėsti į apynaujį savo “Fordą", nuvažiuoti iki Harlou 
kelio galo, giedrą vasaros rytą išlipti iš mašinos, visiškai vienas, pali- 
kęs žmoną ir vaikus kitame pasaulyje, kur tereikia spūstelėti jungiklį, 
kad tamsą išsklaidytų skaistus lempų švytėjimas. Bandžiau įsivaiz- 
duoti, ką daryčiau ten nuvykęs. Ištraukčiau kuprinę iš bagažinės, pa- 
dėčiau ją ant galinio pagal užsakymą gaminto furgono buferio, nusi- 
vilkčiau marškinius, apsiriščiau jais juosmenį, išsitrinčiau krūtinę bei 
pečius vabzdžius atbaidančiu “Muskolo" tepalu ir nukulniuočiau per 
mišką link pelkyno, kur kitados vaikystėje mačiau negyvėlį. Eidamas 
spėliočiau, ar toje vietoje, kūno formos plotelyje, žolė pageltusi? Ži- 
noma, ne, bet tokių minčių vis vien negalėčiau atsiginti aiškiai suvok- 
damas, kokia trapi riba skiria suaugusį, sveikai protaujantį žmogų - 
rašytoją velvetiniu švarku, kurio alkūnes dengia odos lopiniai - ir 
kraupiais mitais tikintį vaiką. Galop užkopčiau piktžolėmis apžėlusiu 
pylimu ir lėtai nužingsniuočiau Čemberleno kryptimi, traukdamas pa- 
lei supuvusius žuolius bei rūdžių išgraužtus bėgius. 

Idiotiška fantazija. Aš dairyčiaus prieš dvidešimt metų dingusio 
kibirėlio, kuris prapuolė girios tankmėje arba taip apaugo piktžolėmis 
ir brūzgynais, jog tapo nematomas. O gal jį užarė buldozeris, išlyginęs 
pusės akro sklypą, skirtą standartinių namų statyboms? Vis dėlto ma- 
nęs neapleidžia nuojauta, jog indas tebekėpso miške, kažkur prie se- 
nojo, nebenaudojamo geležinkelio. Kartais mane užvaldo beprotiškas 
noras leistis į paieškas. Dažniausiai anksti ryte, kai žmona maudosi 
duše, o vaikai per 38-ąjį Bostono kanalą žiūri animacinius filmukus 
apie Žmogų Šikšnosparnį arba Skubi Du, ir aš vėl jaučiuosi esąs dvy- 
likamečiu Gordonu Lačansu, kuris kadaise trypė žemės dulkes, ple- 

pėjo, žaidė su draugais, retsykiais šliaužiodavo ant pilvo kaip roplys. 
Aš buvau tuo berniuku, dingteli man. Šią mintį veja kita, pašiurpinanti 
it šalto vandens pliūpsnis: kurį berniuką turi omenyje? 
Gurkšnojant arbatą, nukreipus akis į saulės spindulius, įžambiai 
šaunančius pro virtuvės langą, girdint televizoriaus dudenimą, sklin- 
dantį iš vieno namo galo, ir dušo šniokštimą - iš kito, jaučiant, kaip 
pulsuoja tarpuakis (o tai reiškia, jog vakar išgėriau šiek tiek daugiau 
alaus, nei derėtų), mane apima įsitikinimas, kad sugebėčiau jį rasti. 
Pamatyčiau švaraus tarp rūdžių sluoksnio tviskančio metalo lopinėlį, 
kuris spigintų mano akis. Nusileisčiau nuo pylimo, praskirčiau žoles, 
apraizgiusias rankeną, ir... o kas tada? Na, tiesiog ištraukčiau kibirėlį 
iš praeities. Vartyčiau jį rankose, sužavėtas minties, kad laikau daik- 
tą, kurį paskutinis lietęs žmogus seniai atgulė į kapus. Tarkim, aptik- 
čiau jame raštelį? Padėkite, aš pasiklydau. Aišku, aš nieko ten ne- 
rasčiau, nes berniukai neina uogauti pasiėmę popieriaus lapelių ir 
pieštukų... na, bet tarkim. Manau, būčiau užvaldytas pasibaisėjimo, 
niauraus lyg saulės užtemimas. Tačiau svarbiausia, kad rankose 
spausčiau kibirą, simbolizuojantį ne tik jo mirtį, bet ir mano gyvenimą, 
įrodymą, jog puikiai žinau, kuriam iš berniukų jis priklausė - kuriam iš 
mūsų penkių. Spausčiau... Rūdžių plutoje ir išblukusiame metale įžiū- 
rėčiau visus praėjusius metus. Liesčiau apkerpėjusius šonus, mėgin- 
čiau įsivaizduoti jį šildžiusią saulę, merkusias liūtis, užklojusius snie- 
gynus. Spėliočiau, kur aš būdavau tais momentais, kai atokiame už- 
kampyje kibirėlis susidurdavo su gamtos išdaigomis - kur būdavau, 
ką veikdavau, ką mylėdavau, kaip man sekdavosi, ko siekdavau. Aš 
jį laikyčiau, įžvelgčiau praeitį rūdyse, liesčiau... ir spoksočiau į mig- 
lotą savo veido atspindį. Ar jūs suprantate, ką bandau pasakyti? 


29 

Į Kasl Roką grįžome sekmadienį, maždaug penktą ryto, likus pa- 
rai iki Darbo dienos. Žygiavome kiaurą naktį. Niekas neaaimanavo, 
nors pėdos nuėjo pūslėmis, be to, jautėmės išalkę tarytum vilkai. Ma- 
no galvą varstė žudančio skausmo dūriai, iš nuovargio pynėsi apsun- 
kusios kojos. Porą sykių teko nusiridenti nuo sankasos, kad nepakliū- 
tume po krovininio traukinio ratais. Vienas jų praūžė mums reikiama 
kryptimi, tačiau judėjo pernelyg greitai, kad pajėgtume įšokti į vago- 
ną. Vakarop, blėstant dienos šviesai, pasiekėme Kaslą kertantį pa- 

stolių tiltą. Krisas pažiūrėjo į jį, nukreipė akis į upę, galiausiai atsigrę- 
žė į mus. Ė 

- Velniop. Aš drožiu į kitą pusę. Jei mane nutrenks traukinys, 
bent jau nereikės saugotis sumauto Tūzo Merilo. 

Mes visi sėkmingai perėjome tiltą - tiksliau pasakius, perbidzeno- 
me. Nepasirodė joks traukinys. Prie sąvartyno užsiropštėme ant tvo- 
ros, nušokome į draudžiamą teritoriją (taip anksti ir juolab sekmadie- 
nio rytą Mailas su Kapokliu čia nesišlaistė), nosies tiesumu patraukė- 
me link siurblio. Vernas ėmė minkyti rankeną, o mes paeiliui kišome 
pakaušius po lediniu srautu, apsiliejome vandeniu nuo galvos iki kojų, 
gėrėme, kol išsipūtė pilvai. Ore tvyrojo žvarba, todėl turėjome apsi- 
rengti. Lėtai nusvyravome į miestą, stabtelėjome ant šaligatvio prie- 
šais tuščią sklypą ir įsmeigėme žvilgsnius į mūsų namelį medyje, kad 
nereikėtų žiūrėti vienam į kitą. 

- Ką gi, - prabilo Tedis, - susitiksime trečiadienį mokykloje. Iki tol 
tikriausiai miegosiu. 

- Aš taip pat, - sulinksėjo Vernas. - Taip nusivariau nuo kojų, kad 
neįstengčiau nė pabezdėti. 

Krisas be garso švilptelėjo, bet nieko neatsakė. 

- Ei, seni, - nejaukiai kreipėsi į jį Tedis. - Taika? 

- Žinoma, - patikino Krisas, ir jo pailsusį, niūrų veidą nelauktai 
praskaidrino šilta, giedra šypsena. - Mes pasiekėme savo, ar ne? 
Sudorojome tą išperą. 

- O taip, - pakinkavo galva Vernas. - Tu velniškai teisus. Bet da- 
bar Bilis sudoros mane. 

- Na, ir kas? - atšovė Krisas. - Ričis užsipuls mane, Tūzas atva- 
nos Gordį, dar kažkas prilups Tedį. Tačiau mes pasiekėme savo. 

- Teisingai, - pritarė Vernas. Visgi jo balsas skambėjo liūdnai. 

Krisas atsisuko į mane. 

- Mes pasiekėme savo, Gordi? - tyliai paklausė. - Mums vertėjo 
leistis į kelionę, tiesa? 

- Be abejo, - patvirtinau. 

- Eikit jūs šikt, bičai, - pareiškė Tedis abejingu balsu, liudijančiu, 
jog pokalbis jam įgriso. - Šnekate kaip mulkiai iš sumauto “Spaudos 
klubo“. Duokit man penkis, ir aš čiuožiu namo. Mamulė turbūt jau 
įtraukė mane į dešimties labiausiai ieškomų žmonių sąrašą. 

Mes prajukome. Tedis nutaisė įprastą “Viešpatie, ką dabar pasa- 
kiau?“ išraišką. Sumušėme delnais, ir jis drauge su Vernu nupėdino 
savo namų pusėn. Tuo tarpu aš akimirkai likau mindžikuoti vietoje. 

- Galiu tave palydėti, jei nori, - pasiūlė Krisas. 

- Gerai. 

„Mudu įveikėme kvartalą nepratardami nė žodžio. Ką tik išaušus 
naujai dienai, Kasl Roke viešpatavo nuostabi tyla. Mane užliejo keis- 
tas pojūtis, jog nuovargis pamažėle išsisklaido. Visas pasaulis miego- 
jo, o mes būdravome. Kone tikėjausi, jog už artimiausio kampo pa- 
matysiu elnę, stovinčią Karabino gatvės gale, kur pro fabriko sandė- 
lius driekėsi Didžiojo pietų ir vakarų Meino geležinkelio bėgiai. 

Pagaliau Krisas prasižiojo: 

- Jie viską išplepės. 

- Suprantama. Bet ne šiandien ir ne rytoj, jei dėl to nerimauji. 
Praeis daug laiko, ko jie drįs iškloti kitiems apie mūsų iškylą. Gal net 
ne vieneri metai. 

Bičiulis pažvelgė į mane nustebęs. 

- Jie išsigandę, Krisai. Ypač Tedis, kuris bijo, kad jo nepriims į 
armiją. Vernas irgi šiurpsta iš baimės. Artimiausiu metu tuodu kan- 
kins košmarai, šį rudenį jiems neretai niežtės liežuvį kam nors išsipa- 
sakoti. Bet jie tylės. Vėliau... žinai ką? Greičiausiai tau pasirodys, 
jog šneku kaip pamišėlis, tačiau... manau, po kiek laiko toji porelė be- 
veik užmirš, kas įvyko. 

Jis lėtai pakinkavo galva. 

- Aš nebūčiau taip pasakęs. Gordi, tu permatai žmones kiaurai. 

- Labai norėčiau, kad taip būtų. 

- Tikrai tikrai. 

Tylėdami pėdinome dar vieną kvartalą. 

- Iš šito miesto man niekada nepavyks ištrūkti, - galų gale atsidu- 
so Krisas. - Vasaros atostogoms grįžęs iš koledžo, mane, Verną ir 
Tedį rasi “Sukio" tavernoje. Sėdėsime ten kiekvieną dieną, kai baig- 
sis rytinė pamaina. Vargu ar tu panorėsi su mumis susitikti. - Nuo bi- 
čiulio juoko mano oda nuėjo pagaugais. 

- Nustok smaukytis, - burbtelėjau. Stengiausi kalbėti atsainiai, 
nors tuo momentu mąsčiau, ką miške sakė Krisas: Galbūt nunešiau 
juos senei Simons ir prisipažinau kaltę, bet mane vis tiek trims 
dienoms išvarė iš mokyklos, nes tų dolerių niekas nebematė. 

Galbūt kitą savaitę sena varna Simons atėjo į mokyklą pasipuo- 
šusi nauju sijonu... Tas žvilgsnis. Žvilgsnis jo akyse. 

- Niekas nesismauko, tėtuk, - atšovė Krisas. 

Patryniau smilių į nykštį. 

- Girdi, kaip mažiausias pasaulyje smuikas groja “Tave aplies pur- 
puriniai myžalai, kuriuos išpurkš mano širdis"? 

- Jis buvo mūsų. - Nors lauke švietė skaisti ryto saulė, Kriso akys 
atrodė tamsios ir niaurios. 

Mes sustojome ties gatvės kampu. Laikrodis rodė be penkiolikos 
minučių šešias. Prie raštinės reikmenų krautuvėlės, kuri priklausė 
Tedžio dėdei, privažiavo furgonas, atgabenęs sekmadieninį “Teleg- 
ram". Vyriškis mėlynais džinsais ir berankoviais marškinėliais išmetė 
iš automobilio surištų laikraščių šūsnį, kuri bumbtelėjo ant šaligatvio 
ir apsivertė komiksais į viršų (pirmajame puslapyje visuomet galėda- 
vai paskaityti apie Diko Treisio ir Blondinės nuotykius). Furgonas 
nuriedėjo šalin, nes vairuotojas turėjo pasirūpinti, jog išorinio pasaulio 
naujienos pasiektų ir kitus miestelius - Otisfildą, Norvegiją-Pietų Pa- 
ryžių, Voterfodą, Stounhemą. Norėjau kažką dar pasakyti Krisui, bet 
nežinojau kaip. | 

- Duok man penkis, - tarė jis pailsusiu balsu. 

- Krisai... 

- Duok penkis. 

Sumušiau su juo delnais. 

- Greitai pasimatysime. 

Bičiulis apdovanojo mane savo meilia šypsena. 

- Tu pirmas pasirodysi mano akiratyje, šmiki. 

Krisas pasišalino tebekrizendamas, judėjo lėtai ir grakščiai, tary- 
tum jo nevargintų kojas raižantys sopuliai ir ant pėdų iškilusios pūslės, 
tarytum jo nebūtų sugėlę uodai, erkutės ir amarai, tarytum jo galvos 
nekvaršintų jokie rūpesčiai, tarytum jis kulniuotų į kažkokią šaunią 
vietelę, užuot žingsniavęs į Čembersams priklausantį trijų kambarių 
namą (veikiau lūšną) be vandentiekio sistemos, išdaužtais langais 
(tuščias ertmes dengė plastiko lakštai). Negana to, kieme Kriso, ko 
gero, tykojo brolis. Net jeigu būčiau numanęs, ką reikėtų pasakyti, 
greičiausiai būčiau nutylėjęs. Kalbos sunaikina meilės apraiškas - 
rašytojui, žinoma, nederėtų taip šnekėti, bet aš esu tikras, jog tai tie- 
sa. Švelniai burkuodamas elnei neketini jos įskaudinti, tačiau gyvūnas 

kresteli uodegėlę ir neria į miško tankmę. Kenkia patys žodžiai. Mei- 
lė neturi nieko bendra su tuo, ką apie ją pliauškia tokie subingalviai 
poetai, kaip Makinas. Meilė kandžiojasi aštriais dantimis, ir žaizdos 
niekada neužsitraukia. Jų negali pagydyti jokios žodžių kombinacijos. 
Netgi atvirkščiai, štai kas juokingiausia. Jei žaizdos nustotų kraujuoti, 
žodžių atsargos irgi išsektų. Patikėkite manimi. Aš žinau, ką sakau, 
nes iš žodžių pragyvenu. 


30 

Durys iš kiemo pusės buvo užrakintos, todėl jas atsidariau po ki- 
limėliu sužvejojęs atsarginį raktą. Tuščioje, tylioje, steriliai švarioje 
lyg lavoninė virtuvėje spūstelėjau jungiklį, ir virš kriauklės sudūzgė 
fluorescencinių lempų vamzdeliai. Nė negalėjau prisiminti, kada pas- 
kutinį kartą kėliausi anksčiau už motiną. 

Nusivilkau marškinėlius, įkišau juos į purvinų drabužių pintinę, pa- 
dėtą už skalbimo mašinos. Šlapiu iš po kriauklės ištrauktu skudurėliu 
ėmiau braukyti veidą, kaklą, pažastis, pilvą. Nusismaukęs kelnes try- 
niau tarpukojį - ypač sėklides, - kol pradėjo svilinti odą. Man rodės, 
jog niekaip neįstengsiu išsivalyti paslėpsnių, nors raudonas dėlės pa- 
liktas rumbas po truputį išblėso. Netgi dabar toje vietoje turiu mažutį 
pusapvalį randelį. Kartą žmona paklausė, iš kur jis atsirado, ir aš jai 
pamelavau nė nespėjęs suvokti, kokie žodžiai išsprūdo iš mano bur- 
nos. 

Galų gale, kai baigiau apsišluostymo procedūrą, nusviedžiau pur- 
viną skudurą į pintinę. 

Ištraukiau iš šaldytuvo tuziną kiaušinių, suplakiau šešis. Omletui 
paskrudus keptuvėje, į lėkštutę įsidėjau susmulkintų ananasų, ant 
stalo pasistačiau puskvortę pieno. Jau ketinau valgyti, kai pro duris 
žengė motina. Savo žilus plaukus ji buvo susikėlusi ant pakaušio. Vil- 
kėjo išblukusį rožinį chalatą ir rūkė “Camel"* cigaretę. 

- Gordonai, kur tu buvai? 

- Iškylavau, - atsakiau įnikdamas šlamšti pusryčius. - Iš pradžių 
sėdėjome Verno kieme, vėliau pakilome ant Brikjardo kalvos. Verno 
mama sakė, jog tau paskambins. Ar ji su tavimi nekalbėjo? 

- Matyt, šnekėjosi su tėvu. - Motina praslydo pro mane link 
kriauklės it koks rožinis vaiduoklis. Dienos lempos šviesoje raukšlė- 
tas veidas nutvisko geltoniu, kuris nė kiek manęs nesužavėjo. Ji atsi- 

duso... mažne sukūkčiojo. - Labiausiai pasiilgstu Denio rytais, - pra- 
Gordonai. Kiekvieną kartą. 

- Ot šūdas, - burbtelėjau. 

- Jis visada miegodavo atsidaręs langą, antklodes... ar kažką sa- 
kei, Gordonai? 

- Nieko svarbaus, mama. 

- „„antklodes užsitraukęs iki smakro, - baigė ji, atsuko man nuga- 
rą ir nukreipė akis į langą. Aš toliau valgiau. Drebėjau visų kūnu. 


31 

Apie mūsų nuotykius niekas nesužinojo. 

Rėjaus Brauerio kūną, žinoma, surado, tačiau nuopelnų neprisky- 
rė nei mūsų, nei vyresniųjų vyrukų gaujai. Tūzas aiškiai nusprendė 
pasirinkti saugiausią išeitį - kur ieškoti lavono, policijai telefonu pra- 
nešė neprisistatęs žmogus. Norėjau pasakyti, jog niekas iš tėvų nesu- 
žinojo, ką veikėme Darbo dienos savaitgalį. 

Krisas neapsiriko spėjęs, kad jo senis vis dar girtaus. Bičiulio mo- 
tina išvyko į Liuistoną, kuriam laikui apsistojo pas seserį. Ji visuomet 
taip darydavo, kai ponas Čembersas lėbaudavo. Prieš išvažiuodama 
liepė vyriausiajam sūnui prižiūrėti jaunesnius vaikus. Išverstakis vyk- 
dė patikėtas pareigas šlaistydamasis su Tūzu ir kitais bendrais iš ne- 
pilnamečių nusikaltėlių padermės. Likimo valiai palikti devynmetis 
Šeldonas, penkiametis Emeris bei dvimetė Debora turėjo patys suk- 
tis kaip išmanydami. 

Antrąjį vakarą Tedžio mama sunerimo ir skambtelėjo Verno mo- 
tinai. Pastaroji - irgi nepasižyminti proto gausa - užtikrino, jog mūsų 
ketveriukė tebekiūto palapinėje, nes aną naktį iš jos sklido šviesa. 
Tedžio mama išreiškė viltį, jog mes paslapčia netraukiame dūmo. 
Verno gimdytoja atsakė, esą palapinėje greičiausiai tviskėjo žibintu- 
vėliai. Be to, niekas iš draugų, su kuriais bendravo sūnūs, nerūko. 
Bent ji taip manė. 

Mano tėtušis pasiteiravo šio bei to, neapsidžiaugė išgirdęs miglo- 
tus atsakymus, prižadėjo, jog kada nors mudu nuvažiuosime pažvejo- 
ti, ir nutraukė apklausą. Jei per artimiausias kelias savaites mūsų ket- 
veriukės tėvai būtų atsitiktinai susitikę, mums būtų grėsę rimti nema- 
lonumai... laimei, nieko panašaus neįvyko. 

Mailas Presmanas taip pat tylėjo. Manau, nusprendė netriukš- 
mauti, nes susiprotėjo neturįs jokių liudininkų. Tuo tarpu mes visi 
kaip vienas prisiekinėtume, kad jis užpjudė mane šunimi. 

Taigi apie mūsų iškylą niekam neteko išgirsti... tačiau tai dar ne- 
buvo pabaiga. 


32 

Vieną dieną, baigiantis rugsėjui, kai iš mokyklos ėjau namo, man 
kelią užkirto priešais, ant šaligatvio krašto, užčiuožęs juodas 1952- 
-ųjų“ Fordas". Nekilo nė menkiausių abejonių, kam priklausė automo- 
bilis pižoniškais baltais storų padangų šonais, aptakiais gaubtais, iški- 
liais chrominiais buferiais, permatomu iš po vairo styrančios pavarų 
rankenos bumbulu su išgraviruota rože. Iš galo, ant nuimamo maši- 
nos stogo, puikavosi užteplioti dviakės ir vienaakio valeto piešiniai, po 
kuriais žvilgėjo gotikinėmis raidėmis užrašyti žodžiai: KOZIRIS. 

Atsilapojo durelės, ir laukan išvirto Tūzas Merilas su Pūkiu Bra- 
kovicu. 

- Sakai, sukruštas pedikas? - prašneko Tūzas maloniai vyptelėda- 
mas. - Mano motinai patinka, kaip ją dulkinu? 

- Dabar tu kentėsi, mažuli, - pažadėjo Pūkis. 

Nusviedžiau vadovėlius ant šaligatvio ir pasileidau tekinas. Mo- 
viau kaip sprinteris, tačiau nespėjau nusigauti nė iki kito kvartalo, kai 
porelė mane pasivijo. Tūzas smogė man į nugarą, ir aš visu ūgiu iš- 
sitiesiau ant žemės. Smakrui susidūrus su asfaltu, išvydau ne pavie- 
nes žvaigždutes, o ištisą jų plejadą - žvaigždynus ir ūkus. Kai tuodu 
mane pakėlė, jau plūdau ašaromis. Verkiau ne tiek iš skausmo, nors 
iki kraujo nusibrozdinau alkūnes ir kelius, kiek iš baimės. Apsižlium- 
biau užlietas akinančio, bejėgiško įniršio. Krisas sakė tiesą. Jis buvo 
mūsų. 

Pradėjau muistytis kaip išprotėjęs ir vos neišsprūdau iš jų gniauž- 
tų. Bet tada Pūkis vožtelėjo keliu į slėpsnas. Sunku nupasakoti, koks 
siaubingas, neįtikėtinas dieglys mane pervėrė. Jis praplėtė skausmo 
sampratą, tarsi paprastą didįjį kino ekraną būtų pakeitęs plačiaekra- 
nis “VistaVision" milžinas. Išsigelbėti galėjau tiktai klykdamas. 

Tūzas du kartus atsivėdėjęs tvojo kumščiu man į veidą. Po pirmo- 
jo triuškinančio smūgio užtino kairioji akis; prireikė keturių dienų, kad 

ja pajėgčiau ką nors įžiūrėti. Antrasis sulaužė nosį; pasigirdęs traš- 
kesys priminė gurgždėjimą, kuris persmelkia jūsų smegeninę, kai pus- 
ryčiams kramsnojate kukurūzų dribsnius. 

Tuo momentu į savo prieangį išslinko senoji ponia Čalmers, viena 
artrito išklaipyta ranka gniaužianti lazdelę, lūpų kamputyje įsikandusi 
“Herbert Tareyton“ cigaretę. Ji užstaugė: 

- Kad daugiau nesirodytum mano akyse, mulki, - išsišiepęs įspėjo 
Tūzas. Jie paleido mane ir atsitraukė. Prisėdęs pasvirau, delnais su- 
siėmiau skausmingai pulsuojančius kiaušus. Tą akimirką neabejojau, 
jog tuojau apsivemsiu ir numirsiu. Tebeplaukiojau ašarose. Bet kai 
pamačiau pro šalį žengiantį Pūkį, kniedėmis nusagstyti virš motocik- 
lininko aulinių aptempti džinsai vėl pakurstė mano įsiūtį. Suleidau 
dantis į jo blauzdą, kiek įmanoma giliau. Brakovicas ėmė žvygauti, 
strykčioti ant vienos kojos ir priekaištauti (tiesiog negalėjau patikėti 
savo ausimis!), esą taip elgtis negarbinga. Kol žiūrėjau, kaip jis šoki- 
nėja, Tūzas užmynė ant kairiojo mano delno. Išgirdau, kaip lūžo nykš- 
tys ir smilius. Šį kartą garsas panėšėjo į trapių riestainiukų gruzdesį. 
Tūzas apsisuko, susikišo rankas į užpakalines kelnių kišenes, tingiai 
nukėblino link savo “Fordo". Iš paskos šlubčiojantis Pūkis vis dirsčio- 
jo per petį ir nuožmiai mane plūdo. Vėl pratrūkau bliauti, susiriečiau 
ant šaligatvio. Netrukus prie manęs atkrypavo tetulė Evė Čalmers, 
tūžmingai bilsnodama lazdele į asfaltą. Ji paklausė, gal man reikėtų 
apsilankyti pas gydytoją. Atsisėdau, šiaip ne taip lioviausi verkęs ir 
patikinau, jog viskas gerai. 

- Nesąmonės! - užriaumojo ji - tetulė Evė buvo priekurtė, todėl 
visuomet staugdavo. - Aš mačiau, kaip tie chuliganai tave prilupo. 
Vaike, tavo riešutėliai taip ištins, kad bus panašūs į stiklainius. 

Senoji ponia Čalmers nusivedė mane į namus, davė šlapią skudu- 
rėlį, kurį priglaudžiau prie sukruvintos nosies - kuo toliau, tuo labiau 
šioji priminė sutraiškytą bulvę, - įbruko į rankas didžiulį puodą kavos, 
atsiduodančios vaistais, bet keistai raminančios. Vis kriokė privalanti 
iškviesti gydytoją, tačiau aš nesileidau perkalbamas. Pagaliau ji atly- 
žo ir palydėjo mane namo. Vos vilkau kojas. Mano kiaušai nespėjo 
išpursti iki stiklainių apimčių, tačiau tai tebuvo laiko klausimas. 

Pamatę mane tėtis su mama užsiplieskė pykčiu - tiesą sakant, 
nustebau, kad jie išvis kažką pastebėjo. Kas tie vaikinai? Ar sugebė- 

čiau tuos niekšus atpažinti per liudytojo akistatą? Šį klausimą pateikė 
tėvas, kuris nepraleisdavo nė vienos “Visos tiesos apie miestą" ir 
“Neliečiamųjų" serijos. Ne, aš nemaniau, kad įstengčiau juos atpa- 
žinti. Pareiškiau, jog esu išvargęs. Tiksliau, šoko būsenos... ir gero- 
kai įkaušęs, nes nemažiau kaip šešiasdešimt procentų tetulės Evės 
kavos sudarė išlaikytas brendis. Bet šito tėvams neminėjau. Užtat 
pasakiau, kad mane prikūlę vaikinai greičiausiai atvyko iš kito, “kai- 
myninio“, miesto - kitaip tariant, iš Liuistono arba Oburno. 

Mane pasodino į universalą ir nuvežė pas gydytoją Klarksoną, ku- 
ris iki šiol gyvas, nors jau anuomet buvo pakankamai senas, kad ga- 
lėtų bendrauti su Viešpačiu, kaip lygus su lygiu. Jis pakoregavo mano 
nosį, atstatė į vietą pirštų kaulus, paskui kyštelėjo motinai receptą, ku- 
riame pakeverzojo skausmą malšinančių vaistų pavadinimą. Sumąs- 
tęs kažkokią dingstį išprašė tėvus iš kabineto, uždarė duris ir atšlei- 
vojo prie manęs tarytum Borisas Karlofas, artėjantis link Igorio. 

- Kieno tai darbas, Gordonai? 

- Nežinau, daktare Kla... 

- Meluoji. 

- Ne, sere. Garbės žodis. 

Gelsvoki jo skuostai pamažu nusidažė raudoniu. 

- Kodėl tu gini tuos kretinus? Galvoji, jog tokiu būdu nusipelnysi jų 
pagarbą? Jie tiktai juoksis ir pravardžiuos tave avigalviu! “Žiūrėkite, 
- sakys, - štai eina avigalvis, kurį vakar suspardėme. Cho-cho! Cha- 
cha! Chi-chi-chi-i-i!" 

- Aš tikrai jų nepažįstu. 

Mačiau, kad gydytojui knietėjo mane supurtyti, bet, žinoma, jis ne- 
galėjo paleisti į darbą rankų. Todėl paprasčiausiai liepė man atsivesti 
tėvus kažką murmėdamas panosėje apie nepilnamečius nusikaltėlius. 
Vakare, kai dūmys cigarą ir siurbčios šerį, daktaras areas vis- 
ką papasakos senam draugužiui Dievuliui. 

Nekvaršinau galvos, gerbė mane Tūzas, Pūkis ir kiti subingalviai 
ar visiems aiškino, jog esu kvaiša. Spjoviau, net jeigu jie išvis mane 
užmiršo. Pirmiausia derėjo pagalvoti apie Krisą. Išverstakis dviejose 
vietose sulaužė jam ranką, o veidą išgražino taip, jog tas priminė ka- 
nadietišką saulėtekį. Gydytojams teko sutvirtinti draugužio alkūnę 
plieniniu kaišteliu. Ponia Magin, kaimynė, pamatė Krisą svyruojantį 
kelkraščiu, skaitantį komiksus apie turtuolį Ričį. Iš abiejų vyruko au- 

sų sruvo kraujas. Ji nuvežė mano bičiulį į Centrinės ligoninės pri- 
imamąjį, kur Krisas paaiškino gydytojui tamsoje nusiridenęs nuo rū- 
sio laiptų. 

- Kurgi ne, - suurzgė daktaras nemažiau pasibjaurėjęs Krisu, ne- 
gu senasis Klarksonas - manimi. Jis užsidarė savo kabinete ketinda- 
mas skambtelėti konstebliui Banermanui, Krisas savo ruožtu lėtai nu- 
svyravo į koridorių prispaudęs laikiną pečiodiržį prie krūtinės, idant 
ranka nejudėtų, o lūžę kaulai nesibrūžintų vienas į kitą, įkišo penkis 
centus į telefoną automatą ir susuko poniai Magin - vėliau man pasa- 
kojo pirmą kartą skambinęs kito sąskaita, todėl mirtinai bijojęs, jog 
kaimynė atsisakys kalbėti. Laimei, to neįvyko. 

- Krisai, kaip tu jautiesi? - paklausė ji. 

- Normaliai. 

- Atleisk, kad negalėjau su tavimi pabūti. Palikau pyragus... 

- Nieko tokio, ponia Magin, - atsakė Krisas - Labai prašau pažiū- 
rėti, ar mūsų kieme stovi “Biuikas"'. - Šia mašiną vairavo jo motina. 
Kai seno, prieš dešimt metų gaminto, tranto variklis įkaisdavo, jis 
dvokdavo lyg ugnyje čirškantys zomšiniai bateliai. 

- Stovi, - neryžtingai patvirtino kaimynė. Verčiau nesusidėti su 
tais Čembersais. Vargšės baltos šiukšlės. Apskretėliai airiai. 

- Ar galėtumėte mano mamai perduoti, kad rūsyje ji išsuktų lem- 
putę? 

- Bet mano pyragai... 

- Pasakykite, - neatlyžo Krisas, - jog nedelstų. Antraip mano bro- 
lis atsidurs už grotų. 

Stojo ilga tylos pauzė. Galop ponia Magin sutiko padėti. Ji nieko 
neklausinėjo, tad Krisui nereikėjo meluoti. Konsteblis Banermanas iš- 
ties atklydo į Čembersų namus, bet Ričis į kalėjimą nesėdo. 

Vernui su Tedžiu irgi kliuvo, nors ne taip smarkiai kaip man ir 
Krisui. Namo grįžusio Verno jau laukė Bilis, kuris aptalžė brolį žars- 
tekliu. Po keturių penkių smūgių mūsų bičiulis sudribo be sąmonės. 
Nors gan greitai atsigaivelėjo, Bilis išsigando, kad jaunėlis nusibaigė, 
ir liovėsi jį kūlęs. Vieną popietę, kai nusileidęs iš namelio medyje Te- 
dis kulniavo namo, jį pričiupo trijulė Merilo bendrų. Trenkė kelis sy- 
kius į veidą, sudaužė akinius. Tedis įnirtingai mostagavo kumščiais, 
bet užpuolikams atšalo noras muštis supratus, kad vaikis gūžinėja 
kaip neregys tamsoje. 

Mokykloje mes šlaistydavomės kartu nelyginant suluošinti Korėjos 

karo veteranai. Niekas tiksliai nežinojo, kas atsitiko, bet visi numanė, 
jog mes rimtai susirėmėme su augesniais vaikinais ir parodėme tikrų 
vyrų narsą. Tarp moksleivių sklandė šiokie tokie gandai, tačiau lakių 
vaizduočių sukurtos istorijos nė iš tolo nebuvo panašios į tiesą. 

Kai gydytojai nuėmė gipsą, o mėlynės pagaliau užgijo, Vernas su 
Tedžiu pamažu nutolo nuo mūsų. Jie susirado naują grupelę bendra- 
amžių, kuriems galėjo vadovauti. Dauguma jų buvo tikri mulkiai - ša- 
šuoti, smulkučiai penktokėliai, - bet Vernas ir Tedis atsivesdavo tuos 
šmikius į mūsų klubą ir komanduodavo jiems lyg pasipūtę nacių ge- 
nerolai. 

Mudu su Krisu vis rečiau ropšdavomės į namelį medyje, tad bu- 
veinė galutinai perėjo į tųdviejų rankas. Pamenu, 1961-ųjų pavasarį 
sykį ten apsilankiau ir užuodžiau pasibjaurėtiną tvaiką. Nuo to karto 
daugiau niekada nesikoriau į guobą. Pamažu Tedis ir Vernas tapo ei- 
liniais pažįstamais, kuriuos sutinki koridoriuje arba tais atvejais, kai esi 
paliktas po pamokų. Mes linktelėdavome vieni kitiems, pasisveikinda- 
vome, tačiau nebendraudavome. Taip nutinka. Ar pastebėjote, jog 
draugai atsiranda jūsų gyvenime ir vėl pranyksta kaip oficianto padė- 
jėjai, restorane nurenkantys nuo stalų nešvarius indus? Prisiminęs, 
kaip sapne du lavonai traukė mane į gelmę, nė kiek tuo nesistebiu. 
Tiesiog kai kuriems žmonės lemta nuskęsti. Sutinku, tai nesąžininga, 
tačiau nieko neįmanoma pakeisti. Kai kuriems žmonėms lemta nu- 
skęsti. 

Vernas Tesijus žuvo per gaisrą, kuris 1966-aisiais Liuistone palei- 
do dūmais daugiabutį - Brukline ir Bronkse toks pastatas vadinamas 
landyne. Anot ugniagesių, liepsnos plykstelėjo antrą nakties, ir iki 
aušros iš namo beliko rūsio ertmėje rūkstančios nuodegos. Viename 
iš butų lėbavo didelė kompanija. Vakarėlyje dalyvavo ir Vernas. 
Miegamajame kažkas užsnūdo su smilkstančia cigarete. Gal net pats 
Vernas, kuris kirmydamas tikriausiai sapnavo savo centus. Drauge 
su kitais keturiais žuvusiais jį atpažino iš dantų. 

Tedis užsimušė autoavarijoje. Regis, 1971-aisiais, o gal 1972-ųjų 
pradžioje. Vaikystėje teko girdėti posakį: “Jei kelyje išsitrėkši vienas, 
tave atmins kaip didvyrį, jei kartu su tavimi nusibaigs pakeleiviai, būsi 
paskutinis šūdžius". Tedis, nuo mažų dienų troškęs tarnauti armijoje, 

bandė įstoti į oro pajėgas, tačiau prašymas buvo atmestas, o šaukimo 
komisija pripažino jį netinkamu kariuomenei. Visi, kuriems teko regėti 
jo akinius ir klausos aparatą, žinojo, jog būtent to derėjo tikėtis - visi, 
tik ne Tedis. Pirmaisiais metais vidurinėje mokykloje direktorius trims 
dienoms pašalino keturakį iš pamokų, nes tas paskelbė, esą psicho- 
logas konsultantas yra sukruštas melagis. Matydamas, kaip Tedis 
mindžikuoja - kiekvieną dieną - prie skelbimų lentos, ant kurios kabė- 
davo naujienos, susijusios su profesinio orientavimo klausimais, ir 
tikrina, ar nepasirodė naujų žinučių apie tarnybą karinėse struktūrose, 
psichologas pasiūlė jam pagalvoti apie kitokią karjerą. Štai tuomet 
Tedis ir pratrūko. 

Jis dažnai simuliuodavo, vėluodavo į pamokas, susimaudavo per 
testus, todėl kartą liko antriems metams... tačiau mokyklą baigti su- 
gebėjo. Važinėdavo antikiniu “Ševroletu Beleru" ir trindavosi tokio- 
se vietose, į kurias takus buvo pramynę Tūzas, Pūkis bei kiti panašūs 
tipai: biliardinėje ir šokių salėje, “Sukio"' tavernoje (dabar jau uždary- 
toje), “Švelniajame tigre" (šioji užeiga tebegyvuoja). Galų gale įsidar- 
bino Kasl Roko viešųjų darbų departamente ir ėmė lopyti plyšius, at- 
siveriančius asfaltuotuose keliuose. 

Avarija įvyko Harlou regione. “Beleru" dardėjo šutvė Tedžio 
draugų (pora priklausė grupelei, kuriai jis su Vernu vadovavo 60-ai- 
siais), traukusių žolytės suktinukes ir maukusių “Popovo" degtinę. 
Automobilis įsirėžė į elektros stulpą, išvertė jį iš žemių, o pats šešis 
sykius apsivertė. Vienai merginai teoriškai pasisekė išsigelbėti. Pusę 
metų vargšė pragulėjo skyriuje, kurį seselės ir sanitarai, dirbantys 
Centrinėje Meino ligoninėje, praminė “daržovių" palata. Bet vėliau 
kažkokia gailestingoji šmėkla pasirūpino, kad ji nustotų kvėpuoti. Te- 
džiui Diušampui po mirties suteikė Metų Šūdžiaus titulą. 

Antraisiais metais vidurinėje Krisas įsiliejo į moksleivių, rengiamų 
mokytis koledže, gretas - abu žinojome, jog dar šiek tiek užtrukęs jis 
pavėluotų į nuvažiuojantį traukinį ir niekada kitų nepasivytų.. Mano 
bičiuliui moralus skaitė visi, kurie netingėjo: tėvai, manę, jog sūnus 
pernelyg pasikėlė, draugai, dauguma kurių paprasčiausiai apšaukė jį 
mižniumi, mokyklos psichologas, netikėjęs, kad Krisui pavyks susido- 
roti su užduotimi, ir didžiuma mokytojų, su pasibaisėjimu žvelgusių į 
plaukus susilaižiusį, odinę striukę dėvintį, auliniais batais trepsintį vai- 
duoklį, kuris nekviestas materializavosi klasėje. Pagiežingi žvilgsniai 

bylojo, jog auliniai ir gausybe užtrauktukų nusėta striukė visiškai ne- 
derėjo prie tokių didžiadvasiškų dalykų, kaip algebra, lotynų kalba ar 
gamtos mokslai. Taip išsipuošę individai turėjo kiurksoti darbų pamo- 
kose ir nekaišioti nosies, kur nereikia. Krisas sėdėjo tarp padoriai ap- 
sirengusių linksmų berniukų ir mergaičių (bendramoksliai buvo kilę iš 
vidurinės klasės šeimų, gyvenančių Kas! Vju arba ant Brikjardo kal- 
vos) tarsi tylus, į savo mintis paniręs Grendelis*, kuris bet kada ga- 
lėtų nuožmiai užkriokti nelyginant dvivamzdis duslintuvas ir sučiau- 
moti juos visus, tuo pačiu prarydamas pigius pusbačius, apykakles 
užapvalintais galais bei turkišku raštu margintus marškinius su sagu- 
tėmis kampuose. 

Tais metais Krisui tuziną kartų magėjo į viską spjauti. Labiausiai 
prie jo priekabiavo tėvas, kaltinęs sūnų, neva šis įsivaizdina esąs ge- 
resnis už savo senį ir nori “stodamas į koledžą nuvaryti jį į bankro- 
tą". Sykį ponas Čembersas sudaužė alaus butelį į Kriso pakaušį, ir 
mano draugas vėl buvo priverstas keliauti į Centrinės Meino ligoni- 
nės priimamąjį, kur gydytojas susiuvo skalpe žiojinčią žaizdą keturiais 
dygsniais. Gatvėse iš jo tyčiojosi seni bendrai, dauguma iš kurių, 
užuot krimtę vadovėlius, gilino žinias rūkymo srityje. Mokyklos psi- 
chologas ragino Krisą lankyti bent vieną kitą darbų pamoką, kad jis 
nesusikirstų iš visų dalykų. Blogiausia, žinoma, jog pirmuosius septy- 
nerius metus, praleistus valstybinėje mokymo įstaigoje, bičiulis tiesiog 
dykinėjo, todėl dabar už savo klaidas jam teko sumokėti velniškai 
aukštą kainą. 

Mudu kartu mokydavomės beveik kiekvieną vakarą, retsykiais 
net po šešias valandas iš eilės. Užsiėmimai mane ne tik nukamuoda- 
vo, bet kartais ir gąsdindavo - baimę keldavo beprotiškas jo įniršis, 
pakurstytas nelemtos, į padangių aukštybes šovusios kainos. Prieš 
pradėdamas mokytis algebros pradmenų, jis turėjo iš naujo susipažin- 
ti su trupmenomis, į kurias penktoje klasėje nekreipė dėmesio, nes su 
Tedžiu ir Vernu žaisdavo biliardą. Prieš suprasdamas, ką reiškia Pa- 
ter noster gui est in caelis**, privalėjo sužinoti, kas yra daiktavar- 
džiai, prielinksniai ir papildiniai. Anglų gramatikos vadovėlyje, iš vidi- 
nės viršelio pusės, jis užrašė dailiomis didžiosiomis raidėmis: DĖJAU 
SKERSĄ ANT DALYVIŲ. Įdomių minčių nestokojo, gan gerai jas 


*Monstras iš anglų ir skandinavų mitologijos, kurį nužudė Beovulfas. 
**Tėve mūsų, kuris esi danguje (Iot.). 

išdėstydavo popieriuje, tačiau neišmanė gramatikos, o skyrybos žen- 
klai jam išvis neegzistavo. Galutinai nutrintą Vorinerio vadovėlį Kri- 
sas pakeitė kitu, kurį įsigijo Portlendo knygyne - tai buvo pirmoji jam 
priklausanti knyga kietais viršeliais, ir mano draugui ji tapo savotiška 
Biblija. 

Tačiau po pirmųjų metų vidurinėje mokytojai ir bendraklasiai galų 
gale susitaikė su tuo faktu, jog Krisas nepasitrauks iš jų akiračio. 
Moksluose nė vienas iš mudviejų nenuvertėme kalnų, tačiau pagal 
pažangumą tarp absolventų aš buvau septintas, bičiulis - devyniolik- 
tas. Mus abu priėmė į Meino universitetą, bet man teko apsistoti 
Orono universitetiniame miestelyje, o Krisas persikraustė į Portlen- 
dą. Užsirašė į teisės pradmenų kursus, ar galite tuo patikėti? Lyg 
jam būtų buvę maža lotynų kalbos. 

Aukštojoje mokykloje susitikinėjome su merginomis, bet nė viena 
iš jų nestojo mums skersai kelio. Ar tai reiškė, jog teikėme pirmenybę 
vyrų draugijoms? Didžiuma senųjų draugų, įskaitant ir Verną su Te- 
džiu, neabejotinai būtų nutarę, jog tapome pedikais. Atsidūrę sunkioje 
padėtyje mudu tvirtai laikėmės įsikibę vienas į kitą. Atrodo, jau aiš- 
kinau, kodėl taip elgėsi Krisas; man savo motyvus sunkiau išaiškinti. 
Draugo troškimas ištrūkti iš Kas! Roko, kuo toliau nuo fabriko šešė- 
lio, regis, įkūnijo geriausią mano paties dalį. Todėl aš negalėjau palikti 
jo likimo valiai, numoti ranka ir pareikšti: stenkis išplaukti savo jėgo- 
mis. Jeigu jis būtų paskendęs, minėtoji mano dalis būtų nugrimzdusi 
įkandin. 

Baigiantis 1971-iesiems Portlende Krisas apsilankė “Linksmojoje 
vištaitėje", kur ketino nusipirkti trijų gabaliukų užkandėlę. Priešais jį 
du vyriškiai susiginčijo, kuris iš jųdviejų stovėjo eilėje pirmesnis. Vie- 
nas tipas išsitraukė peilį. Krisas, iš mūsų šutvės geriausiai atlikdavęs 
taikdario vaidmenį, bandė nuraminti vyrus, tačiau užsidirbo dūrį į 
kaklą. Žmogui, suvariusiam į gerklę ašmenis, teko sėdėti keturiose 
skirtingose įkalinimo įstaigose; jį išleido iš Šošenko kalėjimo vos prieš 
savaitę. Mano draugas žuvo beveik akimirksniu. | 

Naujienas sužinojau iš laikraščių - Krisas mokėsi paskutiniame 
magistratūros kurse. Prieš pusantrų metų vedęs, vidurinėje mokyk- 
loje dėsčiau anglų kalbą. Žmona buvo nėščia, tuo tarpu aš mėginau 
parašyti knygą. Kai perskaičiau antraštę - PORTLENDO UŽEI- 
GOJE MIRTINAI SUBADYTAS STUDENTAS, - pasakiau savo 
antrajai pusei, jog keliausiu išgerti pieno kokteilio. Išvažiavau iš mies- 

to, sustabdžiau mašiną kelkraštyje ir apsiverkiau. Raudojau bemaž 
pusvalandį. Kad ir kaip myliu žmoną, prie jos žliumbti negalėjau. Bi- 
jojau pasirodyti esąs skystakiaušis. 


34 

Ką galėčiau papasakoti apie save? 

Kaip sakiau, aš tapau rašytoju. Dauguma kritikų teigia, neva ma- 
no kūryba šūdo verta. Neretai galvoju, kad jie teisūs... visgi iki šiol 
jaudinuos, kai anketos, kurią gauni atėjęs į gydytojo kabinetą arba į 
banko paskolų skyrių, skiltyje “Profesija? privalau brūkštelėti “rašy- 
tojas". Mano istorija tokia panaši į pasaką, kad nors apsitriesk. 

Parašiau pirmąją knygą, o pagal ją sukūrė filmą, kuris sulaukė 
daug gerų atsiliepimų ir uždirbo krūvą pinigų. Visa tai įvyko dar prieš 
dvidešimt šeštąjį mano gimtadienį. Antrajai ir trečiajai knygoms taip 
pat buvo lemta persikūnyti į filmus. Argi ne absurdas? Žmona ne- 
prieštarauja, jog kiauras dienas sėdžiu namuose. Dabar mes turime 
tris vaikus. Jie man atrodo tobuli, ir dažniausiai aš jaučiuosi laimin- 
gas. 

Vis dėlto rašymas nebeteikia tokio malonumo kaip anksčiau - ro- 
dos, jau esu tai minėjęs. Nuolat kažkas skambina telefonu. Retsy- 
kiais mano galvą varsto siaubingo skausmo dūriai. Tuomet turiu ke- 
liauti į pritemdytą kambarį ir pagulėti lovoje, kol sopuliai atlėgs. Anot 
gydytojų, tai ne tikros migrenos priepuoliai, veikiau “streso pasek- 
mės". Tad man buvo liepta nepersidirbti. Kartais dėl savęs nerimau- 
ju. Kvailas įprotis... bet nieko negaliu pakeisti. Pasitaiko momentų, 
kai spėlioju, kokia mano darbo prasmė arba ką turėčiau galvoti apie 
pasaulį, kuriame žmogus sugeba lengvai praturtėti žaisdamas “apsi- 
meskime, kad... 

Juokinga prisiminus, kaip aš vėl pamačiau Tūzą Merilą. Mano 
draugai mirę, o Tūzas tebegyvena. Nuvežęs vaikus pas savo tėvą, 
pastebėjau jį išriedantį iš mašinų aikštelės, plytinčios prie fabriko, ne- 
trukus po švilpuko garsų, kurie trečią valandą paskelbė, jog baigėsi 
pirmoji pamaina. 

52-ųjų “Fordas" virto 77-ųjų “Fordu" universalu. Ant buferio bu- 
vo matyti lipdukas su užrašu: REIGANAS/BUŠAS 1980-IEJI. Ilgus 
plaukus jis nusikirpo ežiuku ir gerokai sustorėjo. Patrauklūs kampuo- 
to veido bruožai, įstrigę į mano atmintį, prasmego riebalų sluoksnyje. 

Palikęs savo atžalas pas tėvą išvykau į centrą nusipirkti laikraštį. 
Priartėjau prie Pagrindinės ir Karabino gatvių kampo, kai jis į mane 
dirstelėjo pro automobilio langą. Trisdešimt dvejų metų vyriškis, kita- 
me laiko matmenyje sulaužęs man nosį, neatpažino, kas stovėjo ant 
šaligatvio. 

“Fordas" įsuko į purviną mašinų aikštelę, esančią už “Švelniojo 
tigro", Tūzas išlipo laukan, trūktelėjo aukštyn kelnes ir nupėdino į už- 
eigą. Kai atidarė duris, įsivaizdavau kantri muzikos garsus, sklindan- 
čius iš vidaus, gaižų alkoholio dvelktelėjimą; įsivaizdavau, kaip nuo- 
latinių lankytojų šurmulio pasitiktas Tūzas žengė link baro ir priplojo 
riebų pasturgalį prie tos pačios kėdės, ant kurio tikriausiai sėdėdavo 
po tris valandas per dieną - išskyrus sekmadienį, - nuo tada, kai su- 
laukė dvidešimt vienerių. 

Aš pamaniau: šiai kuo tapo Tūzas. 

Pažvelgiau į kairę ir už fabriko įžiūrėjau Kaslą, galbūt susiaurėju- 
sį, bet šiek tiek švaresnį. Vandens srautas vis dar tekėjo po tiltu, ski- 
riančiu Kas! Roką nuo Harlou. Aukštupyje pastolių rentinys, kuriuo 
pukšėdavo traukiniai, jau nugriautas, tačiau upė niekur nedingo. Aš 
taip pat. 


GABUS 
MOKINYS 


1 

Vairuodamas savo “Šviną" dvidešimt šešių colių skersmens ratais 
ir aukštomis, išriestomis rankenomis, riedėdamas gyvenamojo prie- 
miesčio gatve, jis atrodė kaip tipiškai amerikietiškas vaikis. Toks ir 
buvo: Todas Baudenas, trylikos metų, penkių pėdų aštuonių colių, 
šimto keturiasdešimties svarų* - nei per daug, nei per mažai, - prino- 
kusio kukurūzo spalvos plaukais, mėlynomis akimis, baltais lygiais 
dantimis, šiek tiek įdegusia oda, nesubjaurota nė menkiausiomis pa- 
augliškų spuogų užuominomis. 

Minant pedalus per saulės nušviestus ir šešėliuose skendinčius 
kelio ruožus, pernelyg nenutolstant nuo namų, Todo veide tviskėjo 
šypsena, būdinga visiems, besimėgaujantiems vasaros atostogomis. 
Jis priminė berniuką, išvežiojantį laikraščius, atvirai kalbant, būtent 
tuo ir užsiėmė. Be to, panėšėjo į vaikį, kuris už premijas galėtų par- 
davinėti pasveikinimo atvirutes su vardais, atspausdintais iš kitos pu- 
sės - DŽEKUI IR MEREI BERKAMS arba DONUI IR SALEI, 
arba MERČISONAMS. Šios užduoties irgi nesibodėdavo atlikti. 
Žvelgiant į Todą dingodavosi, jog dirbdamas jis švilpauja, ir toks įspū- 
dis neprasilenkė su tiesa. Beje, jis švilpaudavo gana dažnai. Berniuko 
tėtis buvo achitektas inžinierius, kurio atlygis per metus siekdavo ke- 
turiasdešimt tūkstančių dolerių. Mama, koledže studijavusi prancūzų 
kalbą, susipažino su Todo tėvu, kai šiam desperatiškai reikėjo repe- 
titoriaus. Laisvalaikiu ji perspausdindavo mašinėle rankraščius. Visas 
pažymių ataskaitas iš senosios Todo mokyklos saugojo savo aplan- 
ke. Labiausiai džiaugėsi kortele, gauta sūnui pabaigus ketvirtą klasę, 
nes ponia Apšo ant jos brūkštelėjo: “Todas - nepaprastai gabus mo- 
kinys“. Gryna tiesa. Vien tiktai “A" ir “B"**. Jeigu berniukas būtų 
gavęs dar geresnius pažymius - pavyzdžiui, išimtinai “A", - bendra- 
klasiai būtų nusprendę, kad jis keistas. 

Nūnai Todas sustabdė dviratį priešais pastatą, stovintį Klermonto 
gatvėje, pažymėtą 963-uoju numeriu, ir nušoko ant žemės. Vieno 
aukšto namas su veranda kukliai dunksojo atsitraukęs į sklypo gilu- 
mą. Baltas bungalas išsiskyrė žaliomis langinėmis bei tokios pačios 


m 


*Maždaug 173cm ir 63,5kg. 
** Geriausi pažymiai JAV švietimo sistemoje. Blogiausi - D ir F. 

Todas nusibraukė nuo akių šviesių plaukų sruogas ir įsikibęs už 
vairo nurideno “Šviną"" išcementuotu takeliu iki laiptų. Vaiko veide 
vis dar spindėjo šypsena - nuoširdi, viltinga, žavi. “Nike" sportbačio 
galu nuleidęs dviračio kojelę, nuo apatinio laiptuko pakėlė sulankstytą 
laikraštį, ne “Clarion"', o “L.A. Times“, kurį pasikišo po pažastimi, ir 
žengė link sunkių, belangių medinių durų, pasislėpusių už širmos. Ant 
dešiniosios staktos pūpsojo skambutis, žemiau jo buvo matyti dvi ne- 
didukės lentelės, pritvirtintos medvaržčiais, nuo vandens ir saulės 
spindulių apsaugotos plastiko sluoksniu. Vokiškas kruopštumas, pa- 
manė Todas, ir berniuko šypsena mažumėlę praplatėjo. Jis visuomet 
apsidžiaugdavo, kai į galvą užklysdavo mintis, galinti priklausyti suau- 
gusiam. 

Ant viršutinės lentelės puikavosi užrašas: ARTURAS DENKE- 
RIS. 

Apatinė perspėjo: PREKYBOS AGENTAI NEPAGEIDAUJA- 
MI. 

Tebevypsodamas Todas spūstelėjo skambutį. 

Iš mažojo namelio atsklido duslus, prislopintas čirškesys. Berniu- 
kas nuleido pirštą ir pakreipė galvą mėgindamas įsiklausyti į žings- 
nius. Nieko neišgirdo. Įsmeigęs akis į savo “Taimeks" laikrodį (vieną 
iš premijų, kurią gavo pardavinėdamas asmeninius pasveikinimo at- 
virukus), pamatė, kad rodyklės rodo dvylika minučių po dešimtos. 
Vyrukas jau turėtų būti atsikėlęs. Pats Todas netgi per vasaros atos- 
togas išvirsdavo iš lovos vėliausiai pusę aštuonių. Ankstyvoji varna 
dantis rakinėja, vėlyvoji - akis krapštinėja. 

Jis luktelėjo dar pusę minutės, tačiau pastate tvyrojo tyla. Numy- 
gęs skambutį, įsistebeilijo į sekundinę “Taimekso" rodyklę. Lygiai po 
septyniasdešimt vienos sekundės ausis pasiekė žingsnių šiugždėji- 
mas. Namo šeimininkas avėjo šlepetes, sprendžiant iš “šiukšt-šiukšt" 
garsų. Todas buvo linkęs samprotauti analitiškai. Paskutiniu metu jis 
svajojo tapti privačiu detektyvu. 

- Gerai jau, gerai! - suniurzgėjo žmogus, apsimetantis Arturu 
Denkeriu. - Ateinu! Užteks triukšmauti! Aš ateinu! 

Todas patraukė pirštą nuo skambučio. 

Iš vidinės belangių durų pusės sukrebždėjo atitraukiama grandi- 
nėlė ir trakštelėjo sklendė. Po akimirkos durys prasidarė. 

Pro širmą į vaiką žvelgė susikūprinęs, į chalatą įsisupęs, smilkstan- 
čią cigaretę laikantis senis. Todui dingtelėjo, jog vyriškis primena 
tarpinį Alberto Einšteino ir Boriso Karlofo variantą. Ilgi žili plaukai 
pradėjo gelsvėti, tačiau įgavo ne dramblio kaulo, o nemalonų nikotino 
dėmelių atspalvį. Spoksodamas į susiraukšlėjusį, nuo miego išpurtusį 
veidą berniukas su pasibjaurėjimu pastebėjo, jog žmogus nesiskuto 
mažiausiai porą dienų. Todo tėvas nuolat kartodavo: “Apsiskutus nu- 
švinta rytas“, - ir savo barzdaplaukius nurėždavo kasdieną, net jei ir 
nereikėdavo vykti į darbą. 

Iš gilių, rausvais ratilais apsuptų akiduobių į Todą spiginosi bud- 
rios akys. Vaiką užliejo nusivylimo banga. Tas vyrukas iš dalies tik- 
rai turėjo Alberto Einšteino ir truputį Boriso Karlofo bruožų, visgi la- 
biausiai jis panėšėjo į vieną iš sukriošusių, apsmurgusių prasilakėlių, 
kurie trindavosi apleistame geležinkelio perone. 

Na, žinoma, priminė sau berniukas, juk jis ką tik atsikėlė. Todas 
daug sykių matė Denkerį anksčiau (nors pats pasirūpindavo, jog senis 
jo nepastebėtų - ne, ne, nieku gyvu, Chosė), ir išsiruošęs į miestą 
Denkeris visuomet atrodydavo dabitiškai tvarkingas kaip tikras kari- 
ninkas pensininkas, nors jei tie straipsniai, kuriuos Todas skaitė bib- 
liotekoje, neklydo dėl gimimo datos, jam jau buvo suėję septyniasde- 
šimt šešeri metai. Tomis dienomis, kai vaikas sekiodavo paskui savo 
auką į “Šopraitą", kur senis apsipirkdavo, arba į vieną iš trijų kino te- 
atrų, išsidėsčiusių šalia autobuso stotelių - Denkeris neturėjo automo- 
bilio, - vyriškis vilkėdavo kuriuo nors iš savo trijų švarut švarutėlių 
kostiumų, kad ir kaip lauke būtų šilta. Jei danguje grėsmingai juoduo- 
davo debesys, jis pasikišdavo po pažastimi sulankstomą skėtį tarsi 
karišką lazdelę. Kartais užsidėdavo fetrinę skrybėlę su įspaustu vir- 
šum. Visada būdavo tvarkingai apsiskutęs ir pasikirpęs žilus ūselius, 
slepiančius nesėkmingai koreguotą zuikio lūpą. 

- Berniukas, - ištarė jis kimiu, užsimiegojusio žmogaus balsu. Iš- 
blukęs, pigus chalatas pakurstė Todo nusivylimą. Vienas užapvalin- 
tas apykaklės galas stirksojo taip pakrypęs, kad įsirėžė į raukšlelėmis 
išraizgytą kaklą. Kairįjį atlapą ištepliojo dėmė, greičiausiai nuo troš- 
kinio arba mėsos padažo. Žmogus atsidavė cigarečių ir į kūną įsigė- 
rusio alkoholio tvaiku. 

- Berniukas, - pakartojo jis. - Aš nieko nepirksiu, vaike. Perskai- 

tyk, kas parašyta lentelėje. Juk tu sugebi skaityti, ar ne? Aišku, kad 
sugebi. Visi amerikiečiai berniukai moka skaityti. Neįkyrėk man. 
Geros dienos. 

Durys pradėjo vertis. 

Būtent tuo momentu jis galėjo atsisakyti savo sumanymo, mąsty- 
davo Todas gerokai vėliau, naktimis, kai nepajėgdavo užmigti. Vis- 
kuo būtų reikėję kaltinti nusivylimą, kuris apniko pirmą sykį iš arti pa- 
mačius vyriškį ir išvydus jį be paradinės kaukės - matyt, nukištos į 
spintą šalia skėčio ir fetrinės skrybėlės. Uždaromos sklendės barš- 
kesys būtų nukirtęs tolimesnius įvykius nelyginant žirklių čekštelėji- 
mas. Tačiau, kaip pastebėjo senis, ant slenksčio stovėjo amerikietis 
berniukas, kuriam nuo mažens kalė į galvą, jog atkaklumas tolygus 
dorybei. 

- Nepamirškite savo laikraščio, pone Diusanderi, - pareiškė To- 
das, mandagiai ištiesdama “Times"'. 

Durys sustingo per porą colių nuo staktos. Kurto Diusanderio fi- 
zionomijoje sušmėžavo atšiauri, budri išraiška. Visai įmanoma, jog 
akyse trumpam blykstelėjo baimė. Jis akimoju susitvardė. Neblogai, 
tačiau ne puikiai, kaip derėtų Diusanderiui, nusprendė berniukas, 
trečią kartą užvaldytas nusivylimo. 

Vaje, pagalvojo Todas su pasibjaurėjimu. Vaje, vaje. 

Senis vėl atšovė duris. Viena artrito perkreipta ranka pakėlė šir- 
mos sklendę, prasispraudė pro atvertą plyšelį it voras ir įsikibo į vai- 
ko ištiestą laikraštį. Berniuką persmelkė pasišlykštėjimas regint il- 
gus, pageltonavusius nagus. Ranka priklausė žmogui, nepaleidžian- 
čiam iš pirštų cigaretės. Todo įsitikinimu, rūkymas - nepaprastai ža- 
lingas įprotis, kuriam jis niekada nepasiduos. Keista, kad Diusanderis 
sugebėjo taip ilgai išgyventi. 

- Duokš. 

- Žinoma, pone Diusanderi. - Todas paleido laikraštį, ir voro ran- 
ka įtraukė jį vidun. Širma užsitrenkė. 

- Mano pavardė Denkeris, - atšovė senis. - O ne Diū-zanderis. 
Akivaizdu, jog tu nemoki skaityti. Labai gaila. Geros tau dienos. 

Atstumas, skiriantis medines duris nuo staktos, vėl ėmė mažėti. 
Todas paskubomis išpylė: 

- Bergenas-Belsenas nuo 1943-ųjų sausio iki birželio, Osvencimas 

nuo 1943-ųjų birželio iki 1944-ųjų birželio, Unterkommandant*. Pa- 
tinas... 

Durys antrą kartą sustingo. Išblyškęs senio veidas su kapšeliais 
paakiuose pakibo siaurame tarpelyje tarytum subliūškęs balionas. 
Todas šyptelėjo. 

- Jūs pabėgote iš Patino prieš pasirodant rusams. Išvykote į Bu- 
enos Aires. Kai kas tvirtina, jog ten praturtėjote, iš Vokietijos išvežtą 
auksą investavęs į narkotikų prekybą. Kad ir kaip ten būtų, nuo 1950- 
ųjų iki 1952-ųjų gyvenote Meksike. Vėliau... 

- Vaikėze, tu visai trenktas. - Diusanderis pasukiojo artrito išklai- 
pytą pirštą prie kreivos ausies, tačiau bedantė jo burna paniškai su- 
virpėjo. 

- Kaip klostėsi jūsų gyvenimas nuo 1952-ųjų iki 1958-ųjų, nežinau, 
- dar plačiau išsišiepęs pratęsė Todas. - Turbūt niekas nežino ar bent 
jau nepasakoja. Aišku tik tiek, kad Izraelio agentas pastebėjo jus 
Kuboje dirbantį šveicoriumi prabangiame viešbutyje. Pametė jus iš 
akių, kai į Havaną įsiveržė Kastro maištininkai. 1965-aisiais netikėtai 
išdygote Vakarų Berlyne, kur jūsų vos nesučiupo. - Paskutinius du 
žodžius jis ištarė kaip vieną: vosnesučiupo. Tuo pat metu suspaudė 
visus savo pirštus į vieną didelį kumštį. Diusanderis nudūrė akis į 
muilo dėžių konstruoti lenktyninius automobilius arba montuoti laivų 
modelius. Todas užsiėmė ir vienu, ir kitu. Tiesą sakant, pernai kartu 
su tėčiu pagamino “Titaniko" modeliuką. Darbavosi bemaž keturis 
mėnesius. Paskui bendras jųdviejų kūrinys atsidūrė berniuko tėvo 
kontoroje. 

- Neturiu jokio supratimo, apie ką tu šneki, - atsiliepė Diusande- 
ris. Be savo dirbtinių dantų jis kalbėjo švepluodamas. Todui tai ne- 
patiko. Žodžiai nuskambėjo... hmm, netikroviškai. Palyginti su Diu- 
sanderiu, į nacį labiau panėšėjo pulkininkas Klinkas iš “Hogano did- 
vyrių“. Bet jaunystėje senis, ko gero, išmanė savo amatą. “Vyrų 
veiklos" žurnale straipsnio apie mirties stovyklą autorius pavadino jį 
Patino Kraugeriu. - Nešdinkis iš čia, pienburni, antraip iškviesiu po- 
liciją. 

- Ko gi jūs laukiate, pone Diusanderi? O gal man reikėtų į jūs 
kreiptis her7 Diusanderi? - jis teberodė savo tobulai lygius dantis, ku- 


*Komendanto pavaduotojas (vok.). 

riuos nuo mažų dienų įtrindavo fluoru ir tris sykius per dieną valyda- 
vo “Krest" pasta. - Nuo 1965-ųjų niekas jūsų nebematė... neskaitant 
manęs. Pastebėjau jus prieš du mėnesius miesto autobuse. 

- Tu kuoktelėjai. 

- Jei norite skambinti policijai, pirmyn, nesivaržykite, - vypsoda- 
mas paragino Todas. - Aš palūkėsiu prieangyje. Bet jei neketinate 
tučtuojau susisiekti su pareigūnais, gal pakviestumėte mane į sve- 
čius? Mudu pasikalbėtume. | 

Ilgą laiką senis tylėjo varstydamas žvilgsniu išsišiepusį berniuką. 
Medžiuose čiulbėjo paukščiai. Kitame kvartale kriokė galinga žoliap- 
jovė. Tolėliau, judresnėse gatvėse, kaip įprastai jiems būdingu ritmu 
aidėjo automobilių signalai. 

Kažkodėl Todo širdyje sukirbėjo abejonė. Juk jis negalėjo apsirik- 
ti? Vargu. Kita vertus, tai ne praktinė mokykloje atliekama užduotis, 
o tikras gyvenimas. Todėl jį užplūdo palengvėjimas (vos pastebimas 
palengvėjimas, vėliau tikino save), kai Diusanderis atsakė: 

- Užsuk, jei tau taip maga. Kviečiu į svečius tik todėl, jog nenoriu 
pridaryti tau rūpesčių. Aišku? 

- Be abejo, pone Diusanderi. - Atidaręs širmą Todas smuko į ko- 
ridorių. Senis užtrenkė duris, ir iš lauko sklindanti ryto šviesa išblėso. 

Bungale trenkė sudvisusiu kvapu bei šnerves kutenančiu silpnu 
salyklo tvaiku. Kitą rytą po vakarėlio, kurį surengdavo gimdytojai, 
motinai nespėjus išvėdinti kambarių panašiai smirdėdavo Todo na- 
mas. Tačiau šis dvokas buvo bjauresnis. Jis tiesiog įsigėrė į sienas. 
Alkoholio, kepto maisto, prakaito, senų drabužių ir kažkokių vaistų 
smarvė. Koridoriuje viešpatavo tamsa, o Diusanderis stovėjo perne- 
lyg arti įtraukęs galvą į chalato apykaklę tarsi grifas, lūkuriuojantis, 
kol nusibaigs sužeistas gyvūnas. Nepaisant šerių, styrančių ant smak- 
ro, ir nukarusios odos, tuo momentu Todas išvydo prieš save žmogų, 
vilkėjusį esesininko uniformą - regėjo jį kur kas aiškiau negu senį, 
vaikštinėjantį gatvėje. Berniuko paširdžius nelauktai pervėrė baimės 
dūris. Vos pastebimos baimės, užtikrino save vėliau. 

- Turėčiau jus perspėti, kad jeigu man kas nors nutiks... - pradėjo 
jis, tačiau Diusanderis nušliurino į svetainę, savo šlepetėmis vėl iš- 
gaudamas šiugždančius garsus. Paniekinančiai mostelėjo ranka, ir 
Todas pajuto, kaip į skruostus suplūdo karštas kraujas. 

Vaikas nusekė iš paskos, jo lūpų kampučiai pirmą kartą nusviro 
žemyn. Tokia reakcija buvo netikėta. Nieko baisaus. Netrukus įvy- 
kiai pakryps reikiama vaga. Kaip visada. Žengdamas į kambarį ber- 
niukas vėl nusišypsojo. 

Svetainėje jo laukė eilinis nuviliantis vaizdas (ir dar koks!), tačiau 
tam, suprantama, derėjo pasiruošti iš anksto. Paveikslo, kuriame būtų 
nutapytas Hitleris sulaižytais plaukais ir skvarbiomis akis, sekančio- 
mis tave, kad ir kur eitum, Todas neišvydo. Ant sienos nekabėjo nei 
medaliai, įkišti į stiklinius dėklus, nei ceremonijoms skirtas kardas. 
Ant židinio atbrailos negulėjo “Liugeris" arba “PPK Valteris" (beje, 
pačios atbrailos irgi nebuvo). Žinoma, pagalvojo Todas, vyrukas būtų 
kvaištelėjęs, jei padėtų šiuos daiktus ten, kur kiti žmonės galėtų juos 
pamatyti. Vis dėlto ištrinti pėdsakus, kuriuos paliko kino teatruose ar 
per televizorių regėti filmai, ne taip jau lengva. Sprendžiant iš kamba- 
rio, namas priklausė senam žmogui, pragyvenančiam iš ne itin gau- 
sios pensijos. Virš netikro, pseudoplytomis apmūryto, židinio kabėjo 
“Vestklokso" firmos laikrodis. Ant staliuko dunksojo nespalvotas 
“Motorolos" televizorius. Kad geriau priimtų signalus, abi antenos 
smailės buvo apvyniotos aliuminio folija. Grindis dengė pilkas nušiu- 
ręs kilimas. Prie pat sofos, ant žurnalų lentynos, gulėjo “National 
Geographic", “Reader's Digest" ir “L.A. Times". Vietoj Hitlerio 
portreto arba kardo ant sienos kybojo įrėmintas pilietybės liudijimas 
ir juokingą kepurę užsimaukšlinusios moters nuotrauka. Diusanderis 
vėliau paaiškino, jog toji moteriška skrybėlaitė buvo populiari trečia- 
jame bei ketvirtajame dešimtmečiuose. 

- Mano žmona, - jausmingai ištarė senis. - Ji mirė 1955-aisiais nuo 
plaučių ligos. Tuo metu dirbau Esene, Menšlerio automobilių gamyk- 
loje. Iš sielvarto man plyšo širdis. 

Todo veide vis dar spindėjo šypsena. Jis kirto kambarį tarsi norė- 
damas geriau įsižiūrėti į moterį, bet, užuot pažvelgęs į nuotrauką, ėmė 
čiupinėti stalinės lempos gaubtą. 

- Liaukis! - tūžmingai drėbė Diusanderis. Todas mažumėlę krūp- 
telėjo. 

- Puiki intonacija, - nuoširdžiai pagyrė. - Išties valdinga. Lempų 
gaubtus iš žmonių odos gamino Ilzė Koch, ar ne? Būtent ji išrado 
triuką su mažučiais stikliniais vamzdeliais. 

- Neįsivaizduoju, apie ką tu kalbi, - atšovė Diusanderis paimda- 

mas nuo televizoriaus befiltrių “Kul" cigarečių pakelį. - Užtrauksi 
dūmą? - pasiteiravo nuožmiai išsišiepdamas. 

- Ne. To betrūko, kad susirgčiau plaučių vėžiu. Mano tėtis anks- 
čiau rūkydavo, bet jis atsikratė šito blogo įpročio, kai prisijungė prie 
“Metančiųjų rūkyti" klubo. 

- Nejaugi? - chalato kišenėje sužvejojęs degtuką Diusanderis 
abejingai brūkštelėjo jį per plastikinį “Motorolos" šoną. Prisidegęs 
cigaretę tarė: - Pateik nors vieną priežastį, dėl kurios neturėčiau 
skambinti policijai ir pranešti apie siaubingus tavo kaltinimus. Bent 
vieną priežastį. Netylėk, vaike. Telefonas koridoriuje. Manau, jog 
tėvas atvanotų tau užpakalį. Per pietus mažiausiai savaitę sėdėtum 
ant pagalvėlės. 

- Tėvai niekada nepakeltų prieš mane rankos. Fizinės bausmės 
nepasiteisina. - Todo akys ūmai blykstelėjo. - Jūs jas talžydavote? 
Moteris? Nuplėšdavote drabužius ir... 

Dusliai suurzgęs Diusanderis pasuko koridoriaus pusėn. 

- Jumis dėtas, to nedaryčiau, - šaltai įspėjo berniukas. 

Senis atsigręžė ir pareiškė pabrėžtinai aiškiai tardamas kiekvieną 
žodį, tiesa, truputį švepluodamas (juk burnoje trūko dirbtinių dantų): 

- Pasakysiu tau vieną sykį, vaikėze, ir daugiau nekartosiu. Aš 
esu Arturas Denkeris. Man netgi nereikėjo suamerikietinti savo pa- 
vardės. Tokį vardą suteikė tėvas, besižavėjęs Arturo Konan-Doilio 
kūryba. Neturiu nieko bendra nei su Diū-zanderiu, nei su Himleriu ar 
Kalėdų seneliu. Per karą buvau atsargos leitenantas. Nacių partijai 
niekada nepriklausiau. Mūšyje dėl Berlyno kovojau tris savaites. Pri- 
pažįstu, jog antroje ketvirto dešimtmečio pusėje, kai pirmą kartą su- 
situokiau, palaikiau Hitlerį. Jis susidorojo su šalį krėtusiu nuosmukiu 
ir sugrąžino mums išdidumą, kurio netekome po pasišlykštėtinos, 
velniškai neteisingos Versalio sutarties. Mano paramą jam labiausiai 
įtakojo tai, jog gavau darbą ir vėl galėjau nusipirkti tabako. Kai pa- 
nūsdavau cigaretės, man nereikėdavo murkdytis grioviuose, ieškant 
nuorūkų. Baigiantis ketvirtajam dešimtmečiui, neabejojau, kad jis - 
didis žmogus. Tam tikra prasme taip ir buvo. Bet galų gale Hitleris iš- 
protėjo, pradėjo vadovauti iliuzinėms armijoms paklusdamas astrologo 
įgeidžiams. Nuodų kapsulę davė netgi Blondei, savo šuniui. Karo pa- 
baigoje visi išsikraustė iš proto, savo vaikus girdė nuodais giedodami 

“Horsto Veselio dainą"*. 1945-ųjų gegužės 2-ąją mano pulkas pasi- 
davė amerikiečiams. Pamenu, eilinis, pavarde Hekemejeris, padavė 
man šokolado plytelę. Aš pravirkau. Mes nebeturėjome dėl ko 
grumtis. Karas baigėsi; atvirai kalbant, jo baigtis buvo aiški dar vasa- 
rį. Mane perkėlė į Eseną. Gyvenimo sąlygomis negalėjau skųstis, nes 
amerikiečiai gražiai su manimi elgėsi. Per radiją klausydavomės 
Niurnbergo teismo. Geringui nusižudžius, keturiolika amerikietiškų 
cigarečių iškeičiau į pusę butelio šnapso ir prisigėriau. Kai mane pa- 
leido iš belaisvių stovyklos, įsisukau į Eseno automobilių gamyklą, kur 
ant mašinų montavau ratus. 1963-iaisiai išėjau iš darbo ir neilgai tru- 
kus emigravau į Jungtines Valstijas. Visą gyvenimą troškau čia at- 
vykti. 1967-aisiais gavau pilietybę. Dabar esu amerikietis. Turiu bal- 
so teisę. Niekuomet neprekiavau narkotikais. Nesilankiau Buenos 
Airėse, Berlyne ar Kuboje. - Paskutinis žodis nuskambėjo kaip Ki- 
ba. - O dabar, jei nepranyksi man iš akių, iškviesiu policiją. 

Jis luktelėjo kelias sekundes, bet Todas nė nepakrutėjo. Nudrožęs 
į koridorių Diusanderis pakėlė telefono ragelį. Vaikas liko stypsoti 
svetainėje, šalia stalinės lempos. 

Senio pirštas palietė aparato diską. Todas stebėjo senį jausdamas, 
kaip krūtinėje ima spurdėti širdis. Diusanderis surinko ketvirtą nume- 
rį ir atsisuko. Nesulaukęs jokios reakcijos nukorė pečius, padėjo ra- 
gelį į vietą. 

- Berniukas, - sušvokštė. - Berniukas. 

Todo veide nušvito plati, tačiau gana kukli šypsena. 

- Kaip tau pavyko išsiaiškinti? 

- Lašelis sėkmės ir daug sunkaus darbo, - atsakė Todas. - Turiu 
vieną draugą, Haroldą Peglerį. Visi vaikai vadina jį Lapinu. Mūsų 
softbolo komandoje jis žaidžia antroje bazėje. Garaže mano bičiulio 
tėvas sukrovė šūsnis senų žurnalų apie karą. Bandžiau paieškoti nau- 
jų, bet vyrukas, prekiaujantis laikraščiais priešais mokyklą, kitoje gat- 
vės pusėje, sakė, jog didžiuma leidyklų atsisakė šito verslo. Daugu- 
moje žurnalų pilna nuotraukų, kuriose hansai - tai yra vokiečiai - ir 
japoškės kankina moteris. Netrūko ir straipsnių apie konclagerius. 
Nuo koncentracijos stovyklų tiesiog alpstu. 

- Tu... alpsti. - Diusanderis spoksojo į vaiką, delnu lėtai trindamas 
skruostą, išgaudamas tylų čežėjimą, koks pasigirsta braukant pirštus 
per švitrinį popierių. 


*Oficialus nacių himnas. 

- Alpstu. Na, žinote. Mane tai traukia. Labai domina. 
rie kiti jo gyvenimo įvykiai. Todas prisiminė, kaip penktoje klasėje, 
prieš pat Karjeros dieną, ponia Anderson (dėl didžiulių priekinių dan- 
tų vaikai praminė ją Triuše) kalbėjo apie, anot jos, IŠSKIRTINĮ PO- 
MĖGĮ. 

- Jis bematant jus užvaldo, - pompastiškai šnekėjo Triušė Ander- 
son. - Pirmą kartą kažką išvydę akimoju suprantate, jog aptikote sa- 
vo IŠSKIRTINĮ POMĖGĮ. Tarsi pasuktumėte raktą spynoje. Arba 
pirmą sykį įsimylėtumėte. Štai kodėl Karjeros diena tokia svarbi, vai- 
kai - gal būtent šią dieną jūs susidursite su IŠSKIRTINIU POMĖ- 
GIU. - Mokytoja papasakojo apie savo IŠSKIRTINĮ POMĖGĮ - pa- 
aiškėjo, kad jai mieliau kolekcionuoti devyniolikto amžiaus atvirukus 
nei versti penktokus krimsti mokslus. 

Tuo metu Todas manė, jog ponia Anderson šlapiu maišu trenkta, 
tačiau Lapino garaže berniukas prisiminė, ką ji tauškė, ir nustebęs 
paklausė savęs, ar tik kalbose apie IŠSKIRTINĮ POMĖGĮ neslypėjo 
tiesa. 

Tą dieną nuo Ramiojo vandenyno tvoskė stiprus, kaitrus, dulkių 
tumulus nešantis vėjas, rytuose liepsnojo krūmynai. Atmintyje išliko 
degėsių kvapas, karštas ir šleikštus, ežiuku kirpta Lapino makaulė ir 
plaukų putų lašeliai, prilipę prie bičiulio kaktos. Jis prisiminė viską. 

- Kažkur čia turėtų gulėti komiksai, - pasakė Lapinas. Jo motina, 
kankinama pagirių, išspyrė abu befniukus iš namų, nes šie per daug 
šurmuliavo. - Šaunūs. Daugiausia vesternai, bet galima rasti ir “Tu- 
roką, Akmens sūnų“ arba... 

- Kas čia? - paklausė Todas durdamas pirštu į išsipūtusias karto- 
no dėžes, kurios riogsojo po laiptais. 

- Ai, nieko gero, - atsakė Lapinas. - Tikros karo istorijos. Nuobo- 
du. 

- Galiu pažiūrėti? 

- Aišku. Aš paieškosiu komiksų. 

Tačiau Lapinui Pegleriui radus komiksų knygeles, Todas jau ne- 
benorėjo jų skaityti. Jis tiesiog pametė galvą. 

Tarsi pasuktumėte raktą spynoje. Arba pirmą sykį įsimylėtu- 
mėte. 

Kaip pirštu į akį. Be abejo, Todas buvo girdėjęs apie karą - ne da- 
bartines pjautynes, per kurias amerikiečiams pasturgalius atspardė 

siauraakiai stuobriai juodomis pižamomis, o Antrąjį Pasaulinį. Jis ži- 
nojo, jog Amerikos kareiviai dėvėjo pusapvalius, tinkleliais uždengtus 
šalmus, skirtingai nuo hansų, nešiojusių kvadratinius galvos apdanga- 
lus. Žinojo, kad amerikiečiai laimėjo didžiumą mūšių, o vokiečiai 
prieš pat karo pabaigą sukūrė raketas, kurias paleido į Londoną. Šį 
tą žinojo ir apie koncentracijos stovyklas. 

Tačiau informacijos nuotrupos skyrėsi nuo to, ką teko perskaityti 
žurnaluose, rastuose Lapino garaže po laiptais, tarsi pasakojimai apie 
virusus - nuo galimybės pro mikroskopą pažvelgti į gyvą jų knibždė- 
lyną. 

Štai Ilzė Koch. Štai krematoriumai ir praviros, ant suodinų vyrių 
pakibusios jų durys. Karininkai SS uniformomis bei kaliniai dryžuotais 
skarmalais. Senų bulvarinių žurnalų kvapas priminė tvaiką, sklidusį 
nuo krūmokšnių, kurie nevaldomai degė į rytus nuo Santo Donato. 
Todas jautė, kaip tarp pirštų pagalvėlių traška gelsvas popierius; iš- 
trūkęs iš Lapino garažo ir pasiklydęs laiko tėkmėje mėgino įsisąmo- 
ninti, kad jie iš tiesų taip elgėsi, jog kažkas tikrai taip elgėsi, jog 
kažkas leido jiems taip elgtis. Nuo pasibjaurėjimo ir susijaudinimo 
ėmė mausti galvą, įskaudo pavargusias akis, tačiau jis nesiliovė skai- 
tęs, kol vienoje pastraipoje - po nuotrauka, kurioje riogsojo lavonų 
krūvos, suverstos Dachau konclagerio teritorijoje - išvydo skaičių: 


6 000 000 


Kažkas pripaistė nesąmonių, pamanė Todas, pridėjo vieną ar 
porą nulių. Juk čia dvigubai daugiau žmonių, negu jų gyvena 
Los Andžele! Tačiau kitame žurnale (ant viršelio puikavosi grandinė- 
mis prie sienos prirakinta moteris ir besišypsantis link jos artėjantis, 
rankoje žarsteklį gniaužiantis vyrukas nacių uniforma), jis vėl pama- 
tė: 

6 000 000 

Galvos skausmas sustiprėjo. Burna išdžiūvo. Lyg per miglą pasi- 

girdo draugo balsas, skelbiantis, kad jam metas vakarieniauti. Todas 


pasiteiravo, ar, Lapinui valgant, jis galėtų likti garaže ir paskaityti. 
Bičiulis nustebo, tačiau patraukė pečiais ir atsakė: žinoma, kodėl gi 

ne. Todas kiūtojo susikūprinęs virš dėžių su tikrais kariniais žurna- 
lais, kol telefonu paskambinusi motina paklausė, ar jis iš viso ruošiasi 
grįžti namo. 

Tarsi pasuktumėte raktą spynoje. 

Visų straipsnių autoriai smerkė tai, kas įvyko. Tačiau jų istorijos 
tęsėsi iki paskutinių puslapių, kuriuose smerkiančius žodžius supo re- 
klamos, siūlančios vokiškus peilius, diržus, šalmus, taip pat stebuklin- 
guosius tvarsčius bei gydomąsias plaukų atauginimui skirtas priemo- 
nes. Šios reklamos viliojo potencialius pirkėjus vokiškomis vėliavomis 
su išsiuvinėtomis svastikomis, nacių “Liugeriais", žaidimu “Tankų 
antpuolis“, masino mokytis paštu arba praturtėti aukštakulnius batus 
pardavinėjant žemaūgiams. Nors straipsniai tvirtino, esą nacistai 
skleidė blogį, susidarydavo įspūdis, jog dauguma žmonių neturėtų 
kreipti į tai dėmesio. 

Tarsi pirmą sykį įsimylėtumėte. 

O taip, tos dienos jis niekada neužmirš. Prisiminė menkiausias 
smulkmenas - seną, pageltusį prie galinės sienos prilipdytą kalendorių, 
alyvos dėmę ant betoninių grindų, prisiminė oranžinę virvelę ir kaip 
žurnalai buvo ja surišti, prisiminė, jog nuo minties apie neįtikėtiną 
skaičių (6 000 000) galvą persmelkdavo vis stipresnis skausmas. Pri- 
siminė save mąstantį: aš noriu sužinoti viską, kas atsitiko tose 
vietose. Viską. Be to, man įdomu, kas svarbiau - čia parašyti žo- 
džiai ar juos apgulusios reklamos. 

Todas prisiminė Triušę Anderson ir stumdamas dėžes atgal po 
laiptais pagalvojo: ji buvo teisi. Aš atradau savo IŠSKIRTINĮ PO- 
MEGĮ. 


Diusanderis ilgą laiką nenuleido nuo Todo akių. Galop perėjo 
svetainę ir dribtelėjo į supamąjį krėslą. Vėl įbedė žvilgsnį į berniuką, 
tačiau nepajėgė įskaityti truputį svajingos bei nostalgiškos šio veide 
atsispindinčios išraiškos. 

- Aha, mane sudomino žurnalai. Bet aš supratau, kad juose pri- 
paistyta aibė niekų. Todėl nuėjau į biblioteką, kur aptikau daugiau in- 
formacijos. Perskaičiau dar šaunesnių dalykėlių. Iš pradžių silpna- 
protė bibliotekininkė nenorėjo duoti reikiamos medžiagos, nes tuomet 
būtų privalėjusi įleisti mane į suaugusiųjų skyrių, bet aš atsakiau, kad 
vykdau praktinę užduotį, kurią gavau mokykloje. Jei knygos reikalin- 

gos mokslams, jas visada duoda. Tačiau toji kvaiša vis vien paskam- 
bino mano tėvui. - Todas paniekinančiai užvertė aukštyn akis. - Ta- 
rytum mano tėvas nežinotų, ką veikiu. 

- O jis žinojo? 

- Be abejo. Mano tėvas įsitikinęs, jog vaikams būtina kuo greičiau 
pažinti gyvenimą - ir gerąsias, ir blogąsias jo puses. Tuomet jie bus 
pasiruošę bet kokiems netikėtumams. Pasak jo, gyvenimas - tai tig- 
ras, kurį turi sučiupti už uodegos. Jei neperprasi žvėries prigimties, jis 
tave suės. 

- Hmmm, - numykė Diusanderis. 

- Mama irgi taip galvoja. 

- Hmmm. - Senis atrodė suglumęs, lyg negalėtų patikėti pokalbio 
realumu. 

- Šiaip ar taip, - pratęsė Todas, - man pasisekė aptikti puikių da- 
lykėlių. Vien Santo Donato bibliotekoje įmanoma rasti mažiausiai 
šimtą knygų apie nacių koncentracijos stovyklas. Matyt, jomis domisi 
gausybė žmonių. Aišku, tiek daug nuotraukų, kiek jų buvo Lapino tė- 
vo žurnaluose, nepamačiau, užtat sužinojau tokių kraupybių, nuo ku- 
rių plaukai šiaušiasi. Skaičiau apie kėdes su dygliais, styrančiais iš 
sėdynių. Apie nuodingas dujas, plūstančias iš dušinių. Apie esesinin- 
kus, replėmis raunančius kaliniams auksinius dantis. - Berniukas pa- 
lingavo galvą. - Garbės žodis, jūs, vyručiai, buvote visai pakvaišę. 

- Kraupybės... - išspaudė Diusanderis. 

- Aš tikrai užsiėmiau tiriamuoju darbu. Žinote, kokį pažymį ga- 
vau? “A" su pliusu. Aišku, turėjau būti labai atsargus. Tam, kad at- 
liktum tokią užduotį, reikia rašyti teisingai. Ir nevalia prarasti budru- 
mo. 

- Išties? - drebančia ranka Diusanderis ištraukė iš pakelio kitą ci- 
garetę. 

- O taip. Kiek teko vartyti bibliotekos knygas, atrodė, kad jas kur- 
dami autoriai nuolat vėmė iš pasišlykštėjimo. - Todas susiraukė mė- 
gindamas išvystyti savo mintį. Padėtį apsunkino aplinkybė, kad jo žo- 
dyne dar neegzistavo terminas “atmosfera", vartojamas apibūdinant 
knygose vyraujančią nuotaiką. - Jie rašė taip, lyg dėl patirto siaubo 
nebūtų galėję užmigti naktimis. Jų žodžiais tariant, mes privalome iš- 
likti budrūs, kad tokie siaubingi įvykiai daugiau nepasikartotų. Sukur- 
piau savo ataskaitą panašiu stiliumi. Mokytoja parašė man “A" 

veikiausiai todėl, jog, perskaičius tiek medžiagos, mano skrandis 
neatsikratė priešpiečiais. - Todas triumfuodamas išsiviepė. 

Diusanderis vangiai užsirūkė. Befiltrės “Kul"' cigaretės galiukas 
mažumėlę virpėjo. Pro šnerves nuvilnijus dūmų sruogoms, iš gerklės 
išsiveržė duslus, skreplėtas seno žmogaus kosulys. 

- Negaliu patikėti, jog mes apie tai šnekamės, - suniurzgė jis. Pa- 
sviręs pirmyn įsistebeilijo į Todą. - Vaike, ar tu žinai, ką reiškia “eg- 
zistencializmas“? 

Berniukas nuleido klausimą negirdomis. 

- Ar jūs pažinojote Ilzę Koch? 

- Ilzę Koch? - pakartojo Diusanderis ir sukuždėjo: - Taip, pažino- 
jau. 

- Ar ji buvo graži? - pasmalsavo Todas. - Na, suprantate... - jo 
rankos nubrėžė ore smėlio laikrodžio kontūrus. 

- Nejau nesi matęs jos nuotraukos? Nors trykšti tokiu entuziaz- 
mu? 

- Ką reiškia ent... entuz... 

- Entuziazmu trykšta tie, kurie “alpsta", - paaiškino Diusanderis. 
- Kuriuos... kažkas traukia. 

- Tikrai? Jėga. - Nuslopus sumišimui, Todo veidas vėl spinduliavo 
plačią šypseną, nuo vienos ausies iki kitos. - Na, taip, aš buvau radęs 
jos nuotraukas. Bet jūs žinote, kokia jų kokybė tose knygose... - ber- 
niukas kalbėjo taip, tarytum Diusanderis būtų jas visas turėjęs. - Ten 
atspausdinti nespalvoti, grūdėti... momentiniai kadrai. Niekas iš foto- 
grafų nenumanė, kad jie įamžina, hmm, istorinius įvykius. Ar ji išties 
buvo krūtininga? 

- Veikiau žema ir išplerusi, su riebaluota oda, - trumpai atsakė 
Diusanderis sumaigydamas cigaretę nuorūkų užpildytame pyrago du- 
benėlyje. 

- Oje... - Todas apniuko. 

- Vadinasi, tiesiog pasisekė, - mąsliai sumurmėjo senis žvelgda- 
mas į vaiką. - Pamatei mano nuotrauką karo laikų žurnale ir atsitik- 
tinai prisėdai šalia manęs autobuse. Velnias! - jis nestipriai pokštelė- 
jo kumščiu į krėslo ranktūrį. 

- Ne, pone Diusanderi. Viskas ne taip paprasta, - užtikrino To- 
das palinkdamas į priekį. 

- Nejaugi? - tankūs antakiai šoktelėjo aukštyn, išreikšdami skep- 
tišką šeimininko požiūrį. 

- Tikrai, tikrai. Suprantama, mano iškarpų albume netrūksta jūsų 
nuotraukų. Bet jus fotografavo prieš trisdešimt metų. O dabar - 
1974-ieji. 

- Tu turi... iškarpų albumą? 

- Taip, sere! Ir labai gerą. Surinkau šimtus nuotraukų. Kada nors 
jums parodysiu. Išsižiosite jas pamatęs. 

Diusanderio fizionomiją perkreipė pasibjaurėjimo grimasa, tačiau 
jis nieko neatsakė. 

- Pirmus porą sykių, kai mes susitikome, neatkreipiau į jus dėme- 
sio. Bet vieną lietingą dieną įlipote į autobusą vilkėdamas juodą bliz- 
gantį, neperšlampamą apsiaustą... 

- Štai kas... - iškošė senis. 

- Aha. Viename iš žurnalų, vartytų Lapino garaže, radau nuotrau- 
ką, kurioje jūs panašiai apsirengęs. Iš bibliotekos gautoje knygoje ap- 
tikau dar vieną jūsų atvaizdą - fotografavotės su žaliu esesininko ap- 
siaustu. O paskui jus išvydau autobuse ir sau tariau: “Guldau galvą, 
jog čia Kurtas Diusanderis". Tada pradėjau slapta jus sekti... 

- Ką tu darei? 

- Sekiojau jums iš paskos. Svajoju užaugęs tapti privačiu detekty- 
vu, kaip Semas Speidas iš knygų arba Maniksas iš serialų. Bet priva- 
lėjau elgtis labai apdairiai, kad manęs nepastebėtumėte. Norėsite pa- 
žiūrėti į nuotraukas? 

Iš galinės kelnių kišenės Todas iškrapštė perpus sulenktą voką, 
atsargiai atplėšė kraštelį, suvilgytą prakaito lašais. Jo akys tvyksčio- 
jo kaip berniuko, mintyse reginčio savo gimtadienį, Kalėdas arba fe- 
jerverkus, kuriuos šaudys liepos ketvirtąją, Nepriklausomybės dieną. 

- Tu mane fotografavai? 

- Žinoma. Aš turiu nediduką fotoaparatą. “Kodaką". Siaurą ir 
plokščią. Puikiai priglundantį prie delno. Kai įsimiklini, gali fotogra- 
fuoti objektą laikydamas aparatą viena ranka, praskirdamas pirštus 
taip, kad atidengtum objektyvą. Paskui nuspaudi mygtuką nykščiu. - 
Todas kukliai nusijuokė. - Kol pramokau juo naudotis, daug sykių 
buvau nufotografavęs savo pirštus. Vis dėlto tikslą pasiekiau. Jei la- 
bai pasistengsi, gali atlikti bet ką. Skamba banaliai, bet tai tiesa. 

Kurtas Diusanderis išbalo, lyg būtų pasiligojęs, susitraukė į savo 
chalatą. 

- Juostelę išryškinai prekybos centro fotolaboratorijoje? 

- Ką? - Todas apstulbo, bet po akimirkos nuostaba užleido vietą 
paniekinančiai išraiškai. - Ne! Gal manote, kad aš kvailas? Mano tė- 
vas namuose įrengė tamsų kambarį. Aš pats ryškinu nuotraukas nuo 
devynerių metų. 

Senis nieko neatsakė, bet šiek tiek atsipalaidavo, ir jo veidas bent 
iš dalies atgavo normalią spalvą. 

Berniukas padavė keletą blizgančių nuotraukų - sprendžiant iš 
dantytų kraštelių, jos iš tiesų buvo spausdintos namų sąlygomis. Diu- 
sanderis jas peržvelgė niūriai tylėdamas. Pamatė save sėdintį auto- 
buse, prie lango, išsitiesusį kaip styga, laikantį “Šimtmetį", naujausią 
Džeimso Mičenerio romaną. Štai jis stovi Devono aveniu, autobusų 
stotelėje, po pažastimi pasikišęs skėtį, imperatoriškai nelyginant De 
Golis atlošęs galvą. Štai stypso eilėje prie kino teatro, tylus ir tiesus, 
dėl savo ūgio bei laikysenos perdėm išsiskiriantis iš aplinkinių paauglių 
ir bukaveidžių, plaukus susigarbiniavusių namų šeimininkių. Ketvirto- 
je nuotraukoje dėbso į savo pašto dėžutę. Matydamas, jog Diusan- 
deris neatitraukia nuo jos akių, Todas tarė: 

- Tuo momentu baiminausi, kad jūs mane pastebėsite. Bet rizika- 
vau gerai viską apgalvojęs. Fotografavau iš kitos gatvės pusės. Kaip 
gaila, jog negaliu sau leisti įsigyti “Minoltos" su teleobjektyvu... - To- 
do akyse sušmėžavo ilgesingas žvilgsnis. 

- Esu tikras, jog buvai sumąstęs kokią nors legendą. 

- Ketinau jūsų pasiteirauti, ar nematėte mano šuns. Vėliau, kai 
padariau nuotraukas, palyginau jas su šiomis. 

Todas įteikė tris lapus su nuotraukomis, atspausdintomis kopijavi- 
mo aparatu. Seniui teko jas regėti ne vieną kartą. Pirmajame, apkar- 
pytame, paveiksle nebuvo matyti nieko, išskyrus jį, sėdintį savo kabi- 
nete, Patino stovykloje, ir nacių vėliavą, kabančią ant pakylos, prie 
rašomojo stalo. Dirstelėjęs į antrąją Diusanderis prisiminė, kad jį fo- 
tografavo verbavimo dieną. Trečiojoje jis spaudė ranką Heinrichui 
Gliuksui, pavaldžiam tiktai pačiam Himleriui. 

- Jau tada beveik neabejojau, jog pataikiau į dešimtuką, bet dėl 
prakeiktų ūsų neįžiūrėjau, ar turite zuikio lūpą. Norėjau būti visiškai 
tikras, todėl susiradau šitą... 

Jis ištraukė iš voko paskutinį lapą. Daug sykių lankstytą. Nuo ne- 
švarumų pajuodavo raukšlelės, nušiurusius kampus tarytum kažkas 
apkramtė - taip atrodydavo popiergaliai, ilgą laiką pratūnoję mažų 
berniukų, kišančių nosis, kur nereikia, kišenėse. Paaiškėjo, jog tai nu- 
kopijuotas puslapis iš Izraelio sudaryto ieškomų asmenų sąrašo su 
Kurto Diusanderio aprašymu. Laikydamas jį rankose senis mintyse 
išvydo lavonus, neramiai besivartančius savo kapuose. 

- Aš paėmiau jūsų pirštų atspaudus, - šypsodamasis pratarė To- 
das. - Ir palyginau juos su tais, kurie parodyti šiame lape. 

Diusanderis nukorė žandikaulius ir iškošė vokišką žodžio “mėš- 
las" atitikmenį. 

- Negali būti! 

- Dar ir kaip gali. Pernai motina ir tėvas Kalėdoms padovanojo 
man rinkinį priemonių, reikalingų imant pirštų atspaudus. Tikrų, ne 
žaislinių. Tris teptukus skirtingiems paviršiams su baltais milteliais ir 
specialiu popieriumi. Tėvai žino, jog noriu tapti privačiu detektyvu. 
Aišku, jie galvoja, kad paaugęs atsisakysiu savo užmačių. - Todas 
abejingai gūžtelėjo pečiais šiuo gestu pademonstruodamas, jog tėvai 
klysta. - Knygoje viskas paaiškinta apie vijas, užraitus ir panašybes. 
Jos vadinasi sąlyčio taškais. Tam, kad teismas patvirtintų įrodymus, 
būtina pateikti aštuonis tokius taškus. 

Taigi vieną dieną, kai sėdėjote kino teatre, apibėriau milteliais jūsų 
pašto dėžutę, durų rankeną ir nuėmiau visus įmanomus pirštų atspau- 
dus. Gerai sugalvojau, ar ne? 

Diusanderis nutylėjo. Jis gniaužė krėslo ranktūrius, bedantė burna 
pastebimai virpėjo. Todui tai nepatiko. Atrodė, jog senis tuojau apsi- 
žliumbs. Koks absurdas! Negi Patino Kraugerys pultų į ašaras? Vei- 
kiau “Ševroletas" subankrutuos arba “Makdonaldas" atsisakys mė- 
sainių ir ims prekiauti ikrais bei triufeliais. 

- Gavau dviejų rūšių atspaudus, - pratęsė Todas. - Vieni nė iš tolo 
nebuvo panašūs į tuos, kuriuos mačiau ant ieškomų asmenų lapo. 
Supratau, kad jie - paštininko. Kiti priklausė jums. Aptikau daugiau 
nei aštuonis sąlyčio taškus. Radau keturiolika panašumų. Štai kaip iš- 
siaiškinau, kas esate. 

- Ach tu, šunyti. - Diusanderio akys grėsmingai blykstelėjo. Todo 
paširdžius pakuteno jauduliukas, kaip ir koridoriuje, ką tik į įžengus 
namą. Po akimirkos senis vėl susmuko krėsle. 

- Kam apie mane išplepėjai? 

- Niekam. 

- Netgi savo draugui? Tam Katinui Pegleriui? 

- Lapinui. Lapinui Pegleriui. Ne-e, jis tikras tarškynė. Apie jus ne- 
pasakojau nė gyvai dvasiai, nes niekuo negalėčiau pasitikėti. 

- Ko tu nori? Pinigų? Deja, mano kišenės tuščios. Pietų Ameriko- 
je gyvenau neblogai, bet niekada neužsiminėjau tokiais romantiškais 
ar pavojingais reikalais, kaip narkotikų prekyba. Brazilijoje, Paragva- 
juje ir Santo Dominge egzistuoja - egzistavo - savotiškas “senų bi- 
čiulių tinklas“. Jį sudarė po karo iš Vokietijos išsinešdinę bėgliai. Įsi- 
liejau į jų ratą, padoriai uždirbdavau prekiaudamas mineralais ir rūdo- 
mis - alavu, variu, boksitu. Vėliau padėtis pasikeitė. Pradėjo klestėti 
nacionalizmas, sustiprėjo antiamerikietiškos nuotaikos. Gal ir būčiau 
susidorojęs su pokyčiais, bet mano pėdsakus užuodė žmonės iš Vy- 
zentalio centro. Sėkmingas gyvenimo atkarpas visada lydi nelaimės, 
berneli, kaip šunys, sekantys paskui rujojančią kalę. Du sykius manęs 
vos nesugavo. Vieną kartą girdėjau žydų išperos balsą, sklindantį iš 
kito kambario... Jie pakorė Eichmaną, - sukuždėjo Diusanderis. Vie- 
na ranka pakilo iki kaklo, akys suapvalėjo kaip vaiko, besiklausančio 
kraupiausios gąsdinančios pasakos (pavyzdžiui, “Jonuko ir Grytutės" 
arba “Mėlynbarzdžio") dalies. - Jis buvo senas žmogus, niekam ne- 
pavojingas. Visiškai nesidomėjo politika. Bet tie šunsnukiai vis tiek jį 
pakorė. 

Todas sulinksėjo. 

- Neištvėręs įtampos kreipiausi į vienintelius žmones, kurie galėjo 
man padėti. Jie teikė pagalbą kitiems, o aš nebenorėjau bėgti. 

- Susisiekėte su ODESSA*? - spirgėdamas iš susijaudinimo pa- 
klausė berniukas. 

- Su siciliečiais, - šaltai pataisė Diusanderis, ir Todas vėl apsiniau- 
kė. - Jie aprūpino mane padirbtais dokumentais ir netikra praeitimi. 
Nori atsigerti, vaike? 

- Aha. Turite kokakolos? 

- Ne, mano namuose nėra kolos. - Paskutinis žodis nuskambėjo 
kaip “kiolios". 

- Pieno? 

*ODESSA (Organisation der SS Angehorigen) - buvusių esesininkų organizacija, 
po Antrojo Pasaulinio karo padėjusi naciams išvengti sąjungininkų persekiojimo. 

- Pieno bus. - Diusanderis nudrožė pro skliautuotą tarpdurį į vir- 
tuvę, kur suzvimbė atgijusi dienos šviesos lempa. - Aš gyvenu iš ak- 
cijų palūkanų, - atsklido jo balsas. - Akcijų, kurias įsigijau po karo pri- 
sidengęs kita pavarde. Per Meino valstijos banką, jei tau labai įdomu. 
Praėjus metams nuo tada, kai jas nusipirkau, mane konsultavęs ban- 
kininkas užmušė savo žmoną ir atsidūrė kalėjime... kaip keistai kar- 
tais susiklosto gyvenimas, vaike, ar ne? 

Sprendžiant iš garsų, atsivėrė ir užsidarė šaldytuvo durys. 

- Šakalai siciliečiai nieko nežinojo apie tas akcijas. Mūsų dienomis 
jų pilna visur, bet anais laikais siciliečiai nebuvo įkėlę kojos šiauriau 
Bostono. Išsiaiškinę, jog palaikiau ryšį su Meino banku, jie būtų api- 
plėšę mane iki paskutinio siūlo ir išsiuntę į Ameriką, kad vegetuočiau 
iš pašalpų ir maisto talonų. 

Girgždėdamos atsilapojo spintelės durelės; Todas išgirdo, kaip į 
stiklinę kliuksi skystis. 

- Šiek tiek investavau į “Dženeral Motors", tam tikrą sumą - į te- 
lekomunikacijų rinką, be to, nusipirkau šimtą penkiasdešimt “Revlo- 
no“ akcijų. Jas visas parinko bankininkas. Prisimenu jo pavardę - 
Diufrenas, - nes ši skamba truputį panašiai į manąją. Atrodo, tam ti- 
pui geriau sekėsi nuspėti, kurios kompanijos ateityje taps pelningomis, 
nei atsikratyti žmona. Nusikaltimas iš aistros, berniuk. Tai tik įrodo, 
jog visi vyrai priklauso skaityti gebančių žioplių gretoms. 

Senis grįžo į kambarį šiugždėdamas šlepetėmis. Rankose laikė du 
žalius plastikinius puodelius, panašius į tuos, kuriuos degalinės kartais 
dovanoja klientams. Prisipilsi pilną baką benzino, nemokamai gausi 
stiklinę. Diusanderis atkišo vieną Todui. 

- Pirmus penkerius metus to Diufreno parinkti vertybiniai popie- 
riai garantavo man ganėtinai pasiturintį gyvenimą. Bet vėliau parda- 
viau degtukų kompanijos “Žydros deimantinės galvutės" akcijas, kad 
nusipirkčiau šį namą ir nediduką kotedžą šalia Big Suro, Kalifomijos 
pakrantės. Paskui šalį užklupo infliacija. Nuosmukis. Atsikračiau ko- 
tedžu ir akcijomis, viena po kitos. Daugumą pardaviau gaudamas 
fantastišką pelną. Kaip gaila, kad neįsigijau jų daugiau. Bet aš ma- 
niau, jog esu gerai apsaugotas iš kitų pusių. Vertybiniai popieriai, kaip 
jūs, amerikiečiai, sakote, visada susiję su rizika... - senis sušnypštė ir 
spragtelėjo pirštais. 

Todas nuobodžiavo. Jis atvyko čia ne tam, kad klausytųsi, kaip 

Diusanderis inkščia dėl pinigų ir burbuliuoja apie savo akcijas. Mintis 
apie šantažą niekada nebuvo šovusi berniukui į galvą. Pinigai? Ką su 
jais veikti? Kišenpinigiai ir atlygis už laikraščių išvežiojimą per savai- 
tę sudarydavo padorią sumą. Jei šioji kartais negalėdavo patenkinti 
numatomų išlaidų... ką gi, visuomet atsirasdavo kaimynų, kuriems 
reikėdavo nupjauti veją. 

Kilstelėjęs pieną prie lūpų Todas sudvejojo. Jo lūpų krašteliams 
pakrypus aukštyn, veidą nutvieskė pasigėrėjimą spinduliuojanti šyp- 
sena. Vaikas ištiesė degalinėje nemokamai gautą puodelį Diusande- 
riui. 

- Jūs paragaukite, - vylingai pasiūlė. 

Akimirką senis dėbsojo į jį nieko nesuprasdamas, paskui užvertė 
aukštyn savo krauju pasruvusias akis. 

- Griss Gott!* - Diusanderis čiupo puodelį, nurijo du gurkšnius, 
įteikė jį atgal. - Matai? Aš nesigriebiu už gerklės gaudydamas orą. 
Nėra jokio aitraus migdolų kvapo. Tai pienas, berniuk. Pienas. Iš 
“Deirilijos fermų“. Ant pakelio nupiešta besišypsanti karvė. 

Sekundę kitą Todas varstė jį įtariu žvilgsniu, galų gale atsargiai 
siurbtelėjo. Taip, savo skoniu gėrimas išties priminė pieną, bet vaikis 
kažkodėl daugiau nesijautė ištroškęs. Berniukas padėjo puodelį ant 
stalo. Diusanderis gūžtelėjo, užsivertė savąjį ir išmaukęs gurkšnį su- 
čepsėjo lūpomis. 

- Šnapsas? - paklausė Todas. 

- Burbonas. “Senovės amžių" gamybos. Pakankamai gardus. Ir 
pigus. 

Berniuko pirštai įniko rakinėti džinsų siūles. 

- Na, jei tu pats nusprendei surizikuoti “biržoje", - tarė Diusande- 
ris, - turėtum žinoti, jog pasirinkai bevertes akcijas. 

- Ką? 

- Kalbu apie šantažą, - paaiškino senis. - Argi ne taip vadina pi- 
nigų prievartavimą “Manikse", “Havajų penkiukėje" arba “Barnaby- 
je Džonse“? Jei būtent to norėjai... 

Todas prapliupo kvatoti - įniko tirtėti nuo širdingo, vaikiško juoko. 
Purtydamas galvą pabandė kažką ištarti, bet neįstengė susitvardyti. 

- Rodos, tau rūpi ne šantažas, - sumurmėjo Diusanderis ūmai pa- 
pilkėjęs, apimtas tokios stingdančios baimės, kokios nejautė per visą 


*Didysis Dieve (vok.). 

pokalbį. Jis susipylė į gerklę dar vieną didelį gurkšnį, susiraukė ir 
virptelėjo. - Bent jau ne pinigai. Nors tu juokiesi, aš vis vien užuodžiu 
prievartavimą. Ko tau prisireikė? Kodėl neduodi ramybės senam 
žmogui? Galbūt, kaip sakai, kitados 1š tikrųjų buvau nacis. Netgi ese- 
sininkas. Dabar esu virtęs kriošena, kuris užsimanęs išsituštinti turi 
naudotis žvakutėmis. Ko tu nori? 

Berniukas akimoju surimtėjo, įsmeigė į Diusanderį atvirą, maloniai 
nuoširdų žvilgsnį. 

- Nejau neaišku? Man knieti apie tai išgirsti. Daugiau nieko. Gar- 
bės žodis. 

- Apie tai išgirsti? - aidu atkartojo Diusanderis. 

Todas pasviro į priekį, įdegusias alkūnes įremdamas į mėlynais 
džinsais aptemptus kelius. 

- Aha. Apie šaulių būrius. Dujų kameras. Krosnis. Kalinius, kurie 
prieš nušaunami turėjo išsikasti sau kapus ir atsistoti ant duobės 
krašto. Ty... - jis liežuviu susidrėkino lūpas. - Tyrimus. Eksperimen- 
tus. Apie visas kraupybes. 

Senis spoksojo į vaiką su stebėtinu abejingumu, užgniaužęs emo- 
cijas tarsi veterinaras, žiūrintis į katę, kuri gimdo dvigalvius kačiukus. 

- Tu monstras, - tyliai ištarė jis. 

- Pasak mano skaitytų knygų, pone Diusanderi, jūs esate monst- 
ras, - purkštelėjęs atšovė Todas. - Ne aš siunčiau kalinius į krosnis. 
Prieš jums atvykstant į Patiną, jose atsidurdavo du tūkstančiai žmonių 
per dieną. Jums pasirodžius - trys tūkstančiai. Vėliau trys su puse, 
kol jūsų veiklą nutraukė įsiveržę rusų kateiviai. Himleris jus vadino 
produktyvumo ekspertu ir apdovanojo medaliu. Bet monstru vis tiek 
apšaukiate mane. O varge. 

- Tai bjaurūs amerikiečių prasimanymai. - Pasipiktinęs Diusande- 
ris su trenksmu nuleido puodelį ant stalo, ir jo ranką aptaškė išteliūs- 
kuoto burbono lašai. - Ne aš sukūriau tą problemą ir ne aš spren- 
džiau, kaip su ja susidoroti. Tik vykdžiau nurodymus ir instrukcijas. 

Todo šypsena praplatėjo, kone virsdama pašaipiu vypsnių. 

- Puikiai žinau, kaip amerikiečiai sugeba iškraipyti faktus, - suurz- 
gė Diusanderis. - Palyginti su jūsiškiais politikais, mūsų daktaras Ge- 
belsas primena mažą berniuką, vaikų darželyje žaidžiantį su paveiks- 
lėlių knyga. Jie pliurpia apie moralę, nors patys užlieja napalmu kly- 

kiančius Vietnamo vaikus ir pagyvenusias moteris. Vengiantys stoti 
į kariuomenę apšaukiami bailiais ir už taiką kovojančiais liurbiais. 
Nepaklūstantys įsakymams sodinami už grotų arba išspiriami iš ša- 
lies. Demonstracijų dalyvius, pasisakančius prieš nesėkmingą karinę 
akciją Azijoje, policininkai aptalžo bananais. Nekaltus žmones žudan- 
čius eilinius kareivius apdovanoja ordinais. Skerdžiantys vaikus ir de- 
ginantys ligonines namuose pasitinkami paradais bei plevėsuojančio- 
mis vėliavomis. Jiems rengiamos iškilmingos vakarienės, įteikiami 
miesto raktai, nemokami bilietai į futbolo rungtynes. - Senis kilstelėjo 
stiklinę lyg ketindamas išrėžti tostą. - Karo nusikaltėliais vadinami tik 
pralaimėjusieji, kurie paprasčiausiai vykdė įsakymus. - Išmaukus bur- 
boną, Diusanderį užpuolė kosulio priepuolis, nuo kurio šiek tiek pa- 
rausvėjo jo skruostai. 

Klausydamasis monologo Todas nenustygo vietoje - panašiai 
bruzdėdavo gimdytojams pradėjus aptarinėti vakaro žinias. Senasis 
gerasis naujienų pranešėjas Volteris Klondaikas - taip tėvas kreipda- 
vosi į jį tokiais atvejais. Berniukui nerūpėjo nei vertybiniai Diusande- 
rio popieriai, nei politinės pažiūros. Politika žmonėms reikalinga tam, 
kad būtų galima įgyvendinti savo sumanymus. Pavyzdžiui, kaip tuo- 
met, kai pernai jam magėjo kyštelėti ranką po Šeronos Ekerman suk- 
nele. Šerona pareiškė, kad jo norai negražūs, tačiau, sprendžiant iš 
balso intonacijos, ši mintis ją sujaudino. Todėl Todas atsakė, jog už- 
augęs ruošiasi tapti gydytoju, ir ji nusileido. Tai politika. Jam norėjosi 
išgirsti apie vokiečių gydytojus, mėginusius suporuoti moteris su šu- 
nimis, grūdusius identiškus dvynius į šaldytuvus, idant išsiaiškintų, ar 
jie numirs vienu metu, apie elektrošoko terapiją, be nuskausminan- 
čiųjų atliekamas operacijas, vokiečių kareivius, kurie prievartaudavo 
bet kokias po ranka pasitaikančias moteris. Visa kita tebuvo tušti 
paistalai, turintys pridengti kažkieno nutrauktas kraupybes. 

- Jei nebūčiau paklusęs nurodymams, jau seniai gulėčiau po velė- 
na, - supūkštė Diusanderis. Viršutinė jo kūno dalis lingavo, privers- 
dama girgždėti krėslą. Nuo senio dvelktelėjo alkoholio tvaikas. - Mes 
nė akimirkai neturėjome teisės užmiršti rusų fronto, nicht wahr?* 
Mūsų vadovai buvo bepročiai, žinoma, tačiau kas galėtų ginčytis su 
pamišėliais... juolab kai patį didžiausią psichopatą lydėjo šėtoniška 
sėkmė. Jis per plauką išvengė genialiai sumąstytos žmogžudystės. 

*Arne (vok.). 

Sąmokslininkus lėtai pasmaugė pianino stygomis, priešmirtines ago- 
nijas nufilmavo, kad būtų įbaugintas elitas... 

- Jėga! Liuks! - impulsyviai sušuko Todas. - Ar jūs matėte tą fil- 
mą? 

- Taip, mačiau. Visi išvydome, kas nutiko tiems, kurie nenorėjo 
arba negalėjo plaukti pasroviui ir sulaukti, kol nurims audra. Mums 
neliko kitos išeities. Tik ne tuo metu ir ne toje vietoje. Vėl taip pasi- 
elgčiau, bet... 

Jis nudūrė akis į tuščią puodelį. 

- „bet aš nenoriu apie tai nei kalbėti, nei galvoti. Mūsų apsispren- 
dimą įtakojo išgyvenimo instinktas. O šis neturi nieko bendra su gė- 
riu. Aš dažnai sapnuodavau... - senis lėtai iškrapštė cigaretę iš pake- 
lio, padėto ant televizoriaus. - Taip. Daugybę metų mane kankino 
košmarai. Tamsoje aidintys garsai. Traktorių, buldozerių riaumoji- 
mas. Buožių dunksėjimas į sušalusią žemę, o gal į žmonių kaukoles. 
Švilpimas, sirenos, pistoletų šūviai, klyksmai. Bildesys, kuris sklinda 
nuo gyvulių vagonų durų, atidaromų žvarbią žiemos popietę. 

Staiga tie garsai išnykdavo... ir tamsoje prasimerkdavo žvilgan- 
čios akys. Atrodydavo, tarsi iš atogrąžų miško į mane būtų įsispiginęs 
žvėris. Ilgą laiką gyvenau džiunglių pakraštyje, matyt, todėl sapnuose 
visuomet užuosdavau jų kvapą. Pakirsdavau permirkęs nuo prakaito, 
jausdamas, jog iš krūtinės tuojau iššoks širdis, delnu užsispaudęs bur- 
ną, kad neleisčiau iš gerklės išsiveržti riksmui. Tuomet pagalvodavau: 
tai ne sapnas, 0 tikrovė. Brazilija, Paragvajus, Kuba tėra iliuzija. 
Tikrovėje aš tebetūnau Patine. Sulig kiekviena diena artėja rusai. 
Kai kurie prisimena 1943-ųjų žiemą privalėję ryti sušalusius vokiečių 
lavonus, kad išliktų gyvi. Dabar jie geidžia paragauti karšto vokiško 
kraujo. Sklido gandai, berniuk, neva kai kurie iš priešų, įsibrovusių į 
Vokietiją, iš tikrųjų pjaudavo belaisviams gerkles ir iš aulinių mauk- 
davo kraują. Pabudus mano galvoje sukdavosi vienintelė mintis: nu- 
traukti darbų negalima. Reikia sunaikinti mūsų veiklos įrody- 
mus. Bent jau pasistengti, kad jų liktų kiek įmanoma mažiau. 
Pasauliui vis vien nesinori tikėti tuo, ką iškrėtėme. Be paliovos 
sau tvirtinau: darbus būtina pratęsti, jei trokštame išsigelbėti. 

Todas susidomėjęs klausėsi. Pradžia nebloga, bet jis numanė at- 
eityje išgirsiąs dar šaunesnių pasakojimų. Senį tereikėjo truputį para- 

ginti. Po galais, kaip jam pasisekė! Nemažai tokio amžiaus žmonių 
jau būna iškaršę ir nukvakę. 

Diusanderis įsisiurbė į savo cigaretę. 

- Vėliau, sapnams išblėsus, pasitaikydavo dienų, kai mane apim- 
davo nuojauta, jog pastebėjau kažką iš Patino. Ne sargybinius ar ko- 
legas karininkus. Vien tik kalinius. Pamenu vieną popietę, prieš de- 
šimt metų, Vakarų Berlyne. Autobane įvyko avarija, ir visose juosto- 
se sustingo eismas. Sėdėjau savo “Morise", klausiausi radijo laukda- 
mas, kol mašinos pajudės. Žvilgtelėjau į dešinę. Kitoje juostoje stovė- 
jo sena “Simka"', jos vairą spaudžianti žmogysta žvelgė į mane. 
Penkiasdešimtmetis ligotos išvaizdos vyriškis. Su randu, išvagojusiu 
skruostą. Pražilusiais trumpais, kreivai šleivai kirptais plaukais. Aš 
nusisukau. Praėjo dešimt minučių, bet automobiliai nepakrutėjo iš 
vietos. Ėmiau vogčiomis šnairuoti į “Simkos" savininką. Kas kartą 
pastebėdavau, jog tas tipas nenuleidžia nuo manęs akių, giliai įdubu- 
sių į akiduobes. Jo veide atsispindėjo negyva išraiška. Kuo toliau, tuo 
labiau įtikėjau, kad mane atpažino kalinys iš Patino. 

Diusanderis delnu nusišluostė akis. 

- Buvo žiema. Žmogus vilkėjo milinį apsiaustą. Bet aš neabejojau, 
kad išlipęs iš mašinos, atidaręs “Simkos" dureles, privertęs jį nusi- 
mesti paltą ir atsiraitoti marškinių rankovę, ant dilbio pamatyčiau iš- 
tatuiruotą numerį. 

Galų gale eismas pajudėjo, ir aš nutolau nuo “Simkos". Dar de- 
šimt minučių prakiurksojęs kamštyje, būčiau iššokęs laukan ir ištrau- 
kęs senį iš jo kledaro... būčiau nusispjovęs į numerį ir prilupęs jį už 
tai, kad į mane taip dėbsojo. 

Netrukus po to įvykio visiems laikams išvykau iš Vokietijos. 

- Jūsų laimei, - tarstelėjo Todas. 

Diusanderis patraukė pečiais. 

- Panašūs žvilgsniai mane lydėdavo visur. Havanoje, Meksike, 
Romoje... beje, Romoje pragyvenau trejus metus. Kartais išvysda- 
vau kokį nors vyrą, kavinėje geriantį kapučino kavą ir svilinantį mane 
akimis... viešbučio fojė įsitaisiusią moterį, kuri atrodydavo labiau su- 
sidomėjusi manimi negu savo žurnalu... padavėją, aptarnaujantį kitus 
klientus, bet nuolat į mane dirsčiojantį. Aš būdavau tikras, jog tie 
žmonės, žiūrėdami į mane, bandydavo atpažinti kažkada anksčiau 
matytą veidą. Naktimis vėl sapnuodavau garsus, džiungles, akis. 

Tačiau atvykęs į Ameriką visa tai išmečiau iš galvos. Dabar 
vaikštau į kino teatrus. Sykį per savaitę lankausi vienoje iš greito 
maisto užeigėlių, kur steriliai švaru ir dūzgia dienos šviesos lempos. 
Čia, namuose, sėdžiu prie dėlionių, skaitau romanus, dažniausiai pras- 
tus, maksau priešais televizorių. Vakarais geriu, kol užmiegu. Manęs 
nebekankina košmarai. Jei prekybos centre, bibliotekoje ar tabako 
krautuvėlėje pajuntu į mane atkreiptus įdėmius žvilgsnius, pagalvoju, 
jog kažkam primenu senelį... mokytoją... arba seną kaimyną. - Jis pa- 
lingavo galva. - Tai, kas įvyko Patine, išgyveno kitas žmogus. Ne aš. 

- Puiku! - atsiliepė Todas. - Jūs man viską papasakosite. 

Diusanderis susiraukė užsimerkdamas, po akimirkos jo vokai lėtai 
pakilo aukštyn. 

- Tu nesupratai. Aš nenoriu kalbėti apie praeitį. 

- Bet kalbėsite, antraip visiems išduosiu, kas esate. 

Senio fizionomija papilkėjo jam bevarstant berniuką nuožmiu 
žvilgsniu. 

- Žinojau, jog anksčiau ar vėliau sulauksiu šantažo, - pagaliau iš- 
spaudė jis. 

- Šiandieną pašnekėsime apie dujines krosnis, - tarė Todas spin- 
duliuodamas pasitenkinimo sklidiną vypsnį. - Apie deginamus lavo- 
nus. Tik iš pradžių įsidėkite dantis. Su jais atrodote geriau. 

Diusanderis pakluso. Jis pasakojo apie krosnis, kol Todas išėjo 
namo užkąsti priešpiečių. Kiekvieną sykį, kai senis mėgindavo apsi- 
riboti apibendrinimais, vaikas įsiterpdavo ir pateikdamas konkretų 
klausimą neleisdavo nukrypti nuo temos. Diusanderis nuolat vilgy- 
davo gerklę burbonu, kalbėjo nutaisęs niaurią veido išraišką. Todas 
šypsojosi už juos abu. 


2 

1974-ųjų rugpjūtis. 

Juodu sėdėjo Diusanderio verandoje, iš kurios atsivėrė vaizdas į 
vidinį kiemą, giedrame danguje švietė saulė. Berniukas dėvėjo džin- 
sus, sportinius marškinėlius, su kuriais žaisdavo Mažojoje lygoje, avė- 
jo sportbačius. Senis buvo apsivilkęs pilkus dukslius marškinius ir už- 
sitempęs beformes chaki spalvos kelnes, prilaikomas petnešomis - 
nusmurgėlio alkoholiko kelnės, su panieka pagalvojo Todas; jos atro- 
dė taip, tarsi būtų iškrapštytos iš dėžės, kuri riogsojo Gelbėjimo Ar- 

mijos parduotuvės kampe. Namuose jam teks sumąstyti, kaip pakeisti 
Diusanderio aprangą, nes tie klaikūs drabužiai temdė pokalbių teikia- 
mą malonumą. 

Porelė kramsnojo “Makdonalde" įsigytus mėsainius, kuriuos To- 
das atvežė dviračiu, iš visų jėgų mindamas pedalus, kad maistas ne- 
atvėstų. Pro plastikinį šiaudelį berniukas siurbė kokakolą. Diusande- 
ris gniaužė stiklinę su burbonu. 

Seniokiškas, kimus, dvejojantis balsas protarpiais pagarsėdavo, 
neilgai trukus vėl prislopdavo iki kuždesio. Blyškiai melsvos akys, 
įspraustos į niekad nenykstančius rausvus ratilus, vis šmaižė į šonus. 
Atsitiktinis žiūrovas būtų pamanęs, jog prieš save mato senelį, šne- 
kantį su anūku, kuris veikiausiai klausėsi iš kartos į kartą perduoda- 
mų šeimyninių istorijų. 

- Tai viskas, ką prisimenu, - užbaigė Diusanderis ir dantimis at- 
plėšė didžiulį kąsnį mėsainio. Jo smakru nuvarvėjo ypatingasis “Mak- 
donaldo“ padažas. 

- Jūs žinote gerokai daugiau, - švelniai papriekaištavo Todas. 

Senis sriūbtelėjo burbono. 

- Uniformas siuvome iš popieriaus, - pagaliau suniurzgė. - Kai 
mirdavo vienas belaisvis, jo skarmalai atitekdavo kitam. Kartais vie- 
ną uniformą vilkėdavo iki keturiasdešimties kalinių, kol ji galutinai su- 
sidėvėdavo. Už savo taupumą sulaukiau aukšto įvertinimo. 

- Iš Gliukso? 

- Iš Himlerio. 

- Ana savaitę minėjote, jog Patine stovėjo siuvimo fabrikas. Ko- 
dėl iš ten neatsisiųsdavote drabužių? Kaliniai patys galėjo juos siūti. 

- Patino fabrikas gamino uniformas vokiečių kareiviams. Kalbant 
apie mus... - Diusanderis trumpam užsikirto. Po pauzės prisivertė 
pratęsti: - Mūsų stovykla nepriklausė perauklėjimo įstaigoms. 

Todas apdovanojo jį savo tradicine plačia šypsena. 

- Gal šiandienai pakaks? Prašau. Man skauda gerklę. 

- Jums derėtų mažiau rūkyti, - tebevypsodamas atšovė vaikinu- 
kas. - Papasakokite išsamiau apie uniformas. 

- Kurias? Kalinių ar esesininkų? - nuolankiai pasitikslino Diusan- 
deris. 

- Apie visas, - išsišiepęs atsakė Todas. 

3 

1974-ųyjų rugsėjis. 

Savo namuose, virtuvėje, ant duonos riekės Todas tepė riešutų 
sviestą ir džemą. Į virtuvę vedė pustuzinis raudonmedžio laiptelių, 
užsibaigiančių ties pakyla, kurią dengė žvilgančio chromo ir nerūdi- 
jančio plieno sluoksnis. Elektrinė motinos rašomoji mašinėlė tarškėjo 
nuo tada, kai berniukas grįžo iš mokyklos. Ji spausdino magistrinio 
darbo tezes paskutiniojo kurso studentui - trumpai apsikirpusiam, ra- 
giniais akinių rėmeliais nosį pabalnojusiam moksliukui, kuris, Todo 
kuklia nuomone, priminė ateivį iš kito pasaulio. Darbo tema - kaip po 
Antrojo Pasaulinio karo Salinų slėnį paveikė vaisinių musių antplūdis, 
ar panašus mėšlas. Nūnai rašomoji mašinėlė nutilo, ir motina išniro iš 
savo kambario. 

- Todai mažuli, - pasisveikino su sūnumi. 

- Monika mažule, - pakankamai draugiškai atsiliepė jis. 

Kaip trisdešimt šešerių metų moteris, motina dar buvo ganėtinai 
patraukli paukštytė, pagalvojo Todas, gelsvais plaukais, vietomis nu- 
dažytais pilkšvomis sruogelėmis, aukšta, dailiai sudėta. Dabar ji dė- 
vėjo tamsiai raudonus šortus ir ploną pašildyto viskio spalvos palaidi- 
nukę, kurios galus susirišo po krūtimis atidengdama plokščią, jokio- 
mis raukšlelėmis neišraizgytą pilvą. Iš plaukų, ties pakaušiu nerūpes- 
tingai susegtų žalsvai melsva sage, kyšojo mašinraščio trintukas. 

- Kaip sekėsi mokykloje? - paklausė motina laipteliais užlipusi į 
virtuvę. Ji pakštelėjo sūnui į lūpas ir įsitaisė ant taburetės priešais 
staliuką. 

- Neblogai. 

- Vėl būsi įtrauktas į geriausiųjų sąrašą? 

- Žinoma. - Tiesą sakant, Todas neabejojo, jog pirmojo ketvirčio 
pažymiai turtėtų šiek tiek smuktelėti. Jis daug laiko praleisdavo su 
Diusanderiu. Arba, jei nelindėdavo senojo nacio namuose, mąstyda- 
vo apie išgirstas istorijas. Porą kartų netgi susapnavo tai, ką jam pa- 
sakojo. Laimei, ne tikrus košmarus. 

- Gabus mokinys, - šyptelėjo motina pataršydamas šviesius jo 
gaurus. - Sumuštinis skanus? 

- Aha. 

- Gal sutepsi dar vieną ir atneši jį į mano kabinetą? 

- Atleisk, negaliu. - Todas atsistojo. - Prisižadėjau aplankyti poną 
Denkerį ir kokią valandą paskaityti jam knygą. 

- Tebesėdite prie “Robinzono Kruzo“? 

- Ne-e. - Jis parodė storos knygos, įsigytos sendaikčių parduotu- 
vėje už dvidešimt centų, nugarėlę. - Pradėjome “Tomą Džonsą". 

- Viešpatie švenčiausias! Tau prireiks visų mokslo metų, kol ją 
įveiksi. Kodėl nepaieškojai sutrumpinto varianto, kaip “Robinzono"? 

- Na, ponas Denkeris norėjo išklausyti šitą knygą su visomis 
smulkmenomis. Pats taip sakė. 

- O... - kelias sekundes motina žiūrėjo į sūnų, paskui jį apkabino. 
Tokius meilius jausmus retai kada demonstruodavo, todėl Todas pa- 
sijuto nejaukiai. - Koks tu šaunuolis... tiek laiko paaukoji jam skaity- 
damas. Mudu su tavo tėvu manome, jog tai... tai kažkas nepaprasta. 

Berniukas kukliai nudūrė žemyn akis. 

- Ir niekam nesipasakoji, - pridūrė ji. - Kodėl slepi savo talentą? 

- Bičiuliai, su kuriais slankioju, pagalvotų, kad esu niūnia, - droviai 
nusišypsojęs atsiliepė Todas. - Nes užsiimu šūdinais gerais darbais. 

- Nevartok tokių žodžių, - perspėjo mama, tiesa, ne itin griežtai. - 
Kaip manai, ar ponas Denkeris sutiktų kada nors užsukti į svečius ir 
su mumis pavakarieniauti? 

- Galbūt, - miglotai atsakė Todas. - Klausyk, man metas raityti 
kulnus. 

- Gerai. Vakarienė pusę septynių. Nepamiršk. 

- Nepamiršiu. 

- Tavo tėvas dirbs iki vėlumos, tad prie stalo vėl sėdėsime tik mu- 
du. 

- Jėga, mažule. 

Motina palydėjo sūnų žvilgsniu meiliai šypsodamasi, vildamasi, jog 
“Tome Džonse" nebus nieko, ko nederėtų skaityti trylikamečiui. 
Vargu. Jis augo visuomenėje, kurioje tokius žurnalus, kaip “Penthou- 
se“, įmanoma nusipirkti už dolerį dvidešimt penkis centus - kurioje 
bet koks vaikis gali čiupti žurnalą nuo viršutinės lentynos ir pavartyti 
puslapius, kol surikęs pardavėjas lieps nešdintis iš krautuvėlės. Kai 
gyveni visuomenėje, pasirinkusioje šūkį “įsiutink savo kaimyną", ma- 
žai tikėtina, jog prieš du šimtus metų parašyta knyga galėtų išmušti 
Todą iš pusiausvyros. Tiesa, senukui romanas greičiausiai patiks. Ri- 
čardas nuolat kartodavo, esą mažyliams visas pasaulis įkūnija labo- 

ratoriją. Tegul jie landžioja į kiekvieną kertelę. Jei vaikas turi namus 
ir mylinčius tėvus, nestiprūs stuktelėjimai į aštrius kampus jam bus 
tiktai į naudą. 

O gatvėje “Švino" pedalus mynė pats normaliausias vaikas, kokį 
ji pažinojo. Mes neblogai rūpinamės berniuku, pagalvojo Monika 
Bauden besirengdama susitepti sumuštinį. Kad aš skradžiai žemę 
prasmegčiau, jei tai netiesa. 


4 

1974-ųjų spalis. 

Diusanderis sulyso. Jie sėdėjo virtuvėje; ant stalo, uždengto klijuo- 
te, gulėjo apšiuręs “Tomo Džonso" egzempliorius. (Todas, kuris vi- 
suomet apmąstydavo menkiausias gudrybių smulkmenas, įsigijo kny- 
gos santrauką ir atidžiai ją perskaitė tam atvejui, jei motina arba tė- 
vas užsimanytų paklausinėti siužeto.) Berniukas kramsnojo šaldytą 
“Ring Ding" pyragėlį, prigriebtą prekybos centre. Nupirko vieną ir 
seniui, tačiau tas savo dalies nė nepalietė. Nors, maukdamas burbo- 
ną, kartkartėmis dėbtelėdavo į lėkštutę. Todo įsitikinimu, kvaila atsi- 
sakyti tokios skanėsto, kaip “Ring Ding". Reikės paklausti, ar galima 
paimti jo porciją, jeigu jau Diusanderis nesiruošia jos valgyti. 

- Kaip tai patekdavo į Patiną? - smalsiai pasiteiravo vaikinukas. 

- Traukinių vagonais, - atsakė Diusanderis, - pažymėtais “MEDI- 
KAMENTAI". Ilgose dėžėse, kurios priminė karstus ir todėl puikiai 
tiko prie bendro vaizdo. Kaliniai jas iškraudavo ir sudėdavo ligoninė- 
je. Vėliau, naktimis, mano vyrai pernešdavo dėžes į sandėlius, įreng- 
tus už dušinių. 

- Visada gaudavote “Cikloną-B"?7 

- Ne, retsykiais atsiųsdavo kitokių dujų. Eksperimentinių. Vado- 
vybė be paliovos ieškojo būdų, kaip pagerinti produktyvumą. Kartą 
mus aprūpino dujomis, kodiniu pavadinimu “PEGASAS". Nervus pa- 
ralyžiuojančiomis dujomis. Ačiū Dievui, jog daugiau neteko su jomis 
susidurti, nes... - Diusanderis pastebėjo, kaip blykstelėjo į priekį pa- 
linkusio vaikiščio akys, tad prikando liežuvį ir pamojo savo puodeliu, 
dovanėle iš degalinės. - Nes jos nepasiteisino, - pagaliau pratęsė. - 
Mes... mes nuobodžiavome. 

Tačiau Todas nesileido taip lengvai apkvailinamas. 

- Kaip tos dujos veikė? 

- Žudė žmones. O ką tu galvojai? Kad priversdavo juos vaikščioti 
vandens paviršiumi? Tiesiog žudė, ir baigta. 

- Papasakokite smulkiau. 

- Ne, - nukirto Diusanderis neįstengdamas nuslėpti siaubo. Jis 
negalvojo apie “PEGASĄ"'... kiek laiko? Dešimt metų? Dvidešimt? 
- Aš atsisakau! 

- Pasakokite. - Todas nulaižė nuo pirštų šokoladinį glajų. - Antraip 
pats žinote, kas jums gresia. 

Taip, pamanė Diusanderis, puikiai žinau, tu, pašvinkęs mažas 
siaubūne. 

- Nuo “PEGASO" kaliniai pradėjo šokti, - nenoriai sumurmėjo. 

- Šokti? 

- Kaip ir “Cikloną-B", paleidome šias dujas pro dušų galvutes. 
Žmonės... ėmė strykčioti. Kai kurie klykė. Dauguma juokėsi. Jie ap- 
sivėmė ir... ir nevalingai išsituštino. 

- Oho! Apsišiko? - Todas dūrė pirštu į pyragėlį, kėpsantį Diusan- 
derio lėkštėje. Savąją porciją jau sudorojo. - Valgysite? 

Senis neatsiliepė. Jos akis aptraukė prisiminimų ūkana. Fizionomi- 
joje sustingo užsisvajojusio žmogaus išraiška, šalta nelyginant tamsioji 
niekuomet nesisukančios planetos pusė. Sąmonę persmelkė pasibjau- 
rėjimas, sumišęs su... nejau su nostalgija? 

- Mirtininkų galūnės sutrūkčiojo nuo mėšlungiškų traukulių, iš jų 
gerklių išsiveržė keisti, spigūs garsai. Mano vyrai... mano vyrai pra- 
minė “PEGASĄ" jodlerių dujomis. Galų gale visi išdribo ant grindų 
susikruvindami nosis, raitydamiesi savo pačių mėšle, žviegdami ir 
jodliuodami. Aš tau pamelavau, berniuk. Dujos jų nenužudė. Tikriau- 
siai nebuvo pakankamai stiprios, o gal todėl, kad mes nenorėjome il- 
giau laukti. Praradęs kantrybę liepiau penkiems ginkluotiems savo 
vyrams nutraukti jų agonijas. Jei į mano bylą būtų pakliuvusi ataskai- 
ta apie operacijos eigą, manęs nebūtų pagyrę - juk nurodžiau eikvoti 
šaudmenis tuo metu, kai fiureris paskelbė, esą kiekvieną šovinį reikia 
saugoti kaip savo akį. Tačiau ta penkiuke aš pasitikėjau. Kartais 
galvodavau, berneli, jog niekada neužmiršiu mirtininkų riksmų. Jod- 
liavimo. Juoko. 

- Kurgi ne! - tarstelėjo Todas keliais kąsniais užbaigdamas Diu- 
sanderio porciją. Taupumas - ne yda, sakydavo jo motina tais retais 
atvejais, kai berniukas stumdavo į šalį vakarykščių patiekalų likučius. 

- Gera istorija, pone Diusanderi. Iš jūsų nuolat išgirstu šaunių dalykė- 
lių. Kai tik paraginu jus išsikalbėti. 

Todas vyptelėjo. Neįtikėtina, tačiau senis atsakė tuo pačiu, nors 
šypsotis visiškai nenorėjo. 


5 

1974-yjų lapkritis. 

Dikas Baudenas, Todo tėvas, savo išvaizda labai priminė aktorių 
Loidą Boknerį. Jis - Baudenas, ne Bokneris - buvo trisdešimt aštuo- 
nerių metų, lieso sudėjimo vyriškis, teikiantis pirmenybę marški- 
niams, kuriais puikuojasi prestižinių universitetų studentai, ir tamsių 
spalvų kostiumams. Statybvietėse paprastai vilkėdavo chaki spalvos 
drabužius, ant galvos užsimaukšlindavo šalmą, atminimo dovaną iš 
Taikos korpuso laikų, kai Afrikoje jis padėjo projektuoti ir suręsti dvi 
užtvankas. Dirbdamas namuose, savo kabinete, Baudenas užsidėda- 
vo pusapvalius, amžinai ant nosies galiuko nuslystančius akinius, dėl 
kurių priminė koledžo dekaną. Nūnai jis žvelgė pro tuos akinius į sū- 
nų, per tviskantį stiklinį savo stalo paviršių tapšnodamas pirmojo ket- 
virčio pažymių kortele. 

- Vienas “B". Keturi “C". Vienas “D". Po paraliais, “D"! Todai, 
tavo motina velniškai nusiminusi, nors ir stengiasi to neparodyti. 

Todas nuleido žemyn akis. Jis nesišypsojo. Jei tėvas keikdavosi, 
tai nežadėdavo nieko gera. 

- Dieve mano, tu dar nesi turėjęs tokių pras/4 pažymių. “D" iš 
algebros pradmenų? Kas tave apsėdo? 

- Nežinau, tėti. - Berniukas nuolankiai vėpsojo į savo kelius. 

- Mudu su tavo motina manome, jog tu per daug laiko praleidi su 
ponu Denkeriu ir pernelyg retai prisėdi prie knygų. Mūsų nuomone, 
tau derėtų pas jį lankytis tiktai savaitgaliais, bičiuli. Bent jau kol pa- 
gerės akademiniai pasiekimai... 

Todas pakėlė galvą, ir Baudenui pasidingojo, tarsi sūnus perliejo 
jį laukinio įniršio kupinu žvilgsniu. Tėvo akys suapvalėjo, pirštai su- 
spaudė tamsiai geltono atspalvio pažymių kortelę... tačiau po sekun- 
dės Todas tapo savimi, tuo pačiu gerai pažįstamu vaiku, kuris dabar 
nusiminęs stebeilijosi į savo gimdytoją. Nejau pyktis tiktai pasivaide- 
no? Na, žinoma. Vis dėlto keistoji akimirka pakurstė nerimą, ir tėvas 
sutriko nežinodamas, kaip pratęsti. Todas neniršo, o Dikas Baudenas 

nenorėjo jo siutinti. Juodu visuomet siejo draugiški santykiai, tad bū- 
tų geriau, jei šie nenutrūktų. Jie neslėpė vienas nuo kito jokių paslap- 
čių nebent tik tai, jog Dikas retsykiais nusidėdavo su sekretore, bet 
juk panašių dalykų nepasakosi trylikamečiui sūnui... juolab kad tai ne- 
susiję su šeimyniniu gyvenimu). Absurdiškame pasaulyje, kuriame 
žudikai vaikšto nebaudžiami, paaugliai pumpuojasi heroiną, o moks- 
leiviai iš vidurinių mokyklų - Todo amžiaus vaikai - užsikrečia vene- 
rinėmis ligomis, būtent tokius santykius tėvai turėtų palaikyti su savo 
atžalomis. 

- Ne, tėti, prašau, nereikia. Nebausk pono Denkerio dėl mano 
klaidų. Jis pražus be manęs. Aš pasitempsiu. Garbės žodis. Toji al- 
gebra... ji mane supainiojo. Bet paskutines kelias dienas mokiausi 
kartu su Benu Tremeinu ir pamažu viską perprantu. Aš... nežinau, iš 
pradžių tiesiog springau nuo naujų mokslų. 

- Šiaip ar taip, man atrodo, jog tu praleidi su juo per daug laiko. - 
Nepaisant priekaištaujančio tono, Baudenas po truputį atlėgo. Todui 
sunku atsakyti... nesinorėtų nuvilti sūnaus ypač, kai išgirsti aistringą 
prašymą nebausti senio dėl jo nesėkmių. Po velnių, viskas stoja į sa- 
vo vietas. Ponas Denkeris, ko gero, nekantraudamas laukia kiekvie- 
no apsilankymo. 

- Ponas Stormanas, algebros mokytojas, tikras kirvis, - paaiškino 
Todas. - Daugumai vaikų parašė “D". Trims ar keturiems net įsūdė 
B. 

Baudenas mąsliai linktelėjo. 

- Aš neisiu pas jį trečiadieniais. Kol pagerės pažymiai. - Todas 
teisingai interpretavo tėvo žvilgsnį. - Po mokyklos, užuot dykinėjęs, 
iš karto sėsiu prie pamokų. Pažadu. 

- Tau taip patinka senis? 

- Jis iš tiesų šaunus, - nuoširdžiai patvirtino Todas. 

- Na... gerai. Priimsiu tavo pasiūlymą, bičiuli. Bet tavo pažymiai 
turi akivaizdžiai pagerėti iki sausio. Aišku? Man rūpi tavo ateitis. Ne- 
manyk, jog vidurinėje mokykloje per anksti apie tai galvoti. Toli gra- 
žu ne. - Pastaroji frazė Dikui Baudenui nuolat sukdavos: ant liežuvio 
galo, Todo mama lygiai taip pat dažnai mėgdavo kartoti priežodį 
“Taupumas - ne yda". 

- Aišku, tėti, - užtikrino berniukas. Jie pašnekėjo kaip vyras su 
vyru. 


190 


- Tuomet negaišk laiko ir čiupk knygas. - Baudenas užstūmė savo 
pusapvalius akinius ant nosies ir paplekšnojo sūnui per petį. 

Vaiko veidas išspinduliavo plačią, giedrą šypseną. 

- Bus padaryta, tėti! 

Baudenas stebėjo nueinantį Todą pats išdidžiai vypsodamas. Šitas 
vaikinukas - išskirtinis. Ir jis nebuvo užsiplieskęs pykčiu, nieko pana- 
šaus. Tai, kas tvykstelėjo sūnaus veide, tebuvo apmaudas... jokiu bū- 
du ne įtūžio pliūpsnis. Jei Todas nirštų, Dikas akimoju suprastų, nes 
savo atžalos emocijas skaitė kaip atverstą knygą. Nuo pat kūdikys- 
tės. 

Atlikęs tėvišką pareigą, švilpaudamas Dikas Baudenas palinko 
virš išskleisto brėžinio. 


6 

1974-ųjų gruodis. 

Todas atkakliai mygo skambutį, kol tarpduryje pasirodė pageltęs 
išsikamavusio žmogaus veidas. Plaukai, liepą dar buvę vešlūs, paste- 
bimai praretėjo, pamažėle slinko nuo kaulėtos kaktos. Jie prarado sa- 
vo blizgesį ir nušiuro. Prakaulus Diusanderio kūnas priminė oda ap- 
trauktą skeletą... nors, Todo manymu, jis dar nebuvo toks sudžiūvęs 
kaip belaisviai, kalėję Patino stovykloje. 

Namo šeimininkui priėjus prie durų, berniukas laikė kairiąją ranką 
užkišęs už nugaros. Dabar ją ištiesė įteikdamas seniui suvyniotą pa- 
ketą. 

- Su šventom Kalėdom:! - linksmai šūktelėjo. 

Diusanderis atšlijo nuo dėžės, paskui ją paėmė nerodydamas nei 
nuostabos, nei pasitenkinimo. Laikė paketą atsargiai lyg būgštauda- 
mas, kad šiame gali slypėti sprogmenys. Lauke krapnojo. Su protrū- 
kiais lijo beveik visą savaitę. Todas atnešė dovanėlę, pakišęs ją po 
striukės skvernu, prieš tai įvyniojęs dėžutę į blizgančią foliją ir apri- 
šęs juostele. 

- Kas čia? - be jokio entuziazmo paklausė Diusanderis, kai jie nu- 
žingsniavo į virtuvę. 

- Atidarykite ir pažiūrėkite. 

Todas sužvejojo striukės kišenėje kokakolos skardinę, padėjo ją ant 
stalo, kurį dengė raudonais ir baltais kvadratais išmarginta klijuotė. 

- Verčiau užtraukite užuolaidas, - it sąmokslininkas pasiūlė jis. 

Senio veide šmėkštelėjo įtarimo šešėlis. 

- Kodėl? 

- Na... niekada negalite žinoti, kas jus stebi, - išsišiepęs atsakė 
Todas. - Argi ne taip gyvenote visus tuos metus? Matydamas žmo- 
nes, kurie nenuleisdavo nuo jūsų akių? 

Diusanderis užtraukė naktines virtuvės užuolaidas. Paskui įsipylė 
į stiklą burbono ir nuplėšė paketo raištelius. Todas įmuturiavo dėžę į 
foliją kaip berniukas, savo mintis nukreipęs į svarbesnius dalykus, 
pavyzdžiui, futbolą, gatvės ritulį arba penktadienio vakaro siaubo fil- 
mą, kurį pažiūrės su draugu, pakviestu pernakvoti jo namuose - abu 
įsisups į antklodes ir prunkšdami susigrūs sofos gale. Dantyti paketo 
kampai, nelygios siūlės ir gausybė lipnios juostos skiautelių bylojo 
apie nekantravimą, kurį Todas demonstravo užsiimdamas tokiu mo- 
terišku darbu. 

Nepaisant nieko, dovana šiek tiek sujaudino Diusanderį. Vėliau, 
kai siaubas truputį atslūgo, jis pagalvojo: man derėjo susiprotėti. 

Dėžėje gulėjo uniforma. Esesininko uniforma. Kartu su auliniais 
batais. 

Sukrėsto senio akys nuslinko nuo paketo turinio iki kartoninio 
dangčio: AUKŠČIAUSIOS KOKYBĖS PITERIO KOSTIUMAI - 
TOJE PAČIOJE VIETOJE NUO 1951-UJŲ! 

- Ne, - urgztelėjo Diusanderis. - Aš jos nesivilksiu. Užteks šitų ne- 
sąmonių, vaikėze. Verčiau mirsiu, negu ją apsirengsiu. 

- Gal pamiršote, kaip jie sudorojo Eichmaną? - priminė Todas. - 
Jis buvo senas žmogus ir nebesidomėjo politika. Argi ne taip sakėte? 
Be to, aš visą rudenį taupiau, norėdamas įteikti jums dovaną. Unifor- 
ma drauge su auliniais kainavo daugiau nei aštuoniasdešimt dolerių. 
1944-aisiais mielai ja puošdavotės. 

- Ach, tu, mažas šunsnuki! - Diusanderis pakėlė kumštį virš gal- 
vos. Berniukas nė nekrūptelėjo. Stovėjo tarsi suakmenėjęs, svilinda- 
mas vyriškį žaižaruojančiomis akimis. 

- Aha, - švelniai ištarė. - Pirmyn, palieskite mane. Bent vieną 
kartelį. 

Senis nuleido ranką, jo lūpos suvirpėjo. 

- Tu - kraugerys iš pragaro, - sumurmėjo. 

- Apsirenkite, - paragino Todas. 

Diusanderis palietė chalato raištelius ir sustingo nukreipęs į Todą 
maldaujantį žvilgsnį. 

- Prašau tavęs, nereikia. Aš esu senas Žmogus... 

Todas lėtai, bet ryžtingai papurtė galvą. Jo akys vis dar spindėjo. 
Ach, kaip malonu klausytis Diusanderio maldų! Patino kaliniai turbūt 
lygiai taip pat melsdavo pasigailėti. 

Leidęs chalatui nukristi ant grindų, senis liko stovėti tiktai su bok- 
sininko trumpikėmis ir šlepetėmis. Spoksodamas į įdubusią krūtinę, 
šiek tiek išpampusį pilvą, prakaulias seniokiškas rankas Todas nu- 
sprendė, jog visus fizinius trūkumus paslėps drabužiai. 

Vangiai iškrapštęs iš dėžės mundurą Diusanderis pradėjo rengtis. 


Po dešimties minučių jis jau puikavosi SS uniforma. Stypsojo nu- 
leidęs pečius, kepurę užsidėjęs ant šono, tačiau šios smulkmenos ne- 
badė akių, nes jas užglaistė aiškiai matomas kaukolės simbolis. Diu- 
sanderis įgavo niūraus orumo - bent jau vaiko požiūriu, - kurio netu- 
rėjo anksčiau. Nepaisant apgailėtinos jo povyzos, šleivai pakreiptų 
pėdų, Todas buvo patenkintas. Pirmą kartą Diusanderis atrodė kaip 
tikras nacis. Galbūt susenęs ir, žinoma, nugalėtas. Užtat su uniforma. 
Ne kriošena, kuris leido paskutines savo dienas per nespalvotą tele- 
vizorių, papuoštą styrančia folija apvyniota antena, žiūrėdamas Lo- 
renso Velko šou, o Kurtas Diusanderis, Patino Kraugerys. 

Tuo tarpu senį užvaldė pasibjaurėjimas, nepatogumo jausmas... ir 
savotiškas keistas palengvėjimas. Jis šlykštėjosi pastarąja emocija, 
akivaizdžiai bylojančia apie psichologinį berniuko pranašumą. Diusan- 
deris tapo vaiko belaisviu, ir to išperos valdžia sustiprėdavo kiekvie- 
ną kartą, kai jį, išgyvenusį eilinį pažeminimą, apimdavo nelemtas, vos 
pastebimas palengvėjimas. Visgi senis nenorėjo sau meluoti. Jam iš- 
ties mažumėlę atlėgo širdis apsirengus uniforma, nors šiai klastotei 
toli buvo iki originalo. Vietoj užtrauktuko praskiepe turėtų būti sagos. 
Laipsnis pažymėtas neteisingai, siuvėjo darbas apgailėtinas, auliniai 
pagaminti iš pigios odos imitacijos. Šlamštas, ne uniforma. Juk menu- 
mirs ja apsivilkęs, tiesa? Ne, ji... 

- Pataisyti kepurę! - suriko Todas. 

Pritrenktas Diusanderis sumirksėjo. 

- Pataisyti kepurę, kareivi! 

Diusanderis pakluso nejučia įžūliai kryptelėdamas ranka - šis 

gestas buvo tapęs skiriamuoju jo vyresniųjų leitenantų ženklu. Ironiš- 
ka, tačiau dabar jis pats vilkėjo oberleutenant uniformą. 

- Suglausti kojas! 

Nė nesusimąstydamas senis kaukštelėjo kulnais, energingai ir 
jaunatviškai, tarytum metų našta būtų nuslydusi nuo pečių kartu su 
chalatu. 

- Achtung!* 

Jis įsitempė, ir vieną sekundę Todas rimtai išsigando. Vaikas jau- 
tėsi, lyg būtų burtininko mokinys, kuris atgaivino šluotas, bet neturėjo 
pakankamai įgūdžių, kad pajėgtų nutraukti jų šėliojimą. Manieringas, 
skurdžiai gyvenantis senis išgaravo, užleisdamas vietą Kurtui Diusan- 
deriui. 

Baimę netrukus pakeitė jaudinantis valdžios pojūtis. 

- Aplink! 

Diusanderis vikriai pasisuko, lyg nė nebūtų maukęs burbono, visiš- 
kai užmiršęs keturis kankinančius mėnesius. Vėl pokštelėjo kulnais 
atsigręždamas į riebalų dėmėmis ištepliotą viryklę. Už jos senis regė- 
jo dulkėtą karinės akademijos aikštę, kur neatmenamais laikais mo- 
kėsi žygiavimo meno. 

- Aplink! 

Šįsyk pakrypęs visu kūnu Diusanderis susverdėjo ir vos neprara- 
do pusiausvyros. Kitados už tokią klaidą būtų sulaukęs dešimties 
drausminių nuobaudų ir smūgio lazdos drūtgaliu, nuo kurio tektų ago- 
niškai dvėsuoti gaudant orą. Mintyse jis šyptelėjo. Berniukas nežinojo 
visų gudrybių. 

- O dabar žengte marš! 

Išdidžiai atstatyti Diusanderio pečiai vėl sukrito. 

- Ne, - išspaudė jis, - maldauju... 

- Žengte marš! Koją! Koją! Koją! Kam sakau! 

Sušvokštęs senis įniko žąsies žingsniu trepsėti išblukusiu virtuvės 
grindis užklojusiu linoleumu. Pasuko į dešinę, kad išvengtų stalo, pri- 
artėjęs prie sienos vėl kryptelėjo dešinėn. Kulniavo šiek tiek pakėlęs 
smakrą, nutaisęs abejingą, šaltą veido išraišką. Ritmiškai besikilno- 
jančios kojos nusileisdavo su tokiu trenksmu, kad spintelėje, kaban- 
čioje virš kriauklės, subarškėdavo pigūs porceliano indai. Rankos siū- 
bavo neišbaigtais puslankiais. 


*Dėmesio (vok.). 

Todo sąmonėje atgijo žygiuojančių šluotų vaizdai, tuo pačiu pašir- 
džius vėl pakuteno baimė. Staiga jis susiprotėjo nenorįs, jog Diusan- 
deris mėgautųsi dovanota uniforma. Galbūt - tiktai galbūt - jam labiau 
magėjo, kad senis atrodytų kvailai, o ne tikroviškai. Bet kažkodėl, 
nepaisant padoraus buvusio Patino komendanto amžiaus ir pigių vir- 
tuvės baldų, esesininko uniformą dėvintis žmogus gąsdino. Todas pir- 
mą kartą suvokė, jog lavonai, suversti į griovius, ir krematoriumai iš 
tiesų egzistavo. Nuotraukos, kuriose matyti susipynusios negyvėlių 
rankos bei kojos, išversti pilvai, plaunami šaltų pavasarinių Vokietiją 
užliejusių liūčių, neturėjo nieko bendra su kadrais iš siaubo filmo - tar- 
kim, krūvos manekenų, kuriuos po filmavimo surenka operatoriaus 
paaiškinamą blogį atspindintys faktai. Kurį laiką vaikui dingojosi, ta- 
rytum jis užuodžia silpną padūmavusių, pūvančių kūnų tvaiką. 

Todą persmelkė siaubas. 

- Užteks! - suriko jis. 

Diusanderis nesiliovė marširavęs, nieko nereginčiomis akimis įsi- 
spiginęs į priekį. Jis dar aukščiau kilstelėjo galvą įtempdamas siauras 
gerklės sausgysles, arogantiškai pakreipdamas smakrą. Iš sudžiūvu- 
sios fizionomijos atgrasiai kyšojo aštri nelyginant peilis nosis. 

Berniuko pažastis permerkė prakaitas. 

- Sustot! - užstaugė jis. 

Senis pakėlė kairiąją koją ir nuleido ją šalia dešiniosios, kulnu 
taukštelėjęs per grindis. Po sekundės kitos jo veide sustingusią negy- 
vą išraišką pakeitė sąmyšis, kurį savo ruožtu lydėjo neviltis. Diusan- 
deris nukorė pečius. 

Todas su palengvėjimu atsiduso pyktelėdamas ant savęs. Galų 
gale kas čia vadovauja, pamanė vaikas atgaudamas pasitikėjimą 
savimi. Aš, ir niekas kitas. Tegul jis to neužmiršta. 

Berniukas vėl nusišypsojo. 

- Neblogai. Šiek tiek pasitreniravus, bus dar geriau. 

Diusanderis tylėjo sunkiai šnopuodamas, nuleidęs galvą. 

- Galite nusivilkti uniformą, - didžiadvasiškai pasiūlė Todas... ne- 
jučia pradėjęs spėlioti, ar norės, kad senis dar sykį ją apsivilktų. Ke- 
lias sekundes atrodė... 

1975-ųjų sausis. 

Sutilindžiavus paskutiniam skambučiui, Todas išėjo iš mokyklos, 
apžergė dviratį ir nuriedėjo į parką. Prie laisvo suoliuko šoko ant že- 
mės, parėmė “Šviną" ant kojelės ir iš galinės kelnių kišenės iškrapštė 
pažymių kortelę. Apsidairęs nepamatė jokių pažįstamų veidų - akira- 
tyje teišvydo prie tvenkinio besitrinančią porelę iš vidurinės mokyklos 
ir keletą valkatų, besidalinančių gėrimu, kurį maukė iš butelio, paslėp- 
to popieriniame maišelyje. Purvini sumauti nusmurgėliai, šmėkštelėjo 
galvoje mintis. Visgi nuotaiką Todui sugadino ne šie prasilakėliai. Jis 
atvertė perpus sulenktą kortelę. 

Anglų kalba: “C". Amerikos istorija: “C". Gamtos mokslai: “D". 
Aplinkinės bendruomenės pažinimas: “B"'. Prancūzų kalba: “F"'. Al- 
gebros pradmenys: “F". 

Berniukas dėbsojo į pažymius netikėdamas savo akimis. Jis ne- 
manė gausiąs įspūdingus įvertinimus, tačiau, kaip paaiškėjo, ketvirčio 
gale laukė tikra katastrofa. 

Gal tai į gera, ūmai sukuždėjo vidinis balsas. Gal tu tyčia pras- 
tai mokeisi, nes dalis tavęs geidė visa tai užbaigti. Tau reikia nu- 
traukti ryšius su Diusanderiu, kol neįvyko nieko bloga. 

Jis griežtai nustūmė šią mintį į sąmonės kertelę. Nieko bloga ne- 
nutiks. Diusanderis prispaustas po padu. Senis manė, jog vienas iš 
Todo draugų turėjo demaskuojantį laišką, tačiau nežinojo kuris. Jeigu 
jam kas nors - bet kas - atsitiks, laiškas bematant bus perduotas po- 
licijai. Anksčiau atrodė, jog “Patino Kraugerys" vis vien kažko imsis. 
Bet dabar jis pernelyg senas, kad pradėtų šakotis. 

- Aš jį kontroliuoju, - sukuždėjo Todas ir kumščiu tvojo sau per 
šlaunį - nuo smūgio raumenis perliejo skausmas. Su savimi kalbėtis 
yra visiška nesąmonė. Sau panosėje urgzdavo tiktai pamišėliai. Jis 
niekaip negalėjo išsivaduoti nuo šio įpročio, kuriuo užsikrėtė prieš ko- 
kias šešias savaites. Tykus murmėjimas kartais patraukdavo kitų 
žmonių, pavyzdžiui, kelių mokytojų, žvilgsnius. Šiknius Bernis Ever- 
sonas tiesiai šviesiai paklausė, ar jam galvoje netrūksta vieno šulo. 
Todas vos susilaikė nepraskėlęs tam lepšiui lūpos. Susivaldė žinoda- 
mas, jog į peštynes veltis nederėtų, nes dėl tokių kvailų kivirčų žmo- 

nės apie tave gali susidaryti nepalankią nuomonę. Šnekėtis su savimi 
negerai, be abejo, tačiau... 

- Sapnai irgi bjaurūs, - burbtelėjo nespėjęs prikąsti liežuvio. 

Pastarosiomis naktimis užplūsdavo tikri košmarai. Sapnuose jis 
dėvėdavo uniformą, kiekvieną sykį vis kitokią. Kartais vilkėdavo po- 
pierinę, kartu su šimtais giltinės pavidalo vyrų išsirikiavęs į vieną li- 
niją. Ore tvyrodavo degėsių kvapas, ausis kartkartėmis pasiekdavo 
buldozerių riaumojimas. Prie belaisvių priėjęs Diusanderis pamodavo 
ranka į vieną ar kitą sulysėlį, ir tų niekas nejudindavo. Likusius para- 
gindavo žygiuoti link krematoriumo. Kai kurie mėgindavo priešintis, 
tačiau dėl maisto stokos jie būdavo tokie išsekę, kad savo jėgomis nė 
iš tolo neprilygdavo sargybiniams. Staiga Diusanderis išdygdavo prie- 
šais Todą. Jų žvilgsniai susikryžiuodavo vienam stingdančiai ilgam 
momentui. Galiausiai senis nukreipdavo į jį savo išblukusį skėtį. 

- Nutempkite šitą amerikietį berniuką į laboratorijas, - įsakydavo 
prašiepdamas netikrus dantis. 

Kitame sapne jis puikuodavosi esesininko uniforma, avėdavo 
aukštus aulinius batus, taip nublizgintus, kad jų paviršiuje galėdavo 
įžiūrėti savo atvaizdą. Ant švarko žvilgėdavo kaukolės emblema ir 
žaibų simboliai. Tačiau Todas stypsodavo viduryje Santo Donato bul- 
varo. Visi aplinkui į jį spoksodavo ir imdavo badyti pirštais. Vieni 
prajukdavo, kiti baisėdavosi, pykdavo arba bjaurėdavosi. Staiga prie 
jo cypdamas sustodavo automobilis, ir pro langą dėbtelėdavo Diu- 
sanderis, kuris atrodydavo kaip dviejų šimtų metų mumija geltona, 
raukšlėta, kaulus aptempta oda. 

- Aš tave pažįstu, - šaižiai sucypdavo senis. Apsidairęs į žiūrovus 
vėl išsprogdindavo akis į Todą. - Tu buvai Patino stovyklos komen- 
dantas! Ei, pažvelkite visi! Čia Patino Kraugerys! Himlerio “produk- 
tyvumo ekspertas"! Aš tave demaskavau, žmogžudy! Demaskavau, 
budeli! Demaskavau, kūdikių žudike! 

Dar viename košmare jis kulniuodavo koridoriumi tarp akmeninių 
sienų, įsisiautęs į dryžuotus kalinio skarmalus, apsuptas dviejų į tėvus 
panašių sargybinių. Abu turėdavo geltonus, į akis krentančius ranko- 
vės raiščius su Dovydo žvaigžde. Už jų pėdindavo pastorius, garsiai 
skaitantis pastraipas iš Pakartoto Įstatymo knygos. Dirstelėjęs per 
petį Todas išvysdavo, jog dvasininko vaidmenį atlikdavo Diusanderis 
juodu SS karininko munduru. 

Koridoriaus gale atsiverdavo dvigubos durys, už kurių slypėdavo 
ašuoniakampis kambarys su stiklinėmis sienomis. Patalpos viduryje 
dunksodavo kartuvės. Už stiklo stovėdavo moterys ir vyrai, nuogi, iš- 
sekę, įbedę apatiškus žvilgsnius į ešafotą. Ant jų rankų mėlynuodavo 
ištatuiruoti numeriai. 

- Viskas gerai, - sušnibždėjo Todas. - Aš valdau padėtį. 

Į jį atsigręžė prie tvenkinio įsitaisiusi porelė. Todas nuožmiai į juos 
dėbtelėjo nedrįsdamas pratarti nė žodžio. Galų gale tuodu nusisuko. 
Ar tik vyriokas neišsišiepė? 

Berniukas pašoko, susigrūdo į kišenę pažymių kortelę ir sėdo ant 
dviračio. Mynė pedalus kelis kvartalus, kol pasiekė vaistinę, kur nu- 
sipirko buteliuką rašalą naikinančio skysčio ir mėlynai rašantį plunks- 
nakotį. Grįžęs į parką (porelė iš vidurinės mokyklos jau buvo dingusi 
iš akiračio, tačiau valkatos tebesriuobė savo gėralą smardindami ap- 
linką) pažymį už anglų kalbą pakeitė į “B"'. Šalia dalyko “Amerikos 
istorija" pakeverzojo “A". Prie “Gamtos mokslų" brūkštelėjo “B". 
Prancūzų kalbos ir algebros žinias įvertino atitinkamai “C" ir “B". 
“Aplinkinės bendruomenės pažinimą" ištrynė ir paprasčiausiai per- 
rašė kartu su tuo pačiu “B", idant nesiskirtų braižas. Svarbiausia, kad 
kortelė atrodytų tvarkinga... kaip karininko uniforma. 

Aha, uniforma. 

- Nieko baisaus, - vėl burbtelėjo Todas. - Jie tuo patikės. Tikrai 
patikės. 


Baigiantis mėnesiui, vieną naktį, laikrodžio rodyklei seniai įveikus 
antros valandos atžymą, Kurtas Diusanderis pabudo gąsdinančioje 
tamsoje grumdamasis su antklode, švokšdamas ir dejuodamas. Jis 
kone duso, užvaldytas ledinės baimės. Krūtinę tarsi slėgė sunkus ak- 
muo, ir senis nejučia pagalvojo, ar tik jis nepatyrė širdies priepuolio. 
Apgraibomis paieškojo lempos, vos nenuvertė jos nuo naktinio staliu- 
ko prieš surasdamas jungiklį. 

Aš savo kambaryje, pagalvojo, čia, Santo Donate, Kalifornijos 
valstijoje, Amerikoje. Štai langas, užtrauktas rudomis užuolaidomis, 
štai lentynos, užkimštos pigiais bulvariniais romanais, kuriuos pirkau 
knygų parduotuvėje Soreno gatvėje. Štai pilkas kilimas ir mėlyni ta- 
petai. Nei apopleksijos, nei džiunglių ar svilinančių akių. 

Tačiau siaubas tebesupo jį nelyginant dvokiantis kailis, o širdis 

spurdėjo it pašėlusi. Sapnai sugrįžo. Diusanderis žinojo, jog anksčiau 
ar vėliau taip atsitiks, jei berniukas nesiliaus jo lankęs. Prakeiktas vai- 
kėzas. Tas laiškas, kurį neva sukurpė siekdamas apsisaugoti, grei- 
iš detektyvinių serialų. Negi berniūkštis turėjo tokių draugų, kurie pri- 
siektų neatplėšti patikėto laiško ir sugebėtų ištesėti savo pažadą? 
Mažai tikėtina. Bent jau Diusanderis taip manė. Jeigu jis galėtų būti 
šimtu procentų tikras... 

Senis suspaudė artrito perkreiptus pirštus pajusdamas skausmo 
dūrį, po akimirkos lėtai juos atgniaužė. 

Nuo staliuko paėmęs rūkalų pakelį, perbraukė degtuku per lovos 
koją ir prisidegė cigaretę. Laikrodis rodė dvi valandas keturiasde- 
šimt vieną minutę. Šią naktį užmigti nebepavyks. Įtraukus dūmą, 
plaučius ėmė draskyti kosulio priepuolis. Akių neišeis sumerkti, ne- 
bent virtuvėje išlenktų porą stikliukų. O gal kokius tris. Ne, paskuti- 
nes šešias savaites jis per daug gėrė. Jaunos dienos, kai pajėgė 
plempti alkoholį nesustodamas, seniai praeityje. Diusanderis prisimi- 
nė save atostogaujantį Berlyne, 1939-aisiais, kai ore kybojo pergalės 
kvapas, kai visur galėjai girdėti fiurerio balsą, regėti liepsnojančias 
akis, valdingą žvilgsnį... 

Tas berniukas... prakeiktas vaikpalaikis! 

- Būk atviras sau pačiam, - ištarė senis, ir tyliame kambaryje nu- 
skambėjęs balsas privertė jį krūptelėti. Diusanderis nebuvo pratęs 
kalbėtis su savimi, nors retsykiais nevengdavo paniurnėti panosėje. 
Kad ir Patine, prieš pat stovyklos likvidavimą, kai aplinkui viešpatavo 
chaosas, o rytuose, iš kur artėjo rusai, griaudėjo kas dieną ir netgi kas 
valandą garsėjantys sprogimai. Nieko keista, jog tuo metu jis dažnai 
šnekėdavosi su savimi. Įsitempę žmonės elgiasi labai keistai - kai 
kurie susikiša rankas į kelnių kišenes ir kasosi sėklides, kiti kalena 
dantimis... šiuo atžvilgiu nepralenkiamas buvo Volfas, kuris visuomet 
išsišiepdavo barškindamas savo iltimis. Tuo tarpu Hufmanas sprag- 
sėdavo pirštais ir plekšnodavo sau per šlaunį, nesąmoningai kurda- 
mas sudėtingus ritmus. Jis, Kurtas Diusanderis, protarpiais balsu du- 
dendavo monologus. Bet dabar... 

- Tu vėl įsitempęs, - garsiai pareiškė senis, šįsyk prabildamas vo- 
kiškai. Gimtąja kalba nešnekėjo daugybę metų, ir nūnai ji veikė rami- 
nančiai, keistai liūliavo atgaivindama tamsius, mielus prisiminimus. 

- Taip, tave slegia įtampa. Dėl berniūkščio. Būk atviras su savi- 
mi. Tokį ankstyvą rytą nederėtų sau meluoti. Tu. nesigaili pradėjęs 
pasakoti apie praeitį. Pradžioje baiminaisi, jog vaikigalis nesugebės 
išsaugoti paslapties. Papasakos apie tave bičiuliui, o tas savo ruožtu 
perduos naujienas kitiems draugams, ir taip toliau. Bet jeigu jis įsten- 
gė tylėti taip ilgai, vadinasi, neprasižios ir vėliau. Jei mane suims, ber- 
niukas neteks savo... savo kalbančios knygos. Negi aš jam esu kal- 
banti knyga? Veikiausiai. 

Diusanderis nutilo, tačiau mintys tebekirbėjo galvoje. Jis buvo vie- 
nišas - niekas nė neįsivaizdavo, koks vienišas. Kartkartėmis rimtai 
susimąstydavo apie savižudybę. Prie atsiskyrėliško gyvenimo taip ir 
neįprato. Vieninteliai balsai, kuriuos girdėdavo, sklisdavo iš radijo im- 
tuvo. Į svečius užklysdavo tiktai žmonės, tūnantys kitoje purvino te- 
levizoriaus ekrano pusėje. Diusanderis bijojo artėjančios mirties, bet 
didžiausią siaubą jam kėlė seno žmogaus gyvenimą apkartinanti vie- 
natvė. 

Retsykiais jis nesulaikydavo šlapimo, ir pusiaukelėje iki tualeto ant 
kelnių išplisdavo tamsi dėmė. Drėgnu oru diegdavo sąnarius, kol su- 
stiprėję sopuliai tapdavo nepakeliami. Pasitaikydavo dienų, kai nuo 
aušros iki sutemų jis ištuštindavo visą nuskausminančiųjų skardinę... 
tačiau aspirinas tik iš dalies apmalšindavo maudulį. Skausmo banga 
užliedavo netgi bandant atlikti elementarius veiksmus, tarkim, nuo 
lentynos paimti knygą arba perjungti televizoriaus kanalą. Diusande- 
rio regėjimas suprastėjo; kartais senis užkliūdavo už baldų, nusibroz- 
dindavo blauzdas, trinktelėdavo galva į spintelę. Jis būgštavo jog su- 
silaužys kaulus ir nepajėgs nušliaužti iki telefono. Dar labiau nerima- 
vo, kad į namus užsukęs gydytojas, kurio įtarimus pakurstys neegzis- 
tuojanti medicininė pono Denkerio kortelė, gali atskleisti tiesą apie jo 
praeitį. 

Berniukas padėdavo nuslopinti kai kurias baimes. Kai vaikėzas 
apsilankydavo, mintyse jis lengvai atgaivindavo senus laikus. Kad ir 
kaip būtų keista bei nenormalu, pastaruoju metu Diusanderio atmintis 
funkcionavo be priekaištų. Jis galėjo nesustodamas porinti apie įvy- 
kius, iš sąmonės gelmių nesunkiai išrausti vardus ir netgi papasakoti, 
koks oras tvyrojo lauke vieną ar kitą dieną. Prisiminė eilinį Henreidą, 
kuris budėdavo šiaurės rytų bokštelyje apsiginklavęs kulkosvaidžiu, 
ir jo tarpuakyje pūpsojusį riebalinį naviką - eilinį Henreidą kolegos 

vadindavo Triakiu arba Ciklopu. Prisiminė Keselį, turėjusį mylimo- 
sios nuotrauką. Ji gulėjo nuoga ant sofos susidėjusi rankas už galvos. 
Savo merginą Keselis nuolat rodydavo kitiems vyrams. Prisiminė 
gydytojų pavardes ir eksperimentus - skausmo slenksčių, smegenų 
bangų, kurias skleidė merdintys vyrai bei moterys, fiksavimą, protinio 
atsilikimo, įvairių rūšių radiacijos poveikių tyrimus ir tuzinus kitų. Šim- 
tus kitų. 

Matyt, šnekėdamas su berniuku, jis niekuo nesiskyrė nuo didžiu- 
mos su žaliu jaunimėliu bendraujančių senių. Tačiau jam labiau pasi- 
sekė nei daugumai iškaršėlių, priverstų taikstytis su nekantria, žio- 
vaujančia iš nuobodulio ar net storžieviška auditorija. Diusanderio 
publiką sudarė klausytojas, kuris alpėjo iš susižavėjimo. 

Argi keli nemalonūs sapnai - pernelyg aukšta kaina? 

Senis sumaigė nuorūką ir trumpam įsmeigė akis į lubas. Galop nu- 
leido kojas ant grindų. Juodu su berniuku pasibjaurėtini... tačiau vie- 
nas kitam buvo reikalingi kaip vanduo. Nuo beskonio, bet sotaus 
maisto, kurio abu užkąsdavo virtuvėje, Diusanderiui protarpiais su- 
sukdavo pilvą. Įdomu, kaip jaučiasi berniukas? Ar jis gerai miega? 
Tikriausiai ne. Paskutinėmis dienomis vaikigalis atrodė labiau išblyš- 
kęs ir liesesnis nei tuomet, kaip pirmą sykį pasibeldė į jo duris. 

Perėjęs miegamąjį Diusanderis atidarė spintos duris. Nustūmė į 
dešinę pakabas, ištiesė pirštus į šešėlius ir ištraukė netikrąją esesinin- 
ko uniformą. Drabužiai kybojo ant dilbio tarsi plėšraus žvėries oda. 
Senis palietė ją kita ranka... ir paglostė. 

Ilgą laiką jis nejudėjo iš vietos. Galų gale ėmė lėtai rengtis. Kai 
užsisegė visas sagas (neužmiršdamas užtrauktuko, visiškai nederan- 
čios prie uniformos) ir susijuosė diržu, nukreipė žvilgsnį į veidrodį. Pa- 
tenkintas linktelėjo. 

Grįžęs į lovą atsigulė ir prisidegė dar vieną cigaretę. Pabaigus ją 
rūkyti, apėmė snaudulys. Jis išjungė naktinę lemputę netikėdamas, 
jog sugebės štai taip lengvai sumerkti akis, tačiau po penkių minučių 
jau drunijo. Likusią nakties dalį išmiegojo ramiai, be sapnų. 

1975-ųjų vasaris. 

Po vakarienės Dikas Baudenas pasiūlė pasivaišinti konjaku, kurio 
skonis Diusanderiui pasirodė siaubingas. Aišku, užuot reiškęs prie- 

kaištus, jis plačiai nusišypsojo ir nepagailėjo ekstravagantiškų kom- 
plimentų. Baudeno žmona įteikė sūnui šokoladinį kokteilį. Valgyda- 
mas berniukas buvo neįprastai tylus. Sunerimęs? Taip. Dėl kažkokios 
priežasties vaikiščias atrodė sunerimęs. 

Diusanderis pakerėjo Diką ir Moniką Baudenus nuo pat pirmos 
sekundės, kai berniūkštis atsivedė jį į namus. Vaikas tvirtino tėvams, 
esą pono Denkerio regėjimas smarkiai suprastėjo (jei tai būtų tiesa, 
vargšas senasis ponas Denkeris neišsiverstų be vedlio šuns, abejingai 
pagalvojo senis), taip paaiškindamas, kodėl tiek laiko aukoja jam 
skaitydamas. Diusanderis privalėjo apsimesti kone pusakliu ir manė, 
jog šią užduotį atliko be priekaištų. 

Jis pasipuošė savo geriausiu kostiumu. Nepaisant drėgno oro, ar- 
tritas nekankino - sąnarius tik retsykiais nudiegdavo skausmas. Kaž- 
kodėl vaikigalis reikalavo palikti skėtį namuose, bet Diusanderis ne- 
nusileido. Šiaip ar taip, vakaras padovanojo daug malonių, jaudinančių 
akimirkų. Kad ir kokio klaikaus skonio būtų nelemtas konjakas, jis 
pirmą kartą per devynerius metus išsiruošė į svečius. 

Per vakarienę Diusanderis kalbėjo apie Eseno automobilių gamyk- 
lą, pokarinės Vokietijos atstatymą - šiomis temomis Baudenas patei- 
kė kelis protingus klausimus, ir jį, regis, sužavėjo atsakymai - bei vo- 
kiečių rašytojus. Monika Bauden teiravosi, kodėl jis nusprendė at- 
vykti į Ameriką sulaukęs tokio padoraus amžiaus. Tad Diusanderis, 
nutaisęs atitinkamą sielvartingą išraišką, papasakojo apie savo taria- 
mos žmonos mirtį. Berniuko motina mažne sutirpo nuo užuojautos. 

Nūnai, gurkšnodamas konjako parodiją, Dikas Baudenas tarė: 

- Jei manysite, jog nukrypstu į asmeniškumus, pone Denkeri, ga- 
lite neatsakyti... bet man vis dėlto įdomu, ką jūs veikėte per karą. 

Vaikas dar labiau įsitempė. 

Diusanderis šyptelėjo ir apgraibomis paieškojo cigarečių. Matė 
jas kuo puikiausiai, tačiau turėjo apsimesti trumparegiu. Monika įdėjo 
pakelį į delną. 

- Ačiū, brangioji ponia. Maistas buvo nepakartojamas. Jūs nuo- 
stabi virėja. Net mano žmona neįstengdavo pagaminti tokių gardžių 
patiekalų. 

Sumišusi Monika padėkojo. Todas piktai į ją dėbtelėjo. 

- Man nėra ką slėpti, - pareiškė Diusanderis prisidegdamas ciga- 

retę ir atsigręždamas į Baudeną. - Nuo 1943-ųjų buvau atsargoje, 
kaip ir didžiuma fiziškai pajėgių, bet per daug pagyvenusių, kad tiktų 
aktyviai tarnybai, vyrų. Tuo metu visi pradėjo suprasti, jog Trečiajam 
Reichui ir jį sukūrusiems bepročiams - tiksliau, vienam, konkrečiam, 
pamišėliui - gresia pražūtis. - Senis užpūtė degtuką įsmeigdamas 
rimtas akis į vaiko tėvą. - Neįsivaizduojate, koks palengvėjimas mus 
užplūdo, kai nuo Hitlerio nusisuko sėkmė. Didžiulis palengvėjimas. 
Žinoma... - Diusanderis perliejo Baudeną nuginkluojančiu žvilgsniu, 
kreipėsi į jį kaip vyras į vyrą, - ...tokių minčių niekas nedrįso išreikšti 
balsu. 

- Suprantama, - pagarbiai atsiliepė Dikas Baudenas. 

- O taip, žmonės bijojo išsakyti pretenzijas balsu, - niūriai pratęsė 
Diusanderis. - Pamenu, vieną vakarą kartu su trimis ar keturiais 
draugais užsukau į vietinį Raiskeler* - anuomet užeigose ne visada 
galėdavai rasti šnapso, kartais pristigdavo netgi alaus, tačiau tą die- 
ną gėrimų netrūko. Mes pažinojome vieni kitus dvidešimt metų. Vie- 
nas iš bičiulių, Hansas Hasleris, probėgšmais užsiminė, jog antrasis 
frontas prieš rusus, ko gero, buvo klaida, ir, matyt, fiureris paklausė 
kažkieno prasto patarimo. Aš nustėrau. “Dėl Dievo meilės, Hansai, 
- tariau, - galvok, ką kalbi!'* Vargšelis išblyško ir skubiai pakeitė te- 
mą. Tačiau po trijų dienų išgaravo kaip dūmas. Nei aš, nei kiti, tą va- 
karą sėdėję prie mūsų stalelio, daugiau niekuomet jo nematėme. 

- Siaubas! - aiktelėjo Monikas. - Gal dar lašelį konjako, pone 
Denkeri? 

- Ne, dėkui. - Jis nusišypsojo. - Mano žmona mėgo kartoti priežo- 
dį, kurį išgirdo iš savo motinos: “Tauriųjų gėrimų niekada nevalia pa- 
dauginti". 

Todo kaktoje įsirėžusi raukšlelė šiek tiek pagilėjo. 

- Manote, kad jį išsiuntė į koncentracijos stovyklą? - paklausė Di- 
kas. - Jūsų draugą, Heslerį? 

- Haslerį, - švelniai pataisė Diusanderis. Jo veidas apsiniaukė. - 
Daugybė žmonių ten kankinosi. Konclageriai... šios gėdingos dėmės 
vokiečiai nenusiplaus tūkstantį metų. Štai tikrasis Hitlerio palikimas. 

- Man rodos, jūs pernelyg griežtas savo tautiečiams. - Baudenas 
paptelėjo pypkę, į kurios kaušelį sugrūdo vyšnių skonio tabako, ir iš- 
pūtė troškių dūmų kamuolį. - Pasak mano skaitytų straipsnių, didžiu- 


*Restoranėlis miesto rotušėje. 

ma vokiečių neįsivaizdavo, kas vyksta. Tie, kurie gyveno Osvencimo 
apylinkėse, neabejojo, kad šalia jų stovi dešrelių gaminimo įmonė. 

- Fui, kaip siaubinga. - Monikos veide nušvito grimasa, bylojanti, 
jog Dikui pats metas keisti temą. Ji dirstelėjo į Diusanderį ir nusišyp- 
sojo. - Aš dievinu pypkės tabako kvapą. O jūs, pone Denkeri? 

- Aš taip pat, ponia, - užtikrino senis, vos suvaldęs bemaž neįvei- 
kiamą norą nusičiaudėti. 

Nelauktai palinkęs virš stalo, Baudenas paplekšnojo Todui per pe- 
tį. Berniukas krūptelėjo. 

- Šį vakarą tu velniškai tylus, sūnau. Gerai jautiesi? 

Todo lūpas perkreipė keistas vypsnys, rodos, skirtas tiek tėvui, 
tiek Diusanderiui. 

- Normaliai. Nepamiršk, beveik visas šias istorijas jau esu girdė- 
jęs. | 

- Todai! - šūktelėjo Monika. - Taip negalima... 

- Berniukas tiesiog nuoširdus, - įsiterpė Diusanderis. - Sąžiningu- 
mas yra vaikų privilegija, kurios suaugusieji dažnai atsisako. Tiesa, 
pone Baudenai? 

Nusijuokdamas Dikas sulinksėjo. 

- Ar negalėtų Todas palydėti manęs namo? - pasiteiravo senis. - 
Aišku, jeigu jam reikia ruošti pamokas, tuomet... 

- Todas - labai gabus mokinys, - instinktyviai atsiliepė Monika ir 
sutrikusi pažvelgė į sūnų. - Dažniausiai gauna tik “A" ir “B" pažy- 
mius. Aną ketvirtį turėjo vieną “C". Bet prisižadėjo pasitempti moky- 
damasis prancūzų kalbos ir ištaisyti pažymį į geresnį. Teisingai, Todai 
mažuli? 

Berniukas vėl keistai nusišypsojo ir linktelėjo. 

- Jums nebūtina eiti, - tarė Dikas. - Mielai jus parvežčiau. 

- Man nepakenktų gaivus oras ir mankšta kojoms, - atsakė Diu- 
sanderis. - Su džiaugsmu prasivaikščiosiu su Todu... nebent jis atsi- 
sakytų. 

- One, aš jus palydėsiu, - patikino vaikas, ir tėvai apdovanojo sū- 
nų pasididžiavimo sklidinais žvilgsniais. 


Diusanderis nutraukė tylą tik priartėjęs prie savo gatvės. Lauke 
dulksnojo, tad senis laikė rankose virš jų abiejų išskleistą skėtį. Ste- 
bėtina, bet skausmas sąnarių nevarstė. 

- Tu - visai kaip mano artritas, - sumurmėjo senis. 

Todas pakėlė galvą. 

- Ką? 

- Šį vakarą nesireiškė nė vienas iš jūsų. Kas nukando tau liežuvį, 
berniuk? Katinas ar kormoranas? 

- Niekas, - urgztelėjo Todas. Juodu įsuko į Diusanderio gatvę. 

- Tuojau atspėsiu. - Senio balse nuskambėjo piktdžiugiškos gaide- 
lės. - Vesdamas mane supažindinti su savo tėvais, baiminaisi, kad pa- 
darysiu kokią nors klaidelę... netyčia išplepėsiu mūsų paslaptį. Bet 
pasiryžai iškęsti vakarienę, nes norėjai apraminti tėvus. Dabar esi 
susinervinęs, kadangi viskas klojosi pernelyg gerai, ar ne? 

- Koks skirtumas? - apniukęs Todas gūžtelėjo pečiais. 

- Kodėl manei, jog aš turėčiau apsikvailinti? - neatlyžo Diusande- 
ris. - Veidmainiauti išmokau anksčiau, nei tu gimei. Tenka pripažinti, 
jog tu pajėgi saugoti paslaptį. Galėčiau tau netgi paploti. Bet ar matei 
mane šį vakarą? Aš juos sužavėjau! Tiesiog sužavėjau! 

- Jums nederėjo taip elgtis! - ūmai pratrūko Todas. 

Diusanderis sustojo kaip įkaltas ir dėbtelėjo į vaiką. 

- Nederėjo taip elgtis? Nederėjo? Aš maniau, jog būtent to trokš- 
ti, berniuk! Dabar jie neprieštaraudami leis tau lankytis pas mane ir 
“skaityti" knygas. 

- Jūs per daug geros nuomonės apie save! - įsikarščiavo Todas. 
- Galbūt aš jau gavau iš jūsų visą informaciją, kurios man reikėjo. 
Nejau galvojate, jog mane kažkas verčia lankytis jūsų šlykščiame 
name ir žiūrėti, kaip plempiate savo gėralą lyg tie sukriošę apsisnar- 
gliavę valkatos, besitrinantys senuose traukinių peronuose? Nejau iš- 
ties taip galvojate? - jis beveik isteriškai cypė. - Žinokite, jog manęs 
niekas neverčia. Užsuksiu į jūsų namus, kada tiktai panūsiu. Jeigu 
nenorėsiu - neisiu. 

- Pritildyk balsą. Žmonės išgirs. 

- Kam tai rūpi? - atšovė Todas, tačiau vėl pajudėjo į priekį, spe- 
cialiai išnirdamas iš po skėčio. 

- Tu teisus, niekas neverčia tavęs lankytis mano namuose, - pa- 
tvirtino Diusanderis ir išdrožė taiklią, jau anksčiau sumąstytą pastabą: 
- Atvirai kalbant, būtų netgi geriau, jei nesiartintum prie mano namų. 
Patikėk, berneli, aš visiškai nesidroviu gerti vienas. 

Todas pervėrė jį paniekinančiu žvilgsniu. 

- Jums norėtųsi, kad pranykčiau, ar ne? 

Užuot atsakęs, vyriškis šyptelėjo. 

- Nė nesvajokite apie tai. - Juodu nusigavo iki betoninio takelio, 
vedančio link Diusanderio verandos. Senis panaršė kišenėje ieškoda- 
mas rakto. Pirštus persmelkė maudulys, kuris po akimirkos atlėgo. 
Akivaizdu, jog artritas lūkuriavo, kol jis liks vienas. Tuomet pasirū- 
pins užlieti sąnarius skausmo banga. 

- Štai ką jums pasakysiu. - Atrodė, kad Todas vos atgauna kva- 
pą. - Jeigu mano tėvai žinotų, kas jūs toks, jeigu iškločiau, ką žinau, 
jie spjautų jums į veidą ir spirtų į jūsų seną kaulėtą subinę. 

Prieblandoje, krapnojant lietui, Diusanderis įdėmiai įsispigino į 
berniuką. Todas atsakė įžūliu žvilgsniu, bet jo veido oda buvo išbalu- 
si, o akys - truputį įdubusios ir patamsėjusios, kaip žmogaus, kuris 
naktimis negali ilgai užmigti. 

- Esu tikras, jog tavo gimdytojai nejaustų man nieko, išskyrus pa- 
sišlykštėjimą, - atsiliepė Diusanderis, nors asmeniškai manė, jog vy- 
resnysis Baudenas pasistengtų užgniaužti nepakantumą, bent jau kol 
sulauktų atsakymų į daugybę klausimų, kuriuos jau buvo pateikęs jo 
sūnus. - Nieko, išskyrus pasišlykštėjimą. Bet man įdomu, kaip jie re- 
aguotų, jei papasakočiau, kad išsiaiškinai apie mano praeitį prieš aš- 
tuonis mėnesius... ir visą tą laiką tylėjai? 

Tamsoje Todas spoksojo į jį be žado. 

- Aplankyk mane, kada užsimanysi, - abejingai burbtelėjo Diusan- 
deris. - Arba sėdėk namuose, jei nenorėsi ateiti. Geros nakties, ber- 
neli. 

Jis nupėdino takeliu link paradinių namo durų palikdamas prasižio- 
jusį, įkandin žiūrintį vaiką stovėti lietuje. 


Kitą rytą, per pusryčius, Monika tarė: 

- Todai, vakarykštis svečias labai patiko tavo tėčiui, nes ponas 
Denkeris priminė jo senelį. 

Kramtydamas paskrudintos duonos gabalėlį berniukas kažką ne- 
rišliai suburbuliavo. Monika pažvelgė į sūnų mintyse spėliodama, ar 
šis gerai miegojo. Vaikas atrodė išblyškęs. Maža to, jo pažymiai ne- 
suprantamai smuktelėjo žemyn. Anksčiau Todas niekuomet negau- 
davo “C". 

- Ar tu pastaruoju metu gerai jautiesi? 

Berniukas pakėlė abejingas akis, bet po sekundės jo veide nutvis- 
ko spinduliuojanti šypsena, kuri pakerėjo motiną... ir nuramino. Ant 
Todo smakro raudonavo žemuogių uogienės lašelis. 

- Žinoma, - patikino jis. - Puikiai. 

- Todai mažuli, - šyptelėjo motina. 

- Monika mažule, - atsiliepė sūnus, ir jie abu prajuko. 


9 

1975-ųjų kovas. 

- Kis kis, - pašaukė Diusanderis. - Nagi, ateik, kis kis. Kac kac? 
Kac kac? 

Jis sėdėjo kiemo verandoje prie dešiniosios kojos pasidėjęs rožinį 
plastikinį dubenėlį, pilną pieno. Laikrodis rodė pusę dviejų dienos. Nuo 
karščio lauke padūmavo oras. Iš vakarų, kur liepsnojo krūmokšniai, 
atsklido rudeniniai, su kalendoriniu mėnesiu nesiderinantys kvapai. 
Jei berniukas nuspręs ateiti, jis turėtų pasirodyti neanksčiau kaip po 
valandos. Paskutiniu metu vaikigalis užsukdavo ne kasdieną. Apsi- 
lankymai praretėjo iki keturių, kartais iki penkių sykių per savaitę. 
Kuo toliau, tuo labiau senis įtikėjo, jog berniūkštis susidūrė su kažko- 
kiais nemalonumais. 

- Kis kis, - paragino Diusanderis benamį katiną - susivėlusį pada- 
rą, kuris savo išvaizda niekuo nesiskyrė nuo patvoryje, tolimajame 
kiemo gale, vešinčių piktžolių, tarp kurių jis kiurksojo. Kiekvieną sy- 
kį, kai senis prabildavo, rainis pastatydavo ausis neatitraukdamas 
akių nuo rožinio pienu pripildyto dubens. 

Galbūt berniukui kilo sunkumų dėl mokslo, sušmėžavo mintis Diu- 
sanderio galvoje. O gal dėl košmariškų sapnų. Arba dėl vieno ir dėl 
kito. 

Tai privertė jį išsišiepti. 

- Kis kis, - švelniai pratarė. Katinas vėl pakarpė ausimis. Kol kas 
nekrutėjo, tačiau nesiliovė vėpsojęs į pieną. 

Diusanderį kankino savos problemos. Prieš griūdamas į lovą jis 
užsivilkdavo uniformą tarsi groteskišką pižamą, ir maždaug tris sa- 
vaites esesininko munduras apsaugojo nuo nemigos bei kraupių sap- 
nų. Iš pradžių jis kirmydavo ramiai it kūdikis. Bet vėliau košmarai su- 
grįžo, ne pamažu, o iš karto. Ir gerokai baisesni. Per miegus regėda- 
vo ne vien svilinančias akis. Dažnai sapnuodavo, jog bėga drėgnose, 

tankiose džiunglėse; veidą nutvilkydavo sunkūs, šlapi paparčių lapai, 
aptaškydami skruostus vandens... o gal kraujo lašais. Jis skuosdavo 
lydimas švytinčių, visamatančių, besielių akių, kol išsiverždavo į pro- 
skyną. Tamsoje veikiau pajusdavo, nei išvysdavo statų šlaitą, kylantį 
aukštyn kitame aikštelės gale. Ant kalvos viršaus dunksojo plytiniai 
Patino pastatai ir driekėsi kiemai, apsupti spygliuotos, įelektrintos vie- 
los tvora. Sargybos bokšteliai priminė marsiečių drednoutus iš “Pa- 
saulių karo“. Į dangų plūdo dūmų kamuoliai, virstantys iš mūrinių 
stovyklos viduryje iškilusių kaminų, kurie priklausė krosnims, kaip 
reikiant pakurstytoms, žvilgančioms naktyje nelyginant nuožmių de- 
monų veizolai. Konclagerio vadovai aiškino aplinkiniams gyvento- 
jams, esą Patino kaliniai siuva drabužius ir lieja žvakes, bet vietiniai, 
žinoma, tuo netikėjo - lygiai taip pat, kaip Osvencimo apylinkėse įsi- 
kūrę žmonės abejojo, jog šalia jų įrengtoje stovykloje gaminamos deš- 
relės. 

Sapne pažvelgdamas per petį, Diusanderis pamatydavo juos, iš- 
nyrančius iš savo slėptuvių. Gyvus numirėlius, juden, šleivojančius 
artyn, tiesiančius pilkšvas rankas, ant kurių mėlynavo ištatuiruoti nu- 
meriai - išklaipyti jų pirštai panėšėjo į plėšrių paukščių nagus, veidus 
stingdžiusį abejingumą pakeitė neapykantos, troškimo keršyti ir žudy- 
ti išraiškos. Šalia motinų lapnodavo jų mažyliai, senelius nešdavo pa- 
augę vaikai. Tiesą sakant, visų fizionomijose atsispindėdavo dar šis 
tas... rodos, neviltis. 

Neviltis? Taip. Nes savo sapne Diusanderis žinojo (kaip ir besi- 
vejantys negyvėliai), jog, užkopus į kalvą, jam nebegrės jokie pavojai. 
Džiunglėse, drėgnose bei pelkėtose žemumose, kur iš naktinių augalų 
vietoj syvų sunkėsi kraujas, jis pats tapdavo medžiojamu žvėrimi. Ta- 
čiau viršuje plytėjo Diusanderio teritorija. Jei pašlaitėje kerojo džiun- 
glės, tuomet ant viršukalnės driekėsi zoologijos sodas. Būdamas vy- 
nančius padarus reikia pašerti, kuriems leisti gyventi, kuriuos nusiųsti 
pas gydytojus, užsiimančius vivisekcija, kuriuos tiesiog paskersti. 

Diusanderis puldavo ropštis šlaitu, judėdamas be galo lėtai, kaip 
įprasta košmaruose. Pajusdavo kaulėtus už sprando griebiančius 
pirštus, užuosdavo šaltą, smirdintį alsavimą bei puvėsių tvaiką, išgirs- 
davo pergalingus klyksmus, kai gyvieji numirėliai imdavo traukti jį že- 

myn. Tuo tarpu išsigelbėjimą žadėjęs tikslas būdavo pasiekiamas ran- 
ka... 

- Kis kis, - šūktelėjo Diusanderis. - Pienas. Skanus pienas. 

Galų gale katinas nutipeno pirmyn ir įveikęs pusę kiemo vėl tūp- 
telėjo. Jo uodega nerimastingai suvirpėjo. Gyvis nepasitikėjo žmogu- 
mi, bet pieno kvapas neleido jam nustygti vietoje. Anksčiau ar vėliau 
beglobis padaras priartės prie dubenėlio. 

Patine dėl kontrabandos nekildavo jokių sunkumų. Kai kurie ka- 
liniai atkeliaudavo į konclagerį įkišę savo vertybes į mažučius zomši- 
nius maišelius, o šiuos savo ruožtu susigrūdę į pasturgalius (beje, 
dažniausiai tos vertybės pasirodydavo besančios šlamštu - nuotrau- 
komis, plaukų sruogomis, pigiais juvelyriniais dirbiniais). Lazdelėmis 
įstumdavo savo turtą į storąją žarną, taip toli, kad jo nepasiekdavo 
netgi patikėtinis iš belaisvių tarpo, dėl savo ilgų pirštų pramintas 
Dvokiančiais Nykščiais. Jis prisiminė vieną moterį ir miniatiūrinį jos 
brangakmenį - visiškai nevertingą menkniekį, priklausiusį šeimai še- 
šias kartas, motinos perduodamą vyriausiajai dukrai (bent jau kalinė 
taip tvirtino, nors, kaip žinia, visi žydai meluodavo). Prieš pakliūdama 
į Patiną ji prarijo savo “brangenybę". Kai deimantas išniro laukan 
kartu su išmatomis, vėl jį nuleido į skrandį. Kartojo šią procedūrą, kol 
aštrūs akmenėlio kampai supjaustė vidurius, ir moteris nukraujavo. 

Pasitaikydavo ir kitokių gudrybių, tiesa, belaisviai paprastai mė- 
gindavo įsinešti tokias smulkmenas, kaip tabako atsargos ar keli 
plaukų kaspinėliai. Nieko jiems neišdegdavo. Diusanderio kvotos 
kambaryje stovėdavo stalas, užtiestas raudonais kvadratėliais išmar- 
ginta klijuote - panašia į tą, kurią jis turėjo savo virtuvėje. Ant elek- 
trinės viryklės viliojančiai burbuliuodavo puodas su ėrienos troškiniu. 
Užuodus kontrabandą (įtarimai praktiškai visada pasitvirtindavo), nu- 
sikalstamą veiklą propaguojančios grupelės narį atvesdavo į šią pa- 
talpą. Diusanderis atsistodavo prie viryklėlės, nuo kurios dvelkdavo 
sodrus troškinio kvapas, ir labai švelniai pasiteiraudavo: kas? Kas 
slepia auksą? Kas į stovyklos teritoriją įnešė brangenybes? Kas turi 
tabako? Kas davė vaistų tabletę sergančiam kalinės kūdikiui? Kas? 
Jis niekada konkrečiai nežadėdavo maisto, bet aromatas galų gale at- 
rišdavo visus liežuvius. Be abejo, smūgis lazda arba šautuvo buože, 
vožtelėta į purviną tarpkojį, galėjo paveikti lygiai taip pat, tačiau kan- 
kinimas troškiniu buvo... buvo elegantiškas. O taip. 


209 


- Kis kis, - pakvietė Diusanderis. Katinas pastatė ausis nedrąsiai 
pakildamas. Paskui vėl pritūpė; matyt, prisiminė spyrį, kitados pa- 
šventinusį šoną, arba degtuką, nudeginusį ūsus. Nieko baisaus, neil- 
gai trukus rainis vėl pajudės. 

Pagaliau pavyko sugalvoti būdą, kaip atsikratyti košmarais. Nau- 
jas metodas nuvaikė sapnus, kaip ir SS karininko uniforma... negana 
to, buvo gerokai veiksmingesnis. Diusanderis jautėsi patenkintas sa- 
vimi, nors gailėjosi, jog ši mintis nedingtelėjo į galvą anksčiau. Už tai 
reikėtų padėkoti berniukui, kuris parodė, jog, užuot mėginus užmiršti 
praeities siaubus, derėtų apie juos pamąstyti, džiaugtis prisiminimais 
lyg draugo apkabinimu. Na, taip, iki praėjusios vasaros, kai vaikiš- 
čias pirmą sykį pabeldė į duris, jis ilgą laiką nesapnavo košmarų, bet 
dabar neabejojo, jog tuo metu susitaikė su praeitimi kaip tikras bai- 
lys, prarasdamas dalį savęs. Nūnai ją susigrąžino. 

- Kis kis, - tarstelėjo Diusanderis padrąsindamas katiną plačiu, 
draugišku vypsniu - taip šypsodavo visi seni žmonės, kurie kažkaip 
atsilaikydavo prieš žiaurius gyvenimo smūgius išlikdami sąlygiškai 
sveiki ir išsaugodami bent lašą išminties. 

Rainis atsistojo, truputį padvejojęs grakščiai nupėdino per likusią 
kiemo atkarpą. Užšokęs ant laiptelių paskutinį kartą nepatikliai žvilg- 
telėjo į žmogų, suglaudė apdraskytas, šašuotas ausis ir ėmė lakti pie- 
ną. 

- Gardus pienelis. - Diusanderis užsimovė “Pleiteks" gumines 
pirštines, kurias laikė pasidėjęs ant kelių. - Gardus pienelis mielam 
kačiukui. - Senis nusipirko jas prekybos centre. Atsistojus sparčiai 
judančioje eilėje, pagyvenusios moterys apdovanodavo jį vertinančiu, 
netgi spėliojančiu žvilgsniu. Tas pirštines reklamavo per televizorių. 
Rankogaliai susisegdavo, guma buvo stangri, bet tokia plona, kad jas 
užsidėjęs galėdavai pakelti nuo žemės dešimties centų monetą. 

Diusanderis žaliu pirštu paglostė rainio nugarą tardamas švelnius 
žodžius. Beglobis padaras išriesdavo nugarą sulig kiekvienu brūkšte- 
lėjimu. 

Nespėjus ištuštėti dubenėliui, jis tvirtai sugriebė katiną. Šis kaip- 
mat atgijo senio gniaužtuose, tarsi būtų nukratytas elektra, įniko 
muistytis, raitytis, draskyti gumą. Kūnas įnirtingai blaškėsi rankose, 
ir Diusanderis žinojo - jei gyvis pajėgs suleisti nagus arba iltis į neap- 
saugotą odos lopinėlį, jis garantuotai pasieks pergalę. Senam, kovų 

užgrūdintam veteranui netrūko patirties, grumiantis dėl išgyvenimo. 
Toks tokį pažino, išsišiepęs pagalvojo senis. 

Apdairiai laikydamas katiną atokiau nuo savo krūtinės, skausmin- 
gai tebevypsodamas, Diusanderis spyriu pravėrė galines duris ir įžen- 
gė į virtuvę. Padaras staugė ir braižė nagais gumines pirštines. Ūmai 
nuleidęs žemyn savo trikampę galvą, įsikibo dantimis į žalią nykštį. 

- Bjaurus kačiukas, - papriekaištavo Diusanderis. 

Pro pravertas dureles senis sviedė katiną į orkaitę. Atsiskirdami 
nuo pirštinių, nagai drykstelėjo per gumą. Diusanderis keliu uždarė 
krosnelę, nelemtu judesiu aprūpindamas save diegiančiu, sąnarius 
pervėrusiu skausmo dūriu. Tačiau šypsena nenuslinko nuo veido. 
Sunkiai alsuodamas, kone švokšdamas, jis trumpam atsirėmė į orkai- 
tę ir nukorė galvą. Šia dujine virykle naudodavosi tik tais atvejais, kai 
šildydavosi pietus, kuriuos čiaumodavo įbedęs akis į televizoriaus ek- 
raną, arba kai žudydavo benamius katinus. 

Diusanderiui lėtai sukant dujų degiklius, rainis trankėsi į orkaitės 
sieneles ir kaukė reikalaudamas išleisti jį laukan. 

Senis pasuko temperatūros matuoklį virš penkių šimtų laipsnių at- 
žymos. Pasigirdo pokštelėjimas, degikliui užžiebus keturis gyvačiu- 
kus, iš kurių šnypšdamos veržėsi dujos. Katinas nustojo kaukti ir 
pradėjo klykti panašiai kaip.... kaip... kaip mažas berniukas. Nuo 
šios minties Diusanderio šypsena praplatėjo. Jo krūtinėje energingai 
daužėsi širdis. Gyvis staugė ir raitėsi orkaitėje kaip išprotėjęs. Netru- 
kus pro dureles į kambarį ėmė smelktis svylančio kailio kvapas. 


Po pusvalandžio jis iškrapštė katino liekanas įbesdamas į kūną du 
dolerius devyniasdešimt penkis centus kainavusią kepsninės šakutę, 
kurią įsigijo prekybos centre, maždaug už mylios nuo namų. 

Apkepusį lavoną įmetė į tuščią miltų maišą, o šį nutempė į rūsį, ku- 
rio grindys niekada nebuvo išbetonuotos. Gan greit sugrįžo į virtuvę, 
išpurškė patalpą oro gaivikliu, atsiduodančiu pušų kvapu. Atidarė vi- 
sus langus. Išplovė šakutę ir pakabino ant vagio. Tuomet atsisėdo 
ketindamas luktelėti berniuko - gal tas vis dėlto teiksis ateiti. Senio fi- 
zionomijoje tebešvytėjo vypsnys. 


Todas išties pasirodė, praėjus penkioms minutėms nuo to mo- 
mento, kai Diusanderis nusprendė jo nebesulauksiąs. Vaikinukas 

vilkėjo šiltą striukę su mokyklos spalvomis, ant galvos kėpsojo beis- 
bolo kepuraitė, besipuikuojanti San Diego “Padres" komandos em- 
blema. Po pažastimi jis laikė vadovėlius. 

- Fu-u... - nutęsė Todas įžengdamas į virtuvę ir suraukdamas no- 
sį. - Koks klaikus dvokas. 

- Orkaitėje bandžiau pasikepinti pietus, - paaiškino Diusanderis 
užsitraukęs dūmą. - Deja, maistą sudeginau. Turėjau jį išmesti. 


Vėliau, tą patį mėnesį, vieną dieną berniūkštis atėjo pas senį ge- 
rokai anksčiau, nei mokykloje pasibaigė pamokos. Diusanderis sėdė- 
jo virtuvėje iš įskelto, išblukusio puodelio su žodžiais ŠTIAI TIAVO 
KIAVA, HA HA HA, užrašytais ant apvado, sriūbčiodamas “Seno- 
vės amžių“ burboną. Jis nustūmė supamąją kėdę į virtuvę, ir dabar 
tiesiog lingavo krėsle bei gurkšnojo, plekšnodmas šlepetėmis per nu- 
sitrynusį linoleumą. Jautėsi nepaprastai pakiliai. Nuo tada, kai pačirš- 
kino katiną su apkramtytomis ausimis, košmarų neregėjo. Bent jau iki 
praėjusios nakties. Tiesa, reikėtų pripažinti, jog pastaroji buvo ypač 
siaubinga. Jie nutempė Diusanderį nuo vidurio šlaito ir pradėjo išda- 
rinėti su savo auka neapsakomai kraupius dalykus. Galop pavyko 
nubusti, bet nepaisant šalto prakaito, kuris išpylė įsiveržus atgal į re- 
alybę, galvoje sukosi viena vienintelė mintis: jis sugebės nutraukti 
prakeiktus sapnus, kada tik užsimanys. Šįsyk katino turbūt nepakaks. 
Na... visada galima apsilankyti benamių šunų prieglaudoje. Taip, štai 
kur derėtų užsukti. 

Todas su trenksmu įpuolė į virtuvę, išblyškusiame, blizgančiame jo 
veide atsispindėjo įtampa. Berniūkštis aiškiai sulysęs, pastebėjo Diu- 
sanderis, maža to, vaikinuko akyse tviskėjo keistas kibirkščiuojantis, 
nieko gera nežadantis žvilgsnis. 

- Tu privalai man padėti, - ryžtingai, be apsimestinio mandagumo 
pareiškė Todas. 

- Tikrai? - senio balsas nuskambėjo švelniai, tačiau jį užvaldė blo- 
ga nuojauta. Kad ir kaip būtų, Diusanderio veido išraiška nepakito, 
Todui nuožmiai tvojus knygas per stalą. Vienas vadovėlis nučiuožė 
klijuote ir apvirtęs nusileido prie supamojo krėslo. 

- Taip, po velnių, tu teisus, - suspigo berniukas. - Ir nemėgink iš- 
sisukti! Nes tu dėl visko esi kaltas! Tai favo kaltė! - jo skruostus iš- 

mušė raudonos dėmės. - Privalai man padėti, antraip visiems išklosiu, 
kas tu per paukštis. Aš tave laikau už gerklės! 

- Pagelbėsiu, kuo sugebėsiu, - tyliai atsiliepė Diusanderis, nejučia 
sunerdamas rankas - kaip kitados anksčiau. Jis pasviro į priekį taip, 
kad smakras pakibo tiesiai virš krūtinės - vėlgi kaip kažkada anks- 
čiau. Senis žvelgė į vaikinuką draugiškai ir padrąsinančiai, nė men- 
kiausiu veido raumens virptelėjimu neišduodamas savo nerimo. Taip 
sėdėdamas beveik galėjo įsivaizduoti už nugaros, ant viryklės, ver- 
dantį puodą su ėrienos troškiniu. - Pasakok, kokios problemos tave 
užgriuvo. 

- Štai suknista problema, - pagiežingai atrėžė Todas nutėkšda- 
mas aplanką, kuris, atšokęs nuo senio krūtinės, šleptelėjo jam ant 
kelių. Senis nustebo nelauktai pajutęs akinančio pykčio pliūpsnį bei 
troškimą atžagaria ranka užvožti akiplėšai per sprandą. Šiaip ar taip, 
jo veido išraiška nepakito. Vaikiščias atsviedė savo pažymių kortelę, 
nors mokyklos šulai dėl kažkokios nesuvokiamos priežasties pavadino 
ją “Ketvirčio pažangumo ataskaita", visomis išgalėmis stengdamiesi 
išvengti žodžio “pažymys". Tykiai prunkštelėjęs Diusanderis atvertė 
aplanką. 

Iš vidaus išslydo popieriaus lapelis su tekstu, atspausdintu maši- 
nėle. Senis trumpam padėjo jį į šoną ir sutelkė dėmesį į įvertinimus. 

- Tu nusiridenai į gilią duobę, berneli, - ne be pasitenkinimo prata- 
rė Diusanderis. Vaikiščias gavo teigiamus pažymius tiktai iš anglų 
kalbos ir Amerikos istorijos. Visų kitų dalykų mokytojai parašė “F". 

- Tai ne mano kaltė, - tūžmingai sušnypštė Todas, - o tavo. Dėl 
tų istorijų mane kankina košmarai. Prisiruošęs mokytis ir atsivertęs 
vadovėlius pradedu prisiminti, ką man pasakojai, ir nė nepastebiu, 
kaip praslenka laikas. Mąstau, kol motina liepia eiti miegoti. Aš dėl 
to nekaltas! Ar girdi, ką sakau? Aš nekaltas! 

- Klausa niekada nesiskundžiau, - atšovė Diusanderis ir perskaitė 
raštelį, kuris buvo įkištas į “Ketvirčio pažangumo ataskaitą". 


Brangūs ponai Baudenai, 

Šiuo laišku norėčiau pranešti, kad mes rimtai susirūpinę Todo pažy- 
miais, gautais per antrąjį ir trečiąjį ketvirčius. Kadangi anksčiau jūsų sū- 
nus mokėsi puikiai, dabartiniai įvertinimai liudija, jog akademinius jo pa- 

siekimus žalingai įtakoja kažkokia konkreti problema, kurią galėtų išspręs- 
ti nuoširdus ir atviras pokalbis. 

Nors Todas patenkinamai užbaigė pusmetį, metų pabaigoje iš vieno 
kito dalyko jis gali gauti neigiamus pažymius, jei kaip reikiant nepasi- 
temps. Dėl suprastėjusių įvertinimų jūsų sūnus privalės lankyti vasaros 
mokyklą, kad nebūtų paliktas kartoti kurso. 

Turėčiau priminti, jog Todas mokosi klasėje, kuri ruošiama aukšta- 
jam mokslui, bet šiais metais jo pažymiai nesiekia koledžui priimtino lygio 
ir neatitinka akademinių sugebėjimų, nustatytų testais, įvertinančiais po- 
linkį į mokslus. 

Labai prašau susitikti su manimi, idant bendromis jėgomis išspręstu- 
me šį klausimą. Atvykite jums patogiausiu metu. Bet kuo greičiau, tuo ge- 
riau. 

Nuoširdžiai jūsų, 
Edvardas Frenčas 


- Kas tas Edvardas Frenčas? - paklausė Diusanderis, įdėdamas 
popiergalį atgal į knygelę (mintyse jis niekaip negalėjo atsistebėti 
amerikiečių pomėgiu tuščiažodžiauti: kurių galų reikia kurpti tokį iš- 
samų laišką, norint pranešti tėvams, kad jų sūnui gresia bėdos dėl ne- 
pažangumo?) ir vėl sukryžiuodamas rankas. Katastrofos nuojauta su- 
stiprėjo, tačiau jis neketino pasiduoti nevilčiai. Prieš metus Diusande- 
ris buvo pasirengęs bet kokiems nemalonumams, tačiau ne dabar. 
Deja, prakeiktas berniūkštis vis vien pastūmėjo jį link bedugnės kraš- 
to. - Tavo klasės auklėtojas? 

- Guminis Edas? Po velnių, ne. Jis paprasčiausias psichologas 
konsultantas. 

- Konsultantas? Ką tai reiškia? 

- Negi pačiam neaišku? - mažne isteriškai atrėžė Todas. - Juk 
skaitei sumautą raštelį! - skubriais žingsniais matuodamas virtuvę jis 
iš padilbų dėbčiojo į Diusanderį. - Aš nesirengiu įklimpti į šitą mėšlą. 
Nė už ką. Į vasaros stovyklą neisiu. Mano tėvai ruošiasi atostogauti 
Havajuose, ir aš keliausiu su jais. - Berniukas dūrė pirštu į pažymių 
knygelę, padėtą ant stalo. - Ar žinai, ką padarys mano tėtušis, jeigu 
tai pamatys? 

Diusanderis papurtė galvą. 

- Jis mane iškamantinės. Sužinos viską. Supras, jog /u esi kaltas 

dėl prastų mano pažymių. Kas gi dar? Juk daugiau niekas nepasikei- 
tė. Tėvas iššniukštinės ir iškvos kiekvieną smulkmeną, ir tuomet... 
tuomet... neteksiu jo palankumo. 

Todas nesiliovė varstęs senio paniekinančiu žvilgsniu. 

- Jie nenuleis nuo manęs akių. Velniai rautų, gal net nuves pas gy- 
dytoją. Iš kur aš galiu žinoti? Bet aš nenoriu, kad tėvai manimi nebe- 
pasitikėtų. Ir į sušiktą vasaros mokyklą tikrai nepapulsiu. 

- Arba į mažamečių pataisos namus, - tylutėliai pridūrė Diusande- 
ris. 

Vaikinukas sustojo kaip įbestas. Jo veidas suakmenėjo. Išblyškę 
skruostai ir kakta dar labiau pabalo. Todas spoksojo į senį, kurį laiką 
negalėdamas išspausti nė žodžio. 

- Ką? - pagaliau atgavęs amą sustūgo jis. - Ką tu pasakei? 

- Branguti mano, - prabilo Diusanderis, neva demonstruodamas 
neišsemiamus kantrybės klodus, - pastarąsias penkias minutes klau- 
siausi, kaip tu verkšlenai ir inkštei, tačiau iš tavo aimanavimų paaiš- 
kėjo tik vienas dalykas: /4 pakliuvai į bėdą, tave gali demaskuoti, tau 
gresia atsidurti nepavydėtinoje padėtyje. - Matydamas, jog sugebėjo 
prikaustyti į save vaikiščio dėmesį - galų gale, - Diusanderis mąsliai 
siurbtelėjo iš puodelio. - Berneli, - pratęsė, - tavo požiūris labai pavo- 
jingas. Ne tiek tau, kiek man. Palyginti su man gresiančiais nemalo- 
numais, tavo bėdos visiškais nereikšmingos. Tu jaudinies dėl savo pa- 
žymių kortelės? Cha! Spjoviau į tavo pažymius. - Vienu pageltona- 
vusiu pirštu jis nuspriegė aplanką nuo stalo ant grindų. - Aš nerimau- 
ju dėl savo gyvybės! 

Todas neatsiliepė, tik stebeilijosi į Diusanderį išsprogintomis, pa- 
klaikusiomis akimis. 

- Tai, jog man septyniasdešimt šešeri, žydams nė motais. Izraelyje 
visokeriopai remiama mirties bausmė, ypač kai kalbama apie nacį, 
karo nusikaltėlį, susijusį su koncentracijos lageriais. 

- Tu esi JAV pilietis, - atkirto berniukas. - Amerika neleistų tavęs 
išvežti. Kažkur skaičiau... 

- Tu moki skaityti, bet nesugebi klausytis! Aš neturiu Jungtinių 
Valstijų pilietybės! Dokumentus gavau iš cosa nostra. Mane depor- 
tuos, o MOSSAD agentai tykos manęs, kad ir kur nuskrisčiau. 

- O, kad tave pakartų, - suurzgė Todas, nudūręs akis į savo su- 

gniaužtus kumščius. - Su tavimi susidėdamas elgiausi kaip tikras 
kvailys. 

- Žinoma, - patvirtino Diusanderis kreivai vyptelėdamas. - Bet tu 
susidėjai. Privalome gyventi dabartimi, berneli, ir nekartoti “kas bū- 
tų, jeigų būtų“. Praeities nepakeisi. Įsikalk sau į galvą - mudviejų li- 
kimai taip susipynė, kad jų nebeišskirsi. Jei pradėsi “maskatuoti savo 
liežuviu", kaip sako amerikiečiai, ir mane išduosi, nejau manai, kad 
aš tylėsiu ir niekam apie tave nepasakosiu? Patine žuvo septyni šim- 
tai tūkstančių žmonių. Pasaulis temato manyje nusikaltėlį, monstrą 
arba, anot jūsų bulvarinių laikraščių, skerdiką. Tu virtai bendrininku, 
berniuk. Demaskavai svetimšalį, besislapstantį nuo teismo, tačiau 
niekam apie jį nepranešei. Jei mane sugaus, visiems apie tave iš- 
pliurpsiu. Kai žurnalistai pradės kaišioti panosėn mikrofonus, mano 
lūpos nuolat kartos tavo vardą. “Todas Baudenas... taip, Bau-de- 
-nas. Kiek laiko apie mane žinojo? Beveik metus. Geidė išgirsti bai- 
sias istorijas apie konclagerius... visas kraupybes. Būtent taip jis sa- 
kė: “visas kraupybes“". 

Todas neteko žado. Jo oda, regis, tapo permatoma. Diusanderis 
meiliai nusišypsojo ir gurkštelėjo burbono. 

- Neabejoju, jog tave pasodins į cypę. Gal pakliūsi į mažamečių 
pataisos koloniją ar į panašią įstaigą su įmantriu pavadinimu, tokiu 
kaip “Ketvirčio pažangumo ataskaita"... - senis pašaipiai išsiviepė, - 
„bet kad ir kaip vadintųsi kalėjimas, jo langus vis vien dengs grotos. 

Vaikinukas apsilaižė lūpas. 

- Aš tvirtinsiu, kad tu meluoji. Pasakysiu, jog ką tik išsiaiškinau, 
kas esi. Žmonės patikės manimi, o ne tavimi. Patarčiau to neužmiršti. 

Diusanderis tebevypsojo. 

- Pats minėjai, esą tėvas išgaus iš taves menkiausias smulkme- 
nas. 

Todas kalbėjo lėtai, tarsi mėgindamas tiksliai įgarsinti galvoje su- 
kirbėjusią išganingą mintį. 

- Gal ir ne. Gal ne šį kartą. Juk mes kalbame ne apie išdaužtą 
langą. 

Senis viduje krūptelėjo. Vaikigalis samprotavo teisingai - kai tiek 
pastatyta ant kortos, jis, ko gero, pajėgtų įteigti tėvui sakąs tiesą. Be 
to, kurie gimdytojai, susidūrę su bjauriais savo atžalų poelgiais, neno- 
rėtų įtikėti, jog įvyko kažkokia klaida? 

- Galbūt. O gal ir ne. Bet kaip tu paaiškinsi, kodėl tiek laiko “skai- 
tei" knygas vargšeliui pusakliui ponui Denkeriui? Mano regėjimas 
suprastėjęs, tačiau su akiniais aš kuo puikiausiai įžiūriu smulkiausią 
šriftą ir galiu tai įrodyti. 

- Aš sakysiu, kad mane apmulkinai! 

- Tikrai? Kurių velnių man reikėjo tave kvailinti? 

- Dėl... dėl draugystės. Nes tu jauteisi vienišas. 

Tai pakankamai arti tiesos, mintyse pripažino Diusanderis. Visai 
įmanoma, kad jųdviejų pažinties pradžioje berniūkščiui būtų pavykę 
išsisukti. Bet dabar Todas atrodė susipainiojęs, gero vaikelio įvaizdis 
luposi nuo jo sluoksnis po sluoksnio tarytum medžiaga, atspūranti nuo 
nudėvėto apsiausto. Jei kitoje gatvės pusėje supokšėtų žaislinis pis- 
toletas, jis stryktelėtų aukštyn ir suspiegtų lyg mergiotė. 

- Mano žodžius patvirtins ši “pažangumo ataskaita", - tarė Diu- 
sanderis. - Tavo pažymiai smuko ne dėl “Robinzono Kruzo“, ar ne? 

- Užčiaupk savo srėbtuvę! 

- Ne, - atšovė senis. - Aš neužsičiaupsiu. - Jis prisidegė cigaretę 
brūkštelėjęs degtuką per orkaitės dureles. - Pirmiausia turi įsisąmo- 
ninti nepaneigiamą faktą. Mes sėdime vienoje geldoje. Kartu išplauk- 
sime arba paskęsime. - Diusanderis pažvelgė į berniuką pro dūmų 
miglą, bet šįsyk nesišypsojo. Raukšlelių išvagotas jo veidas priminė 
roplio snukį. - Pažadu, jog į dugną nusitempsiu ir tave, berneli. Jei 
mane įduosi, aš neslėpsiu nieko. Prisiekiu. 

Niūriai į jį dėbsodamas Todas nutylėjo. 

- Ką gi, - senis prašneko energingai it žmogus, atlikęs nemalonų, 
tačiau būtiną darbą, - dabar derėtų apsvarstyti tolimesnių veiksmų 
planą. Gal turi kokių nors minčių? 

- Tai sutvarkys pažymių knygelę. - Vaikinukas ištraukė iš striu- 
kės kišenės buteliuką su rašalą naikinančiu skysčiu. - Kaip atsikratyti 
sušiktu laišku, neįsivaizduoju. 

Diusanderis nudelbė buteliuką palankiu žvilgsniu. Kadaise jam 
pačiam teko klastoti vieną kitą ataskaitą - tais laikais, kai kvotos iš- 
augo iki sveiku protu nesuvokiamų, perdėm fantastiškų aukštybių. 
Aišku, gebėjimas falsifikuoti dokumentus praversdavo ir paprastes- 
nėmis, labiau buitiškomis aplinkybėmis... pavyzdžiui, tvarkant važta- 
raščius, kuriuose buvo vardijami karo trofėjai. Kas savaitę Patino 
komendantas tikrindavo dėžes su vertybėmis, siunčiamomis į Berlyną 

specialiais traukinių vagonais, milžiniškais seifais ant ratų. Prie kiek- 
vieno krovinio šono prilipdydavo voką, prieš tai į jį įdėjęs patvirtintą 
dėžės turinio sąrašą. Tiek ir tiek žiedų, karolių, vėrinių, tiek ir tiek 
aukso gramų. Suprantama, Diusanderis turėjo nuosavą skrynelę 
brangenybių - gal ne pačių vertingiausių, bet pavadinti jas menknie- 
kiais neapsiverstų liežuvis. Nefritai. Turmalinai. Opalai. Šiek tiek su- 
braižytų perlų. Pramonėje naudojami deimantai. Jei koks daikčiukas 
iš važtaraščio patraukdavo akį arba pasirodydavo nestokojantis išlie- 
kamosios vertės, Diusanderis nedvejodamas jį pasiglemždavo ir pa- 
keisdavo smulkmena iš savosios dėželės. Tuomet su rašalą trinančio 
skysčio pagalba pakoreguodavo oficialų sąrašą. Jis tapo patyrusiu 
klastotoju... ir po karo ne kartą naudodavosi savo talentu padirbinėti 
dokumentus. 

- Gerai, - tarė senis. - O dėl kito reikalo... 

Jis vėl ėmė sūpuotis krėsle sriūbčiodamas iš puodelio. Todas pri- 
sitraukė prie stalo kėdę ir ėmė taisyti pažymius, be žodžių pakėlęs 
knygelę nuo grindų. Išorinė Diusanderio ramybė teigiamai paveikė 
vaiką, ir dabar jis uoliai plušėjo palenkęs galvą virš aplanko kaip bet 
kuris amerikietis berniukas, kuris privalo tobulai atlikti patikėtą už- 
duotį - pavyzdžiui, pasodinti kukurūzus, per beisbolo rungtynes nu- 
sviesti kamuoliuką taip, kad jo neatmuštų, arba suklastoti įvertinimus, 
surašytus “Ketvirčio pažangumo ataskaitoje". 

Diusanderis žiūrėjo į vaiko sprandą, rusvai įdegusį odos lopinėlį 
tarp plaukų sruogų ir marškinėlių apykaklės. Po kurio laiko senis pa- 
kreipė akis link viršutinio spintelės stalčiaus, kur laikė peilius, skirtus 
pjaustyti mėsą. Vienas staigus dūris - jis žinojo, kur reikėtų besti, - ir 
iš stuburo smegenų nieko neliktų. Vaikpalaikio lūpos užsičiauptų am- 
žiams. Diusanderis liūdnai šyptelėjo. Jei berniukas pradings, policija 
pateiks per daug klausimų. Į kai kuriuos tektų atsakyti pačiam Diu- 
sanderiui. Net jeigu kompromituojantis laiškas, neva atiduotas drau- 
gui, neegzistuoja, kruopštus tyrimas jam galėtų kaip reikiant pakenkti. 
O gaila. 

- Ar tas tipas, Frenčas, kada nors bendravo su tavo tėvais? - pa- 
klausė jis bakstelėdamas į laišką. 

- Frenčas? - su panieka atsiliepė Todas. - Mano mama ir tėvas 
nevaikšto ten, kur jis galėtų lankytis. 

- Gal jis buvo susidūręs su tavo gimdytojais mokykloje? Nejau 
niekada anksčiau su jais nesišnekėjo? 

- Ne. Iš savo klasiokų aš visuomet geriausiai mokydavausi. Iki 
šiol. 

- Ką Frenčas apie juos žino? - Diusanderis svajingai dirstelėjo į 
beveik ištuštėjusį savo puodelį. - O taip, jis pažįsta /ave. Į tavo bylą 
greičiausiai įtraukė visas bent kiek įdomesnes smulkmenas, įskaitant 
ir kumštynes, į kurias įsivėlei vaikų darželio kieme. Tačiau ką žino 
apie juos? 

Todas nustūmė į šoną plunksnakotį ir buteliuką su rašalą naikinan- 
čiu skysčiu. 

- Na, žino jų vardus, suprantama. Kiek jiems metų. Tai, jog esame 
metodistai, irgi ne paslaptis. Anketose nebūtina minėti savo religijos, 
bet maniškiai visuomet atsako į šį klausimą, nors į bažnyčią einame 
gana retai. Be abejo, žino, kuo mano tėvas dirba. Profesiją taip pat 
reikia pažymėti anketose, kurias tenka pildyti kiekvieneriais metais. 
Daugiau lyg ir nieko. 

- Arjis galėtų būti girdėjęs, jog tavo tėvai nesutaria tarpusavyje? 

- Ką tai turėtų reikšti? 

Diusanderis susivertė į gerklę burbono likučius. 

- Barnius. Peštynes. Tavo tėvas priverstas miegoti ant kušetės. 
Motina piktnaudžiauja alkoholiu. - Jo akys žybtelėjo. - Pakvimpa 
skyrybomis. 

Todas pasipiktino. 

- Nieko tokio pas mus nevyksta! 

- Aš ir nesakiau, jog tai tiesa. Pasuk smegenis, berneli. Tarkim, 
tavo šeimos gyvenimas ritasi velniop. 

Todas vėpsojo į jį susiraukęs. 

- Tu nerimautum dėl tėvų, - pratęsė Diusanderis. - Labai neri- 
mautum. Prarastum apetitą. Prastai miegotum. Bet liūdniausia, kad 
nukentėtų mokslai, ar ne? Juk vaikams, kurių namuose ne viskas 
gerai, paprastai sunku susikaupti. 

Berniuko akyse šmėkštelėjo suvokimas... suvokimas ir kažkas 
panašaus į dėkingumo užuominą. Tai pradžiugino senį. 

- Ach, kaip nemalonu, kai šeimą drasko nesutarimai. - Diusande- 
ris palingavo galvą, įsipildamas dar burbono. Jis kaip reikiant įkaušo. 
- Viską puikiai paaiškina per televiziją dienomis rodomos dramos. 

Tokiais atvejais netrūksta pykčio, apkalbų, melo ir, kas svarbiausia, 
skausmo. Taip, berneli, skausmo. Tu nenutuoki, kokiame pragare at- 
sidūrė tavo tėvai. Jie taip pasinėrę į savo problemas, kad neturi laiko 
domėtis sūnaus gyvenimu. Palyginti su suaugusiųjų bėdomis, jam 
iškilę sunkumai tėra smulkmenos. Vieną dieną, randams užgijus, jie 
neabejotinai vėl sutelks dėmesį į savo atžalėlę. Bet dabar tėvams ne 
mokykla galvoje, todėl jie nusiųs pas poną Frenčą gerąjį berniuko se- 
nelį. 

Pamažu švintančios Todo akys netrukus karštligiškai sublizgėjo. 

- Gal ir išdegtų, - murmėjo jis. - Aha, tikrai, galbūt išdegtų... - 
vaikas prikando liežuvį ir apniuko. - Ne, nieko nebus. Tu nepanašus 
į mane, nė trupučio. Guminis Edas nė už ką tuo nepatikės. 

- Po velnių! Grūss Gott! - sušuko Diusanderis atsistodamas, 
kirsdamas virtuvę (mažumėlę svyruodamas), praverdamas rūsio dų- 
ris ir nuo lentynos paimdamas naują “Senovės amžių“ butelį. Atsu- 
kęs kamštelį pliūptelėjo burbono į savo puodelį. - Tu esi protingas 
berniukas, bet kartais primeni tikrą Dummkopf“. Argi seneliai būna 
panašūs į anūkus? Ką? Mano plaukai pabalę. Ar tavieji pražilę? 

Priartėjęs prie stalo jis stebėtinai mitriai ištiesė ranką, čiupo už 
gelsvų Todo sruogų ir jas trūktelėjo. 

- Liaukis! - suriko vaikinukas, tačiau jo lūpų kampučiai pakrypo 
aukštyn. 

Diusanderis sudribo į supamąjį krėslą. 

- Tu turi geltonus gaurus ir mėlynas akis. Mano akys irgi mėly- 
nos, be to, prieš pražildamas buvau blondinas. Tu papasakosi man 
savo šeimos istoriją. Apie tetas ir dėdes. Žmones, su kuriais dirba 
tavo tėvas. Motinos pomėgius. Aš klausysiuos ir įsidėmėsiu, ką sa- 
kai. Po kelių dienų viską užmiršiu - paskutiniu metu mano atmintis 
primena medžiaginį vandeniu pripildytą maišą, - bet prisiminšiu pa- 
kankamai ilgai. - Jis niūriai šyptelėjo. - Kitados sugebėdavau vienu 
žingsniu lenkti Vyzentalį ir dumti akis pačiam Himleriui. Jei nepajėg- 
siu apmulkinti amerikiečio mokytojo iš bendrojo lavinimo mokyklos, 
įsisupsiu į drobulę ir nušliaušiu į savo kapą. 

- Galbūt... - lėtai prabilo Todas, bet Diusanderis matė, kad jis pri- 
taria sumanymui. Berniūkščio akyse atsispindėjo palengvėjimas. 

- Ne, aš garantuoju, kad mums pavyks, - atšovė senis. 
*Bukagalvis (vok.). 


220 


Jis sukrizeno svyruodamas girgždančiame supamajame krėsle. 
Todas pažvelgė į senį suglumęs ir šiek tiek išsigandęs, po sekundės 
kitos pats prajuko. Juodu sėdėjo virtuvėje ir kvatojo. Diusanderis - 
prie atviro lango, pro kurį dvelkė šiltas Kalifornijos vėjelis. Vaikinu- 
kas lingavo ant galinių taburetės kojelių įrėmęs nugarą į baltą orkaitės 
emalę, subjaurotą juodais dryžiais, kurie liko nuo Diusanderio užžie- 
biamų degtukų. 


Guminis Edas Frenčas (Todas paaiškino Diusanderiui, jog mo- 
kyklos psichologas gavo tokią pravardę dėl kaliošų, į kuriuos visuo- 
met įsispirdavo drėgnu oru), buvo liaunas vyriškis, mokykloje visuo- 
met avintis “Ked" sportbačius, kadangi su šiais neva atrodė neoficia- 
liai. Jis tikėjosi, kad savo paprastumu sužavės šimtą šešis vaikus, nuo 
dvylikos iki šešiolikos metų, sudarančius konsultuojamų moksleivių 
grupę. Frenčas turėjo penkias poras “kedų", pačių įvairiausių spalvų, 
nuo mėlynų, tinkamų bėgimui stadione, iki rėksmingų geltonų, ir nė 
nenumanė, jog už nugaros jį vadino ne tik Guminiu Edu, bet ir Spor- 
tuojančiu Liurbiu bei Kedžmogiu, kaip iš “Kedžmogio kometos“. 
Koledže vyruką pravardžiavo Raukšle, ir nūnai sužinojęs, kad gėdin- 
gas faktas kažkaip išniro į dienos šviesą, jis, ko gero, prasmegtų 
skradžiai žemę. 

Frenčas retai kada ryšėdavo kaklaraiščius teikdamas pirmenybę 
megztiniams aukšta atlenkiama apykakle, kuriuos pradėjo vilkėti sep- 
tintojo dešimtmečio viduryje, kai seriale “Žmogus iš ypatingojo teisėt- 
varkos būrio" juos išpopuliarino Deividas Makalamas. Koledžo lai- 
kais pastebėję Edą, prieš paskaitas kulniuojantį per kiemą, grupiokai 
prunkšdavo ir šaipydavosi: “Žiūrėkite, ateina Raukšlė su teisėtvarki- 
ninko megztiniu". Jis mokėsi pedagoginės psichologijos, baigęs 
mokslus tapo konsultantu ir neabejojo esąs geriausias šios srities 
specialistas. Manė, jog vaikai laiko jį savu biču, kadangi Edas jiems 
nekabindavo makaronų. Galėdavo iš širdies su jais papliurpti arba 
nebyliai, su užuojauta, išklausyti, jei kuriam nors vaikiui reikėdavo iš- 
sirėkti ir išrėplioti iš mėšlo krūvos. Puikiai suprasdavo, kas svilina 
jų pasturgalius, nes žinojo, kokia kankynė būti trylikamečiu, kai 
kažkas tau knisa protą, o tu tepajėgi malti šūdą. 

Iš tiesų jis sunkiai prisiminė save trylikos metų. Nuolat tvirtino 
sau, jog tai - aukščiausia kaina, kurią buvo priverstas sumokėti, nes 

brendo šeštajame dešimtmetyje ir turėjo keliauti į naują septinto de- 
šimtmečio pasaulį, lydimas Raukšlės pravardės. 

Todo Baudeno seneliui įžengus į kabinetą ir užtrenkus grūdėto 
stiklo duris, Guminis Edas pagarbiai atsistojo, tačiau iš už stalo neiš- 
lindo. Tiesiog nenorėjo rodyti sportinių batelių. Kartais pagyvenę 
žmonės nesuvokdavo, kad sportbačiai tebuvo psichologinė priemonė, 
skirta vaikams, kuriuos nervindavo mokytojai - kitaip tariant, senimas 
nevirškindavo konsultantų, avinčių “kedus". 

Šis tipas atrodo neblogai, pagalvojo Guminis Edas. Atgal susišu- 
kavęs žilus plaukus. Pasipuošęs švarut švarutėliu trijų dalių kostiumu. 
Tvarkingai pasirišęs pilkšvą kaklaraištį. Kairėje rankoje laikė su- 
lankstomą juodą skėtį (lauke dulksna purškė nuo savaitgalio), spaus- 
damas jį nelyginant kariškis. Prieš porą metų Guminis Edas su žmo- 
na, susižavėjęs Dorote Sejers, pasistengė perskaityti visus garbingo- 
sios ponios kūrinius, kuriuos tiktai įstengė gauti. Dabar Frenčui top- 
telėjo, jos priešais stovi jos proto vaisius, atgijęs lordas Piteris Vimzis. 
Septyniasdešimt penkerių metų sulaukęs Vimzis - daug vandens nu- 
tekėjus nuo tada, kai Banteris ir Harieta Vein sulaukė teisėto atpil- 
do. Guminis Edas priminė sau, kad grįžęs namo neužmištų papasakoti 
apie jį Sondrai. 

- Pone Baudenai. - Psichologas linktelėjo ir ištiesė ranką. 

- Malonu susipažinti, - atsakė Todo senelis spūsdelėdamas delną. 
Susitikęs su kitų mokinių tėvais, Guminis Edas gniauždavo jų rankas 
tvirtai ir ryžtingai, bet šį kartą jėgos rodyti nedrįso, nes aiškiai matė, 
jog senuko pirštai išklaipyti artrito. 

- Malonu susipažinti, pone Frenčai, - pakartojo Baudenas prisės- 
damas, timptelėdamas aukštyn kelnes. Skėtį įbedė tarp kojų ir ant jo 
pasviro it koks priemiesčio grifas, pritūpęs Guminio Edo Frenčo ka- 
binete. Svečias kalbėjo su vos pastebimu europietiškų akcentu, ta- 
čiau ne kapota intonacija, būdinga britų aukštuomenei, kuriai priklau- 
sė Vimzis. Šiaip ar taip, panašumas į Todą buvo stulbinantis. Ypač 
pažvelgus į nosį ir akis. 

- Džiaugiuosi, kad jūs atėjote, - tarė Guminis Edas įsitaisydamas 
ant savo kėdės, - nors tokiais atvejais mane dažniausiai aplanko mo- 
kinio motina arba tėvas... 

Jis atvirai provokavo Baudeną. Dešimties metų patirtis konsulta- 
vimo srityje įtikino Frenčą, jog tetos, dėdės arba senelio dalyvavimas 

pasitarime dažniausiai bylodavo apie namus užgriuvusias bėdas, dėl 
kurių ir kildavo visos problemos. Guminiam Edui tarsi akmuo nuo šir- 
dies nuslinko. Gaila, jog šeimą apniko nemalonumai, tačiau tokiam 
protingam berniukui, kaip Todas, kur kas labiau pakenktų žaidimai su 
stipriaisiais narkotikais. 

- Taip, be abejo, - atsiliepė Baudenas, vienu metu sugebėdamas 
nutaisyti širdgėlos ir pykčio išraiškas. - Mano sūnus su žmona prašė, 
kad aš užeičiau pas jus ir pakalbėčiau apie šį apgailėtiną reikalą. Pa- 
tikėkite, Todas - geras berniukas. Nuosmukis moksluose tėra laiki- 
nas. 

- Na, mes visi taip viliamės, ar ne, pone Baudenai? Rūkykite, jei 
norite. Cigaretės draudžiamos mokyklos teritorijoje, bet aš niekam 
nesakysiu. 

- Ačiū. 

Iš vidinės švarko kišenės ponas Baudenas iškrapštė sumaigytą 
“Camel"' pakelį, tarp lūpų įsikišo vieną iš dviejų sulinkusių cigarečių 
ir ją pridegė brėžtelėjęs “Žydros deimantinės galvutės" degtuką per 
juodo bato kulną. Įtraukus pirmą dūmą, iš jo plaučių išsiveržė drėg- 
nas seno žmogaus kosulys. Baudenas krestelėjo ranką užgesindamas 
degtuką ir numetė apanglėjusias liekanas į psichologo pastumtą pe- 
leninę. Guminis Edas stebėjo ritualą, nemažiau oficialių nei senio 
pusbačiai, su nuoširdžiu susižavėjimu. 

- Nuo ko gi pradėti... - pratarė Baudenas pro sūkuriuojančių dū- 
mų sruogas liūdnai pažvelgęs į konsultantą. 

- Na, - švelniai atsiliepė Guminis Edas, - man kai kas aiškėja vien 
iš to fakto, jog vietoj Todo tėvų prieš save matau jus. 

- Taip, suprantama. - Jis sukryžiavo ant krūtinės rankas. Tarp 
dešiniosios pirštų, smiliaus ir viduriniojo, kyšojo smilkstanti cigaretė. 
Todo senelis ištiesė nugarą ir pakėlė smakrą. Frenčui pasidingojo, 
jog Baudeno gestų kalba, kuria jis išreiškė susitaikymą su nemalonia 
padėtimi, kažkokia prūsiška, primenanti vaikystėje regėtus filmus apie 
karą. 

- Mano sūnus ir marti turi bėdų, - prabilo svečias aiškiai tarda- 
mas kiekvieną žodį. - Sakyčiau, rimtų bėdų. - Jis nenuleido žydrų, se- 
nų, bet stebėtinai giedrų akių nuo Guminio Edo, atvertusio ant užrašų 
knygos gulintį aplanką, iš kurio vidaus išslydo keli lapai. 

- Ir jūs manote, jog tai įtakoja Todo mokslus? 

Baudenas pasiviro į priekį maždaug per šešis colius, įsmeigęs 
žvilgsnį į rudas Guminio Edo akis. Prašneko po užsitęsusios pauzės: 

- Motina geria. 

Jis vėl išsitiesė kaip styga. 

- O... - teišspaudė psichologas. 

- Taip. - Baudenas niūriai sulinksėjo. - Berniukas man pasakojo, 
jog porą sykių iš mokyklos parkeliavęs namo rado ją išsidrėbusią ant 
virtuvės stalo. Vaikas žino, kaip mano sūnus reaguoja į piktnaudžia- 
vimą alkoholiu, todėl tomis dienomis tiesiog pasišildė orkaitėje pietus 
ir privertė motiną išgerti juodos kavos, kad ji bent jau būtų budri Ri- 
čardui grįžus iš darbo. 

- Nieko gera, - pripažino Guminis Edas, nors jam teko girdėti ir 
baisesnių dalykų - apie motinas, vartojančias heroiną, tėvus, kuriems 
nelauktai šaudavo į galvą pasidulkinti su savo dukromis... arba sūnu- 
mis. - Ar ponia Bauden ketina prašyti profesionalo pagalbos? 

- Berniukas bandė ją įtikinti, jog tokia išeitis būtų geriausia. Man 
rodos, motinai gėda dėl savęs. Jai tereikia šiek tiek laiko... - jis mos- 
telėjo cigarete, ir nuo šios galo pakilo veikiai išsisklaidęs dūmų ratilas. 
- Jūs suprantate, ką noriu pasakyti? 

- Taip, žinoma, - linktelėjo Guminis Edas, slapta gerėdamasis 
gestu, nuo kurio ore trumpam pakibo dūmų žiedelis. - Jūsų sūnus... 
Todo tėvas... 

- Jis irgi ne šventasis, - nukirto Baudenas. - Nuolat pluša iki vėlu- 
mos, negrįžta namo vakarienei, netikėtai išvyksta į komandiruotes... 
Žinote, pone Frenčai, kartais atrodo, kad jis vedęs darbą, o ne Moni- 
ką. Kai augau, man kalė į galvą, jog šiame pasaulyje svarbiausia yra 
šeima. Jus tikriausiai mokė to paties? 

- O taip, - širdingai patikino Guminis Edas, nors jo tėvas, dirbęs 
naktiniu sargu didelėje Los Andželo parduotuvėje, su savo atžala 
matydavosi tiktai savaitgaliais ir per atostogas. 

- Tai kita problemos pusė, - tarė Todo senelis. 

Frenčas vėl sulinksėjo ir trumpam susimąstė. 

- Jei neklystu, jūs turite dar vieną sūnų? Hmm... - jis nudūrė akis 
į aplanką. - Haroldą. Todo dėdę. 

- Haris ir Debora įsikūrę Minesotoje, - paaiškino Baudenas. - Jis 
užima aukštas pareigas universitetinėje medicinos mokykloje ir nega- 
lėtų lengva ranka jų atsisakyti. Juolab kad elgčiaus negarbingai, jeigu 


224 


to prašyčiau. - Senuko veide šmėkštelėjo teisuolio išraiška. - Haris 
su žmona laimingai susituokę. 

- Aišku. - Guminis Edas vėl pažvelgė į bylą ir po sekundės ją už- 
vertė. - Pone Baudenai, aš vertinu jūsų nuoširdumą, todėl su jumis ir- 
gi šnekėsiu atvirai. 

- Ačiū, - šaltai padėkojo senukas. 

- Mes nedaug kuo galime padėti vaikams... kalbu apie psichologi- 
nę pagalbą. Mokykloje iš viso dirba šeši konsultantai, ir kiekvienas iš 
mano kolegė Hebern rūpinasi šimtu penkiolika paauglių. Tokiame 
amžiuje mūsų visuomenėje visiems vaikams reikia pagalbos. 

- Be abejo. - Baudenas nuožmiai sumaigė nuorūką peleninėje ir 
vėl susinėrė rankas. 

- Kartais rimtos problemos prasprūsta pro mūsų akis. Daugiausia 
nemalonumų sukelia namų aplinka ir narkotikai. Bent tiek gerai, kad 
Todas neįjunko į amfą, meskaliną ar fensiklidiną. 

- Apsaugok Viešpatie. 

- Retsykiais mes paprasčiausiai jaučiamės bejėgiai, - pratęsė Gu- 
minis Edas. - Liūdna, bet tai - faktas. Paprastai iš mūsų kontroliuo- 
jamos mašinos pirmieji išspjaunami ramybės drumstėjai, paniurėliai 
tyleniai, tie, kurie net nebando kažko mokytis. Tiesiog lūkuriuoja, kol 
neapsikentę mokytojai perkels juos į aukštesnes klases, nepaisydami 
prastų pažymių, arba laukia, kol suaugs tiek, kad galėtų be tėvų lei- 
dimo mesti mokslus, įstoti į armiją, įsidarbinti “Mikliarankių vaikinų" 
automobilių plovykloje ar susituokti. Jūs suprantate, ką sakau? Neno- 
riu nieko slėpti. Mūsų sistema, švelniai tariant, netobula. 

- Dėkui už atvirumą. 

- Bet man skaudu matyti, kai spaudimo nepakelia toks vaikas, 
kaip Todas. Pernai, atlikdamas testus, iš šimto balų jis vidutiniškai 
gaudavo devyniasdešimt du. Neretai pasiekdavo ir devyniasdešimt 
penkis nuošimčius. Pažymiai už anglų kalbą dar geresni. Jis jaučia 
polinkį rašymui, o tai kažkas ypatinga vaikų kartoje, kuri mano, jog 
kultūrinis gyvenimas prasideda priešais televizoriaus ekraną ir užsi- 
baigia artimiausiame kino teatre. Kalbėjau su mokytoja, pernai dės- 
čiusia rašybą Todo klasėje. Anot tos moters, jūsų anūkas įteikė tokį 
nuostabų darbą, kokio jai neteko skaityti per dvidešimt mokytojavimo 
metų. Apie vokiečių koncentracijos stovyklas, egzistavusias per Ant- 

rąjį Pasaulinį karą. Ji pirmą kartą gyvenime parašė mokiniui “A" su 
pliusu. 

- Aš taip pat skaičiau rašinį, - įsiterpė Baudenas. - Tikrai puikus. 

- Maža to, Todas demonstravo gabumus gamtos bei socialiniams 
mokslams. Vargu ar berniukas taptų iškiliausiu šio amžiaus matema- 
tiku, tačiau mano turimi duomenys liudijo, kad jis galėtų mėginti stoti 
į koledžą... deja, šįmet viskas pasikeitė. Štai tokia trumpa istorija. 

- Taip. 

- Man velniškai nesinorėtų, kad Todo pasiekimai nueitų perniek, 
pone Baudenai. O vasaros mokykla... vėlgi privalau būti su jumis at- 
viras. Vasaros mokykla jaunesniųjų klasių moksleiviams labiau pa- 
kenktų jūsų anūkui, negu padėtų. Ji primena zoologijos sodą, pilną 
beždžionių, kvatojančių hienų ir bukagalvių drontų. Žodžiu, Todas pa- 
kliūtų į prastą kompaniją. Ėė 

- Sutinku. 

- Ką gi, aptarkime problemą iš esmės. Ponai Baudenai galėtų ap- 
silankyti psichologinių konsultacijų centre. Konfidencialumas garan- 
tuojamas, žinoma. Centrui vadovauja geras mano draugas Haris 
Ekermanas. Man rodos, jums pačiam derėtų apie tai pakalbėti su sa- 
vo sūnumi ir marčia. - Guminis Edas plačiai nusišypsojo. - Galbūt iki 
birželio viskas grįš į savas vėžes. Tai nėra neįmanoma. 

Sprendžiant iš sunerimusios veido išraiškos, mintis Baudeno nesu- 
žavėjo. 

- Spėju, kad jie supyktų ant berniuko, jeigu perduočiau šitą pasiū- 
lymą. Matote, padėtis nepaprastai kebli. Įvykiai gali pakrypti bet ku- 
ria linkme. Vaikas man prižadėjo pasitempti moksluose. Jis labai su- 
nerimęs dėl smukusių pažymių. - Senuko lūpas perkreipė šypsenėlė, 
kurios reikšmės Edas Frenčas nepajėgė suvokti. - Labiau, nei jūs įsi- 
vaizduojate. 

- Bet... 

- Negana to, jie supyktų ant manęs, - skubiai pratęsė Baudenas. 
- Dievas mato, taip ir atsitiktų. Jau dabar Monika galvoja, jog man vi- 
sur knieti kištis. Garbės žodis, aš nenoriu pasirodyti įkyriu žmogumi, 
bet aplinkybės, kurias jums išaiškinau, kelia man susirūpinimą. Jau- 
čiu, jog kuriam laikui derėtų palikti juos ramybėje. 

- Aš turiu nemažai patirties tokiuose reikaluose, - patikino Gumi- 
nis Edas sukryžiuodamas rankas ant Todo bylos, rimtai pažvelgdamas 

į Baudeną. - Šiuo atveju, manau, psichologinė pagalba būtina. Jūsų 
sūnaus ir marčios vedybinio gyvenimo bėdomis domiuosi tik todėl, 
kad jos neigiamai veikia Todą. 

- Leiskite jums pateikti priešingą pasiūlymą, - tarė senukas. - Jūs, 
aišku, esate sumąstę kažkokią sistemą, kaip perspėti vaikus apie su- 
prastėjusius jų pažymius? 

- Taip, - atsargiai sutiko Guminis Edas. - Pažangumo vertinimo 
ataskaitos. Vaikai, be abejo, vadina jas Nevykėlių kortelėmis, nes 
gauna jas tuomet, jei iš konkretaus dalyko nesurenka mažiausiai sep- 
tyniasdešimt penkių balų. Kitaip tariant, Nevykėlių kortelės įteikia- 
mos moksleiviams, kuriems mokytojai parašo “D" arba “F" pažy- 
mius. 

- Puiku. - Baudenas linktelėjo. - Štai koks mano pasiūlymas: jei 
berniukas turės bent vieną iš tų kortelių... bent vieną... - jis pakėlė 
aukštyn išsukinėtą pirštą, - ...aš pakalbėsiu su sūnumi ir marčia apie 
psichologinę pagalbą. Ir ne tik. - Paskutinį žodelį senukas ištarė kaip 
“ty-y-yk". - Jei vaikas gaus tą Nevykėlių kortelę balandį... 

- Tiesą sakant, mes išrašome jas gegužės mėnesį. 

- Tikrai? Na, gerai, jei išrašysite ir jam, garantuoju, jog tėvai sutiks 
pasimatyti su psichologu. Jie jaudinasi dėl savo sūnaus, bet dabar abu 
taip pasinėrę į savo problemas... - Baudenas patraukė pečiais. 

- Suprantu. 

- Suteikime jiems laiko iki gegužės, kad išbristų iš savo bėdų liū- 
no. Už ausų ištemptų save iš balos... argi ne taip sako amerikiečiai? 

- Atrodo, taip, - atsakė Guminis Edas akimirką pamąstęs ir dirs- 
telėjęs į laikrodį, kuris rodė, jog iki kito numatyto susitikimo liko pen- 
kios minutės. - Aš priimu jūsų pasiūlymą. 

Frenčas atsistojo, ir Baudenas pasekė jo pavyzdžiu. Juodu vėl 
pakratė vienas kito rankas - kaip ir pirmąjį kartą, Guminis Edas spau- 
dė senuko delną švelniai prisiminęs, kad jį kankina artritas. 

- Jei atvirai, retas kuris mokinys per nepilną mėnesį sugebėtų įsi- 
savinti aštuoniolikos savaičių kursą. Todui teks gerokai paprakaituoti, 
nes jam reikės įsidėti į galvą daugybę žinių. Manau, jūs vis dėlto bū- 
site priverstas tesėti savo pažadą. 

- O jūs pasirengęs tesėti savąjį? - teatsakė Baudenas, kurio lūpo- 
se nušvito šykšti, keista, trikdanti šypsenėlė. 

Per visą pokalbį Guminiam Edui kažkas nedavė ramybės, ir tik už- 

kandžiaudamas kavinėje, praėjus valandai nuo tada, kai “lordas Pite- 
ris“ išėjo pro duris pasikišęs po pažastimi skėtį, jis susigaudė, kas bū- 
tent. 

Juodu šnekėjosi ketvirtį valandos, gal net dvidešimt minučių, bet 
Edas negalėjo prisiminti, ar senis bent kartą pavadino anūką vardu. 


Vos atgaudamas kvapą Todas nuvairavo “Šviną" takeliu, vedan- 
čiu link Diusanderio namo, sustojęs parėmė dviratį ant kojelės. Pa- 
mokos pasibaigė prieš penkiolika minučių. Jis vienu stryktelėjimu 
įveikė laiptelius, savo raktu atrakino duris ir nuskuodė koridoriumi į 
saulės nutviekstą virtuvę. Vaikinuko veide sumišo viltinga šviesa ir 
niaurių debesų prieblanda. Sekundę kitą jis mindžikavo virtuvės tarp- 
duryje jausdamas, kaip sutraukia skrandį ir pinasi balso stygos, ste- 
bėdamas Diusanderį, kuris suposi krėsle su burbono kupinu puode- 
liu. Senis tebevilkėjo savo geriausią kostiumą, tačiau kaklaraiščio 
mazgą buvo atitraukęs nuo viršutinės maršinių sagos per porą colių. 
Jis abejingai žvelgė į Todą primerkęs ropliškas akis. 

- Na? - išspaudė vaikis. 

Diusanderis leido savo svečiui pasikankinti tas kelias akimirkas, 
kurios vaikiui turbūt užsitęsė iki dešimtmečio. Paskui lėtai padėjo 
puodelį ant stalo, šalia “Senovės amžių" burbono, ir tarė: 

- Tas kvailys viskuo patikėjo. 

Pro Todo lūpas išsiveržė ilgai kalintas palengvėjimo atodūsis. 

Nespėjus jam įkvėpti, Diusanderis pridūrė: 

- Ponas Frenčas primygtinai reikalavo, jog tavo vargšeliai iška- 
muoti tėvai apsilankytų psichologinio konsultavimo centre, kuriam va- 
dovauja jo draugas. 

- Jėzau! Kaip tu... ką tu... kaip tu elgeisi? 

- Privalėjau žaibiškai sureaguoti, - atsakė Diusanderis. - Kaip toji 
mergaitė iš Sakio* apsakymo, pasižymiu gebėjimu išsisukti iš keblių 
padėčių. Pažadėjau, jog tavo tėvai kreipsis psichologinės pagalbos, jei 
gegužį gausi bent vieną Nevykėlių kortelę. 

Todo veidas mirtinai išbalo. 

- Ką tu padarei? - kone užriaumojo jis. - Šį ketvirtį aš jau susikir- 
tau per du algebros ir vieną istorijos testą! - Berniukas įkėblino į 
*Sakis - britų rašytojo Hektoro Hju Manro (1870-1916), išgarsėjusio trumpais ap- 
sakymais, pseudonimas. 

virtuvę, išblyškę jo skruostai sužvilgo nuo prakaito lašų. - Šiandieną 
rašėme kontrolinį darbą iš prancūzų kalbos. Gausiu patį prasčiausią 
pažymį... galiu guldyti galvą. Niekaip nepajėgiau susikaupti, nes mąs- 
čiau apie prakeiktą Guminį Edą ir spėliojau, ar tu sugebėsi juo pasi- 
rūpinti. O taip, tu pasirūpinai, - su kartėliu užbaigė Todas. - Negauti 
nė vienos Nevykėlių kortelės! Metų pabaigoje man įteiks penkias ar- 
ba šešias. 

- Nieko geresnio nesugalvojau. To betrūko, kad būčiau sukėlęs 
įtarimų, - atšovė Diusanderis. - Gal Frenčas ir kvailys, bet jis pa- 
prasčiausiai atlieka savo darbą. Dabar tau metas imtis savojo. 

- Ką tai turėtų reikšti? - nuožmiai suurzgė Todas žaibuodamas 
akimis. 

- Tu dirbsi. Per kitas keturias savaites visiškai atsidėsi mokslams 
ir plušėsi negailėdamas jėgų. Maža to, pirmadienį prieisi prie savo 
mokytojų ir kiekvieno iš jų atsiprašysi už prastą mokymąsi. Paskui... 

- Neįmanoma, - nukirto Todas. - Tu nesupranti, žmogau. Tai ne- 
įmanoma. Gamtos moksluose atsilieku nuo kitų mažiausiai penkiomis 
savaitėmis. Algebroje - daugiau nei dešimčia. 

- Na, ir kas? - numojęs ranka Diusanderis įsipylė į puodelį burbo- 
no. 

- Manai, kad esi labai gudrus, ar ne? - sušnypštė Todas. - Aš ne- 
klausysiu tavo nurodymų. Tos dienos, kai dalindavai įsakymus, seniai 
praeityje. Nejau tau neaišku? - jis prabilo tyliau: - Savo namuose 
turi vienintelį mirtiną ginklą - lipnias parazitus gaudančias juosteles. 
Tu tesi palūžęs iškriošėlis, kurio bezdalai dvokia supuvusiais kiauši- 
niais. Lažinuos, jog šlapinies į lovą. 

- Paklausyk manęs, snargliau, - tykiu balsu tarė Diusanderis. 

Todas piktai kryptelėjo galva. 

- Dar vakar, - kruopščiai rinkdamas žodžius pratęsė senis, - eg- 
zistavo menkutė tikimybė, jog tu būtum mane įdavęs ir sugebėjęs iš- 
lipti sausas iš vandens. Žinant, koks esi sudirgęs ir įsitempęs, vargu 
ar būtum įstengęs be priekaištų atlikti šią užduotį. Bet ne tai svar- 
biausia. Aš nedrįsau atmesti bent jau teorinės galimybės. Dabar pa- 
dėtis pasikeitė. Šiandieną apsimečiau tavo seneliu, Viktoru Baudenu. 
Niekas nesuabejotų, jog taip elgiausi tau pritarus. Jei viskas išplauktų 
į dienos šviesą, tu nepajėgtum nusiplauti purvo. Ir niekaip neišsigin- 
tum. Aš tuo pasirūpinau. 

- Kaip norėčiau... 

- Tu norėtum! Tu norėtum! - sustūgo Diusanderis. - Spjaunu į ta- 
vo norus! Mane vemti verčia nuo tavo norų! Jie man rūpi nelabiau 
nei šuns mėšlo krūvelės, smirdančios griovyje. Tiesiog atsakyk, ar 
suvoki, kokioje padėtyje mes atsidūrėme? 

- Suvokiu, - klausydamasis senio riksmų Todas įnirtingai gniaužė 
kumščius - jis nebuvo pratęs, kad ant jo šauktų. Dabar, atplėšęs pirš- 
tus, buku žvilgsniu įsistebeilijo į kruvinus delnuose raudonuojančius 
pusmėnulius. Rėžiai galėjo būti gilesni, tačiau per pastaruosius ketu- 
ris mėnesius jis dažnai kramtydavo nagus. 

- Gerai. Taigi tu maloniai atsiprašysi mokytojų ir kibsi į mokslus. 
Neatsitrauksi nuo knygų net per pietų pertraukas. Po pamokų tiesiu 
taikymu eisi čia ir mokysies. Ne tik šiokiadieniais, bet ir savaitga- 
liais. 

- Ne čia, - paprieštaravo Todas. - Namuose. 

- Nė nesvajok. Namuose tu dykinėsi arba kaip visada užsisvajosi. 
Tam, kad apsisaugočiau, turiu tave prižiūrėti. Galėsiu paklausinėti, ko 
išmokai. Stebėsiu, kaip skaitai vadovėlius. 

- Tu manęs nepriversi čia lindėti. 

Diusanderis gurkštelėjo iš puodelio. 

- Teisybė. Tuomet įvykiai klostysis sava vaga. Tu susimausi. 
Frenčas, tas psichologas, tikėsis, jog išlaikysiu savo pažadą. Nieko 
panašaus nesulaukęs paskambins tėvams, ir jie išsiaiškins, kad gera- 
sis ponas Denkeris, tau paprašius, apsimetė tavo seneliu, sužinos apie 
suklastotus pažymius ir... 

- Užsičiaupk. Aš lankysiuos pas tave. 

- Na, jeigu jau atėjai... Pradėk nuo algebros. 

- Nė už ką! Tik ne penktadienio popietę! 

- Tu mokysies kiekvieną popietę, - švelniai tarstelėjo Diusande- 
ris. - Pradėk nuo algebros. 

Prieš nuleisdamas galvą ir sužvejodamas kuprinėje vadovėlį, To- 
das akimirką spiginosi į senį, ir šis pastebėjo patį tikriausią mirties 
troškimą, blykstelėjusį berniuko akyse. Jau daug metų neteko regėti 
tokio nuožmaus, svilinančio vogčiomis sviesto žvilgsnio, tačiau senis 
žinojo visada prisiminsiąs, ką jis reiškia. Tą dieną, kai spoksojo į rus- 
vą masinantį vaikiščio sprandą, kažką panašaus, matyt, būtų išvydęs 
savo akyse, jei rankoje būtų turėjęs veidrodį. 

Privalau apsisaugoti, su šiokia tokia nuostaba pagalvojo Diu- 
sanderis. Niekada nevalia nuvertinti grėsmės. 

Žvelgdamas į besimokantį berniuką jis siurbčiojo burboną ir siūba- 
vo krėsle. 


Prieš penkias Todas apžergė dviratį ir nuriedėjo namo. Kas kartą, 
akims nuslydus nuo puslapyje atspausdinto teksto - nuo siutinančio, 
nesuvokiamo, sumauto, idiotiško aibių, poaibių, Dekarto koordinačių 
pasaulio, - nuskambėdavo veriantis seniokiškas balsas. Didžiąją laiko 
dalį Diusanderis neišspaudė nė garso... neskaitant erzinančio šlepe- 
čių plumpsėjimo į grindis ir girgždesio, kurį skleidė supamasis krėslas. 
Senis kiurksojo savo mėgstamoje vietoje nelyginant grifas, lūkuriuo- 
jantis, kol nusibaigs auka. Kodėl jis į tai įsivėlė? Kaip sugebėjo pa- 
kliūti į tokią rimtą bėdą? Šią popietę Todas bandė įsisąmoninti dalelę 
algebros pagrindų - pats negalėjo patikėti, kai nejučia suprato šį tą iš 
aibių teorijos, kuri taip glumino prieš Kalėdų atostogas. Ir vis dėlto jis 
abejojo įstengsiąs susigraibyti pakankamai žinių, kad kitą savaitę, per 
algebros testą, bent jau gautų “D". 

Iki pasaulio pabaigos liko mažiau nei mėnuo. 

Ties gatvės kampu, ant šaligatvio, berniukas išvydo žiopčiojantį 
mėlynąjį kėkštą. Vilkdamas žeme sulaužytą sparną paukštis bergž- 
džiai mėgino atsistoti ant savo kojyčių ir nustriksėti į pievą. Todas 
spėjo, jog kėkštą partrenkė pravažiuojanti mašina. Matyt, po smūgio 
jis apsivertė aukštielninkas ir šleptelėjo ant asfalto it šokinėjantis 
skriedinėlis. Viena karoliuką primenanti paukščio akis įsmigo į vaiką. 

Kurį laiką Todas žvelgė į paukštelį, vos liesdamas išriestas dvira- 
čio rankenas. Dieną tvyrojusi šiluma išsisklaidė, ir oras pastebimai 
atvėso. Berniukas buvo tikras, kad jo bičiuliai leido popietę dykinė- 
dami Beibo Ruto aikštelėje, Riešutmedžio gatvėje, galbūt apšilinėjo, 
veikiausiai svaidė ir atmušinėjo kamuoliukus arba surengė rungtynes. 
Šiuo metų laiku Todas visuomet daugiausia dėmesio skirdavo beisbo- 
lui. Kartu su draugais netgi tarėsi, ar jų kiemo komandai nevertėtų 
sudalyvauti miesto mėgėjų turnyre. Tėtušių, kurie išreikštų norą pa- 
vėžėti juos į varžybas, nepritrūktų. Todas, žinoma, komandoje būtų 
metiku. Mažojoje lygoje buvo tapęs tikra žvaigžde, ir tokia padėtimi 
mėgavosi iki praeitų metų, kai išaugo iš jaunučių amžiaus. Jis būtų 
galėjęs padavinėti kamuoliuką. 

Nieko baisaus. Tereikia atsakyti draugams paaiškinant: bičiuliai, 
aš susidėjau su karo nusikaltėliu. Laikiau jį už kiaušų, bet vė- 
liau... cha,cha, mirsite iš juoko... vėliau paaiškėjo, jog tas tipas 
irgi gniaužia mano pautus. Naktimis ėmiau sapnuoti košmarus, 
ir mane nuolat pila šaltas prakaitas. Pažymiai smuko kaip nie- 
kad anksčiau, todėl turėjau juos suklastoti, kad mano gimdyto- 
jai nieko nesužinotų. Dabar, pirmą kartą gyvenime, privalau 
velniškai uoliai mokytis. Aš nebijau, jog tėvai mane nubaus, 
kažkiek laiko neleisdami išeiti iš namų. Man baisu, kad galiu 
papulti į mažamečių pataisos namus. Štai kodėl šįmet nežaisiu 
beisbolo už jokią komandą. Patys suprantate, kokia mano pa- 
dėtis, vyručiai. 

Vaikinuko lūpas palytėjo šykštus diusanderiškas vypsnys, nė iš 
tolo nepanašus į senąją plačiąją šypseną. Veidas nenušvito, jame pa- 
prasčiausiai šmėkštelėjo neaiški grimasa, kuri bylojo: patys supran- 
tate, kokia mano padėtis, vyručiai. 

Jis lėtai pervažiavo kėkštą - plunksnos sučežėjo tarsi glamžomas 
laikraštinis popierius, smulkiame kūnelyje subraškėjo lūžtantys tuščia- 
viduriai kauliukai. Todas apsisuko ir nukreipė dviratį atgal. Antrą 
kartą papuolęs po “Švino" ratais, paukštis mėšlungiškai suvirpčiojo. 
Trečią sykį jį pervažiavus, prie padangos prilipo krauju aptekusi 
plunksnelė. Kėkštas nustojo judėti, kėkštas užvertė kojas, kėkštas 
nusikepurnėjo, kėkštas persikraustė į didįjį dangaus voljerą, tačiau 
Todas dar beveik penkias minutes traiškė kruvinu gniužulu virtusį kū- 
ną. Jo fizionomijoje spindėjo skysta šypsenėlė. Patys suprantate, ko- 
kia mano padėtis, vyručiai. 


10 

1975-ųjų balandis. 

Viduryje tarpueilio stovėjo plačiai išsišiepęs senukas; Deivas 
Klingermanas žengė artyn ketindamas su juo pasisveikinti. Atvykė- 
lio, regis, neerzino kurtinantis orą perskrodęs riaumojimas, kailių ir 
šlapimo tvaikas, savo narvuose besiblaškančių, ant tinklo šokinėjan- 
čių, kiauksinčių ir staugiančių beglobių šunų vaizdas. Užteko vieno 
žvilgsnio, jog Klingermanas susigaudytų prieš save regis šunelių my- 
lėtoją. Jo šypsena buvo švelni ir maloni. Senukui ištiesus patinusią, 
artrito išsukinėtą ranką, Deivas atsargiai ją paspaudė. 

Pro 


triukšminga, ar ne? 

- Nieko tokio. Aš esu Arturas Denkeris. 

- Klingermanas. Deivas Klingermanas. 

- Malonu su jumis susipažinti, sere. Perskaičiau laikraštyje, kad 
jūs atiduodate šunis. Iš pradžių negalėjau tuo patikėti, galvojau, jog 
mane apgauna akys. Matyt, kažko nesupratau. 

- Ne, jūs teisus, mes iš tikrųjų juos atiduodame, - patvirtino Dei- 
vas. - Jei neatsiranda naujų šeimininkų, šunis paprasčiausiai sunaiki- 
name. Šešiasdešimt dienų - tiek laiko Valstijos įstatymai leidžia juos 
laikyti prieglaudoje. O gaila... Eime į mano kabinetą. Ten tyliau. Ir 
ne taip smirda. 

Kabinete Deivas išklausė ne sykį girdėtą (bet visuomet jaudinan- 
čią) istoriją: Arturas Denkeris atkeliavo į Kaliforniją, kai mirė žmona, 
jau įpusėjo aštuntąją dešimtį. Turtų nesukaupė, tačiau uoliai rūpinosi 
tuo, ką turėjo. Jis jautėsi vienišas. Vienintelį draugą atstojo berniu- 
kas, kuris retsykiais apsilankydavo ir paskaitydavo knygą. Vokietijoje 
Denkeris augino žavingą senbernarą. Dabar, Santo Donate, jam pri- 
klausė namas su erdviu, aptvertu vidiniu kiemu. Jis skaitė laikrašty- 
je... gal būtų įmanoma... 

- Na, senbernarai pas mus neužsilaiko, - atsiliepė Deivas, - nes jie 
puikiai moka bendrauti su vaikais... 

- O, aiškų. Man nereikia būtent... 

- „bet aš galėčiau jums pasiūlyti paaugusį aviganių veislės šunytį. 
Ką pasakysite? 

Pono Denkerio akys sužvilgo, tarytum jam būtų magėję paplūsti 
ašaromis. 

- Idealu, - atsakė senukas. - Tiesiog idealu. 

- Šunį gausite už dyką, tačiau jums kainuos skiepai nuo maro bei 
pasiutligės ir leidimas laikyti naminį gyvūną. Didžiumai žmonių tenka 
pakloti maždaug dvidešimt penkis dolerius, bet valstija padengia pu- 
sę sumos, jeigu jums virš šešiasdešimt penkerių - tai įtraukta į Kali- 
fornijos Auksinės Senatvės programą. 

- Auksinė Senatvė... štai ko sulaukiau, - prunkštelėjo Denkeris. 
Keista, tačiau nuo svečio juoko Deivą nupurtė šaltukas. 

- Hmm... jūs dar puikiai atrodote, sere. 

- Pasiūlymas labai viliojantis. 

- Ir mes taip galvojame. Parduotuvėje tas pats šuo kainuotų šimtą 
dvidešimt penkis dolerius, bet žmonės kažkodėl vis vien aplenkia 
prieglaudą. Žinoma, daugumai reikia naminio gyvūno su tvarkingais 
dokumentais. - Deivas palingavo galva. - Jei tik jie žinotų, kiek puikių 
šunų kasmet paliekama gatvėse. 

- Per šešiasdešimt dienų neradę naujų šeimininkų, jūs juos sunai- 
kinate? 

- Taip, užmigdome. 

- Užmigdote?.. Atleiskite, kai kurie angliški posakiai man nesu- 
prantami... 

- Esame priversti vykdyti miesto potvarkį, - paaiškino Deivas. - 
Negalime leisti šunų rujoms lakstyti gatvėmis. 

- Jūs juos nušaunate. 

- Ne, užmigdome dujomis. Taip humaniškiau. Jie nieko nepajunta. 

- Be abejo, - linktelėdamas atsakė ponas Denkeris. 


Algebros pradmenų klasėje Todas sėdėjo antroje eilėje, prie ket- 
virto stalo. Berniukas stengėsi nutaisyti šaltą veido išraišką stebėda- 
mas, kaip ponas Stormanas grąžina ištaisytus kontrolinius darbus. 
Tačiau apkramtyti jo nagai vėl įsikirto į delnus, visas kūnas, rodos, 
pamažu permirko odą ėdančiu prakaitu. 

Tik nepuoselėk per didelių vilčių. Nebūk sumautu mulkiu. Tu 
nė už ką negausi teigiamo pažymio, ir pats tai žinai. 

Vis dėlto jam nepavyko užgesinti širdyje žėruojančios vilties ki- 
birkšties. Pirmą kartą per daugelį savaičių, rašant algebros testą, už- 
duotys nepriminė graikų kalba sukurptų keverzonių. Todas galėjo ga- 
rantuoti, jog iš susijaudinimo (veikiau, stingdančio siaubo) jis ne viską 
atliko teisingai, bet galbūt... na, jei algebrą dėstytų koks nors kitas 
mokytojas, o ne Stormanas, kuris vietoj širdies turėjo automatinį už- 
raktą... 

LIAUKIS INKŠTĘS, įsakė sau - vieną panikos sklidiną sekundę 
buvo tikras, jog išrėkė šiuos du žodžius balsu. Juk žinai, kad susi- 
movei, ir niekas pasaulyje to nepakeis. 

Mokytojas abejingai įteikė jam ištaisytą kontrolinį darbą ir žengė 
tolyn. Todas spoksojo į lapą, kurio primarginta pusė gulėjo prispausta 
prie inicialais išgraviruoto stalo paviršiaus. Kurį laiką atrodė, kad jam 
nepakaks valios jėgų sužinoti rezultatus. Galiausiai vaikinukas taip 

įnirtingai atvertė testą, jog sudrisko popierius. Jo liežuvis pridžiūvo 
prie gomurio. Krūtinėje vienai sekundei nustojo spurdėti širdis. 

Puslapio viršuje buvo matyti skaičius 83, įspraustas į apskritimą. 
Šiek tiek žemiau puikavosi pažymys - “C" su pliusu, - po kuriuo Stor- 
manas brūkštelėjo pastabą: Siebėtina pažanga! Manau, jog 
džiaugiuosi ja labiau už tave. Atidžiai patikrink klaidas. Bent 
trys iš jų - aritmetinės. 

Širdis vėl pradėjo tvaksėti, šįsyk trigubai sparčiau. Jį užliejo pa- 
lengvėjimas, tačiau ne gaivinantis, o karštas ir keistas. Todas užsi- 
merkė negirdėdamas, kaip šurmuliuoja klasiokai, po kontrolinio tradi- 
ciškai įnikę melsti vieno kito papildomo taško. Jo akis aptraukė raus- 
va migla, pulsuojanti sulig kiekvienu širdies plaktelėjimu. Tuo mo- 
mentu berniukas nekentė Diusanderio labiau nei kada nors anksčiau. 
Sugniaužęs kumščius troško tik vieno: savo rankomis sulaužyti pra- 
kaulų senio kaklą. 


Diko ir Monikos Baudenų miegamajame stovėjo dvi lovos, atskir- 
tos naktiniu staliuku - ant šio dunksojo žavinga Tifanio naktinės lem- 
pos kopija. Grindis dengė tikras raudonmedis, prie sienų šliejosi len- 
tynos. Kitoje kambario pusėje, tarp knygų stelažų, kurių galai buvo 
papuošti dviem drambliais, atsistojusiais ant užpakalinių kojų (išraižy- 
tais iš jų gentainių kaulo), spraudėsi apvalus “Sony" televizorius. Už- 
sidėjęs ausinukus Dikas žiūrėjo Džonio Karsono laidą, Monika skaitė 
naują Maiklo Kraitono romaną, tądien įsigytą knygų klube. 

- Dikai? - ji įkišo tarp puslapių žymeklį su užrašu ŠIOJE VIETO- 
JE PASIJUTAU MIEGUISTA ir užvertė Kraitono kūrinį. 

Televizoriaus ekrane Badis Heketas ką tik visus prajuokino. Di- 
kas šyptelėjo. 

- Dikai? - garsiau pakartojo Monika. 

Jis nusitraukė ausinukus. 

- Ką? 

- Kaip manai, ar Todas gerai jaučiasi? 

Susiraukęs jis kelias sekundes spiginosi į žmoną, paskui krestelėjo 
galvą. 

- Je ne comprends pas, chėrie.* - Abu nuolat šaipydavosi iš 
neįspūdingų, švelniai tariant, jo prancūzų kalbos įgūdžių. Koledžo lai- 


* Aš nesuprantu, brangioji (pranc.). 

kais tėvas atsiuntė Dikui du šimtus dolerių, kad šis nusisamdytų repe- 
titorių, ir Baudenas paskambino Monikai Darou, iš akies išsirinkęs 
pavardę, kurią rado įrašytą kortelėje, priklijuotoje profsąjungos skel- 
bimų lentoje. Dar prieš Kalėdas ji užsimovė savo mokinio dovanotą 
žiedą, o tas sugebėjo gauti “C" iš prancūzų kalbos. 

- Na... Todas šiek tiek sulyso. 

- Iš jo liko vien oda ir kaulai, - sutiko Dikas, padėdamas ant kelių 
ausinukus, iš kurių sklido tylūs cypsėjimai. - Berniukas bręsta, Moni- 
ka. 

- Taip greitai? - ji akivaizdžiai nerimavo. 

Dikas nusijuokė. 

- Taip greitai. Paauglystėje pasistiebiau per septynis colius. Dvy- 
likos metų tebuvau penkių pėdų šešių colių* mažius, tačiau veikiai 
virtau šešių pėdų vieno colio** raumenų kalnu, kurį matai prieš sa- 
ve. Motina sakydavo galėjusi girdėti, kaip aš, sulaukęs keturiolikos, 
naktimis augdavau. 

- Gerai, jog ne visos tavo kūno dalys taip ištįso. 

- Svarbiausia, kad sugebėtum tinkamai jomis naudotis. 

- Norėtum pasinaudoti šį vakarą? 

- Iš kur mergaitei tiek drąsos? - urgztelėjo Dikas Baudenas nu- 
sviesdamas ausinukus į kitą kambario galą. 


Vėliau, jam snūduriuojant, Monika tarė: 

- Dikai, mūsų sūnus sapnuoja košmarus. 

- Košmarus? - sumurmėjo Todo tėvas. 

- Taip. Porą ar trejetą kartų, kai lipau į pirmą aukštą eidama į tu- 
aletą, girdėjau, kaip jis dejuoja. Bet nenorėjau žadinti. Turbūt nu- 
skambės kvailai, tačiau mano senelė aiškindavo, esą jei prikelsi žmo- 
gų, sapnuojantį košmarą, jis gali išprotėti. 

- Tavo senelė buvo iš lenkų padermės? 

- O taip, iš lenkų padermės! Galvok, ką šneki! 

- Tu žinai, ką turiu omenyje. Kodėl nevaikštai į tualetą, kurį įren- 
giau antrame aukšte? 

- Tave visada prižadina nuleidžiamas vanduo. 

- Tuomet nenuleisk. 


*168 cm. 
**185.5 cm. 

- Fui, Dikai, kaip koktu. 

Jis atsiduso. 

- Kartais įėjusi į kambarį matau, kad jis prakaituoja. Paklodės net 
sudrėkusios. 

Dikas išsišiepė tamsoje. 

- Nė kiek tuo nesistebiu. 

- Ką tai... o... - ji švelniai plekštelėjo per vyro šoną. - Tai irgi 
bjauru. Jam tik trylika. 

- Kitą mėnesį sueis keturiolika. Todas jau nebe mažylis. Gal tru- 
putį per anksti subrendęs, bet ne per jaunas. 

- Kiek tau metų buvo, kai pirmą kartą... 

- Keturiolika ar penkiolika. Tiksliai nepamenu. Užtat prisimenu, 
kaip pabudęs galvojau, jog numiriau ir pakliuvau į rojų. 

- Tačiau tu buvai vyresnis už Todą. 

- Viskuo kalta akceleracija. Šiais laikais vaikai vystosi sparčiau. 
Gal dėl pieno... gal dėl fluorido. Ar žinai, jog Džeksono parko mo- 
kykloje, kurią pernai statėme, mergaičių tualetuose įrengti higieninių 
paketų automatai? Pradinėje mokykloje. Mūsų dienomis šeštoje 
klasėje daugiausia mokosi vienuolikmečiai. Kada tu pirmą sykį susir- 
gai? 

- Neprisimenu, - atsakė žmona. - Viena aišku - Todo sapnai ne 
tokie... neatrodo, kad jis būtų miręs ir patekęs į rojų. 

- Ar tu su juo kalbėjaisi? 

- Vieną sykį. Prieš šešias savaites. Kai tu žaidei golfą su tuo at- 
grasiu Erniu Džeikobsu. 

- Iki 1977-ųjų tas atgrasusis Ernis Džeikobsas pasirašys su mani- 
mi partnerystės sutartį, jei tik mirtinai neužsikruš su savo mulate 
sekretore. Be to, jis visada pats sumoka vejos mokestį. Ką sakė To- 
das? 

- Tvirtino užmiršęs, ką sapnavo. Nežinau, gal man pasivaideno, 
bet... jo veidas apsiniaukė. Esu tikra, kad jis puikiai viską prisiminė. 

- Monika, aš daug ko nepamenu iš savo brangiųjų praėjusios jau- 
nystės dienų, bet galiu užtikrinti, jog drėgni sapnai ne visada būna ma- 
lonūs. Tiesą sakant, retsykiais jie kelia pasibjaurėjimą. 

- Kodėl? 

- Dėl kaltės jausmo. Gal todėl, jog nuo kūdikystės jam kalama į 
galvą, esą į lovą šlapintis nevalia. Neužmirškim ir sekso. Iš kur gali- 

me žinoti, ką jis regi miegodamas? Galbūt sapnuoja, jog važinėjasi 
sausakimšų autobusu ir trinasi į kitus keleivius arba klasėje žvilgčioja 
mergaitėms po sijonais? Aš asmeniškai prisimenu vienintelį drėgną 
sapną - YMCA* baseine, kuriame plaukiojo tiek vyrai, tiek moterys, 
šokau nuo aukšto tramplino ir nėręs į vandenį pamečiau trumpikes. 

- Ir nuo to išsiliejai? - sukrizeno ji. 

- Aha. Jei vaikis nenori, neversk jo kalbėti apie savo gaiduko pro- 
blemas. 

- Juk mes iš visų jėgų stengėmės auginti sūnų taip, kad jo nekan- 
kintų nelemti kaltės jausmai. 

- Jų neišvengsi. Tokiais dalykais užsikrečiama mokykloje it perša- 
limais, kurie jį nuolat užklupdavo pirmoje klasėje. Todas galėjo prisik- 
lausyti įvairiausių pasakojimų iš draugų, mokytojų užuominų, gal net 
mano tėvo perspėjimų. “Neliesk jo naktimis, Todai, nes tavo rankos 
apžels plaukais, tu apaksi, prarasi atmintį, po kurio laiko tavo daik- 
čiukas pajuoduos ir nupus. Tad būk atsargus, Todai. 

- Dikai Baudenai! Tavo tėvas niekada... 

- Manai, kad jis taip nesakytų? Labai klysti. O kaipgi tavo lenkė 
močiutė, aiškinusi, jog nevalia kelti žmogaus, jei tas sapnuoja košma- 
rą, nes gali kuoktelėti? Pamenu, tėtušis liepdavo man viešuose tuale- 
tuose nusivalyti klozeto dangtį, kad neužsikrėsčiau “kitų žmonių viru- 
sais". Matyt, jis taip vadino sifilį. Kažką panašaus turėtum būti gir- 
dėjusi iš savo senelės. 

- Ne, iš motinos, - instinktyviai pataisė Monika. - Be to, ji visuo- 
met primindavo nuleisti vandenį. Štai kodėl lipu į pirmą aukštą. 

- Vis tiek mane prižadini, - sumurmėjo jis. 

- Ką? 

- Nieko. 

Baudenas jau buvo beužmiegąs, kai Monika vėl ištarė jo vardą. 

- Ką? - nekantriai paklausė Dikas. 

- Juk tu negalvoji... ai, tiek to. Miegok. 

- Ne, ne, užbaik. Aš jau pabudau. Apie ką tu šneki? 

- Apie senuką, poną Denkerį. Ar tu nemanai, kad juodu su Todu 
per dažnai matosi? Gal jis... na, nežinau... pripasakoja mūsų sūnui 
kraupių istorijų? 

*YMCA (Young Men's Christians Association) - Krikščioniškoji vyrų jaunimo 
asociacija. 

- Na, žinoma, tikrų siaubingų nutikimų. Apie tai, kaip Eseno auto- 
mobilių gamykla neįvykdė dienos kvotos. - Jis prunkštelėjo. 

- Aš tik spėjau, - šaltokai atsiliepė Monika. Jai apsiverčiant ant 
šono, sušiugždėjo antklodė. - Atleisk, kad sutrukdžiau miegoti. 

Dikas palietė nuogą žmonos petį. 

- Kai ką tau pasakysiu, mažule. - Jis patylėjo kruopščiai rinkda- 
mas žodžius. - Man irgi kartais baugu dėl Todo. Mudu jaudinamės 
ne dėl tų pačių dalykų, bet nerimas yra nerimas, tiesa? 

Monika atsigręžė. 

- Kas neduoda tau ramybės? 

- Hmm... aš augau kitaip nei Todas. Mano tėvui priklausė parduo- 
tuvė. Vikas iš bakalėjos, taip jį praminė aplinkiniai. Jis turėjo knygą, 
kurioje užsirašydavo, kas ir kiek skolingas už prekes. Žinai, kaip ją 
vadindavo? 

- Ne. - Dikas retai kada kalbėdavo apie vaikystę turbūt todėl, jog 
tuo metu nesijautė laimingas. Monika įtempė ausis. 

- Vadindavo Kairės Rankos knyga. Sakydavo, jog dešinioji ranka 
užsiima verslu, bet jai nereikėtų žinoti, ką veikia kairioji, nes jeigu tai 
išsiaiškintų, veikiausiai griebtų kapoklę ir nukirstų netikėlę. 

- Niekada man to neminėjai. 

- Na, kai mudu susituokėme, savo seniui didelio prielankumo ne- 
jaučiau. Atvirai kalbant, nemėgau jo ir anksčiau. Niekaip negalėda- 
vau suprasti, kodėl privalėdavau vilkėti nudėvėtas kelnes, tuo tarpu 
ponia Mazurski pirkdavo kumpį kreditan traukdama seną giesmelę 
apie tai, kaip jos vyrelis kitą savaitę grįš į darbą. Nors sumautas pra- 
silakėlis Bilas Mazurskis temokėjo laikytis tvirtai įsikibęs į pigaus pa- 
švinkusio muskato vyno butelį. 

Tais laikais nieko taip negeidžiau, kaip ištrūkti iš savo rajono, kuo 
toliau nuo mano senio gyvenimo, todėl mokiausi geriausiais pažy- 
miais, sportuodavau, nors nelabai domėjausi pasirinktomis šakomis, 
gavau Kalifornijos universiteto stipendiją. Savo kurse stengiausi būti 
tarp dešimties procentų geriausiųjų, nes tais laikais vienintelę Kairio- 
sios Rankos knygą, kurią turėjo aukštosios mokyklos, atstojo sąrašas 
nemokšų, sulaukusių šaukimo į armiją. Mano tėvas atsiųsdavo pini- 
gų, kad susimokėčiau už vadovėlius. Paprašiau didesnės sumos tik 
kartą, kai išsigandau, jog neišlaikysiu prancūzų kalbos egzamino. Bū- 
tent tada susipažinau su tavimi. Vėliau iš kaimyno, pono Haleko, su- 

žinojau, kad mėgindamas sukrapštyti porą šimtinių tėvas neįnešė įmo- 
kų už mašiną ir antstoliai ją atėmė. 

Dabar turiu tave kartu su Todu. Manau, mūsų sūnus yra velniškai 
šaunus berniukas, ir aš visuomet stengiausi užtikrinti, kad jam nieko 
nepritrūktų... Todas privalo gauti viską, kas padėtų jam užaugti pui- 
kiu žmogumi. Kitados neretai krizendavau iš nuvalkiotų žodžių, esą 
kiekvienas tėvas norėtų, jog sūnui pasisektų gyvenime labiau negu 
jam. Tačiau, bėgant metams, tai nebeatrodo juokinga. Aš nenoriu 
matyti, kaip Todas vilki nudėvėtas kelnes vien todėl, kad kažkokio al- 
koholiko žmona perka kumpį skolon. Supranti, ką sakau? 

- Taip, žinoma, - švelniai atsiliepė Monika. 

- Maždaug prieš dešimt metų, truputį anksčiau, nei mano senis 
liovėsi kovojęs su priemiesčio kvartalus atnaujinančiais vyrukais ir 
nusprendė išeiti į pensiją, jis patyrė nestiprų širdies smūgį. Gulėjo li- 
goninėje dešimt dienų. Sąskaitą už gydymą sumokėjo... žmonės iš 
mūsų kvartalo, italiūkščiai su hansais ir net kai kurie juočkiai, pradėję 
kraustytis į mūsų rajoną nuo 1955-ųjų. Sumokėjo viską iki paskutinio 
sumauto cento. Negalėjau tuo patikėti. Maža to, jie prižiūrėjo par- 
duotuvę. Fiona Kastelana su keturiomis penkiomis bedarbėmis drau- 
gėmis plušėdavo bakalėjoje pamainomis. Grįžęs iš ligonines tėvas ra- 
do idealiai tvarkingus apskaitos žurnalus. 

- Oho, - tyliai išspaudė Monika. 

- Žinai, ką jis man pasakė? Mano senis? Pareiškė visada būgšta- 
vęs susenti ir likti vienas. Baiminosi, jog susižeidęs paklius į ligoninę 
ir daugiau nebepajėgs sudurti galo su galu. Bijojo mirties. Po širdies 
smūgio visi nuogąstavimai išsisklaidė. Jis tvirtino galįs ramiai numirti. 
“Turi omenyje, numirti laimingas, tėtuk? - Paklausiau. - Ne, - atsakė 
jis, - vargu ar mirtis kam nors teikia palaimą, Diki". Jis iki šiol vadina 
mane Dikiu, nors aš nuo pat mažų dienų bjaurėjausi tokiu kreipiniu. 
Anot mano senio, niekas nekeliauja į kapus laimingas, tačiau mirti 
galima ramiai. Tai padarė man įspūdį. 

Ilgą laiką jis tylėjo susimąstęs. 

- Pastaruosius penkerius ar šešerius metus pradėjau žiūrėti į savo 
senį objektyviau. Gal todėl, kad jis persikraustė į San Remą, toliau 
nuo mano akių. Man vis labiau rodėsi, jog turėti Kairiosios Rankos 
knygą - ne tokia jau bloga mintis. Štai tuomet ir ėmiau nerimauti dėl 
Todo. Norėjau jam pasakyti, kad gyvenimą sudaro ne vien tiktai ke- 

lionė į Havajus arba kelnės, nesmirdančios naftalinu, kurio apstu pa- 
dėvėtų drabužių parduotuvėje. Niekaip negalėjau sumąstyti, kaip vis- 
ką paaiškinti, bet manau, kad jis puikiai tai žino. Nuo mano pečių nu- 
krito sunki našta. 

- Kalbi apie skaitymą ponui Denkeriui? 

- Taip. Svarbiausia, jog už suteikiamą pagalbą mūsų sūnus nieko 
negauna. Denkeris negali mokėti. Štai senukas, apsistojęs už tūks- 
tančio mylių nuo galbūt dar gyvų draugų arba giminių - žmogus, ku- 
riuo visada bijojo tapti mano tėvas. Ir štai Todas. 

- Niekada apie tai nesusimąsčiau. 

- Ar pastebėjai, kaip Todas reaguoja, jei tu bandai pašnekėti su 
juo apie senuką? 

- Nutyla. 

- Aha. Praryja liežuvį, sutrinka, tarytum būtų iškrėtęs ką nors 
šlykštaus. Lygiai taip pat reaguodavo mano tėtušis, jei pirkėjai mė- 
gindavo padėkoti už suteiktą skolą. Mes esame dešinioji Todo ran- 
ka... mudu ir visa kita - namas, slidinėjimai Tohojoje, “Tanderberdas" 
garaže, asmeninis spalvotas televizorius. Tačiau jis nenori demonst- 
ruoti savo kairiosios rankos. 

- Vadinasi, tu nemanai, jog Todas per dažnai svečiuojasi pas 
Denkerį? 4 

- Brangute, pažiūrėk į pažymius! Jeigu jie nusmuktų, aš pirmasis 
pareikščiau: “Ei, užteks, sūnau, nepersūdyk". Pažymiai kaipmat pa- 
rodytų, jei įvyktų kas nors negera. Beje, kaip jis mokosi? 

- Po nesėkmių ruožo - gerai, kaip visada. 

- Na, matai! Klausyk, mažule, devintą man pasitarimas. Privalau 
bent kiek pasnausti, kad ryte nebūčiau mieguistas. 

- Gerai, saldžių sapnų. - Apsisukusi žmona pakštelėjo jam į tarpu- 
mentę. - Aš tave myliu. | 

- Aš irgi tave myliu, - patenkintas atsiliepė Dikas ir užsimerkė. - 
Viskas gerai, Monika. Tu per daug jaudinies. 

- Žinau. Labos nakties. 

Jie užmigo. 

- Liaukis spoksojęs pro langą, - įspėjo Diusanderis. - Ten nėra 


nieko, kas galėtų tave sudominti. 
Todas niūriai į jį dėbtelėjo. Ant stalo gulinčiame atverstame istori- 

jos vadovėlyje buvo matyti spalvota iliustracija, kurioje Tedis Ruzvel- 
tas kirto San Chuano kalvos gūbrį. Kubiečiai spruko šalin nuo Tedžio 
žirgo kanopų. Ruzvelto veide tviskėjo plati šypsena - šypsena žmo- 
gaus, žinančio, jog Dievas žvelgia į Žemę iš savo aukštybių, ir įsitiki- 
nusio, kad nieko bloga negali nutikti. Tuo tarpu Todo Baudeno lūpų 
kampučiai krypo žemyn. 

- Tau patinka vaizduoti vergvaldį, ar ne? - atšovė jis. 

- Man patinka džiaugtis laisve, - patikslino Diusanderis. - Moky- 
kis. 

- Čiulpk mano pimpį! 

- Vaikystėje ištaręs tokius žodžius būčiau turėjęs išsiplauti burną 
muilu. 

- Laikai keičiasi. 

- Nejaugi? - Diusanderis nurijo gurkšnį burbono. - Mokykis. 

Todas įsispitrijo į senį. 

- Tu esi paprasčiausias alkoholikas. 

- Mokykis. 

- Užsikimšk srėbtuvę! - vaikinukas su trenksmu užvertė knygą. 
Atrodė, lyg virtuvėje pokštelėjo šautuvas. - Aš nė už ką nepasivysiu 
klasiokų. Tik ne iki testo. Man liko dar penkiasdešimt mėšlinų pusla- 
pių, iki Pirmojo Pasaulinio karo. Rytoj mokykloje pasidarysiu “špe- 
rą“. 

Diusanderis griežtai drėbė: 

- Nė nemėgink! 

- Kodėl? Kas mane sustabdys? Gal tu? 

- Berneli, tu iki šiol nesuvoki, kiek daug pastatyta ant kortos. Ne- 
gi manai, kad man patinka baksnoti tavo snargliuotą nosį į knygas? - 
pakilęs jo balsas skambėjo šaižiai, reikliai, valdingai. - Negi manai, 
jog man patinka klausytis tavo inkštimo, piemeniškų keiksmų? 
“Čiulpk mano pimpį", - pamėgdžiojo berniuką Diusanderis spigiu fal- 
cetu, nuo kurio Todas išraudo kaip burokas. - “Čiulpk mano pimpį... 
na, ir kas... kam tai rūpi... padarysiu viską rytoj... čiulpk mano pim- 
pi!“ 

- Aišku, kad tau patinka! - atrėžė Todas. - Dar ir kaip patinka! 
Tu nesijauti zombiu tik tada, kai laikai mane už pakarpos! Atsiknisk 
nuo manęs! 

- Kas atsitiks, jei tave sugaus nusirašinėjantį? Kam pirmiausia 
mokytojas praneš? 

Todas dėbtelėjo į savo nelygius, apkramtytus nagus ir nutylėjo. 

- Kam? 

- Jėzau, tu pats žinai. Guminiam Edui. Turbūt ir mano tėvams. 

Diusanderis sulinksėjo. 

- Aš irgi taip galvoju. Kibk į mokslus. Susidėk savo “šperas" į 
galvą, kur joms vieta. 

- Aš tavęs nekenčiu, - iškošė vaikinukas. - Garbės žodis. - Ta- 
čiau jis vėl atvertė vadovėlį ties puslapiu, iš kurio šiepėsi Tedis Ruz- 
veltas, šuoliuojantis į dvidešimtą amžių su kardu rankoje. Prieš jį 
sklaidėsi pakrikusios kubiečių gretos - matyt, juos išgąsdino ameri- 
kietiško vypsnio spinduliuojama stiprybė. 

Diusanderis ėmė sūpuotis krėsle gniauždamas puodelį su burbonu. 

- Va, koks geras berniukas, - kone švelniai ištarė jis. 


Pirmasis drėgnas sapnas aplankė Todą paskutiniąją balandžio 
naktį. Jį pažadino lietus, nuo kurio lašų už lango slėpiningai čežėjo 
medžio lapai bei šakos. 

Vaikinukas sapnavo atsidūręs vienoje iš Patino laboratorijų. Sto- 
vėjo priešais ilgą, žemą stalą, ant šio gulėjo pančiais surakinta nepa- 
prasto grožio jauna mergina. Netoliese stypsojo Diusanderis, tedėvin- 
tis mėsininko prijuostę, ir nieko daugiau. Kai jis pasisuko norėdamas 
įjungti stebėjimo įrangą, Todas išvydo porelę kaulėtų sėdmenų, besi- 
trinančių vienas į kitą lyg kreivašoniai balti akmens luitai. 

Senis kažką padavė, ir Todas akimoju atpažino daikčiuką, nors 
niekada anksčiau nebuvo jo matęs - Diusanderis įteikė dirbtinę tuš- 
čiavidurę varpą su blizgančiu metaliniu galu, kuris žvilgėjo fluores- 
cencinėje nuo lubų sklindančioje šviesoje it besielis chromas. Nuo 
keistos dovanėlės driekėsi juodas elektros laidas, užsibaigiantis rau- 
donu guminiu bumbulu. 

- Nagi, pirmyn, - paragino Diusanderis. - Fiureris leidžia... atlygi- 
na tau už stropų mokslą. 

Todas nudūrė akis ir pamatė esąs nuogas. Trumputis penis visiš- 
kai sukietėjo ir styrojo pakrypęs aukštyn nuo retokų gaktiplaukių. Jis 
užsimovė dirbtinę varpą. Anga pasirodė besanti siaura, tačiau vidinės 

sienelės buvo sudrėkintos kažkokiu lubrikantu. Trintis sukėlė malo- 
nius pojūčius. Ne šiaip malonius. Veikiau atimančius žadą. 

Pažvelgęs į merginą, pajuto keistą jausmą, tarsi mintys būtų nu- 
krypusios į joms skirtą vagą. Staiga viskas stojo į savo vietas. Durys 
prasidarė, ir Todas galės žengti į atsivėrusį tarpą. Kairiąja ranka jis 
suspaudė raudoną guminį bumbulą, nuleido kelius ant stalo, trumpam 
sustingo, įdėmiu žvilgsniu įvertindamas padėtį, nudelbdamas vikingo 
pimpalą, kyšantį iš liauno berniokiško kūno. 

Kažkur tolumoje girdėjosi prislopintas Diusanderio balsas: 

- Aštuoniasdešimt ketvirtasis bandymas. Elektros srovė, seksua- 
liniai stimulai, metabolizmas. Paremta Tiseno iškeltomis negatyvaus 
poveikio teorijomis. Subjektas - jauna žydaitė, maždaug šešiolikos 
metų, jokių randų, jokių išskirtinių žymių, jokių negalavimų... 

Belaisvė suriko, kai ją palietė dirbtinės varpos galiukas. Todas 
mėgavosi šūksniais, kaip ir bergždžiomis jos pastangomis išsivaduoti 
iš pančių ar bent jau suglausti išskėstas kojas. 

Štai ko nepamatysi žurnaluose apie karą, pagalvojo vaikinu- 
kas, tačiau tai vis vien egzistuoja. 

Jis grubiai įsiskverbė į merginą, ir ši užstaugė lyg gaisrinės sirena. 

Belaisvė šiek tiek pasiblaškė mėgindama juo atsikratyti ir pagaliau 
nurimo. Tysojo nejudėdama, kančios perkreiptu veidu. Todo penis 
lengvai slysčiojo suteptame dirbtinės varpos vamzdelyje. Žavinga. 
Dangiška. Jo pirštas spūsčiojo guminį bumbulą. 

Atokiau stovintis Diusanderis balsu skelbė alsavimo tankumą, 
pulso, kraujo spaudimo, alfa ir beta bangų duomenis, garsiai skaičia- 
vo frikcijas. 

Artėjant orgazmui, Todas suakmenėjo tvirtai gniauždamas raudo- 
ną bumbulą. Jo vokai pakilo aukštyn, akys išsprogo. Rausvoje bur- 
nos ertmėje suspurdėjo liežuvis. Rankas bei kojas nupurtė drebulys. 
Juosmenį persmelkė neapsakomas saldumas, užliejantis ir atslūgstan- 
tis, suvibravo kiekvienas raumuo, 

(o taip, kiekvienas raumuo įsitempė kaip styga) 

ir užplūdęs orgazmas prilygo, 

(ekstazei) “ 

prilygo... ach, jis prilygo... 

(su griausmu atslinkusiai pasaulio pabaigai) 

Atmerkti akis privertė lietaus šniokštimas. Jis gulėjo ant šono su- 
sirietęs į kamuoliuką, jausdamas, kaip krūtinėje pašėlusiu. greičiu 
tvinksi širdis. Papilvę šildė lipnus skystis. Vienai sekundei vaikinuką 
apėmė paniškas siaubas, kad jis gali mirtinai nukraujuoti... bet staiga, 
supratus, kas aptaškė slėpsnas, Todo vos nesupykino nuo šleikštulio 
protrūkio. Tai sperma. Pienelis. Baltas bizalas. Džiunglių syvai. Są- 
monėje sušmėžavo visi žodžiai, skaityti ant tvorų, persirengimo kam- 
barėliuose, degalinių tualetuose. Nieko panašaus jis netroško. 

Todas bejėgiškai suspaudė kumščius, mintyse atgaivino sapne 
jaustą orgazmą, nūnai išblėsusį, beprasmišką, gąsdinantį. Nervų 
mazgelius tebekuteno, tačiau akinantis dilgčiojimas pamažu nuslopo. 
Paskutinė po truputį blunkanti scena kėlė pasibjaurėjimą ir tuo pačių 
intrigavo. Tarsi atsikąstum tropikų vaisiaus ir per vėlai susigaudy- 
tum, jog nepaprastą saldumą minkštimui suteikė puvėsiai. 

Galų gale jis suvokė, ką privalės padaryti. 

Norint susigrąžinti normalų gyvenimą, beliko vienintelė išeitis. 
Diusanderį reikės nudaigoti. Užteks žaidimų ir istorijų. Dabar kalba- 
ma apie išgyvenimą. 

- Nudėk jį, ir viskas baigsis, - sušnibždėjo Todas klausydamasis 
lietaus, plaunančio medį, jausdamas, kaip ant pilvo džiūsta sperma. 
Kuždant atrodė, jog sumanymas pakankamai realus. 

Virš stačių laiptelių, vedančių į rūsį, ant lentynos, Diusanderis lai- 
kė tris ar keturis litrinius butelius “Senovės amžių" burbono. Senis 
žengdavo prie durų, atidarydavo jas (dažniausiai jau pusgirtis) ir nu- 
sileisdavo porą laiptų žemyn. Pasviręs viena ranka įsistverdavo į len- 
tyną, kita čiupdavo naują butelį už kakliuko. Rūsio grindis atstojo kie- 
ta, suplūkta dirva, ir Diusanderis, demonstruodamas veikiau prūsišką 
negu vokišką uolumą (Todo manymu), kartą per du mėnesius užlie- 
davo ją alyva, kad žemėje nesiveistų vabalai. Galbūt grindys ir ne- 
grįstos betonu, tačiau iškaršėlių kaulai visada lengvai lūždavo. Seni 
žmonės neišvengia nelaimingų atsitikimų. Skrodžiant lavoną paaiškės, 
jog “ponas Denkeris" buvo iki ausų prisipumpavęs alkoholio, kai “nu- 
krito“ nuo laiptų. 

Kas nutiko, Todai? 

Ponas Denkeris neatsiliepė, man pabeldus į duris, todėl at- 
rakinau jas raktu, kurį jis man davė. Kartais senukas užsnūs- 

davo dienos metu. Aš nuėjau į virtuvę ir pamačiau atlapotas 
rūsio duris. Nulipau laiptais, o jis... jis... 

Tuo momentu derėtų paplūsti ašaromis. 

Planas neabejotinai išdegs. 

Jis vėl taps savimi. 

Ilgą laiką būdraujant tamsoje, Todo ausis pasiekė slopstantis 
griaustinio, kuris tolo į vakarus, link Ramiojo vandenyno, dundėjimas, 
slėpiningi lietaus garsai. Jis manė, jog dėl galvoje sūkuriuojančių min- 
čių nepajėgs užmigti iki ryto, tačiau gana greitai sumerkė akis ir kir- 
mijo neregėdamas jokių sapnų, po smakru pasikišęs kumštį. Pabudo 
gegužės pirmąją, pirmą sykį per daugelį mėnesių visiškai pailsėjęs. 


11 

1975-ųjų gegužė 

Šis penktadienis buvo ilgiausias per visą Todo gyvenimą. Vieną 
pamoką po kitos jis sėdėjo klasėje nieko negirdėdamas, laukdamas 
paskutinių penkių minučių, nes būtent tuomet mokytojai išdalindavo 
Nevykėlių korteles. Kiekvieną kartą, kai jis arba ji eidavo pro šalį su 
šūsnimi nelemtų kortelių, vaikinuką užplūsdavo ledinė baimė. Kiek- 
vieną kartą, kai jis arba ji praslinkdavo ir nesustodavo, apsvaigęs To- 
das vos sutramdydavo iš gerklės besiveržiantį isterišką riksmą. 

Per algebrą jis jautėsi prasčiausiai. Stormanas priartėjo... padve- 
jojo... ir, Todui jau nusprendus, kad jis droš tolyn, padėjo ant stalo 
Nevykėlių kortelę. Berniukas nudelbė ją abejingu žvilgsniu. Sulaukęs 
katastrofos tegalėjo jausti viduje išsikerojusį šaltį. £4 gi, dingtelėjo 
jam, žaidimas pralaimėtas, jei Diusanderis nesumąstys dar ko 
nors, kuo aš labai abejoju. 

Jis apvertė kortelę be didelio susidomėjimo, tiesiog norėdamas 
pamatyti, kiek taškų pritrūko iki “C". Tikriausiai nedaug, tačiau sena- 
sis beširdis Stormanas nežinojo, ką reiškė žodis “gailestis". Todas iš- 
vydo, kad pažymiams - tiek raidėms, tiek skaičiams - skirti ploteliai 
neužpildyti. Komentarų skiltyje pamatė žinutę: /abai džiaugiuosi, 
jog man nereikėjo tau įteikti TIKROS kortelės! Čarlzas Storma- 
nas. 

Šįsyk galvą persmelkė toks stiprus svaigulys, kad atrodė, tarsi ji 
būtų virtusi helio pripildytu balionu. Todas iš visų jėgų įsikibo į stalo 
kraštą su maniakišku užsispyrimu sau kartodamas: tu neapalpsi, 

neapalpsi, neapalpsi. Kvaituliui pamažėle atslūgus, vaikinukas vos 
sutramdė norą pulti įkandin Stormano, jį apgręžti ir išbadyti akis ką 
tik nudrožtu pieštuku. Visgi sustabarėjęs Todo veidas neišdavė jokių 
emocijų, apie kurias bylojo nebent švelniai trūkčiojantis akies vokas. 

Skambutis, skelbiantis, jog baigėsi pamokos, nuaidėjo po penkio- 
likos minučių. Vaikinukas lėtai apėjo pastatą, kulniuodamas link dvi- 
račių stovų, nuleidęs galvą, vadovėlius pasikišęs po sulenkta dešini- 
ąja ranka, nekreipdamas nė menkiausio dėmesio į bėgančius, šurmu- 
liuojančius mokinius. Todas sumetė knygas į krepšį, pritvirtintą prie 
“Švino"' bagažinės, ir numynė pedalus traukdamas tolyn nuo mokyk- 
los. Diusanderio namų kryptimi. 

Ši diena tau bus lemtinga, senas kriene, pagalvojo jis. 


- Taigi, - prabilo Diusanderis, virtuvėje pasirodžius Todui, ir įsipylė 
į puodelį burbono, - kaltinamasis pakilo nuo teisiamųjų suolo. Kaip 
sekėsi? - jis sėdėjo krėsle įsisupęs į chalatą, užsimovęs pūkuotas, vil- 
nones blauzdas siekiančias kojines. Vaikštant namuose vienomis ko- 
jinėmis, labai lengva paslysti, dingtelėjo Todui. Nukreipus akis į Diu- 
sanderio dorojamą “Senovės amžių“ butelį paaiškėjo, kad šis pustuš- 
tis. 

- Nei “D"', nei “F". Nevykėlių kortelės negavau, - atsakė vaikinu- 
kas. - Birželį dar teks pagerinti kai kuriuos pažymius. Gal tik vieną 
kitą patenkinamą. Jei nenuleisiu rankų, šį ketvirtį iš visų dalykų bus 
vien “A" ir “B". 

- Žinoma, kad nenuleisi, - užtikrino Diusanderis. - Mes tuo pasi- 
rūpinsime. - Jis ištuštino puodelį ir vėl šliūkštelėjo sau burbono. - 
Reikia atšvęsti. - Senis kalbėjo retsykiais neaiškiai suveblendamas, ir 
Todas suprato, jog prakeiktas smirdžius jau pakankamai įkaušęs. Ki- 
taip tariant, pasiekęs sau įprastą apgirtimo lygį. Taip, šiandieną - ne- 
laimė įvyks šiandieną. 

Jis abejingai pažvelgė į Diusanderį ir suurzgė: 

- Švęsk vienas, suski. 

- Deja, pasiuntinukas dar neatnešė eršketo ir triufelių, - nepaisy- 
damas įžeidimo tarė senis. - Mūsų laikais pasitikėti negalima niekuo. 
Neatsisakysi paragauti “Rico" traškučių ir “Velvytos" sūrio, kol lau- 
kiame? 

- Ai, velniop, - numojo ranka Todas. - Tebūnie. 

Diusanderis atsistojo (stuktelėjo vieną kelį į stalo kampą ir susi- 
raukė iš skausmo), žengė prie šaldytuvo, iš kurio ištraukė sūrį. Stal- 
čiuje sužvejojo peilį, iš spintelės paėmė lentutę, iš duoninės - “Rico" 
traškučių pakelį. 

- Į vaišes, be abejo, prileista prūsiškos rūgšties, - pareiškė ant sta- 
lo padėdamas sūrį ir sausainius. Diusanderis išsiviepė, ir Todas pa- 
matė, kad jis vėl neįsistatęs dirbtinių dantų. Vis dėlto berniuko veide 
irgi nušvito šypsena. 

- Koks tylus šiandieną! - sušuko senis. - Aš tikėjausi, jog tu 
strykčiosi kaip ant spyruoklių. - Jis užsivertė puodelį, nurijo burbono 
likučius ir patenkintas sučepsėjo. 

- Matyt, iki šiol jaučiuosi apkvaitęs. - Todas atsikando traškučio - 
jau seniai valgydavo viską, ką pasiūlydavo Diusanderis. Juk tas ma- 
nė, kad vaikis perdavė draugui kompromituojantį laišką. Suprantama, 
nieko panašaus Todas nedarė, nes neturėjo bičiulių, kuriais galėtų 
taip pasitikėti. Senis greičiausiai numanė tiesą, bet nepasikliovė savo 
spėjimu tiek, kad drįstų imtis tokios kraštutinės priemonės, kaip 
žmogžudystė. 

- Apie ką gi mes šiandieną kalbėsimės? - pasiteiravo Diusanderis 
išmaukęs burbono likučius. - Leisiu tau atsipūsti nuo mokslų. Džiau- 
giesi, ar ne? - kaip reikiant įkaušęs senis tardavo žodžius su aiškiu 
akcentu, kurio Todas neapkentė iš visos širdies. Tiesa, dabar vaiki- 
nukui tai nerūpėjo. Jis jautėsi ramus ir atsipalaidavęs. Pažvelgė į ran- 
kas, turinčias nustumti auką nuo laiptelių, ir šios atrodė kaip visada. 
Nė trupučio nedrebėjo. 

- Man tas pats, - atsiliepė Todas. - Šnekėk, apie ką nori. 

- Gal tau papasakoti apie ypatingąjį mūsų gamintą muilą? Privers- 
tinio homoseksualumo tyrimus? Gal norėtum išgirsti, kaip pabėgau iš 
Berlyno, į kurį sugrįždamas padariau idiotišką klaidą? Nedaug trūko, 
kad mane būtų sučiupę. - Jis gestu parodė besiskutąs šeriuotą 
skruostą ir nusijuokė. 

- Bet ką. Man nusispjaut, kokia tema kalbėsi. - Vaikinukas nenu- 
leido akių nuo Diusanderio, kuris pažvelgė į tuščią butelį, atsistojo ir 
stvėręs jį už kakliuko nusviedė į šiukšlių dėžę. 

- Ne, tu nenusiteikęs nė vienam iš šitų pasakojimų, - senis mąsliai 
pastovėjo prie šiukšliadėžės ir nupėdino per virtuvę link rūsio durų. 

Slysdamos nelygiu linoleumu, švelniai sušiugždėjo vilnonės kojinės. - 
Šiandieną tu išklausysi istorijos apie seną išsigandusį žmogų. 

Nusisukęs nuo stalo Diusanderis atlapojo duris. Todas tylutėliai 
pakilo nuo kėdės. 

- Tas žmogus bijojo vieno berniuko, kuris, kad ir kaip būtų keista, 
tapo jo draugu. Sumanaus berniuko. Mama vadino jį “gabiu moki- 
niu", ir senukas išsiaiškino, jog vaikelis išties nestokoja gabumų, tik 
ne tose srityse, apie kurias galvojo motina. 

Diusanderis sugraibė senovišką prie sienos pritvirtintą elektros 
jungiklį, pabandė jį spūstelėti savo gumbuotais, išsukinėtais pirštais. 
Todas nuslinko - veikiau nučiuožė - linoleumu, aplenkdamas girgž- 
dančius grindų plotelius. Jis pažinojo šią virtuvę neblogiau už savąją. 
Gal net geriau. 

- Iš pradžių berniukas nebuvo seno žmogaus bičiuliu. - Pagaliau 
nuspaudęs jungiklį Diusanderis nusileido į rūsį per vieną laiptelį - pa- 
statė koją nerūpestingai kaip tikras užkietėjęs alkoholikas. - Iš pra- 
džių senukas negalėjo pakęsti vaikio. Vėliau ėmė savotiškai... mė- 
gautis nauja draugija, nors nepasitenkinimo neatsikratė. - Jis dėbsojo 
į lentyną įsikibęs į turėklą. Todas, šaltas kaip ledo luitas, sustojo už 
nugaros svarstydamas, ar vieno stipraus stumtelėjimo užtektų, norint 
atplėšti Diusanderį nuo turėklų. Galop nutarė sulaukti, kol senis pa- 
svirs į priekį. 

- Senukui džiaugsmą teikė lygybės jausmas, - pratęsė Diusande- 
ris. - Supranti, jaunasis bernelis ir pagyvenęs vyriškis laikė vienas 
kitą mirtinuose gniaužtuose. Kiekvienas žinojo tai, ką kitas norėjo iš- 
saugoti paslaptyje. Bet staiga... staiga senis susiprotėjo, jog padėtis 
keičiasi. Taip. Jis buvo beprarandąs savo įtaką - galbūt dalį, o gal ir 
visą, priklausomai nuo to, į kokią neviltį puolė berniokas ir kiek proto 
jis turėjo. Vieną iš ilgų bemiegių naktų senoliui toptelėjo, kad jam de- 
rėtų rasti naują būdą, kaip įtakoti vaikį. Savo saugumo sumetimais. 

Diusanderis atitraukė ranką nuo turėklų ir palinko virš stačių rū- 
sio laiptelių, tačiau Todas nė nesukmutėjo. Atlėgstantį kaulus sting- 
džiusį šaltį pakeitė karštas pyktis bei sąmyšis. Diusanderiui sugriebus 
naują butelį, vaikinukas niauriai pagalvojo, kad niekur kitur taip ne- 
dvokia, kaip seno krieno rūsyje, nepaisant jokių kvapnių alyvų. Įtrau- 

kus į šnerves atgrasaus tvaiko atrodydavo, jog ten, apačioje, kažkas 
nudvėsė. 

- Taigi senukas išlipo iš lovos. Ką reiškia miegas senam žmogui? 
Nieko ypatinga. Jis prisėdo prie stalo mąstydamas, kaip gudriai įtrau- 
kė vaikį į savo nusikaltimus, kuriuos jaunasis neklaužada grasino at- 
skleisti policijai. Prisiminė, kaip uoliai, su kokia energija berniukas 
plušėjo, kad ištaisytų prastus pažymius. Suvokė, jog, pagerėjus reika- 
lams mokykloje, jam nebereikės senuko. Jei šis numirs, bernelis at- 
gaus laisvę. 

Jis atsigręžė, už kakliuko laikydamas pilną “Senovės amžių“ bur- 
bono butelį. 

- Aš puikiai tave girdėjau, - švelniai pratarė. - Nuo tos akimirkos, 
kai atstūmei kėdę ir pakilai. Tu ne toks tylus, koks manai esąs, vai- 
ke. Kol kas nemoki sėlinti neišspausdamas nė garso. 

Todas nutylėjo. 

- Taigi! - sušuko Diusanderis grįždamas į virtuvę ir užtrenkdamas 
rūsio duris. - Senukas viską užrašė, nicht wahr? Nuo pirmo iki pas- 
kutinio žodžio. Kai pagaliau baigė, lauke jau aušo, o rankas varstė 
skausmingi artrito dūriai - verdammt* artrito, - tačiau pirmą kartą per 
daugelį savaičių jis jautėsi puikiai. Saugiai. Išsitiesęs ant savo lovos, 
išmiegojo iki popietės. Tiesą sakant, jei būtų kirmijęs ilgiau, būtų pra- 
žiopsojęs savo mėgstamą serialą apie ligoninę. 

Vėl įsitaisęs supamajame krėsle Diusanderis išsitraukė iš kišenės 
sudilusį lenktinį peilį su geltonu dramblio kaulo kotu ir ėmė uoliai 
pjaustinėti plastiko sluoksnį, dengiantį butelio dangtelį. 

- Rytojaus dieną senukas apsirengė geriausiu kostiumu ir nuėjo į 
banką, kur laikė savo kuklias santaupas. Kreipėsi į vieną tarnautoją, 
kuris mielai pateikė atsakymus į visus rūpimus klausimus. Jis išsi- 
nuomojo depozitinę dėžutę, o tarnautojas paaiškino, jog šios raktus 
turės tiktai senukas ir bankas. Norint atidaryti dėželę, prisireiks abie- 
jų raktų. Pažiūrėti, kas į ją įdėta, galėtų tik tas asmuo, kuris gautų iš 
senio leidimą, patvirtintą notaro. Žodžiu, bankui patikėtas turtas bus 
neprieinamas niekam. Su viena išlyga. 

Diusanderis prašiepė bedantę burną spoksodamas į baltą, sustin- 
gusį Todo Baudeno veidą. 

- Kalbu, žinoma, apie dėžutės savininko mirtį, - patikslino. Te- 
*Prakeikto (vok.). 

bevypsodamas, nenuleisdamas akių nuo vaikinuko, įsikišo sulenkiamą 
peilį į chalato kišenę, atsuko butelio dangtelį ir šliūkštelėjo burbono į 
puodelį. 

- Kas įvyks tada? - sušvokštė Todas. 

- Tuomet banko tarnautojas atrakins dėžutę Vidaus įplaukų tarny- 
bos atstovo akivaizdoje, įtrauks į aprašą jos turinį. Tesuras dvylikos 
puslapių dokumentą. Neapmokestinamą... bet nepaprastai įdomų. 

Todo rankų pirštai susirakino tarpusavyje. 

- Tu negali taip elgtis, - išspaudė jis nepatikliai, nuostabos kupinu 
balsu - taip veblentų tas, kuris išvystų lubomis rėpliojantį žmogų. - 
Tu negalėjai... negalėjai to padaryti. 

- Berneli, - meiliai tarstelėjo Diusanderis. - Aš padariau. 

- Bet... aš... tu... - jis agoniškai sustūgo: - Tu senas! Negi neži- 
nai, kad esi iškaršęs! O jeigu mirsi? Gali pakratyti kojas bet ku- 
riuo metu! 

Diusanderis atsistojo, pravėrė vieną iš spintelių, kabančių ant sie-. 
nos, nuo lentynos paėmė nedidukę stiklinę, kurioje kažkada glūdėjo 
džemas. Aplink jos pakraštį šoko nupiešti animacinių filmukų veikė- 
jai. Todas juos visus atpažino - Fredas ir Vilma Flinstounai, jų dukre- 
lė Akmenėlė, Barnis ir Betė Rablai bei šių sūnus Bum-Bum. Jis už- 
augo žiūrėdamas tuos filmukus. Nūnai stebeilijosi į Diusanderį, kuris 
čiupo indų pašluostę, teatrališkai nuvalė stiklinę, pastatė ją ant stalo 
ir įkliukino burbono, daugmaž per piršto storį. 

- Kam to reikia? - sumurmėjo Todas. - Aš negeriu. Alkoholį liuo- 
bia tik tokie apsmurgę alkoholikai, kaip tu. 

- Pakelk stiklinę, berniuk. Tai ypatinga proga. Šiandieną tu išger- 
si. 

Vaikinukas paspoksojo į senį dar kelias sekundes ir galų gale pa- 
ėmė stiklą. Diusanderis barkštelėjo į jį savo pigiu keraminių puodeliu. 

- Skelbiu tostą, berneli - už ilgą gyvenimą. - Vienu gurkšniu iš- 
maukęs savąją porciją senis prapliupo krizenti. Lingavo krėsle šlap- 
sėdamas kojinėmis į linoleumą, vis nesiliovė prunkštęs, ir Todas pa- 
galvojo, jog dar niekada anksčiau jis taip nepriminė grifo - į chalatą 
įsisupusios šlykščios maitėdos. 

- Aš tavęs nekenčiu, - sukuždėjo vaikinukas. Diusanderis vos ne- 
paspringo nuo juoko. Veidas papilkėjo, ir atrodė, kad jis vienu metu 

krenkščia, kvaksi bei dūsta. Išsigandęs Todas pašoko, įniko tapšnoti 
per senio nugarą, kol praėjo kosulio priepuolis. 

- Danke schon*, - padėkojo Diusanderis. - Paragauk savo gėri- 
mo. Tau nepakenks. 

Todas užsivertė stiklinę. Savo skoniu burbonas priminė šleikštų 
sirupą nuo peršalimo, negana to, jis nudegino skrandį. 

- Sunku patikėti, jog tu mauki šitą bizalą kiaurą dieną, - burbtelėjo 
sudrebėjęs, dėdamas stiklinę ant stalo. - Tau metas išsiblaivyti. Mesk 
gerti ir rūkyti. 

- Ach, koks jaudinantis nerimas dėl mano sveikatos, - nusišypsojo 
Diusanderis ir iš tos pačios chalato kišenės, kurioje prasmego sulen- 
kiamas peilis, išgraibė suglamžytą pakelį cigarečių. - Man nemažiau 
rūpi tavo gerovė. Kasdieną laikraštyje skaitau, kaip judriose sankry- 
žose žūsta dviratininkai. Trenk šalin savo “Šviną"'. Dažniau vaikš- 
čiok. Arba važinėk autobusu kaip aš. 

- Užsikrušk! - atrėžė Todas. 

- Berneli mielas, - vėl prajuko Diusanderis įsipildamas eilinę dozę 
burbono. - Nejau iki šiol nesupratai, jog mes krušame vienas kitą? 


Vieną dieną, maždaug po savaitės, sėdėdamas apleistame trauki- 
nių perone, Todas svaidė šlakbetonio nuoskalas ant surūdijusių, pik- 
tžolėmis apžėlusių bėgių. 

Ir kodėl aš nenudėjau to išperos? 

Todėl, kad jis visada pasikliaudavo sveika nuovoka, į galvą užkly- 
do logiškas atsakymas. Kam stengtis? Anksčiau ar vėliau Diusande- 
ris nusibaigs, ir, žinant apie blogus senio įpročius, su šiuo pasauliu jis 
turėtų atsisveikinti pakankamai greitai. Kad ir kaip padžiautų autus - 
nusiritęs rūsio laipteliais ar pastipęs vonioje nuo širdies smūgio, - tie- 
sa vis vien išaiškės. Todas bent jau būtų galėjęs pasimėgauti nusuk- 
damas senojo maitvanagio sprandą. 

Anksčiau ar vėliau... ši frazė prieštaravo logiškiems samprotavi- 
mams. 

Ko gero, vėliau, pagalvojo vaikinukas. Nepaisant visų cigare- 
čių ir alkoholio, jis - velniškai gajus. Jei sugebėjo išsilaikyti 
tiek metų... gal įstengs pratempti dar ilgiau. 

Iš po kojų atsklido duslus šnarpštimas. 

*Labai ačiū (vok.). 

Todas stryktelėjo nušveisdamas šalin saują akmenėlių. Keistas 
kimus kvarksėjimas pasikartojo. 

Jis įsitermpė pasirengęs leistis į kojas, bet daugiau nieko neišgirdo. 
Už devynių šimtų jardų, virš piktžolėmis ir šiukšlėmis nusėto akligat- 
vio, kuriame dunksojo apleisti pastatai bei pilnos rakščių, persikreipu- 
sios platformos ir svyravo rūdžių išėstos grandininės tvoros, link ho- 
rizonto driekėsi aštuonių juostų autostrada. Po šalį prašvilpiantys au- 
tomobiliai žybčiojo saulėje nelyginant egzotiški kietakiaučiai vabalai. 
Ana ten plyti greitkelis, o čia stovi Todas, aplinkui daugiau nieko nė- 
ra, išskyrus kelis paukščius... ir tai, kas šnirpštė. 

Jis atsargiai priklupo keturpėsčias, žvilgtelėjo po platforma. Gels- 
vose piktžolėse, tuščių skardinių ir dulkėtų senų butelių apsuptyje, gu- 
lėjo valkata. Nenusakomo amžiaus. Todo manymu, daugmaž tarp 
trisdešimties ir keturių šimtų metų. Mėlynanosis vilkėjo dryžuotus su- 
džiūvusių vėmalų pluta apsitraukusius marškinėlius, gerokai per dide- 
les kelnes, avėjo pilkus odinius batus, kuriuos išvagojo nemažiau kaip 
šimtas įtrūkimų. Plyšiai žiojėjo it agoniško skausmo perkreiptos bur- 
nos. Todui pasirodė, kad jis smirda kaip Diusanderio rūsys. 

Į raudonus ratilus įspraustos benamio akys lėtai prasimerkė ir 
blausiai, abejingai įsispigino į berniuką, priversdamos šį pagalvoti apie 
kišenėje slypintį “Žvejo" modelio šveicarišką peilį, kurį pernai įsigijo 
sporto prekėse, “Redondo paplūdimyje". Mintyse Todas išgirdo jį ap- 
tarnavusio pardavėjo balsą: /u išsirinkai geriausią peilį, sūneli - 
galbūt kada nors jo ašmenys išgelbės tau gyvybę. Po velnių, 
kasmet mes parduodame po tūkstantį penkis šimtus šveicariškų 
peilių. 

Po tūkstantį penkis šimtus vienetų per metus. 

Įkišęs ranką į kišenę jis užčiuopė geležtę. Sąmonės akimi išvydo, 
kaip Diusanderis darbuojasi savo lenktiniu peiliuku, nuo burbono bu- 
telio lėtai pjaudamas plastiko apvalkalą. Po akimirkos suvokė, kad jo 
vyriškumas sukietėjo, ir pajuto kūną nutvilkiusį šaltį. 

Apskuręs bastūnas delnu nusišluostė suskeldėjusias lūpas, sudrė- 
kino jas liežuviu, nuo nikotino įgavusiu šlapimo atspalvį, ir sukrenkštė: 

- Turi dešimt centų, vaiki? 

Ledinė Todo veido išraiška nepakito. 

- Privalau keliauti į Los Andželą. Reikia dešimtuko autobusui. 

Ten man pasiū-ū-ūlys darbą. Argi toks mielas vaikis neturės dešim- 
ties centų? Gal net ketvertuko? . 

Taip, sūnau, su šituo peiliu galima lengvai išskrosti mėnulžu- 
vę. Velniai rautų, netgi prakeiktą marliną, jei tik prisireiktų. 
Kasmet jų įsigyjama po pusantro tūkstančio. Jais prekiauja 
kiekviena sporto arba kariškų reikmenų parduotuvė. Jei nu- 
spręsi papjauti kokį purviną, apsisnarglėjusį girtuoklėlį, niekam 
nepavyks susekti šių ašmenų savininko. NIČNIEKAM. 

Pritilęs apskretėlio balsas virto šnabždesiu. 

- Už dolerį taip smagiai tau nučiulpsiu, kad niekada to neužmirši. 
Iš laimės ištikš tavo smegenys, vaiki, ir... 

Todas ištraukė ranką iš kišenės. Nežinojo, ką laiko delne, kol ne- 
atgniaužė kumščio. Du ketvertukai, pora penkių centų monetų, vie- 
nas dešimtukas. Smulkmė po vieną centą. Jis sviedė visa tai valkatai 
į glėbį ir spruko. 


12 

1975-ųjų birželis 

Todas Baudenas, jau keturiolikmetis, atriedėjo takeliu, įsirėžiančiu 
į Diusanderio namą, ir sustojęs nuleido dviračio kojelę. “L.A. Times“ 
gulėjo ant apatinio laiptelio. Jis pakėlė laikraštį, nukreipė akis į skam- 
butį, po kuriuo buvo pritvirtintos lentelės su netikra pavarde - ARTU- 
RAS DENKERIS - ir aiškinimu, esą PREKYBOS AGENTAI NE- 
PAGEIDAUJAMI. Skambučio, be abejo, nelietė, nes turėjo savo 
raktą. 

Kažkur netoliese urzgė ir tarškėjo žoliapjovė. Dirstelėjęs į Diu- 
sanderio veją Todas pamatė, jog ši pernelyg suvešėjusi. Teks priminti 
seniui, kad jis paieškotų berniuko, kuris nupjautų žolę. Paskutiniu 
metu Diusanderis nuolat užmiršdavo įvairias smulkmenas. Galbūt 
viskuo kaltas iškaršimas, o gal “Senovės amžiai", ištrynę vieną kitą 
smegenų vingį. Mintis, užklydusi į keturiolikmečio galvą, akivaizdžiai 
priklausė subrendusiam žmogui. Tačiau dabar jis dažnai mąstydavo 
kaip suaugęs ir, tiesą sakant, retai kada tuo džiaugdavosi. 

Todas atrakino laukujes duris. 

Įžengęs į virtuvę ir išvydęs Diusanderį, kuris sėdėjo krėsle sustin- 
gęs, truputį pakrypęs į šoną, vaikis kaip visada pajuto siaubo dūrį. 
Ant stalo, prie pat puodelio, stovėjo pustuštis.burbono butelis. Ant 

majonezo dangtelio, šalia kitų sumaigytų nuorūkų, gulėjo iki galo su- 
smilkusi, pelenų stulpeliu virtusi cigaretė. Senis kėpsojo prasižiojęs. 
Veidas buvo pageltonavęs. Virš ranktūrių karojo ilgos suglebusios 
rankos. Atrodė, kad jis nekvėpuoja. 

- Diusanderi, - kimiai šūktelėjo Todas, - kelkis. 

Jį užliejo palengvėjimo banga, kai senis krūptelėjo, sumirksėjo ir 
galų gale išsitiesė. 

- Čia tu? Taip anksti? 

- Paskutinę dieną prieš atostogas pamokos visada baigiasi anks- 
čiau, - atšovė Todas ir mostelėjo į cigaretę, prilipusią prie majonezo 
dangtelio. - Vieną dieną tu padegsi namą. 

- Visko gali būti, - abejingai atsiliepė Diusanderis. Sugraibęs ciga- 
retes išspriegė vieną iš pakelio (šioji vos nenusirideno nuo stalo) ir 
užsirūkė. Po pirmo įtraukto dūmo ėmė nesuvaldomai kriokti. Pasi- 
bjaurėjęs Todas susiraukė. Kai iškriošėlį supurtydavo kosulio prie- 
puoliai, vaikinukui dingodavosi, kad jis išspjaus pilkšvus plaučių gaba- 
lėlius... ir tuo pačiu šiepsis iki ausų. 

Pagaliau nustojęs krenkšti senis paklausė: 

- Ką čia turi? 

- Pažymių knygelę. 

Diusanderis stvėrė ją, atvertė, patraukė nuo akių per rankos ilgį, 
kad galėtų įskaityti, kas parašyta. 

- Anglų kalba... “A". Amerikos istorija... “A". Gamtos mokslai... 
“B" su pliusu. Aplinkinės bendruomenės pažinimas... “A". Prancūzų 
kalba... “B" su minusu. Algebros pradmenys... “B". - Jis pakėlė 
akis. - Labai gerai. Kaip ten sako jaunimas - tu išsaugojai savo kum- 
pius, berneli. Tau dar reikės pagerinti vidurkius, surašytus paskutinia- 
me stulpelyje? 

- Iš prancūzų kalbos ir algebros, bet nedaugiau kaip aštuoniais ar 
devyniais balais. Nemanau, jog mūsų paslaptis išaiškės. Esu tau sko- 
lingas. Nė kiek tuo nesididžiuoju, bet turiu pripažinti tiesą. Taigi ačiū. 

- Kokia jaudinanti kalba. - Nusišaipęs Diusanderis vėl sudrebėjo 
nuo kosulio priepuolio. 

- Nuo šiol matysimės rečiau, - tarė Todas, ir senis bematant lio- 
vėsi kriokęs. 

- Tikrai? - ganėtinai mandagiai pasitikslino. 

- Aha, - linktelėjo vaikinukas. - Nuo birželio dvidešimt penktos 

mėnesiui išvykstame į Havajus. Rugsėjį pradėsiu lankyti mokyklą ki- 
tame miesto gale. Turėsiu važinėti autobusais. 

- O taip, aišku - nenori savo klasėje matyti Schwarzen*. - Diu- 
sanderis abejingai pašnairavo į musę, ropinėjančią ant raudonais ir 
baltas kvadratėliais išmargintos klijuotės. - Jau dvidešimt metų Ame- 
rika nerimauja ir inkščia dėl Schwarzen. Tačiau mes žinome, kaip iš- 
spręsti šią problemą... ar ne, berneli? - jis išviepė bedantę burną, ir 
Todas nudūrė žemyn akis jausdamas, kaip skrandį sutraukia pažįsta- 
mas šleikštulys, sumišęs su siaubu, neapykanta, geismu padaryti kaž- 
ką kraupaus, ką įmanoma išvysti tiktai sapnuose. 

- Klausyk, aš ketinu stoti į koledžą, - tarė Todas. - Dar porą metų 
teks praleisti vidurinėje, bet apie aukštąjį mokslą jau pradėjau mąstyti 
dabar. Netgi žinau, kokią sritį pasirinksiu. Istoriją. 

- Nuostabu. Tas, kuris nesimokys iš praeities... 

- Užsičiaupk. 

Diusanderis mielai pakluso reikalavimui suprasdamas, jog ber- 
niūkštis dar nebaigė kalbėti. Jis sunėrė rankas ant krūtinės ir pažvel- 
gė į vaikį. 

- Aš galėčiau susigrąžinti laišką iš draugo, - staiga išpylė Todas. 
- Duočiau tau jį perskaityti, o paskui tavo akivaizdoje sudeginčiau vi- 
sus puslapius. Jei tik... 

- „jei tik atsiimčiau iš banko tam tikrą dokumentą. 

- Na... taip. 

Senis pompastiškai, apsimestinai liūdnai atsiduso. 

- Berneli mielas, tu vis dar nesuvoki, kokioje padėtyje mudu atsi- 
dūrę. Niekada nepajėgei to įsisąmoninti. Gal todėl, jog tesi vaikas... 
nors ne, jau nuo pat mūsų pažinties pradžios tu atrodei labai suaugęs 
vaikas. Žinai, kodėl neįstengi apsvarstyti galimų savo poelgių pasek- 
mių? Ogi dėl absurdiško amerikiečiams būdingo perdėto pasitikėjimo 
savimi. 

Todas prasižiojo, tačiau Diusanderis jį nutildė valdingai pakelda- 

- Neprieštarauk man. Aš sakau tiesą. Elkis, kaip tinkamas. Išeik 
iš mano namų, daugiau niekada čia nesirodyk. Ar man pavyktų tave 
sustabdyti? Aišku, ne. Smagiai praleisk laiką Havajuose, tuo tarpu aš 
kiurksosiu karštoje, taukais pradvisusioje virtuvėje laukdamas, kol šį- 


*Juodukai (vok.). 

met Schwarzen iš Votso vėl panūs žudyti policininkus ir deginti savo 
sumautus būstus. Ne mano jėgoms tave kontroliuoti. Lygiai taip pat 
sėkmingai galėčiau bandyti suvaldyti senėjimo procesą. 

Jis nudelbė Todą tokiu įdėmiu žvilgsniu, kad berniukas pasuko į 
šoną akis. 

- Giliai širdyje tu man nepatinki. Niekas manęs nepriverstų tave 
pamėgti. Tu pats užsikorei ant mano galvos. Esi neprašytas svečias 
mano namuose. Dėl tavo įgeidžių privalėjau atverti slaptas kriptas, 
kurių galbūt nevertėjo judinti, nes kai kurie lavonai buvo palaidoti gy- 
vi, ir keletas iš jų tebealsuoja. 

Tu įsipainiojai į melo tinklą, bet ar aš tavęs gailiuosi? Grūss 
Gott! Kaip pasiklosi, taip išsimiegosi. Ar man derėtų tave užjausti dėl 
to, kad prastai miegi? Na, jau ne... Nejaučiu tau jokio gailesčio, tu 
nuolat stovėjai man skersai gerklės, tačiau, bėgant laikui, pradėjau 
tave šiek tiek gerbti. Todėl nebandyk mano kantrybės prašydamas 
antrą kartą viską aiškinti. Mes galėtume vienas kitam parodyti kom- 
promituojančius dokumentus ir juos sunaikinti šioje virtuvėje. Bet 
mudviejų padėtis nepasikeistų nė per nago juodymą. 

- Aš nesuprantu... 

- Nieko keista. Juk tu niekada negalvojai apie savo veiksmų pa- 
darinius. Atidžiai paklausyk, vaike. Tarkim, mes sudeginsime laiškus 
ant šito stiklainio dangtelio. Bet iš kur man žinoti, ar tu neturi kopijos? 
Gal net dviejų kopijų arba trijų? Už penkis centus jų pasidaugintum 
bet kuriame kopijavimo paslaugų skyriuje. Išleidęs dolerį, galėtum 
apeiti dvidešimt kvartalų ir išklijuoti lapus su mano mirties nuospren- 
džiu ant kiekvieno kampo. Pakrutink smegenis! Sakyk, kaip man būti 
tikram, jog tu nieko panašaus neiškrėtei? 

- Aš... na, aš... aš... - sutrikęs Todas prikando liežuvį. Staiga odą 
nutvilkė karštis, ir berniukas nejučia prisiminė nutikimą, įvykusį prieš 
šešerius ar septynerius metus. Kartu su draugu jis šliaužė kanaliza- 
cijos vamzdžiu, nutiestu už miesto, po senuoju krovininiam transportui 
skirtu aplinkkeliu. Kur kas liesesnis bičiulis nesunkiai įveikė vamzdį... 
užtat Todas įstrigo. Tuo momentu ūmai suprato, jog virš galvos kybo 
storas žemių sluoksnis, pajuto slegiantį svorį, ir kai keliu nudundėjo į 
Los Andželą traukiantis vilkikas su priekaba, kuris sudrebino uolas, 
privertė gofruotą vamzdį suvibruoti ir išgauti žemą, nemelodingą, 
grėsmingą natą, jis ėmė klykti, beprotiškai muistytis spirdamasis ko- 

jomis, skverbdamasis į priekį, šaižiu riksmu melsdamas pagalbos. 
Galų gale vėl pajudėjo ir išsiropštęs iš vamzdžio akimoju apalpo. 

Diusanderis ką tik pateikė elementarų dviveidiškumo pavyzdį, ku- 
ris niekada nebuvo šovęs Todui į galvą. Vis labiau kaisdamas jis pa- 
galvojo: aš neverksiu. 

- Beje, iš kur tu žinai, kad aš nenunešiau į banką dviejų kopijų... 
vieną sudeginčiau, o kitą pasilikčiau. 

Įkalintas... įkalintas kaip kanalizacijos vamzdyje, ir kas da- 
bar man galėtų padėti? Ką turėčiau kviestis šaukdamasis pa- 
galbos? 

Krūtinėje eikliau įniko tvaksėti širdis. Ant plaštakų ir sprando iš- 
tryško prakaito lašai. Jis prisiminė baimę, apėmusią vamzdyje, suplė- 
kusio vandens tvaiką, vėsų briaunotą metalą, spaudusį šonus. Prisi- 
minė, koks karštis jį mušė ir kaip liejosi nevilties ašaros. 

- Net jei paprašytume trečios nešališkos pusės mums padėti, abe- 
jonių vis vien niekada neatsikratytume. Patikėk, berneli, tai - padėtis 
be išeities. 

Įkalintas... įkalintas kanalizacijos vamzdyje, iš kurio nie- 
kaip neišsigausiu. 

Prieš akis papilkėjo pasaulis. Aš neklyksiu. Neapalpsiu. Jis pri- 
sivertė susitvardyti. 

Diusanderiui geriant burboną, jo akys, žybsinčios virš puodelio 
krašto, įsmigo į Todą. 

- Pasakysiu tau dar šį tą. Pirmiausia, jei paaiškėtų, jog su manimi 
ilgą laiką bendravai, tačiau niekam nepasakojai, kas aš esu, tave nu- 
baustų sąlygiškai lengvai. Visai įmanoma - veikiau, tikėtina, - kad 
istorija taip ir neprasiskverbtų į laikraščius. Kartą, kai išsigandau, jog 
palūši ir viską išduosi, pagąsdinau tave mažamečių kalėjimu. Ar pats 
tuo tikėjau? Ne... aš elgiausi kaip tėvas, kuris baugina sūnų “baubu", 
tokiu būdu ragindamas jį grįžti namo prieš sutemstant. Abejoju, ar ta- 
ve nusiųstų į koloniją, tiktai ne šitoje šalyje, kurioje žmogžudžiams tei- 
sėjai pliaukšteli per delnus ir po dvejų metų atostogų, praleistų patai- 
sos namuose spoksant į spalvotą televizorių, vėl išspiria į gatves. 

Tačiau tokios naujienos galėtų sužlugdyti tavo gyvenimą. Mano 
surašyti dokumentai, žinoma, išliks... galbūt žmonės pradės apie juos 
skleisti gandus. Toks pikantiškas skandalas neišsivadės - bus užkimš- 
tas butelyje tarytum vynas. Pasirinkta tylėjimo taktika po daugelio 

metų, ko gero, pridarytų tau nepataisomos žalos. Jei tiesa išaiškėtų 
šiandieną, žmonės pasakytų - “Ach, juk jis tėra vaikas!" - nežinoda- 
mi, skirtingai nuo manęs, koks subrendęs vaikas tu esi. Tarkim, kad 
nusibaigčiau tau besimokant paskutinėse vidurinės mokyklos klasė- 
se. Įdomu, kaip tuomet jie reaguotų, berniuk, išgirdę, jog žinojai apie 
mane nuo 1974-ųjų, tačiau tylėjai lyg vandens į burną prisisėmęs? 
Tavęs, žinoma, nepagirtų. Būtų tikra katastrofa, jei tave demaskuotų, 
kai įstotum į koledžą. Jaunam vyriškiui, pradedančiam savo verslą, tai 
prilygtų Armagedonui. Ar tu mane supranti? 

Todas neatsiliepė, bet Diusanderis atrodė patenkintas. Sulinksėjęs 
galva pratęsė: 

- Visų antra aš netikiu, jog tu turi laišką. 

Vaikinukas sugebėjo išsaugoti šaltą pokerio lošėjo išraišką, tačiau 
persigando, kad iš nuostabos jo akys išsprogo. Varstomas akylo, 
kiaurai permatančio Diusanderio žvilgsnio, nelauktai susiprotėjo, jog 
per savo gyvenimą seniui teko kvosti šimtus, gal net tūkstančius 
žmonių. Jis buvo savo srities specialistas. Todą apėmė jausmas, ta- 
rytum jo galva virto stikliniu gaubtu, kurio viduje kirbančios mintys 
užsižiebdavo didžiosiomis raidėmis. 

- Aš paklausiau savęs, kuo tu galėtum besąlygiškai pasitikėti. 
Kas tavo draugai? Su kuo tu bendrauji? Kas nusipelnė šito berniu- 
ko... nepriklausomo, neįtikėtina savitvarda pasižyminčio berniuko iš- 
tikimybės? Man šovė tik vienas atsakymas - niekas. 

Diusanderio akys sutvisko. 

- Daug sykių bandžiau apskaičiuoti savo šansus. Aš tave pažįstu, 
neblogai perpratau tavo būdą - aišku, ne idealiai, kadangi pažvelgti į 
tamsiausias kerteles, slypinčias kito žmogaus širdyje, praktiškai ne- 
įmanoma, - tačiau neįsivaizduoju, ką tu veiki ir sų kuo susitikinėji už 
mano namo ribų. Todėl sau tariau: “Diusanderi, neatmesk tikimybės, 
jog tu klysti. Nejau po tiek metų nori būti sugautas ir nužudytas vien 
todėl, kad susidarei klaidingą nuomonę apie berniuką?" Jei būčiau 
jaunesnis, tikriausiai negalėčiau atsispirti pagundai surizikuoti. Šiaip 
ar taip, tikimybė, jog aš apsirikau, labai menka. Man pačiam keista - 
senstančiam žmogui, rodos, nebeturėtų taip rūpėti gyvenimo ir mir- 
ties klausimai... tačiau kuo toliau, tuo atsargesnis jis tampa. 

Senis atšiauriai pažvelgė į Todo veidą. 

- Privalau dar šį tą pridurti. Kai baigsiu kalbėti, galėsi keliauti į vi- 

sas keturias puses. Patarčiau neužmiršti: nors aš abejoju tavo laiško 
egzistavimu, savąjį tikrai parašiau. Mano minėtas dokumentas iš- 
ties padėtas į banką. Jei šiandieną arba rytoj numirčiau... viskas iš- 
aiškėtų. Viskas. 

- Šiaip ar taip, man galas. - Suglumęs Todas prunkštelėjo. - Ne- 
jau to nesupranti? 

- Anaiptol. Slenkant metams, tavo įtaka man silpnės - savo gyvy- 
bės ir laisvės aš nesiliausiu branginęs, tačiau po kurio laiko amerikie- 
čiai ir... o taip, ir netgi žydai numos į mane ranka. 

- Tikrai? Kodėl gi jie nepaleidžia to tipo, pavarde Hesas? 

- Jei tai priklausytų vien nuo amerikiečių, kurie žudikams patapš- 
noja per delnus, jie garantuotai paliktų Hesą ramybėje, - atšovė 
Diusanderis. - Ar amerikiečiai sutiks perduoti Izraeliui aštuoniasde- 
šimtmetį senuką, kad žydai jį pakartų, kaip ir Eichmaną? Tokia įvykių 
eiga abejotina. Tiktai ne šioje šalyje, kurios miestų laikraščiuose, pir- 
muosiuose puslapiuose, spausdinamos gaisrininkų, nuo medžių nuke- 
liančių kačiukus, nuotraukos. 

Po kiek laiko tu pamažu trauksi ranką nuo mano gerklės, užtat aš 
vis stipriau gniaušiu tavąją. Niekas nestovi vietoje. Bet kada nors, 
manau, sulauksiu momento - jei pakankamai ilgai gyvensiu, - kai nu- 
spręsiu, jog tavo turima kompromituojanti medžiaga man nebepavo- 
jinga. Tada sunaikinsiu savo dokumentą. 

- Tačiau per tiek laiko gali daug kas įvykti! Nelaimingi atsitikimai, 
ligos, priepuoliai... 

Diusanderis patraukė pečiais. 

- Jei Dievas norės, vandens visada bus. Su Aukščiausiojo pagal- 
ba mes jį atrasime ir numalšinsime troškulį. 

Įsivyravo užsitęsusi tylos pauzė, per kurią berniukas neatplėšė 
akių nuo senio. Negali būti, jog Diusanderio argumentai neatremiami. 
Išeitis, kuria pasinaudotų jie abu arba vien tik Todas, turėtų egzistuo- 
ti. Koks nors būdas išsisukti iš keblios padėties - ei, vyručiai, aš su- 
sižeidžiau koją, pakeiskite mane kitu žaidėju. Prieš akis sušmėžavo 
niūri ateities vizija. Miglotas suvokimas, kas jam gresia, baudėsi įsi- 
kūnyti į sąmoningą mintį. Kad ir kur jis eitų, kad ir ką darytų... 

Vieną akimirką Todas įsivaizdavo save animacinio filmuko veikė- 
ju, virš kurio galvos pakibo priekalas. Baigiant vidurinę mokyklą, Diu- 
sanderiui jau bus aštuoniasdešimt vieneri, tačiau tuo niekas nesibaigs. 

Kai jis gaus bakalauro diplomą, senis atšvęs aštuoniasdešimt penk- 
tąjį gimtadienį, bet vis vien nemanys, kad jo gyvybei nebegresia jokie 
pavojai. Todui įveikus magistratūros kursus, Diusanderiui sukaks aš- 
tuoniasdešimt septyneri... ir netgi tuomet jis greičiausiai nesijaus sau- 
gus. 

- Ne, - kimiai išspaudė vaikinas. - Aš... aš negaliu susitaikyti su 
tuo, ką sakai. 

- Mano berniuk, - švelniai pratarė Diusanderis, ir Todą persmel- 
kė siaubas išgirdus, kaip senis pabrėžė pirmąjį žodį. - Mano ber- 
niuk... tu privalai. 

Todui atrodė, tarsi burnoje ėmė tinti liežuvis, pamažu užspausda- 
mas gerklės ertmę. Jis apsisuko ant kulno ir išsvyravo laukan. 

Diusanderis palydėjo svečią šaltu žvilgsniu ir, užsitrenkus durims 
bei nutilus skubriems žingsniams - šis faktas bylojo, jog vaikis sėdo 
ant dviračio, - prisidegė cigaretę. Be abejo, jokiame banke jis nesilan- 
kė ir jokio laiško nerašė. Tačiau berniūkštis nuoširdžiai tikėjo, jog 
pastarasis egzistuoja, ir daugiau nebedrįs jam grasinti. Viskas baigta. 


Tačiau iki pabaigos dar buvo toli. 


Tą naktį abu sapnavo žudynes ir abu atsibudo užvaldyti siaubo, 
sumišusio su pakilia nuotaika. 

Pramerkęs akis Todas užčiuopė pažįstamą lipnų, papilvę kutenan- 
tį skystį. Diusanderis, seniai užmiršęs tokius potyrius, apsivilko ese- 
sininko uniformą ir vėl atsigulė į lovą. Kurį laiką tysojo lūkuriuoda- 
mas, kol nustos spurdėti širdis. Pigus munduras jau buvo spėjęs nu- 
brigzti. 

Savo sapne jis pagaliau sugebėjo užsiropšti ant viršukalnės ir nu- 
sigauti iki stovyklos. Platūs vartai prasiskyrė ir, Diusanderiui įsmu- 
kus vidun, su griausmu užsitrenkė dundėdami ant plieninio bėgio. 
Tiek vartais, tiek tvora, supančia koncentracijos lagerį, tekėjo elek- 
tros srovė. Išdžiūvę nuogi persekiotojai bangomis užliedavo spygliuo- 
tas vielas, o Diusanderis kvatojo iš jų žirgliodamas į priekį ir atgal, iš- 
didžiai atstatęs krūtinę, atitinkamu kampu pakreipęs kepurę. Tamso- 
je pasklido aitrus, sudvisęs degančios mėsos kvapas. Pakirdus pietų 
Kalifornijoje, jo galvoje sukosi mintys apie žaltvyksles ir naktis, kuo- 
met vampyrai ieško melsvų liepsnelių. 

* * 


Likus dviem dienoms iki Baudenų numatyto skrydžio į Havajus, 
Todas grįžo į apleistą peroną, iš kur žmonės kitados traukiniais va- 
žiuodavo į San Franciską, Sietlą bei Las Vegą arba, dar seniau, tram- 
vajais keliaudavo į Los Andželą. 

Jis nusigavo į vietą prieš pat sutemas. Už devynių šimtų jardų, 
ties greitkelio vingiu, dauguma automobilių užžiebė priekinius žibintus. 
Nors lauke tvyrojo pakankamai šiltas oras, Todas vilkėjo ploną striu- 
kę. Už diržo turėjo pasikišęs mėsininko peilį, įvyniotą į seną pašluos- 
tę. Ašmenis nusipirko nukainotų prekių parduotuvėje, vienoje iš mil- 
žinių, kurias supa erdvios mašinų stovėjimo aikštelės. 

Vaikinukas dirstelėjo po platforma, kur prieš mėnesį regėjo val- 
katą. Jo sąmonę varstė chaotiškos minčių nuotrupos, širdies gilumoje, 
tamsiame fone, juodavo šešėliai. 

Todas pamatė mėlynanosį nusmurgėlį, tik neaišku, ar tą patį - jie 
visi atrodė vienodai. 

- Ei! - šūktelėjo. - Ei! Nori pinigų? 

Žmogysta atsigręžė ir sumirksėjo. Pastebėjęs plačią, giedrą ber- 
niuko šypseną irgi išsiviepė. Po akimirkos dešinįjį neskustą jo skruos- 
tą mikliai perskrodė mėsininko peilis, blizgantis baltu chromo atspal- 
viu. Plūstelėjo kraujas. Pražiotoje apšepusio alkoholiko burnoje To- 
das išvydo ašmenis. Šių galiukas trumpam užstrigo kairiajame lūpų 
kampelyje, pakreipė jį aukštyn, galop įveikė kliūtį išrėždamas bena- 
mio fizionomijoje beprotišką kruviną vypsnį. Panašiai šiepdavosi Visų 
Šventųjų nakčiai išpjaustinėti moliūgai. 

Todas pašventino nuskurėlį trisdešimt septyniais dūriais. Suskai- 
čiavo visus iki vieno. Trisdešimt septyni, įskaitant ir pirmąjį smūgį į 
skruostą, po kurio baugščiai vyptelėjusi auka išsišiepė nuo vienos au- 
sies iki kitos. Po ketvirtojo kirčio dvokiantis apskretėlis nustojo klykti. 
Po šeštojo liovėsi bandęs nuropoti šalin. Todas palindo po platforma 
ir užbaigė pradėtą darbą. 

Pakeliui į namus jis išmetė peilį į upę. Kelnės apteko krauju, todėl 
teko įmesti jas į skalbimo mašiną ir išplauti šaltu vandeniu. Kelios 
blyškios dėmelės išliks, tačiau neilgai trukus jos galutinai nubluks. Ki- 
tą dieną Todas vos begalėjo pakelti dešiniąją ranką. Tėvui pareiškė, 
€są pasitempė raumenis, kai su bičiuliais parke svaidė ir atmušinėjo 
kamuoliukus. 

- Nebijok, Havajuose greitai pasveiksi, - nuramino Dikas Baude- 
nas pašiaušdamas sūnaus plaukus, ir jis neapsiriko. Po atostogų grį- 
žus namo, Todo ranka buvo kaip nauja. 


13 

Vėl atėjo liepa. 

Apsirengęs vienu iš trijų savo kostiumų (ne pačiu geriausiu) Diu- 
sanderis stypsojo stotelėje ir lūkuriavo paskutinio autobuso, kuris nu- 
veš jį namo. Laikrodis rodė be penkiolikos vienuoliktą vakaro. Kino 
teatre senis žiūrėjo lengvą, jį sužavėjusią komediją. Jautėsi pakiliai 
nuo pat ryto, kai kartu su rytiniu paštu gavo atvirutę nuo berniuko, 
blizgančią nuotrauką su Vaikikio paplūdimio atvaizdu ir akinančiai 
baltais daugiaaukščiais viešbučiais, stūksančiais tolėliau. Kitoje atvi- 
ruko pusėje vaikis brūkštelėjo trumpą žinutę: 


Brangusis pone Denkeri, 

Vaje, kokiame žavingame krašte mes atsidūrėme! Aš plaukioju kiek- 
vieną dieną. Tėtis sugavo didžiulę žuvį, o mama žvejoja (juokauju) visas 
knygas, kurių neperskaitė namuose. Rytoj vyksime pažiūrėti į ugnikalnį. 
Pasistengsiu neįkristi į kraterį! Tikiuosi, jūs gerai laikotės. 

Saugokite sveikatą, 

Todas 


Jis blausiai šypsojosi prisiminęs dviprasmišką palinkėjimą, kai al- 
kūnę palietė kažkieno ranka. 

- Ponuli? 

- Taip? 

Diusanderis atsisuko įsitempęs - plėšikų pasitaikydavo netgi San- 
to Donate - ir krūptelėjo, šnerves nutvilkius nemaloniam kvapui. 
Tiksliau, alaus, skrandžio rūgšties, prakaito ir greičiausiai nuskausmi- 
nančiojo “Masterolio"" tepalo smarvei. Priešais svyravo valkata ap- 
dribusiomis kelnėmis. Jis - tas padaras - dėvėjo flanelinius marški- 
nius ir avėjo sudilusius, lipnios juostos skiautelėmis apklijuotus pusba- 
čius. Fizionomija, iškilusi virš juokdario aprangos, panėšėjo į merdin- 
čio Dievo veidą. 

- Gal turite atliekamą dešimtuką, ponuli? Privalau keliauti į Los 

Andželą. Reikia dešimties centų autobusui. Ten man pasiū-ū-ūlys 
darbą. Neprašyčiau, jei taip nereikėtų. 

Senio kaktoje pagilėjusios raukšlelės išsilygino, ir jis vėl nusišyp- 
sojo. 

- Ar tu tikrai nori važiuoti autobusu? 

Nieko nesuprasdamas mėlynanosis perkreipė lūpas. 

- Gal palaikytum draugiją man? - pasiūlė Diusanderis. - Autobusu 
grįžtume į mano namus. Duočiau tau išgerti, užkąsti, leisčiau išsi- 
maudyti ir paguldyčiau į lovą. Atsidėkodamas galėtum su manimi 
šiek tiek paplepėti. Aš esu senas žmogus. Gyvenu vienas. Retsykiais 
man nepakenktų kompanija. 

Paaiškėjus, kur senis lenkia, benamis plačiai išsišiepė. Nagi, nagi, 
jis susidūrė su pasiturinčiu pediku, kuris linkęs užmegzti pažintis su 
landynių vargetomis. 

- Visiškai vienas? A kalės nėr? 

Į pasitenkinimo sklidiną, įsiteikiančią šypseną Diusanderis atsakė 
mandagiu vyptelėjimu. 

- Tik paprašysiu vieno: autobuse atsisėsk atokiau nuo manęs, nes 
tavo kvapas riečia nosį. 

- Tai gal nenori, kad prismardinčiau ir tavo namuose? - suniurzgė 
įkaušęs apskurėlis demonstruodamas girtuokliams būdingą savigar- 
bą. 

- Autobusas pasirodys po minutės. Kai pamatysi mane lipantį lau- 
kan, pavažiuok vieną stotelę į priekį ir tuomet pareikalauk vairuotojo, 
kad tave išleistų. Paeik atgal kelis kvartalus. Lauksiu tavęs ant gat- 
vės kampo. Ryte pažiūrėsiu, kaip tau atsilyginti. Gal net duosiu porą 
dolerių. 

- O gal penkis? - nudžiugo valkata numojęs ranka į savo pasipik- 
tinimą. 

- Galbūt, galbūt, - nekantriai atšovė Diusanderis. Artėjant auto- 
busui, jis išgirdo garsėjantį dyzelinio variklio burzgimą. Įspaudęs ket- 
vertuką (tiek kainavo bilietas) į suodiną mėlynanosio delną nusisuko 
ir žengtelėjo šalin. 

Kalvos viršūnę užliejus žibintų šviesoms, kurias skleidė miesto au- 
tobusas, valkata tebestovėjo vietoje niekaip neapsispręsdamas. Vis 
dar raukėsi vėpsodamas į ketvertuką, kai senasis pedikas neatsigręž- 
damas įšoko į autobusą. Jau ketino patraukti savo keliu, bet paskuti- 

nę sekundę persigalvojo ir pripuolė prie užsiveriančių durų. Smuko 
vidun, įkišo dvidešimt penkis centus į bilietų dėžutę nutaisęs tokią 
veido išraišką, tarytum leistų pavėjui šimtą dolerių. Praeidamas pro 
Diusanderį vos kartelį į jį dirstelėjo ir įsitaisė ant galinės sėdynės. 
Mažumėlę nusnūdo, o kai pabudo, senasis pirdžius jau buvo dingęs iš 
akiračio. Benamis išlipo kitoje stotelėje nenutuokdamas, ar būtent 
apie ją kalbėjo turtingasis pedikas, bet nė kiek dėl to nepergyvenda- 
mas. 

Valkata pėdino atgal porą kvartalų, kol šalia gatvės žibinto įžiūrė- 
jo miglotą pavidalą. Nelemtas pederastas spiginosi į jį išsitiesęs lyg 
kareivis, kuris išgirdo komandą “ramiai". 

Vieną sekundę kauštelėjusią žmogystą apniko bloga nuojauta, no- 
ras apsigręžti ir į viską nusispjauti. 

Tačiau senis stvėrė (beje, stebėtinai stipriai) jo ranką. 

- Džiaugiuosi, kad atėjai, - pratarė. - Mano namas visai netoli. 

- Gal net gausiu dešimtinę. - Mėlynanosis leidosi vedamas už pa- 
rankės. 

- Gal ir dešimtinę, - nusijuokdamas sutiko senasis pedikas. - Kas 
žino? 


14 

Tais metais Amerika rengėsi švęsti dviejų šimtų metų Nepriklau- 
somybės dienos jubiliejų. 

Tarp 1975-ųjų vasaros, Baudenams grįžus iš Havajų, ir 1976-ųjų 
liepos, kai Todas su tėvais išvyko paatostogauti į Romą - šiek tiek 
anksčiau, nei plazdenančių vėliavų ir būgnų trenksmų kupini paradai 
pasiekė kulminaciją, - vaikinukas buvo užsukęs pas Diusanderį tuziną 
sykių. 

Juodu šnekėdavosi nekeldami balso ir netgi ganėtinai maloniai. 
Suprato galintys bendrauti tarpusavyje kaip civilizuoti žmonės. Vie- 
nas kito akivaizdoje dažniausiai tylėdavo, o jei ir prabildavo, tai jų po- 
kalbiai būtų užmigdę bet kurį FTB agentą. Todas papasakojo seniui, 
jog kartais susitikinėja su mergina, vardu Andžela Ferou. Diusande- 
ris prisipažino pradėjęs pinti kilimėlius, nes kažkur skaitė, esą tokia 
veikla apmalšina artrito keliamą skausmą. Jis parodė keletą savo 
darbo pavyzdžių berniukui, ir šis pareigingai išreiškė susižavėjimą. 

Vaikis gerokai paaugo, ar ne? (Na, porą colių.) Ar Diusanderis 

metė rūkyti? (Ne, bet dabar užsitraukdavo dūmą rečiau, nes nuo ci- 
garečių kankindavo skausmingi kosulio priepuoliai.) Kaip sekasi nau- 
joje mokykloje? (Sunku, tačiau įdomu; gauna tiktai “A" ir “B" pažy- 
mius; mokslo parodai parengė projektą, susijusį su saulės energija, ir 
galėjo didžiuotis savo darbo rezultatais, kadangi jie padėjo pasiekti 
valstijos finalą; dabar, užuot pasirinkęs istoriją, kai įstos į koledžą, Ia- 
biau norėjo specializuotis antropologijoje.) Kas šįmet pjauna Diusan- 
derio veją? (Rendis Čembersas, gyvenantis kitoje gatvės pusėje - 
geras berniukas, tik gana riebus ir lėtas.) 

Per tuos metus savo virtuvėje Diusanderis nudobė dar tris bastū- 
nus. Iš senio, stovinčio autobusų stotelėje, elgetos prašė pinigų ko- 
kius dvidešimt kartų, jis siūlė išgerti, pavalgyti, išsimaudyti ir numigti 
lovoje septynis kartus. Porą sykių smulkmės kaulytojai atšovė nesi- 
ruošią niekur trenktis, dar dviem atvejais valkatos tiesiog paėmė bi- 
lietams skirtus ketvertukus ir nudrožė savo keliu. Truputį pamiklinęs 
smegenis Diusanderis sumąstė, kaip išvengti pinigų ir mėlynanosių 
nutekėjimo - paprasčiausiai įsigijo knygelę kuponų, kainuojančių du 
dolerius penkiasdešimt centų, suteikiančių leidimą penkiolika kartų 
važiuoti autobusu, bet nevertingų alkoholio parduotuvėje. 

Pastaruoju metu, ypač šiltomis dienomis, iš rūsio į kambarius įsi- 
smelkdavo nemalonus kvapas. Tuomet tekdavo uždaryti visus lan- 
gus ir duris, kad neprašvinktų kiemas. 

Todas Baudenas rado vieną benamį, miegantį drenažo griovyje, 
iškastame šalia tuščio sklypo, prie Sinagos kelio - tai įvyko gruodį, 
per Kalėdų atostogas. Kurį laiką jis stovėjo susigrūdęs rankas į kiše- 
nes, neatplėšdamas akių nuo būsimos aukos, nevalingai drebėdamas. 
Per penkias savaites šiose vietose lankėsi šešis kartus, visada vilkė- 
davo ploną striukę, užsisegęs ją iki pusės, idant paslėptų už diržo už- 
kištą plaktuką. Galų gale pirmąją kovo dieną vėl aptiko valkatą - tą 
patį arba kitą, koks, velniai rautų, skirtumas. Todas pradėjo darbuotis 
su bukuoju kūjelio galu, bet kažkuriuo momentu (jis neprisiminė kada; 
prieš akis plaukė rausva migla) įniko kapoti aukos veidą įrankio 
smaigaliu. 

Žudydamas benamius Kurtas Diusanderis tarsi pusiau ciniškai 
prašydavo atleidimo iš dievų, į kuriuos pagaliau įtikėjo... arba vė/ juos 
atrado. Tie prasilakę apsmurgėliai pakeldavo nuotaiką. Leisdavo pa- 
justi, kaip gyslomis teka gyvybės syvai. Jis pradėjo manyti, jog per 

tuos metus, praleistus Santo Donate - prieš tai, kai į duris pabeldė 
berniukas didelėmis žydromis akis, spinduliuodamas plačią amerikie- 
tišką šypseną, - per anksti suseno, nors į pietų Kaliforniją atvyko te- 
įpusėjęs septintą dešimtį. Nūnai jautėsi atsigavęs ir jaunesnis. 

Mintis apie dievų pamaloninimą tikriausiai suglumintų Todą, ta- 
čiau, geriau pamąstęs, berniukas jai pritartų. Po traukinių platforma 
užbadęs girtuoklį tikėjosi, jog košmarus regės kasnakt ir galbūt nuo 
jų išsikraustys iš proto. Manė, kad paralyžiuojančios kaltės bangos 
paskatins kreiptis į policiją ir pripažinti savo nusikaltimą ar net nusi- 
žudyti. 

Nieko panašaus neįvyko. Jis tiesiog iškeliavo į Havajus kartu su 
tėvais ir mėgavosi pačiomis šauniausiomis per visą gyvenimą atosto- 
gomis. 

Rugsėjį ėmė lankyti naują vidurinę mokyklą keistai atsigavęs ir 
pažvalėjęs, tarytum į Todą Baudeną būtų įsikūnijęs kitas žmogus. 
Tai, kas nuo ankstyvos vaikystės nedarydavo jokio įspūdžio - patekė- 
jusi saulė, nuo žvejų prieplaukos atsiveriantis vandenyno vaizdas, 
miesto centre, tuo paros laiku, kai dangų aptraukdavo sutemos ir nu- 
švisdavo gatvių žibintai, skubantys praeiviai, - dabar įstrigdavo į są- 
monę it ryškūs, sidabru spindintys kadrai. Jis ragavo gyvenimą lyg iš 
butelio siurbdamas vyną. 

Nuo tos akimirkos, kai išvydo valkatą drenažo griovyje, iki tos, kai 
jį nudėjo, vėl naktimis kankindavo košmarai. 

Dažniausiai regėdavo snargliuotą, apleistame perone mirtinai už- 
badytą žmogystą. Po pamokų grįžęs namo džiugiai riktelėdavo: /a- 
bas, Monika mažule! Tačiau šūksnis užstrigdavo gerklėje, virtuvėje 
pamačius negyvą mėlynanosį, kuris sėdėdavo sukniubęs virš stalo su 
tais pačiais vėmalais dvokiančiais marškiniais bei kelnėmis. Ant 
šviesių grindų raudonuodavo kraujo dryžiai. Ant nerūdijančio plieno 
spintelių džiūdavo rusvos dėmės. Natūralios pušies bufetus margin- 
davo kruvinų delnų atspaudai. | 

Prie skelbimų lentos, šalia šaldytuvo, jis išvysdavo motinos pri- 
segtą raštelį: Todai, išėjau į parduotuvę. Grįšiu iki pusės ketu- 
rių. Virš “Džen-eir" viryklės kabančio stilingai apipavidalinto laikro- 
džio rodyklės rodydavo 3:20, o virtuvėje kiurksodavo lavonas tarsi 
peilio dūrių išvarstytas reliktas iš kokio nors sendaikčių parduotuvės 
pusrūsio, aplinkui telkšodavo kraujo balos. Todas puldavo jas valyti 

trindamas pašluoste visus aiškiai matomus paviršius, be paliovos 
klykdamas numirėliui, jog tas privalo nešdintis ir palikti jį ramybėje, 
tačiau valkata maksodavo negyvas, šiepdavosi luboms, iš žaizdų, žio- 
jinčių purvinoje odoje, nenumaldomai sunkdavosi kraujas. Sandėliuke 
radęs plaušinę šluotą Todas įnikdavo ja braukyti grindis. Pastangos 
nueidavo perniek, nes raudonos dėmės, užuot išsitrynusios, papras- 
čiausiai virsdavo rausvomis dėmėmis, tačiau jis nepajėgdavo sustoti. 
Išgirdęs prie garažo artėjantį motinos furgoną staiga susiprotėdavo, 
kad prakeikto girtuoklio kūnas priklauso Diusanderiui. Jis pabusdavo 
išpiltas prakaito, dusdamas, abiejomis rankomis gniauždamas antklo- 
dę. 

Tačiau drenažo griovyje aptikus kirmijantį benamį ir jį sumaitojus 
plaktuku, sapnai išblėso. Vaikinukas nujautė, kad jam dar teks žudyti, 
galbūt ne sykį. Užsiėmimas ne iš maloniųjų, antra vertus, tos žmogiš- 
kų būtybių parodijos vis vien gyveno beprasmiškai ir galėjo praversti 
nebent Todui, kuris, mėgindamas patenkinti esminius poreikius, nie- 
kuo nesiskyrė nuo aplinkinių. Šiame pasaulyje kiekvienas turi atrasti 
savąjį kelią. Ketindamas žengti į priekį vienas, privalai pasikliauti tik- 
tai savimi. 

Rudenį, pirmaisiais metais naujoje vidurinėje, Todas pradėjo žaisti 
mokyklos futbolo komandoje, Santo Donato “Pumose"', ir buvo 
įtrauktas į geriausių konferencijos puolėjų sąrašą. Antrajame mokslo 
metų ketvirtyje, užsibaigusiame vėlyvą 1977-ųjų sausį, jis laimėjo 
Amerikos legiono patriotinės esė konkursą, kuriame galėjo dalyvauti 
visi moksleiviai, besimokantys Jungtinių Valstijų istoriją. Savo darbą 
pavadino “Amerikiečio pareigos". Įsibėgėjus beisbolo sezonui, nau- 
jojoje mokykloje tapo pagrindiniu metiku ir per rungtynes nė sykio 
nebuvo suklydęs. Vidutiniškai atmušdavo 0.361 kamuoliuko. Birželį, 
per apdovanojimų ceremoniją, jam suteikė metų atleto vardą, treneris 
Heinsas įteikė garbės ženklelį (tas pats treneris, kuris vieną kartą 
pasivedė jį į šoną ir paragino tobulinti “suktą" metimą, “nes niekas iš 
prakeiktų nigerių nesugeba atmušti “suktų" kamuoliukų, Baudenai, 
nė vienas iš jų"). Monika Bauden apsiašarojo, kai iš mokyklos pa- 
skambinęs Todas pranešė apie apdovanojimą. Po ceremonijos ištisas 

dvi savaites Dikas Baudenas sukinėjosi savo darbo kabinete tramdy- 
damas norą prieš kolegas girtis sūnaus pasiekimais. Vasarą Big Sure 
jie išsinuomojo namuką, ir jaunasis Baudenas pusę mėnesio mėgavo- 
si povandeniniu plaukiojimu. Tais pačiais metais Todas pribaigė dar 
keturis benamius. Porą mirtinai subadė peiliu, kitus du užtalžė plak- 
tuku. Į “medžioklę? išsiruošdavo užsimovęs dvejas kelnes. Kartais 
važinėdavo miesto autobusu ieškodamas tinkamiausių rajonų. La- 
biausiai mėgo bastytis Duglaso gatvėje, prie Santo Donato misionie- 
rių namų, arba Euklido gatvėje, netoli Gelbėjimo Armijos parduotu- 
vės, ir laukti, kol jį užkabins koks nors elgeta. Tuomet Todas pasa- 
kydavo norįs įsigyti viskio, ir jei valkata nupirktų butelį, jis, žinoma, 
pasidalintų gėrimu. Tvirtindavo žinąs gerą vietelę, kur juodu galėtų 
pakaitinti skrandį alkoholiu. Suprantama, kiekvieną kartą pasirinkda- 
vo vis kitą vietą, atsispirdamas troškimui užsukti į tuščią traukinių 
peroną arba nusigauti iki drenažo griovio, iškasto tuščiame sklype, 
prie Sinagos kelio. Lankytis senų nusikaltimų vietose būtų neišmintin- 
ga. 

Tuo tarpu Diusanderis kaip visada maukė “Senovės amžių“ bur- 
boną, leido dienas prie televizoriaus, tik mažiau rūkė. Protarpiais pas 
jį užeidavo Todas, tačiau jųdviejų pokalbiai tapo siaubingai nuobodūs. 
Jie atitolo vienas nuo kito. Tais metais senis atšventė septyniasdešimt 
devintą gimtadienį, o vaikinukui sukako šešiolika. Diusanderis pa- 
reiškė, esą jaunuoliui gyvenimas spindi šviesiausiomis spalvomis, kai 
jis sulaukia šešiolikos, vidutinio amžiaus žmogus jėgų žydėjimą pasie- 
kia keturiasdešimt vienerių, o iškaršėliams smagiausia, kai jie ištempia 
iki septyniasdešimt devynerių. Todas mandagiai linktelėjo. Senis ge- 
rokai įkaušo, ir nuo jo krizenimo vaikiną nupurtė šiurpuliai. 

Todo mokslo metais, 1976-1977-aisiais, Diusanderis sudorojo porą 
valkatų. Antrasis buvo gyvybingesnis, nei atrodė iš pirmo žvilgsnio. 
Netgi nugirdytas iki žemės graibymo jis šlitinėjo virtuvėje su peiliu, iki 
koto suvarytu į kaklą, užliedamas krauju marškinius bei grindis, kol po 
kelių ratų pastebėjo koridorių ir nusvirduliavo link lauko durų. 

Diusanderis stypsojo virtuvėje, iš nuostabos išsproginęs akis, ste- 
bėdamas, kaip purvinas benamis šleivoja durų kryptimi, šonais talžy- 
damas sienas, nuo kurių nukrito pigios Kurjerio ir Aivso reprodukci- 
jas. Kūną kaustęs paralyžius išnyko tik tada, kai kruvinas mėlynano- 
sis ėmė grabinėti durų rankeną. Nėręs į kitą kambario pusę, Diusan- 

deris trūktelėjo į save spintelės stalčių, ištraukė ilgą šakutę ir nudriuo- 
kęs koridoriumi smeigė ją į aukos nugarą. 

Senis palinko virš lavono dusliai švokšdamas; krūtinėje gąsdinan- 
čiai sparčiai tvaksėjo širdis... kaip to apopleksijos nutrenkto nelaimė- 
lio iš televizijos laidos, pavadintos “Pavojus!"*, kurią jis mėgdavo žiū- 
rėti šeštadienio vakarais. Galop pulsas sulėtėjo iki įprasto ritmo, ir 
Diusanderis suprato išvengęs rimtų nemalonumų. 

Po skerdynių teko išvalyti klanus kraujo. 

Incidentas įvyko prieš keturis mėnesius, ir nuo tada autobusų sto- 
telėse jis nebesiūlė elgetoms užsukti į svečius. Baiminosi, kad šie ne- 
iškrėstų šunybių sekdami paskutinės aukos pavyzdžiu... vis dėlto pri- 
siminus, kaip mikliai jis susidorojo su iškilusiais sunkumais, senį apim- 
davo pasididžiavimas savimi. Nušašęs valkata nespėjo atidaryti durų, 
o tai - svarbiausia. 


16 

Paskutiniais metais vidurinėje mokykloje, 1977-ųjų rudenį, per pir- 
mąjį ketvirtį, Todas įstojo į šaulių klubą. Iki 1978-ųjų birželio jis tapo 
įgudusiu snaiperiu. Rungtyniaudamas futbolo komandoje vėl buvo iš- 
rinktas į naudingiausių konferencijos žaidėjų sąrašą, beisbolo sezoną 
užbaigė pralaimėjęs vos vienerias varžybas (viskuo kaltos dvi ap- 
maudžios klaidos ir viena nepelnyta bauda), mokėsi tokiais puikiais 
pažymiais, jog stipendijų, skiriamų už nuopelnus, sąraše iki visų laikų 
geriausio mokyklos atstovo jis nutolo tik per porą vietų. Pateikęs 
prašymą studijuoti Berklio universitete bematant sulaukė teigiamo at- 
sakymo. Dar prieš balandį žinojo, jog blogiausiu atveju jis bus antras 
pagal pažangumą tarp visų absolventų. O iškopus į pirmąją vietą, 
jam suteiktų garbę sakyti atsisveikinimo kalbą. Suprantama, antrasis 
variantas Todui buvo labiau prie širdies. 

Po pirmojo mokslo metų pusmečio jį apsėdo keistos, gąsdinančios 
ir iracionalios, mintys. Šiek tiek guodė tai, kad jas nesunkiai pavyko 
kontroliuoti. Tačiau klausimas, kas pagimdė tokius impulsus, kėlė bai- 
mę. Jis pasirūpino savo ateitimi. Išsprendė visas problemas. Todo gy- 
venimas panėšėjo į šviesią, saulės nutviekstą motinos virtuvę, kur 
kiekvieną paviršių dengė chromo, plastiko arba nerūdijančio plieno 
sluoksnis - į tokią vietą, kurioje visi mechanizmai imdavo funkcionuoti 
spūstelėjus atitinkamus mygtukus. Be abejo, virtuvėje netrūko gilių, 

tamsių spintelių. Nenorint kapstytis tarp smulkmenų, suslėptų užda- 
rose lentynose, tereikėdavo nekišti nagų prie durelių. 

Naujieji impulsai paskatino prisiminti sapną, kuriame Todas regėjo 
negyvą benamį, kraujuojantį švarioje, ryškiai apšviestoje motinos vir- 
tuvėje. Atrodė, tarytum į tobulai tvarkingas minčių gretas būtų atkly- 
pavęs įsibrovėlis, ieškantis matomiausios vietos, kur galėtų užversti 
kojas... 

Už ketvirčio mylios nuo Baudenų namų, stataus, krūmokšniais 
apžėlusio šlaito papėdėje, plytėjo aštuonių juostų greitkelis. Ant pyli- 
mo nestigo priedangai tinkamų vietų. Kalėdoms tėvas padovanojo 
Todui septynių milimetrų kalibro “Vinčesterį su nuimamu teleskopi- 
niu taikikliu. Per piko valandas, kai visos juostos užsikimšdavo maši- 
nomis, jis galėtų pritūpti ant šlaito viršaus... hmm, galėtų... 

Ką? 

Nusižudyti? 

Sunaikinti viską, dėl ko liejo prakaitą ketverius metus? 

Ką padaryti? 

Ne, sere, ne, mem, nė už ką. 

Kokios juokingos mintys! 

Taigi juokingos... bet kodėl jos niekaip neiškrito iš galvos? 


Vieną šeštadienį, likus kelioms savaitėms iki atestato įteikimo, 
Todas įkišo savo “Vinčesterį" į dėklą, prieš tai ištuštinęs šovinių dė- 
tuvę. Ginklą numetė ant galinės naujo tėvo žaisliuko - padėvėto 
“Poršė" - sėdynės. Nuvairavo automobilį prie krūmynais apaugusio 
šlaito, kuris kone stačiu kampu leidosi link greitkelio. Motina su tėvu, 
sėdę į furgoną, savaitgaliui išvažiavo į Los Andželą. Dikas, jau tapęs 
savo darbdavio partneriu, ketino pašnekėti sų žmonėmis iš “Hajato" 
viešbučių tinklo apie naująjį statinį Reno mieste. 

Slystant nuolydžiu su šautuvo dėklu rankoje, Todo krūtinėje įnir- 
tingai daužėsi širdis, burnoje susikaupė rūgščios, liežuvį ėdančios sei- 
lės. Galų gale jis sustojo ir sukryžiavęs kojas įsitaisė už nuvirtusio 
medžio. Iš dėklo ištraukė ginklą ir ant lygaus kamieno nuleido vamz- 
dį, priglaudęs jį prie styrančios šakos. Buožę įrėmė į dešinįjį petį ir 
pažvelgė pro teleskopinį taikiklį. 

Kvailystė, staugė sąmonė, tikra kvailystė. Jei kas nors tave 
pastebės, niekam nerūpės, užtaisyta tavo pliauškynė ar ne! Tu 

pateksi į rimtą bėdą, galbūt viskas baigsis tuo, kad į tave pra- 
dės šaudyti koks nors sumautas faras! 

Šeštadienio rytą keliu riedėjo vos viena kita mašina. Todas nu- 
kreipė taikiklio kryželį į moterį, sėdinčią už mėlynos “Tojotos" vairo. 
Ji važiavo iki pusės nuleidusi langą, vėjelio gūsiuose plazdėjo apvali 
berankovės palaidinukės apykaklė. Vaikinas nusitaikė į vairuotojos 
smilkinį ir paleido tuščią šūvį. Tai galėjo pakenkti “Vinčesterio" stū- 
mokliui, bet... koks, po velnių, skirtumas? 

- Bum, - sukuždėjo jis, “Tojotai" pasislėpus tunelyje, nutolusiame 
nuo šaulio per pusmylį. Todas nurijo seilių gumulą, sprangų it sulipu- 
sių centų pilnas kapšelis. 

Akiratyje pasirodė “Subaru" sunkvežimis, kuriame tūnojo vyriškis, 
apžėlęs šlykščia pilkšva barzda, ant pakaušio užsimaukšlinęs San 
Diego “Padres" komandos beisbolo kepuraitę. 

- Tu... tu... mėšlina žiurkė... mėšlina žiurkė, kuri nupylė mano 
bralu-u-uką, - šnipštelėjo Todas sukrizendamas ir vėl paleido tuščią 
šūvį iš “Vinčesterio". 

Jis iššovė dar penkis sykius, bet svaigią galios iliuziją išblaškydavo 
sausas gaiduko trakštelėjimas, bylojantis, jog “aukos" liko sveikos 
gyvos. Po kurio laiko vaikinas įkišo šautuvą į dėklą, užsiropštė į py- 
limo viršų prisispaudęs prie šlaito, kad jo niekas nepastebėtų. Ginklą 
įgrūdo į “Poršė" bagažinę. Todo smilkiniai energingai tvinkčiojo. Jis 
parvairavo mašiną namo. Užlipo į savo kambarį. Pasimasturbavo. 


17 

Benamis vilkėjo nušiurusį, apdriskusį storą megztinį - tokį drabužį 
retai kada pamatysi pietų Kalifornijoje, tad jis atrodė kažkoks nere- 
alus. Be to, žmogysta dėvėjo melsvus džinsus, ties keliais nutrintus iki 
skylių, pro kurias buvo matyti balti plaukuotos odos lopinėliai ir besi- 
lupantys šašai. Apskretėlis pakėlė džemo stiklinėlę (Fredas, Vilma, 
Barnis ir Betė šoko ant kraštelio lyg atlikdami groteskišką vaisingu- 
mo ritualą) ir vienu gurkšniu išmaukė “Senovės amžių“ burboną. 
Paskutinį kartą gyvenime sučepsėjo lūpomis. 

- Turiu pasakyti, ponuli, jog tai atgaivina senus prisiminimus. 

- Man visada patinka išgerti vakarais, - iš užnugario atsiliepė Diu- 
sanderis ir suvarė mėsininko peilį į valkatos kaklą. Ašmenų perskros- 
ta kremzlė sutraškėjo nelyginant kulšis, entuziastingai nuplėšta nuo 

ką tik iškepto viščiuko. Stiklinė iškrito iš benamio rankų ir nusirideno 
link stalo pakraščio. Jai judant, sustiprėjo įspūdis, jog animacinių fil- 
mukų veikėjai linksmai šoka. 

Valkata atkragino galvą ir pabandė surikti. Iš burnos teišsprūdo 
čaižus švilpesys. Jo akys apvalėjo, kol išsprogo... ir po kelių sekun- 
džių nukarta galva bumbtelėjo į baltais bei raudonais kvadratėliais nu- 
sėtą klijuotę, kuri dengė virtuvės stalą. Perkreipdama lūpas iš aukos 
burnos išlindo viršutinė dantų plokštelė. 

Diusanderis ištraukė peilį įsikibęs į kotą abiejomis rankomis ir 
žengė link kriauklės, užpildytos karštu vandeniu, į kurį buvo šliukšte- 
lėjęs citrinų kvapo ploviklio, bei purvinais indais. Ašmenys prasmego 
putose it miniatiūrinis naikintuvas, neriantis į debesų sluoksnį. 

Jis grįžo prie stalo, įsirėmė į negyvėlio petį, nes krūtinę įniko dras- 
kyti kosulio spazmai. Galinėje kelnių kišenėje sužvejojo nosinę ir į ją 
išspjovė gelsvai rudą skreplį. Pastaruoju metu per daug rūkydavo. 
Visuomet plėšdavo cigaretes ketindamas nudaigoti eilinį benamį. Šį- 
syk darbą atliko sklandžiai. Žinant, kiek teko privargti su paskutiniu 
valkata, visai įmanoma, kad jis gundė likimą vėl nuspręsdamas pasi- 
švaistyti peiliu. 

Skubiai apsikuopus, pavyktų spėti pažiūrėti antrąją Lorenso Velko 
šou dalį. 

Keliais šuoliais įveikęs virtuvę Diusanderis atlapojo rūsio duris, 
spūstelėjo lemputės jungiklį. Tuomet nusigavo atgal prie kriauklės, iš 
spintelės iškrapštė paketą žalių celofaninių maišų. Atplėšęs vieną 
žengė prie sukniubusio lavono. Ant klijuotės visomis kryptimis nute- 
kėjo kraujas. Šio dėmės išmargino benamio kelius ir nublukusį, vieto- 
mis įdubusį linoleumą. Balutė, žinoma, telkšos ir ant kėdės, bet visa 
tai galima nesunkiai išvalyti. 

Diusanderis trūktelėjo valkatą už gaurų, lengvai pakėlė galvą, ku- 
rią negyvėlis atlošė kaip žmogus, kirpykloje lūkuriuojantis, kol jam iš- 
plaus plaukus. Senis išskleidė šiukšlių maišą virš numirėlio pakaušio 
ir užtempė celofaną iki jo alkūnių. Paskui atsegė velionio svečio dir- 
žą, kurį ištraukė iš nubrizgusių kilpų, tvirtai suveržė juo šiugždantį 
maišą, per porą colių nuo pastarojo pakraščių. Plušėdamas Diusan- 
deris pradėjo niūniuoti. 

Apskurėlio pėdos slypėjo purvinuose, nudėvėtuose pusbačiuose. 
Jos kėpsojo suglebusios, iškrypusios taip, kad įgavo “V" raidės pavi- 

dalą. Diusanderis čiupo už diržo ir nutempė lavoną link rūsio durų. 
Ant grindų barkštelėjo kažkoks baltas daikčiukas, kuris išslydo iš po 
celofano. Pamatęs, jog tai viršutinė dantų plokštelė, senis įkišo ją į 
numirėlio kelnių kišenę. 

Tarpduryje paguldyto lavono pakaušis nusviro virš antrojo laipte- 
lio. Diusanderis apėjo savo auką ir pašventino ją trimis galingais 
spyriais. Po pirmų dviejų valkata vos krustelėjo, bet po trečio nučiuo- 
žė žemyn. Pusiaukelėje kojos pakilo virš galvos, ir kūnas apsivertė 
kūliavirsčias. Šleptelėjo ant rūsio grindų, veidu į suplūktą žemę. Ma- 
tydamas, kaip vienas pusbatis nuskriejo šalin, Diusanderis priminė 
sau, kad vėliau nepamirštų jo paimti. 

Nusileidęs į rūsį senis peršoko negyvėlį ir priartėjo prie įrankių 
suoliuko. Į kairę nuo jo, prie sienos, šliejosi kastuvas, grėblys bei 
kauptukas. Diusanderis stvėrė kastuvą. Senam žmogui nepakenks 
šiek tiek pasimankštinti. Fizinis darbas leis pasijusti jaunesniam. 

Aplinkui tvyrantis dvokas senio neerzino. Kartą per mėnesį jis 
apibarstydavo rūsį kalkėmis (nudaigojus kokį nors benamį, tekdavo 
tvarkytis apačioje tris dienas iš eilės), svetainėje laikė ventiliatorių, 
kuris ypač šiltomis dienomis išsklaidydavo smarvę. Jis prisiminė, kaip 
Jozefas Krameris aiškindavo, esą numirėliai sugeba kalbėti, tačiau 
mes girdime juos savo nosimis. 

Nudrožęs į šiaurinį rūsio kampą Diusanderis ėmė darbuotis. Ke- 
tino iškasti dviejų su puse pėdų pločio ir šešių pėdų ilgio kapą. Išrau- 
sus dviejų pėdų gylio duobę, įpusėjus darbą, krūtinę nutvilkė pirmieji 
paralyžiuojančio skausmo dūriai. Jis atsitiesė išplėtęs akis. Dieglys 
persimetė į ranką... neįtikėtinas skausmas suspaudė kraujagysles lyg 
nematomas kumštis. Kastuvas nusirideno į šoną, ir senis pajuto, kaip 
linksta keliai. Vieną siaubingą sekundę neabejojo nusiridensiąs į ka- 
pą. 

Kažkokiu nesuvokiamu būdu Diusanderis įstengė atsitraukti nuo 
duobės per tris žingsnius, sudribo ant suolelio jausdamas, kaip jo vei- 
de nušvinta kvaila nuostabos išraiška. Į galvą toptelėjo mintis, jog da- 
bar jis panašus į komiką iš nebylių filmų, kuris griūna, partrenktas 
besisukančių durų, arba apspangsta įlipęs į karvės mėšlą. Nuleidęs 
galvą tarp kelių senis sušvokštė. 

Lėtai praslinko penkiolika minučių. Skausmas mažumėlę atslūgo, 
bet jis nemanė pajėgsiąs atsistoti. Pirmą sykį gyvenime suprato, su 

kokiomis problemomis (kurių jam iki šiol pasisekė išvengti) susiduria 
senas žmogus. Taip persigando, kad vos nepradėjo verkšlenti. Suplė- 
kusiame, dvokiančiame rūsyje savo apsiausto krašteliu Diusanderį pa- 
lytėjo Mirtis. Gali būti, kad Giltinė dar sugrįš. Tačiau jis nesiruošė at- 
sisveikinti su gyvybe šioje kapavietėje. 

Senis vargais negalais pakilo nuo suolelio, sukryžiavo rankas ant 
krūtinės lyg spausdamas trapų mechanizmą, kad šis nesubyrėtų. Nu- 
svirduliavo per grindų plotą, skiriantį suolą ir laiptus. Kairioji pėda už- 
kliuvo už tysančios negyvėlio kojos, ir jis suklupo cyptelėdamas. Krū- 
tinę vėl nudegino skausmas. Diusanderis pažvelgė į laiptelius... į dvy- 
lika velniškai stačių laiptelių. Viršuje boluojantis šviesos stačiakam- 
pis atrodė nežmoniškai toli. 

- Ein, - sustenėjo Kurtas Diusanderis užsiropšdamas ant pirmojo 
laipto. - Zwei, Drei, Vier.* 

Jis užtruko dvidešimt minučių, ko! pasiekė linoleumu užklotas vir- 
tuvės grindis. Pusiaukelėje diegliai porą sykių baudėsi sugrįžti, ir abu 
kartus senis sustingdavo užsimerkęs, lūkuriuodamas, puikiai suvok- 
damas, kad po antro akinančio skausmo dūrio jis greičiausiai pakra- 
tytų kojas. Laimei, sopuliai veikiai atlėgo. 

Diusanderis nušliaužė prie stalo, aplenkdamas krešančio kraujo 
balas. Griebė už kakliuko burbono butelį, nurijo gurkšnį ir užmerkė 
akis. Krūtinėje įsitempęs mazgas šiek tiek atsipalaidavo. Maudulys 
dar truputį susilpnėjo. Pailsėjęs penkias minutes jis lėtai nuropojo į ko- 
ridorių. Link telefono, kėpsančio ant nedidelio staliuko. 


Baudenų namuose telefonas suskambėjo penkiolika minučių po 
devintos. Todas tupėjo ant sofos sukryžiavęs kojas, skaitė savo užra- 
šus rengdamasis paskutiniam trigonometrijos (nekenčiamos bei sun- 
kiai suvokiamos, kaip ir visi mokslai, susiję su matematika) testui. Ki- 
tame kambario gale įsitaisęs tėvas tikrino čekių knygutės šakneles. 
Nustebęs, tarsi negalėdamas patikėti savo akimis, baksnojo nešioja- 
mojo skaičiuotuvo mygtukus. Monika, sėdinti arčiausiai telefono, žiū- 
rėjo filmą apie Džeimsą Bondą - prieš dvi dienas per HBO kanalą 
rodytą juostą Todas įrašė į vaizdo magnetofoną. 

- Alio? - ištarė motina. Įteikiant ragelį sūnui, jos kaktoje įsirėžė 


*Vienas, du, trys, keturi (vok.). 

raukšlelė. - Tai ponas Denkeris. Sprendžiant iš balso, jis susijaudi- 
nęs. Arba nusiminęs. 

Vaikino širdis vos neiššoko iš krūtinės, tačiau veido išraiška be- 
maž nepasikeitė. 

- Tikrai? - jis priėjo prie telefono ir paėmė ragelį. - Sveiki, pone 
Denkeri. 

Diusanderis paliepė gergždžiančiu balsu: 

- Ateik pas mane, berniuk. Aš patyriau širdies priepuolį. Atrodo, 
stiprų. 

- Vaje, - ištarė Todas bandydamas surikiuoti pakrikusias mintis, 
užgniaužti sąmonėje išsikerojusią baimę. - Tai labai įdomu, bet jau 
gana vėlu, ir man reikia mokytis... 

- Aš suprantu, jog tu negali kalbėti, - iškriokė Diusanderis. - Todėl 
paprasčiausiai klausykis. Kol kas greitosios pagalbos nekviesiu, nes 
iš pradžių privalau apsikuopti. Man būtina pagalba... o tai reiškia, kad 
ji reikalinga ir tau... 

- Na... jeigu jau taip sakote... - Todo pulsas paspartėjo iki šimto 
dvidešimties dūžių per minutę, bet veidas spinduliavo ramybę. Argi 
jis nežinojo sulauksiąs kažko panašaus? O taip, aišku, kad žinojo. 

- Perduok tėvams, jog man atsiuntė laišką, - pratęsė senis. - 
Svarbų laišką. Supratai? 

- Aha. 

- Dabar pažiūrėsime, berneli, iš kokio molio tu drėbtas. 

- Be abejo. - Todas prisivertė išspausti šykščią šypseną ūmai pa- 
matęs, kad motina nusisuko nuo televizoriaus ir įsistebeilijo į sūnų. - 
Iki. 

Diusanderis ketino dar kažką pridurti, tačiau vaikinas padėjo ra- 
gelį. 

- Trumpam užsuksiu pas poną Denkerį. - Jis kreipėsi į abu tėvus, 
bet žvelgė į motiną, kurios akyse vis dar atsispindėjo nerimas. - Ar 
jums ko nors reikia parduotuvėje? 

- Pypkės valiklių ir ledukų, kad atšaldytume tavo mamai norą iš- 
laidauti. 

- Labai juokinga, - atsiliepė Monika. - Todai, ar ponas Denke- 
ris... 

- Ką, dėl Dievo meilės, tu pirkai “Fildinge""? - įsiterpė Dikas. 

- Lentynėles niekučiams, jau sakiau tau anksčiau. Todai, ar ponas 
Denkeris gerai jaučiasi? Jo balsas skambėjo keistai. 


276 


- Nejau tokios lentynos išties egzistuoja? Man rodės, jas išgalvojo 
kuoktelėjusios detektyvus rašančios britės, kad žudikas galėtų be 
vargo susirasti buką įnagį. 

- Dikai, gal leisi man pašnekėti su sūnumi? 

- Maloniai prašom. Tik nesuprantu, kam mums reikia lentynėlių 
niekučiams? 

- Jis jaučiasi normaliai, - atsakė Todas užsisegdamas striukę. - 
Bet išties susijaudinęs. Gavo laišką nuo sūnėno, kuris gyvena... hmm, 
tiksliai nežinau, regis, Hamburge arba Diuseldorfe. Iš savo giminaičių 
nebuvo sulaukęs jokių žinių daugybę metų. Nenuostabu, kad naujie- 
na jį pribloškė. Pono Denkerio regėjimas labai suprastėjęs, todėl jis 
paprašė manęs perskaityti laišką. 

- Tai bent velniava, - šūktelėjo Dikas. - Pirmyn, Todai, keliauk ir 
patenkink senuko smalsumą. 

- Aš galvojau, jog ponas Denkeris susirado kitą berniuką, kuris 
jam skaito, - neatlyžo Monika. 

- Susirado, - patvirtino Todas staiga užsiplieksdamas neapykanta 
motinai ir tai miglotai nuojautai, šmėžuojančiai jos akyse. - Jo grei- 
čiausiai nebuvo namuose, o gal tėvai nenorėjo, kad vėlyvą vakarą jis 
bastytųsi lauke. 

- O... aišku. Tiek to, eik. Tik būk atsargus. 

- Gerai. Ar tau ką nors nupirkti parduotuvėje? 

- Ne. Kaip sekasi ruoštis paskutiniam matematikos testui? 

- Trigonometrijos, - pataisė Todas. - Neblogai. Kiek galėjau, tiek 
įsidėjau į galvą. Vis vien ketinau padėti užrašus į šoną, - nerausda- 
mas sumelavo. 

- Jei nori, važiuok “Poršė", - pasiūlė Dikas. 

- Ne, verčiau parūinsiu pedalus. - Jam reikėjo papildomų penkių 
minučių, kad susikauptų ir sutramdytų įsišėlusias emocijas - bent jau 
pabandytų, - nes dabartinės būklės veikiausiai būtų įvairavęs “Por- 
šė" į telefono stulpą. 

- Prisisek ant kelio atšvaitą, - tarė Monika, - ir neužmiršk už mus 
palinkėti gero vakaro ponui Denkeriui. 

- Neužmiršiu. 

Abejonės, žvilgančios motinos akyse, neišsisklaidė, bet pastebimai 
priblėso. Todas pasiuntė jai oro bučinį ir numygo į garažą, kur vietoj 
senojo “Švino" dabar stovėjo lenktyninis itališkas dviratis. Širdis te- 

bespurdėjo it pašėlusi, negana to, jį užvaldė beprotiškas troškimas 
čiupti “Vinčesterį", grįžti į svetainę, nudėti abu tėvus ir keliauti ant 
šlaito, iškilusio virš greitkelio. Daugiau nebereikėtų kvaršinti galvos 
dėl Diusanderio. Jokių košmarų, jokių suskretusių valkatų. Jis pleš- 
kintų nesustodamas, paskutinę kulką išsaugodamas sau. 

Šaltam protui užgniaužus nesveikas mintis, Todas nuvažiavo į 
Diusanderio namus - virš kelio ritmiškai kilnojosi atšvaitas, ilgus 
šviesius plaukus plaikstė vėjo šuorai. 


- Jėzau Kristau! - kone užstaugė jis sustingdamas prie virtuvės 
durų. 

Diusanderis sėdėjo pasviręs virš stalo, įrėmęs į klijuotę alkūnes, 
tarp kurių stovėjo puodelis. Kakta blizgėjo nuo didžiulių ištryškusio 
prakaito lašų. Tačiau Todas spoksojo ne į senį. Jis spiginosi į krauju 
užlietą stalą, kėdę, grindis. 

- Kur tu susižeidei? - suriko vaikinas galų gale pajudindamas su- 
akmenėjusias kojas - akimirkos, praleistos tarpduryje, prilygo tūks- 
tantmečiui. Viskas baigta, dingtelėjo jam. Brangute, kylantį balio- 
ną matau, jis tolsta vis sparčiau ir sparčiau, aš jam, pupyte, su- 
die sakau. Visgi Todas žiūrėjo, kur eina, nenorėdamas įkėblinti į 
kraujo klaną. - Aš maniau, jog tave nutrenkė sumautas širdies smū- 
gis! 

- Čia ne mano kraujas, - sumurmėjo Diusanderis. 

- Ką? - Todas sustojo kaip įbestas. - Ką tu pasakei? 

- Nusileisk į rūsį, ir suprasi, ką privalai padaryti. 

- Ką, velniai rautų, tai reiškia? - iškošė vaikinas. Staiga jo galvo- 
je sukirbėjo siaubinga mintis. 

- Negaišk brangaus laiko, berneli. Manau, tai, ką pamatysi laiptų 
apačioje, tave nelabai nustebins. Guldau galvą, jog šioje srityje tau 
nestinga asmeninės patirties. 

Todas pasvilino senį suglumusiomis akimis dar porą sekundžių ir 
nėrė į rūsį, vienu šuoliu įveikdamas po du laiptelius. Silpnoje gelsvos 
lemputės skleidžiamoje šviesoje įžiūrėjo kažkokį pavidalą. Iš pradžių 
pagalvojo, jog tai šiukšlių maišas, bet netrukus išvydo iš po celofano 
styrančias kojas bei purvinas rankas, diržo prispaustas prie šonų. 

- Jėzau Kristau, - pakartojo. Šį kartą iš gerklės išsprūdo bejėgiš- 
kas kuždesys. 


278 


Jis priglaudė plaštaką prie sausų it švitrinis popierius lūpų. Trum- 
pam užsimerkė... kai praplėšė vokus, jau buvo sutramdęs įsisiautėju- 
sias emocijas. 

Žengtelėjęs į priekį vaikinas pastebėjo kastuvo kotą, kyšantį iš ne- 
gilios duobės tolimajame rūsio kampe, ir kaipmat suprato, ką Diusan- 
deris veikė, prieš patirdamas širdies smūgį. Šnerves kuteno šleikštus 
pūvančių pomidorų tvaikas. Šitą kvapą teko užuosti ir anksčiau, ta- 
čiau kambariuose jis buvo silpnesnis, juolab kad paskutinius kelerius 
metus Todas retai kada aplankydavo senį. Nūnai susiprotėjęs, kodėl! 
ankšta patalpa persisunkusi smarve, vaikinas vos neišvėmė vakarie- 
nės. Kelis žiauktelėjimus prislopino burną ir nosį užspaudęs delnas. 

Pamažu, labai pamažu jis atgavo savitvardą. 

Stvėręs lavoną už kojų Todas nutempė jį iki kapo pakraščio. Pa- 
leido numirėlio galūnes, kairiosios rankos riešų nusibraukė nuo kaktos 
prakaitą ir kuriam laikui sustingo mąstydamas taip įnirtingai, kaip dar 
niekad anksčiau gyvenime. Galop čiupęs kastuvą ėmė rausti duobę. 
Iškasė penkias pėdas žemių, užsiropštė ant kapo krašto ir vienu spy- 
riu nurideno negyvėlį į stačiakampį duburį. Stovėdamas ant šio pa- 
kraščio nudelbė kūną įdėmiu žvilgsniu. Suplyšę džinsai. Suodinos nu- 
šašusios rankos. Akivaizdu, jog tai valkata. Ironiška padėtis mažne 
pasirodė juokinga... tokia juokinga, kad norėjosi pratrūkti isteriškai 
kvatoti. 

Jis užbėgo laipteliais į virtuvę. 

- Kaip laikaisi? - paklausė Diusanderio. 

- Išgyvensiu. Ar tu juo pasirūpinai? 

- Darau, ką galiu, aišku? 

- Paskubėk. Darbo netrūks ir viršuje. 

- Tave reikėtų sušerti kiaulėms, - drėbtelėjo Todas ir grįžo į rūsį, 
Diusanderiui nespėjus atsikirsti. 

Vaikinas buvo beužkasąs apskretėlį, kai į širdį įsiskverbė bloga 
nuojauta. Kažkas čia ne taip. Jis pažiūrėjo į kapą, viena ranka gniauž- 
damas kastuvo kotą. Iš kauburėlio kyšojo benamio kojos - viena ap- 
auta senu pusbačiu, ant kitos užmauta pajuodusi kojinė, kuri kitados, 
prezidentaujant Taftui, galėjo būti balta. 

Vienas pusbatis? Vienas? 

Apibėgęs krosnelę Todas sustojo laiptų papėdėje. Įniko dairytis 
žaibuodamas akimis. Stiprėjantis galvos skausmas varstė pulsuojan- 


279 


čius smilkinius tarsi grąžtas, besibaudžiantis išsiveržti iš smegeninės. 
Apverstą batą pamatė už penkių pėdų, tuščio stelažo šešėlyje. Stvė- 
ręs jį grįžo prie kapo, įmetė į duobę, kurią paskubomis užvertė žemė- 
mis. 

Vaikinas sulygino kapavietę, keletą kartų vožtelėdamas per ją 
kastuvo plokštuma. Tuomet stvėrė grėblį ir ėmė dantukais braukyti 
per grindis mėgindamas nuslėpti, jog čia kažkas kapstė žemes. 
Bergždžios pastangos. Neseniai išrausta ir vėl užkasta duobė visuo- 
met atrodydavo taip, lyg būtų neseniai išrausta ir vėl užkasta. Kita 
vertus, į rūsį niekas nosies nekaišios, ar ne? Bent to reikėtų tikėtis. 

Užlėkęs laiptais aukštyn Todas vos atgavo kvapą. 

Senio alkūnės nuslydo į šonus, galva sudribo ant stalo. Užmerktų 
akių vokai švytėjo purpurinių astrų atspalviu. 

- Diusanderi! - suriko Todas, savo burnoje pajutęs karštą ir aitrų 
- baimės, sumišusios su adrenalinu bei pulsuojančiu krauju - priesko- 
nį. - Nedrįsk padvėsti ant mano rankų, senas šūdžiau! 

- Prikąsk liežuvį, - neatsimerkdamas suburbėjo Diusanderis. - 
Antraip prižadinsi visą kvartalą. 

- Kur tavo valikliai? “Lestoilis"... “Top džob“... ar kažkas pana- 
šaus. Ir skudurai. Man būtini skudurai. 

- Po kriaukle. 

Kraujo klanai beveik išdžiūvo. Pakėlęs galvą senis stebėjo, kaip 
Todas šliaužioja ant grindų, nuo linoleumo gremždamas pirmąją balą. 
ir lašus, nuvarvėjusius kėdės, ant kurios sėdėjo velionis benamis, ko- 
jelėmis. Vaikiščias kramtė lūpas nelyginant arklys, kandžiojantis žąs- 
lus. Kai jis pagaliau baigė darbą, virtuvėje pasklido gaižus valiklio 
kvapas. 

- Po laiptais rasi dėžę su senais skudurais, - tarė Diusanderis. - Iš- 
kruvintas pašluostes nukišk ant dugno. Nepamiršk nusiplauti rankų. 

- Man nereikia tavo patarimo. Tų mane įvėlei į šitą košę. 

- Tikrai? Sakyčiau, tu šauniai susitvarkei su užduotimi. - Diusan- 
derio balse pasigirdo senos pašaipios gaidelės, tačiau po sekundės jo 
veidą vėl perkreipė skausmo kupina grimasa. - Negaišk laiko. 

Todas nutrenkė krauju aptekusius skarmalus į dėžę, paskutinį 
kartą užbėgo laiptais aukštyn. Nervingai juos nužvelgė ir išjungęs 
šviesą uždarė rūsio duris. Grįžo prie kriauklės, pasiraitojo rankoves, 
pakišo rankas po karščiausiu vandeniu, kokį tik pajėgė iškęsti. Nulei- 

dęs pirštus į putas, sugraibė jose mėsininko peilį, kuriuo naudojosi 
Diusanderis. 

- Norėčiau perpjauti tau gerklę, - niūriai sumurmėjo. 

- Aha, ir sušerti mane kiaulėms. Nė kiek neabejoju, jog norėtum. 

Vaikinas praskalavo ašmenis, išdžiovino ir padėjo į šoną. Skubiai 
suplovė indus, išleido vandenį ir nuvalė kriauklės paviršių. Šluostyda- 
mas delnus dirstelėjo į laikrodį. Paaiškėjo, kad jau dvidešimt minučių 
po dešimtos. 

Nudrožęs į koridorių Todas pakėlė telefono ragelį, įsmeigė į apa- 
ratą mąslias akis. Sąmonės kertelėje kirbėjo nemaloni nuojauta, kad 
jis kažką užmiršo - kažką tokį velniškai svarbų, kaip ir valkatos batas. 
Ką būtent? Todas nežinojo. Jei ne smilkinius diegiantis maudulys, gal 
ir būtų prisiminęs. Prakeiktas galvos skausmas. Paprastai jis nesi- 
skųsdavo atmintimi, todėl šioje žiojinti spraga kėlė baimę. 

Surinkus tris dvejetus, ragelyje nuskambėjo pyptelėjimas, po kurio 
atsiliepė balsas: 

- Santo Donato klinikos. Kokiais sveikatos sutrikimais skundžia- 
tės? 

- Aš esu Todas Baudenas. Skambinu iš Klermonto gatvės, 963 
numerio. Reikia greitosios pagalbos. 

- Kas atsitiko, sūneli? 

- Mano draugas ponas D... - vaikinas taip prikando lūpą, kad iš 
jos ištryško kraujas. Akimirkai iš galvos išgaravo visos mintys, teliko 
skausmingas pulsavimas. Diusanderis. Anoniminiam balsui jis vos 
neišdavė tikrosios senio pavardės. 

- Nusiramink, sūneli. Giliai įkvėpk. Viskas bus gerai. 

- Mano draugas ponas Denkeris... - pratęsė Todas. - Rodos, jis 
patyrė širdies priepuolį. 

- Kokie simptomai? 

Išgirdęs apie krūtinę suraižiusius dieglius, kurie persikraustė į kai- 
riąją ranką, balso savininkas pareiškė, jog greitoji pagalba atvyks po 
dešimties dvidešimties minučių - nelygu, kokios kelyje bus eismo są- 
lygos. Todas padėjo ragelį ir priglaudė plaštakas prie akių. 

- Ar iškvietei medikus? - suvebleno Diusanderis. 

- Taip! - riktelėjo vaikinas. - Taip, iškviečiau! Taip, po velnių, 
taip! Taip, taip, taip! Tik užsičiaupk! | 

Jis prisispaudė rankas prie akių taip stipriai, kad išvydo tava- 

ruojančius ratilus, kurių akinantis baltumas nusidažė raudoniu. Susi- 
tvardyk, Todai mažuli. Atsikvošėk, nustok karščiuotis, susitvar- 
dyk. Imkis darbo. 

Atsimerkęs jis vėl pakėlė ragelį. Dabar laukė sunkioji dalis. Metas 
paskambinti namo. 

- Alio, - atsiliepė švelnus, mandagus Monikos balsas, ir Todo są- 
monėje šmėkštelėjo vizija - jis išvydo save grūdantį “Vinčesterio" 
vamzdį į motinos šnerves, nuspaudžiantį gaiduką, regintį kraujo 
pliūpsnį. 

- Čia Todas, mama. Leisk pakalbėti su tėčiu. 

Jis seniai nebevadino Monikos mama. Nujautė, kad ji kaipmat su- 
pras užuominą. Taip ir įvyko. 

- Kas yra? Kažkas atsitiko, Todai? 

- Leisk su juo pašnekėti! 

- Bet kas... 

Iš ragelio atsklido traškesys, dunkstelėjimas ir motinos balsas, be- 
sikreipiantis į tėvą. Todas pasiruošė. 

- Tėti, ponas Denkeris... regis, jis patyrė širdies smūgį. Beveik 
esu tuo tikras. 

- Jėzau! - sprendžiant iš pritilusio balso, Dikas atitraukė nuo au- 
sies ragelį perdavė informaciją savo žmonai. Tuomet vėl kreipėsi į 
sūnų: - Jis gyvas? Kaip tau atrodo? 

- Gyvas. Sąmonės neprarado. 

- Ačiū Dievui. Kviesk greitąją pagalbą. 

- Ką tik iškviečiau. 

- Du du du? 

- Taip. 

- Šaunuolis. Gali pasakyti, kokia jo būklė? 

- Nežinau, tėti. Operatorė užtikrino, kad greitosios pagalbos ma- 
šina netrukus atvažiuos, bet... hmm... man baisoka. Ar negalėtum at- 
vykti čia ir su manimi palaukti gydytojų? 

- Būsiu po keturių minučių. 

Todo ausis pasiekė tolimas motinos balsas, tačiau neaišku, ką ji 
sakė, nes ryšys nutrūko tėvui padėjus ragelį. Vaikinas pasekė jo pa- 
vyzdžiu. 

Keturios minutės. 

Keturios minutės, per kurias būtina atlikti visus neužbaigtus dar- 
bus. Keturios minutės, per kurias teks prisiminti tai, kas galbūt iškrito 

iš galvos. Ar jis išties kažką užmiršo? Gal viskuo kalti įsitempę ner- 
vai? Dieve, kaip gaila, kad reikėjo skambinti tėvui. Bet juk tai natū- 
ralu, ar ne? Be abejo. Kokio kito natūralaus dalyko derėjo neuž- 
miršti? Kokio... 

- Ach, tu, šūdo galva! - staiga sušvokštė Todas. Nėrė atgal į vir- 
tuvę, pripuolė prie senio, nuleidusio galvą ant stalo, primerkusio pa- 
dūmavusias akis. - Diusanderi! - užstaugė energingai purtydamas jo 
pečius, bet vietoj atsakymo teišgirdo dejonę. - Atsipeikėk! Atsipei- 
kėk, dvokiantis senas išpera! 

- Ką? Jau atvažiavo greitoji pagalba? 

- Laiškas! Po minutės kitos čia atsibels mano tėvas. Kur tas pa- 
švinkęs laiškas? 

- Koks... koks laiškas? 

- Tu liepei perduoti jiems, jog sulaukei svarbaus laiško... - iš bai- 
mės Todui nudiegė paširdžius. - Aš pasakiau, kad gavai žinią iš už- 
sienio... iš Vokietijos. Jėzau Kristau! - jis persibraukė pirštais plau- 
kus. 

- Ą-a... laiškas. - Diusanderis vargais negalais pakėlė galvą. 
Raukšlelių išvagoti jo skruostai nesveikai pagelsvėjo, lūpos pamėly- 
navo. - Atrodo, nuo Vilio. Vilio Frankelio. Brangaus... brangaus Vi- 
lio. 

Nukreipęs akis į laikrodį Todas pamatė, jog praėjo jau dvi minutės 
nuo to momento, kai jis padėjo ragelį. Tėvas nieku gyvu nesugebės 
įveikti atstumo, skiriančio jų namus nuo Diusanderio landynės, per 
keturias minutes, tačiau sėdęs į “Poršė" vis tiek neilgai trukus čia at- 
lėks. Įvykiai klostėsi pernelyg sparčiai, o jis tebejautė kažko neatli- 
kęs iki galo. Kad ir kaip būtų, dabar ne metas nugrimzti į apmąsty- 
mus. 

- Tvarka. Vadinasi, man beskaitant, tu susijaudinai ir nuvirtai, pa- 
kirstas širdies priepuolio. Gerai. Kur jis? 

Diusanderis vėpsojo į vaikiną nieko nesuvokiančiomis akimis. 

- Kur laiškas? | 

- Koks laiškas? - sulemeno senis, ir Todui panižo nagus užsmaug- 
ti girtą, iškriošusį monstrą. 

- Tas, kurį tau skaičiau! Nuo Vilio... kur jis? 

Abu pažvelgė į stalą tarsi tikėdamiesi išvysti, kaip ant klijuotės 
materializuojasi laiškas. 


283 


- Antrame aukšte, - pagaliau išspaudė Diusanderis. - Miegama- 
jame prieik prie tualetinio staliuko. Trečiame stalčiuje rasi medinę 
dėžutę. Privalėsi nulaužti dangtelį, nes spynos raktą velniai žino kada 
pamečiau. Joje sudėti seni laiškai nuo vieno mano draugo. Visi be 
parašų ir be datų. Parašyti vokiškai. Kelių puslapių užteks, kad savo 
tėvui ramiai galėtum pūsti miglą į akis, kaip sakote jūs, amerikiečiai. 
Jei paskubėsi... 

- Ar tu pašėlai? - užriaumojo Todas. - Aš nesuprantu vokiškai! 
Kaip man skaityti laišką, parašytą vokiškai, apspangęs suski? 

- Kodėl Vilis turėtų rašyti angliškai? - pailsusiu balsu atšovė Diu- 
sanderis. - Jei tu skaitytum vokiečių kalba, aš suprasčiau. Aišku, ta- 
vo tarimas būtų siaubingas, bet man vis vien pavyktų... 

Senis sakė tiesą kaip visada, ir Todui nė kiek nemagėjo laukti 
pratęsimo. Diusanderis lenkė jį vienu žingsniu netgi po širdies smū- 
gio. Nudriuokęs koridoriumi vaikinas stabtelėjo prie laukujų durų, įsi- 
klausė, tačiau “Poršė" burzgimo neišgirdo. Visgi laikrodis bylojo, jog 
tėvas gali pasirodyti bet kurią akimirką. Jau buvo praėjusios penkios 
minutės. 

Vienu stryktelėjimu įveikdamas po kelias pakopas Todas užskuo- 
dė į antrą aukštą ir įsiveržė į Diusanderio miegamąjį. Niekada anks- 
čiau čia nesilankė, net nerodė noro pamatyti, kur senis kirmija, todėl 
sekundę kitą stovėjo nejudėdamas, paklaikusiomis akimis žvalgyda- 
masis nepažįstamoje teritorijoje. Galop pastebėjo tualetinį staliuką - 
tokiais pigiais, neišvaizdžiais niekniekiais, pasak tėvo, prekiaujama 
šiuolaikinėse nukainotų baldų parduotuvėse. Priklupęs priešais stalą 
vaikinas trūktelėjo į save trečiąjį stalčių. Šis išniro iki pusės, pakrypo 
į šoną ir užstrigo savo plyšyje. 

- Išlįsk, velniai rautų, - sukuždėjo Todas. Jo veidas mirtinai išblyš- 
ko, neskaitant dėmelių, kruvinu atspalviu nudažiusių skruostus, ir žyd- 
rų akių, kurios atrodė tamsios bei niaurios lyg audros debesys, pakibę 
virš Altanto vandenyno. - Iš/įsk, sumautas, šūdinas daikte! 

Jis patraukė stalčių su tokia jėga, kad visas staliukas pasviro į 
priekį ir vos nenuvirto, prieš nuspręsdamas sugrįžti į pradinę padėtį. 
Šovęs iš prorėžos medinis stačiakampis nusileido ant Todo kelių. Ant 
grindų išsibarstė Diusanderio kojinės, apatiniai, nosinės. Panaršęs tai, 
kas liko stalčiuje, jis iškrapštė dėžutę, devynių colių ilgio ir trijų colių 

aukščio. Pabandė atidaryti dangtelį. Nepavyko. Spynelė buvo užra- 
kinta, kaip ir sakė senis. Šį vakarą nieko neįmanoma gauti dykai. 

Jis sukišo išsimėčiusius drabužius į stalčių, pastarąjį įgrūdo atgal į 
pailgą prapjovą. Persikreipusios lentelės vėl užstrigo stačiakampėje 
angoje. Jausdamas, kaip veidą užlieja prakaitas, purtydamas rankeną, 
Todas šiaip ne taip ištiesino stalčiuką ir pagaliau įstūmė jį į vietą. 
Tuomet atsistojo laikydamas rankose dėžutę. Kiek praėjo laiko? 

Diusanderio lovos gale dunksojo stulpeliai, į vieną iš jų vaikinas 
tvojo dėžutę - trenkė iš visų jėgų, išsišiepdamas nuo skausmingos 
atatrankos, nuvibravusios rankomis iki pat alkūnių. Dirstelėjo į spyną, 
tačiau toji, neskaitant kelių įlenkimų, atrodė sveikut sveikutėlė. Vėl 
užvožė ja per lovūgalį, šįsyk netgi stipriau, nepaisydamas skausmo. 
Nuo stulpo atskilo medžio skiedros, tačiau užraktas nepasidavė. To- 
das spigiai sukikeno, žengė prie kito lovos kampo, pakėlė virš galvos 
rankas ir kiek leidžia jėgos rėžė dėžę į stulpą. Spyna suskilo. 

Jam atšovus dangtelį, miegamojo langą nutvieskė automobilio ži- 
bintai. 

Vaikinas įniko energingai knaisioti dėžutę. Rado atvirukus. Meda- 
lioną. Daug kartų sulankstytą nuotrauką su moters, pasirišusios juo- 
dus rantytus keliaraiščius ir nieko daugiau nevilkinčios, atvaizdu. Se- 
ną piniginę. Kelis suklastotus asmens pažymėjimus. Tuščią odinį pa- 
so aplanką. Ir laiškus, žinoma, ant paties dugno. 

Šviesoms ryškėjant, jis išgirdo gerai pažįstamą “Poršė" variklio 
riaumojimą. Garsėjantis burzgesys neilgai trukus nutilo. 

Todas čiupo tris paprastus lapus, vokiškai smulkiu šriftu prirašy- 
tus iš abiejų pusių, ir išbėgo iš kambario. Beveik nusigavęs iki laiptų 
prisiminė, jog paliko aplaužytą dėžutę ant Diusanderio lovos. Grįžęs 
atgal stvėrė ją ir atidarė trečiąjį stalčių. Kaip ir anksčiau, šis su 
girgždesiu užsikirto. 

Kažkur priešakyje sutraškėjo rankinis “Poršė" stabdis, atsidarė 
vairuotojo durelės ir, Dikui Baudenui jas užšovus, pasigirdo pokštelė- 
jimas. 

Gailiai sudejavęs Todas įdėjo dėžutę į kreivą stalčių, pašoko ir at- 
sivėdėjęs į jį spyrė. Stalčiukas klusniai įsmuko į savo ertmę. Vaikinas 
akimirką pastovėjo mirksėdamas, negalėdamas patikėti savo akimis, 
pakui nėrė žemyn į koridorių. Laiptų pusiaukelėje išgirdo, kaip lauke, 
link Diusanderio namo atbėga tėvas. Todas peršoko per turėklus, 

švelniai nusileido ant grindų ir įlėkė į virtuvę gniauždamas rankoje la- 
pus. 

Beldimas į duris. 

- Todai? Todai, čia aš! 

Tolumoje žviegė greitosios pagalbos sirenos. Senis kiūtojo nuko- 
ręs galvą, pusiau be sąmonės. 

- Ateinu, tėti! - suriko vaikinas. Išsklaidęs puslapius ant stalo, 
idant susidarytų įspūdis, kad jie buvo paskubomis nušveisti šalin, nu- 
bėgo į koridorių ir atrakino laukujes duris. 

- Kur jis? - paklausė Dikas Baudenas, sprausdamasis pro sūnų. 

- Virtuvėje. 

- Tu viską padarei teisingai. - Tėvas jį apkabino, negrabiai, lyg bū- 
tų susidrovėjęs. 

- Tikiuosi, kad nieko neužmiršau, - kukliai atsakė Todas nusives- 
damas Diką į virtuvę. 


Skubant išgabenti Diusanderį iš namų, mažai kam rūpėjo tokia 
smulkmena, kaip laiškas. Dikas Baudenas paėmė lapus, tačiau, pro 
duris įžengus medikams su neštuvais, vėl nuleido juos ant stalo. To- 
das su tėvu nuvyko į ligoninę sekdami paskui greitosios pagalbos au- 
tomobilį. Senį apžiūrėjęs gydytojas išklausė vaikino paaiškinimų nie- 
ko neklausinėdamas. Galų gale “ponas Denkeris“ buvo aštuoniasde- 
šimties metų, negana to, pasižymėjo ne pačiu sveikiausiu gyvenimo 
būdu. Daktaras pagyrė jaunąjį Baudeną už puikią nuovoką bei ryž- 
tingus veiksmus, kuriuos vaikinas parodė gelbėdamas ligonį. Todas 
sumurmėjo padėkos žodžius ir paklausė tėvo, ar jie galėtų keliauti 
namo. 

Įsėdęs į “Poršė", Dikas pareiškė juo didžiuojąsis. Todas beveik 
nieko negirdėjo paniręs į savo mintis, vėl mąstydamas apie “Vinčes- 
terį". 


18 

Tą pačią dieną Morisas Haiselis susilaužė stuburą. 

Morisas neketino žalotis, jis tenorėjo prikalti nutekamojo vamz- 
džio kampą prie vakarinio namo šono. Mažiausia, ko geidė, tai išgirs- 
ti, kaip traška lūžtantys kaulai. Jo gyvenime ir taip nestigo sielvarto. 
Pirmoji žmona atsisveikino su gyvybe tesulaukusi dvidešimt penkerių, 

abi jųdviejų dukterys taip pat mirė. Brolis žuvo tragiškoje autoavari- 
joje netoli Disneilendo 1971-aisiais. Patį Morisą, netrukus sulauk- 
siantį šešiasdešimtojo gimtadienio, kankino sparčiai progresuojantis 
artritas. Abi rankas bjaurojo karpos, kurios, nudegintos gydytojų, vei- 
kiai ataugdavo. Be to, pastaruoju metu jo galva vis dažniau kentėda- 
vo nuo migrenos priepuolių, o kaimynas Roganas, tas kvėša, vadino 
jį “katinu". Kalbėdamas su Lidija, antrąja žmona, Morisas neretai 
spėliodavo, ar Roganas labai apsidžiaugtų, jeigu jį pramintų “hemoro- 
jumi". 

- Liaukis, Morisai, - tokiais atvejais sakydavo Lidija. - Tu nesu- 
pranti juokų, niekada jų nesuprasdavai. Kartais svarstau, kaip aš ga- 
lėjau ištekėti už žmogaus, visiškai neturinčio humoro jausmo? Mes 
iškeliavome į Las Vegą, - kreipdavosi žmona į tuščią virtuvę, tary- 
tum šioje būtų susirinkusi minia žiūrovų, - matėme Badžio Heketo 
pasirodymą, tačiau mano vyras nenusijuokė nė sykio. 

Neskaitant artrito, karpų bei migrenos, Morisas turėjo Lidiją, kuri, 
Dievas mato, per pastaruosius penkerius metus, nuo pat... nuo gim- 
dos išpjovimo operacijos, virto tikra zirzekle. Taigi jam netrūko šird- 
gėlos bei galybės problemų ir be lūžusio stuburo. 

- Morisai! - suriko Lidija išnirdama pro kiemo duris, pašluoste va- 
lydamasi nuo rankų pamuiles. - Morisai, tučtuojau nusileisk nuo ko- 
pėčių! 

- Ką? - jis pakreipė galvą, kad galėtų matyti žmoną. Stovėjo be- 
veik pačiame aliumininių skėčiamųjų kopėčių viršuje. Ant vieno 
skersinio geltonavo lipdukas su užrašu: ATSARGIAI! VIRŠ ŠITOS 
PAKOPOS GALITE NETIKĖTAI PRARASTI PUSIAUSVYRĄ! 
Prieš pradėdamas taisyti nutekamąjį vamzdį Morisas pasirišo staliaus 
prijuostę su giliomis kišenėmis, į vieną prisipylė vinių, kitą užpildė ka- 
bėmis. Ant nelygios žemės stovinčios kopėčios šiek tiek susvyravo, 
kai jis pasisuko. Sprandą pervėrė erzinančios migrenos preliudija, to- 
dėl Morisas buvo beprarandąs kantrybę. - Ką? 

- Leiskis žemyn, nes dar susilaužysi nugarą. 

- Tuojau baigsiu. 

- Tu siūbuoji ant kopėčių lyg sėdėdamas valtyje. Lipk žemyn. 

- Nulipsiu pabaigęs darbą! - piktai atšovė jis. - Palik mane ramy- 
bėje! 

- Tu susilaužysi nugarą, - melancholiškai pakartojo žmona ir pra- 
dingo tarpduryje. . 

Po dešimties minučių, kaldamas paskutinę vinį į lietvamzdį, pasvi- 
ręs taip, kad vos išlaikė pusiausvyrą, jis išgirdo katino miaukimą ir 
nuožmų amsėjimą. 

- Dėl Dievo meilės, kas čia... 

Jam apsižvalgius, kopėčios pavojingai sulingavo. Tą pačią akimir- 
ką iš už garažo kampo išlėkė jų katinas, pramintas Paleistuviu (deja, 
niekas taip nesiteikė vadinti Moriso), pašiaušęs savo gaurus, blyk- 
čiodamas žaliomis akimis. Žvėrelį persekiojo Roganams priklausantis 
kolių veislės jauniklis, nukoręs liežuvį, įkandin savęs vilkdamas pasai- 
tėlį. 

Akivaizdžiai neprietaringas Paleistuvis pralėkė po išskėstomis 
kopėčiomis. Kolis nusekė iš paskos. 

- Žiūrėk, kur bėgi, kvailas gyvuly! - sustūgo Morisas. 

Kopėčios susverdėjo. Šunytis užkliudė šonu karkasą, ir šis nuvirto 
kartu su kliegiančiu Morisu. Iš staliaus prijuostės pažiro vinys bei ka- 
bės. Vyrukas dribtelėjo apačion perpus įsirėždamas į betoninį takelį, 
ir nugarą pervėrė agoniško skausmo dūris. Veikiau pajuto, nei išgir- 
do, kaip sutraškėjo stuburas. Pasaulį trumpam apgaubė pilkšva migla. 

Kai aplinkiniai objektai atgavo apibrėžtus kontūrus, jis tebetysojo 
iki pusės išsikėtojęs ant takelio, tarp vinių ir įkabų. Šalia klūpėjo rau- 
danti Lidija. Pro kaimynines duris išniro ir Roganas, baltas kaip dro- 
bulė. 

- Aš tau sakiau! - vebleno žmona. - Aš tau sakiau nulipti nuo ko- 
pėčių! O dabar... pažvelk, kas atsitiko! | 

Morisas nedegė noru dairytis. Dusinantis, pulsuojantis skausmas 
spaudė liemenį nelyginant diržas, tačiau tai ne blogiausia: žemiau 
juosmens jis nieko nejautė... visiškai nieko. 

- Verkti galėsi vėliau, - sušvokštė. - Iškviesk gydytoją. 

- Aš paskambinsiu greitajai pagalbai, - pasisiūlė Roganas ir smu- 
ko atgal į savo namus. 

- Lidija, - urgztelėjo Morisas liežuviu susidrėkindamas lūpas. 

- Ką? Ką, Morisai? - jai pasilenkus, ant vyriškio skruosto užtiško 
ašara, nuo kurios jis krūptelėjo. Žmonos jausmų protrūkis sujaudino, 
bet tokios akimirkos neteikė malonumo, nes nuo menkiausio judesio 
skausmas gerokai sustiprėdavo. 

- Lidija, mane vėl kankina migrena. 

- Ach, vargšeli, Morisai. Juk aš tau sakiau... 

- Man skauda galvą, nes to kvėšos Rogano šuo lojo kiaurą naktį, 
ir aš negalėjau užmigti. Šiandieną, besivaikydamas mūsų katiną, pra- 
keiktas šunpalaikis nugriovė kopėčias. Atrodo, lūžo mano stuburas. 

Lidija suspigo. Nuo veriančio garso suvibravo Moriso pakaušis. 

- Lidija, - sukrenkštė jis vėl apsilaižydamas lūpas. 

- Ką, brangusis? 

- Šį tą įtariau daugelį metų. Dabar esu tuo tikras. 

- Kuo, mano vargšeli? 

- Dievo nėra, - atsakė Morisas ir apalpo. 

Jį išvežė į Santo Donato ligoninę, ir daugmaž tuo metu, kai būtų 
reikėję valgyti Lidijos paruoštą klaikaus skonio (kaip visada) vakarie- 
nę, gydytojas pranešė, jog Morisas Haiselis daugiau niekuomet ne- 
vaikščios. Jo kūną įkalino gipso sluoksnyje. Paėmė kraujo bei šlapi- 
mo mėginius. Daktaras Kemelmanas patikrino akis ir pastukseno 
mažučiu guminiu plaktuku per kelius, tačiau nė viena koja nevirpte- 
lėjo atitinkamai sureaguodama. Kad ir kur jis pažvelgtų, aplinkui su- 
kiojosi Lidija, be paliovos plūstanti ašaromis, keičianti nosines vieną 
po kitos. Ji būtų galėjusi sielvartauti namuose, tačiau nesitraukė nuo 
savo vyro nė per žingsnį, apsirūpinusi deramu kiekiu nėriniuotų nosi- 
naičių tam atvejui, jei užsitęstų raudų priepuoliai. Lidija pasakė iškvie- 
tusi savo motiną, ir toji netrukus turėtų atvykti į ligoninę. (“Puiku, Li- 
dija", - atsakė jis, nors iš visų pasaulio žmonių labiausiai nekentė uoš- 
vės.) Ji paskambino rabinui, kuris irgi veikiai čia pasirodys. (“Puiku, 
Lidija", - atsakė jis, nors į sinagogą nebuvo kėlęs kojos penkerius 
metus ir nė nežinojo, kuo vardu dabartinis rabinas.) Be to, susisiekė 
su Moriso viršininku, ir šis paprašė perduoti užuojautos žodžius bei 
geriausius linkėjimus, kadangi pats negalėsiąs artimiausiu metu apsi- 
lankyti ligoninėje. (“Puiku, Lidija", - atsakė jis, nors cigarus kramtan- 
čio išperos Frenko Haskelio nekentė taip pat, kaip ir žmonos moti- 
nos.) Galiausiai gydytojai davė sužeistajam valiumo ir išsiuntė Lidiją 
iš palatos. Gana greitai Morisas ėmė snūduriuoti - jokių rūpesčių, jo- 
kios migrenos... visiškai nieko. Jeigu mane ir toliau girdys šiomis mė- 
lynomis piliulėmis, dingtelėjo mintis į galvą prieš užmiegant, galėčiau 
vėl užsiropšti ant tų kopėčių, nukristi ant žemės ir susilaužyti stuburą. 


Jis pabudo - tiksliau sakant, atgavo sąmonę - auštant, tyliausiu pa- 
ros metu ligoninėje. Skausmas pranyko, Morisą apėmė begalinė ra- 

mybė bei nesvarumo pojūtis. Lovą supo kažkoks keistas įtaisas, pa- 
našus į voverės narvą, suręstą iš nerūdijančio plieno strypų, trosų, 
skriemulių bei kabelių, iškėlusių aukštyn kojas. Nugara, regis, tysojo 
ant išgaubto pakilimo, tačiau, negalėdamas pakreipti galvos, jis ne- 
įstengė pamatyti, ant ko gulįs. 

Kitiems dar blogiau, pagalvojo Morisas. Kiekviename pasau- 
lio kampelyje atsirastų gausybė žmonių, kuriems dar blogiau 
negu man. Izraelyje palestiniečiai sprogdina autobusus su fer- 
meriais, tapusiais politiniais nusikaltėliais vien todėl, kad panū- 
do nuvažiuoti į miestą ir užsukti į kino teatrą, tuo tarpu izraelie- 
čiai atsilygina už skriaudą apmėtydami bombomis Palestinos te- 
ritoriją ir žudydami vaikus kartu su spėjamais teroristais. Kitų 
likimas baisesnis už manąjį... tai nereiškia, jog aš patenkintas 
savo padėtimi, bet kitiems dar blogiau negu man. 

Jis ne be vargo kilstelėjo ranką - kūną nutvilkė maudulys, laimei, 
vos pastebimas - ir prieš akis sugniaužė kumštį. Štai. Rankos sveikut 
sveikutėlės. Na, ir kas, kad žemiau juosmens nieko nejaučia? Įvairio- 
se šalyse netrūksta žmonių, suparalyžiuotų nuo kaklo. Pilna raup- 
suotųjų arba mirštančių nuo sifilio. Galbūt kažkur šiuo momentu vyrai 
ir moterys lipa į lėktuvą, kuriam lemta sudužti. Ne, jį užklupusios ne- 
laimės - ne pačios bjauriausios pasaulyje. 

Kitados teko susidurti išties su šlykščiais dalykais. 

Morisas pakėlė kairiąją ranką. Susidarė įspūdis, tarytum šioji būtų 
besvorė, atskirta nuo kūno. Jis vilkėjo ligoninės išduotus naktinius 
marškinius su trumpomis rankovėmis, todėl ant savo dilbio aiškiai 
matė nublukusį mėlynu rašalu ištatuiruotą numerį. P499965214. Prie- 
miestyje nusiridenti nuo kopėčių, susilaužyti nugarą, atkeliauti į švarią 
bei sterilią miesto ligoninę, kur visus rūpesčius nuslopins valiumo tab- 
letė, tėra grynas malonumas, palyginti su tais kraupiais karo laikais. 

Širdį suspausdavo, vien prisiminus purvinus dušus, kuriose gyvy- 
bės neteko Ruta, pirmoji žmona. Arba kapais tapusius griovius - net 
ir užsimerkęs regėdavo žmones, išsirikiavusius prie žiojinčių duobės 
nasrų, girdėdavo šūvių salves, išvysdavo, kaip aukos pliumptelėdavo 
atbulos it kreivos šleivos skudurinės lėlės. Jau neminint krematoriu- 
mų, prasmardinusių apylinkes žydų, degančių lyg nematomi fakelai, 

tvaiku. Siaubo perkreipti draugams ir artimiesiems priklausantys vei- 
dai, kurie tirpo nelyginant blėstančios žvakės, traukėsi bei siaurėjo 
prieš tavo akis, kol pagaliau išnykdavo. Kur? Kur dingsta fakelo 
liepsna, ją užpūtus šaltiems oro šuorams? Keliauja į dangų? Į praga- 
rą? Kur prapuola švieselės tamsoje, žvakės vėjo gūsiuose? Jobui ga- 
liausiai palūžus ir suabejojus Aukščiausiuoju, šis paklausė: Kur tu bu- 
vai, kai aš kūriau pasaulį? Morisas Haiselis, atsidūręs Jobo vietoje, 
atšautų: kur Tu buvai, kai merdėjo mano Ruta, tu, kvėša? Žiūrė- 
jai, kaip “Jankiai" žaidžia prieš "Senatorius"? Jei nesugebi 
daugiau dėmesio skirti savo darbui, nešdinkis man iš akių. 


Taip, gyvenime netrūko bjauresnių dalykų nei sulaužyta nugara. 
Bet negi Dievas galėtų leisti žmogui susižaloti ir būti suparalyžiuotam 
iki mirties po to, kai jis matė žūstančias dukteris, žmoną, draugus? 

Ne, negalėtų. Vadinasi, Dievo nėra. 

Iš akies kampelio ištryškusi ašara lėtai nutekėjo iki ausies. Už pa- 
latos ribų tyliai nuaidėjo skambutis. Sugirgždėjo koridoriaus grindys 
pro šalį nutipenus baltiems seselės batukams su raumbuotais kaučiuko 
padais. Pro atidarytas kambario duris ant tolimosios sienos jis įžvel- 
gė raides SYVIOS PRIEŽ ir spėjo, jog ant ženklo užrašyta: IN- 
TENSYVIOS PRIEŽIŪROS SKYRIUS. 

Ausis pasiekė paklodžių šiugždesys. 

Atsargiai pakreipęs galvą į dešinę, nusisukdamas nuo durų, Mo- 
risas pamatė spintelę, ant kurios išvydo vandens ąsotėlį bei įmontuo- 
tus du mygtukus - juos reikėjo spausti, norint išsikviesti seselę. Tolė- 
liau, kitoje lovoje, gulėjo vyriškis. Iš pažiūros žmogus atrodė senesnis 
ir labiau pasiligojęs už Morisą. Skirtingai nuo pastarojo, jis nebuvo 
įspraustas į milžinišką, graužikams skirtą ratą, tačiau prie senio gulto 
stovėjo lašelinė, o priešais lovūgalį dunksojo kažkoks monitorius. Pa- 
geltusią kaimyno odą aplink lūpas ir akis išraizgė gilios raukšlelės. 
Ant pagalvės krito gelsvai žili plaukai, primenantys suvytusius negy- 
vus stagarėlius. Akių vokai blizgėjo mėlynu atspalviu, didžiulėje no- 
syje aiškiai regimi kapiliarai liudijo, jog žmogus ilgą laiką nesiskyrė su 
buteliu. 

Morisas nusigręžė... ir vėl atsisuko. Palatą užliejant vis ryškes- 
niems aušros spinduliams, bundant ligoninei, jį apėmė keistas jaus- 

mas, jog kaimynas kažkur matytas. Ar tai įmanoma? Sprendžiant iš 
išvaizdos, tam senukui nuo septyniasdešimt penkerių iki aštuoniasde- 
šimties, o jis nepažinojo tokių iškaršėlių... neskaitant Lidijos motinos, 
tos siaubūnės, kartais atrodančios vyresnės už Sfinksą, į kurį ji buvo 
velniškai panaši. 

Galbūt su šiuo žmogumi teko bendrauti anksčiau, dar prieš at- 
vykstant į Ameriką? Gal ir taip. Gal ir ne. Kodėl staiga jam tai parū- 
po? Ir neaišku, kodėl naktį nelauktai užliejo prisiminimai apie Patino 
konclagerį, nors jis visuomet stengėsi - dažniausiai sėkmingai - išvyti 
iš galvos mintis apie praeitį. 

Moriso oda nuėjo pagaugais, tarytum jis būtų užklydęs į piktų 
dvasių apsėstą namą, kur bruzdėjo sudūlėję lavonai ir klaidžiojo vai- 
duokliai. Negi sielos ramybės nepavyks atgauti netgi dabar, praslin- 
kus trims dešimtims metų nuo siaubingų įvykių, gulint šioje švarioje li- 
goninėje? 

Nukreipęs žvilgsnį nuo senuko, išsitiesusio kaimyninėje lovoje, jis 
vėl pasijuto mieguistas. 

Žmogus atrodo matytas, nes tavo sąmonė nusprendė papokš- 
tauti, kad per daug neliūdėtum dėl savo nelaimės, kaip ir tais 
laikais, kai... 

Ne, jis neleis sau mąstyti apie praėjusias dienas. Nieku gyvu ne- 
leis. 

Snūduriuodamas Morisas prisiminė, kaip gyrėsi Rutai (bet niekada 
Lidijai - puikuotis prieš antrąją žmoną nevertėjo, nes šios reakcija 
skirdavosi nuo Rutos, kuri tiesiog meiliai šypsodavosi, kai jis pradė- 
davo juokais pūstis): aš niekada neužmirštu jokių veidų. Štai gera 
proga patikrinti, ar tai tiesa. Jeigu su savo palatos kaimynu iš tikrųjų 
kitados buvo susidūręs, gal sugebės atsiminti kada... ir kur. 

Prieš panyrant į miego gelmes, Moriso galvoje šmėkštelėjo pas- 
kutinė mintis: o ga! pažinojau jį stovykloje? 

Tuomet dabartinė įvykių eiga būtų perdėm ironiška, tarsi įtakota 
papokštauti užsimaniusio Dievo. 

Kokio Dievo, paklausė savęs Morisas Haiselis ir užmigo. 


19 
Pažangiausių absolventų sąraše Todui atiteko antra vieta. Grei- 
čiausiai dėl prastai atlikto trigonometrijos testo, kuriam ruošėsi tą 

vakarą, kai Diusanderį pakirto širdies smūgis. Galutiniai ketvirčio ba- 
lai nukrito iki 89 - betrūko vos vieno taškelio, kad pažymių knygelėje 
puikuotųsi “A" su minusu. 

Praėjus savaitei nuo vidurinės mokyklos baigimo, Baudenai aplan- 
kė poną Denkerį, paguldytą Santo Donato klinikose. Todas nenusty- 
go vietoje, priverstas penkiolika minučių niurnėti banalius padėkos 
žodžius bei teirautis, kaip laikosi ligonis, todėl su džiaugsmu pasitrau- 
kė nuo senio ir žengė link jo kaimyno, šiam paprašius trumpam priei- 
t. 

- Atleisk, kad trukdau, - tarė sugipsuotas, prie trosų ir skriedulių 
konstrukcijos pritvirtintas žmogus. - Aš esu Morisas Haiselis. Susi- 
laužiau stuburą. 

- Kaip nemalonu, - gergždžiančiu balsu atsiliepė Todas. 

- Oi, nemalonu? Ar ne per švelniai pasakyta? 

Vaikinas prasižiojo ketindamas atsiprašyti, tačiau Haiselis pakėlė 
ranką ir šyptelėjo. Jo veidas buvo išblyškęs ir pailsęs, kaip ir bet ku- 
rio kito senio, patekusio į ligoninę, privalančio susitaikyti su neišven- 
giamais, ko gero, ne itin džiugiais pokyčiais. Šiuo atžvilgiu, pamanė 
Todas, tas tipas niekuo nesiskiria nuo Diusanderio. 

- Nereikia, - pratarė Morisas. - Nereikia atsakinėti į storžieviškas 
pastabas. Mudu nesame pažįstami. Kodėl tau turėtų rūpėti mano 
problemos? 

- “Žmogus - tai ne sala..." - pradėjo Todas, bet Morisas jį per- 
traukė nusijuokdamas: 

- Jis man cituoja Doną! Koks apsiskaitęs vaikis! Ar tavo draugas 
sunkiai serga? 

- Na, pasak gydytojų, jis neblogai laikosi, žinant, kad jam jau aš- 
tuoniasdešimt. 

- Toks senas! - sušuko Morisas. - Jis nedaug kalba, bet iš to, ką 
pasakė, spėju, jog mano kaimynas - natūralizuotas amerikietis. Aš ir- 
gi kilęs iš svetur. Gimiau ir augau Lenkijoje, Radomo mieste. 

- Tikrai? - mandagiai atsiliepė Todas. 

- Taip. Ar žinai, kaip Radome vadindavome oranžinį kanalizacijos 
šulinio dangtį? 

- Ne, - nusišypsojęs papurtė galvą vaikinas. 

- “Hovardo Džonsono“ viešbučiu, - atsakė Morisas nusijuokda- 

mas. Todas taip pat prajuko. Diusanderis dirstelėjo jų pusėn truputį 
susiraukęs, bet, Monikai kažką pasakius, vėl į ją atsigręžė. 

- Taigi tavo draugas natūralizuotas? 

- O taip, - patvirtino Todas. - Jis iš Vokietijos. Eseno. Esate gir- 
dėjęs apie tokį miestą? 

- Ne, bet man teko gyventi Vokietijoje. Įdomu, ar jis dalyvavo ka- 
re? 

- Neįsivaizduoju. - Vaikino akyse blykstelėjo šaltukas. 

- Ne? Tiek to. Antrasis Pasaulinis vyko seniai. Dar po trejų metų 
Amerikos prezidentu - prezidentu! - gales tapti žmogus, kuris gimė 
po karo. Kertu lažybų, kad jis nematys jol-io skirtumo tarp Dunkerko 
stebuklo ir Hanibalo, vedusio dramblius per Alpes. 

- Jūs pats dalyvavote kare? - pasiteiravo Todas. 

- Tam tikra prasme. Tu labai gražiai elgiesi lankydamas senuką... 
du senius, įskaitant ir mane. 

Todas kukliai vyptelėjo. 

- Aš pavargau, - tarė Morisas. - Norėčiau pamiegoti. 

- Tikiuosi, netrukus jūs pasitaisysite. 

Morisas pakinkavo galva, nusišypsojo ir užsimerkė. Todas grįžo 
prie Diusanderio lovos. Jo tėvai rengėsi keliauti namo. Dikas Baude- 
nas vis žvilgčiojo į savo laikrodį ir su apsimestiniu nuoširdumu apgai- 
lestavo, kad jau taip vėlu. 


Po dviejų dienų Todas užsuko į ligoninę be palydos. Šį kartą gipso 
kiaute įkalintas Morisas Haiselis giliai miegojo. 

- Tu puikiai pasirodei, - sukuždėjo Dius imnderis. - Vėliau buvai grį- 
žęs į mano namus? 

- Taip. Prakeiktą laišką sudeginau. Vargu ar juo būtų kas nors 
susidomėjęs, tačiau aš bijojau... na, nežinau. - Jis gūžtelėjo prikąsda- 
mas lūpą. Tiesiog neprisivertė prisipažinti seniui jautęs kone prieta- 
ringą baimę, jog į namą užklys vokiečių kalbą mokantis žmogus, kuris 
- jei tiktai laiškas paklius į jo rankas - supras skaitąs apie įvykius, pa- 
senusius dešimčia ar net dvidešimčia metų. 

- Kitą sykį atnešk man ko nors išgerti, - paprašė Diusanderis. - 
Aš nepasigęstu cigarečių, bet... 

- Daugiau čia negrįšiu, - atšovė Todas. - Niekada. Viskas baigta. 
Mes atsiskaitę. 

- Atsiskaitę... - senis sunėrė rankas ant krūtinės ir nusišypsojo, 
kiek pajėgė švelniau. - Visada maniau, jog taip sako lošėjas korto- 
mis, sumokėjęs savo skolą. Mane išleis iš šitų kapinių kitą savaitę... 
bent taip prižadėjo. Anot gydytojo, man liko gyventi dar pora mete- 
lių. Paklausiau, kiek tiksliai, tačiau jis tik nusijuokė. Manau, tai reiš- 
kia, jog nedaugiau kaip trejus ar net dvejus. Slapta viliuosi, kad suge- 
bėsiu nustebinti daktarus. 

Todas nieko neatsakė. 

- Tarp mūsų kalbant, berneli, aš beveik nesitikiu pamatyti kito am- 
žiaus. 

- Noriu tavęs šio to paklausti, - prabilo vaikinas, įsmeigęs akis į 
Diusanderį. - Būtent todėl šiandieną čia atėjau. Man reikia kai ką su- 
žinoti. 

Todas pažvelgė per petį į žmogų, miegantį kitoje lovoje, ir prisi- 
traukė kėdę prie Diusanderio gulto. Užuodė nuo senio trenkiantį kva- 
pą, sausą lyg oras muziejaus salėje, kurioje pilna eksponatų iš Egipto 
klestėjimo epochos. 

- Rėžk. 

- Tas valkata... Tu minėjai, neva aš turiu pakankamai patirties. 
Asmeninės patirties. Ką tai turėtų reikšti? 

Diusanderio lūpų kampučiai pakilo aukštyn. 

- Aš domiuosi žiniasklaida, berneli. Seniai visada varto laikraščius, 
tik kiek kitaip nei jauni žmonės. Ar žinojai, kad grifai mėgsta spiestis 
tam tikruose Pietų Amerikos oro uostuose, pakilimo tako galuose, 
kur tvoskia nuožmiausi šoniniai vėjai? Štai kaip pagyvenę žmonės 
sklaido laikraščius. Prieš mėnesį sekmadienio leidinyje perskaičiau 
įdomią istoriją. Ne pirmajame puslapyje, žinoma. Niekam per daug 
nerūpi benamiai ir alkoholikai, kad apie juos rašytų pirmuosiuose pus- 
lapiuose. Tačiau apybraižų skiltyje tas straipsnis buvo pagrindinis. 
KAŽKAS PERSEKIOJA SANTO DONATO VALKATAS? - 
taip autorius jį pavadino. Storžieviška. Bulvarinė žiniasklaida. Jūs, 
amerikiečiai, tuo garsėjate. 

Todas sugniaužė kumščius paslėpdamas apkramtytus nagus. Jis 
niekuomet neskaitydavo sekmadienio leidinių, nes tokiems niekams 
nenorėjo gaišti laiko. Aišku, po kiekvieno nuotykio mažiausiai savai- 
tę kasdien vartydavo laikraščius, tačiau žinutes apie nudaigotus ap- 

skretėlius geriausiu atveju rasdavo ketvirtajame puslapyje. Tas fak- 
tas, jog kažkas už akių bandė aptikti sąsajas, pakurstė jo įtūžį. 

- Straipsnyje užsimenama apie keletą itin žvėriškų žmogžudysčių. 
Galvažudys subadė aukas peiliu arba mirtinai uždaužė. “Nežmoniš- 
kas žiaurumas“, pasak autoriaus. Pats žinai, kokie tie žurnalistai. Ti- 
pas, parašęs šią verksmingą apybraižą, pripažino, jog benamių, kurių 
Santo Donate yra su kaupu, sluoksnis pasižymi aukštu mirtingumo 
lygiu. Ne visi tie žmonės kasmet nusibaigia natūralia mirtimi. Gana 
dažnai jie nužudomi. Bet dauguma atvejų žudikas būna velionio de- 
generato sugėrovas, nudėjęs auką todėl, kad susivaidijo su kolega 
lošdamas kortomis iš smulkmės arba dėl pigaus muskato vyno. Ran- 
kų nesuvaldęs prasilakėlis paprastai pripažįsta savo kaltę ir nuošir- 
džiai atgailauja. 

Tačiau pastarųjų žmogžudysčių policijai atskleisti nepavyko. Bul- 
varinio žurnalisto galva - arba tuo, kas atstoja jo smegeninę, - dar di- 
desnį nerimą kelia per porą metų išaugęs dingusių be žinios skaičius. 
Be abejo, jis vėl pripažįsta, valkatas sunku sužiūrėti. Jie pasirodo ir 
išnyksta. Bet kai kurie prapuolė neatsiėmę pašalpų arba atlygio už 
visuomeninį darbą, išmokamą tiktai penktadieniais. Ar gali taip būti, 
kad jie tapo “Benamių žudiko", kaip jį praminė bulvarinis žurnalistas, 
aukomis, kurių iki šiol niekas nerado? Cha! 

Diusanderis mostelėjo ranka demonstruodamas panieką tokiai 
žurnalistinės atsakomybės stokai. 

- Tie paiki pramanai skirti tam, kad sekmadienio rytą pakutentų 
padorių piliečių nervus. Autorius primena senuosius baubus, seniai 
užmirštus, bet retsykiai praverčiančius - Klyvlendo skerdiką, Zodia- 
ką, paslaptingąjį poną X, nudėjusį panelę, pravarde Juodoji Ramunė, 
Šoklį Džeką. Kokios nesąmonės. Vis dėlto jos pažadina įdomių min- 
čių. Ką seniui, kurio niekas neaplanko, veikti, jei ne mąstyti? 

Todas patraukė pečiais. 

- Aš pagalvojau: jei užsimanyčiau padėti apgailėtinam rašeivai, 
nors nė kiek to netrokštu, galėčiau paaiškinti, kur prapuolė vienas ar 
kitas benamis. Kalbu ne apie subadytus ir užtalžytus alkoholikus - 
Dieve, palaimink apspangusias jų sielas, - bet apie žmones, dingusius 
be žinios, nes keli iš pastarųjų ilsisi mano rūsyje. 

- Kiek? - tyliai pasitikslino Todas. 

- Šeši, - ramiai atsakė Diusanderis. - Įskaitant ir tą, kuriuo padėjai 
atsikratyti. 

- Tu visiškas psichas, - iškošė vaikinas. Jo veidas išbalo ir sužvil- 
go nuo prakaito lašelių. - Kažkuriuo momentu tau galutinai nuvažiavo 
stogas. 

- “Nuvažiavo stogas". Kokia žavinga idioma! Galbūt tu teisus! 
Bet tada aš sau tariau: “Purvasklaidos šakalas mielai suverstų kaltę 
dėl prapuolusių valkatų tam pačiam hipotetiniam “Benamių žudikui". 
Tačiau ne visi pradingusieji atsidūrė mano rūsyje." 

Ar aš pažįstu ką nors, kuris galėtų taip elgtis, paklausiau savęs. 
Ką nors, kurį paskutinius kelerius metus, kaip ir mane, slėgė įtampa? 
Ką nors, kuris taip pat klausėsi, kaip vaiduokliai žvangina grandinė- 
mis? Atsakiau sau: taip. Aš pažįstu /ave, berniuk. 

- Per savo gyvenimą nesu nieko nužudęs. 

Vaizdas, nušvitęs Todo sąmonėje, neturėjo nieko bendra su pur- 
vinais mėlynanosiais - juos netgi sunku pavadinti žmonėmis. Jis išvy- 
do save, tupintį už nuvirtusio medžio kamieno, pro teleskopinį “Vin- 
česterio“ taikiklį spoksantį į barzdotą tipą, kuris vairavo “Subaru" 
sunkvežimį. 

- Gal ir ne, - sutiko Diusanderis aiškiai neketindamas veltis į gin- 
čus. - Visgi tą naktį tu puikiai laikeisi. Ne tiek nustebai, kiek įniršai, 
kadangi dėl mano senatvinės negalios atsidūrei pavojingoje padėtyje. 
Ar aš klystu? 

- Ne, - atsakė Todas. - Tu mane supykdei. Ir netgi dabar siutini. 
Pridengiau tave, nes banke laikai šį tą, kas galėtų sugriauti mano gy- 
venimą. 

- Ne. Nelaikau. 

- Ką? Ką pasakei? 

- Aš blefavau, kaip ir tu, išgalvojęs laišką, kurį atidavei bičiuliui. 
Nei laiško, nei tokio draugo tu neturi. Apie mūsų, hmm... tarkim, 
bendravimą taip pat nieko nerašiau. Atverčiu tau savo kortas, nes tu 
išgelbėjai man gyvybę. Na, ir kas, kad stengeisi apsisaugoti pats. 
Svarbiausia, jog sureagavai žaibiškai ir teisingai. Tau pakenkti nega- 
liu, berniuk. Nuoširdžiai prisipažįstu. Pažvelgiau mirčiai į akis ir išsi- 
gandau, tačiau ne taip stipriai, kaip tikėjausi. Jokio dokumento nėra. 
Tu sakei tiesą: mes atsiskaitę. 

Todo lūpas perkreipė zigzago pavidalo vypsnys. Akyse tvykstelė- 
jo keistos sardoniškos liepsnelės. 
- Herr Diusanderi, - tarė jis, - jei tik galėčiau tuo patikėti. 


Vakare Todas nusileido šlaitu, iškilusiu virš greitkelio, iki nuvirtu- 
sio medžio ir atsisėdo ant kamieno. Nepaisant sutemų, oras buvo šil- 
tas. Ilgais geltonais saulučių vainikėliais prieblandą skrodė priekiniai 
automobilių žibintai. 

Nėra jokio dokumento. 

Iki pokalbio, lydėjusio šiuos Diusanderio žodžius, Todas nė nesu- 
vokė, kokia nepataisoma jo padėtis. Senis pasiūlė išversti namus ir 
paieškoti rakto - šio neradus paaiškės, jog depozitinė banko dėžutė 
kartu su dokumentu neegzistuoja. Tačiau raktą įmanoma paslėpti bet 
kokioje kertelėje, pavyzdžiui, įkišti į “Krisko" taukų skardinę ir užkas- 
ti arba įmesti į “Sukrets" ledinukų dėžutę, kurią būtų galima įstumti 
po specialiai išklibinta grindų lentele. Kas, jeigu jis nuvažiavo autobu- 
su į San Diegą ir įgrūdo raktelį po akmeniu dekoratyvinėje lokių gy- 
venamąją zoną supančioje sienoje? Arba paprasčiausiai jį išmetė. Ko- 
dėl gi ne? Diusanderiui tereikėjo pasinaudoti juo vos vieną kartą, už- 
rakinant dokumentus depozitinėje dėžutėje. Jei senis mirs, ją atidarys 
kažkas kitas. 

Nenoriai sutikdamas su Todo argumentais Diusanderis linktelėjo, 
tačiau po akimirkos pateikė kitą pasiūlymą. Jam pasitaisius ir grįžus 
namo, berniukas paskambins į kiekvieną Santo Donato banką. Atsi- 
liepusiam tarnautojui primeluos, jog skambina dėl savo senelio. Per 
paskutinius porą metų vargšas bočius taip iškaršo, pasakys jis, kad 
užmiršo, kur padėjo raktą nuo depozitinės dėžutės. Blogiausia tai, jog 
nebeįstengė prisiminti, į kokį banką kreipėsi. Gal jie būtų tokie malo- 
nūs ir patikrintų, ar bylose įrašytas Arturas Denkeris, be vidurinio 
vardo? Kai Todas susisieks su visais miesto bankais... 

Vaikinas vėl papurtė galvą. Pirmiausia, tokia istorija garantuotai 
pakurstytų įtarimus. Ji atrodė, lyg būtų iš anksto paruošta. Bankų tar- 
nautojai pamanys, kad su jais bendrauja kažkokią aferą sumąstę nu- 
sikaltėliai, todėl nedelsdami informuos policiją apie keistą skambutį. 
Net jeigu šiuos pramanus visi priimtų už gryną pinigą, nieko gera tai 
neduotų. Na, ir kas, kad nė viename iš devynių tuzinų Santo Donato 
bankų neatsirastų Denkeriui priklausančios depozitinės dėžutės? 

Galbūt Diusanderis išsinuomojo ją Los Andžele, San Diege arba bet 
kuriame kitame iš aplinkinių miestų? 

Galų gale senis pasidavė. 

- Tu turi visus atsakymus, berniuk... visus, išskyrus vieną. Ką aš 
pasiekčiau tau meluodamas? Sukūriau šią istoriją, kad apsisaugočiau 
nuo tavęs - štai tikrasis motyvas. Dabar atskleidžiau tiesą. Kokia 
man iš to nauda? 

Pūkšdamas Diusanderis atsirėmė ant vienos alkūnės. 

- Atvirai kalbant, kam šiuo momentu išvis reikėtų to dokumento? 
Galėčiau sugriauti tavo gyvenimą ir tysodamas ligoninės lovoje. Už- 
tektų prasižioti ir kreiptis į pirmą pro šalį einantį gydytoją. Manau, tie 
žydai žinotų, kas aš toks esu ar bent jau kuo buvau. Bet kodėl turė- 
čiau krėsti tau šunybę? Tu - puikus mokinys, ateitis tau žada nuosta- 
bias karjeros galimybes... nebent prarastum atsargumą dorodamas 
benamius... 

Todo veidas suakmenėjo. 

- Juk sakiau... 

- Taip, žinau. Tu nieko apie juos negirdėjai, nepalietei nė vieno 
plaukelio ant jų šašuotų, utėlėtų galvų. Gerai, tebūnie. Daugiau apie 
tai nekalbėsiu. Tik paaiškink man vieną dalyką, berneli: kurių galų tu- 
rėčiau tau meluoti? Mudu atsiskaitę, pats taip sakei. Tačiau to nega- 
na - mes privalome pasitikėti vienas kitu. 


Nūnai, kiūtodamas už nuvirtusio medžio ant stataus šlaito, vedan- 
čio žemyn link greitkelio, žvelgdamas į anonimines automobilių švie- 
sas, kurios pranykdavo tarsi sulėtintai lekiančios trasuojančios kul- 
kos, Todas suprato, ko bijojo. 

Bairmnę kurstė Diusanderio kalbos apie pasitikėjimą ir mintis, kad 
senio širdyje, slaptoje jos kertelėje, tebežėruoja neapykantos kibirkš- 
tys Todui Baudenui, išvaizdžiam jaunuoliui, kol kas nesubjaurotam jo- 
kių raukšlelių; Todui Baudenui, gabiam mokiniui, kurio laukia ilgas, 
žavus gyvenimas. 

Visgi labiausiai buvo baugu dėl to, kad Diusanderis niekuomet 
nesikreipė į jį vardu. 

Todas. Netgi iškaršęs hansas su dirbtiniais dantimis pajėgtų tai 
ištarti. Todas. Du skiemenys. Labai lengva. Priglausk liežuvį prie 
viršutinių dantenų, prasižiodamas nuleisk jį žemyn, ir reikalingi garsai 

savaime ištrūks iš burnos. Tačiau senis visuomet vadindavo jį “ber- 
niuku“, “berneliu" arba “vaikiu". Paniekinančiai. Anonimiškai. Bū- 
tent anonimiškai. Tarsi išdudentų belaisvio, kalinčio konclageryje, nu- 
merį. 

Galbūt Diusanderis sakė tiesą. Netgi ne galbūt, o greičiausiai. 
Bet Todas nepajėgė atsikratyti savo būgštavimų... ir širdį gniaužian- 
čios baimės, kurią kėlė senio nenoras vadinti jį vardu. 

Svarbiausia, jog Todas pats neįstengė ryžtingai ir galutinai apsi- 
spręsti. Nors nuo pirmosios pažinties su Diusanderiu praėjo ketveri 
metai, iki šiol nepavyko atspėti, kokios mintys sukasi senio smegeni- 
nėje. O jeigu jis nėra toks gabus mokinys, kaip tvirtina aplinkiniai? 

Kelyje knibždėte knibždėjo automobilių. Vaikino pirštams panižo 
sugriebti šautuvą. Kiek žmonių jis sugebėtų nukepti? Tris? Šešis? Gal 
net velnio tuziną? Kiekgi mylių driekiasi iki Babilono? 

Jis nejaukiai pasimuistė. 

Tikra tiesa paaiškės tiktai po Diusanderio mirties. Per artimiau- 
sius penkerius metus. Nuo trejų iki penkerių... skamba panašiai kaip 
teismo nuosprendis. Todai Baudenai, jūs nuteisiamas kalėti nuo 
trejų iki penkerių metų dėl bendravimo su žinomu karo nusikal- 
tėliu. Nuo trejų iki penkerių metų nežinios, kupinos košmarų ir 
šalto prakaito. 

Anksčiau ar vėliau senis nusigaluos. Tuomet prasidės ilgos lauki- 
mo dienos. Nudiegs paširdžius kiekvieną sykį, kai sučirkš telefonas 
arba durų skambutis. 

Neaišku, ar jis sugebės visa tai ištverti. 

Ginklo trokštančius pirštus Todas sugniaužė į kumščius ir jais 
abiem tėškė sau į tarpkojį. Klaikiam skausmui nutvilkius papilvę, kurį 
laiką vaikinas raitėsi ant žemės. Jo lūpas perkreipė nebylus riksmas. 
Slėpsnas raižė siaubingas dieglys, tačiau jis, laimei, išvaikė begalinį 
minčių paradą. 

Bent jau trumpam. 


20 

Morisui Haiseliui sekmadienis tapo stebuklų diena. Atlantos 
“Narsuoliai"', jo mėgstamiausia beisbolo komanda, du sykius nušlavė 
nuo savo kelio galinguosius Cincinačio “Raudonuosius" rezultatu 7:1 
ir 8:0. Lidija, nuolat besigirianti, jog rūpinasi savimi, ir amžinai karto- 

janti: “Lengviau ligai užkirsti kelią negu išgydyti", - paslydo ant drėg- 
nų grindų savo draugės Džanetos virtuvėje ir nikstelėjo klubą. Nieko 
rimta, ačiū Dievui (kokiam Dievui?), tačiau jai teks pagulėti lovoje 
mažiausiai dvi dienas, gal net keturias. 

Keturios dienos be žmonos! Keturios dienos, per kurias nereikės 
klausytis, kaip Lidija jį perspėjo, jog kopėčios svirduliuoja, kaip prašė 
nesiropšti aukštyn. Keturios dienos, per kurias ji nekvaršins galvos ir 
neaiškins, esą seniai minėjusi, jog Roganų šunytis pridarys rūpesčių 
persekiodamas Paleistuvį. Keturios dienos, per kurias žmona neklau- 
sinės, ar Morisas nesidžiaugia, kad, jos prispirtas, įsigijo gyvybės 
draudimą, antraip jiems būtų tekę keliauti tiesiai į vargšų prieglaudą. 
Keturios dienos, per kurias jis nesikankins klausydamasis, kaip Lidija 
teigia, neva žmonės gali normaliai gyventi - na, beveik normaliai, - 
suparalyžiuoti nuo juosmens; juk šiais laikais į kiekvieną miesto mu- 
ziejų bei meno galeriją veda ne vien laiptai, bet ir nuožulnios rampos, 
skirtos invalidų vežimėliams. Pastariesiems pritaikyti ir tam tikri au- 
tobusai. Po visų varginančių kalbų Lidija narsiai nusišypsotų ir bema- 
tant pultų į ašaras. 

Sudorojęs pietus Morisas patenkintas nusnūdo. 

Akis pramerkė pusę penkių. Kaimynas tebemiegojo. Kol kas Mo- 
risas neprisiminė, kur anksčiau matė Denkerį, bet neabejojo, jog ki- 
tados buvo susidūręs su senuku akis į akį. Vieną kitą sykį bandė jį iš- 
kamantinėti, tačiau kažkas privertė Morisą apsiriboti banaliais pokal- 
biais apie orą, paskutinį žemės drebėjimą ir... o taip, ir apie Maironą 
Floreną, kuris, pasak “TV gido“, šitą savaitgalį pasirodys Lorenso 
Velko šou kaip kviestinis svečias. 

Morisas tvirtino sau, esą jis susilaiko nuo atviresnių šnekų, kadan- 
gi nori pamiklinti smegenis. Kai tavo kūną nuo pečių iki klubų kaus- 
visą laiką svarstyti, kaip teks gyventi, iki mirties šlapinantis per kate- 
terį. 

Tiesiai šviesiai paskelbus Denkeriui, kad jis kažkur matytas, pro- 
tinio žaidimo pabaiga veikiausiai būtų neįdomi. Pasakojant praeities 
įvykius išaiškėtų, jog abu kada nors keliavo tuo pačiu traukiniu, laivu 
arba net buvo susitikę koncentracijos stovykloje. Denkeris galėjo ka- 
lėti Patine, kuriame nestigo Vokietijos žydų. 

Kita vertus, viena iš seselių užsiminė, jog senukas grįš namo ne- 

vėliau kaip po dviejų savaičių. Jei iki tol nepavyks prisiminti juodu sie- 
jančių įvykių, Morisas mintyse prisipažins pralaimėjęs žaidimą ir tie- 
siog pareikš: klausykite, man rodos, kad jus pažįstu... 

Tiesą pasakius, jo nuojautą varstė kažkokios nemalonios povande- 
ninės srovės, privertusios mintyse atgaivinti istoriją, pavadintą “Bež- 
džionės letena", kurioje kiekvieno troškimo išsipildymą įtakodavo 
siaubingi įvykiai. Sena pora, radusi leteną, užsigeidė šimto dolerių ir 
gavo pinigus pašalpos pavidalu, kai fabrike, per nelaimingą atsitikimą, 
žuvo vienintelis sūnus. Tuomet motina panorėjo, kad vaikas sugrįžtų. 
Netrukus lauke pasigirdo sunkūs žingsniai, tarytum kažkas būtų vil- 
kęs kojas, ir beldimas į duris. Paklaikusi iš džiaugsmo motina nusku- 
bėjo laiptais žemyn, idant įleistų savo vienturtį. Paklaikęs iš siaubo tė- 
vas įniko tamsoje ieškoti sudžiūvusios letenos, galop ją sugraibė ir iš- 
reiškė norą, jog sūnus vėl numirtų. Moteris atlapojo duris, tačiau nie- 
ko neišvydo - prieangyje tedvelkė naktinio vėjo gūsiai. 

Šeštasis pojūtis kuždėjo Morisui, kad jis numano, kur matė Den- 
kerį, tačiau žinojimas panėšėjo į senos porelės sūnų, prisikėlusį iš ka- 
po, bet atrodantį kaip klaiki baidyklė, kurią sumaitojo viską traiškan- 
tys gamyklos agregato nasrai - priminė pasąmoningą būtybę, tran- 
kančią duris, kuri skyrė tamsoje skendinčias sąmonės sritis nuo ra- 
cionalaus proto, supratimo, reikalavimo pripažinti tiesą... giliai viduje 
jis įnirtingai ieškojo beždžionės letenos, psichologinio jos atitikmens, 
talismano, kuriam sušnabždėjus savo norą, žinojimas išnyktų am- 
žiams. 

Morisas susiraukė pažvelgęs į palatos kaimyną. 

Denkeri, Denkeri, iš kur aš tave pažįstu? Mačiau tave Pati- 
ne? Ar būtent todėl baiminuos prisiminimų? Kurių galų dviem 
žmonėms, išgyvenusiems tą patį siaubą, reikėtų bijoti vienas ki- 
to? Nebent... 

Jo kaktą išvagojusi raukšlė pagilėjo. Atsakymas sukosi ant liežu- 
vio galo, kai dėmesį nelauktai išblaškė erzinantis pėdas kutenantiš 
dilgčiojimas. Taip tvilksi po miego nutirpusios galūnės, kuriose vėl 
pradeda visu pajėgumu cirkuliuoti kraujas. Jei ne prakeiktas gipsas, 
jis atsisėstų ir pasikasytų niežtinčias kojas. Galėtų... 

Moriso akys suapvalėjo. 

Ilgą laiką jis tysojo nekrutėdamas, užmiršęs Lidiją, Denkerį, Pati- 
ną, išmetęs iš galvos viską, išskyrus mintis apie dilgsinčias pėdas. 

Abi pėdas. Dešiniąją kuteno stipriau negu kairiąją. Pajutus tokį nie- 
žulį sakoma: mano pėda tuojau užmigs. 

Bet šiuo atžvilgiu tai reiškė - mano pėda bunda. 

Apgraibomis suradęs mygtuką Morisas jį spaudė, kol į palatą 
įžengė seselė. 


Ne kartą regėjusi vilties užvaldytus pacientus, seselė suabejojo 
Moriso tvirtinimais. Pono Haiselio gydytojas jau buvo išvykęs iš ligo- 
ninės, ir budinčiajai anaiptol nesinorėjo jam skambinti, nes daktaras 
Kemelmanas garsėjo ūmiu būdu... netekęs savitvardos galėdavo iš- 
kolioti bet kurį žmogų, iškvietusį jį iš namų. Bet Morisas neatlyžo. 
Nors ir nebūdamas karštakošis, dabar jis ketino triukšmingai reikšti 
savo teises arba, jei prireiks, sukelti skandalą. “Narsuoliai" du sykius 
laimėjo prieš "Raudonuosius". Lidija nikstelėjo klubą. Tačiau visi ži- 
no, jog sėkmė dažnai aplanko tris kartus iš eilės. 

Galų gale seselė atsivedė jauną stažuotoją, daktarą Timpnelą, ku- 
rio trumpai kirptus plaukus, regis, nurėžė buki žoliapjovės ašmenys. 
Iš baltų kelnių kišenės praktikantas išsitraukė šveicarišką peiliuką, 
atlenkė vieną iš atsuktuvų ir perbraukė juo dešiniosios Moriso kojos 
padą, nuo pirštų galiukų iki kulno. Pėda nesuvirpėjo, bet pirštai krus- 
telėjo akivaizdžiai sureagavę į prisilietimą. Iš džiaugsmo Morisas ap- 
siašarojo. 

Suglumęs Timpnelas prisėdo ant lovos ir patapšnojo per jo ranką. 

- Retsykiais taip nutinka, - pratarė (matyt, kalbėjo iš gausios, ne- 
ilgiau kaip šešis mėnesius kauptos, patirties). - Gydytojai negali 
prognozuoti tokių įvykių, bet jų pasitaiko. Galbūt jūs esate vienas iš 
laimės kūdikių. 

Morisas sulinksėjo, per ašaras beveik nieko nematydamas. 

- Aišku kaip dieną, kad nesate visiškai paralyžiuotas, - pratęsė 
Timpnelas tebeplekšnodamas jam per ranką. - Bet aš nedrįsčiau 
spėti, ar jūs galėsite vaikščioti kaip anksčiau. Manau, daktaras Ke- 
melmanas irgi nesuteiks jums šimtaprocentinės garantijos. Jums teks 
iškęsti ilgalaikę fizinę terapiją, ir ne visi potyriai bus malonūs. Tačiau 
tai geriau negu... na, jūs suprantate, apie ką kalbų. 

- Taip, - verksmingai patvirtino Morisas, - suprantu. Ačiū Dievui. 
- Prisiminęs, kaip sakė Lidijai, esą Dievo nėra, jis pajuto, jog skruos- 
tus nugairino raudonis. 

- Aš pranešiu naujienas daktarui Kemelmanui, - pažadėjo Tim- 
pnelas paskutinį kartą tekštelėdamas per jo delną ir atsistodamas. 

- Gal paskambintumėte mano žmonai? - nepaisant nuolatinio su- 
sierzinimo, kurį Lidija keldavo, Morisas jai kažką jautė. Gal netgi 
meilę, nors ši emocija mažai ką turėjo bendra su protarpiais į širdį įsi- 
smelkiančiu noru nusukti kitam žmogui sprandą. 

- Būtinai. Sesele, gal jūs?.. 

- Žinoma, daktare, - atsakė ji, ir Timpnelas neįstengė nuslėpti šyp- 
senos. 

- Ačiū jums, - padėkojo Morisas, šluostydamasis akis “Klyneks" 
nosinaite, kurią iškrapštė iš pakelio, gulinčio ant spintelės. - Labai 
jums ačiū. 

Jaunasis gydytojas pasišalino. Kažkuriuo momentu per pokalbį pa- 
budo ponas Denkeris. Morisas norėjo atsiprašyti dėl triukšmo, o gal 
dėl ašarų, bet paskutinę akimirką persigalvojo. 

- Manau, jus reikėtų pasveikinti, - tarė ponas Denkeris. 

- Neverta užbėgti įvykiams už akių, - atsiliepė Morisas, bet, kaip 
ir Timpnelas, jis nepajėgė užgniaužti šypsenos. - Dar pažiūrėsime, 
kaip ten bus. 

- Problemos dažnai išsisprendžia savaime, - miglotai sumurmėjo 
palatos kaimynas ir paspaudęs mygtuką nuotolinio valdyn..b pultelyje 
įjungė televizorių. Laikrodis rodė be penkiolikos šešias, tad jie pažiū- 
rėjo paskutinę “Hei ho!" šou dalį, po kurios prasidėjo vakaro žinios. 
Padidėjo bedarbių skaičius. Infliacijos lygis ne itin pakilo. Bilis Kar- 
teris svarstė galimybę įsitraukti į alaus verslą. Naujos sociologinės 
Galupo apklausos bylojo, kad jei rinkimai vyktų šiuo metu, Bilio brolį 
Džimį įveiktų net keturi galimi respublikonų kandidatai. Po to, kai 
Majamyje buvo nužudytas juodaodis vaikas, kilo rasiniai neramumai, 
kurie tęsėsi visą “smurto sklidiną naktį", pasak naujienų pranešėjo. 
Arčiau namų, netoli 46-ojo greitkelio, sodelyje, policija aptiko subady- 
tą, mirtinai užtalžytą žmogų. Asmens tapatybė nenustatyta. 

Lidija paskambino prieš pat pusę septynių. Šiek tiek anksčiau su 
ja susisiekė daktaras Kemelmanas, kuris, remdamasis jaunojo sta- 
žuotojo ataskaita, išreiškė atsargų optimizmą. Tuo tarpu Lidija nesi- 
tvėrė džiaugsmu. Žmona prisiekė kitą dieną apsilankyti ligoninėje, 
net jeigu kelionė nuvarytų ją į kapus. Morisas atsakė, kad ją myli. Šį 
vakarą jis mylėjo visus - Lidiją, daktarą Timpnelą, vietoj plaukų ant 

galvos užsiauginusį ražienų lauką, poną Denkerį, netgi mergaičiukę, 
atnešusią padėklą su vakariene - mėsainiais, bulvių koše, papildyta 
sutarkuotomis morkomis bei žirneliais, nedidukais indeliais su ledais. 
Juos aptarnavusi drovi, jauna, gal dvidešimties metų, dryžuota sukne- 
le pasipuošusi blondinė, vardu Felicija, taip pat sulaukė gerų naujienų 
- merginos draugas, kompiuterių programuotojas, gavo darbą IBM 
kompanijoje ir oficialiai jai pasipiršo. 

Ponas Denkeris, spinduliuojantis elegantišką žavesį, kuriam neat- 
sispirdavo nė viena jauna panelė, pasidžiaugė kartu su sesele. 

- Ach, kaip puiku. Prašau prisėsti ir viską mums papasakoti. Pra- 
šau nieko nenuslėpti. 

Felicija išraudo, nusišypsojo ir atsakė negalinti užsibūti palatoje. 

= Man dar reikia išnešioti vakarienę “B" ir “C" fligeliuose. Pažiū- 
rėkite, jau pusė septynių! 

- Tuomet būtinai užsukite rytojaus vakarą. Mes primygtinai pra- 
šome... tiesa, pone Haiseli? 

- Taip, žinoma, - sumurmėjo Morisas, mintyse nutolęs nuo ligoni- 
nės palatos per milijoną mylių. 

(prašau prisėsti ir viską mums papasakoti) 

Šiuos žodžius, ištartus žaismingu tonu, jau teko girdėti anksčiau, 
dėl to nekilo jokių abejonių. Bet nejaugi juos ištarė Denkerio lūpos? 
Nejaugi jo? 

(viską mums papasakoti) 

Tokiu balsu kalba kultūringas, mandagus žmogus. Tačiau malonią 
intonaciją persmelkė grėsmingos gaidelės. Geležinis kumštis, ap- 
trauktas aksomine pirštine. Taip. 

Kur tai girdėta? 

(viską mums papasakoti, nieko nenuslėpti) 

(?2PATINE?) 

Morisas Haiselis dėbtelėjo į vakarienę. Ponas Denkeris jau Biieė 
pradėjęs energingai doroti savo porciją. Po pašnekesio su Felicija ge- 
rokai pasitaisė senuko nuotaika - kaip ir tada, kai jį aplankė šviesia- 
plaukis berniukas. 

- Žavinga mergina, - pilna burna čiaumodamas morkas bei žirne- 
lius susniaukrojo Denkeris. 

- O taip... 

(prašau prisėsti) 

- „„Felicija, Ji išties... 

(ir viską mums papasakoti) 

- ..„labai miela. 

(viską mums papasakoti, prašau nieko nenuslėpti) 

Morisas neatitraukė akių nuo savo padėklo staiga prisiminęs, kaip 
Patine maitindavo kalinius. Iš pradžių atrodydavo, kad galėtum bet 
ką užmušti dėl menkiausio supuvusios, lervų nusėtos mėsos gabalė- 
lio. Tačiau veikiai beprotiškas alkis atlėgdavo, ir tavo pilvas tarytum 
virsdavo pilkų uolos luiteliu. Apimdavo jausmas, jog daugiau niekada 
nesijusi išalkęs. 

Nebent kažkas parodydavo maistą. 

(“Viską mums papasakok, mielas drauge, prašau prisėsti, 
VI-I-ISKA mums papasakoti ir nieko nenuslėpti ".) 

Pagrindinį patiekalą ant plastikinio ligoninės padėklo atstojo mė- 
sainis. Kodėl gi jis nelauktai pagalvojo apie ėrieną? Ne gyslotą avie- 
ną ir ne diržingą žlėgtainį - tokie gardumynai ne itin viliotų žmogų, 
kurio dantys išpuvę kaip seni kelmai. Ne, dabar Morisas įsisvajojo 
apie sultingą ėrienos troškinį su padažu ir minkštomis gardžiomis dar- 
žovėmis. Kas pažadino šias mintis? Galbūt... 

Su trenksmu atsilapojo durys, ir į palatą įsiveržė Lidija, kuri šie- 
piesi iki ausų. Po pažastimi įsispraudusi aliumininį ramentą ji šleivojo 
it geriausias šerifo Dilono bičiulis Česteris iš serialo “Parako dūmai". 

- Morisai! - suspigo žmona. Pavymui jos įžengė Haiselių kaimy- 
nė Ema Rogan, taip pat virpanti iš laimės. 

Išgąsdintas netikėto šūksnio, ponas Denkeris paleido iš rankų ša- 
kutę. Jis suniurzgėjo panosėje ir krūptelėjęs pakėlė ją nuo grindų. 

- Kaip NUOSTABU! - džiaugsmingai sustūgo Lidija. - Aš pa- 
skambinau Emai ir paklausiau, ar mes galėtume šį vakarą nuvažiuoti 
į ligoninę. Ramentą jau turėjau, todėl pasakiau: “Emute, argi aš bū- 
čiau gera žmona, jei skausmas man sutrukdytų nubėgti pas Morisą?“* 
Juk taip sakiau, Ema, ar ne? 

Ponia Rogan, matyt, prisiminusi, jog dėl Moriso nelaimės iš dalies 
kaltas jos kolis, energingai pakinkavo galva. 

- Paskui susisiekiau su ligonine, - tęsė Lidija nusimesdama ap- 
siaustą, aiškiai ketindama ilgam įsitaisyti palatoje, - ir sužinojau, jog 
lankymo valandos jau baigėsi, bet mano atveju gydytojas sutiko pa- 

daryti išimtį. Tik paprašė neužsisėdėti iki vėlumos, kad nenuvargintu- 
me pono Denkerio. Ar mes jums netrukdome, pone Denkeri? 

- Ne, brangioji ponia, - atsiduso senis susitaikęs su likimu. 

- Prisėsk, Ema, štai ant tos kėdės, ponui Denkeriui vis vien jos 
nereikia. Morisai, liaukis valgęs tuos ledus, tu apsiseilėjai kaip kūdikis. 
Tiek to, mes pasistengsime, kad kuo greičiau atsistotum ant kojų. Aš 
tave pamaitinsiu. Gu-gu-gu, ga-ga-ga. Plačiai prasižiok... į gerklytę, 
pro dantukus, va, ir matosi skrandukas!... Ne, nieko nesakyk. Ma- 
mytė geriau žino, kas būtina jos vaikeliui. Tik pažvelk į jį, Ema, mano 
mažulis, ant kurio plikės styro vos vienas kitas plaukelis, ko gero, ma- 
nė, jog daugiau niekada nevaikščios. Tai Dievo malonė. Aš perspė- 
jau jį, kad kopėčios svyruoja. Sakiau: “Morisai, leiskis žemyn, nes dar 
užsimuši...?* 

Ji maitino savo vyrą ledais, čiauškėjo mažiausiai pusvalandį. Kai 
pagaliau išsvyravo iš palatos demonstratyviai užvirtusi ant ramento, 
leisdama Emai įsikibti į kitą ranką, iš Moriso Haiselio galvos jau buvo 
išgaravusios bet kokios mintys apie ėrienos troškinį ir balsus, aidin- 
čius iš praeities. Jis jautėsi išsekęs. Šią dieną nestigo įspūdžių, švel- 
niai tariant. Morisas giliai įmigo. 


Jis pakirdo tarp trijų ir keturių ryto jausdamas, kaip iš gerklės bau- 
džiasi ištrūkti riksmas. 

Dabar tiksliai žinojo, kur ir kaip susipažino su žmogumi, gulinčiu 
kaimyninėje lovoje. Tiesa, anuomet to tipo pavardė nebuvo Denke- 
ris. O ne, nieko panašaus. 

Morisas pabudo susapnavęs košmarą, patį kraupiausią gyvenime. 
Kažkas padovanojo jam bei Lidijai beždžionės leteną, ir juodu užsi- 
geidė pinigų. Netrukus kambaryje atsidūrė Hitlerio jaunimo organiza- 
cijos uniformą vilkintis vaikinas iš “Vestern Junion" kompanijos, kuris 
įteikė Morisui telegramą: IŠREIKŠDAMI UŽUOJAUTĄ PRANE- 
ŠAME KABLELIS KAD ABI JŪSŲ DUKTERYS NEGYVOS 
TAŠKAS MIRĖ PATINO KONCENTRACIJOS STOVYKLOJE 
TAŠKAS DIDŽIAI APGAILESTAUJAME DĖL ŠIO GALUTI- 
NIO SPRENDIMO TAŠKAS KOMENDANTAS ATSIŲS LAIŠ- 
KĄ KABLELIS KURIAME VISKĄ JUMS PAPASAKOS IR 
NIEKO NENUSLĖPS TAŠKAS PRAŠOME PRIIMTI 100 MAR- 
KIŲ VERTĖS ČEKĮ KABLELIS RYTOJ PINIGUS PERVESIME 

Į JŪSŲ BANKO SĄSKAITĄ TAŠKAS PASIRAŠĖ ADOLFO 
HITLERIO KANCLERIS. 

Lidija prapliupo raudoti. Vyro dukterų iš pirmosios santuokos 
anksčiau nė karto nebuvo mačiusi, bet iškėlė aukštyn beždžionės le- 
teną ir pageidavo, kad mergaitės atgytų. Kambarys aptemo, iš lauko 
atsklido velkamų kojų plumpsėjimas. 

Morisas sukniubo keturpėsčias tamsoje, nelauktai prasmirdusioje 
dūmais, dujomis bei mirtimi. Beliko vienas noras. Suradęs leteną jis 
panorės atsikratyti šito siaubingo sapno, tada neteks išvysti savo 
dukrų, liesų kaip giltinės, pajuodusiomis akiduobėmis, su numeriais, 
išdegintais ant nukarusios rankų odos. 

Beldimas į duris. 

Košmare jis puolė dairytis letenos kaip išprotėjęs, tačiau nieko 
nepešė. Paieškos, rodės, tęsėsi visą amžinybę, kol pagaliau durys su 
griausmu atsivėrė. Ne, pagalvojo jis. Aš nežiūrėsiu. Užsimerksiu. 
Jei prireiks, visiems laikams išmesiu jas iš savo minčių, bet nė 
už ką nežiūrėsiu. 

Tačiau Morisas pažvelgė. Neturėjo kitos išeities. Sapne atrodė, 
tarsi jo galvą būtų sugniaužusios ir pakreipusios milžiniškos rankos. 

Tarpduryje stovėjo ne dukterys, o Denkeris. Kur kas jaunesnis 
Denkeris, pasipuošęs esesininko uniforma, dabitiškai kryptelėjęs ke- 
purę su kaukolės simboliu. Munduro sagos tvyksčiojo negyvu žvilge- 
siu, auliniai batai akinančiai blizgėjo. Rankose jis laikė didžiulį burbu- 
liuojantį puodą, pilną ėrienos troškinio. 

Sapne, prieš prabylant Denkeriui, jo fizionomijoje nušvito grės- 
mingai lipšni šypsenėlė. 

Prašau prisėsti ir viską papasakoti, tarė jis. Kaip vienas 
draugas kitam, gerai?) Mus pasiekė žinios apie slepiamą auk- 
są, sukauptas tabako atsargas. Išgirdome, jog Šnaibelis neap- 
sinuodijo maistu, o suvalgė stiklo šukių, prieš dvi dienas pa- 
barstytų į jo vakarienę. Nenuvertink mūsų protinių gabumų ap- 
simesdamas, kad nieko nežinai. Tu žinai VISKĄ. Todėl pasakok. 
Nieko nenuslėpk. 

Tamsoje traukdamas į šnerves svaiginantį troškinio aromatą jis 
viską išklojo. Į pilkšvą uolos luitelį susitraukęs skrandis virto šėlstan- 
čiu, riaumojančiu tigru. Žodžiai savaime veržėsi pro lūpas, liejosi be- 
protiška banga, kurioje sumišo tiesa ir melas. 

Brodinas prisiklijavo prie savo sėklidžių motinos sutuoktuvių 
žiedą! 

("prašau prisėsti“) 

Laslas ir Hermanas Dorskiai ruošiasi užpulti sargybinį iš 
trečiojo bokštelio! 

(“ir viską mums papasakoti!'') 

Rakelės Tanenbaum vyras turi tabako, davė jo sargybiniui, 
pakeitusiam Caikertą, tam, kurį praminė Snargliaėdžiu, nes jis 
nuolat krapšto nosį, o paskui kiša pirštus į burną. Tanenbau- 
mas pasidalino tabaku su Snargliaėdžiu, kad šis neatimtų per- 
linių jo žmonos auskarų! 

(vaje, ką tu pliauški; man rodos, supainiojai dvi skirtingas 
istorijas; tiek jau to, tebūnie, svarbiausia, kad viską išklotum ir 
nieko nenuslėptum, NIEKO nenuslėptum!“) 

Vienas žmogus atsiliepia savo sūnaus vardu, kad gautų dvi- 
gubą maisto porciją! 

("sakyk jo vardą“) 

Aš nežinau, kuo vardu tas vyras, bet galėčiau jį parodyti... 
o, maldauju... aš jį parodysiu, parodysiu, parodysiu... 

("papasakok mums viską“) 

„parodysiu, parodysiu, parodysiu, parodysiu, parodysiu, 
parodysiu, parodysiu, parodysiu... 

Atsipeikėjus ir praplėšus akis, klyksmas degino gerklę nelyginant 
ugnies liepsnos. 

Nesuvaldomai drebėdamas Morisas įbedė žvilgsnį į pavidalą, ty- 
santį kitoje lovoje. Pajuto spoksąs į suvytusią, įdubusią burną. Pasi- 
ligojęs bedantis tigras. Senas nirtus dramblys, kurio viena iltis iškrito, 
o kita tebeklibėjo išpuvusi. Sukriošęs monstras. 

- O Dieve, - sušnibždėjo Morisas Haiselis tyliu, spigiu, tik jam vie- 
nam girdimu balsu. - Viešpatie švenčiausias, mano žmoną ir dukras 
nužudęs žmogus miega toje pačioje palatoje. Dieve brangus, jis guli 
čia, šiame kambaryje. 

Akis nudegino karčios ašaros - įniršio ir skausmo ašaros. 

Virpėdamas jis lūkuriavo, kol patekės saulė, tačiau aušros teko 
laukti labai ilgai. 

Kitą dieną, pirmadienį, atsikėlęs šeštą ryto Todas apatiškai baks- 
nojo šakute kiaušinienę, kai į virtuvę nusileido tėvas, vis dar įsisupęs 
į chalatą su išsiuvinėta monograma, įsispyręs į šlepetes. 

- Hrmhrm, - urgztelėjo jis praeidamas pro sūnų, tipendamas link 
šaldytuvo, iš kurio ketino pasiimti sulčių. 

Todas irgi suniurzgė neatitraukdamas akių nuo knygos, vieno iš 
detektyvų apie 87-ąją operatyvinę brigadą. Vasarai jam pasisekė 
gauti darbą sodininko reikmenų parduotuvėje, įsikūrusioje Pasadeno- 
je. Reguliariai važinėjant į tokias tolybes, reikėtų sugaišti siaubingai 
daug laiko, net jei kuris iš gimdytojų paskolintų mašiną (nė vienas ne- 
siruošė atsisakyti savo ratų), tačiau tėvas, plušantis statybvietėje ne- 
toli Pasadenos, galėjo nuvežti savo atžalą iki autobuso stotelės ir iš 
tos pačios vietos jį paimti grįždamas namo. Todas netryško entuziaz- 
mu dėl šio susitarimo, kadangi nenorėjo keliauti iš darbo kartu su tė- 
vu ir nė kiek netroško palaikyti Dikui draugiją rytais, kai jausdavosi 
labiausiai pažeidžiamas - būtent tuo paros metu siena, skirianti tai, 
kuo jis buvo, ir tai, kuo apsimetė esąs, atrodydavo ploniausia. Vieną 
rytą vaikinas su siaubu suvokė rimtai svarstąs, ar nevertėtų ištiesti 
rankos virš tėvo lagamino, čiupti už “Poršė" vairo ir iš visų jėgų jį 
pakreipti, idant mašina, sukdamasi kaip vilkelis, įsirėžtų į aplinkui zu- 
jančius automobilius. 

- Norėsi dar vieno kiaušino, Toduk? 

- Ne, ačiū, tėti. - Dikas Baudenas juos pakepindavo keptuvėje. 
Kaip galima valgyti tokią šlykštynę? Dvi minutes čirškini kiaušinį ant 
“Džen-eir" viryklės ir išverti į lėkštę gigantišką negyvą, katarakta 
apsitraukusią akį, iš kurios, bedus šakute į vyzdį, pasrūdavo oranžinis 
kraujas. 

Prarijęs vos kelis kąsnius Todas nustūmė kiaušinienę į šoną. 

Lauke, ant verandos laiptelio, šleptelėjo rytinis laikraštis. 

Pasigaminęs pusryčius Dikas Baudenas išjungė viryklę ir priėjo 
prie stalo. 

- Nealkanas, Toduk? 

Jei dar sykį mane taip pavadinsi, sugrūsiu peilį į tavo sušik- 
tas šnerves... tėtuk. 

- Neturiu apetito. 

Dikas meiliai nusišypsojo sūnui ir pastebėjo skutimosi putų lašelį, 
boluojantį ant dešiniosios berniuko ausies. 

- Spėju, jog tavo apetitą nugvelbė Betė Trask. 

- Aha, galbūt. - Jis blausiai vyptelėjo, tačiau šypsena išgaravo iš 
veido tą pačią akimirką, kai tėvas nusileido laipteliais nuo virtuvės 
pakylos, kad paimtų laikraštį. Įdomu, kaip tu reaguotum, tėtuk, iš- 
girdęs, kokia ji šliundra? Kas būtų, jei pasakyčiau: "Beje, tėti, 
ar žinojai, jog tavo geriausio draugo Rėjaus Trasko duktė - 
viena iš gašliausių gatvės mergų visame Santo Donate. Ji išsi- 
laižytų putę, jei tik galėtų susiriesti dvilinka. Neapsakomai die- 
vina savo skylę. Tai dvokianti kekšė. Pasiūlytum porą porcijų 
kokaino, ir ji būtų tavo. Net jeigu neturėtum kvaišalų, vis vien 
tau atsiduotų. Betė Trask leistųsi krušama šuns, jei nerastų vy- 
ro". Tokios naujienos išblaškytų tavo miegą, tėtuk? Pasijustum 
žvalesnis? 

Todas skubiai išvaikė šias mintis iš galvos žinodamos, kad jos dar 
sugrįš. 

Tėvui atnešus laikraštį, jis dirstelėjo į antraštę tituliniame puslapy- 
je: ERDVĖLAIVIS NEGALI SKRISTI, TVIRTINA EKSPERTAI. 

Dikas atsisėdo. 

- Betė - simpatiška mergina, - pratarė. - Primena tavo motiną, kai 
su ja susipažinau. 

- Tikrai? 

- Žavi... jauna... skaisti... - Diko Baudeno akys trumpam padū- 
mavo, bet po akimirkos jis sunerimęs įsmeigė žvilgsnį į sūnų. - Tavo 
motina, žinoma, irgi puikiai atrodo. Tačiau jaunutės merginos spindu- 
liuoja... hmm, savotišką švytėjimą. Deja, po kurio laiko šis išblėsta. - 
Patraukęs pečiais tėvas išskleidė laikraštį. - C'est Ja vie*. 

Ji - rujojanti kalė. Gal todėl ir švyti. 

- Tu gražiai su ja elgiesi, Toduk? - kaip visada Dikas probėgšmais 
pervertė puslapius iki sporto skyriaus. - Nesi per daug įžūlus? 

- Viskas gerai, tėti. 

(Jeigu jis tučtuojau neužsičiaups, aš... aš nežinau, ką pada- 
rysiu. Pradėsiu klykti. Šliūkštelėsiu kavą jam į veidą.) 

- Rėjaus nuomone, tu - šaunus vaikinas, - sumurmėjo Dikas. Pa- 


*Toks gyvenimas (pranc. ). 

galiau atsivertęs sporto naujienas sutelkė dėmesį į laikraštį. Prie 
pusryčių stalo įsivyravo palaiminga tyla. 

Betė Trask nepaleido jo nuo tada, kai juodu pirmą kartą drauge 
patraukė į kino teatrą. Po filmo, kaip ir priderėjo, Todas nusivežė ją 
į įsimylėjėlių alėją; jie galėjo pasiseilioti kokį pusvalandį ir kitą dieną 
papasakoti bičiuliams apie savo nuotykius. Toji paikšė būtų užvertusi 
akis ir aiškinusi, kaip ji gynėsi plekšnodama per akiplėšos nagus - 
berniūkščiai tokie įkyrus, garbės žodis, jiems tik viena galvoje, o ji ne 
iš tų merginų, kurios dulkinasi per pirmąjį pasimatymą. Pritardamos 
draugės sulinksėtų, ir jų govėda nudrožtų į merginų tualetą, kur visos 
užsiimtų sau įprastais reikalais - dažytųsi, keistųsi “Tampaks" tampo- 
nus... ar veiktų kažką panašaus. 

Kalbant apie vaikinus... na, kiekvienas tiesiog privalėjo draugauti 
sų mergiotėmis, nusigauti bent jau iki antrosios bazės ir pabandyti 
įveikti trečiąją. Kaip kitaip išsikovosi gerą vardą? Todas spjovė į er- 
žilo reputaciją, jam terūpėjo pasirodyti normaliu vyru. Nes jei nemė- 
ginsi rėžti sparno aplink merginas, pasklis gandai ir žmonės pradės į 
tave spoksoti spėliodami, ar tu ne iškrypėlis. 

Taigi kartu su viena ar kita panele jis pakildavo ant Džeinės kal- 
vos, pabučiuodavo, spūstelėdavo papiukus, leisdavo rankas žemyn iki 
pirmosios kliūties. Tuo viskas baigdavosi. Mergina atšlydavo, Todas 
dėl akių papurkštaudavo ir parveždavo ją namo, nė kiek nesijaudin- 
damas, kaip rytojaus dieną jį apkalbės mergaičių tualete, nesibaimin- 
damas, jog kas nors galėtų palaikyti Todą Baudeną nenormaliu. Ta- 
čiau... 

Tačiau Betė Trask priklausė gretoms kekšių, kurios krušdavosi 
per pirmąjį pasimatymą. Per kiekvieną pasimatymą ir tarp jų. 

Todas prarado nekaltybę likus maždaug mėnesiui iki to vakaro, 
kai sumautą nacį nutrenkė apopleksija. Nors anksčiau nė sykio nebu- 
vo sugulęs su moterimi, bet manė, jog neapsikiaulino... lygiai taip pat 
kaip nepatyręs kamuoliuko padavėjas, kuris sėkmingai sudalyvauja 
svarbiausiose sezono rungtynėse, netikėtai pakliuvęs į jų sūkurį. Pa- 
prasčiausiai neturėjo laiko nerimauti. 

Nuojauta, šnabždanti, jog panelė apsisprendė atsiduoti per kitą pa- 
simatymą, niekuomet jo neapgaudavo. Todas puikiai žinojo esąs pa- 
trauklus tiek išoriškai, tiek savo ateitimi, kuri žadėjo neblogas karjeros 
perspektyvas. Suknistos merginų motinėlės vadindavo tokį vaikiną 

“geru laimikiu". Pajutęs neišvengiamai artėjančią fizinę kapituliaciją 
jis susirasdavo kitą draugę. Nežinia, kaip į tai pažiūrėtų aplinkiniai, 
bet Todas nebijojo sau prisipažinti, jog mielai susitikinėtų su tikra fri- 
gide. Gal net ją vestų. 

Vis dėlto pirmą kartą jis pasibarškino su Bete gana neblogai - 
šiaip ar taip, ji nebuvo skaisti. Toji kekšė pati įspraudė į save jo pim- 
palą, bet į menkus keblumus reagavo kaip į savaime suprantamus 
dal:kus. Abiem besiritinėjant ant apkloto, ji sugurguliavo: “Aš dievi- 
nu kruštis", - tokia intonacija, kokia merginos dažniausiai išreiškia 
susižavėjimą plaktais žemuogių ledais. 

Per vėlesnius pasimatymus - iš viso penkis (arba penkis su puse, 
priskaičiavus praėjusią naktį) - sekėsi kur kas blogiau. Susidarė įspū- 
dis, kad jie prastėjo geometrinės progresijos tempais... nors Betė, ko 
gero, to nesuvokė (bent jau iki vakarykštės dienos). Netgi priešingai. 
Ji aiškiai tikėjo susiradusi išsvajotąjį taraną. 

Todo nė karto neužvaldė pojūčiai, kurie aplanko besimylintį žmo- 
gų. Bučiuojant Betės lūpas dingodavosi, tarsi jis liestų žalias kepenis. 
Kai į burną įsiskverbdavo jos liežuvis, galvoje sušmėžuodavo mintys 
apie mikrobus; protarpiais jis neabejodavo galįs užuosti svetimas 
dantų plombas - nemalonų, chromu atsiduodantį kvapą. Krūtys tebu- 
vo mėsos gumulai, ir nieko daugiau. 

Iki Diusanderio širdies smūgio Todas spėjo pasidulkinti dar du sy- 
kius, ir kiekvieną kartą jo įnagiui vis sunkiau pavykdavo sukietėti. 
Abiem atvejais teko pasinerti į fantazijas, kuriose Betė stovėdavo 
nuogut nuogutėlė priešais savo drauges ir žliumbdavo, o jis versdavo 
mergšę žirglioti pirmyn atgal kitų akivaizdoje ir rėkdavo: Parodyk 
papus! Tegul jos mato tavo putę, tu, šliundra! Praskėsk subinę! 
Teisingai, pasilenk ir PRASKĖSK! 

Betės prieraišumas nė kiek nestebino. Gal ir keistai skamba, ta- 
čiau dėl savo problemų jis tapo puikiu meilužiu. Pasiekti erekciją - tai 
tik pirmasis žingsnis. Juk pasimylėjimas turėtų užsibaigti orgazmu. 
Ketvirtąjį kartą, kai juodu sugulė - praėjus trims dienoms nuo Diu- 
sanderio priepuolio, - jis durstė mergšę ilgiau nei dešimt minučių. Be- 
tė Trask apsalo taip, lyg būtų numirusi ir pakliuvusi į dangų. Ji patyrė 
tris orgazmus ir jau artėjo prie ketvirtojo, kai Todas atgaivino mintyse 
senąją fantaziją... tiksliau sakant, Pirmąją. Apie bejėgę, prie stalo pri- 
rakintą merginą. Raudoną guminį bumbulą. Tik dabar, pažliugęs pra- 

kaitu, besikraustydamas iš proto nuo troškimo išsilieti ir užmiršti šitas 
siaubingas akimirkas, jis išvydo Betės fizionomiją, pakeitusią kalinės 
veidą. Tai sukėlė vangų spazmą, kurį tik teoriškai buvo galima pava- 
dinti orgazmu. Po sekundės, pūsdama į ausį kvapnų vaisinės gumos 
aromatą, Betė sušnibždėjo: “Širduk, aš gulsiuos po tavimi, kada pano- 
rėsi. Tau tereikės pamoti ranka". 

Todas vos sulaikė dejonę. 

Štai kur dilemos esmė: ar jo reputacija nukentės, išsiskyrus su taip 
lengvai prieinama mergina? O jei žmonės ims spėlioti, kas atsitiko? 
Giliai širdyje jis tuo abejojo, nes gerai prisiminė, kaip pirmaisiais me- 
tais naujoje vidurinėje mokykloje eidamas koridoriumi išgirdo plepan- 
čią porelę absolventų. Vienas jų užsiminė, jog atsikratė savo panele, 
kitas pageidavo sužinoti kodėl. “Išdulkinau ją kiaurai išilgai", - paaiš- 
kino pirmasis, ir abu pratrūko gagenti. 

Jei manęs kas nors paklaus, kodėl mečiau Betę, atkirsiu, kad 
"išdulkinau ją kiaurai išilgai". Kas bus, jeigu ji visiems iš- 
pliurps, jog krušomės tiktai penkis kartus? Ar to pakanka? 
Ką?... Kiek sykių?... Kas tau pasakojo?... Ką žmonės sakys? 

Jo mintys sukosi smegeninėje it alkanos žiurkės, nerandančios iš- 
ėjimo iš labirinto. Pasąmonės lygmenyje Todas suvokė pavertęs 
smulkmeną didele problema. Negebėjimas įveikti sunkumus liudijo, 
kad jo nervai galutinai pakrikę. Tačiau supratimas nepadėjo pakeisti 
elgesio, ir jis nugrimzdo į juodą depresiją. 

Koledžas. Štai atsakymas į visus klausimus. Koledžas suteiks 
puikiausią dingstį išsiskirti su Bete. Deja, iki rugsėjo dar taip toli. 

Penktąjį kartą jo bičiulis sukietėjo tik po dvidešimties minučių, ta- 
čiau Betė paskelbė, esą vardan malonumų to vertėjo palaukti. Vakar 
Todas išvis neįstengė atlikti vyriškos pareigos. 

- Kas tau pasidarė? - suirzo Betė. Bemaž pusvalandį masažavusi 
suglebusį penį galiausiai prarado kantrybę. - Gal tapai AC/DC ger- 
bėju? 

Už tokius žodžius Todas panūdo ją užsmaugti. Jei būtų turėjęs 
“Vinčesterį"... 

- Kad mane kur skradžiai! Sveikinu, sūnau! 

- Ką? - jis pakėlė akis išnirdamas iš tamsių minčių gelmės. 

- Tave įtraukė į pietų Kalifornijos vidurinių mokyklų visų žvaigž- 

džių sąrašą! - Dikas šiepėsi bemaž sprogdamas iš džiaugsmo ir pa- 
sididžiavimo. 

- Tikrai? - sekundę kitą jis nė nesuvokė, apie ką tėvas šnekėjo. 
Teko atskirai įsisąmoninti kiekvieno žodžio reikšmę. - O taip, metų 
pabaigoje treneris Heinsas kažką minėjo. Sakė, jog paglobos mane ir 
Bilį Delionsą. Bet nieko panašaus nesitikėjau. 

- Jėzau, tu neatrodai labai patenkintas! 

- Vis dar mėginų 

(kam rūpi tokie šūdniekiai?) 

prie to įprasti. - Vargais negalais pasisekė išspausti šypseną. - Ar 
galiu paskaityti straipsnį? 

Tėvas pastūmė laikraštį link Todo ir atsistojo. 

- Pažadinsiu Moniką. Ji privalo tai pamatyti prieš mums išeinant. 

Ne, Dieve - šį rytą negalėsiu žiūrėti į juos abu. 

- E-e... gal nereikia. Juk žinai, kad mama nebeįstengs užmigti, jei- 
gu ją prikelsi. Paliksime laikraštį ant stalo. 

- Taip, tavo tiesa. Tu velniškai galvotas vaikis. - Dikas pliaukšte- 
lėjo jam per nugarą, ir Todas tvirtai užsimerkė. Tuo pačiu nerūpestin- 
gai patraukė pečiais priversdamas tėvą nusijuokti. Praplėšęs akis pa- 
žvelgė į sporto naujienų puslapį. 

4 BERNIUKAI ĮTRAUKTI Į PIETŲ KALIFORNIJOS VISŲ 
ŽVAIGŽDŽIŲ RINKTINĘ, skelbė antraštė. Puslapio apačioje To- 
das išvydo sąvo komandų uniformas vilkinčios ketveriukės nuotrau- 
kas - kamuoliuko gaudytojas ir tipelis, žaidžiantis kairiajame aikštės 
krašte, iš Fervju vidurinės, kairiarankis iš Mountfordo bei Todas, sto- 
vintis iš dešinės, nuoširdžiai besišypsantis pasauliui iš po beisbolo ke- 
purės snapelio. Perskaitęs straipsnį sužinojo, jog Bilis Delionsas pa- 
teko tik į antrąją komandą. Bent šiokia tokia paguoda. Delionsas ga- 
lėjo burbuliuoti esąs metodistas, kol nušustų liežuvis, tačiau savo 
tauškalais vis vien neapkvailino Todo, kuris labai gerai numanė, kas 
jis toks. Gal derėtų supažindinti Bilį su Bete Trask - toji mergšė irgi 
žydukė. Jis ilgai apie tai mąstė ir vakar naktį pagaliau nusprendė ne- 
klystąs. Traskai tik apsimetinėjo baltaisiais. Tikrąją jų prigimtį išduo- 
davo nosys bei gelsvo atspalvio gymis - Betės tėvuko oda buvo sod- 
resnio geltono atspalvio. Štai kodėl jam sutriko erekcija. Viskas labai 

paprasta: pimpalas pajuto skirtumą anksčiau, nei jį įsisąmonino sme- 
genys. Ir ką jie bando apgauti, vadindami save Traskais? 

- Dar sykį sveikinu, sūnau. 

Kilstelėjęs galvą jis pamatė ištiestą Diko ranką ir kvailai išsivie- 
pusią fizionomiją. 

Tavo draugužis Traskas yra žydpalaikis, išgirdo save rėkiantį 
tėvui į akis. Būtent todėl man nepasistojo, kai vakar bandžiau iš- 
dulkinti tą šliundrą, jo dukterį. Tik dėl šios priežasties. Staiga iš 
tamsių sąmonės užkaborių atsklido šaltas balsas, kuris visada nu- 
skambėdavo tokiais momentais, užtverdamas kelią kylančiai audrin- 
gų emocijų bangai nelyginant 

(TUČTUOJAU SUSITVARDYK) 

plieno vartai. 

Vaikinas paspaudė tėvo ranką, atviraširdiškai nusišypsojo ir tarė: 

- Vaje, ačiū, tėti. 

Jie paliko laikraštį ant stalo, atverstą ties sporto žiniomis, ir Moni- 
kai skirtą laiškelį, ant kurio Dikas paprašė Todo pasirašyti: tavo sū- 
nus, išrinktas į visų žvaigždžių rinktinę, Todas. 


22 

Edas Frenčas, dar kitaip vadinamas “Raukšle", Sportuojančiu 
Liurbiu, Kedžmogiu arba Guminiu Edu, dalyvavo moksleivių psicho- 
logų konvente, vykusiame San Reme, mielame mažame pajūrio 
miestelyje. Žinojo tuščiai švaistąs laiką - kolegos visiškai nepajėgė 
tarpusavyje sutarti, - ir užteko vienos dienos, kad pranešimai, semi- 
narai, diskusijos įkyrėtų iki gyvo kaulo. Įpusėjus antrajai dienai, jam 
atsibodo ir pats San Remas. Iš būdvardžių “mielas" ir “mažas", 
miestuką geriausiai apibūdino pastarasis. Neskaitant nuostabių vaiz- 
dų bei raudonmedžių alėjų, jis neturėjo nei kino teatro, nei kėglinės. 
Be to, Edas nedegė noru užsukti į vienintelį čionykštį barą, kurio pur- 
vinoje mašinų aikštelėje grūdosi sunkvežimiai su Reiganą šlovinan- 
čiais ant surūdijusių buferių arba galinių lempų užklijuotais lipdukais. 
Jis nebijojo priekabių, tiesiog nė kiek netroško praleisti vakaro spok- 
sodamas į vyrus, užsimaukšlinusius kaubojiškas kepures, per muzi- 
kos automatą besiklausančius Loretos Lin* dainų. 

Taigi trečiąją popietę (sunku patikėti, bet konventas turėjo tęstis 


*Kantri stiliaus dainininkė. 

keturias dienas) jis kiurksojo viešbutyje, 217-ame kambaryje, žmoną 
ir dukrelę palikęs namuose, niūriai dirsčiodamas į sugedusį televizo- 
rių, užuosdamas nemalonų iš tualeto sklindantį kvapą. Baseine išsi- 
maudyti negalėjo, nes šią vasarą Edą taip kankino egzema, kad išli- 
pes iš vandens jis tikriausiai kristų negyvas. Nuo kulnų iki blauzdų iš- 
bertos kojos atrodė taip, lyg priklausytų raupsuotajam. Kitas semina- 
ras turėjo prasidėti tik po valandos (“Kaip padėti moksleiviams, susi- 
dūrusiems su kalbos sunkumais" - kitaip tariant, kokią pagalbą su- 
teikti mikčiojantiems arba įtrūkusį gomurį turintiems vaikams; bet juk 
taip niekas nesako, o Dieve, ne, tokių žodžių nevalia vartoti, jei ne- 
norime, kad mums apkarpytų atlyginimus), todėl jis užkando San Re- 
mo restoranėlyje. Miegoti netraukė, o per vienintelį televizijos kana- 
14 kartojo “Kerėtojos" serijas. 

Edas paėmė telefonų knygą, pradėjo abejingai vartyti puslapius 
bemaž nesuvokdamas, ką daro, miglotai spėliodamas, ar jis pažįsta 
kokį nors pakvaišėlį, įsikūrusį San Reme, mažoje mieloje pajūrio gy- 
venvietėje. Matyt, visame pasaulyje tuo užsiimdavo kiekvienas mir- 
tinai nuobodžiaujantis žmogus, apsistojęs pigiame viešbutyje - ieško- 
davo seniai pamiršto draugo arba giminaičio, kuriam galėtų pa- 
skambinti. Arba žiūrėdavo “Kerėtoją"... arba skaitydavo Gideono 
Bibliją, rastą viešbučio kambaryje. Tarkim, jog pasisektų kažką aptik- 
ti. Ir ką, po velnių, sakyti? “Frenkai! Kaip laikaisi? Beje, kuris būd- 
vardis tau labiau patinka - “mažas" ar “mielas"?" Na, taip, kurgi ne. 
Padovanok žmogui cigarą ir neužmiršk jo pridegti. 

Vis dėlto gulint ant lovos, bevartant baltus plonos knygelės pusla- 
pius, nerūpestingai permetant akimis stulpelius su pavardėmis, Edui 
dingojosi, kad jis išties pažįsta kažką, gyvenantį San Reme. Knygų 
pardavėją? Sondros sūnėną ar dukterėčią, vieną iš gausios jų gvardi- 
jos? Koledžo laikų bičiulį, su kuriuo lošdavo pokerį? Mokinio giminai- 
tį? Paskutinis spėjimas atrodė arčiausiai tiesos, tačiau jam niekaip ne- 
sisekė atgaivinti reikiamų prisiminimų. 

Vienas puslapis keitė kitą, ir Edas galop pasijuto mieguistas. Jau 
buvo beužsnaudžiąs, kai miegus išsklaidė netikėta mintis. Jis atsisėdo 
lovoje. 

Lordas Piteris! 

Visai neseniai per PBS kanalą kartojo detektyvus apie Vimzį - 
“Liudininko melą", “Žmogžudystės ieškokite pagal skelbimą", “De- 

vynis siuvėjus“. Juodu su Sondra negalėjo atitraukti akių nuo televi- 
zoriaus ekrano. Žmona taip susižavėjo Vimzio vaidmenį atlikusiu Ja- 
nu Karmaiklu, kad jos reakcija ėmė nervinti Edą, kurio manymu, ak- 
torius anaiptol nepriminė lordo Piterio. 

- Sende, jo veido bruožai turėtų būti kitokie. Be to, Karmaiklas 
įsistatęs dirbtinius dantis, dėl Dievo meilės! 

- Fe, - lengvabūdiškai atsiliepė Sondra, kuri gulėjo susirietusi ant 
kušetės. - Tu paprasčiausiai pavydi. Jis toks gražus. 

- Tėtukas pavydi, tėtukas pavydi, - uždainavo mažoji Norma 
strykčiodama svetainėje vien tik su pižama, išmarginta spalvotais an- 
čiukais. 

- Tau reikėjo gulėti lovoje prieš valandą, - pabarė Edas dukrą nu- 
delbdamas ją griežtu žvilgsniu. - Jei triukšmausi, aš pas/ebėsiu, jog 
tu ne savo kambaryje. 

Mažoji Norma trumpam sumišo. Edas atsigręžė į Sondrą. 

- Pamenu, prieš trejus ar ketverius metus man teko kalbėti su 
vieno mokinio, Todo Baudeno, seneliu. Tas žmogus iš tikrųjų atrodė 
kaip Vimzis. Labai senas Vimzis. Visgi jo veido bruožai... 

- Vim-zis, Vim-zis, Dim-zis, Džim-zis, - sučiulbėjo Norma. - Vim- 
zis, Bim-zis, tra-lia-lia-a-a-a... 

- Ša, patylėkite jūs abu, - pareikalavo Sondra. - Mano nuomone, 
jis tiesiog nepakartojamas. - Erzinanti moteris! 

Argi Todo Baudeno senelis nepersikraustė į San Remą? O taip, 
žinoma. Jo adresas įrašytas į vaiko bylą. Todas buvo vienas iš ge- 
riausių mokinių savo klasėje. Bet vėliau jo pažymiai netikėtai nusirito 
velniop. Atėjęs senelis papasakojo šimtus sykių girdėtą istoriją apie 
šeimynines bėdas ir primygtinai paprašė leisti įvykiams tekėti sava 
vaga, kol problemos savaime išsispręs. Edo nuomone, šiuo atveju ne- 
sikišimo politika netiko - jei pasiūlytum vaikiui kibti į mokslus arba 
mirti, jis arba ji greičiausiai pasirinktų antrąjį variantą. Tačiau, senu- 
kui pademonstravus keistą įtikinėjimo galią (prie to, matyt, prisidėjo 
panašumas į Vimzį), Edas sutiko leisti Baudeno anūkui pačiam pasi- 
taisyti iki kito ketvirčio galo. Ir Todas, didelei jo nuostabai, išties pa- 
darė stulbinančią pažangą. Senis turbūt kaip reikiant supurtė visą 
šeimą, kažkam įspyrė į pasturgalį. Visai įmanoma, jog priklausė tipui 
žmonių, kurie mėgsta rodyti valdžią. Vos prieš dvi dienas, skaityda- 
mas laikraštį, Edas išvydo Todo nuotrauką - vaikis pateko į pietų Ka- 


318 


lifornijos visų žvaigždžių rinktinę. Neeilinis pasiekimas, turint omeny- 
je, jog kiekvieną pavasarį į nominuotųjų sąrašą įtraukiama penki šim- 
tai pavardžių. Jei ne toji nuotrauka, jis veikiausiai nebūtų prisiminęs 
senelio pavardės. 

Nūnai Edas ėmė įdėmiau vartyti baltuosius puslapius, kol aptiko 
smulkiu šriftu atspausdintą stulpelį, kuriame išvydo tai, ko ieškojo: 
BAUDENAS VIKTORAS S. KALNO GATVĖ 403. Jis surinko 
numerį, palaukė klausydamasis pypsėjimo ir jau ketino padėti ragelį, 
kai netikėtai pasigirdo seno vyriškio balsas: 

- Alio? 

- Laba diena, pone Baudenai. Jums skambina Edas Frenčas iš 
Santo Donato mokyklos. 

- Taip? - senukas atsiliepė mandagiai, tačiau, sprendžiant iš into- 
nacijos, jo neatpažino. Na, nuo jųdviejų susitikimo praėjo treji metai, 
juolab kad pagyvenę žmonės linkę daug ką užmiršti. 

- Ar jūs manęs neprisimenate, sere? 

- O turėčiau? - įtariai pasitikslino Baudenas. Edas nusišypsojo. 
Todo senelio atmintyje, be abejo, žiojėjo ne viena spraga, bet jis ne- 
norėjo, kad kiti tai žinotų. Edo tėvas elgėsi panašiai, sustreikavus 
klausai. 

- Aš dirbu mokyklos psichologu, vienu metu rūpinausi Todu. No- 
rėjau jus pasveikinti. Jis fantastiškais pažymiais baigė vidurinę. Da- 
bar pateko į geriausių žaidėjų rinktinę. Oho! 

- Todas! - senuko balse nuskambėjo džiaugsmingos gaidelės. - 
Taip, jis iš tikrųjų puikiai padirbėjo, ar ne? Pagal pažangumą antras 
savo klasėje. O pirmąją vietą užėmusi mergaitė pradėjo lankyti ver- 
slo pamokas... - vyriškis paniekinančiai purkštelėjo. - Sūnus siūlėsi 
nuvežti mane į atestato įteikimo ceremoniją, bet aš prikaustytas prie 
invalido vėžimėlio. Aną sausį susilaužiau šlaunikaulį. Nenorėjau rody- 
tis vežimėlyje. Tačiau turiu nuotrauką, kurioje Todas gauna diplomą. 
Tėvams ir, aišku, man yra kuo didžiuotis. 

- Taip, rodos, jam pavyko įveikti juodą periodą. - Edas šypsojosi, 
tačiau jautėsi truputį suglumęs. Todo senelio balsas skambėjo kitaip. 
Antra vertus, nuo jų susitikimo praėjo nemažai laiko. 

- Kokį juodą periodą? 

- Prisimenate mūsų pokalbį? Prieš kelerius metus jūs užsukote į 
mano kabinetą, ir mes aptarėme Todo problemas... 

- Nesuprantu, kur jūs lenkiate, - įsiterpė senis. - Aš niekuomet 
neičiau į mokyklą šnekėtis apie Ričardo sūnaus reikalus. Nė neįsi- 
vaizduojate, koks skandalas kiltų... Jūs suklydote, jaunuoli, 

- Bet... 

- Tikrai suklydote. Tikriausiai painiojate mane su kito mokinio se- 
neliu. 

Edas išpūtė akis. Vieną iš nedaugelio sykių nesumąstė, ką atsa- 
kyti, ir neįstengė atsikratyti sąmyšio. 

- Ką gi, - dvejodamas prabilo Baudenas, - buvo malonu su jumis 
pabendrauti, pone... 

Psichologas atgavo žadą. 

- Aš esu San Reme, pone Baudenai. Atvykau į mokyklos psicho- 
logų konventą. Rytoj, dešimtą ryto, išklausysiu paskutinį pranešimą. 
Ar galėčiau atvažiuoti į... - jis dirstelėjo į telefonų knygą - ...į Kalno 
gatvę ir trumpam jus aplankyti? 

- Kam to reikia? 

- Norėčiau patenkinti savo smalsumą. Kas buvo - pražuvo, bet 
prieš trejus metus Todui labai nesisekė mokslai. Jo pažymiai taip su- 
prastėjo, jog teko nusiųsti laišką į namus kartu su įvertinimais ir iš- 
kviesti vieną arba idealiu atveju abu tėvus. Vietoj jų mane aplankė 
senelis, malonus vyriškis, vardu Viktoras Baudenas. 

- Bet aš jums sakiau... 

- Taip, žinau. Kad ir kaip ten būtų, aš bendravau su žmogumi, ku- 
ris tvirtino esąs Todo senelis. Dabar tai neturi jokios reikšmės, tačiau 
pats suprantate - geriau vieną kartą pamatyti nei šimtą sykių išgirsti. 
Sugaišinsiu jus vos kelioms minutėms. Šiaip ar taip, privalau grįžti 
namo prieš vakarienę. 

- Aš turiu laiko iki valios, - liūdnokai sumurmėjo Baudenas. - Na- 
muose būsiu visą dieną. Užsukite, kada galėsite. 

Edas padėkojo, atsisveikino ir padėjo ragelį. Prisėdęs ant lovos 
krašto įbedė mąslų žvilgsnį į telefoną. Po kurio laiko atsistojo, iš spor- 
tinės striukės, užmestos ant kėdės atkaltės, kišenės išsitraukė “Filis" 
cigarilių pakelį. Žinojo turįs keliauti į seminarą, nes jei ten nepasiro- 
dys, kolegos jo pasiges. Prisidegęs cigarilę viešbučio degtuku, nu- 
sviedė suanglėjusį šio galą į viešbučio peleninę, žengė prie viešbučio 
lango ir nieko nematančiomis akimis įsistebeilijo į viešbučio kiemą. 

Dabar tai neturi jokios reikšmės, sakė Baudenui. Anaiptol. 

Edas nebuvo pratęs, kad jį apgaudinėtų mokiniai, todėl naujienos pri- 
slėgė. Teoriškai, žinoma, galima suversti kaltę senatviškai silpnapro- 
tystei, tačiau Viktoro Baudeno intonacija liudijo, jog pagyvenęs vy- 
riškis kol kas protavo normaliai ir nesiseiliojo kaip pamišėlis. Maža 
to, po velnių, ano senelio, su kuriuo teko bendrauti prieš trejus me- 
tus, balsas iš tiesų skambėjo kitaip. 

Negi Todas Baudenas jį apmulkino? 

Gali būti, bent jau teoriškai. Toks sumanus berniukas, kaip Todas, 
įstengtų apkvailinti bet ką, ne vien Edą Frenčą. Per nesėkmių laiko- 
tarpį Nevykėlių kortelėje jis, matyt, pats pasirašydavo už motiną arba 
tėvą. Panašiais gyvenimo atvejais užslėptą klastotojo talentą savyje 
atrasdavo dauguma vaikų. Antrojo ir trečiojo ketvirčių ataskaitas jis 
galėjo pakoreguoti rašalą naikinančiu skysčiu - pakeisti balus, kad tė- 
vai neišsigąstų juos išvydę, ir sugrąžinti senuosius pažymius, idant 
auklėtojas, užsimanęs dirstelėti į kortelę, nieko neįtartų. Atidžiau įsi- 
žiūrėjus, klastotę būtų nesunku pastebėti, tačiau kiekvienas auklėtojas 
vo, jei visos pažymių knygelės būdavo sugrąžintos prieš pirmąjį 
skambutį. Specialiai tikrinti, ar įvertinimai nepadirbti, tiesiog nepakak- 
davo laiko. 

Galutiniai Todo balai greičiausiai nukrito kokiais trimis procentais 
- ką reiškia pora prastų ketvirčių iš dvylikos? Skirtumus kompensa- 
vo neproporcingai geri kiti pažymiai. Įdomu, kiek tėvų keliauja į mo- 
kyklą pavartyti ataskaitų, kurias saugoja Kalifornijos švietimo sky- 
rius? Ypač tokio gabaus mokinio, kaip Todas Baudenas, tėvai? 

Paprastai lygioje Edo Frenčo kaktoje įsirėžė raukšlės. 

Dabar tai neturi jokios reikšmės. Gryna tiesa. Paskutiniais 
metais vidurinėje Todas mokėsi pavyzdingai. Niekas pasaulyje nepa- 
jėgtų suklastoti 94 procentų. Berniukas tęs mokslus Berklyje, pasak 
straipsnio laikraštyje, ir tėvai pagrįstai galėjo juo didžiuotis. Kuo to- 
liau, tuo labiau Edui atrodė, jog Amerikoje gyvenimas tampa panašus 
į slidų nuožulnų kelią, kuriame nestigo prisitaikėliškumo, skubėjimo, 
lengvai gaunamų narkotikų bei sekso, dorovinio nuosmukio. Jei vai- 
kas sugebėdavo neįklimpti į pagundų raistą ir kažkuo išsiskirdavo iš 
kitų, tėvai, suprantama, teisėtai jausdavo pasididžiavimą. 

Dabar tai neturi jokios reikšmės... bet kas gi apsimetinėjo jo 
prakeiktu seneliu? 

Šios minties niekaip nepavyko išvyti iš galvos. Išties kas? Gal To- 
das Baudenas užklydo į vietinį kino aktorių gildijos filialą ir skelbimų 
lentoje prismeigė žinutę: JAUNUOLIUI, KURIO PAŽYMIAI NE- 
LAUKTAI SUPRASTĖJO, REIKIA SENO ŽMOGAUS, PAGEI- 
DAUTINA NUO 70 IKI 80 METŲ, KURIS. SUVAIDINTŲ JO 
SENELĮ. MOKĖS PAGAL PROFSĄJUNGOS NUSTATYTĄ 
ATLYGIO SKALĘ. Ne-e, nieku gyvu, Chosė. Beje, koks suaugęs 
sutiktų įsitraukti į šitą beprotišką sąmokslą? Ir dėl kokios priežasties? 

Edas Frenčas, pravardžiuojamas Raukšle arba Guminiu Edu, ne- 
žinojo atsakymo. Kam tai rūpi, pagalvojo jis, peleninėje sumaigė ci- 
garilę ir nudrožė į seminarą. Tačiau sąmonėje tebekirbėjo įkyrūs 
klausimai. 


Kitą dieną nuvažiavęs į Kalno gatvę Edas ilgai šnekėjosi su Vik- 
toru Baudenu. Juodu aptarė vyno rūšis, stambius prekybos tinklus, 
negailestingai stumiančius iš verslo smulkias bakalėjas, politinį pietų 
Kalifornijos klimatą. Ponas Baudenas pasiūlė taurę vyno, ir Edas 
mielai sutiko pasivaišinti. Jam reikėjo išgerti, nors buvo tik be dvide- 
šimties minučių vienuolika. Viktoras Baudenas priminė Piterį Vimzį, 
nelabiau nei kulkosvaidis - ąžuolinį vėzdą. Be to, kalbėjo be menkiau- 
sio akcento ir atrodė gana apkūnus, skirtingai nuo lieso it bizūnas To- 
do senelių apsimetusio žmogaus. 

Prieš atsisveikindamas Edas tarė: 

- Būčiau labai dėkingas, jei nieko neminėtumėte ponui Baudenui 
arba jo žmonai. Esu tikras, jog viską galima logiškai paaiškinti... net 
jeigu klystu, tie įvykiai jau praeityje. 

- Kartais, - atsiliepė Baudenas pakėlęs taurę prieš saulę, gerėda- 
masis sodriai tamsia vyno spalva, - praeitis nenori nugrimzti į užmarš- 
tį. Antraip kam žmonėms reikėtų domėtis istorija? ' 

Nejaukiai šyptelėjęs Edas nutylėjo. 

- Nesijaudinkite, aš niekada nesikišu į Ričardo reikalus. Todas - 
geras berniukas. Pagal pažangumą antras savo klasėje... jis turi būti 
geras, teisingai? 

- Be jokių abejonių, - nuoširdžiai patvirtino Edas Frenčas ir papra- 
šė įpilti dar šiek tiek vyno. 

Diusanderis miegojo neramiai; jis skendėjo košmarų jūroje. 

Tūkstančiai, gal net milijonai jų bandė nugriauti tvorą. Išni- 
rę iš džiunglių taranavo įelektrintas spygliuotas vielas, ir šios 
grėsmingai įdubo. Kai kurios nutrūkusios gijos raitėsi ant iš- 
tryptos aikštės spjaudydamos žydras kibirkštis. O jie vis slinko 
artyn, ištisa begalybė. Romelis neklydo teigęs, esą fiureriui pa- 
simaišė protas, jeigu jis iki šiol manė - jeigu išvis kada nors su- 
gebėjo sveikai protauti, - jog įmanoma kažkokiu būdu išspręsti 
šią problemą. Milijardai jų užtvindė visatą. Ir visi iki vieno per- 
sekiojo jį. 

- Seni. Kelkis, seni. Diusanderi. Pabusk, seni, pabusk. 

Iš pradžių jis neabejojo balsą išgirdęs savo košmare. 

Žodžiai ištarti vokiškai - akivaizdu, kad jie atsklido iš sapnų būty- 
bės lūpų. Štai kodėl balsas kėlė tokį siaubą. Pakirdus visa tai išga- 
ruos, todėl jis pabandė išnirti iš prakeiktos gelmės... 

Prie lovos, ant atvirkščiai apsuktos kėdės, sėdėjo vyriškis - tikras 
žmogus, - jaunas, ne vyresnis kaip trisdešimties, tamsiomis įdėmio- 
mis, už plieninių akinių rėmelių pasislėpusiomis akimis. Ant apykak- 
lės krito ilgoki rudi plaukai. Diusanderis kažkodėl pamanė regis užsi- 
maskavusį berniuką, tačiau po sekundės jis suprato klydęs. Svečias 
vilkėjo senamadišką, prie karšto Kalifornijos klimato nesiderinantį 
kostiumą. Atlape blizgėjo sidabrinis smeigtukas. Sidabrą paprastai 
naudoja vampyrų ir vilkolakių medžiotojai. Atidžiau įsižiūrėjęs Diu- 
sanderis pamatė, jog tai Dovydo žvaigždutė. 

- Jūs kreipiatės į mane? - vokiškai paklausė senis. 

- Į ką gi dar? Jūsų kaimynas jau išvažiavęs. 

- Haiselis? Taip. Jis išvyko namo vakar. 

- Ar jau galutinai atsibudote? 

- Žinoma. Tačiau jūs su kažkuo mane supainiojote. Aš esu Artu- 
ras Denkeris. Turbūt užklydote ne į tą palatą. 

- Mano pavardė - Vaiskopfas. O jūs esa/e Kurtas Diusanderis. 

Senis norėjo apsilaižyti lūpas, bet nedrįso. Egzistavo menkutė ti- 
kimybė, jog sapnas dar neužsibaigė. Galbūt prasidėjo nauja jo stadi- 
ja. Atvesk man benamį, duok mėsininko peilį, ponuli Dovydo 
Žvaigžde, ir aš pasistengsiu, kad tu išsisklaidytum kaip dūmas. 

- Aš nepažįstu jokio Diusanderio, - atšovė jis jaunuoliui. - Nesu- 
prantu, ką jūs sakote. Gal man iškviesti seselę? 

- O, jūs suprantate. - Pakeisdamas kūno padėtį Vaiskopfas nusi- 
braukė nuo kaktos plaukų sruogą. Proziškas gestas išsklaidė pasku- 
tines Diusanderio viltis. - Haiselis, - tarė jaunasis vyriškis mostelė- 
damas į tuščią lovą. 

- Haiselis, Diusanderis, Vaiskopfas - tos pavardės nieko man ne- 
sako. 

- Haiselis nusirito nuo kopėčių mėgindamas prikalti naują liet- 
vamzdį prie namo šono, - pratęsė atėjūnas. - Nukrito ant asfalto ir 
susilaužė stuburą. Gal niekada nebeįstengs vaikščioti. Kaip apmau- 
du. Tačiau tai ne vienintelė tragedija, kurią Haiselis patyrė gyvenime. 
Jis kalėjo Patine, kur neteko žmonos ir abiejų dukterų. Patino kon- 
centracijos stovykloje, kuriai jūs vadovavote. 

- Jūs kuoktelėjęs, - suurzgė Diusanderis. - Kaip sakiau, aš esu Ar- 
turas Denkeris. Atvykau į Ameriką po savo žmonos mirties. Anks- 
čiau... 

- Neskieskit pasakų. - Vaiskopfas pakėlė ranką. - Jis neužmiršo 
jūsų veido. Šito veido. 

Tarsi burtininkas, atliekantis triuką, vyriškis žaibiškai atkišo nuo- 
trauką. Tą pačią, kurią berniukas rodė prieš kelerius metus. Iš jos 
žvelgė jaunas Diusanderis, įsitaisęs prie rašomojo stalo, dabitiškai pa- 
kreipęs esesininko kepurę. 

Senis prabilo lėtai, angliškai, pabrėždamas kiekvieną žodį: 

- Per karą dirbau fabrike. Prižiūrėjau vairo kolonėlių bei variklių 
krumpliaračių, skirtų šarvuotiems automobiliams ir sunkvežimiams, 
gamybą. Vėliau padėjau montuoti tankus “Tigrus". Atsarginis mano 
dalinys prisijungė prie kovinių veiksmų per mūšį dėl Berlyno. Aš grū- 
miausi trumpai, tačiau garbingai. Po karo dirbau Esene, Menšlerio 
A gamykloje, kol... 

„kol neišvengiamai buvote priverstas sprukti į Pietų Ameriką. 
Su dalai ištirpdytu iš žydų dantų, sidabru, išlydytu iš žydų brangeny- 
bių, ir Šveicarijos banko sąskaita. Žinote, ponas Haiselis išvyko namo 
laimingas. Na, taip, jis pakraupo iš baimės pramerkęs akis tamsoje ir 
suvokęs, kas guli šalia. Bet dabar jaučiasi kur kas geriau ir mano, jog 
Dievas apdovanojo privilegija susilaužyti nugarą, kad jis pagelbėtų 
sugauti vieną iš garsiausių skerdikų žmonijos istorijoje. 

Diusanderis stengėsi ištarti kiekvieną žodį kuo aiškiau: 

- Per karą dirbau fabrike... 

- Gal jau pakaks išsisukinėti? Pats žinote, kad jūsų dokumentai 
suklastoti. Tą įrodytų kruopštus patikrinimas. Jūs demaskuotas. 

- Aš prižiūrėjau... 

- Lavonų gamybą! Šiaip ar taip, jūs atsidursite Tel Avive dar 
prieš Naujuosius metus. Šįsyk valdžia su mumis bendradarbiauja. 
Amerikiečiai nori mus pradžiuginti, o mes pasijustume laimingi sučiu- 
pę jus. 

- „„„vairo kolonėlių bei variklių krumpliaračių, skirtų šarvuotiems 
automobiliams ir sunkvežimiams, gamybą. Vėliau padėjau montuoti 
tankus “Tigrus". 

- Niekaip neatsibosta kartoti to paties? Kam tempti gumą? 

- Atsarginis mano dalinys prisijungė prie kovinių veiksmų... 

- Tebūnie. Mes dar pasimatysime. Netrukus. 

Vaiskopfas atsistojo ir išėjo iš palatos. Po akimirkos išnyko ir ant 
sienos šmėžavęs jo šešėlis. Diusanderis užsimerkė. Mintyse paspė- 
liojo, ar svečias sakė tiesą apie amerikiečių bendradarbiavimą. Prieš 
trejus metus, kai šalis stokojo naftos, jis nebūtų tuo patikėjęs. Tačiau 
dabartinė suirutė Irane galėjo sustiprinti amerikiečių paramą Izrae- 
liui. Nieko nėra neįmanoma. Beje, koks skirtumas? Teisėtais ar ne- 
teisėtais būdais Vaiskopfas su savo bendrais vis vien jį prigriebs. 
Tvarkydami reikalus, susijusius su naciais, jie nepripažino kompromi- 
sų. Tuos, kurie dirbo konclageriuose, persekiodavo su fanatiška aist- 
ra. 

Diusanderį nupurtė drebulys. Bet dabar jis žinojo, ką daryti. 

Mokinių, baigusių Santo Donato mokyklą, bylos buvo laikomos 
sename, aptriušusiame sandėlyje, šiaurinėje miesto dalyje, netoli ap- 
leisto traukinių perono. Tamsiame, erdviame pastate viešpatavo vaš- 
ko, lako bei pramoninio valiklio “999" kvapai - be popierių šūsnių, 
švietimo skyrius saugodavo čia buitinės chemijos priemones. 

Edas Frenčas, kuriam draugiją palaikė Norma, privažiavo prie 
sandėlio maždaug ketvirtą dienos. Juos įleidęs sargas pasakė, jog 
Edas ras jį dominančius dokumentus ketvirtame aukšte, ir nuvedė abu 

link girgždančio, šiurpą keliančio lifto. Šis taip išgąsdino Normą, kad 
mergaitė ilgą laiką buvo neįprastai tyli. 

Ketvirtame aukšte, išsisklaidžius baimei, psichologo dukrelė įniko 
straksėti tamsiuose dėžių kalno tarpueiliuose, ko! Edas ieškojo ir ga- 
lop surado 1975-ųjų metų pažymių korteles. Atplėšęs antrą dėžę 
ėmė dairytis į pavardes, prasidedančias “B" raide. BARKAS, 
BASTVIKAS, BASVELAS, BAUDENAS TODAS. Jis ištraukė 
pastarąją kortelę, nekantriai papurtė galvą, kadangi prieblandoje ne- 
ką teįžiūrėjo, nusinešė ją iki didžiulio, dulkėmis apsinešusio lango. 

- Nelakstyk čia, brangute, - šūktelėjo per petį. 

- Kodėl, tėti? 

- Nes tave nustvers troliai, - atšovė jis pakeldamas prieš šviesą 
Todo įvertinimų lapą. Iš karto pamatė, jog prieš trejus metus išduotos 
kortelės pažymius kažkas profesionaliai koregavo. - Jėzau Kristau, - 
sumurmėjo Edas Frenčas. 

- Troliai, troliai, troliai! - aidėjo linksmas tarpueiliuose šokinėjan- 
čios Normos balselis. 

Diusanderis atsargiai nuslinko ligoninės koridoriumi. Kojos iki šiol 
linko nuo silpnumo, tad jis tipeno truputį svyruodamas. Baltus nakti- 
nius marškinius paslėpė po savo mėlynu chalatu. Laikrodžio rodyklė 
jau buvo įveikusi rumbelį, žymintį aštuntą valandą. Vakare, tokiu me- 
tu, pasikeisdavo seselių pamainos. Artimiausią pusvalandį čia tvyros 
sumaištis - jam ne sykį teko stebėti, kaip vienos seselės keliauja na- 
mo, kitos ateina į darbą, keičiasi rašteliais, liežuvauja, geria kavą savo 
kabinete, įsikūrusiame prie pat geriamojo vandens fontanėlio. Kitoje 
pusėje nuo pastarojo senis išvydo tai, ko jam reikėjo. 

Plačiame koridoriuje, šiuo paros metu primenančiame ilgą, aidin- 
čią stotį, iš kurios po kelių minučių turėtų išvykti keleivinis traukinys, 
Diusanderis niekam nerūpėjo. Į priekį ir atgal kėblino paradas ligonių, 
kai kurie vilkėjo chalatus, kaip ir jis pats, kiti slankiojo susirišę apati- 
nių marškinių kraštelius. Iš pustuzinio palatų sklido padriki per radijo 
imtuvus transliuojamos muzikos garsai. Aplinkui zujo lankytojai. Vie- 
name kambaryje pasigirdo juokas, koridoriaus gale, regis, kažkas 
verkė. Pro šalį nupėdino gydytojas, įbedęs nosį į rankose laikomą ro- 
maną plonais viršeliais. 

Diusanderis stabtelėjo prie fontano, atsigėrė, rieškučiomis nusi- 

šluostė burną ir pažvelgė į duris, įspraustas priešingoje sienoje. Te- 
oriškai jos visada būdavo užrakintos. Bet praktiškai pasitaikydavo 
niausiai per chaotišką pusvalandį keičiantis pamainoms, seselėms 
šurmuliuojant už kampo. Senis stebėjo jas patyrusiu žvilgsniu, kuris 
priklausė žmogui, nuolat besibaiminančiam, kad jį užklups persekio- 
tojai. Krimtosi negalįs paspoksoti į tas duris dar bent savaitę - nūnai 
turės tik vieną vienintelę galimybę įgyvendinti savo sumanymą. Gai- 
la, bet savaitės atokvėpio niekas jam nesuteiks. Gali būti, jog kaimy- 
nai išgirs apie vietinį vilkolakį tik po dviejų trijų dienų, o gal ir rytoj. 
Diusanderis nedrįso laukti. Išaiškėjus tiesai, apsauga nesitrauks nuo 
jo palatos dvidešimt keturias valandas per parą. 

Senis vėl siurbtelėjo vandens, dar kartą nusibraukė lašus nuo lūpų 
ir apsidairė. Tuomet nerūpestingai žingsniuodamas, nesislapstydamas 
kirto koridorių, pasuko rankeną ir įsmuko į vaistų sandėliuką. Jei šį 
rį. Ach, atleiskite, brangioji ponia, pamaniau, jog čia tualetas. Koks 
aš kvailas. 

Bet vaistų sandėlyje nebuvo nė gyvos dvasios. 

Jis permetė akimis kairiąją viršutinę lentyną. Vien tik lašeliai 
akims ir ausims. Antroji lentyna: laisvinamieji bei žvakutės. Ant tre- 
čiosios pamatė raminančiuosius barbitūratus - “Veronalį" ir “Seko- 
nalį". Pastarojo buteliuką įsikišo į chalato kišenę. Tada atidarė duris 
ir išėjo laukan žvalgydamasis, kvailai šypsodamasis - čia tikrai ne tu- 
aletas, ar ne? Ach, štai kur jis, prie fontanėlio. Na, ir kvėša esu! 

Diusanderis pravėrė duris, ant kurių puikavosi trikampis, apvers- 
tas smaigaliu žemyn, įspūdino vidun ir nusiplovė rankas. Paskui nu- 
krypavo koridoriumi atgal į palatą - išvykus žymiajam ponui Haise- 
liui, jis gyveno kambaryje vienui vienas. Ant spintelės, tarp lovų, sto- 
vėjo stiklinė bei vandens pripildytas plastikinis ąsotėlis. Velniškai-ap- 
maudu, jog nėra burbono. Antra vertus, tabletės padės nugrimzti į ne- 
būtį, kad ir kuo jas užgertų. 

- Morisai Haiseli, salyd. - Blausiai šyptelėjęs senis įsipylė į stik- 
linę vandens. Daugybę metų tekdavo krūpčioti nuo menkiausių šešė- 
lių, ant parkų suoliukų, restoranuose, autobusų stotyse regėti kažkur 
matytus veidus, bet galų gale Kurtą Diusanderį atpažino ir įdavė 
žmogus, nepakurstęs nė menkiausio įtarimo. Argi ne juokinga? Jis 

teikėsi įdėmiau pažvelgti į Haiselį, burnojusį ant Dievo dėl lūžusio 
stuburo, vos porą sykių. Geriau pagalvojus, tai nepaprastai juokin- 
ga. 

Diusanderis įsidėjo į burną tris tabletes, nurijo jas kartu su van- 
dens gurkšniu, negaišdamas laiko dar du kartus išgėrė po tris piliules. 
Palatoje, kitoje koridoriaus pusėje, pamatė porelę senukų, susikūpri- 
nusių virš stalelio, lošiančių kortomis, rodos, kribidžą. Vienas jų atsi- 
gulė į ligoninę dėl išvaržos. O kaipgi kitas? Dėl tulžies arba inkstų 
akmenų? Naviko? Prostatos? Senatvėje panašių baisybių nestigda- 
vo. 

Jis vėl prisipildė stiklinę, bet nepuolė iš karto gerti vaistų. Per di- 
delė jų gausa galėjo sukelti nepageidaujamą reakciją - vėmulio prie- 
puolį, po kurio gydytojai išplautų skrandį ir priverstų iškęsti įvairius 
pažeminimus, kokius tik sumąstytų Amerikos bei Izraelio valdžios at- 
stovai. Bandydamas atimti sau gyvybę Diusanderis nesiruošė kvailioti 
it kokia Hausfrau*, panirusi į depresiją po raudų priepuolio. Pasiju- 
tęs mieguistas nurys dar kelias tabletes, ir to turėtų pakakti. 

Kitoje palatoje nuskambėjo seniokiškai virpantis, triumfuojantis 
vieno iš kortuotojų balsas: 

- Du sykius iš eilės - trys taškai už aštuonis langelius... penkiolika 
už dvylika... ir valetas už trylika. Kaip tau patinka šie obuoliukai? 

- Nesijaudink, - užtikrintai atsiliepė senis su išvarža. - Suskaičia- 
vęs savo taškus patupdysiu tave į kampą. 

Patupdyti į kampą, snūduriuodamas pagalvojo Diusanderis. Ga- 
na taikli frazė - amerikiečiai garsėjo polinkiu į idiomas. Dėjau sker- 
są, nebūk atlėpausis, susikišk ten, kur nešviečia saulė, pinigas 
visagalis - kai jis kalba, kiti tyli. Nuostabios idiomos. 

Tie kvailiai manė, kad jį pričiupo, bet Diusanderis išsisuks patup- 
dydamas juos į kampą. 

Kad ir kaip tai atrodytų absurdiška, senis gailėjosi negalėsiąs pa- 
likti raštelio berniukui. Gailėjosi neįstengsiąs perduoti, jog tas būtų at- 
sargus ir įsiklausytų į sukriošėlį, kuris galų gale pats pakėlė prieš save 
ranką. Gailėjosi nebeturėsiąs progos prisipažinti, kad jis, Diusanderis, 
vis dėlto pradėjo gerbti vaikį, nors niekada nepamėgo - kalbėtis su 
gyvu žmogumi buvo maloniau nei klausytis savų minčių. Tačiau žinu- 
tė, kad ir kokia nekalta ji būtų, mestų įtarimo šešėlį ant berniuko, o 


*Namų šeimininkė (vok.). 

senis to nenorėjo. Na, taip, porą mėnesių vaikiščias kankinsis lūku- 
riuodamas vyriausybinio agento, kuriam magėtų pakalbėti apie tam 
tikrą dokumentą, rastą Kurto Diusanderio, dar žinomo kaip Arturas 
Denkeris, išsinuomuotoje depozitinėje dėžutėje... bet nieko nesulau- 
kęs supras, kad senis sakė tiesą. Jei bernelis sugebės išlikti šalta- 
kraujiškas, nemalonumų veikiausiai išvengs. 

Ištiesęs ranką Diusanderis siekė vandens stiklinės, regis, nutolu- 
sios per daugelį mylių. Išgėrė dar tris tabletes, padėjo stiklinę atgal 
ant spintelės, užsimerkė ir apsunkusia galva prislėgė minkštą pagal- 
vę. Niekada anksčiau nesijautė toks mieguistas. Jis kirmys labai ilgai 
ir ramiai... 

Nebent vėl išvystų sapnus. 

Netikėta mintis pribloškė senį. Sapnai? Maldauju, Dieve, ne. 
Tik ne sapnai. Tik ne visą amžinybę. Tik ne tuomet, kai atsisa- 
kiau visų galimybių pabusti. Ne... 

Užvaldytas siaubo, Diusanderis pabandė atsigaivelėti. Atrodė, ta- 
rytum iš lovos būtų išnirusios rankos, kurios baudėsi jį sugriebti savo 
kibiais pirštais. 

(INE!) 

Mintys pakriko, ir senis nušvilpė statėjančia tamsos spirale it sli- 
džia čiuožykla, vis žemyn ir žemyn, į tykančių sapnų glėbį. 


Tas faktas, jog ponas Denkeris perdozavo vaistų, paaiškėjo 1:35 
nakties. Po penkiolikos minučių gydytojai oficialiai paskelbė jį negy- 
vu. Jauna budinti seselė, kuriai patiko šiek tiek ironiškas pagyvenusio 
paciento mandagumas, pratrūko ašaromis. Būdama katalikė, ji nie- 
kaip negalėjo suvokti, kodėl toks mielas senukas (beje, sveikstantis) 
apsisprendė nusidėti ir amžiams pasmerkti nemirtingąją savo sielą 
pragaro kančioms. 

Šeštadienio rytais Baudenai keldavosi anksčiausiai devintą. Nū- 
nai, pusę dešimtos, Todas su tėvu sėdėjo prie stalo skaitydami, o Mo- 
nika, visuomet lėčiau atsibundanti, padūmavusiomis akimis kepė 
kiaušinienę, į stiklines pilstė sultis ir virė kavą. 

Todas neatplėšė akių nuo mokslinės fantastikos romano, Dikas - 

nuo “Architectural Digest", tačiau abu išgirdo, kaip į lauko duris bils- 
telėjo laikraštis. 

- Man jį paimti, tėti? 

- Sėdėk, aš pats nueisiu. 

Baudenas vyresnysis atnešė laikraštį, siurbtelėjo kavos ir vos ne- 
užspringo pažvelgęs į pirmąjį puslapį. 

- Dikai, kas atsitiko? - prie jo prilėkusi sušuko Monika. 

Jos vyras iškosėjo kavos lašelius, patekusius ne į tą gerklę. Todas 
pakėlė galvą ir nustebęs dirstelėjo į tėvą, Monika pradėjo daužyti vy- 
rui per nugarą. Prieš trečiąjį smūgį, jai pastebėjus antraštę, ranka 
pakibo ore. Akys taip išsprogo, kad, rodės, tuoj išlėks iš akiduobių ir 
nusiridens ant stalo. 

- Viešpatie švenčiausias, - suurzgė Dikas Baudenas gergždžian- 
čių balsu. 

- Nejau tai... Negaliu patikėti... - užsikirtusi Monika pažvelgė į 
sūnų. - Ach, brangusis... 

Tėvas taip pat į jį stebeilijosi. 

Sunerimęs Todas apėjo stalą. 

- Kas yra? 

- Ponas Denkeris... - tepajėgė išspausti Dikas. 

Perskaitęs antraštę vaikinas akimoju viską suprato. Po juodomis 
didžiosiomis raidėmis - BĖGLYS NACIS NUSIŽUDO SANTO 
DONATO LIGONINĖJE - buvo atspausdintos dvi nuotraukos. To- 
dui abi teko matyti anksčiau. Vienoje stypsantis Arturas Denkeris 
atrodė jaunesnis ir žvitresnis. Prie šešerius metus senis nusipirko ją 
iš valkataujančio gatvės fotografo nenorėdamas, kad jo atvaizdas at- 
sitiktinai pakliūtų į svetimas rankas. Kitoje nuotraukoje prie rašomojo 
stalo, Patino administracijos pastate, pakreipęs į šoną kepurę, sėdėjo 
SS karininkas, vardu Kurtas Diusanderis. 

Jeigu žurnalistams pavyko gauti hipio nuotraukėlę, vadinasi, senio 
namai išnaršyti kiaurai išilgai. 

Todo akys nuslydo straipsnio eilutėmis, mintys zvimbė galvoje 
kaip pašėlusios. Apie benamius neužsimenama. Tačiau lavonus bū- 
tinai aptiks, ir šis atradimas sukrės visą pasaulį. Laikraščiai sumirgės 
antraštėmis: PATINO KOMENDANTAS NIEKADA NEUŽMIR- 
ŠO SAVO AMATO. KOŠMARAI NACIO RŪSYJE. JIS NESI- 
LIOVĖ ŽUDĘS. | 

Vaikinas susiūbavo visu kūnu. 

Kažkur tolumoje nuaidėjo spigus motinos balsas: 

- Gaudyk jį, Dikai! Jis alpsta. 

Sąmonėje tebeskambant paskutiniam žodžiui, 

(alpstaalpstaalpsta) 

Todas miglotai pajuto, kaip jį sugriebė tėvo rankos. Po akimirkos 
nieko nebejautė ir nieko nebegirdėjo. 

Edas Frenčas išskleidė laikraštį valgydamas sluoksniuotą pyra- 
gaitį. Jis užsikosėjo lyg dusdamas ir išspjovė apkramtytą kąsnį ant 
stalo. 

- Edi! - aiktelėjo Sondra Frenč. - Kas tau nutiko? 

- Tėtukas splingsta, tėtukas splingsta, - erzinančiai linksmai pa- 
skelbė mažoji Norma, su džiaugsmu padėdama mamai talžyti tėvui 
per nugarą. Nepaisydamas jųdviejų Edas tebevėpsojo į laikraštį. 

- Kas yra? - vėl paklausė Sondra. 

- Čia jis! Čia jis! - suriko Edas taip energingai baksnodamas į pus- 
lapį, kad nagu perdrėskė popierių iki pirmosios pastraipos. - Tas 
žmogus! Lordas Piteris! 

- Dėl Dievo meilės, apie ką tu kal... 

- Tai Todo Baudeno senelis! 

- Kas? Karo nusikaltėlis? Edi, ar tu kuoktelėjai? 

- Bet čia jis, - kone sudejavo Edas. - Jėzau Kristau, mergele 
Marija, čia tikrai jis! 

Sondra Frenč ilgai ir įdėmiai spiginosi į nuotrauką. 

- Šitas tipas visiškai nepanašus į Piterį Vimzį, - galiausiai pareiškė 
ji. 

Todas, blyškus kaip lango stiklas, sėdėjo ant kušetės tarp motinos 
ir tėvo. 

Priešais Baudenus įsitaisė žilstantis, mandagus detektyvas, pavar- 
de Rikleris. Atmetęs tėvo pasiūlymą iškviesti policiją, Todas pats su- 
rinko teisėtvarkos atstovų numerį. Telefonu kalbėjo lūžtančiu balsu 
tarsi keturiolikmetis per mutacijos įkarštį. 

Savo istoriją jis išdėstė su visomis smulkmenomis. Daug laiko ne- 

sugaišo. Žodžius tarė su mechaniniu abejingumu, velniškai išgąsdinu- 
siu Moniką. Na, taip, sūnui jau septyniolika, tačiau dauguma atžvilgių 
jis tebebuvo berniukas. Nemalonių įvykių palikti randai neišnyks nie- 
kada. 

- Na, aš skaičiau jam įvairias knygas... “Tomą Džounsą", Džor- 
džo Elioto romaną, bet tos nuobodybės nesugebėjome įveikti. Kelis 
Hotorno apsakymus - jam ypač patiko “Didysis Akmeninis Veidas" 
ir “Jaunasis Gudmenas Braunas". Pradėjome “Pikviko klubo užra- 
šus“, bet neužbaigėme. Jis aiškino, jog Dikensas prajuokina tik tada, 
kai rašo rimtai, o “Pikvikas" - grynos seilionės. Būtent taip ir sakė, 
seilionės. Mums abiem didžiausią įspūdį padarė “Tomas Džounsas“. 

- Prieš trejus metus? - pasitikslino Rikleris. 

- Taip. Aplankydavau jį, kai pasitaikydavo proga, bet, žinote, vi- 
durinė mokykla įsikūrusi kitame miesto gale, todėl tekdavo į ją va- 
žiuoti autobusu... be to, prisidėjau prie pažįstamų, subūrusių beisbolo 
komandą... o kur dar namų darbai... na, jūs suprantate... 

- Tu turėjai mažiau laiko. 

- Mažiau laiko, teisingai. Paskutiniais metais mokytis vidurinėje 
buvo kur kas sunkiau... man reikėjo kuo geresnių pažymių, kad įsto- 
čiau į koledžą. 

- Bet Todas - itin gabus mokinys, - mažne instinktyviai įsiterpė 
Monika. - Pagal pažangumą antras savo klasėje. Mes labai juo di- 
džiuojamės. 

- Natūralu, - atsakė Rikleris šiltai nusišypsodamas. - Fervju mo- 
kyklą lanko du mano sūnūs, bet jie domisi tiktai sportu. - Detektyvas 
atsigręžė į Todą. - Pradėjęs mokytis naujoje vidurinėje, daugiau kny- 
gų jam nebeskaitei? 

- Ne. Kartais paskaitydavau laikraštį. Man apsilankius, jis teirau- 
davosi, ką reiškia viena ar kita antraštė. Labai domėjosi Votergeitu. 
Visuomet norėdavo pasiklausyti, kaip klostosi reikalai akcijų biržoje, 
o smulkus šriftas tame puslapyje velnioniškai jį siutindavo... atleisk, 
mama. 

Monika patapšnojo sūnui per ranką. 

- Nežinau kodėl, tačiau jam itin rūpėjo biržos naujienos. 

- Diusanderis turėjo šiek tiek vertybinių popierių, - paaiškino Rik- 
leris. - Iš to ir gyveno. Beje, namuose slėpė penkis skirtingus asmens 
pažymėjimus. Ko jau ko, bet gudrumo jam netrūko. 

- Savo akcijas jis, matyt, saugojo kokioje nors depozitinėje dėžu- 
tėje? - pastebėjo Todas. 

- Nesupratau? - Riklerio antakiai pakilo aukštyn. 

- Na... akcijas... - nutęsė vaikinas. Taip pat suglumęs tėvas link- 
telėjo detektyvui. 

- Pažymas apie vertybinius popierius, tą smulkmę, kurią jam pa- 
vyko išsaugoti, radome kareivio skrynelėje, po lova, - atsakė Rikleris, 
- kartu su asmens, pavarde Denkeris, nuotrauka. Ar jis turėjo depo- 
zitinę dėžutę, sūneli? Kažką tau minėjo? 

Pasvarstęs Todas krestelėjo galva. 

- Man tiesiog pasirodė, jog tai tinkamiausia vieta akcijoms. Aš ne- 
žinau. Nuo... nuo šito reikalo... man... man... važiuoja stogas. - Jis 
atrodė sutrikęs ir išties buvo apimtas nuostabos. Tačiau pamažėle at- 
gijo savisaugos instinktas. Suklusdamas vaikinas pajuto, kaip viduje 
po truputį stiprėja pasitikėjimas savimi. Jei Diusanderis iš tikrųjų ban- 
ke būtų išsinuomojęs depozitinę dėžutę, kurioje ketino laikyti Todą 
kompromituojantį dokumentą, argi jis nebūtų ten perkėlęs pažymų 
apie įsigytas akcijas bei nuotraukos? 

- Mes bendradarbiaujame su Izraeliu, - tarė Rikleris. - Neoficia- 
liai. Jausčiaus dėkingas, jei to neišduotumėte žiniasklaidai. Mūsų ko- 
legos - tikri profesionalai. Vienas žmogus, pavarde Vaiskopfas, pa- 
geidautų rytoj su tavimi pašnekėti, Todai. Ar neprieštarauji? 

- Turbūt ne, - atsakė Todas, bet nuo minties, kad po namus 
šniukštinės tie patys skalikai, kurie persekiojo Diusanderį pusę jo gy- 
venimo, vaikiną apniko prietaringa baimė. Senis juos savotiškai ger- 
bė, ir Todas žinojo privaląs turėti tai omenyje. 

- Ponai Baudenai? Ar jūs neprieštarausite, jeigu jūsų sūnus pa- 
bendraus su ponu Vaiskopfu? 

- Ne, jeigu jis pats sutinka, - atsiliepė Dikas Baudenas. - Bet aš 
norėčiau dalyvauti pokalbyje. Kiek teko skaityti apie MOSSAD 
agentus... 

- Vaiskopfas nepriklauso MOSSAD. Pasak Izraelio atstovų, jis 
atlieka ypatingąsias užduotis. Tiesą sakant, tas žmogus dėsto jidiš li- 
teratūrą ir anglų kalbos gramatiką. Netgi yra parašęs du romanus. 

Dikas numojo ranka. 

- Man nerūpi, ką veikia jūsų kolega. Tik nenoriu, kad savo klausi- 
mais jis užkankintų Todą. Iš to, ką skaičiau, susidarė įspūdis, kad Iz- 

raelio agentai retsykiais būna pernelyg profesionalūs. Nesiginčysiu, 
galbūt jis ir mielas vyrukas. Visgi siūlyčiau jums drauge su tuo Vais- 
kopfu neužmiršti, jog Todas bandė pagelbėti seniui ir nežinojo tikro- 
sios jo tapatybės. 

- Viskas gerai, tėti, - blankiai vyptelėjo vaikinas. 

- Mums paprasčiausiai magėtų, kad jūs pagelbėtumėte, kuo galė- 
tumėte, - tarė Rikleris. - Aš suprantu jūsų nerimą, pone Baudenai. 
Pamatysite, Vaiskopfas - malonus ir visai neįkyrus vyrukas. Baigda- 
mas savo apklausą paminėsiu, kuo labiausiai susidomėjęs Izraelis, 
kad pasiruoštumėte kitam pokalbiui. Todas matėsi su Diusanderiu, kai 
tą pakirto širdies smūgis, dėl kurio jį nugabeno į ligoninę... 

- Jis paprašė manęs ateiti ir perskaityti laišką, - įsiterpė Todas. 

- Mes žinome. - Rikleris pasviro į priekį, įremdamas alkūnes į ke- 
lius, jo kaklaraištis pakibo virš grindų it svambalas. - Izraelio atstovai 
pageidauja gauti daugiau informacijos apie laišką. Diusanderis buvo 
stambi žuvis, bet ne paskutinė, sužvejota ežere - bent taip tvirtina Se- 
mas Vaiskopfas, ir aš juo tikiu. Pasak tų žmonių, Diusanderis galėtų 
daug ką žinoti apie kitas žuvis. Didžiuma jų veikiausiai tebegyvena 
Pietų Amerikoje, bet nestinga ir įsikūrusių kituose kraštuose... įskai- 
tant Jungtines Valstijas. Ar jums teko girdėti, jog Buchenvaldo Un- 
terkommandant sugavo Tel Avivo viešbučio vestibiulyje? 

- Tikrai? - Monika išplėtė akis. 

- Tikrai, - linktelėjo Rikleris. - Prieš dvejus metus. Esmė ta, jog, 
žmonių iš Izraelio nuomone, Todo skaitytą laišką galėjo atsiųsti viena 
iš tų žuvų. Nežinia, ar tai tiesa, tačiau jiems rūpi išsiaiškinti smul- 
kmenas. 

Todas, kuris buvo grįžęs į Diusanderio namus, kad sudegintų laiš- 
ką, atsakė: 

- Jei galėčiau, būtinai jums, leitenante Rikleri, arba tam Vaiskopfui 
padėčiau. Deja, autorius parašė laišką vokiškai. Jį skaitydamas jau- 
čiausi kaip kvailys. Kuo toliau, tuo labiau ponas Denkeris... Diusan- 
deris... nenustygo vietoje ir vis prašė paraidžiui pasakyti žodžius, ku- 
rių nesuprato dėl mano... hmm... tarimo. Tačiau mintį jis sekė. Pa- 
menu, vieną sykį nusijuokė ir pareiškė: “Taip, taip, nieko kito tu ne- 
darytum, ar ne?" Paskui, likus dviems trims minutėms iki širdies 
priepuolio, sumurmėjo kažką vokiškai. Atrodo, Dummkopjf. Jei ne- 
klystu, išvertus iš vokiečių kalbos, tai reiškia kvailį. 

Jis neryžtingai pažvelgė į Riklerį, tačiau širdyje jautėsi patenkintas 
savo gebėjimu sklandžiai meluoti. 

Detektyvas sulinksėjo galva. 

- Taip, mes suvokiame, jog laiškas buvo parašytas vokiškai. Gy- 
dytojas, kuris priėmė ligonį, patvirtino išgirdęs iš tavęs šią istoriją. 
Mums rūpi pats /aiškas, Todai... ar tu prisimeni, kas jam nutiko? 

Na, štai, pagalvojo vaikinas, /emiamas momentas. 

- Jei neapsirinku, jis tebegulėjo ant stalo, kai atvyko greitoji pagal- 
ba ir mes visi išvažiavome. Negalėčiau prisiekti teisme, bet... 

- Man rodos, aš mačiau laišką ant stalo, - įsiterpė Dikas. - Pakė- 
liau jį, dirstelėjau iš arčiau. Popierius pirktas eilinėje raštinės reikme- 
nų parduotuvėje. Tiesa, aš nepastebėjau, ar jis parašytas vokiškai. 

- Tuomet jis turėtų būti toje pačioje vietoje, - atsiliepė Rikleris. - 
Būtent to mes negalime suprasti. 

- Jo ten nėra? - pasitikslino Dikas. 

- Išnyko kaip dūmas. 

- Galbūt jį nugvelbė koks nors įsilaužėlis, - pamėtėjo mintį Monika. 

- Į namą niekam nereikėjo /aužtis, - papurtė galvą Rikleris. - Per 
sumaištį, kuri kilo bandant kuo skubiau išvežti ligonį, visi pamiršo už- 
rakinti lauko duris. Diusanderiui mirus, raktą aptikome jo kelnių kiše- 
nėje. Namai buvo atviri nuo to momento, kai medikai išgabeno senį 
į ligoninę, praktiškai iki šio ryto - mes juos užplombavome tiktai pusę 
trijų nakties. 

- Na, pats matote, kiek laiko namas stovėjo nesaugojamas. - Di- 
kas skėstelėjo rankomis. 

- Ne, - sumurmėjo Todas. - Man aišku, kas neduoda ramybės 
leitenantui Rikleriui. - O, jis puikiai suprato. Tik aklas galėjo to nepa- 
stebėti. - Kodėl plėšiko niekas nesudomino, išskyrus laišką? Ypač to- 
kį, kuris parašytas vokiškai? Čia kažkas negerai. Ponas Denkeris ne- 
turėjo brangenybių, tačiau į jo namus įsibrovęs vyrukas galėjo rasti 
vertingesnių dalykų. 

- Kaip pirštu į akį, - pagyrė Rikleris. 

- Todas svajojo užaugęs tapti detektyvu, - paaiškino Monika su- 
šiaušdama sūnui plaukus. Sulaukęs paauglystės jis baidydavosi mei- 
lumą demonstruojančių fizinių kontaktų, bet dabar tam neprieštara- 
vo. Dieve, kaip jai skaudėjo širdį, žvelgiant į mirtinai išblyškusį savo 
atžalos veidą. - Paskutiniu metu jį labiau traukia istorija. 

- Nuostabi sritis. - Rikleris pakinkavo galva. - Būdamas istoriku 
irgi galėtum užsiimti tiriamaisiais darbais. Ar esi skaitęs Džozefiną 
Tėją? 

- Ne, sere. 

- Tiek to. Gaila, jog mano berniukų ambicijos apsiriboja noru pa- 
matyti, kaip “Angelai" laimi beisbolo čempionatą. 

Todas apdovanojo jį blausia šypsena, bet nieko neatsakė. 

Rikleris surimtėjo. 

- Papasakosiu jums, kokią teoriją esame sumąstę. Mūsų manymu, 
kažkoks asmuo, gal net gyvenantis Santo Donate, iškapstė apie Diu- 
sanderį teisybę. 

- Tikrai? - nustebo Dikas. 

- O taip. Kažkas žinojo tiesą. Pavyzdžiui, kitas nuo teisėtvarkos 
besislapstantis nacis. Be abejo, tokia įvykių eiga labiau tikėtina Ro- 
berto Ladlamo* knygoje... antra vertus, kas galėjo pagalvoti, jog ty- 
liame priemiestyje gyvens bent vienas karo nusikaltėlis? Mes mano- 
me, jog, Diusanderiui iškeliavus į ligoninę, ponas Iksas aplankė tuš- 
čius namus ir surado kompromituojantį laišką. Dabar jo puslapiai, vir- 
tę pelenais, skrajoja nuotekų sistemoje. 

- Galai vis vien nesueina, - burbtelėjo vaikinas. 

- Kodėl, Todai? 

- Na, jei ponas Denk... jei Diusanderis turėjo karo laikų bičiulį 
arba tiesiog bendrininką nacį, kodėl /0 žmogaus nepakvietė perskai- 
tyti laiško? Jei būtumėte girdėjęs, kiek kartų jis mane taisė... senas 
draugas iš nacių partijos bent jau mokėtų šnekėti vokiškai. 

- Taikliai pastebėta. Bet visai įmanoma, kad jo bendras prikausty- 
tas invalido vežimėlyje arba aklas. Kas žino, galbūt su Diusanderiu 
ryšį palaikė pats Bormanas, kuris nė nedrįsta kišti nosies iš namų 
būgštaudamas, kad jo veidą kas nors atpažins. 

- Neregiui arba invalidui, sėdinčiam vežimėlyje, būtų sudėtinga 
ieškoti laiško. 

Rikleris pagarbiai nužvelgė Todą. 

- Teisybė. Tačiau aklas žmogus galėtų jį nugvelbti, net jei ne- 
įstengtų perskaityti. Arba nusisamdyti vagį. 

Vaikinas apmąstė leitenanto žodžius ir linktelėjo - tuo pačiu pa- 
traukė pečiais parodydamas, kad jo mintis mažai tikėtina. Savo svai- 


*Amerikiečių rašytojas, išgarsėjęs trileriais apie šnipus. 

čiojimais Rikleris pranoko Robertą Ladlamą ir nusigavo į Sakso Ro- 
mero* stichiją. Tačiau koks, velniai rautų, skirtumas? Svarbiausia, 
jog detektyvas nesiliauja šniukštinėjęs... kartu su žydpalaikiu Vais- 
kopfu. Prakeiktas laiškas! Sumauta Diusanderio idėja! Staiga Todas 
pasijuto besvajojąs apie “Vinčesterį"', kurio dėklas gulėjo ant lentynos 
vėsiame, tamsiame garaže, ir tučtuojau išvaikė nelemtas mintis iš 
galvos. Jo delnai sudrėko. 

- Ar Diusanderis turėjo draugų, apie kuriuos tau pasakojo? - pa- 
klausė Rikleris. 

- Draugų? Ne. Anksčiau jo namus tvarkydavo viena moteris, bet, 
jai išsikėlus gyventi kitur, Diusanderis daugiau nieko nesamdė. Aną 
vasarą sumokėdavo kaimynų vaikiui, kad šis nupjautų kieme veją, bet 
šįmet į jį pagalbos nesikreipė. Žolė gana vešli, ar ne? 

- Taip. Mes kalbėjomės su aplinkiniais, bet, kaip išaiškėjo, jis tik- 
rai nieko nesamdė. Ar Diusanderiui kas nors skambindavo? 

- Žinoma, - atsainiai tarstelėjo Todas... štai šviesos spindulys, ga- 
limybė sąlygiškai saugiai išsisukti iš keblios padėties. Tiesą sakant, 
nuo tada, kai jis susipažino su Diusanderiu, senio telefonas buvo su- 
zimbęs nedaugiau kaip tuziną kartų - savo prekes mėgindavo įbrukti 
koks nors pardavėjas, žmonės iš viešosios nuomonės apklausos pa- 
geidaudavo sužinoti, ką jis valgo pusryčiams, kiti tiesiog neteisingai 
surinkdavo numerį. Diusanderis laikė telefoną tam atvejui, jei susirg- 
tų... galų gale taip ir atsitiko, lai prakeikto išperos siela pūna pragare. 
- Per savaitę jis sulaukdavo maždaug poros skambučių. 

- Atsiliepęs kalbėdavo vokiškai? - Riklerio akys sužibo. 

- Ne, - atsakė ūmai įsitempęs Todas. Jam nepatiko detektyvo su- 
sijaudinimas - kažkoks apsimestinis ir pavojingas. Vaikinas pajuto tu- 
rįs susitvardyti, idant jo neišmuštų prakaitas. - Šnekėdavo nedaug. 
Pamenu, kelis sykius pasakė: “Dabar čia sėdi berniukas, kuris man 
skaito. Perskambinsiu tau vėliau“. 

- Statau dviejų savaičių atlyginimą, jog mums reikalingas būtent 
tas tipas, - Rikleris pliaukštelėjo delnais per savo šlaunis, energingai 
užvožė bloknotą (Todui neprasprūdo pro akis, kad detektyvas, užuot 
rašęs pastabas, keverzojo kringelius) ir atsistojo. - Norėčiau visiems 
trims padėkoti, kad sutikote su manimi pabendrauti. Ypač tau, Todai. 
Suprantu, tie įvykiai gerokai tave sukrėtė, bet visa tai greitai baigsis. 
*Britų rašytojas, sukūręs genijų nusikaltėlį daktarą Fu Manču. 


337 


Šiandieną apversime namą aukštyn kojomis, išnaršysime kiekvieną 
kampą, nuo rūsio iki palėpės. Atsivesime specialias teisminės eks- 
pertizės komandas. Gal pavyks aptikti to žmogaus, su kuriuo Diusan- 
deris bendravo telefonu, pėdsakus. 

- Tikiuosi, - atsakė vaikinas. 

Paspaudęs jiems rankas Rikleris išėjo laukan. Dikas paklausė sū- 
naus, ar šis nenorėtų užkandęs pažaisti badmintono. Todas pareiškė, 
kad jo netraukia nei badmintonas, nei maistas, ir užlipo laiptais į antrą 
aukštą - kėblino lėtai, įtraukęs į pečius galvą. Tėvai apsimainė užuo- 
jautos bei nerimo sklidinais žvilgsniai. Todas išsitiesė ant lovos, 
įsmeigė akis į lubas ir vėl pagalvojo apie “Vinčesterį"?. Sąmonės aki- 
mi išvydo, kaip grūda melsvą plieno vamzdį į gličią žydišką Betės 
Trask putę - niekuomet nesuglembantis pimpalas, štai ko jai reikėjo. 
Išgirdo save klausiantį: ar patinka, Bete? Sakyk, kai iki soties 
juo pasimėgausi, gerai? Įsivaizdavo jos klyksmus. Galop vaikino 
veidą perkreipė nuožmi šypsena. Aha, tiesiog pasakyk, kale... ge- 
rai? Gerai? Gerai?.. 


- Na, ką manote? - paklausė Vaiskopfas detektyvo, kai šis atva- 
žiavo jo paimti iš užkandinės, nutolusios nuo Baudeno namų per tris 
kvartalus. į 

- Man susidarė įspūdis, jog vaikis kažkaip įsivėlęs į šitą reikalą, - 
atsiliepė detektyvas. - Tik nežinia, kiek giliai jis įklimpęs. Viena aiš- 
ku: Todas Baudenas toks šaltakraujis, kad, įsipylęs į burną karšto 
vandens, išspjautų ledo kubelius. Porą sykių priverčiau jį susipainioti, 
bet neišgavau nieko tokio, kas praverstų teismo salėje. Net jeigu bū- 
čiau stipriau paspaudęs ir ką nors iškvotęs, bet kuris galvotesnis ad- 
vokatas greičiausiai sugebėtų išsukti jį nuo kalėjimo. Šiaip ar taip, 
teisėjai matytų prieš save vaiką. Juk jam tik septyniolika. Nors spėju, 
jos tas berniokas atsisveikino su vaikyste nuo kokių aštuonerių metų. 
Jis kraupus, žmogau. - Rikleris įsikando cigaretę ir nusijuokė mažu- 
mėlę virpančiu balsu. - Velnioniškai kraupus. 

- Kokias jo klaidas pastebėjote? 

- Telefonų skambučiai. Tai svarbiausia. Kai pamėtėjau šią mintį, 
vaikio akys užsižiebė tarytum žaidimų automato lemputės. - Detek- 
tyvas pasuko vairą į kairę, ir jo “Ševis Nova", niekuo neišsiskiriantis 
iš kitų automobilių, nuriedėjo keliu, įsiliejančiu į autostradą. Dešinėje 

pusėje, už dviejų šimtų jardų, ant šlaito riogsojo nuvirtęs medis, nuo 
kurio ne taip seniai, vieną šeštadienio rytą, Todas “šaudė" į mašinas. 
- Berniokui dingteli mintis: “Tas faras trenktas, jeigu tiki, jog Diusan- 
deris turėjo bičiulį nacį... bet jeigu jis išties taip galvoja, vadinasi, aš 
neįtrauktas į įtariamųjų sąrašą“. Taigi jis sako, aha, Diusanderiui kaž- 
kas skambina vieną ar porą sykių per savaitę. Paslaptingas žmogus. 
O senis atsiliepia: “Dabar negaliu kalbėti, kodas “Z-penki", susisiek- 
sime vėliau“, - ar panašiai. Tačiau pastaruosius penkerius metus Diu- 
sanderis mokėjo ypatingąjį “tylaus telefono" tarifą. Jo aparatas retai 
kada pradėdavo čirškėti. Iš atokių kraštų niekas neskambindavo. 
Poros skambučių per savaitę jis nesulaukdavo. 

- Kas dar? 

- Vaikis iš karto padarė išvadą, jog prapuolė tiktai laiškas. Pats 
sugrįžo ir jį paėmė, todėl žinojo, kad kiti daiktai nedingo. 

Rikleris sumaigė nuorūką į peleninę. 

- Mūsų manymu, laiškas tebuvo priedanga. Mes įsitikinę, jog 
Diusanderis patyrė širdies smūgį mėgindamas palaidoti kūną... švie- 
žiausią lavoną. Prielaidą patvirtina ant jo batų ir rankogalių aptiktos 
žemės. Vadinasi, senis iškvietė vaikį po to, kai jį nutrenkė priepuolis, 
o ne anksčiau. Jis užropoja laiptais ir paskambina berniokui. Šis ap- 
stulbsta - jei, žinoma, tai įmanoma - ir nedelsdamas sumąsto istoriją 
apie laišką. Galbūt ji ne itin puiki, bet ir ne bloga... atsižvelgiant į ap- 
linkybes. Vaikis atlekia pas senį, palaidoja negyvėlį, išvalo kraujo ba- 
las. Berniūkštis įsiaudrinęs, kone pakvaišęs nuo įtampos. Tuojau at- 
važiuos medikai, atvyks tėvas, o dar reikia iš kur nors iškasti laišką. 
Jis užskuodžia laiptais į antrą aukštą, neria į miegamąjį, sulaužo dė- 
žutės dangtelį... 

- Turite įrodymų? - paklausė Vaiskopfas prisidegdamas cigaretę. 
Be filtro. Riklerio įsitikinimu, dvokiančią arklio mėšlu. Nieko keista, 
jog žlugo britų imperija, jeigu jos gyventojai pradėjo smardinti aplinką 
tokiomis šlykštynėmis. 

- Taip, turime jų su kaupu, - patvirtino detektyvas. - Ant dėžutės 
pilna pirštų atspaudų, sutampančių su tais, kuriuos radome jo mokyk- 
los byloje. Tačiau vaikio atspaudus galima aptikti beveik ant kiekvie- 
no daikto visame sumautame name! 

- Bet jei pateiktumėte Todui šiuos įrodymus, galbūt jis palūžtų? 

- Klausykit, aš rimtai kalbėjau sakydamas, jog tas berniūkštis šal- 

tas kaip ledas. Jis pareikštų, neva Diusanderis kelis kartus prašė at- 
nešti dėželę norėdamas ką nors paimti arba į ją įdėti.- 

- O kaipgi pirštų atspaudai ant kastuvo? 

- Sakytų, kad juo naudojosi kieme sodindamas rožių krūmą. - Rik- 
leris vėl stvėrė cigarečių pakelį, bet šis buvo tuščias. Vaiskopfas pa- 
siūlė savų rūkalų. Įtraukęs į plaučius dūmą detektyvas užsikosėjo. - 
Jų skonis negeresnis už kvapą, - springdamas iškošė. 

- Kaip ir jūsų mėsainių, kuriuos vakar valgėme, - vyptelėjo Vais- 
kopfas. - Tų “Mak-burgerių". 

- “Big Makų", - pataisė Rikleris nusijuokdamas. - Ką gi, skirtin- 
gos kultūros ne visais atvejais randa bendrą kalbą. - Jo šypsena iš- 
blėso. - Žinote, Todas Baudenas toks švarus ir tvarkingas... 

- Taip. 

- Nė iš tolo nepanašus į mažametį nusikaltėlį riebaluotais, pastur- 
galį siekiančiais plaukais, pasipuošusį grandinėmis, apsiavusį moto- 
ciklininko auliniais. 

- Teisingai. - Vaikopfas žvalgėsi į judrų eismą džiaugdamasis, 
kad jam nereikia sėdėti už vairo. - Jis - paprasčiausias baltaodis ber- 
niukas iš gerų namų. Sunku patikėti... 

- Pataisykite, jei klystu, bet Izraelyje jūs įteikiate aštuoniolikme- 
čiams šautuvus ir granatas. 

- Neklystate. Tačiau jam buvo keturiolika, kai visa tai prasidėjo. 
Nors užmuškite, nesuvokiu, kam keturiolikmečiui reikėjo susidėti su 
tokiu žmogumi, kaip Diusanderis. 

- Verčiau paklauskite kaip, - atšovė Rikleris išspriegdamas nuo- 
rūką pro langą. Nuo befiltrės cigaretės jam pradėjo mausti galvą. 

- Galbūt viskuo kaltas atsitiktinumas. Sutapimas. Įžvalga. Žinote, 
įžvalgumu galima naudotis tiek geriems, tiek blogiems tikslams. 

- Aš nesuprantu, apie ką jūs šnekate, - niūriai saumurmėjo detek- 
tyvas. - Neabejoju dėl vieno: tas vaikis klaikesnis už šliužą, pasislė- 
pusį po akmens luitu. 

- Paaiškinsiu paprasčiau. Bet kuris kitas berniukas spirgėtų iš 
džiaugsmo galėdamas pranešti tėvams arba policijai stulbinančią nau- 
jieną. Pasakyti: “Aš atpažinau ieškomą nusikaltėlį. Štai jo adresas. 
Taip, garantuoju, kad nesuklydau“. Leisti veikti teisėtvarkos struktū- 
roms. Gal jūs manote, jog esu neteisus? 

- Nemanau. Berniukas būtų dėmesio centre mažiausiai porą die- 

nų. Didžiuma vaikų tuo apsidžiaugtų. Įsivaizduokite, nuotrauka laik- 
raštyje, interviu vakaro žinioms, mokyklos apdovanojimas už pilietiš- 
kumą. - Rikleris nusijuokė. - Ei, gal jį net parodytų per “Tikrų žmo- 
nių" laidą. 

- Kokią laidą? 

- Nesvarbu, - atsakė Rikleris. Jam teko kalbėti garsiau, nes “No- 
vą“ iš abiejų pusių lenkė dešimtračiai vilkikai. Vaiskopfas pasukiojo 
galvą sunerimusiu žvilgsniu nudelbdamas riaumojančius monstrus. - 
Ji vis vien jums nepatiktų. Esu tikras, jog taip pasielgtų dauguma 
vaikų. 

- Tačiau ne Todas Baudenas. Jam netikėtai pasiseka demaskuoti 
Diusanderį. Bet, užuot kreipęsis į tėvus arba valdžios atstovus, jis už- 
mezga su seniu pažintį. Kodėl? Anot jūsų, tai nesvarbu. Bet aš gal- 
voju, jog šis klausimas neduoda jums ramybės lygiai taip pat, kaip ir 
man. 

- Guldau galvą, jog šantažas čia niekuo dėtas, - atsiliepė Rikleris. 
- Tam berniūkščiui tėvai duoda viską, apie ką galėtų svajoti vaikas. 
Garaže mačiau visureigį kabrioletą, jau nekalbant apie stambaus ka- 
libro šautuvą, kabantį ant sienos. Net jeigu jam būtų knietėję ką nors 
išpešti iš Diusanderio - šiaip, dėl malonumo, - visos pastangos būtų 
nuėjusios vėjais. Jei neminėsime kelių akcijų, senis neturėjo net nak- 
tipuodžio. 

- Ar jūs tikras, jog berniukas nieko nežino apie policijos atrastus 
kūnus? 

- Garantuotas. Turbūt derėtų dar šiandieną grįžti į Baudenų na- 
mus ir pritrenkti jį šiomis naujienomis. Tai rimčiausias kaltinimas, ko- 
kį galėtume jam pateikti. - Rikleris švelniai pliaukštelėjo per vairą. - 
Jei būtume sužinoję apie lavonus bent viena diena anksčiau, nedve- 
jodamas mėginčiau gauti kratos orderį. 

- Ieškotumėt drabužių, kuriuos vaikis dėvėjo tą vakarą? 

- Aha. Jei ant rūbų rastume dirvos pavyzdžius, kurie sutaptų su 
žemėmis iš Diusanderio rūsio, mes galbūt priverstume jį pasakyti tie- 
są. Bet nuo tos nakties jau praėjo nemažai laiko, ir savo drabužius 
vaikis spėjo išskalbti mažiausiai šešis kartus. 

- O kaip kiti nužudyti benamiai? Tie, kuriuos jūsų policijos depar- 
tamentas aptiko miesto pakraščiuose? 

- Šiais nusikaltimais užsiima Denas Bozmanas. Vargu ar tarp jų 

ir mūsų iškastų negyvėlių egzistuoja koks nors ryšys. Diusanderis 
neturėjo tiek jėgų... juolab kad jis buvo sumąstęs gudrų planą. Paža- 
dėdavo valkatoms išgerti, nusiveždavo juos namo miesto autobusu - 
sukruštu miesto autobusu! - ir nudobdavo savo virtuvėje. 

- Aš turėjau galvoje ne Diusanderį, - tyliai pratarė Vaiskopfas. 

- Ką norite tuo pasa... - prasižiojo Rikleris ir bematant užsičiaupė 
kaukštelėdamas žandikauliais. Skeptišku žvilgsniu nudelbė keleivio 
sėdynėje įsitaisiusį vyriškį. Mašinoje ilgam įsivyravo tyla, kurią nu- 
traukdavo tiktai pro šalį praūžiantys automobiliai. Galų gale detekty- 
vas tyliai suniurnėjo: - Ei, ei, dėl Dievo meilės, neskieskit nesąmo... 

- Kaip vyriausybės agentas, atkreipiau dėmesį į Baudeną tik to- 
dėl, kad jis gali žinoti apie Diusanderio ryšius su nacių pogrindžiu. 
Bet kaip žmogus, pradedu vis labiau domėtis berniuko asmenybe. 
Norėčiau sužinoti, kas verčia stipriau plakti jo širdį. Ir kodėl. Mėgin- 
damas rasti mane tenkinantį atsakymą, nejučia pateikiu sau kitą klau- 
simą - kas dar? 

- Bet... 

- Ar tu manai, klausiu savęs, kad juodu suartino žvėriški nusikal- 
timai, kuriuose dalyvavo Diusanderis? Tai šventvagiška mintis! Net- 
gi dabar, išgirdus apie konclagerių baisumus, skrandį sutraukia šleikš- 
tulys. Mane irgi supykina, nors iš artimiausių giminaičių koncentraci- 
jos stovykloje kalėjo tiktai senelis - jis mirė, kai man tebuvo treji me- 
tai. Bet visai įmanoma, jog košmariški vokiečių darbai iki šiol savo- 
tiškai mus keri ir atveria tamsiausias vaizduotės katakombas. Gal 
mūsų siaubą iš dalies pakursto miglotas suvokimas, kad, susiklosčius 
atitinkamoms aplinkybėms, mes irgi steigtume panašias mirties sto- 
vyklas? Galbūt mes bijome savo įžvalgumo? Pasąmoningo žinojimo, 
jog tam tikromis sąlygomis požemiuose tūnančios būtybės mielai iš- 
ropotų į paviršių? Ir kaip, jūsų nuomone, jos atrodytų? Kaip fiureriai 
sulaižytais plaukais ir panosėje styrančiais šepetėlius primenančiais 
ūsiukais? Kaip krauju aptekę šėtonai, demonai arba drakonai, plas- 
nojantys dvokiančiais, ropliškais sparnais? 

- Nežinau, - burbtelėjo Rikleris. 

- Man rodos, dauguma panėšėtų į eilinius buhalterius, - pratęsė 
Vaiskopfas. - Siaurapročius žmogelius, gyvenančius grafikų, diagra- 
mų pasaulėlyje, nepaleidžiančius iš rankų elektroninių skaičiuotuvų, 
pasirengusius maksimaliai padidinti žudynių koeficientus, kad kitą sy- 

kį vietoj šešių jie galėtų nudėti dvidešimt ar trisdešimt milijonų. Kai 
kurie turbūt primintų Todą Baudeną. 

- Nuo jūsų, kaip ir nuo jo, mane krečia šiurpas, - pareiškė Rikle- 
ris. 

Vaiskopfas linktelėjo. 

- Tai šiurpinanti tema. Sudeginti gyvūnai ir benamių lavonai, rasti 
Diusanderio rūsyje... štai nuo ko oda nueina pagaugais, ar ne? Negi 
jūs niekada nepagalvojote, kad jųdviejų pažintį nulėmė berniuko troš- 
kimas daugiau sužinoti apie koncentracijos stovyklas? Kad jaunasis 
Baudenas susidomėjo jomis, kaip kiti vaikai - monetomis, pašto žen- 
klais arba knygomis apie laukinių vakarų banditus? Kad jis nudrožė 
pas Diusanderį užsimanęs gauti informaciją iš pirmos burnos? 

- Iš pirmų lūpų, - automatiškai pataisė Rikleris. - Velnias, dabar 
galėčiau patikėti bet kuo. 

- Galbūt. - Atsakymą visiškai užgožė pro šalį dundantis dešimtra- 
tis vilkikas, ant kurio šono puikavosi žodis BUDVAIZERIS, užrašy- 
tas šešių pėdų ilgio raidėmis. Kokia nepaprasta šalis, pagalvojo 
Vaiskopfas prisidegdamas naują cigaretę. Amerikiečiai nesuvokia, 
kaip mes sugebame egzistuoti, apsupti puspročių arabų, bet jei- 
gu turėčiau gyventi čia porą metų, man pakriktų nervai. - Gal- 
būt, - pakartojo. - O gal, stovint prie purvino žmogžudysčių liūno, tie- 
siog neįmanoma neišsiteplioti? 


29 

Žemaūgį vyruką, įžengusį į policijos priimamąjį, atlydėjo smarvės 
debesis. Nuo jo trenkė supuvusiais bananais, suplėkusia alyva, išma- 
tomis, su kaupu užpildytais šiukšlių mašinos viduriais. Tipelis vilkėjo 
nutrintas dygsniuotas kelnes, suplyšusius pilkus, valdiškų namų dova- 
notus marškinius, mėlyną išblukusią, pašiltintą striukę, kurios už- 
trauktukas kybojo atvipęs nelyginant pigmėjaus dantis, avėjo batus, 
suklijuotus momentiniais klijais. Ant pakaušio kėpsojo parazitų knibž- 
danti kepurė. 

- O Viešpatie, nešdinkis iš čia! - suriko budintis seržantas. - Tu 
nesuimtas, Hepai! Prisiekiu Dievu! Prisiekiu savo motinos vardu! 
Velniai tave rautų, dink iš nuovados! Leisk man įkvėpti šviežio oro. 

- Aš noriu pakalbėti su leitenantu Bozmanu. 

- Jis mirė, Hepai. Vakar. Mes visi sumautai jaučiamės. Tad užda- 
ryk duris iš kitos pusės ir netrukdyk mums gedėti. 

- Noriu pakalbėti su leitenantu Bozmanu! - garsiau pakartojo He- 
pas, ir iš jo burnos tvokstelėjo rūgstančios picos kvapas, sumišęs su 
mėtinių “Hols“ ledinukų bei saldaus raudono vyno aromatu. 

- Jis išvyko į Siamą tirti bylos. Kodėl tau neprapuolus man iš 
akių? Gal nulįstum į kokią skylę ir sukramtytum elektros lemputę? 

- Aš niekur neisiu, kol nepašnekėsiu su leitenantu Bozmanu! 

Budintis seržantas nėrė iš patalpos. Grįžo po penkių minučių kartu 
su Bozmanu, liesu, šiek tiek susikūprinusiu penkiasdešimties metų vy- 
riškių. 

- Nusivesk jį į savo kabinetą, Denai, - įniko melsti seržantas. - 
Gerai? 

- Eime, Hepai, - paragino Bozmanas, ir po minutės juodu atsidūrė 
iš trijų šonų aptvertame, kabinetą atstojančiame gardelyje. Prieš pri- 
sėsdamas leitenantas apdairiai atidarė vienintelį langelį ir įjungė ven- 
tiliatorių. - Kuo galėčiau tau padėti? 

- Jūs vis dar tiriate žmogžudystes? 

- Kalbi apie benamius? Aha, tos bylos priklauso man. 

- Aš žinau, kas juos nudėjo. 

- Nejaugi, Hepai? - atsiliepė Bozmanas bandydamas prisidegti 
pypkę. Rūkydavo ją retai, tačiau dabar valkatos tvaiko neišsklaidė 
nei praviras langas, nei ventiliatorius. Nuo atgrasaus kvapo tuojau 
nusilups sienų dažai, atsidusdamas pagalvojo leitenantas. 

- Pamenate, sakiau, jog Polis kalbėjo su vienu vyruku dieną anks- 
čiau, nei radote jį papjautą vamzdyje? Prisimenate, leitenante Boz- 
manai? 

- Dar neužmiršau. - Kai kurie iš valkatų, slankiojančių už kelių 
kvartalų, palei Gelbėjimo Armijos valgyklėlę, pasakojo panašias isto- 
rijas apie du nužudytus benamius. Čarlzą “Sonį"" Breketą ir Piterį 
“Polį" Smitą. Jie matė kažkokį jaunuolį, kalbantį su Soniu ir Poliu. 
Niekas negalėjo garantuoti, ar pastarasis nudrožė kartu su nepažįs- 
tamuoju, tačiau Hepas ir dar pora mėlynanosių tvirtino, esą Polis iš- 
ties pasišalino drauge su tuo vyrioku. Jiems susidarė įspūdis, jog vai- 
kinas - nepilnametis, kuris pageidavo nusipirkti vyno ir už paslaugą 
žadėjo pavaišinti gėralu. Atsirado ir kitų nusmurgėlių, teigusių, kad 
jiems teko regėti “vyrioką". Tiesa, vargu ar teismas parodytų dera- 

mą dėmesį paviršutiniškam jo išvaizdos apibūdinimui, jau nekalbant 
apie “patikimus" informacijos šaltinius. Jaunas, šviesiaplaukis, balta- 
odis. Ko dar reikėtų, norint suorganizuoti policijos reidą? 

- Vakar parke radau krūvą senų laikraščių... - pradėjo Hepas. 

- Juk tu žinai, kad mieste draudžiama valkatauti. 

- Aš tik juos rinkau, - demonstruodamas teisėtą pasipiktinimą at- 
šovė prasmirdėlis. - Neįsivaizduojate, kiek žmonės primėto šiukšlių. 
Tiesiog atlikau visuomenei naudingą darbą. Sumautai visuomenei. 
Kai kurie iš tų laikraščių buvo išleisti prieš kokią savaitę. 

- Aišku. - Bozmanas nejučia prisiminė, kad ne taip seniai jautėsi 
išalkęs ir nekantravo sulaukti priešpiečių. Dabar atrodė, jog tokios 
mintys jį buvo aplankiusios neapibrėžtoje praeityje. 

- Kai pabudau, vienas iš puslapių užskrido man ant veido, ir aš 
supratau, kad žiūriu tiesiai į tą /ipelį. Prisipažinsiu, iš baimės net pa- 
šokau. Pažvelkite. Štai jis. Vaikinas, bendravęs su Poliu. 

Iš užančio Hepas iškrapštė suglamžytą geltoną, drėgną laikraščio 
puslapį. Susidomėjęs Bozmanas palinko į priekį. Benamis išskleidė 
popiergalį ant stalo, kad leitenantas galėtų perskaityti antraštę: 
4 BERNIUKAI ĮTRAUKTI Į PIETŲ KALIFORNIJOS VISŲ 
ŽVAIGŽDŽIŲ RINKTINĘ. Žemiau jos buvo atspausdintos ketu- 
rios nuotraukos. 

- Kuris iš jų, Hepai? 

Apskretėlis dūrė suodinu pirštu į dešiniąją nuotrauką. 

- Šitas. Todas Baudenas. 

Bozmanas pakėlė akis į Hepą spėliodamas, ar jo smegeninėje, 
kuri dvidešimt metų skrudo burbuliuojančiame pigaus vyno, retsykiais 
sumaišomo su odekolonu, padaže, išliko bent dalis normaliai funkcio- 
nuojančių ląstelių. 

- Iš kur tu žinai, Hepai? Nuotraukoje vaikinas su beisbolo kepurai- 
te. Aš asmeniškai nematau, ar jo plaukai šviesūs. 

- Iš šypsenos, - paaiškino valkata. - Vyrukas panašiai viepėsi Po- 
liui, kai juodu vaikštinėjo kartu, tarsi sakydamas, argi gyvenimas ne 
nuostabus? To šypsnio neužmiršiu ir po milijono metų. Jums reikia 
būtent šio tipelio. 

Susimąstęs Bozmanas beveik jo negirdėjo. Todas Baudenas. 
Pavardė kažkur girdėta. Galvoje sukosi viena įkyri mintis, nuslopinusi 
netgi nuostabą, kurią kėlė prielaida, jog vietinės vidurinės mokyklos 

pažiba galėtų medžioti benamius alkoholikus. Jam dingojosi, kad var- 
das buvo paminėtas ryte per kažkokį pokalbį. Tik per kokį? Leitenan- 
tas susiraukė mėgindamas prisiminti. 

Hepas išspūdino laukan, o Denas Bozmanas tebekvaršino galvą, 
kai į nuovadą grįžo Rikleris su Vaiskopfu. Priimamajame gerdami ka- 
vą juodu garsiai šnekėjosi... porelės balsai galų gale užkabino reika- 
lingą atminties stygą. 

- O Viešpatie, - suniurnėjo leitenantas Bozmanas ir pašokęs nėrė 
iš savo gardelio. 


Abu tėvai pasiūlė atšaukti numatytus planus - Monika ketino ke- 
liauti į prekybos centrą, o Dikas ruošėsi pažaisti golfą su verslo part- 
neriais - ir likti namuose, tačiau Todas paskelbė norįs pabūti vienas. 
Jis nutarė viską apsvarstyti valydamas šautuvą. Surikiuoti mintis. 

- Todai, - prasižiojo Dikas ir staiga suvokė neturįs ką pasakyti. Jo 
tėvas greičiausiai būtų pasiūlęs pasimelsti, tačiau šiuolaikiniai Baude- 
nai nepriklausė religingų žmonių ratui. - Kartais taip nutinka, - suveb- 
leno užbaigdamas, kadangi sūnus nenuleido nuo jo akių. - Pasistenk 
mažiau apie tai galvoti. 

- Dėl manęs nesijaudink, - atsakė vaikinas. 

Jiems išvykus, Todas pagriebė kelis skudurus ir butelį “Alpakos" 
alyvos, visa tai padėjo ant suoliuko, kėpsančio šalia rožių krūmo. 
Nupėdinęs į garažą iš dėklo išėmė “Vinčesterį", patraukė atgal į lau- 
ką ir išardė ginklą jausdamas, kaip nosį kutena malonus, salsvas gė- 
lių aromatas. Niūniuodamas panosėje, kartais pašvilpaudamas pro su- 
kąstus dantis, kruopščiai išvalė šautuvą ir vėl jį surinko. Galėjo atlikti 
šį darbą užsimerkęs. Kurį laiką galvoje nevaržomai skrajojo mintys. 
Po penkių minučių sugrįžęs į realybę pastebėjo, kad nejučia užtaisė 
“Vinčesterį". Pleškinti į taikinius nesinorėjo, bent jau ne šiandieną, 
tačiau dabar Todas laikė glėbyje užtaisytą ginklą. Pats nežinojo, ko- 
dėl taip padarė. 

Tu puikiai žinai kodėl, Todai mažuli. Metas patreniruoti ran- 
ką. 

Tuo momentu namo pusėn pasuko blizgantis geltonas “Saabas". 
Laukan išlipęs žmogus lyg ir atrodė matytas, bet Todas atsiminė, kur 
regėjo atvykėlį, tik tada, kai, vyriškiui užtrenkus duris bei žengus į 
priekį, jis išvydo šviesiai melsvus “Ked" firmos sportbačius. Kaip ten 

kalbama - atūžė praeities vėjai? Link Baudenų namo takeliu kulnia- 
vo Guminis Edas Frenčas, dar žinomas Kedžmogio pravarde. 

- Sveikas, Todai. Seniai besimatėme. 

Vaikinas atrėmė “Vinčesterį"* į suoliuką ir plačiai, maloniai išsišie- 
pė. 

- Laba diena, pone Frenčai. Ką jūs veikiate šiame užkampyje? 

- Ar tavo tėvai namuose? 

- Vaje, ne. Norėjote su jais pašnekėti? 

- Ne, - po ilgos pauzės mąsliai atsiliepė Edas Frenčas. - Ko gero, 
ne. Pirmiausia man derėtų pakalbėti su tavimi. Gal tu įstengsi pateikti 
logišką paaiškinimą, nors aš labai tuo abejoju. 

Užpakalinėje kelnių kišenėje psichologas sužvejojo iškarpą iš laik- 
raščio. Todas suprato, ką išvysiąs, anksčiau, nei Guminis Edas per- 
davė jam popiergalį. Antrą kartą tą pačią dieną vaikinas pamatė vie- 
ną šalia kitos atspausdintas Diusanderio nuotraukas. Toji, kurią pada- 
rė gatvės fotografas, buvo apibrėžta juodu rašalu. Todas kaipmat 
susigaudė, kas nutiko. Atpažinęs jo “senelį Frenčas užsimanė pa- 
skleisti po pasaulį neįtikėtinas naujienas. Senasis gerasis Guminis 
Edas su savo pliurpalais bei sukruštais sportbačiais. 

Tai garantuotai patrauks policijos dėmesį... tiksliau, jau patraukė. 
Bloga nuojauta įsiskverbė į širdį praėjus pusvalandžiui nuo atsisvei- 
kinimo su Rikleriu. Jis jautėsi taip, tarytum būtų lakiojęs linksminan- 
čiomis dujomis pripildytu balionu, kuris, nelauktai perskrostas šaltos 
plieninės strėlės, po truputį sėdo žemyn. 

Telefono skambučiai, štai kur jis susimovė. Stumtelėtas detektyvo, 
pats įrioglino į mėšlo krūvą. Žinoma, atsakė Todas, savo noru kišda- 
mas sprandą po giljotinos ašmenimis. Per savaitę jis sulaukdavo 
maždaug poros skambučių. Tegul farai naršo pietų Kaliforniją ieš- 
kodami iškriošusių buvusių nacių. Nuostabu. Bėda ta, jog “Ma Bel" 
tikriausiai papasakojo policijai kiek kitokią istoriją. Todas nežinojo, ar 
ryšių kompanija pajėgtų nustatyti, kiek sykių naudotasi telefonu... ta- 
čiau tas žvilgsnis Riklerio akyse... 

Be to, laiškas. Jis neapdairiai pareiškė, esą namo niekas neapip- 
lėšė, ir Rikleris, be abejo, padarė išvadą, jog vaikinas galėjo žinoti šį 
faktą tik tuo atveju, jei pats vėliau ten lankėsi... tiesą sakant, Todas 
buvo grįžęs į senio būstą tris kartus. Visų pirma paėmė laišką, kitus 
du sykius dairėsi kokių nors kompromituojančių smulkmenų. Nieko 

nerado. Netgi esesininko uniformos, kuria Diusanderis senų seniau- 
siai atsikratė. 

O kur dar lavonai? Rikleris apie juos neužsiminė. 

Iš pradžių Todas nudžiugo. Lai policija tęsia tyrimus, kol jis su- 
tramdys įsišėlusias mintis ir sumąstys kokią nors įtikinamą istoriją. 
Dėl žemių, kurios ištepliojo drabužius, laidojant kūną, nevertėjo jau- 
dintis. Jis išskalbė rūbus tą pačią naktį, savo rankomis įmetė kelnes 
ir marškinius į skalbimo mašiną puikiai suprasdamas, jog, Diusande- 
riui nusikepurnėjus, išaiškės visa tiesa. Atsargumas gėdos nedaro, 
mėgdavo kartoti senis. 

Visgi džiaugsmas pamažėle išgaravo. Lauke tvyrojo šiltas oras, 
todėl iš rūsio turėjo trenkti nosį riečiantis tvaikas. Per paskutinį apsi- 
lankymą Diusanderio name jis nesunkiai užuodė šleikštų dvoką. Ne- 
kilo jokių abejonių, jog policija susidomėjo keistu kvapu ir veikiai ap- 
tiko smarvės šaltinį. Kodėl gi Rikleris nuslėpė informaciją? Norėjo 
ją išsaugoti, kad vėliau pateiktų nemalonią staigmeną? Jei detektyvui 
iš tikrųjų knietėjo pamėtėti bjaurų siurprizą, tai galėjo reikšti tik viena: 
vaikinas įtrauktas į įtariamųjų gretas. 

Kilstelėjęs akis nuo iškarpos Todas pamatė, jog Guminis Edas 
stovi pakreipęs galvą į šoną ir spokso gatvėn, nors ten nieko įdomaus 
nevyko. Kad ir ką Rikleris įtartų, jis neturėjo jokių konkrečių įrody- 
mų, kurie sietų Todą su seniu. 

Nebent šiuos parūpintų Guminis Edas Frenčas. 

Prietranka, avintis idiotiškus sportbačius. Toks avigalvis nenusipel- 
no gyvybės. Todas palietė “Vinčesterio" vamzdį. 

Taip, Guminis Edas įkūnija vienintelę grandį, į kurią farai mielai 
suleistų nagus. Jie niekaip nesusies Todo su Diusanderio žmogžu- 
dystėmis. Tačiau, paliudijus prakeiktam Kedžmogiui, pajėgtų įrodyti 
sąmokslą. Tuo viskas ir užsibaigtų? O ne. Policija iškapstytų jo nuo- 
trauką iš vidurinės mokyklos bylų ir rodytų ją visiems apskretėliams, 
kiurksantiems Misionierių rajone. Vargu ar ką nors peštų, bet Rikle- 
ris galėtų sau leisti bent pabandyti. Jei nepavyks suversti kaltės dėl 
vienos nudaigotų benamių gaujos, gal pasiseks prikergti kitą? 

Kas laukia paskui? Teismo procesas. 

Tėvas, suprantama, nepagailės pinigų visai govėdai geriausių ad- 
vokatų, o šie išgelbės jį nuo kalėjimo. Prokurorai nelaimės bylos, pa- 
remtos netiesioginiais įrodymais. Juolab kad prisiekusiųjų tarybą To- 

das be didelio vargo palenktų savo pusėn. Tačiau Diusanderio žodžiai 
pasitvirtins - vaikio gyvenimas bus sužlugdytas. Žurnalistai išnarstys 
jį po kaulelį, iškapstys kiekvieną smulkmeną tarsi apipuvusius lavo- 
nus iš senio rūsio. 

- Tas žmogus iš nuotraukos lankėsi mano kabinete, kai tu mokeisi 
devintoje klasėje, - staiga prabilo Edas atsisukdamas į vaikiną. - Ap- 
simetė tavo seneliu. Dabar paaiškėjo, kad jis - ieškomas karo nusi- 
kaltėlis. 

- Taip. - Suakmenėjęs Todo veidas tapo panašus į manekeno fi- 
zionomiją. Iš jo išgaravo bet kokie gyvybės požymiai. Beliko gąsdi- 
nanti tuštuma. 

- Kaip tai galėjo atsitikti? - matyt, Edas tikėjosi, kad jo žodžiai 
nuaidės lyg perkūnas iš giedro dangaus, bet klausimą psichologas te- 
pajėgė išlementi - jis atrodė sumišęs, aiškiai jautėsi apgautas. - Kaip 
tai galėjo atsitikti? - pakartojo. 

- Na, vieną įvykį lydėjo kitas, - atsakė Todas pakeldamas “Vin- 
česterį". - Viskas labai paprasta. Vienas įvykis tiesiog... sekė kitą. - 
Nykščiu atlaužęs saugiklį nukreipė vamzdį į Guminį Edą. - Skamba 
kvailai, tačiau būtent taip ir nutiko. 

- Todai... - Edo akys suapvalėjo. Jis žengė atatupstas. - Prašau 
tavęs, Todai... nereikia. Mes galime viską aptarti. Pašnekė... 

- Pašnekėsi pragare su nuokruša hansu, - atkirto vaikinas ir spūs- 
telėjo gaiduką. 

Karštos, ramios popietės tylą sudraskė šūvio griausmas. Edas 
Frenčas įsirėžė nugara į geltonąjį “Saabą". Atmetęs ranką įsikibo į 
valytuvą. Kraujo dėmei išplitus ant apykaklės, buku žvilgsniu nudelbė 
savo pirštus, pamažu juos atgniaužė, leidęs rankai nusvirti žemyn at- 
sigręžė į Todą. 

- Norma... - sukuždėjo. 

- Kaip pasakysi, bičiuli. - Jis vėl iššovė į Guminį Edą, ir mažiau- 
siai pusė galvos pranyko kraujo bei kaulų fontano pursluose. 

Vyriškis apsisuko, susverdėjo, tarsi būtų girtas, ėmė grabalioti ma- 
šinos dureles iš vairuotojo pusės gergždžiančiu, silpstančiu balsu be 
paliovos kartodamas dukters vardą. Trečiai iš “Vinčesterio" paleis- 
tai kulkai įsmigus į stuburą, Edas sukniubo. Jo kojos dunkstelėjo ant 
žvirgždo ir nurimo. 

Kaip mokyklos psichologas, jis dvėsė pakankamai ilgai, pa- 

galvojo Todas suprunkšdamas. Tą pačią akimirką smegenis pervėrė 
aštrus it ledo kirtiklis skausmas, privertęs jį užsimerkti. 

Pagaliau praplėšus akis, Todą užvaldė tokia pakili nuotaika, kokia 
nebuvo jo aplankiusi daugelį mėnesių - gal net metų. Viskas gerai. 
Netgi nuostabu. Veide atsispindintį abejingumą pakeitė laukinis gro- 
žis. 

Grįžęs į garažą vaikinas paėmė visus šovinius, maždaug keturis 
šimtus vienetų. Suvertė'juos į kuprinę, o šią užsimetė ant pečių. Iš- 
ėjus į saulės šviesą, jo lūpų kampučiai pakilo aukštyn kone iki ausų, 
akyse tviskėjo žiburėliai - berniukai taip šiepdavosi per savo gimta- 
dienius, Kalėdas arba Liepos Ketvirtosios šventę. Tokia šypsena by- 
lodavo apie fejerverkus, medžių viršūnėse įrengtus namelius, sutartus 
ženklus ir slėptuves, kuriose galima susitikti su draugais, pergalingą 
svarbių rungtynių pabaigą, kai džiūgaujantys sirgaliai ant pečių išneša 
žaidėjus iš stadiono. Ekstaziška šypsena priklausė šviesiaplaukiams 
išsiruošia į karą. 

- Aš - pasaulio valdovas! - iš visų plaučių užstaugė Todas į 
giedrą žydrą dangų, papurtė virš galvos “Vinčesterį", tada permetė 
ginklą į dešiniąją ranką ir numygo link stataus virš greitkelio iškilusio 
šlaito, ketindamas įsitaisyti už nuvirtusio medžio kamieno. 


Jį pričiupo tiktai po penkių valandų, kai beveik sutemo. 


DAUGIAMILIJONINIS 
BESTSELERIS 


Ši knyga, tai tikra dovana 
Stepheno Kingo talento gerbėjams: 
(ia skaitytojas ras: net du įžymiojo 

rašytojo romanus - * Kūnas" 
ir = Gabus mokinys", kurie 
ilgam prikaustys dėmesį. 


Neil Gaiman 


STEPHEN KING 


REKOMENDUOJA : 


“Gaiman'as - tikras 
istorijų lobynus. 

